
LUCINDA RILEY s-a născut în 1965 în Irlanda și, după o 
scurtă carieră ca actriţă de film, teatru și televiziune, a scris 
primul roman la vârsta de 24 de ani. Cărţile ei au fost traduse în 
37 de limbi şi vândute în 40 de milioane de exemplare, şi 
continuă să emoţioneze publicul din toată lumea. În colaborare 
cu fiul ei, Harry Whittaker, a conceput și a scris o serie de cărți 
pentru copii, numite The Guardian Angels. 

Deşi cei patru copii ai Lucindei au crescut în Norfolk, Anglia, 
în 2015 ea și-a îndeplinit visul de a cumpăra o casă într-o 
regiune izolată din Irlanda, West Cork, despre care a spus 
întotdeauna că este casa ei spirituală, iar aici a scris ultimele 
cinci romane. Lucinda a fost diagnosticată cu cancer în 2017 şi a 
încetat din viaţă pe 11 iunie 2021, înconjurată de familia ei 
iubitoare. 


NOTA AUTOAREI 


Am scris povestea Rosannei şi a lui Roberto în urmă cu 
șaptesprezece ani şi am publicat-o în 1996, cu titlul Aria, sub 
vechiul meu pseudonim literar, Lucinda Edmonds. Anul trecut, 
unii dintre editorii mei m-au întrebat despre cărțile scrise 
anterior. Le-am spus că toate ediţiile acestora se epuizaseră, dar 
ei m-au rugat să le dau câteva exemplare. M-am aventurat în 
pivniţă şi am scos la lumină opt cărţi pe care le scrisesem cu 
mult timp în urmă. Erau acoperite cu murdărie de șoarece și 
pânze de păianjen, şi miroseau a umezeală, însă le-am dat 
editorilor, explicându-le că fusesem foarte tânără pe vremea 
când scrisesem acele cărți și că înțelegeam dacă voiau să le 
arunce pe loc la gunoi. Spre surpriza mea, reacţia lor a fost una 
incredibil de pozitivă şi m-au întrebat dacă doream să le public 
din nou. 

Asta însemna că trebuia să încep să le recitesc şi, ca orice 
scriitor care aruncă o privire asupra muncii sale din trecut, am 
deschis, cu neliniște, primele pagini din Aria. A fost o experiență 
bizară, pentru că nu-mi puteam aminti prea mult din poveste, 
astfel încât am devenit implicată exact așa cum o face un cititor, 
dând paginile din ce în ce mai repede, ca să aflu ce urma să se 
întâmple mai departe. Am simţit că volumul avea nevoie să fie 
adus la zi şi reeditat, însă povestea şi personajele erau acolo cu 
toatele. Așa încât m-am pus pe treabă vreme de câteva 
săptămâni şi rezultatul final a fost O aventură italiană. Sper să vă 
placă. 

Lucinda Riley, ianuarie 2014 


Pentru fiul meu, Kit 


„Aminteşte-ţi de noaptea aceasta, 
pentru că e începutul lui 
«mereu».” 

Dante Aligheri 


Opera Metropolitană, New York 


Dragul meu Nico, 

Mi se pare ciudat să mă aşez ca să scriu şi să încep să depăn o 
poveste de o mare complexitate, ştiind că s-ar putea ca tu să n-o citeşti 
niciodată. Nu-mi dau seama acum dacă a scrie despre evenimentele 
petrecute în ultimii câțiva ani o să fie o formă de catharsis pentru 
mine, sau dacă o să fie în beneficiul tău, dragul meu, însă mă simt 
determinată s-o fac. 

Astfel că acum stau așezată în garderoba mea, întrebându-mă de 
unde să încep. Multe dintre lucrurile pe care o să le aștern pe hârtie s- 
au întâmplat înainte să te naşti tu — un lant de evenimente care au 
început pe vremea când eram mai tânără decât eşti tu acum. Așadar, 
poate că ăsta ar trebui să fie locul cu care să încep: Napoli, orașul în 
care m-am născut... 

Mi-o amintesc pe mamma, care atârna hainele spălate pe o 
frânghie ce traversa strada, între apartament şi clădirea opusă. 
Locuitorii din zona Piedigrotta păreau să fie într-o dispoziție de 
perpetuă sărbătoare atunci când păşeau pe ulițele înguste, iar hainele 
de diferite culori le atârnau deasupra capetelor. Şi zgomotele — 
întotdeauna zgomotele — care îmi evocă acei ani timpurii... Nici măcar 
noaptea nu era linişte vreodată. Oameni care cântau, râdeau, copii 
mici care plângeau... După cum ştii, italienii sunt oameni vorbăreți, 
emoționali, iar familiile din Piedigrotta îşi împărtăşeau bucuria şi 
tristețea în fiecare zi, oamenii stând aşezaţi pe treptele caselor, cu 
pielea lor la fel de închisă la culoare precum fructele de pădure care se 
coc în soarele dogoritor. Căldura era de nesuportat, în special în toiul 
verii, când pavajul ne ardea tălpile şi tântarii profitau pe deplin de 
pielea noastră expusă, atacându-ne pe nesimţite. Pot încă să simt 
miriadele de mirosuri care urcau prin fereastra deschisă a dormitorului 
meu: canalizarea, care uneori era suficient de urât mirositoare ca să-ți 
întoarcă stomacul pe dos, însă cel mai adesea aroma ispititoare a pizzei 
proaspete, venită din bucătăria lui papa. 

Pe când eram mică, noi eram săraci, însă până în momentul în care 
am trecut de prima comuniune, papa şi mamma reușiseră deja să 


transforme mica lor cafenea, Marco, într-o adevărată afacere de succes. 
Munceau zi şi noapte, servind felii de pizza picantă, făcută după rețeta 
secretă a tatei, care cu timpul devenise faimoasă la Piedigrotta. În 
lunile de vară, odată cu afluența turiştilor, cafeneaua devenea şi mai 
aglomerată, iar interiorul înghesuit era atât de ticsit cu mese de lemn, 
încât devenea imposibil să mai mergi printre ele. 

Familia noastră locuia într-un apartament mic, aflat deasupra 
cafenelei. Aveam baia noastră; aveam mâncare pe masă şi pantofi în 
picioare. Papa era mândru că se ridicase din nimic, reuşind să asigure 
cele necesare familiei lui. Și eu eram fericită, iar visurile mele se 
întindeau doar un pic mai departe de următorul răsărit de soare. 

Apoi, într-o noapte fierbinte de august, pe când aveam unsprezece 
ani, s-a întâmplat ceva care mi-a schimbat viața. Pare imposibil de 
crezut ca o fată care nu era nici măcar adolescentă să se poată 
îndrăgosti, însă îmi amintesc atât de bine momentul în care privirea 
mea s-a oprit pentru întâia oară asupra lui... 


CAPITOLUL 1 
Napoli, Italia, august 1966 


Rosanna Antonia Menici se prinse cu mâinile de chiuvetă și 
se ridică pe vârfuri ca să se privească în oglindă. Fu nevoită să 
se încline un pic spre stânga, pentru că oglinda avea în ea o 
crăpătură care-i distorsiona trăsăturile. Asta însemna că nu 
putea să-și vadă decât jumătate din ochiul drept şi dintr-unul 
dintre pomeți, şi nici un pic din bărbie; era prea scundă ca să-și 
poată vedea bărbia, chiar dacă stătea pe degetele de la picioare. 

— Rosanna! leşi, te rog, din baie! 

Rosanna suspină şi se desprinse de chiuvetă, traversă 
dușumeaua acoperită cu linoleum negru și descuie ușa. 
Mânerul se răsuci imediat, uşa se deschise și Carlotta se năpusti 
pe lângă ea. 

— De ce încui ușa, copil prostuţ? Ce ai de ascuns? 

Rosanna ridică din umeri, timidă, dorindu-și ca Dumnezeu s- 
o fi făcut la fel de minunată ca pe sora ei mai mare. Mama îi 
spusese că Dumnezeu îi dăruise fiecăreia harul său, iar cel al 
Carlottei era frumuseţea. Privi, umilă, cum Carlotta își scotea 
halatul de baie, lăsând să se vadă un corp perfect, cu o piele 
proaspătă şi catifelată, sâni plini și picioare lungi, în formă de 
fus. Toţi cei care intrau în cafenea o lăudau pe fata cea frumoasă 
a mamei şi a tatei şi spuneau că într-o bună zi ea avea să facă o 
partidă bună, măritându-se cu un bărbat bogat. 

Aburul începu să se ridice în baia mică, iar Carlotta închise 
robinetele şi intră în apă. Rosanna se cocoță pe marginea căzii. 

— Vine Giulio în seara asta? o întrebă pe sora ei. 

— Da, o să fie acolo. 

— Crezi că te măriți cu el? 

Carlotta începu să se săpunească. 

— Nu, Rosanna, nu mă mărit cu el. 

— Dar am crezut că-l placi. 

— Da, îmi place de el, dar nu-mi... Ei, eşti prea mică să 
înţelegi. 


— Papa îl place. 

— Da, ştiu că papa îl place. Vine dintr-o familie bogată, 
adăugă Carlotta ridicând din sprâncene şi oftând dramatic. Dar 
mă plictiseşte. Papa m-ar mărita mâine cu el în biserică dacă ar 
putea, însă vreau să mă distrez puţin înainte, să mă bucur de 
viaţă. 

— Dar am crezut că e distractiv să te căsătorești, insistă 
Rosanna. Te îmbraci cu o rochie de mireasă frumoasă, primeşti o 
sumedenie de cadouri, ai propriul apartament și... 

— O droaie de copii care urlă şi o talie îngroșată, încheie 
Carlotta, trecându-și leneş săpunul peste contururile corpului în 
timp ce vorbea, iar ochii ei închiși la culoare licăriră. La ce te 
uiţi? Du-te, Rosanna, lasă-mă în pace zece minute. Mama are 
nevoie de tine la cafenea. Şi închide ușa după ce pleci! 

Rosanna ieși din baie fără să răspundă şi se îndreptă spre 
scara abruptă, din lemn. Deschise ușa aflată la capătul treptelor 
și intră în cafenea. Pereţii fuseseră văruiți de curând, şi o icoană 
a Sfintei Fecioare era atârnată deasupra barului, în cealaltă parte 
a încăperii, lângă un poster cu Frank Sinatra. Mesele din lemn 
închis la culoare fuseseră bine lustruite, iar pe fiecare dintre ele 
era așezată câte o lumânare vârâtă într-o sticlă goală de vin. 

— Aici erai! Unde ai fost? Te-am tot strigat. Haide, ajută-mă 
să atârn pancarta asta! 

Antonia Menici stătea cocoţată pe un scaun, ținând în mâini 
unul dintre capetele unei bucăţi de pânză viu colorate. Scaunul 
se clătina destul de tare sub considerabila ei greutate. 

— Da, mamma. 

Rosanna trase un alt scaun de sub una dintre mese şi îl târî 
până sub bolta aflată în centrul cafenelei. 

— Grăbeşte-te, copilă! Dumnezeu ţi-a dat picioare ca să 
alergi, nu ca să te târăști ca melcul! o certă mama, drept care 
Rosanna apucă celălalt capăt al panoului și se sui pe scaun. 
Pune bucla aia în cui, o instrui Antonia, iar Rosanna făcu ce i se 
ceruse. Acum, ajut-o pe mamma să se dea jos, să vedem dacă l- 
am pus drept. 

Rosanna cobori de pe scaunul ei și se grăbi s-o ajute pe 
Antonia să ajungă jos cu bine. Palmele mamei erau umede, iar 


Rosanna îi văzu broboanele de sudoare adunate pe frunte. 

— Bene, bene! se bucură Antonia, privind în sus plină de 
satisfacţie. 

— „La mulţi ani, Maria și Massimo!” citi Rosanna cu voce 
tare. 

Antonia își luă fiica în braţe şi-i oferi una dintre rarele ei 
îmbrăţişări. 

— Ei, o să fie o surpriză adevărată! Cei doi își imaginează că 
vin să cineze doar cu mine, cu tatăl tău şi cu tine. Vreau să le 
văd feţele în clipa în care o să-și găsească aici toți prietenii și 
toate rudele, spuse Antonia, a cărei față rotundă străluci de 
bucurie, iar apoi o lăsă pe Rosanna din braţe, se aşeză pe scaun, 
îşi şterse fruntea cu batista și se înclină în față, făcându-i semn 
fiică-sii să vină mai aproape de ea. Rosanna, îți spun un secret: i- 
am scris lui Roberto. Vine şi el de la Milano ca să ia parte la 
petrecere. O să cânte pentru mama şi tatăl lui chiar aici, la 
Marco! Toată lumea din Piedigrotta o să vorbească mâine 
despre noi! 

— Da, mamma. E muzicant, nu? 

— Muzicant?! Ce prostii spui tu? Roberto Rossini nu-i 
muzicant, e student la Scuola di musica de la Scala din Milano. 
Într-o zi o să fie un mare cântăreţ de operă şi o să urce chiar pe 
scena de la Scala, spuse Antonia împreunându-și mâinile la 
piept, iar Rosannei i se păru că arăta exact ca atunci când se 
ruga în biserică, la liturghie. lar acum du-te şi ajută-i pe papa şi 
pe Luca la bucătărie. Sunt încă multe de făcut înainte de 
petrecere. Eu mă duc la signora Barezi, să mă coafez. 

— Vine şi Carlotta să mă ajute? întrebă Rosanna. 

— Nu. Ea vine cu mine, la signora Barezi. Trebuie să arătăm 
amândouă perfect în seara asta. 

— Cu ce să mă îmbrac, mamma? 

— Ai rochia roz cu care mergi la biserică, Rosanna. 

— Dar mi-e prea mică. O să fiu caraghioasă, spuse fata 
bosumflându-se. 

— Nici poveste! Vanitatea e un păcat, Rosanna. Dacă îţi aude 
gândurile astea înfumurate, Dumnezeu o să vină la noapte și-o 
să-ți smulgă tot părul! O să te trezeşti cheală de dimineaţă, exact 


aşa cum a păţit signora Verni după ce l-a părăsit pe soțul ei 
pentru un bărbat mai tânăr! Haide, acum du-te la bucătărie! 

Rosanna dădu din cap în semn că pricepuse, iar apoi se 
îndreptă spre bucătărie, întrebându-se de ce Carlotta încă nu-şi 
pierduse părul. Căldura intensă o asaltă de îndată ce deschise 
uşa. Marco, tatăl ei, pregătea aluatul de pizza la o masă lungă, 
din lemn. Marco era subțire și musculos, la polul opus față de 
soţia lui; în timp ce lucra, capul chel îi strălucea de sudoare. 
Luca, fratele ei, înalt şi cu ochi închiși la culoare, amesteca într-o 
oală enormă și aburindă, deasupra plitei. Preţ de o clipă, 
Rosanna privi, vrăjită, la dexteritatea cu care papa învârtea 
deasupra capului aluatul pe care-l ţinea în vârful degetelor. 
După aceea, el îl trânti jos, pe masă. Aluatul închipuia acum un 
cerc perfect. 

— Mamma a zis să vin și să vă ajut. 

— Şterge farfuriile de pe scurgător şi aşază-le pe masă! îi 
ordonă Marco fără să se oprească din lucru. 

Rosanna privi muntele de farfurii şi scoase un şervet dintr-un 
sertar, dând din cap, resemnată. 


— Cum arăt? 

Carlotta se opri în dreptul uşii, teatral, în timp ce restul 
familiei o privea cu admiraţie. Era îmbrăcată într-o rochie nouă, 
făcută dintr-un satin fin, de culoarea lămâii, etalând un corset cu 
decolteu adânc și o fustă care se întindea strâns peste șolduri, 
oprindu-se exact deasupra genunchilor. Părul ei negru și des 
fusese coafat în bucle elastice și strălucitoare, care-i atârnau 
până la umeri. 

— Bella, bella! exclamă Marco traversând încăperea şi 
întinzând mâna spre Carlotta, care i-o luă și cobori treapta. 
Giulio, nu-i așa că fiica mea arată frumos? întrebă el. 

Tânărul se ridică de la masă și zâmbi timid, trăsăturile lui 
copilăreşti părând nelalocul lor în combinație cu corpul 
musculos. 

— Ba da, fu el de acord. E la fel de fermecătoare ca Sophia 
Loren în Arabesque. 

Carlotta păşi spre prietenul ei şi-l sărută ușor pe obrazul 


bronzat. 

— Mulţumesc, Giulio. 

— Nu-i aşa că şi Rosanna e drăguță? întrebă Luca, zâmbindu- 
i surorii lui. 

— Bineînţeles că da, răspunse Antonia pe dată. 

Rosanna știa că mamma minţea. Rochia roz, care odinioară 
arătase atât de bine pe Carlotta, îi făcea fața palidă, iar cozile 
împletite strâns îi scoteau urechile în evidenţă mai mult ca 
oricând. 

— O să bem ceva înainte să sosească oaspeţii, spuse Marco 
scoțând la iveală o sticlă strălucitoare de lichior Aperol, pe care 
o deschise cu îndemânare, turnând apoi băutura în şase 
păhărele. 

— Chiar şi eu, papa? întrebă Rosanna. 

— Chiar și tu, răspunse Marco dând din cap și oferindu-i 
fiecăruia câte un pahar. Fie ca Dumnezeu să ne ţină împreună 
pe toţi, să ne apere de deochi şi să facă ziua asta specială pentru 
prietenii noștri cei mai buni, Maria şi Massimo! 

Marco își ridică paharul şi-l bău dintr-o singură sorbitură. 

Rosanna luă o înghițitură mică şi aproape că se înecă atunci 
când aprigul lichid amărui, de culoare portocalie, îi invada 
gâtlejul. 

— Eşti bine, piccolinar)? întrebă Luca. 

Ea îi zâmbi. 

— Da, Luca. 

Fratele ei îi luă mâna, se aplecă şi-i şopti la ureche: 

— Într-o bună zi, o să fii mult mai frumoasă decât sora 
noastră. 

Rosanna clătină din cap cu vehemenţă. 

— Nu, Luca, n-o să fiu. Însă nu-mi pasă. Mamma zice că am 
alte calități. 

— Bineînţeles că ai. 

Luca îi îmbrăţișă corpul subţire şi o strânse la piept. 

— Mamma mia, vin primii musafiri! Marco, adu prosecco! 
Luca, fugi și verifică mâncarea, repede! exclamă Antonia 
îndreptându-şi rochia şi ducându-se la uşă. 

Rosanna şedea la o masă așezată în colț și privea cum 


cafeneaua începea să se umple de prietenii și de rudele celor doi 
sărbătoriți. Carlotta zâmbea și-și arunca buclele peste umăr, în 
mijlocul unui grup de bărbaţi tineri. Dintr-un colţ al sălii, Giulio 
o privea cu gelozie. 

Apoi peste cafenea se lăsă liniștea și toate capetele se 
întoarseră către bărbatul care se ivise în prag. 

Acesta o domina cu statura lui pe Antonia, pe care se aplecă 
s-o sărute pe ambii obraji. Rosanna se uită lung la el. Nu se 
gândise niciodată până atunci că ar fi putut să spună despre un 
bărbat că era frumos, însă pentru acesta nu reuşi să găsească 
nici un alt cuvânt. Era foarte înalt, lat în umeri, iar forța fizică îi 
era pusă în evidenţă de mușchii antebraţelor, lăsaţi la vedere de 
cămașa cu mâneci scurte. Părul îi era neted, negru ca pana 
corbului, pieptănat pe spate ca să-i accentueze trăsăturile 
cizelate ale feţei. Rosanna nu putea să-i vadă culoarea ochilor, 
însă aceștia erau mari şi limpezi. Avea buze pline, însă ferme şi 
masculine, contrastând cu pielea neobișnuit de deschisă la 
culoare pentru un napolitan. 

Rosanna simţi o ciudată senzaţie de gol în stomac, aceeaşi pe 
care o avea la școală înaintea unei lucrări de control. Se uită la 
Carlotta şi văzu că aceasta, la rândul ei, rămăsese cu privirea 
pironită la tânărul aflat în prag. 

— Bine ai venit, Roberto! exclamă Marco, făcându-i semn 
Carlottei să-l urmeze, croindu-și drum prin mulţime ca să 
ajungă cât mai repede la uşă şi apoi sărutându-l pe Roberto pe 
obraji. Sunt atât de bucuros că ne-ai onorat cu venirea ta în seara 
asta! Ea e Carlotta, fiica mea. Cred că a crescut de când ai văzut- 
o ultima oară. 

Roberto o studie pe Carlotta din cap până-n picioare. 

— Da, Carlotta, te-ai făcut mare, fu el de acord. 

Vorbea cu o voce joasă și melodioasă, care-i provocă din nou 
emoţii Rosannei. 

— Şi unde sunt Luca şi... ăăă...? 

— Rosanna? întrebă papa. 

— Desigur, Rosanna. Când am văzut-o ultima oară, n-avea 
decât câteva luni. 

— Sunt bine amândoi și... începu Marco să spună, dar se opri 


și privi în spatele lui Roberto, unde zări două siluete care urcau 
pe strada pavată cu piatră. Linişte, toată lumea, vin Maria și 
Massimo! 

Pe dată, întreaga adunare amuţi. Câteva secunde mai târziu, 
ușa se deschise. Maria și Massimo stăteau la intrarea în cafenea, 
surprinși la vederea fețelor cunoscute ale celor adunaţi acolo. 

— Mamma! Papa! exclamă Roberto făcând un pas înainte și 
îmbrăţișându-şi părinţii. La mulţi ani! 

Maria îşi strânse fiul în brațe, iar ochii i se umplură de 
lacrimi. 

— Roberto! Nu pot să cred, nu pot să cred... repeta ea 
întruna. 

— Prosecco pentru toată lumea! spuse Marco zâmbind cu 
gura până la urechi, încântat de reușita surprizei pe care o 
puseseră la cale. 

Rosanna îi ajută pe Luca și pe Carlotta să împartă vinul 
spumant, până când toată lumea primi un pahar. 

— Puţină linişte, vă rog! ceru Marco, bătând din palme. 
Roberto vrea să spună ceva. 

Roberto se urcă pe un scaun și le zâmbi oaspeţilor. 

— Ocazia de azi e una specială. lubiții mei mamma şi papa 
sărbătoresc treizeci de ani de căsnicie. Aşa cum știți cu toţii, au 
trăit o viaţă întreagă la Piedigrotta, unde au adunat o mulțime 
de prieteni şi unde ţin o brutărie înfloritoare. Sunt la fel de bine- 
cunoscuți pentru bunătatea lor pe cât sunt și pentru minunata 
lor pâine. Oricine are o problemă știe că poate găsi un umăr pe 
care să plângă şi un sfat bun în spatele tejghelei, la Massimo. 
Sunt cei mai iubitori părinți pe care mi i-aș fi putut dori, spuse 
Roberto, în ai cărui ochi licăriră lacrimi atunci când o privi pe 
mama lui, care-și ştergea și ea încă una. S-au sacrificat pentru 
mine și m-au trimis la cea mai bună şcoală din Milano, ca să pot 
să studiez şi să devin cântăreț de operă. Ei bine, visul meu 
începe să prindă contur. Sper să nu treacă mult până când o să 
cânt la Scala. Și totul, datorită lor. Să închinăm, spuse Roberto 
ridicând paharul, pentru fericirea şi sănătatea lor! Pentru 
mamma Şi papa — Maria şi Massimo! 

— Pentru Maria şi Massimo! rostiră oaspeţii în cor. 


Roberto cobori de pe scaun și se aruncă în braţele mamei lui, 
în mijlocul ovaţiilor. 

— Vino, Rosanna! Trebuie să-l ajutăm pe papa să servească 
mâncarea, o chemă Antonia pe fată, îndemnând-o afară din 
încăpere, spre bucătărie. 


Mai târziu, Rosanna privi cum Roberto vorbea cu Carlotta, 
iar apoi, după ce Marco puse la gramofon nişte plăci pe care le 
adusese din apartamentul lor, văzu cum braţele lui Roberto 
înlănţuiră cu un gest dezinvolt talia îngustă a Carlottei și cei doi 
începură să danseze împreună. 

— Fac o pereche frumoasă, şopti Luca, reflectând gândurile 
Rosannei. Giulio nu pare mulțumit, nu-i aşa? 

Rosanna urmări privirea fratelui ei și îl văzu pe Giulio aşezat 
într-un colț, aruncându-i priviri încruntate prietenei lui, care 
râdea, fericită, în brațele lui Roberto. 

— Nu, nu pare, fu ea de acord. 

— Vrei să dansezi, piccolina? întrebă Luca. 

Rosanna clătină din cap. 

— Nu, mulțumesc. Nu ştiu să dansez. 

— Ei, asta-i, bineînţeles că ştii! 

Luca o trase de pe scaun şi o duse în mulțimea de oaspeți 
care dansau. 

— Cântă-mi un cântec, Roberto, te rog! auzi Rosanna 
rugămintea Mariei către fiul ei, de îndată ce se sfârşi ultimul 
cântec de pe una dintre plăcile de gramofon. 

— Da, cântă-ne, cântă-ne! repetară oaspeţii în cor. 

Roberto își șterse fruntea şi ridică din umeri. 

—O să mă străduiesc, dar e dificil s-o fac fără 
acompaniament. O să cânt „Nessun dorma” (23. 

Se lăsă tăcerea, iar el începu să cânte. 

Ascultând sunetul magic al vocii lui Roberto, Rosanna 
rămase vrăjită. În momentul în care el ajunse în punctul 
culminant şi-şi întinse braţele înainte, i se păru că încerca să 
ajungă la ea. 

Acela fu momentul în care își dădu seama că se îndrăgostise 
de el. 


Urmară aplauze tumultuoase, însă Rosanna nu reuși să 
aplaude. Era prea ocupată să-şi caute batista, ca să-și şteargă 
lacrimile involuntare care i se scurgeau pe obraji. 

— Bis! Bis! strigară cu toţii. 

Roberto ridică din umeri şi zâmbi. 

— lertaţi-mă, doamnelor și domnilor, dar trebuie să-mi 
menajez vocea. 

În încăpere se auzi un murmur de dezamăgire, în timp ce 
Roberto se așeza din nou lângă Carlotta. 

— Atunci, Rosanna o să cânte „Ave Maria”, spuse Luca. Vino, 
piccolina! 

Rosanna clătină cu putere din cap şi rămase cu picioarele 
înfipte pe loc, cu o expresie de groază pe faţă. 

— Da! exclamă Maria, bătând din palme. Rosanna are o voce 
nespus de melodioasă și mi-ar plăcea foarte mult s-o aud 
cântând imnul meu preferat! 

— Nu, vă rog, eu.. 

Însă Rosanna fu punai pe sus în brațele lui Luca şi suită pe 
scaun. 

— Cântă aşa cum îmi cânți mie, îi şopti fratele ei pe un ton 
plin de blândețe. 

Rosanna se uită la mulţimea de fețe care-i zâmbeau cu 
indulgență. Inspiră adânc și-și deschise gura în mod mecanic. 
La început, cântă cu o voce pierită, de-abia deasupra unei 
șoapte; însă pe măsură ce începea să-și uite nervozitatea şi să se 
piardă în muzică, vocea îi deveni mai puternică. 

La auzul ei, Roberto, ai cărui ochi fuseseră preocupaţi până 
atunci de decolteul adânc al Carlottei, privi în sus, neîncrezător. 
Cu siguranță că o voce atât de pură şi de perfectă nu putea să 
izvorască din fătuca aceea slăbănoagă, îmbrăcată într-o rochie 
oribilă, roz. Însă, în timp ce o privea pe Rosanna, încetă să-i mai 
vadă pielea palidă sau trupul subțiratic, ce părea făcut doar din 
braţe și din picioare. În loc de asta, îi văzu ochii căprui, imenși și 
expresivi, şi observă o umbră de culoare năpădindu-i obrajii în 
timp ce vocea superbă i se avânta în crescendo. 

Roberto ştiu că nu asculta o şcolăriță care-şi interpreta rolul la 
serbare. Uşurinţa cu care lua cu asalt notele, controlul ei natural 


și evidenta ureche muzicală erau daruri înnăscute, nu noțiuni 
care puteau fi predate la școală. 

— Scuză-mă, îi șopti el Carlottei în timp ce aplauzele răsunau 
în sală. 

Traversă cafeneaua în direcţia Rosannei, care tocmai se 
desprinsese din îmbrăţişarea entuziastă a Mariei. 

— Rosanna, vino şi stai lângă mine! Vreau să-ți vorbesc, 
spuse el, iar apoi o conduse la un scaun, după care se așeză în 
faţa ei și-i luă mâinile mici într-ale lui. Bravissima, micuţo! Ai 
cântat perfect imnul ăsta minunat. lei lecţii? 

Prea copleșită ca să se uite la el, Rosanna privi ţintă în podea 
și clătină din cap în semn de negare. 

— Ei bine, ar trebui să iei. Niciodată nu-i prea devreme. Dacă 
eu aş fi început mai repede, atunci... spuse Roberto ridicând din 
umeri. O să vorbesc cu tatăl tău. Aici, la Napoli, e un profesor 
dintre cei mai buni, care mi-a dat şi mie lecţii de canto. Trebuie 
să mergi la el imediat. 

Brusc, Rosanna îşi ridică privirea şi i-o întâlni pe a lui pentru 
prima dată. Văzu că ochii lui Roberto erau de un albastru-închis 
și adânc, și că erau plini de căldură. 

— Crezi că am voce bună? șopti ea, neîncrezătoare. 

— Da, micuţo, mai mult decât bună! Dacă iei lecţii, darul tău 
o să fie impulsionat și educat. lar apoi, într-o bună zi, o să pot 
spune cu mândrie că eu, Roberto Rossini, sunt cel care te-a 
descoperit. 

El îi zâmbi și-i sărută mâna, iar Rosanna simţi că mai avea 
puţin şi leşina de plăcere. 

— Are o voce nemaipomenit de melodioasă, nu-i așa, 
Roberto? spuse Maria făcându-şi apariţia în spatele Rosannei și 
așezându-i fetei o mână pe umăr. 

— E mai mult decât atât, mamma, e... murmură Roberto, 
făcând un gest elocvent cu mâna. E un dar de la Dumnezeu, ca 
și al meu. 

— Mulţumesc, signor Rossini, reuşi să îngaime Rosanna. 

— Acum, zise Roberto, mă duc să-l găsesc pe tatăl tău. 

Rosanna privi în sus şi observă că vreo câțiva oaspeţi o 
priveau cu admiraţia și căldura care îi erau de obicei rezervate 


Carlottei. O cuprinse o stare de bine. Pentru prima oară în viața 
ei, cineva îi spusese că era specială. 

La ora zece şi jumătate, petrecerea era încă în toi. Antonia 
apăru lângă Rosanna și-i spuse: 

— E timpul să mergi la culcare. Du-te și ia-ți rămas-bun de la 
Maria și de la Massimo! 

— Da, mamma, răspunse fata făcându-şi loc cu băgare de 
seamă printre dansatori. Noapte bună, Maria, spuse ea 
sărutând-o pe mama lui Roberto pe ambii obraji. 

— Îți mulțumesc că mi-ai cântat, Rosanna! Fiul meu încă 
vorbeşte despre vocea ta. 

— Aşa e, adeveri Roberto făcându-și apariția în spatele 
Rosannei. Le-am dat tatălui tău și lui Luca numele și adresa 
profesorului de canto. Luigi Vincenzi obișnuia să dea lecţii la 
Scala şi s-a pensionat aici, la Napoli, în urmă cu câţiva ani. E 
unul dintre cei mai buni profesori din Italia şi încă mai ia elevi 
talentați. Când îl vezi, să-i spui că eu te-am trimis. 

— Mulţumesc, Roberto! răspunse fata, îmbujorându-se sub 
privirea lui. 

— Ai un dar cu totul deosebit, Rosanna. Trebuie să ai grijă de 
el şi să-l prețuieşti. Ciao, micuţo! adăugă Roberto ducându-i 
mâna la buze și sărutându-i-o. Sunt sigur că o să ne întâlnim din 
nou într-o bună zi. 


Sus, în dormitorul pe care-l împărțea cu Carlotta, Rosanna își 
trase cămașa de noapte peste cap, după care îşi vâri mâna sub 
saltea şi-şi scoase de acolo jurnalul. Găsi creionul pe care îl ţinea 
în sertarul cu lenjerie intimă, îl luă şi se urcă în pat, apoi începu 
să scrie, cu fruntea încordată de concentrare: 

16 august. Petrecerea lui Massimo şi a Mariei... 

Fata ronţăi capătul creionului, încercând să-și amintească 
exact cuvintele pe care i le spusese Roberto. După ce și le notă 
cu atenţie, zâmbi de plăcere şi închise jurnalul. Apoi puse capul 
pe pernă şi ascultă sunetele muzicii şi râsetele care se auzeau de 
la parter. Câteva minute mai târziu, neputând să doarmă, se 
ridică în capul oaselor. Redeschise jurnalul, luă creionul și 
adăugă încă un rând: 


Intr-o zi, o să mă căsătoresc cu Roberto Rossini. 


CAPITOLUL 2 


Rosanna se trezi cu o tresărire, deschise ochii și văzu că era 
aproape lumină. Auzi zgomotul camionului ce colecta gunoiul, 
care-și făcea tura de dimineaţă, iar apoi se întoarse și o văzu pe 
Carlotta. Tânăra stătea pe marginea patului ei, încă purtând 
rochia de culoarea lămâii, foarte mototolită, iar părul îi atârna, 
răvăşit, în jurul umerilor. 

— Cât e ceasul? o întrebă ea pe Carlotta. 

— Şştt, Rosanna, culcă-te la loc! E încă devreme și o să-i 
trezeşti pe mamma şi pe papa, murmură Carlotta în timp ce-și 
scotea pantofii și-şi descheia fermoarul rochiei. 

— Unde ai fost? 

— Nicăieri, răspunse sora ei ridicând din umeri. 

— Dar trebuie să fi fost undeva, fiindcă e aproape dimineaţă și 
tu te bagi în pat abia acum, insistă Rosanna. 

— Taci odată! o certă Carlotta, care părea furioasă și 
înspăimântată, aruncându-șşi rochia pe un scaun și apoi 
trăgându-şi cămașa de noapte peste cap. Dacă le spui lui mamma 
și lui papa că am venit atât de târziu, nu mai vorbesc niciodată 
cu tine! Trebuie să-mi promiţi că n-o să faci așa ceva. 

— O să-mi țin gura doar dacă îmi spui unde ai fost. 

— Bine! se învoi Carlotta îndreptându-se în vârful picioarelor 
spre patul Rosannei și aşezându-se. Am fost cu Roberto. 

— Aha, spuse Rosanna, nedumerită. Ce aţi făcut? 

— Ne-am... plimbat. Doar ne-am plimbat. 

— De ce ai ieșit la plimbare în toiul nopții? 

— O să înţelegi după ce te faci mare, Rosanna, îi răspunse 
Carlotta cu bruscheţe, îndreptându-se spre patul ei și intrând 
sub cearşaf. Acum, ţi-am spus. Taci şi culcă-te la loc! 


Toată lumea dormi până târziu în casa Menici. Rosanna 
cobori la micul-dejun și văzu că Marco şedea la masa din 
bucătărie, mahmur, iar Antonia se chinuia să curețe cafeneaua. 

— Vino şi ajută-mă, Rosanna, altfel n-o să fim niciodată gata 
să deschidem, îi ceru Antonia fiică-sii, care se oprise să studieze 


resturile rămase în urma petrecerii. 

— Pot să iau micul-dejun? 

— După ce aranjăm cafeneaua. Haide, scoate cutia asta de 
gunoi în curtea din spate! 

— Da, mamă. 

Rosanna luă cutia şi o cără prin bucătărie, unde tatăl ei 
întindea, mohorât, aluatul de pizza. 

— Tată, ţi-a vorbit Roberto despre lecțiile mele de canto? 
întrebă ea. A spus că o s-o facă. 

— Da, mi-a zis, răspunse Marco dând din cap, obosit. Dar, 
Rosanna, el a fost doar amabil. Iar dacă într-adevăr crede că 
avem bani să te trimitem la un profesor de canto în cealaltă 
parte a orașului, atunci își face iluzii. 

— Dar, tată, el crede că... Adică a spus că am talent. 

— Rosanna, ești o fetiţă care într-o bună zi o să crească şi o să 
devină o soţie bună pentru un bărbat. Trebuie să înveţi cum să 
găteşti şi cum să-ţi construieşti un cămin, nu să-ți pierzi vremea 
umblând după o himeră. 

— Dar... murmură ea, iar buza de jos îi tremură. Vreau să fiu 
cântăreaţă, ca Roberto. 

— Roberto e bărbat, Rosanna. Trebuie să muncească. Într-o 
bună zi, vocea ta cea melodioasă o să-ți adoarmă copiii cu un 
cântec de leagăn. Gata cu asta! Du gunoiul afară, iar apoi vino 
înapoi şi ajută-l pe Luca să spele paharele! 

O lacrimă mică se rostogoli pe obrazul Rosannei pe când 
ducea cutia la coșurile de gunoi din spatele bucătăriei. Nu se 
schimbase nimic. Totul era la fel, ca și când ziua de ieri, cea mai 
frumoasă zi din viața ei, când simţise că era deosebită, nu se 
petrecuse niciodată. 

— Rosanna! răsună din bucătărie vocea lui Marco. Grăbeşte- 
te! 

Ea își şterse nasul cu dosul palmei și se întoarse înăuntru, 
lăsându-și visurile în curte, cu gunoiul. 


Mai târziu în ziua aceea, pe când urca încet scările spre 
dormitor, epuizată de orele lungi de servit la mese, simţi o mână 
pe umărul ei. 


— De ce arăţi atât de posomorâtă în seara asta, piccolina? 

Rosanna se întoarse și-l privi pe Luca. 

— Poate că sunt doar obosită, răspunse ea ridicând din 
umeri. 

— Dar, Rosanna, ar trebui să fii foarte fericită! Nu i se 
întâmplă oricărei fete ca, atunci când cântă, să facă să lăcrimeze 
o sală plină de oameni! 

— Dar, Luca, eu... 

Rosanna se așeză dintr-odată în capătul scărilor înguste și 
fratele ei se înghesui lângă ea. 

— Spune-mi ce se întâmplă, Rosanna! 

— Azi-dimineaţă l-am întrebat pe tata despre lecţiile de 
canto, iar el mi-a spus că Roberto a fost doar amabil şi că nu 
crede cu adevărat că pot fi cântăreaţă. 

„Fir-ar!” înjură Luca în sinea lui. 

— Nu-i adevărat! Roberto le-a spus tuturor că ai o voce 
frumoasă. Trebuie să mergi şi să iei lecţii de canto cu profesorul 
despre care ţi-a vorbit. 

— Nu pot, Luca. Tata spune că n-are bani pentru asta. Cred 
că lecţiile de canto sunt foarte scumpe. 

— Of, piccolina, suspină Luca petrecându-şi braţele în jurul 
umerilor ei. De ce e tata atât de orb atunci când vine vorba de 
tine? Dacă ar fi fost Carlotta, ei bine... murmură el. Ascultă, 
Rosanna, te rog, nu-ţi pierde speranţa. Uite, continuă el, 
scotocind în buzunarul pantalonilor şi scoțând o bucată de 
hârtie. Roberto mi-a dat și mie numele și adresa profesorului. 
Nu contează ce spune tata. O să mergem să-l vedem împreună, 
da? 

— Dar n-avem bani să plătim, Luca, așa că n-are rost. 

— Nu-ţi face griji, nu încă. Lasă-l pe fratele tău mai mare să 
se ocupe de asta, răspunse Luca, sărutând-o pe frunte. Somn 
ușor, Rosanna! 

— Noapte bună, Luca! 

Coborând scările și traversând cafeneaua, Luca suspină la 
gândul unei alte nopţi lungi pe care urma să și-o petreacă la 
bucătărie. Ştia că trebuia să fie recunoscător fiindcă avea un 
viitor mai sigur decât alți tineri din Napoli, însă munca pe care 


o făcea îi dădea prea puţină satisfacţie. Intră în bucătărie şi se 
duse la masă, unde începu să taie o grămadă de ceapă, cu ochii 
înlăcrimați din pricina vaporilor înțepători. Amestecă atent 
ceapa în tigaie şi se gândi la refuzul tatălui său de a-i plăti lecţii 
de canto surorii lui mai mici. Rosanna avea un talent adevărat, 
iar el, Luca, nu putea s-o lase să și-l irosească. 


În următoarea după-amiază liberă a lui Luca, el și Rosanna 
luară un autobuz până în cartierul exclusivist Posillipo, cocoţat 
pe un deal cu vedere la golful Napoli. 

— O, Luca, ce frumos e aici! E atât de mult spaţiu! Și un aer 
atât de răcoros! exclamă Rosanna după ce coborâră din autobuz 
și după ce luă o gură mare de aer, expirând încet. 

— Da, e frumos, fu de acord Luca, iar apoi se opri şi aruncă o 
privire peste întinderea golfului. 

Apa azurie, strălucitoare era presărată cu bărci. Unele dintre 
ele se îndeletniceau cu tot felul de activităţi, în timp ce altele se 
odihneau, ancorate în apropierea țărmului. Dacă priveai drept 
înainte, insula Capri se zărea ca un vis ce plutea la orizont. 
Urmărind curba golfului spre stânga, Luca văzu muntele 
Vezuviu, care se profila în depărtare, pe linia orizontului. 

— Chiar aici locuieşte signor Vincenzi? întrebă Rosanna 
întorcându-se şi privind spre vilele albe şi elegante, presărate pe 
dealul de deasupra lor. O, Doamne, trebuie să fie bogat! adăugă 
ea după ce începură să urce pe drumul plin de cotituri. 

— Cred că locuinţa lui e una dintre astea, spuse Luca pe când 
treceau pe lângă mai multe intrări grandioase, după care se 
opriră în fața celei din urmă. lată-ne aici, la Villa Torini. Vino, 
Rosanna! 

Luca îşi luă sora de mână și o conduse pe alee, până la 
veranda acoperită cu buganvilea, care adăpostea ușa de la 
intrare. Ezitând câteva secunde din pricina nervozității, el apăsă 
în cele din urmă pe butonul soneriei. 

Ușa se deschise. În prag apăru o servitoare de vârstă mijlocie, 
care le aruncă o privire cercetătoare. 

— Şi? Cosa vuoi? Ce doriţi? 

— Signora, am venit să-l vedem pe signor Vincenzi. Ea e 


Rosanna Menici, iar eu sunt fratele ei, Luca. 

— Aveţi programată o întâlnire? 

— Nu, eu... dar Roberto Rossini... 

— Signor Vincenzi nu primește pe nimeni fără programare. 
La revedere! 

Uşa le fu închisă în față cu fermitate. 

— Luca, haide să mergem acasă! îl rugă Rosanna pe fratele ei, 
trăgându-l de braţ, nervoasă. Locul nostru nu-i aici! 

De undeva, din interiorul vilei, pluti spre ei sunetul unui 
pian. 

— Nu! Am făcut tot drumul ăsta și nu plecăm înainte ca 
signor Vincenzi să te audă cântând. Urmează-mă! 

Luca o trase pe sora lui din faţa uşii. 

— Unde ne ducem, Luca? Vreau să merg acasă, îl rugă ea. 

— Nu, Rosanna. Te rog, ai încredere în mine! 

Luca o luă cu fermitate de mână şi se lăsă ghidat de sunetul 
muzicii, care îi conduse în jurul casei. Astfel, ajunseră la colțul 
unei terase grațioase, decorate cu ghivece mari, de lut, pline cu 
mușcate de un roz prăfuit şi cu saschiu purpuriu. 

— Aşteaptă aici, îi şopti Luca surorii lui. 

El se lăsă pe vine și apoi se târî de-a lungul terasei, până când 
ajunse la o pereche de uși franțuzeşti, care fuseseră deschise ca 
să lase să intre briza uşoară a după-amiezii. Luca se uită pe furiș 
înăuntru, iar apoi se lăsă din nou pe vine și făcu repede cale 
întoarsă. 

— E acolo, şopti el odată ajuns lângă sora lui. Cântă, 
Rosanna, cântă! 

Ea îl privi, derutată. 

— Ce vrei să spui, Luca? 

— Cântă „Ave Maria” — repede! 

— Păi... 

— Cântă! stărui el. 

Rosanna nu-l văzuse niciodată atât de pornit pe fratele ei cel 
blând. Așa că rămase locului, deschise gura şi făcu ce i se 
ceruse. 


Luigi Vincenzi tocmai îşi luase pipa și era pe cale să-și 


înceapă plimbarea de după-amiază în grădină, când auzi vocea, 
închise ochii și ascultă timp de câteva secunde. Apoi, incapabil 
să-şi stăpânească curiozitatea, se îndreptă încet spre celălalt 
capăt al încăperii și ieși pe terasă. În colț se afla o copilă în 
vârstă de vreo zece-unsprezece ani, îmbrăcată într-o rochie 
spălăcită, de bumbac. 

Copilul se opri din cântat de îndată ce-l zări, iar pe faţă i se 
zugrăvi o expresie plină de teamă. Un bărbat tânăr, în mod 
evident rudă cu fetița, judecând după asemănarea dintre ei, 
stătea lângă ea. 

Luigi Vincenzi începu să aplaude încetișor. 

— Draga mea, îți mulțumesc pentru serenada asta 
fermecătoare! Însă pot să vă întreb ce faceţi voi doi pe terasa 
mea? 

Rosanna trecu pe nesimţite în spatele fratelui ei. 

— Scuzaţi-mă, domnule, dar servitoarea dumneavoastră nu 
ne-a dat voie să intrăm, îi explică Luca. Am încercat să-i spun că 
Roberto Rossini i-a cerut surorii mele să treacă pe aici, dar ea ne- 
a închis ușa în nas. 

— Aha! Aș putea ști cum vă cheamă? 

— Ea e Rosanna Menici, iar eu sunt fratele ei, Luca. 

— Bine. Veniţi înăuntru! le spuse Luigi. 

— Mulţumim, signor. 

Luca şi Rosanna intrară pe ușile franțuzeşti. Încăperea 
spațioasă era dominată de un pian alb, grandios, așezat în 
mijlocul unei podele strălucitoare, de marmură gri. Pereţii erau 
acoperiți cu rafturi pline de partituri muzicale așezate în 
teancuri dezordonate. Pe polița şemineului erau aşezate 
numeroase fotografii alb-negru, înrămate, care-l înfățișau pe 
Luigi îmbrăcat în haine de seară şi ţinând pe după umeri 
oameni ale căror fețe păreau cunoscute din paginile ziarelor și 
ale revistelor. 

Luigi Vincenzi se aşeză pe scaunul din fața pianului. 

— Deci, de ce te-a trimis Roberto Rossini la mine, Rosanna 
Menici? 

— Pentru că... pentru că... 

— Pentru că a considerat că sora mea ar trebui să ia lecţii de 


canto cu dumneavoastră, răspunse Luca în locul ei. 

— Ce alte cântece mai știi, signorina Menici? întrebă Luigi. 

— Păi... nu prea multe. Știu mai ales imnuri pe care le cânt la 
biserică, îngăimă Rosanna. 

— Ce-ar fi să încerci din nou „Ave Maria”? Mi se pare că ştii 
foarte bine imnul ăsta, spuse Luigi zâmbind, iar apoi se aşeză la 
pian. Vino mai aproape, copilă. Nu mușc! 

Rosanna se apropie de el și văzu că, în ciuda faptului că 
mustaţa și părul lui cărunt şi creţ îl făceau să pară foarte sever, 
ochii îi scânteiau, inimoși, de sub sprâncenele groase. 

— Haide, cântă! 

Luigi se așeză la pianul cel mare și începu să cânte acordurile 
de început ale imnului. Sunetul instrumentului era atât de 
diferit de cel al oricărui alt pian pe care-l mai auzise Rosanna, 
încât ea uită să înceapă la momentul potrivit. 

— Ai vreo problemă, Rosanna Menici? 

— Nu, domnule. Ascultam, doar, sunetul minunat al 
pianului. 

— Înţeleg. Bine, acum concentrează-te! 

Inspirată de grandiosul pian, Rosanna cântă aşa cum n-o mai 
făcuse niciodată. Luca, stând în picioare aproape de sora lui, 
crezu că inima avea să-i explodeze de atâta mândrie. Ştia că 
avusese dreptate s-o aducă pe Rosanna acolo. 

— Bine, bine, signorina Menici! lar acum, haide să încercăm 
niște game. Urmează-mă în timp ce cânt la pian! 

Luigi o conduse pe Rosanna în susul și-n josul clapelor, 
testându-i ambitusul. Nu-i stătea în fire să folosească 
superlative, însă trebuia să recunoască faptul că fetița avea cel 
mai ridicat potenţial pe care îl întâlnise în toți anii lui de 
profesorat. Vocea ei era remarcabilă. 

— Gata. Am auzit destul. 

— O să-i dați lecţii, signor Vincenzi? întrebă Luca. Am bani să 
plătesc. 

— Da, o să-i dau lecţii. Signorina Menici, spuse Luigi 
întorcându-se spre Rosanna, o să vii aici o dată la două 
săptămâni, martea, la patru după-amiaza. O să coste patru mii 
de lire pe oră. 


Era jumătate din cât cerea de obicei, însă fratele fetei părea 
mândru și probabil că era sărac. 

Faţa Rosannei se lumină. 

— Mulţumesc, signor Vincenzi, mulțumesc! 

— În zilele în care nu eşti cu mine, o să exersezi timp de cel 
puţin două ore, fără excepţie — poţi să te abaţi de la regula asta 
doar dacă moare cineva în familie. Înţelegi? 

— Da, signor Vincenzi! 

— Bun. Ne vedem marţi, da? lar acum o să ieşiţi pe uşa din 
față, spuse Luigi, după care îi conduse pe Rosanna şi pe Luca 
prin casă, până la ieșire. Ciao, Rosanna Menici! 

Cei doi îşi luară rămas-bun, iar apoi pășiră ca niște 
somnambuli prin curte, până când ajunseră la poarta casei. Apoi 
Luca o ridică pe Rosanna în braţe şi o învârti, plin de veselie. 

— Am ştiut eu! Am ştiut! N-a trebuit decât să-ţi audă vocea. 
Sunt atât de mândru de tine, piccolina! Ştii că ăsta trebuie să 
rămână secretul nostru, da? S-ar putea ca mamma şi papa să nu 
fie de acord. Nu trebuie să-i spui nici Carlottei. 

— N-o să le spun, promit. Dar, Luca, ne putem permite 
lecţiile? 

— Da, sigur că da, răspunse Luca, gândindu-se la banii pe 
care îi economisise în ultimii doi ani ca să-şi cumpere un scuter, 
obiect care ar fi reprezentat primul pas către mult dorita 
libertate. Sigur că putem! 

Zărind autobuzul care se apropia, Rosanna îl îmbrățişă 
instinctiv pe fratele ei. 

— Mulţumesc, Luca! Îţi promit că o să muncesc cât de tare 
pot eu. lar într-o bună zi o să-ți întorc binefacerea. 

— Ştiu că aşa o să faci, piccolina, ştiu. 


CAPITOLUL 3 


— Ai grijă de tine, Rosanna! Şoferul de autobuz ştie unde să 
te lase în caz că nu-ți amintești. 

De pe treapta autobuzului, Rosanna îi zâmbi fratelui ei. 

— Luca, deja mi-ai spus asta de o sută de ori! Nu sunt copil 
mic. Şi e doar o călătorie scurtă. 

— Ştiu, ştiu! răspunse Luca sărutându-şi sora pe ambii obraji, 
în timp ce șoferul autobuzului porni motorul. Ai pus banii la loc 
sigur? 

— Da, Luca! O să fie bine. Te rog să nu-ţi faci griji. 

Rosanna se îndreptă spre un scaun aflat în față şi se aşeză. 

Prin fereastra murdară, îi făcu fratelui ei cu mâna, în timp ce 
autobuzul pleca din staţie. Călătoria fu plăcută, fiindcă o scoase 
din aglomeraţia oraşului şi o purtă sus, în aerul proaspăt al 
dealurilor. Inima Rosannei bătu un pic mai repede în momentul 
în care cobori din autobuz. Apoi se îndreptă spre vilă. Apăsă cu 
prudenţă pe butonul soneriei, amintindu-și de primirea glacială 
de ultima dată. Dar de data asta, după ce ușa se deschise, 
menajera o întâmpină pe Rosanna cu un zâmbet. 

— Intraţi, vă rog, signorina Menici! Numele meu e signora 
Rinaldi şi sunt menajera domnului Vincenzi. Dumnealui vă 
aşteaptă în sala de muzică. 

Femeia o conduse pe Rosanna de-a lungul unui coridor, 
îndreptându-se spre partea din spate a vilei, iar apoi bătu la o 
ușă. 

— Bine ai venit, Rosanna Menici! Te rog să iei loc, spuse Luigi 
arătându-i un scaun de lângă o masă pe care se afla o carafă de 
limonadă cu gheaţă. Cred că ţi-e sete după călătorie. Vrei să bei 
ceva? 

— Mulţumesc, signor. 

— Te rog, dacă o să lucrăm împreună, trebuie să-mi spui 
Luigi. 

Turnă pentru amândoi câte un pahar de limonadă, iar 
Rosanna bău cu poftă. 

— Vremea asta e foarte neplăcută! exclamă Luigi în timp ce-şi 


tampona fruntea cu o batistă mare, cu carouri. 

— Dar e răcoare în camera asta, îndrăzni Rosanna să spună. 
Ieri, în bucătărie, papa a spus că erau peste patruzeci şi opt de 
grade! 

— Vorbeşti serios? Genul ăsta de temperatură e doar pentru 
beduini şi pentru cămile. Cu ce se ocupă tatăl tău? 

— El şi mamma au o cafenea în Piedigrotta. Noi locuim 
deasupra localului, explică Rosanna. 

— Piedigrotta e unul dintre cele mai vechi cartiere din 
Napoli, după cum sunt sigur că știi. Tatăl tău s-a născut acolo? 

— Toată familia noastră s-a născut acolo. 

— Înseamnă că sunteţi adevăraţi napolitani. Eu sunt din 
Milano. Sunt doar un cetățean de împrumut al frumosului 
vostru oraș. 

— Cred că e mult mai frumos aici, sus, decât acolo, jos, mai 
ales cu toţi turiştii care vin aici. 

— Lucrezi la cafenea? 

— Da, atunci când nu sunt la școală, răspunse Rosanna, 
făcând o grimasă. Nu-mi place să lucrez acolo. 

— Ei bine, Rosanna Menici, dacă situaţia asta nu-ţi place, 
trebuie să înveţi din ea. Sunt sigur că în timpul verii aveţi mulți 
clienţi englezi la cafenea. 

— Da, răspunse Rosanna. Mulți. 

— Foarte bine! Trebuie să-i asculţi atunci când vorbesc și să 
încerci să înveţi câte puţină engleză. O să ai nevoie de ea în 
viitor. Aveţi și ore de franceză la școală? 

— Sunt prima din clasa mea, răspunse ea cu mândrie. 

— Unele dintre marile opere sunt scrise în franceză. Dacă 
începi să vorbeşti limbile astea acum, o să-ţi fie mai ușor în 
viitor. Deci, ce părere au mamma și papa despre vocea fiicei lor? 

— Nu ştiu. Eu... ei nu știu că iau lecţii. Roberto Rossini i-a 
spus lui papa că ar trebui să vin să vă văd, dar papa a spus că n- 
avem bani. 

— Deci fratele tău plăteşte? 

— Da, răspunse Rosanna, scoțând câteva bancnote din 
buzunarul rochiei şi punându-le pe masă. Suma asta e suficientă 
pentru următoarele trei lecții. Luca a vrut să plătească în avans. 


Luigi luă banii cu un gest amabil de acceptare. 

— Acum, Rosanna, aş vrea să ştiu dacă îţi place să cânți. 

Rosanna se gândi la cât de deosebită se simţise după ce 
cântase la petrecerea Mariei și a lui Massimo. 

— Îmi place foarte mult. Sunt într-o altă lume atunci când 
cânt. 

— Ei bine, cel puţin ăsta e un început bun. Însă trebuie să te 
avertizez că eşti foarte tânără, prea tânără pentru ca eu să fiu 
sigur că vocea ta o să se dezvolte în mod corect. Nu trebuie să-ți 
forțăm corzile vocale, ci trebuie să le cultivăm cu grijă, să 
învăţăm cum funcţionează şi care e cel mai bun mod de a le 
îngriji. Ca profesor, eu aparțin şcolii numite Belcanto. Asta 
presupune o serie de exerciţii vocale ce devin din ce în ce mai 
dificile, fiecare dintre ele fiind conceput pentru învăţarea unui 
anumit aspect al artei interpretării. După ce o să le stăpâneşti pe 
astea, vei fi studiat fiecare potenţială problemă vocală înainte 
chiar ca ea să apară în muzică. Callas însăși a învățat în modul 
ăsta. Nici ea nu era cu mult mai mare decât tine atunci când a 
început lecţiile. Eşti pregătită pentru o astfel de muncă grea? 

— Da, Luigi. 

— Trebuie să te avertizez că n-o să cânţi marile arii decât 
după ce o să fii mult mai în vârstă. Mai întâi o să ne 
familiarizăm cu poveştile marilor opere şi o să încercăm să 
înţelegem personajele. Cei mai buni interpreţi sunt cei care nu 
numai că au voci minunate, dar sunt și actori magnifici. Și să nu 
crezi că două lecţii pe lună cu mine sunt suficiente ca să-ți 
îmbunătăţeşti vocea, o avertiză el. Trebuie să faci în fiecare zi, 
fără greș, exerciţiile pe care ţi le dau, continuă Luigi, dar apoi se 
întrerupse, se uită în ochii mari ai Rosannei și chicoti dintr- 
odată. lar tu, Rosanna, trebuie să-mi reamintești că ești încă un 
copil. Te rog să mă ierţi că te-am speriat. Frumuseţea faptului că 
ești tânără înseamnă că avem atât de mult timp la dispoziţie! Iar 
acum, să începem! Luigi se ridică în picioare și se duse la 
taburetul din fața pianului. Bătu cu palma scaunul de lângă el. 
Haide, o să învăţăm să recunoaștem care sunt notele pe care le 
cântăm la pian. 

O oră mai târziu, Rosanna părăsi Villa Torini. Era 


dezamăgită. Nu cântase nici măcar o singură notă pe tot 
parcursul lecţiei. 

După ce ajunse acasă, epuizată de căldura din autobuz şi de 
întreaga tensiune a după-amiezii, Rosanna se îndreptă direct 
spre camera ei. Luca o urmă la etaj, cu mâinile acoperite de 
făină. 

— Aşadar, ai găsit drumul de întoarcere? 

— Sunt aici, nu-i aşa, Luca? răspunse fata, zâmbind la 
vederea feţei lui îngrijorate. 

— Cum a fost, Rosanna? 

— A fost minunat. Luigi e foarte amabil. 

— Bine. Eu... 

— Luca! tună Marco din bucătărie, de la parter. 

— Trebuie să plec. Suntem foarte ocupați! 

Luca o sărută pe obraz și se grăbi să coboare scările. 

Rosanna se întinse pe patul ei, îşi luă jurnalul de sub saltea şi 
începu să scrie. Câteva secunde mai târziu, Carlotta intră în 
cameră. 

— Unde ai fost? Mama avea nevoie s-o ajuţi, dar nu te-am 
găsit. A trebuit să servesc la mese toată după-amiaza! 

— Am ieşit... cu un prieten. Mi-e foame. E ceva de mâncare? 

— Nu ştiu. Du-te și întreab-o pe mama. Eu ies în oraş. 

— Cu cine? 

— O, doar cu Giulio, răspunse Carlotta cu un aer plictisit. 

— Credeam că-ţi place Giulio. Şi că e prietenul tău. 

— A fost... Adică, e... Of, nu mai pune întrebări, Rosanna! 
Mă duc să fac o baie. 

După ce Carlotta părăsi dormitorul, Rosanna termină de scris 
în jurnal şi îl așeză înapoi în ascunzătoarea lui obișnuită. După 
aceea, intră în bucătărioară și-și turnă un pahar cu apă din 
frigider. Ştia că dacă se ducea la parter ca să-și ia ceva de 
mâncare, mamma şi papa i-ar fi găsit de îndată o treabă de făcut. 
lar ea era foarte obosită. Se strecură pe palier și deschise uşa de 
la scara de fier care ducea de la apartament până jos, în stradă. 
Mergea în acel loc ori de câte ori voia să petreacă un pic de timp 
de una singură, chiar dacă scara dădea înspre tomberoanele din 
spate. Așezată pe prima treaptă, îşi sorbi apa și retrăi fiecare 


moment al lecţiei cu Luigi. Deşi îşi petrecuse ora învățând să 
citească notele cele negre de pe partitura muzicală, fără să le 
cânte, Rosannei îi plăcuse liniştea casei lui Luigi. lar faptul că 
avea în cele din urmă un secret al ei o încânta foarte tare. 

Se întoarse în dormitor şi-şi îmbrăcă repede cămașa de 
noapte. Carlotta își înfăşură un şal în jurul umerilor, aproape 
gata de plecare. 

— Să ai o seară plăcută! îi ură Rosanna. 

— Mulţumesc. 

Carlotta îi aruncă ceva ce aducea mai degrabă a grimasă 
decât a zâmbet şi apoi părăsi camera, lăsând să plutească în 
urmă miros de parfum. 

Rosanna se urcă în pat, gândindu-se că avea să evadeze în 
vila lui Luigi în fiecare a doua marţi după-amiaza, fără să i se 
simtă lipsa. În cele din urmă, se hotărî să-și inventeze o prietenă 
imaginară. Urma s-o numească „Isabella” şi să spună că părinții 
ei erau foarte bogaţi, pentru că asta l-ar fi impresionat pe papa. 
Ea ar fi putut, apoi, s-o viziteze pe Isabella în fiecare marţi, fără 
să dea de bucluc. În privința exerciţiilor vocale, trebuia să 
încerce să se trezească cu o oră mai devreme în fiecare 
dimineaţă şi să se strecoare în biserică înainte de liturghie. 

După ce găsi soluţiile, Rosanna căzu într-un somn adânc. 


Era sfârşitul lui septembrie. Cafeneaua se liniștise, iar turiștii 
de peste vară plecaseră din oraş. Căldura sufocantă se domolise, 
devenind o căldură plăcută. Luca ieşi în curte şi-şi aprinsese o 
țigară, bucurându-se de seara blândă. Carlotta apăru în spatele 
lui, la ușa bucătăriei. 

— Luca, ai câteva minute în seara asta, înainte să se 
aglomereze cafeneaua? Trebuie să vorbesc cu tine. 

Luca se uită la fața neobișnuit de palidă a Carlottei. 

— Ce s-a întâmplat? Eşti bolnavă? 

Carlotta zăbovi în prag şi deschise gura ca să răspundă, iar 
apoi auzi paşii grei ai Antoniei, care cobora pe scări. 

— Nu aici, șopti ea. Vino la Renato, pe Via Caracciolo, la ora 
şapte. Te rog, Luca! Să fii acolo! 

— O să fiu. 


Carlotta îi aruncă un zâmbet pierit și apoi plecă. 


Câteva zile mai târziu, Rosanna trecu prin cafenea și deschise 
uşa dinspre scara care ducea sus, la apartamentul lor. 

În timp ce urca, îl auzi pe papa strigând în camera de zi. 
Îngrijorată că se putea ca el să-i fi descoperit secretul, Rosanna 
se opri în capul scării şi ascultă. 

— Cum ai putut să faci asta? Cum ai putut? repeta Marco 
întruna. 

Rosanna auzi suspinele puternice al Carlottei. 

— Nu vezi că înrăutăţeşti lucrurile, Marco? spuse Antonia, 
care părea şi ea foarte aproape să plângă. Ţipetele şi urletele tale 
n-o s-o ajute pe fiica noastră! Mamma mia, trebuie să încercăm să 
ne calmăm şi să ne gândim la ce e mai bine de făcut. Mă duc să 
aduc ceva de băut pentru toți. 

Uşa camerei de zi se deschise, iar Antonia apăru în prag. 
Obrajii ei erau lipsiți de roșeaţa lor obișnuită. 

— Mamă, ce s-a întâmplat? Carlotta e bolnavă? întrebă 
Rosanna, care-şi urmă mama pe coridor, până la bucătărie. 

— Nu, nu e bolnavă. Du-te jos la fratele tău, Rosanna. O să-ţi 
pregătească ceva de mâncare. 

Antonia respira greu, iar vocea îi era încordată. 

— Dar, mamă, te rog, spune-mi ce se întâmplă! 

Antonia luă o sticlă de coniac din dulapul de la bucătărie, iar 
apoi se întoarse şi-și sărută fiica pe creştet. 

— Nimeni nu e bolnav, toată lumea e bine. O să-ți povestim 
totul puţin mai târziu. Du-te și spune-i fratelui tău că papa vine 
și el jos în câteva minute, spuse Antonia silindu-se să 
zâmbească, după care dispăru înapoi în camera de zi. 

Rosanna traversă cafeneaua goală şi ajunse în bucătăria 
principală, unde Luca stătea lângă ușa din spate şi fuma o 
țigară. 

— Luca, ce s-a întâmplat? Papa strigă, Carlotta plânge și 
mamma arată de parcă a văzut o stafie! 

Luca trase vârtos din ţigară şi expiră încet pe nas. Apoi strivi 
mucul sub talpă și se întoarse în bucătărie. 

— Vrei niște lasagna? Tocmai am făcut una. 


El traversă bucătăria şi deschise uşa cuptorului. 

— Nu! Vreau să știu ce se întâmplă. Papa nu strigă niciodată 
la Carlotta. Cred că ea a făcut ceva foarte rău. 

Luca servi lasagna în tăcere. Puse pe masă două farfurii pline 
și se așeză pe scaun, îndemnând-o din priviri pe Rosanna să 
facă la fel. 

— Piccolina, există unele lucruri pe care eşti prea tânără ca să 
le înţelegi. Carlotta a făcut o greşeală gravă şi de asta e tata atât 
de supărat pe ea. Dar nu-ţi face griji. Ei trei o să rezolve lucrurile 
și totul o să fie bine, crede-mă. lar acum mănâncă-ți lasagna și 
povestește-mi despre lecţia ta cu signor Vincenzi! 

Ştiind că n-avea să obţină nici o altă informaţie, Rosanna 
suspină și luă o furculiță. 


Rosanna fu trezită de sunetul unor suspine slabe. Se ridică în 
capul oaselor, clipind în lumina cenuşie a zorilor care se 
apropiau. 

— Carlotta! Carlotta, ce s-a întâmplat? șopti ea. 

Nu primi nici un răspuns. Rosanna coborî din pat şi se duse 
la sora ei. Carlotta avea o pernă trasă peste cap şi încerca să-și 
înăbuşe plânsetele. Rosanna așeză o mână nesigură pe umărul 
ei, iar de sub pernă apăru o faţă îndurerată. 

— Te rog, nu plânge! Nu poate fi chiar atât de rău, încercă 
Rosanna s-o liniştească. 

— Ba da, e foarte rău! răspunse Carlotta, ștergându-și 
lacrimile cu dosul palmei. Trebuie să mă căsătoresc... Trebuie să 
mă căsătoresc cu Giulio! 

— Dar de ce? 

— Din cauza a ceva ce am făcut. Dar... of, Rosanna... nu-l 
iubesc, nu-l iubesc! 

— Atunci, de ce trebuie să te măriți cu el? 

— Tata spune că trebuie şi că asta e tot ce pot face. L-am 
minţit în legătură cu... Of... 

Carlotta se puse din nou pe suspinat, iar Rosanna își petrecu 
braţele în jurul umerilor ei. 

— Nu plânge, te rog! Giulio e un om de treabă. Îmi place de 
el. E bogat şi o să ai un apartament mare. În plus, n-o să mai 


trebuiască să lucrezi la cafenea. 

Carlotta se uită la sora ei și-i aruncă, printre lacrimi, un 
zâmbet pierit. 

— Ai o inimă bună, Rosanna! Poate că, după ce mă 
căsătoresc, mamma şi papa o să-ţi dea mai multă atenţie. 

— Nu mă deranjează dacă nu-mi dau. Nu putem fi frumoși 
cu toții, înțeleg asta, răspunse Rosanna cu glas scăzut. 

— Ei bine, uite unde m-a dus frumusețea mea! Poate că ţie o 
să-ţi fie mai bine fără ea. O, Rosanna, o să-mi lipsești după ce 
plec! 

— Şi tu o să-mi lipseşti mie. Te căsătoreşti în curând? 

— Da. Tata se duce mâine la tatăl lui Giulio. Cred că ne 
căsătorim într-o lună. Toată lumea o să ghicească, desigur. 

— Ce să ghicească? întrebă Rosanna. 

Carlotta își mângâie sora pe păr. 

— Există, într-adevăr, unele lucruri pe care nu le poţi înțelege 
decât după ce te faci mai mare. Rămâi copilă cât de mult poţi, 
surioară! Să creşti nu-i atât de amuzant precum pare. lar acum 
întoarce-te în patul tău şi dormi! 

— Bine. 

— Rosanna... 

— Da? 

— Mulţumesc. Eşti o soră bună şi sper că o să fim 
întotdeauna prietene. 

Rosanna se urcă înapoi în pat și oftă, fără să înțeleagă nimic. 


Patru săptămâni mai târziu, Rosanna stătea în spatele 
Carlottei, îmbrăcată într-o rochie de domnişoară de onoare 
croită din satin albastru, în timp ce sora ei își rostea jurămintele 
de căsătorie în faţa lui Giulio. 

Apoi avu loc o petrecere la cafenea. Deşi Rosanna ştia că 
aceea ar fi trebuit să fie cea mai fericită zi din viața Carlottei, 
sora ei era palidă și încordată, iar Antonia nu era nici ea cu mult 
mai fericită. Marco părea destul de vesel, deschizând sticlă după 
sticlă de vin spumant şi povestindu-le invitaţilor lui despre 
minunatul apartament cu două dormitoare în care urma să 
locuiască tânărul cuplu. 


La câteva săptămâni după nuntă, Rosanna o vizită pe 
Carlotta în noul apartament de lângă Via Roma al acesteia din 
urmă. Rosanna se uită cu uimire la televizorul așezat în colţul 
camerei de zi. 

— Cred că, dacă a cumpărat așa ceva, Giulio are o grămadă 
de bani! exclamă Rosanna. 

Carlotta aduse niște cafea și se aşezară împreună pe canapea. 

— Da, are bani, adeveri ea. 

Rosanna sorbi din cafea, întrebându-se de ce părea sora ei 
atât de supărată. 

— Ce mai face Giulio? 

— Abia dacă-l văd. Pleacă la birou la ora opt dimineaţa şi nu 
ajunge acasă decât după şapte şi jumătate seara. 

— Înseamnă că are o funcţie importantă, spuse Rosanna pe 
un ton de încurajare. 

Carlotta ignoră comentariul surorii ei. 

— Seara, eu pregătesc cina și apoi mă duc la culcare. Mă simt 
atât de obosită zilele astea! 

— De ce? 

— Pentru că o să am un copil, răspunse Carlotta, istovită. O 
să fii în curând o zia — mătușica Rosanna. 

— O, felicitări! exclamă Rosanna întinzându-se și sărutându- 
şi sora pe obraz. Eşti fericită? 

— Da, bineînţeles că sunt fericită, răspunse Carlotta, 
morocănoasă. 

— Cred că Giulio e foarte mulţumit că o să fie tătic. 

— Da, bineînţeles că e. Deci, cum merg lucrurile acasă? 

Rosanna ridică din umeri. 

— Tata bea mult coniac și... e prost dispus; ţipă mereu la 
mine și la Luca. Mama e obosită tot timpul şi trebuie să se 
întindă mereu în pat. 

— Deci lucrurile nu s-au prea schimbat, Rosanna, spuse 
Carlotta, reuşind să zâmbească. 

— Doar că mamei și tatei le e dor de tine, cred eu. 

— Şi mie mi-e dor de ei. Eu... murmură Carlotta, cu ochii 
plini de lacrimi. Of, îmi pare rău, e din cauza sarcinii! Mă face să 


fiu emotivă. Luca tot n-are o iubită? 

— Nu. Dar nici n-ar avea timp de una. E în bucătărie de la 
opt dimineaţa și nu termină treaba decât foarte târziu. 

— Nu înţeleg de ce suportă lucrurile astea. Tata e atât de 
nepoliticos cu el și îl plăteşte atât de puţin! Dacă aş fi în locul lui 
Luca, aş pleca de acasă și aş începe o viaţă nouă altundeva. 

Rosanna se îngrozi. 

— Nu crezi că Luca o să plece, nu? 

— Nu, Rosanna. Din fericire pentru tine și din nefericire 
pentru el, nu cred că o să plece, răspunse Carlotta în şoaptă. 
Fratele nostru e un om deosebit. Sper ca într-o zi să găsească 
fericirea pe care o merită. 


La sfârşitul lui mai, Carlotta născu o fetiţă. Rosanna se duse 
la spital, ca să-şi vadă nepoțţica. 

— O, ce frumoasă e! Şi cât de micuță! Pot s-o ţin în braţe? 
întrebă Rosanna. 

Carlotta dădu din cap în semn de aprobare. 

— Sigur că da. Poftim! 

Rosanna luă copilul de la sora ei și îl ţinu în braţe. Se uită cu 
atenţie la ochii închişi la culoare ai copilului. 

— Nu seamănă cu tine, Carlotta! 

— Mda... Cu cine crezi că seamănă? Cu Giulio? Cu mamma? 
Cu papa? 

Rosanna cercetă copilul. 

— Nu ştiu. Te-ai gândit la un nume? 

— Da. O s-o cheme Ella Maria. 

— E un nume frumos. Eşti atât de deşteaptă, Carlotta! 

— Este, nu-i așa? 

Cele două surori se întoarseră, în timp ce Giulio intră în 
încăpere. 

— Cum te simţi, cara)? 

Giulio își sărută soția. 

— Sunt bine, Giulio. 

— Mă bucur! 

Giulio se aşeză pe marginea patului și întinse mâna după cea 
a soției lui. Dar Carlotta și-o îndepărtă cât putu de repede. 


— De ce n-o iei în braţe pe fiica ta? îi sugeră ea. 

— Desigur! 

Giulio se ridică în picioare şi, în timp ce-i întindea copilul, 
Rosanna îi văzu durerea din ochii negri. 


După ce vizitatorii plecară, Carlotta se întinse pe spate şi se 
uită ţintă în tavan. Făcuse ceea ce trebuia făcut, era sigură de 
asta. Avea un soț de succes și o fiică minunată. Reușise să evite 
să se facă de rușine și să-i facă de ruşine şi pe ai ei. 

Carlotta își întoarse capul și privi în jos, către leagăn. Ochii 
întunecați ai Ellei erau larg deschişi, iar pielea ei albă și perfectă 
contrasta cu smocul de păr negru din vârful capului. Ştia că 
trebuia să trăiască cu acea minciună pentru tot restul vieţii ei. 


Opera Metropolitană, New York 


Deci, Nico, ai aflat cum l-am cunoscut pe Roberto Rossini şi cum 
au fost semănate semințele viitorului. Atunci când Carlotta s-a 
căsătorit cu Giulio, eram foarte tânără şi naivă, neînțelegând multe 
dintre lucrurile care se întâmplau în jurul meu. 

În următorii cinci ani am muncit din greu ca să mă pregătesc să 
cânt. M-am alăturat corului bisericii, lucru care mi-a oferit scuza de a 
exersa acasă cât de mult puteam. Mi-au plăcut lecţiile cu Luigi 
Vincenzi şi, pe măsură ce m-am maturizat, pasiunea pentru operă a 
sporit şi ea. În mintea mea, n-aveam nici o îndoială în legătură cu ceea 
ce voiam Să fac după ce creşteam. 

În toată acea perioadă, a fost ca şi cum aş fi trăit o viață dublă. 
Ştiam că într-o bună zi trebuia să le spun mamei şi tatei secretul meu, 
speram doar să vină momentul potrivit pentru asta. Nu voiam să risc 
ca ei să mă oprească din drum. 

Foarte puține lucruri s-au schimbat în viața mea. Am mers la 
şcoală şi am învățat din greu la franceză și la engleză. Mergeam la 
liturghie de două ori pe săptămână şi serveam la mese, în cafenea, în 
fiecare zi. Celelalte fete din clasa mea visau la stele de cinema, se 
machiau şi fumau, dar eu aveam un singur vis: să cânt într-o bună zi 
pe scena de la Scala, alături de bărbatul care îmi deschisese drumul 
ăsta. M-am gândit adesea la Roberto şi credeam — speram — că şi el se 
gândea câteodată la mine. 

În cele mai multe zile, Carlotta venea împreună cu minunata ei 
fetiță, Ella, să ne viziteze la cafenea. Privind înapoi, realizez că era 
foarte nefericită. Însuflețirea care o animase dintotdeauna o părăsise, 
iar strălucirea îi dispăruse din ochi. Desigur, la acea vreme n-aveam 
nici o idee de ce... 


CAPITOLUL 4 


Napoli, mai 1972 


— Bine ai venit, Rosanna! Te rog, ia loc, spuse Luigi, arătând 
spre un scaun așezat în dreptul enormului șemineu de marmură 
din sala de muzică. 

Rosanna făcu ceea ce i se ceruse, iar Luigi se aşeză pe un 
scaun aflat în faţa ei. 

— În ultimii cinci ani, ai venit să mă vezi de două ori pe lună. 
Nu cred că ai lipsit vreodată de la lecţii. 

— Nu, n-am lipsit, adeveri Rosanna. 

— lar în aceşti cinci ani ai învăţat să stăpâneşti elementele de 
bază ale stilului belcanto. Ai făcut exerciţiile atât de des, încât ai 
putea să le cânțţi și în somn, nu? 

— Da, Luigi. 

— Am văzut împreună spectacole la Teatro San Carlo, am 
studiat marile opere, am învăţat poveştile lor și am explorat 
personalitățile personajelor pe care o să le interpretezi într-o zi. 

— Da. 

— Aşadar, acum vocea ta e o pânză perfect pregătită ca să fie 
colorată, modelată și transformată într-o capodoperă, Rosanna! 
adăugă Luigi, făcând o pauză înainte să continue: Te-am învăţat 
tot ceea ce știu. Acum nu mai am ce să te învăţ. 

— Dar... dar, Luigi... 

El se întinse şi-i luă mâinile în palme. 

— Rosanna, te rog! Îţi aminteşti cum a fost atunci când ai 
venit prima dată să mă vezi, împreună cu fratele tău? Şi cum ți- 
am spus că era prea devreme să prezic dacă darul tău avea să se 
dezvolte pe măsură ce creşteai şi te maturizai? 

Rosanna dădu din cap în semn de aprobare. 

— Ei bine, darul tău a crescut şi s-a transformat în ceva mult 
prea rar ca să-l păstrez doar pentru mine. Acum trebuie să 
mergi mai departe. Ai aproape șaptesprezece ani. Trebuie să 
urmezi o şcoală adecvată de muzică, care să-ți ofere ceea ce eu 
nu pot să-ți ofer. 


— Dar... 

— Ştiu, ştiu, suspină Luigi, mamma şi papa nu sunt încă la 
curent cu vizitele tale aici. Sunt sigur că ei speră ca vara asta, 
după ce termini şcoala, să găsești un băiat drăguţ cu care să te 
căsătorești, iar apoi să le faci mulţi nepoți. Am dreptate? 

— Da, Luigi, răspunse Rosanna, tresărind la auzul acelei 
evaluări precise. 

— Ei bine, Rosanna, lasă-mă să-ţi spun ceva: Dumnezeu ţi-a 
dat un dar, însă odată cu el vin şi greutăţi; vin anumite decizii, 
care o să fie dificil de luat. Și numai tu ești cea care poate hotărî 
dacă eşti suficient de curajoasă ca să le iei. Alegerea e a ta! 

— Luigi, în ultimii cinci ani am trăit doar pentru lecţiile mele 
cu tine. N-a contat dacă papa ţipa la mine sau dacă mamma mă 
punea să servesc la mese în fiecare seară, pentru că mă puteam 
gândi întotdeauna că aveam să vin aici, spuse Rosanna, iar ochii 
îi străluciră, plini de lacrimi. Nu-mi doresc nimic mai mult pe 
lume decât să cânt. Dar ce să fac? Părinţii mei n-au bani de taxe 
ca să urmez o școală de muzică. 

— Te rog să nu te mâhnești, Rosanna! N-am vrut să aud decât 
că-ți doreşti cu pasiune să faci din muzică viitorul tău. Desigur, 
sunt conștient de situația financiară a părinţilor tăi şi aş putea să 
te ajut în privinţa asta. Peste șase săptămâni organizez aici o 
serată, o seară muzicală, îi explică Luigi. O să cânte toţi elevii 
mei. lar la serata asta l-am invitat pe bunul meu prieten, Paolo 
de Vito, care e director artistic la marele teatru de operă La Scala 
din Milano. Paolo e directorul școlii de muzică - Scuola di 
musica — de la Scala, care, după cum ştii, e cea mai bună şcoală 
de muzică din Italia. l-am vorbit lui Paolo despre tine şi e 
pregătit să vină de la Milano ca să te asculte cântând. Dacă el, ca 
şi mine, crede că vocea ta e deosebită, te-ar putea ajuta să obţii o 
bursă ca să studiezi la şcoala de muzică. 

— Într-adevăr? întrebă Rosanna, iar ochii i se luminară, plini 
de speranţă. 

— Da, într-adevăr. Și cred că ar trebui să-ți inviți părinţii la 
serata mea, ca să te audă și ei cântând. Dacă o să se afle laolaltă 
cu o mulțime de oameni care să le spună cât de talentată e fiica 
lor, atunci asta ne-ar putea ajuta să ne susţinem cauza. 


— Dar, Luigi, părinţii mei o să fie atât de supăraţi fiindcă i- 
am mințit în toți aceşti ani! Și nu cred că o să vină, răspunse ea, 
clătinând din cap cu deznădejde. 

— Tot ce poţi face e să-i întrebi, Rosanna. Ţine minte, ai 
aproape șaptesprezece ani! Eşti aproape un adult. Înţeleg că nu 
vrei să-ți tulburi părinţii, dar ai încredere în Luigi și cere-le să 
vină. Promiţi? 

— Promit, răspunse Rosanna, dând din cap ca să-și întărească 
spusele. 

— Ei, am pierdut destul timp astăzi! O să învăţăm una dintre 
ariile mele preferate. Poate că o s-o cânți la serata mea. Se 
numeşte „Mi chiamano Mimi” t4, din La Bohème. E o arie dificilă, 
dar cred că ești pregătită pentru ea. Astăzi studiem partea 
muzicală. Vino, o îndemnă Luigi, ridicându-se în picioare, avem 
de lucru! 


În autobuz, pe drumul spre casă, Rosanna rămase dusă pe 
gânduri. Odată ajunsă acasă, se duse direct la bucătărie, ca să-l 
caute pe Luca. 

— Ciao, piccolina! Ce-i cu tine? Pari tulburată. 

— Putem vorbi? îl întrebă ea pe Luca. Între patru ochi! 

— E linişte în seara asta, răspunse Luca uitându-se la ceas. 
Ne vedem în locul nostru obișnuit, peste o jumătate de oră. 

EI îi făcu iute cu ochiul Rosannei, iar ea se grăbi să plece din 
bucătărie, înainte ca vreunul dintre părinţi s-o vadă. 


Luca se îndreptă către faleză mergând pe Via Caracciolo, care 
era plină de mașini și de turiști. O zări pe sora lui, sprijinită de 
balustradă şi privind la valurile înspumate, cărora umbra 
toamnei le schimbase culoarea într-un bleumarin-închis. Luca 
privi, cu un amestec de mândrie frățească și de dorință de a o 
proteja, cum doi bărbaţi treceau pe lângă ea, iar apoi se 
întoarseră ca s-o observe din nou. Deși Rosanna n-ar fi crezut 
niciodată că era la fel de frumoasă ca sora lor, Luca știa că ea se 
transforma într-o frumuseţe înaltă și subțire. Treptat, stângăcia 
din copilărie lăsase loc unei eleganţe naturale a unei tinere cu 
picioare lungi. Părul lung şi negru îi curgea în valuri în jurul 


umerilor, încadrându-i faţa în formă de inimioară, cu ochi 
căprui şi gene dese. El nu i-ar fi putut refuza nimic atunci când 
îi zâmbea şi singurul motiv pentru care încă mai lucra la 
cafenea, făcând cea mai mare parte a muncii în timp ce tatăl lor 
stătea la o masă din colţ, bând împreună cu amicii lui, erau 
lecţiile ei de canto. 

— Ciao, bella! îi spuse Luca atunci când ajunse lângă ea. 
Haide să mergem să bem un espresso şi să-mi spui care e 
problema. 

Luca o conduse pe Rosanna la o masă aflată pe pavaj, în fața 
unei cafenele. Comandă două cafele și studie expresia 
îngrijorată a surorii lui. 

— Spune-mi, Rosanna, ce s-a întâmplat? 

— Luigi nu vrea să mă mai înveţe canto. 

— Am crezut că e mulțumit de progresele tale, spuse Luca pe 
un ton îngrozit. 

— Chiar e, Luca. Dar nu vrea să-mi mai predea pentru că zice 
că m-a învăţat tot ce știe. Luigi are un prieten important la Scala. 
Prietenul ăsta o să vină peste șase săptămâni ca să mă asculte 
cum cânt, la o serată organizată la vila lui Luigi. S-ar putea să- 
mi ofere o bursă la o școală de muzică din Milano. 

— Dar e o veste minunată, piccolina! De ce faci fața asta tristă? 

— Of, Luca, ce să le spun părinţilor noștri? Luigi vrea ca ei să 
vină la serată şi să mă asculte cum cânt. Chiar dacă ar veni, tot 
n-ar fi de acord să plec din Napoli şi să locuiesc la Milano. Ştii 
că n-o să fie de acord! 

Ochii frumoși și căprui ai Rosannei se umplură de lacrimi. 

— Nu contează ce spun ei, se împotrivi Luca, clătinând din 
cap. 

— Cum adică? 

— Eşti destul de mare ca să iei propriile decizii, Rosanna! 
Dacă mamei și tatei nu le convine, dacă nu-ţi pot aprecia și 
susține talentul, atunci asta e problema lor, nu a ta. Dacă signor 
Vincenzi crede că eşti suficient de bună ca să câștigi o bursă la 
Milano și dacă el aduce un prieten important ca să te asculte 
cântând, atunci nimic n-ar trebui să te oprească. Asta e vestea la 
care am visat amândoi, nu-i așa? spuse Luca întinzându-i mâna. 


— Da, răspunse Rosanna dând din cap şi simțind cum, la 
auzul cuvintelor lui, se destindea încetul cu încetul. Iar tu eşti 
cel căruia trebuie să-i mulțumesc. Pentru toţi acești ani în care 
mi-ai plătit lecţiile! Cum aș putea să te răsplătesc vreodată? 

— Devenind marea vedetă de operă care am ştiut 
întotdeauna că o să fii. 

— Luca, chiar crezi că o să se întâmple asta? 

— Da, Rosanna, așa cred. 

— Şi cum rămâne cu mama și cu tata? întrebă ea. 

— Lasă-i în grija mea, îi ceru Luca, bătându-se ușurel cu 
degetul peste nas. O să mă asigur că ei doi o să vină ca să te 
audă cântând. 

Rosanna se aplecă peste masă şi, cu ochii strălucind de 
lacrimi, îşi sărută fratele pe obraz. 

— Ce m-aș fi făcut fără tine, Luca? Îţi mulțumesc! Dar acum 
trebuie să plec acasă, fiindcă astă-seară sunt de serviciu la 
cafenea. 

Rosanna se ridică de pe scaun și plecă. Luca privi peste golf, 
spre Capri, simţindu-și inima mai ușoară ca niciodată. Dacă 
Rosanna pleca la Milano, ce-l mai ţinea aici? Nimic. Absolut 
NIMIC. 


CAPITOLUL 5 


— Ticălosule! strigă Carlotta, izbucnind în lacrimi şi 
prăbuşindu-se pe canapea. Cum ai putut, Giulio?! 

— Carlotta, te rog, îmi pare rău! răspunse Giulio aruncându-i 
o privire plină de disperare. Suntem căsătoriți de cinci ani şi în 
ultimii patru nu mi-ai mai permis să te ating! Un bărbat are 
nevoi — nevoi fizice. 

— Pe care ți le-ai satisfăcut cu secretara! Sunt sigur că toți cei 
din compania ta ştiu despre asta. Sunt de râsul lumii! 

— Nimeni nu ştie, Carlotta! N-a durat decât câteva săptămâni 
și acum s-a terminat, jur! 

— Şi cine a fost înaintea ei? Cu câte alte femei te-ai culcat pe 
la spatele meu? 

Giulio se duse la Carlotta, se lăsă în genunchi și-i luă mâinile 
într-ale lui. 

— Cara, te rog, nu poţi înțelege? Doar pe tine, numai pe tine 
te vreau — te-am vrut întotdeauna. Şi totuși, din ziua în care te-ai 
căsătorit cu mine, n-am simţit niciodată... că mă dorești. Ai fost, 
continuă Giulio tresărind, atât de rece! Eu cred, Carlotta, că te-ai 
căsătorit cu mine doar din cauza copilului. Am dreptate? 

Carlotta îl privi, iar apoi îşi smulse mâinile din strânsoarea 
lui, simțind cum resentimentele şi suferința celor cinci ani de 
căsnicie începeau să dea pe dinafară. 

— Da, ai dreptate. Nu te-am iubit niciodată. Cu siguranță că 
n-am vrut să mă căsătoresc cu tine. Aș fi putut avea pe oricine! 
Când mă gândesc la viața pe care aș fi putut-o avea... Și iată-mă 
aici, irosindu-mi cei mai buni ani alături de un bărbat pe care 
nici măcar nu-l plac! Și ştii care e cel mai amuzant lucru dintre 
toate? continuă ea, ridicându-se în picioare şi tremurând de 
furie. Copilul nici măcar nu e al tău! Nici măcar nu e al tău! 

Făcu o scurtă pauză înainte de a se lovi cu palma peste gură, 
regretând cuvintele pe care tocmai le rostise. Giulio se uită lung 
la ea. Faţa lui căpătase o nuanţă cadaverică. 

— Îmi spui adevărul, Carlotta? Îmi spui că Ella nu e copilul 
meu? 


— Eu... murmură Carlotta, fără să-i poată întâlni privirea. 

Îşi lăsă capul în mâini și începu să plângă. 

Giulio se ridică şi ieşi din apartament, trântind ușa în urma 
lui. Carlotta se prăbuși din nou pe canapea. 

— O, Doamne, o, Doamne, ce-am făcut?! strigă ea către 
pereţii tăcuți. 

Îşi dorise atât de mult să-l rănească pentru ceea ce îi făcuse, 
pentru că-i luase singurul lucru care îi mai rămăsese — mândria! 

După două ore chinuitoare, Giulio se întoarse acasă. Atunci 
când el intră în camera de zi, ea alergă la el, plângând. 

— lartă-mă, iartă-mă, Giulio! Am fost rănită de aventura ta şi 
am vrut să te rănesc, la rândul meu. A fost o minciună, îţi jur! 
Bineînţeles că Ella e a ta! 

Giulio o împinse de lângă el, dezgustat, cu ochii goliți de 
orice emoție. 

— Nu, Carlotta, n-a fost o minciună! Dacă mă gândesc la cele 
întâmplate, totul se potriveşte. Nu-mi vine să cred cât de orb am 
fost! Copilul a venit cu cinci săptămâni mai devreme, și totuşi 
era atât de sănătos! Ştiam că tu... n-ai fost virgină atunci când 
am făcut dragoste prima dată, deşi niciodată n-am suflat un 
cuvânt despre asta. Expresia ta plină de nefericire din ziua 
nunţii noastre, felul în care te cutremurai de fiecare dată când te 
atingeam... spune-mi, l-ai iubit pe celălalt? 

În cele din urmă, ştiind că nu mai era cale de întoarcere, ea 
clătină încet din cap, înfrântă. 

— Nu. A fost o greșeală îngrozitoare, o noapte de prostie. 

— Pentru care te-ai hotărât să mă faci pe mine să plătesc?! se 
revoltă Giulio, prăbuşindu-se pe canapea. Mamma mia, Carlotta! 
Ştiam că eşti egoistă, dar nu ştiam că ești complet lipsită de 
inimă! Cine altcineva mai ştie de asta? 

— Nimeni. 

— Spune-mi adevărul, Carlotta, te rog! Îmi datorezi cel puţin 
asta. 

— Luca ştia, recunoscu ea. 

— Aţi complotat împreună, nu-i aşa? întrebă el, plin de ură. 

— Nu, Giulio. N-a fost așa. Am fost disperată. Și mi-am spus 
că, dacă tot aveam de gând să mă căsătoresc cu tine... 


— Frai gata să te măriți, Carlotta? Credeam că ai zis mai 
devreme că nu mă iubeşti, că, de fapt, nici măcar nu mă placi? 
întrebă Giulio întinzând mâna și apucând-o de braţ. 

— Au! Te rog, Giulio, mă doare! Crede-mă, n-am vrut să spun 
lucrurile acelea, eu... 

— Dar ai vorbit serios, Carlotta! răspunse el lăsându-i braţul 
dintr-odată și scoțând un suspin vlăguit. Nu sunt un om rău. 
Am vrut doar ce era mai bun pentru tine și pentru Ella. În toţi 
aceşti ani, am muncit din greu ca să te fac să mă iubeşti așa cum 
te-am iubit eu. lar acum descopăr că mariajul meu a fost o farsă 
chiar înainte de a începe! 

— Te rog, Giulio, te rog! îl imploră ea. Dă-mi încă o șansă. O 
să mă revanşez față de tine, îți promit! Acum, că ţi-am spus, 
putem s-o luăm de la capăt, fără minciuni. O tabula rasa... 

— Nu, răspunse Giulio râzând cu amărăciune, din punctul 
ăsta nu există cale de întoarcere, Carlotta! Cât timp am fost 
afară, m-am plimbat și m-am gândit; am luat o decizie. Acum, 
că ai fost sinceră cu mine în sfârșit, vreau să-ţi faci bagajele şi să 
pleci. Poţi să le spui tuturor că ţi-ai părăsit soțul pentru că... te 
înşela. Nimeni nu trebuie să știe adevărul. De dragul Ellei, sunt 
pregătit să-mi asum vina. Chiar dacă nu e sânge din sângele 
meu, am iubit-o ca și cum ar fi fost a mea. Și nu vreau s-o fac de 
rușine. 

— Nu, Giulio, te rog! Unde să mă duc? Ce o să fac? gemu 
Carlotta, disperată. 

— Asta nu mă mai privește. Compania mea are birouri la 
Roma şi, de îndată ce se poate, o să cer un transfer acolo. 

— Dar cum rămâne cu Ella? Ea te consideră tatăl ei. Te 
iubește, Giulio! 

— Ar fi trebuit să te gândeşti la asta înainte să ne înşeli pe 
amândoi! spuse el şi-şi întoarse faţa de la ea, încă tremurând de 
furie și de emoție. Acum mă duc la culcare. Sunt obosit. O să 
dormi aici, iar mâine-dimineaţă, după ce plec la birou, îţi faci 
bagajele și pleci până să mă întorc acasă! 


Antonia își îmbrăţișă fiica, strângând-o la pieptul ei generos. 
— Bineînţeles că amândouă puteți rămâne cu noi pentru o 


vreme. Ştii că nu e nevoie să întrebi! Of, Carlotta, biata mea 
copilă, ce e? Ce s-a întâmplat? își iscodi ea fiica, privind-o cu 
îngrijorare. Arăţi ca o stafie! Vrei să te întinzi? Poţi să dormi în 
vechea ta cameră, împreună cu Ella, iar Rosanna poate dormi pe 
canapea, în camera de zi. 

Carlotta, foarte palidă, dădu din cap, obosită. 

— Of, mamma, of... mamma, eu... 

Antonia o zări pe Ella, în vârstă de patru ani, care îi arunca 
priviri pline de disperare mamei ei. Î strigă pe Luca, care apăru 
la ușă. 

— Du-o pe Ella la bucătărie și dă-i ceva de mâncare în timp 
ce eu vorbesc cu sora ta, murmură ea. Numai Dumnezeu știe ce 
s-a întâmplat. 

Luca se uită la Carlotta. Faţa ei tulburată îi spunea un singur 
lucru. 

Antonia îşi scoase batista şi-şi șterse fruntea în timp ce-şi 
conducea fiica în dormitor. 

— O, Doamne, azi e prea cald pentru astfel de probleme! 

— Îmi pare rău. N-am să stau mult, spuse Carlotta, care se 
întinse pe pat, în timp ce Antonia se aşeză, greoaie, lângă ea. Te 
simți bine, mamă? Pari bolnavă. 

— Da, sunt bine. E doar din cauza căldurii. Te rog, Carlotta, 
spune-mi ce s-a întâmplat! Tu și Giulio ați avut o ceartă urâtă, 
nu? 

— Aşa e. 

— Nu trebuie să-ţi faci griji, spuse Antonia îmbrățișându-și 
fiica. Toţi soţii se ceartă. Eu și tatăl tău obișnuiam să facem asta 
tot timpul. Acum nu mai avem energie pentru ceartă, mărturisi 
ea, însoțindu-și vorbele de un râs forţat. O să te liniştești după 
ce dormi puţin. Apoi te poţi întoarce la Giulio, ca să vă împăcați. 

— Nu, mamă. Nu mă mai pot întoarce acolo niciodată. Eu şi 
Giulio ne-am despărţit. Pentru totdeauna. 

— Dar de ce? Ce-ai făcut? 

Carlotta își întoarse capul şi începu să plângă, iar Antonia se 
ridică de pe pat, suspinând. 

— Odihneşte-te, Carlotta! vorbim mai târziu. 


În seara aceea, după ce se întoarse acasă de la repetiţia 
corului, Rosanna fu surprinsă să descopere că avea o mică 
ridicătură în pat. Nepoata ei, Ella, dormea acolo. Rosanna se 
strecură în liniște afară din încăpere şi merse de-a lungul 
coridorului îngust, până în camera de zi. Uşa era închisă, însă își 
putea auzi părinţii vorbind. 

— Nu ştiu ce s-a întâmplat, Marco! Fiica noastră nu vrea să- 
mi spună nimic. Acum e jos şi vorbeşte cu Luca. Poate că el o să 
înțeleagă ceva. Am încercat să-l sun pe Giulio la apartament, dar 
nu răspunde. 

— Trebuie să se întoarcă la soțul ei, bineînţeles! Acolo îi e 
locul! O să i-o spun negreşit, răspunse Marco pe un ton furios. 

— Te rog, las-o în pace în seara asta. E tulburată, pledă 
Antonia. 

Rosanna deschise uşa. 

— Ce s-a întâmplat? întrebă ea. 

— Sora ta şi-a părăsit soțul. Ea şi Ella o să stea la noi câteva 
zile. Rosanna, poţi dormi aici, pe canapea. 

Antonia încercă să tragă aer în piept, respirând scurt şi greoi. 
Se ridică încet în picioare. 

— Eşti bine, mamma? întrebă Rosanna, îndreptându-se spre 
ea. 

— Sunt... bine, răspunse Antonia, clătinându-se puţin până 
să-şi recapete echilibrul. Trebuie să cobor şi să ies din casă. Am 
nevoie de aer, adăugă ea și-și făcu vânt cu palma în timp ce 
ieşea, greoaie, din încăpere. 

— Tată, de ce l-a părăsit Carlotta pe Giulio? 

Dinspre scară se auzi dintr-odată o bufnitură surdă. Marco și 
Rosanna ieșiră în grabă din camera de zi, pe coridor. O văzură 
pe Antonia întinsă la capătul scării care ducea la cafenea. 

— Mamma mia! Antonia! Antonia! strigă Marco, grăbindu-se 
să coboare scara până la trupul întins al soţiei lui. 

Îngenunche lângă Antonia, cu Rosanna urmându-l 
îndeaproape. 

— Du-te după doctor, repede! îi strigă tatăl ei. Cheamă-i pe 
Luca și pe Carlotta! 

Rosanna alergă prin cafeneaua pustie și intră în bucătărie. 


Luca stătea în picioare, cu braţele în jurul Carlottei, consolând-o, 
în timp ce ea îi plângea pe umăr. 

— Repede! Mama a căzut pe scări! Mă duc după doctor! 
strigă Rosanna înainte să deschidă ușa şi s-o ia la fugă pe strada 
pietruită. 

Carlotta și Luca o găsiră pe Antonia întinsă pe scară, cu capul 
căzut pe podeaua de gresie de la baza acesteia. Sângele i se 
prelingea dintr-o rană ascunsă sub părul des, pielea îi era 
cenuşie, iar ochii îi erau întredeschiși. Carlotta îngenunche lângă 
ea şi-i căută pulsul. 

— Oare e€...? murmură Marco, aplecat asupra soţiei lui, 
nemaiputând să termine de vorbit. 

— Să încercăm s-o așezăm mai confortabil, măcar, propuse 
Luca, disperat. 

Tatăl și fiul traseră de Antonia și reuşiră s-o ducă până în 
cafenea, în timp ce Carlotta aducea o pernă pentru cap. După 
cincisprezece minute chinuitoare, Rosanna se întoarse împreună 
cu doctorul. 

— Te rog, spune-mi că n-a murit! Nu Antonia mea, nu soția 
mea, gemu Marco. Te rog, salveaz-o, doctore! 

Luca, Rosanna și Carlotta priviră în tăcere cum doctorul 
ascultă prin stetoscop inima Antoniei şi îi ia pulsul. Apoi își 
ridică privirea, iar cei trei citiră cu toții răspunsul din ochii lui. 

— Îmi pare atât de rău, Marco! spuse doctorul, clătinând din 
cap. Cred că Antonia a suferit un atac de cord. Nu mai putem 
face nimic pentru ea. Trebuie să trimitem imediat după don 
Carlo. 

— Preotul! strigă Marco şi-l privi neîncrezător pe doctor, iar 
apoi îngenunche şi-şi îngropă faţa în scobitura umărului lipsit 
de viaţă al Antoniei. Nu sunt nimic, nimic fără ea! O, amore mio, 
dragostea mea, dragostea mea...! începu el să plângă. 

Cei trei copii ai lui priviră scena fără să scoată o vorbă, în 
stare de şoc, incapabili să se mişte. Doctorul îşi aşeză 
stetoscopul înapoi în geantă, apoi se ridică în picioare. 

— Rosanna, du-te şi adu-l pe don Carlo! Noi rămânem aici, ca 
s-o pregătim pe mama ta. 

Rosanna scoase un scâncet. Apoi se ridică și ieși din cafenea 


strângându-și pumnii ca să nu se prăbușească de tot. 

— Ce s-a întâmplat? De ce plânge nonnois;? întrebă Ella, care 
apăru pe scară. 

— Vino cu mama, Ella, și o să-ți spun tot ce s-a întâmplat! 

Carlotta urcă până la Ella şi o conduse cu blândeţe pe fiica ei 
înapoi pe scară. 

— Luca, eu cred că cel mai bine ar fi să încui ușa cafenelei 
până când soseşte don Carlo. Sunt convins că nu ţi-ai dori clienţi 
acum, spuse doctorul. 

— Bineînţeles, fu de acord Luca, apoi se îndreptă, tremurând, 
spre ușa din față, unde răsuci cheia în broască. 

Marco ţinea acum mâna soţiei în poala lui, mângâind-o în 
timp ce plângea incontrolabil. Luca se întoarse și îngenunche 
lângă el, petrecându-şi un braţ pe după umerii lui cocoşați. Pe 
obraji începură să-i curgă lacrimi. Întinse o mână și mângâie 
uşor fruntea mamei. Marco îşi ridică privirea spre Luca. În ea se 
citea o suferință cumplită. 

— N-am nimic fără ea, nimic! 


Două zile mai târziu, don Carlo ţinu o slujbă de prohod 
restrânsă, doar pentru membrii familiei. Apoi, corpul Antoniei 
rămase peste noapte în biserica la care ea mersese o viață 
întreagă. În dimineaţa următoare, prietenii și rudele umplură 
biserica pentru slujba de înmormântare. Rosanna stătea în banca 
din faţă, între Luca şi Ella, iar vălul ei de dantelă neagră o 
împiedica să vadă sicriul în care se afla trupul mamei sale. 
Marco o ţinea de mână pe Carlotta. El plânse, neconsolat, pe 
toată durata slujbei și a înmormântării. Se întoarseră apoi la 
cafenea, unde Luca și Rosanna munciseră din greu ca să 
pregătească o masă mare, pentru pomana de după 
înmormântare. 

Câteva ore mai târziu, invitații plecară, iar familia Menici 
rămase în cafenea, încă amorţită de şoc. Marco rămase aşezat, 
privind în gol, tăcut, până când Carlotta îl ajută cu blândeţe să 
se ridice de pe scaun. 

— Voi doi faceţi curăţenie aici! ordonă ea. Îl duc pe tata la 
etaj. 


— Deschidem cafeneaua mâine, tată? îl întrebă Luca pe 
Marco, în timp ce acesta din urmă se îndrepta spre scară cu paşi 
înceți. 

Marco se întoarse și se uită cu jale la fiul lui. 

— Fă cum vrei tu. 

Apoi o urmă pe Carlotta la etaj, ca un copil ascultător. 


A doua zi, Luca redeschise cafeneaua. Marco nu cobori ca să-l 
ajute. Rămas în camera de zi de la etaj, privea în tăcere, alături 
de Carlotta, la fotografia soției lui. 

— Încă două pizza margherita şi o „specială”! ceru Rosanna 
în timp ce deschidea ușa de la bucătărie și înfigea bileţelul cu 
comanda într-o ţepușă. 

— Mai durează cel puțin douăzeci de minute, Rosanna! Am 
opt comenzi înainte de asta, suspină Luca. 

Rosanna înșfăcă două pizze şi le aşeză pe o tavă, ca să le ducă 
în cafenea. 

— Poate că papa o să se întoarcă la muncă în curând. Și 
Carlotta ar putea să ne ajute. 

— Sper că da, chiar sper, gemu Luca. 

Era trecut de miezul nopţii atunci când Rosanna şi Luca 
reușiră să se așeze în bucătărie și să cineze. 

— Poftim, bea nişte vin! Amândoi merităm un pic. 

Luca turnă nişte chianti în două pahare şi-i întinse unul 
Rosannei. Mâncară şi băură în tăcere, prea obosiţi ca să 
vorbească. După ce termină de mâncat, Luca își aprinse o ţigară. 

— Te rog, deschide ușa, Luca! Luigi zice că fumul de ţigară 
îmi face rău la voce, îl rugă Rosanna. 

— Scuzaţi-mă, signorina diva! exclamă Luca, mirat, iar apoi se 
duse să deschidă uşa din spate. Că tot vorbim de lucruri dintr- 
astea, când are loc serata lui signor Vincenzi? 

— Peste două săptămâni, însă nu-l văd pe tata venind acum. 
Oricum, ce sens mai are? întrebă ea, cuprinsă de o disperare şi 
mai mare. Cu mamma dusă şi cu papa incapabil să muncească, o 
să ai nevoie de mine aici, la cafenea. 

— Dacă nu vine mâine să lucreze, trebuie să-mi caut un 
ajutor. Mă îndoiesc că o s-o pot convinge pe Carlotta să 


servească la mese. 

— Ai idee ce s-a întâmplat între ea şi Giulio? întrebă Rosanna. 
Cu mamma moartă, m-aş fi gândit că Giulio ar fi putut să vină 
cel puţin la înmormântare, ca să-i aducă un ultim omagiu. Biata 
Carlotta — să-şi piardă mai întâi soțul, iar apoi pe mamma! Arată 
ca o stafie, oftă ea. 

— Da, a fost cu adevărat pedepsită pentru greşeala pe care a 
făcut-o, răspunse el. 

— Ce greşeală, Luca? 

— Nu-i nevoie să ştii, răspunse Luca și-și stinse ţigara sub 
talpă, după care închise ușa de la bucătărie. 

— Aş vrea ca lumea să nu mă mai trateze ca pe un copil! 
Împlinesc șaptesprezece ani în curând. De ce nu-mi spui ce s-a 
întâmplat? 

— Ei bine, dacă tot vrei să te comporţi ca un adult, atunci 
trebuie să te gândești la viitorul tău, Rosanna! ripostă Luca. 
Moartea mamei nu schimbă nimic. 

— Ba schimbă totul, Luca! Papa n-o să-mi dea voie niciodată 
să mă duc la Milano, acum, după ce s-a dus mamma. 

— Rosanna, fă lucrurile pe rând! Haide să încercăm mai întâi 
să-l convingem să vină și să te asculte cântând. Cred că o să-i 
facă bine să iasă din casă și să se mândrească în faţa celorlalți cu 
fiica lui cea talentată. 

— Crezi că se cade să-mi fac planuri de viitor atât de repede 
după moartea mamei? întrebă Rosanna, simțindu-se vinovată. 
Parcă nu-mi vine să cânt. 

— Sigur că nu-ţi vine. Dar ești nevoită s-o faci, Rosanna, o 
îndemnă Luca. Ai muncit atâţia ani mergând la Luigi, iar acum 
îţi iese în cale marea ta șansă de a-ți împlini visul. Carlotta se 
poate descurca la cafenea vreme de o seară. O să-i rog pe 
Massimo şi pe Maria Rossini să vină s-o ajute. 

— Ştii, Luca, mărturisi Rosanna cu glas scăzut, cred că ar 
trebui să fiu mai tristă pentru cele întâmplate cu mamma. Dar mă 
simt amorțită aici, spuse ea atingându-şi pieptul cu degetul. 

— Sigur că da, e din cauza şocului. Nici unul dintre noi nu 
poate să creadă că ea s-a dus. Dar cred că, dacă rămânem 
ocupați, asta ne ajută. Și adu-ţi aminte întotdeauna, Rosanna, că 


mamma şi-ar fi dorit ce e mai bine pentru tine. lar acum, cred că 
e timpul să mergem la culcare. Ne așteaptă încă o zi lungă. 
Haide, piccolina! 

Obosită, Rosanna îl urmă pe Luca afară din bucătărie. 


CAPITOLUL 6 


— Deci, o să interpretezi aria de parcă ai cânta în fața unui 
public. 

Rosanna dădu din cap în semn de încuviinţare şi înaintă spre 
mijlocul sălii de muzică. Notele blânde ale pianului plutiră spre 
ea. Rosanna începu să cânte. După ce termină, observă că Luigi 
o privea dus pe gânduri. 

— Rosanna, ai vreo problemă? 

— Nu... eu... de ce? 

— Corzile tale vocale sună de parcă ar fi gâtuite de un piton. 
Vino, stai jos! o îndemnă Luigi, iar ea traversă încăperea și i se 
așeză alături, pe scăunelul din fața pianului. E din pricina 
mamei tale? întrebă el cu glas blând. 

— Da, răspunse Rosanna, dând din cap. Şi pentru că... 
pentru că... 

— Pentru că...? 

— Luigi, n-are rost să cânt la serată în fața prietenului tău și a 
celorlalți invitați. Acum nu mai pot să merg la Milano ca să 
studiez, răspunse Rosanna, suspinând. 

— Şi de ce nu? 

— Mamma nu mai ẹ, iar papa o să aibă nevoie de mine ca să-i 
ţin locul la cafenea. Acum, că am plecat de la şcoală, papa o să 
vrea să muncesc şi să am grijă de el. Nu pot să-l las singur. Nu 
pot. Sunt fiica lui. 

— Înţeleg, spuse Luigi, dând din cap. Ei bine, marţi seara, 
când o să cânțţi aici, n-o să ai nimic de pierdut, nu-i așa? 

— Nu, bănuiesc că nu, răspunse ea luându-și batista și 
suflându-şi nasul. 

— Vine şi tatăl tău ca să te audă cum cânţi? 

— Nu, nu cred că vine. Acum de-abia dacă mai coboară în 
cafenea. 

Ochii lui Luigi o cercetară pe Rosanna. 

— Ştii, unele lucruri care ni se întâmplă de-a lungul vieţii 
sunt dincolo de puterile noastre. Câteodată trebuie să le lăsăm 
în seama sorții. Dar tot ce pot să-ți spun e că, dacă o să cânțţi așa 


cum o faci atunci când ești doar cu mine, ai putea fi surprinsă de 
rezultat, spuse el, iar apoi o sărută cu drag pe creştet. Așa că 
lasă soarta să decidă. lar acum, haide s-o luăm de la capăt! 


Marţea următoare, Rosanna luă autobuzul până la vila lui 
Luigi. Ironia sorții făcea ca, în ciuda greutății pe care fata o 
simțea în suflet, seara să fie blândă, perfectă, iar soarele să 
asfințească aruncând o strălucire rozie peste Napoli, în timp ce 
ea privea apatic pe fereastra autobuzului. Carlotta fusese de 
acord să aibă grijă de cafenea în seara aceea, iar Maria și 
Massimo veniseră s-o ajute. În timp ce Rosanna urca spre Villa 
Torini, ea se gândi cu tristețe că era îmbrăcată cu aceeaşi rochie 
neagră pe care o purtase la înmormântarea mamei. Se îndoia că 
avea să-şi vadă tatăl printre spectatori. Atunci când Luca îi 
spusese lui papa că voia să-l ducă într-un loc în care s-o asculte 
pe Rosanna cântând, Marco își ignorase fiul, părând să nu audă 
nici un cuvânt rostit de acesta. 

— Intră, Rosanna! spuse Luigi în chip de salut, întâmpinând- 
o la ușa principală. 

Părea diferit şi foarte distins în sacoul lui de seară și cu 
papion la gât. 

— Arăţi minunat, adăugă el pe un ton aprobator, iar apoi o 
conduse în sala de muzică. 

Ferestrele franțuzeşti erau deschise larg şi proptite cu 
ajutorul a două mari jerbe de flori; pe terasa care se întindea 
dincolo de ele, se aflau câteva rânduri de scaune. 

— Vezi, spuse Luigi în timp ce o conducea pe Rosanna spre 
mijlocul încăperii, aici o să stai în picioare şi o să cânți. lar acum, 
vino să-i întâlneşti pe ceilalți interpreți! 

În salon, alţi șase tineri discutau între ei, agitaţi şi emoționați. 
Ei tăcură în momentul în care își făcură apariţia Luigi și 
Rosanna. 

— Ea e Rosanna Menici! Recitalul ei o să fie ultimul din 
program. Rosanna, servește-te cu ceva de mâncare, o îndemnă 
Luigi pe fată, arătând spre o masă pe care se aflau niște carafe 
mari cu limonadă și niște platouri cu antreuri. Trebuie să merg 
să-mi întâmpin musafirii! 


Rosanna se aşeză pe un scaun tapițat cu piele, aflat în colţ. 
Ceilalți interpreţi își reluaseră discuţia, însă ea era prea 
emoționată ca să li se alăture. Auzi soneria de la intrare sunând 
în repetate rânduri, precum și zgomotul estompat al vocilor 
oaspeţilor care treceau pe lângă salon, în drum spre terasă. 

Luigi își vâri capul pe ușă. 

— Cinci minute, doamnelor şi domnilor! anunţă el. Signora 
Rinaldi o să vină şi o să vă ia pe rând. Odată ce v-aţi încheiat 
recitalul, vă puteţi aşeza în public. Poate că o să învăţaţi unii de 
la alții. Mult noroc! 

Peste câteva minute, signora Rinaldi îşi făcu apariţia ca să-l 
ducă pe scenă pe primul interpret. În curând, rumoarea de pe 
terasă încetă, iar Rosanna auzi cum pianul cel mare începea să 
cânte. Unul după altul, tovarășii ei dispărură. În cele din urmă, 
rămase singură în încăpere. 

Câteva minute mai târziu, signora Rinaldi apăru în prag. 

— Vino, Rosanna, e rândul tău! 

Fata dădu din cap şi se ridică în picioare, cu palmele umede 
și cu inima zvâcnindu-i în piept. O urmă pe menajeră de-a 
lungul coridorului, până la intrarea în sala de muzică, de unde 
putea să-l audă cântând pe ultimul interpret. 

— Signor Vincenzi mi-a dat în grijă să-ți spun că tatăl şi 
fratele tău se află aici, spuse menajera, zâmbindu-i cu drag 
Rosannei. O să fii minunată, crede-mă! 

Un ropot de aplauze semnală finalul recitalului precedent. 
Signora Rinaldi deschise ușa sălii de muzică și, cu un gest plin 
de blândeţe, o ghidă pe Rosanna înăuntru. 

— lar acum, ultima noastră interpretă, eleva pe care o 
consider cu totul deosebită, signorina Rosanna Menici! Rosanna 
a luat lecţii cu mine în ultimii cinci ani şi asta e prima ei 
interpretare cu public. Sper ca, de îndată ce o s-o auziți cântând, 
să vă daţi seama că sunteţi părtași la debutul unui talent 
remarcabil. Signorina Menici o să interpreteze „Mi chiamano 
Mimi”, din La Bohème. 

În timp ce Luigi se așeza din nou pe taburetul din fața 
pianului, se auziră aplauze politicoase. În timp ce-l asculta pe 
Luigi cântând primele măsuri, Rosanna fu asaltată de un 


amestec de gânduri care se băteau cap în cap. Nu putea să 
cânte, n-avea voce, asta n-avea să ducă la nimic... Apoi se 
întâmplă cel mai ciudat lucru cu putinţă. În amestecul de feţe 
care se contopeau în fața ochilor ei, fata își zări mama. Aceasta îi 
zâmbi, încurajând-o, îndemnând-o să cânte. 

„Poţi s-o faci, Rosanna, poţi...” 

Rosanna inspiră adânc, deschise gura şi începu să cânte. 


Din pricină că ochii i se umpluseră de lacrimi, lui Luigi îi era 
din ce în ce mai greu să citească partitura. După cinci ani de 
muncă grea, în seara aceea Rosanna și vocea ei minunată 
ajunseseră la maturitate, exact aşa cum el știuse dintotdeauna că 
avea să se întâmple. 


Paolo de Vito era aşezat în al doilea rând, cu ochii închiși. 
Vincenzi avusese dreptate în legătură cu fata asta. Vocea ei era 
una dintre cele mai curate voci de soprană pe care el, Paolo, le 
auzise vreodată. Avea culoare, tonalitate, forță, adâncime; 
fiecare notă din acea arie dificilă era clară și perfect gândită. Pe 
lângă asta, fata părea să înțeleagă despre ce cânta. li percepea 
emoția spontană, sinceră, plutind nevăzută prin aer, paralizând 
publicul. Paolo simţea furnicături în sus şi-n jos pe şira spinării. 
Rosanna Menici era senzaţională, iar el voia să fie cel care să 
dăruiască lumii talentul ei. 


Fără să-i vină să-și creadă ochilor, Marco Menici se uita la 
silueta subțirică ce se afla în fața lui. Oare era cu adevărat 
Rosanna, copilul timid care fusese întotdeauna atât de ușor de 
ignorat? El știuse că fata avea o voce melodioasă, dar în seara 
asta... Cum de era posibil ca ea să cânte în fața acelor oameni ca 
şi când s-ar fi născut s-o facă? Dacă Antonia ar fi putut să fie 
acolo, să-şi vadă fiica! Marco își șterse lacrimile din ochi. 


Luca Menici privea pe furiș expresia de pe faţa lui Marco şi-i 
mulțumea Domnului că-l ajutase să-și convingă tatăl să vină. 
Clipi şi el ca să-şi ascundă o lacrimă. Zarurile fuseseră aruncate. 
Ştia că acum nimic n-o mai putea opri pe Rosanna. 


Ultimele note muzicale se stinseră, iar publicul păstră tăcerea 
pentru o clipă. Rosanna rămase în transă, în timp ce figura 
mamei, pentru care cântase în ultimele câteva minute, dispăru. 
O furtună de aplauze entuziaste îi izbucni în urechi. Apoi Luigi 
apăru lângă ea şi, împreună, făcură plecăciune după plecăciune. 
Ceilalți interpreţi li se alăturară, în timp ce toți spectatorii se 
ridicară în picioare. 

Luigi își ridică braţele şi rugă publicul să facă liniște. 

— Vă mulțumesc că aţi fost alături de noi astă-seară! Sper că 
modestul nostru spectacol v-a făcut plăcere. Acum o să ni se 
servească ceva de băut, timp în care o să aveţi ocazia să staţi de 
vorbă cu artiștii noștri. 

Scurta cuvântare fu urmată de o nouă revărsare de aplauze, 
după care Luigi fu înconjurat de oameni care îl băteau 
prietenește pe spate și-i strângeau mâna. Rosanna stătea 
singură, neștiind ce să facă. O chelneriţă îi oferi un pahar de 
prosecco. Fata luă o gură şi se înecă, neajutorată, în timp ce bulele 
îi gâdilau gâtlejul. 

— Piccolina! O, Rosanna, ai fost... minunată! rosti Luca lângă 
ea. Într-o bună zi o să fii o mare cântăreaţă! Am știut asta 
dintotdeauna. 

— Unde e papa? l-a plăcut? S-a supărat că nu i-am spus de 
lecţiile de canto? întrebă Rosanna, agitată. 

— În momentul în care signor Vincenzi le-a povestit tuturor 
că vii la el de cinci ani de zile, papa arăta de parcă ar fi scos 
flăcări pe nări. Dar acum, după ce te-a auzit cântând, ei bine... 
se laudă la toată lumea că eşti fiica lui! spuse Luca, amuzat. 

Ea privi pe terasă şi îl văzu pe Marco stând de vorbă cu 
câțiva oameni. Realiză că papa zâmbea pentru prima oară de 
când murise mamma. 

— Rosanna, vreau să-ți prezint pe cineva, spuse Luigi, care 
apăru lângă ea însoțit de un bărbat de vârstă mijlocie, îmbrăcat 
elegant. Dă-mi voie să ţi-l prezint pe signor Paolo de Vito, 
directorul Scalei din Milano! 

— Signorina Menici, mă bucur să te cunosc! Luigi mi-a 
povestit multe despre tine. Şi, auzindu-te cântând în seara asta, 


trebuie să spun că n-a exagerat. Interpretarea ta a fost de-a 
dreptul uluitoare! Ca întotdeauna, Luigi a făcut o treabă 
minunată. Are o intuiție deosebită atunci când vine vorba să 
descopere adevăratele talente. 

Luigi ridică din umeri cu modestie. 

— Nu pot lucra decât cu uneltele pe care le am. 

— lar eu cred, prietene, că ai un geniu al tău. Nu ești de 
acord, signorina Menici? o întrebă Paolo pe Rosanna, zâmbindu- 
i. 

— Luigi s-a purtat minunat cu mine, răspunse ea cu 
timiditate. 

— Am înţeles că tatăl tău e aici? continuă Paolo. 

— Da, răspunse Rosanna. 

— Ei bine, dacă mă scuzaţi, aş vrea să vorbesc cu el. Vrei să 
ne faci cunoştinţă, Luigi? 

De pe cealaltă parte a terasei, Luca şi Rosanna priviră, 
cuprinși de nervozitate, cum Luigi i-l prezenta lui Marco pe 
Paolo de Vito. Cei trei bărbaţi se aşezară, iar Luigi îi făcu semn 
unei chelnerițe să mai aducă nişte prosecco. 

Rosanna se întoarse cu spatele. 

— Nu pot să mă uit, spuse ea. Despre ce crezi că vorbesc? 

— Ştii ce anume o să se discute. După spectacolul din seara 
asta, nu mai e nevoie de falsă modestie. 

Luca își îndreptă atenţia spre o doamnă foarte dichisită şi 
spre soțul acesteia, care veniră s-o felicite pe Rosanna pentru 
prestaţia ei. În cele din urmă, Luigi se ridică în picioare şi le făcu 
semn Rosannei şi lui Luca să li se alăture. 

— Rosanna, bravissima! exclamă Marco, iar apoi se ridică în 
picioare şi-şi sărută fiica pe ambii obraji. De ce nu mi-ai spus că 
iei lecții de canto? Dacă aș fi știut, bineînţeles că te-aș fi ajutat. 
Eşti o fată rea, nu-i aşa? adăugă el, zâmbind. Ei, ce-a fost a fost! 
Signor de Vito crede că într-o zi o să fii o mare vedetă. Vrea să te 
duci la o şcoală de muzică de la Milano. E sigur că o să ţi se 
ofere o bursă. 

Paolo ridică din umeri. 

— Ca director al şcolii şi al Scalei, pot lua ceea ce s-ar putea 
numi o decizie executivă. 


— Şi tu ce spui, tată? întrebă Luca, neliniștit. 

— Toate bune și frumoase cu un asemenea talent, dar nu mi- 
aş putea lăsa fiica să meargă singură într-un oraş atât de mare. 
Cine ştie ce s-ar putea întâmpla cu ea? suspină Marco. 

Rosanna simţi cum o părăsea toată adrenalina acumulată în 
acea seară. Avusese dreptate. În cele din urmă, totul fusese în 
zadar. Papa urma să spună nu. 

— Deci, continuă Marco, signor Vincenzi a sugerat că ar 
trebui să fii însoţită de cineva. Și, bineînțeles, m-am gândit în 
sinea mea, de către cine? În cine aș putea avea încredere să aibă 
grijă de fiica mea şi s-o ţină în siguranță? Apoi mi-am dat 
seama: cine altul decât Luca, fiul meu, cel care a plătit în toţi 
aceşti ani pentru lecţiile de canto? 

— Vrei să spui că mă laşi să plec la Milano dacă Luca vine cu 
mine? întrebă Rosanna, privindu-și tatăl cu uimire. 

— Da. Pare soluția perfectă, răspunse Marco, dând din cap. 

— Dar cum rămâne cu tine, tată? Nu te-am putea lăsa singur, 
spuse Luca, zgâindu-se la tatăl lui de parcă acesta își pierduse 
minţile. 

— Dar n-o să fiu singur, Luca! Ella și Carlotta sunt acasă 
acum. lar fiica mea cea mare insistă să spună că nu se mai 
întoarce la soțul ei. Astfel, ea poate avea grijă de bătrânul ei tată 
şi poate să ajute la cafenea. O să găsesc un înlocuitor pentru 
tine, Luca. Oricum erai un bucătar prost, glumi Marco. Așa cum 
au spus acești doi domni, continuă el, făcând un semn din cap 
în direcţia lui Luigi și a lui Paolo, trebuie să facem tot ce putem 
ca să dăm lumii darul tău preţios, Rosanna. Deci, cam asta ar fi. 
Te bucuri? 

— O, tată! Sigur că da! Mulţumesc, mulțumesc! exclamă ea, 
îmbrăţişându-l strâns și încă nevenindu-i să creadă că i se 
așternea înainte chiar viitorul după care tânjise. 

— Dar cum rămâne cu tine, Luca? Îţi convine s-o însoțești pe 
Rosanna la Milano? întrebă Luigi. 

— Nu mă pot gândi la ceva care să mă mulțumească mai 
mult, răspunse Luca, iar ochii îi străluciră. 

— Bine, bine, deci rămâne stabilit, spuse Paolo. lertați-mă, 
dar acum trebuie să plec. Directorul Teatrului San Carlo m-a 


invitat în oraș, la cină, explică el, iar apoi se ridică și se întoarse 
spre Rosanna. După ce mă întorc la Milano, o să vorbesc despre 
tine cu colegii mei. Dacă totul merge bine, în următoarele câteva 
zile o să primeşti o scrisoare prin care o să fii înștiințată în mod 
oficial că ţi-a fost acordată o bursă. Semestrul începe în 
septembrie. De-abia aştept să te întâmpin la școală, iar după 
aceea, poate chiar la Scala! Noapte bună, Rosanna! încheie el 
luându-i mâna şi sărutându-i-o. 

— Niciodată n-o să vă pot mulțumi îndeajuns, signor de Vito, 
spuse ea pe un ton încărcat de emoție. 

Paolo îi zâmbi. Apoi intră în casă împreună cu Luigi și 
amândoi se îndreptară spre ușa din faţă. 

— Te-ai descurcat foarte bine, Paolo. O să-ţi rămân veșnic 
recunoscător! spuse Luigi. 

— Am avut deseori de-a face cu părinți dificili, mărturisi 
Paolo, care zâmbi dintr-odată. Ştii, Marco mi-a spus chiar că 
Rosanna i-a moştenit vocea! Trebuie să-ți mulțumesc, Luigi, că 
mi-ai încredințat-o pe Rosanna. O să fac tot ce o să-mi stea în 
puteri ca să mă asigur că talentul ei e cultivat așa cum se cuvine! 

— Ştiu că aşa o să faci, Paolo. Nu-ţi cer decât un bilet la 
debutul ei de la Scala. 

— Desigur. Ciao, Luigi! 

Acesta din urmă închise ușa și fu imediat acaparat de mama 
unuia dintre elevii lui. În cele din urmă, îşi croi drum înapoi pe 
terasă şi-l căută cu privirea pe Luca. 

— Tinere, am ceva pentru tine, spuse Luigi, punând un plic 
gros, maro, în mâinile lui Luca. Asta e pentru tine și pentru 
Rosanna, ca să vă ajute cu cheltuielile pe care o să le aveţi la 
Milano. Ai fost un frate excepţional pentru Rosanna. Şi cred că, 
datorită bunătăţii de care ai dat dovadă, și tu ţi-ai câștigat 
libertatea, nu-i așa? 

Luca îi aruncă lui Luigi o privire surprinsă, iar acesta din 
urmă îl bătu pe umăr și apoi se duse să li se alăture celorlalți 
oaspeți. 


După ce familia Menici ajunse acasă cu taxiul pe care Luigi 
insistase să-l plătească, Luca urcă în dormitor și închise ușa în 


urma lui. Deschise plicul și scoase din el un teanc de bancnote 
de sute de lire. In plic se afla și o scrisoare, pe care o desfăcu şi o 
citi. 


Ti-am păstrat banii din prima zi în care mi i-a dat Rosanna. Am 
vrut să-i dau lecţii gratuit, însă ştiu ce înseamnă să ai mândrie. De 
asemenea, m-am gândit că suma asta ti-ar putea fi de ajutor în viitor. 
Sunt sigur că o să foloseşti banii cu înțelepciune. 

Cu stimă, Luigi Vincenzi 


Luca se întinse pe pat, cu inima plină de recunoștință în fața 
unei asemenea bunătăţi neașteptate. 


CAPITOLUL 7 


Carlotta stătea nemișcată pe un scaun din camera de zi, iar 
papa îi povestea că Rosanna câştigase o bursă de studii la o 
școală de muzică din Milano și că Luca urma s-o însoţească. 

— Totul s-a rezolvat cum nu se poate mai bine, spuse Marco 
zâmbind. Antonia a plecat, dar tu, fiica mea preferată, te-ai 
întors ca să-i iei locul. Fiindcă mi-ai spus deja de atâtea ori că nu 
te mai întorci la Giulio, poţi să locuieşti aici împreună cu Ella şi 
să mă ajuţi la cafenea, aşa cum şi-ar fi dorit mama ta. 

Marco aşteptă reacţia fiicei lui. Carlotta privea în gol, ca și 
cum n-ar fi auzit nimic. 

— E un plan bun, nu? Pentru noi toţi, o încurajă Marco. 

În cele din urmă, Carlotta dădu din cap în semn de aprobare. 
Slăbise considerabil, iar ochii ei căprui păreau uriași pe fața 
trasă. 

— Da, tată. O să stau aici şi o să am grijă de tine. Așa cum 
spui tu, e de datoria mea. Scuză-mă, cred că o să ies la plimbare. 

Marco privi cum Carlotta se ridică și ieşi din cameră. În 
curând, spera el, copila lui avea să-și revină şi să-şi reia vechiul 
ei fel de a fi. Aveau să râdă din nou împreună, iar el avea să fie 
pentru Ella tatăl pe care fetița îl pierduse. Turnându-şi un pahar 
de coniac, Marco se gândi că, în cele din urmă, lucrurile se 
rezolvaseră mai bine decât se așteptase. 


Rosanna tocmai căuta o bluză albă în dulap, când sora ei 
intră în dormitor. 

— Felicitări! 

Rosanna îi aruncă o privire îngrijorată Carlottei. Ştia că papa îi 
spusese despre plecarea ei la Milano şi nu era sigură de felul în 
care urma să reacționeze sora ei. 

— Mulţumesc. 

— De ce nu ne-ai mărturisit niciodată secretul tău, Rosanna? 
întrebă Carlotta. 

— Pentru că... m-am gândit că voi nu aţi fi fost de acord. 

Carlotta se aşeză pe pat şi-i făcu semn Rosannei să șadă lângă 


ea. Cu mișcări ezitante, Rosanna răspunse invitației. 

— Crezi că sunt geloasă, nu-i aşa? Pentru că tu și Luca plecaţi 
să începeţi o viață nouă la Milano, în timp ce eu rămân aici și o 
înlocuiesc pe mamma? 

— Carlotta, eu și Luca o să venim acasă în fiecare vacanţă și o 
să te ajutăm, îţi promit, o asigură Rosanna. 

— Frumos din partea ta să spui asta, dar cred că, odată ce 
pleci, o să uiţi de viața ta de aici. 

— Nu, Carlotta! N-o să vă uit niciodată pe tine, pe papa, pe 
toți cei de aici, din Piedigrotta! răspunse Rosanna pe un ton 
defensiv. 

— N-am vrut să sune aşa, spuse Carlotta cu blândeţe, luând-o 
pe Rosanna de mână. Nu pot să neg că am simţit o uşoară 
invidie în clipa în care am aflat de la papa, dar mă bucur pentru 
tine cu adevărat. i s-a oferit o şansă și sper, oftă ea, că o să fii 
mai înțeleaptă decât sora ta mai mare şi că n-o s-o iroseşti. 

— Te rog, Carlotta, nu vorbi aşa! Eşti încă tânără. Şi poate că 
o să te împaci cu Giulio. 

— Nu, Rosanna, asta n-o să se întâmple, zise Carlotta cu 
fermitate. Şi nici nu mă mai pot mărita, pentru că el n-o să 
divorțeze niciodată de mine. Știi cum asemenea lucruri pot crea 
un adevărat scandal aici. Ceea ce încerc eu să-ți spun e că nu-i 
nevoie decât de un moment de prostie ca să-ți distrugi viața 
pentru totdeauna. Şi n-aş vrea să te văd suferind aşa cum sufăr 
eu acum. 

— Sunt sigură că n-o s-o fac, răspunse Rosanna, încă neavând 
habar ce greșeală făcuse sora ei. O să fiu atentă, îţi promit! 

— Eşti o fată cu capul pe umeri, Rosanna, dar atunci când 
vine vorba de bărbaţi, spuse Carlotta zâmbind ironic și 
clătinând din cap, toate femeile pot fi proaste! 

— Nu mă interesează bărbaţii, mă interesează doar să cânt. 
Te rog, spune-mi, ce s-a întâmplat între tine și Giulio? 

— Nu-ţi pot spune acum, dar poate că într-o bună zi... Ştiu 
doar că am plătit prețul pentru prostia mea și că o să continui s- 
o fac pentru tot restul vieţii, răspunse cu tristețe Carlotta. 

— lar acum trebuie să stai aici. Şi, pe deasupra, să mai ai şi 
grijă de papa, spuse Rosanna, copleșită dintr-odată de vinovăţie. 


Dacă nu plecam la Milano, atunci... 

Carlotta îi puse un deget pe buze. 

— Nu trebuie să gândeşti așa! Deocamdată, eu şi Ella avem 
nevoie de papa tot atât de mult pe cât are și el nevoie de noi. 
Lucrurile s-au aşezat bine, pe cuvânt! 

— Chiar nu te deranjează că noi plecăm la Milano şi te lăsăm 
aici? 

— Nu. Cu adevărat, sunt foarte fericită pentru tine. Promite- 
mi că o să ai grijă de Luca! 

— Sigur că da, o asigură Rosanna pe sora ei. 

— Suntem atât de norocoase că avem un frate ca el! Și e bine 
că vine cu tine. l-ai dăruit și lui libertatea, iar ăsta e un lucru 
minunat. O merită, adăugă Carlotta. 

Apoi ea se ridică în picioare, îşi sărută sora pe creştet, 
afectuos, după care ieşi din dormitor. 

Rosanna se dezbrăcă de tricou şi-și puse bluza albă, de cor. 
Era dezorientată de reacția Carlottei. Se așteptase la lacrimi, la 
toane și la gelozie din partea înflăcăratei ei surori, în nici un caz 
la acea resemnare de sfântă în fața sorții implacabile. Se simţea 
de-a dreptul neliniștită de o astfel de reacţie, care nu-i era defel 
caracteristică temperamentalei Carlotta. Rosanna nu putea să nu 
se simtă groaznic din pricina faptului că ea şi Luca păreau s-o fi 
condamnat pe frumoasa lor soră la o viață de nefericire. 


Roberto Rossini aşteptă să se trezească de-a binelea înainte să 
deschidă ochii în lumina orbitoare a unei dimineţi fierbinți de 
august. Se întoarse şi văzu chipul frumos al Tamarei, care încă 
dormea, liniştită. Tamara era înțelegătoare din fire şi se 
bucuraseră împreună de trei săptămâni plăcute. Dar aventura 
trebuia să se termine acum, fiindcă Tamara devenise mult prea 
posesivă și începuse să vorbească despre relaţia lor. În 
momentul în care femeile făceau asta, el ştia că era timpul să 
plece mai departe. 

Își puse mâinile la ceafă şi rămase întins, privind la cerul 
albastru şi limpede de dincolo de fereastră şi gândindu-se la 
ziua care tocmai începea. Avea o lecţie de canto în acea după- 
amiază, apoi seara făcea parte dintre artiștii care cântau într-un 


spectacol de binefacere la Scala, pentru o organizaţie de caritate 
care se ocupa de copii — nu-și mai amintea exact care, dar toată 
lumea importantă din Milano avea să fie în sală. 

Roberto suspină. Cânta la nivel profesionist de mai bine de 
cinci ani și, cu toate că acum era solist pe scena de la Scala, era 
distribuit întotdeauna în roluri minore. Mai apăruse pe scenă și 
alături de cântăreții altor companii de operă din Europa, 
companii care-i oferiseră roluri mai importante în sezoanele 
care urmau, însă el își dorea mai mult ca orice să reușească la 
Scala. Caruso, eroul lui, provenit tot din Napoli, îşi făcuse un 
nume acolo. lar în aceeași magnifică operă din Milano, Callas şi 
di Stephano avuseseră parte de unele dintre cele mai bune 
spectacole ale lor. 

Roberto devenise nerăbdător să atingă gloria pe care ştia că 
vocea și carisma lui o meritau. Deşi un interpret de operă nu era 
câtușşi de puţin bătrân la vârsta de treizeci și patru de ani, 
Roberto ştia că mai avea doar câțiva ani până când trăsăturile 
lui tinere şi frumoase și corpul lui bine îngrijit aveau să ajungă 
la vârsta mijlocie, iar momentul pentru adevărata măreție va fi 
trecut deja. 

Dar cum ar fi putut să-și atingă scopul la timp? Ştia că avea 
calităţile care, odată ce i s-ar fi acordat oportunitatea, l-ar fi 
separat de turmă. Vocea îi era puternică, distinctă, mai bogată în 
inflexiuni pe măsură ce se maturizase. I se spusese adesea că 
avea o prezență scenică foarte bună şi că ştia cum să 
însuflețească personajele pe care le interpreta. Și atunci de ce nu 
i se oferise şansa de a străluci într-un rol principal la Scala? 

În urmă cu cinci ani, pe vremea când se alăturase companiei, 
presupusese că n-avea să fie nevoie decât de puţin timp până să 
fie promovat şi până să primească toate acele roluri minunate de 
tenor, după care tânjise atât de mult. Însă de atunci și până în 
prezent, toate rolurile pentru care ar fi fost potrivit le fuseseră 
distribuite altora. Astfel, deasupra lui Roberto se ridicaseră 
interpreţi pe care el îi considerase lipsiţi de importanţă. 

Îşi întoarse faţa de la soare şi gemu, frustrat. Trebuia să 
accepte realitatea: în ciuda talentului, avea probleme de 
relaționare cu cei care-l angajaseră. Pe vremea când era la şcoala 


de muzică, îşi făcuse un deserviciu prin faptul că mânase un șir 
nesfârșit de studente disperate în direcția profesorilor, cărora 
ele li se plânseseră din cauza lui. Reputația de Casanova nu-l 
făcuse simpatic nimănui, iar Paolo de Vito, care nu era doar 
directorul școlii, ci și directorul artistic al Scalei, auzise și el 
despre isprăvile tânărului Rossini. 

Cu un an în urmă, avusese o aventură cu o soprană invitată, 
care alergase la Paolo după ce Roberto o părăsise fără 
menajamente. Acesta din urmă fusese dojenit cu vârf şi îndesat 
de către Paolo, care îi spusese că nu era deloc bine pentru 
reputaţia Scalei ca una dintre sopranele tinere, aflate în plin val 
de popularitate, să jure că n-avea să se mai întoarcă niciodată 
acolo. 

După marele dezastru pricinuit de incidentul cu soprana, 
Roberto fusese nevoit să-și ceară scuze faţă de Paolo şi să 
promită să nu mai facă niciodată așa ceva. Încercase cu 
disperare să se disciplineze pentru restul sezonului şi reușise să- 
și ţină în frâu tendinţele hedoniste, grație ambiţiei lui de a reuși 
la Scala și de a-l împăca pe Paolo. 

Roberto se întrebase adesea dacă la mijloc era pur și simplu 
un conflict al personalităților, sau ceva mai profund de atât. 
Paolo era un homosexual bine-cunoscut, iar Roberto nutrea 
convingerea că trăsăturile lui arătoase și succesul pe care-l avea 
la femei nu puteau fi calități care să-l facă pe maestro să-l placă 
în mod natural, indiferent de cât de bine s-ar fi purtat. Și se 
purtase bine... cel puţin până când își făcuse apariția Tamara, 
proaspăt sosită din Rusia. Îi fusese imposibil s-o refuze. 

Se rostogoli din pat şi intră în baie, ca să facă un duș. La 
Scala, sezonul se încheia în septembrie. După aceea, el urma să 
plece la Paris, unde avea să cânte vreme de două luni. Apoi se 
întorcea la Milano în noiembrie, pentru ultimul an din contract. 
Dacă în noul sezon n-avea să primească rolurile pe care şi le 
dorea, jurase să renunţe și să plece în străinătate pentru 
totdeauna. Până atunci însă, trebuia să aștepte. 


In seara aceea, Roberto cântă în fața unui public care valora 
câteva miliarde de lire. 


După concert, toată lumea fu invitată la o recepţie în foaierul 
Scalei. Pe când sorbea dintr-un pahar de șampanie, Roberto se 
hotărî să plece cât putea de repede. Genul acela de evenimente îl 
plictisea: erau prea multe neveste de bărbaţi bogaţi, exagerat de 
machiate și strălucind de roadele bogăției bărbaţilor lor 
îmbătrâniți. 

Îi aruncă o privire încruntată tânărului tenor spaniol, care, în 
opinia lui, fusese un Otello extrem de mediocru, și care acum 
era băgat în seamă de prim-ministrul italian, precum și de alți 
demnitari. 

— Bună seara, mi-a plăcut prestaţia ta din seara asta! auzi 
Roberto o voce feminină din spatele lui. 

Se întoarse fără pic de entuziasm, înarmându-se pentru cinci 
minute de politeţuri. 

— Sunt Donatella Bianchi. Mă bucur să te cunosc, spuse, 
plină de îndrăzneală, acea femeie. 

Roberto îi luă mâna întinsă. Donatella Bianchi avea o coamă 
de minunate bucle negre ca abanosul, ochi verzi, care sclipeau 
mai puternic decât preţioasele smaralde pe care le purta în jurul 
gâtului, precum şi un decolteu de-a dreptul senzaţional. Deși 
era trecută în mod clar de patruzeci de ani, avea un sex-appeal 
de necontestat. Degetele ei lungi, cu manichiură perfectă, 
zăboviră în palma lui Roberto puţin mai mult decât era necesar. 

— Şi eu mă bucur să te cunosc, răspunse Roberto, 
aruncându-i un zâmbet sincer. 

— Te-am mai văzut pe scenă de multe ori. Soţul meu e unul 
dintre patronii cei mai generoși ai companiei. lar eu cred că ești 
un interpret foarte talentat. 

— Eşti foarte mărinimoasă! 

Conversaţia era de departe una foarte formală, însă schimbul 
de priviri dintre ei fu de-a dreptul electrizant. Donatella își 
strecură mâna în poşeta ei Gucci şi scoase o carte de vizită. 

— Dă-mi un telefon mâine-dimineaţă, Roberto Rossini! 
Trebuie să discutăm despre viitorul tău. Ciao! 

Roberto strecură cartea de vizită în buzunar și o privi cum îşi 
croia drum prin mulțime şi-şi strecura brațul în jurul taliei 
groase a unui italian scund și chelbos. Câteva minute mai târziu, 


plecă şi el. 

În timp ce traversa Piazza della Scala, se întrebă dacă s-o 
sune sau nu pe signora Bianchi. Nu-l prea tentau iubitele mai în 
vârstă, dar se vedea limpede că Donatella nu era o femeie 
obișnuită. lar în seara aceea, în timp ce se urca în pat, se trezi că 
o dezbrăca în gând. Atunci ştiu că, în ciuda dubiilor, a doua zi 
avea să pună mâna pe telefon şi s-o sune. 


CAPITOLUL 8 


— Cum arăt? 

— Rosanna, arăţi ca de obicei — ești minunată! 

— O, Luca, zici şi tu doar așa... 

— Ascultă, piccolina, e doar prima ta zi la şcoala de muzică, 
nu participi la vreun concurs de frumuseţe. Haide, altfel 
întârziem! o îndemnă Luca, întinzând mâinile spre ea. 

Rosanna i le luă. 

— Sunt atât de emoţionată, Luca! 

— Ştiu că eşti, dar o să fie bine, crede-mă! Trebuie să plecăm. 

Luca încuie ușa apartamentului lor minuscul de la etajul 
cinci, iar apoi începură să coboare scările. 

— Îmi place noua noastră casă, dar sper că liftul o să fie 
reparat cât de curând. Am numărat şaptezeci şi cinci de trepte, 
chicoti Rosanna. 

— Scările astea o să ne ţină în formă. Și, în plus, merită 
efortul, datorită priveliștii pe care o avem asupra orașului, 
răspunse Luca. 

El ştia că fuseseră norocoşi să primească un apartament atât 
de aproape de centru și bănuia că Paolo trăsese câteva sfori ca să 
li-l pună la dispoziţie. 

Cei doi ajunseră în holul de la parter și Luca deschise ușa de 
la intrare. Păşiră pe pavajul lat care acoperea Corso di Porta 
Romana, evitând cu greu coliziunea cu fluxul constant de 
pietoni care se îndreptau în ambele direcţii. Luca citi de pe o 
foaie de hârtie, pe care mâzgălise indicaţiile de la Paolo. 

— Am putea lua tramvaiul, dar e foarte aglomerat la ora asta, 
spuse el privind cum unul dintre tramvaie trecea, zăngănind, pe 
lângă ei, cu pasagerii revărsându-se prin ferestrele deschise, în 
timp ce doi bărbaţi tineri alergară după vagon și făcură un salt 
plin de îndrăzneală pe platforma din spatele acestuia. Signor de 
Vito zice că nu sunt decât cincisprezece minute de mers pe jos 
de aici! O să încercăm varianta asta, să vedem dacă are dreptate! 
strigă Luca peste zgomotul străzii. 

— Îmi tot vine să mă ciupesc de mână, ca să verific că nu 


visez şi că ziua de azi e adevărată, spuse Rosanna, 
scufundându-se în atmosfera orașului în timp ce păşeau pe 
strada plină de zgomot, pe lângă cafenele care gemeau de 
oameni și magazine care-şi deschideau obloanele. Ce-o să faci 
cât timp sunt eu la școală? 

— Cred că o să fiu turist, răspunse Luca. Sunt atât de multe 
biserici vechi în oraș! Am să încep cu ele. Domul din Milano e la 
doar câteva străzi de aici. Şi trebuie să găsesc o biserică în 
apropiere de locuința noastră. l-am promis tatei să te duc la 
liturghie în fiecare duminică. 

După cincisprezece minute şi ceva, aşa cum prezisese Paolo, 
cei doi o luară la stânga, pe Via Santa Marta. 

— Uite şcoala, spuse Rosanna oprindu-se la colțul străzii și 
întorcându-se către fratele ei. Nu-i nevoie să vii cu mine în 
fiecare dimineaţă. Vreau să ai și tu viaţa ta la Milano, Luca! 

— Ştiu. Şi aşa o să şi fac. Dar prioritatea numărul unu eşti tu. 

Cei doi traversară drumul şi rămaseră să se uite la intrarea 
școlii. Alţi tineri şi tinere treceau încontinuu pe lângă ei, 
revărsându-se spre uşa care ducea către faimoasele coridoare 
ale celei mai ilustre academii de muzică din Italia. 

— Ei bine, am ajuns! spuse Luca zâmbind. O să-mi iau 
rămas-bun acum şi ne vedem tot aici, la ora cinci. 

— Mi-e frică, Luca, murmură Rosanna, strângându-l de 
mână. 

— O să fie bine. Aminteşte-ţi că ăsta a fost visul nostru, 
adăugă el, sărutând-o pe ambii obraji. Mult noroc, piccolina! 

— Mulţumesc. 


Trei ore mai târziu, Luca şedea într-o cafenea mică, scriind o 
vedere pentru tatăl lui, mâncând crostiniis) şi bând un pahar de 
bere. Petrecuse o oră în Domul din Milano, iar apoi se plimbase 
prin galeria Vittorio Emanuele, minunându-se de magazinele 
exotice şi de costurile mărfurilor expuse. Apoi ieșise din galerie 
în Piazza della Scala, rămânând să privească o vreme fațada 
legendarei opere, unde spera ca într-o bună zi s-o audă cântând 
pe sora lui. 

Voia ca în seara aceea să organizeze o cină festivă pentru ei 


doi. Privindu-și ceasul, își dădu seama că mai avea încă multe 
de făcut până să meargă s-o ia pe Rosanna. Termină de mâncat, 
plăti nota şi se îndreptă în direcţia apartamentului. La un 
moment dat, observă un mic supermarket ale cărui vitrine de la 
stradă erau înțesate cu cârnaţi uscați, care atârnau pe sfoară, şi 
cu legume proaspete, aşezate în lădițe de lemn. Intră în magazin 
şi cumpără toate ingredientele de care avea nevoie, precum și o 
sticlă de chianti. leşi pe strada aglomerată şi o luă la dreapta, 
neștiind bine în ce loc se afla, după care se trezi pe Via Agnello. 
Dându-și seama că greşise drumul, era cât pe ce să facă iute cale 
întoarsă, când îi atrase atenţia turla unei biserici aflate în spatele 
clădirilor aliniate la strada principală. 

Luca se hotări să arunce o privire mai atentă. Merse în 
direcţia turlei, de-a lungul unei alei înguste, până când ajunse 
într-o piaţetă. O traversă şi se îndreptă spre biserică, iar apoi 
rămase locului în fața ușii de lemn, a cărei parte de sus era 
rotunjită. În dreapta se afla o plăcuță pe care se strădui s-o 
citească, însă literele erau şterse de trecerea timpului. 

— La Chiesa Della Beata Vergine Maria - Biserica Sfintei 
Fecioare Maria, citi el cu voce tare. 

Se uită din nou la ceas. Mai avea încă două ore înainte să se 
ducă s-o ia pe Rosanna de la școală. Avea suficient timp ca să-și 
satisfacă dorința copleşitoare de a arunca o privire înăuntrul 
bisericii. Păşi în tindă. Deasupra ușii care ducea în interior se 
găsea o frescă ştearsă, care o înfățișa pe Fecioara Maria ţinându- 
l în braţe pe copilul lisus. Luca se uită la frescă preț de câteva 
secunde, iar apoi intră. În timp ce ochii i se adaptau la 
întunericul dinăuntru după lumina orbitoare de afară, văzu că 
biserica era pustie. Privi la tavanul înalt și arcuit, crăpat. În 
stânga, un heruvim care susținea unul dintre stâlpi avea nasul 
ciobit şi o jumătate de aripă, iar stranele din faţa lui erau atât de 
mâncate de vreme, încât lustrul le dispăruse cu totul. Totuşi, 
chiar dacă biserica părea uitată şi neînegrijită, Luca fu izbit de 
frumuseţea şi de căldura ei. 

Ecoul paşilor lui răsună pe sub bolți în timp ce pășea către 
altar. Deşi locul era gol, i se păru că nu era singur. Dintr-odată, 
se simți amețit şi slăbit. Se așeză într-una dintre strane şi-şi puse 


plasa de cumpărături la picioare. Se uită îndelung la statuia 
Fecioarei, aflată în mijlocul altarului. Vopseaua albastră a 
veşmântului ei se scorojise, iar buzele își pierduseră din 
culoarea roșie inițială. Luca închise ochii, îşi făcu cruce și începu 
să se roage. 

După ce deschise ochii din nou, văzu că o rază de soare se 
strecura prin vitraliile aflate în față, căzând asupra statuii. 
Lumina deveni mai puternică. Apoi, în miezul acelei lumini, 
Luca văzu o siluetă neclară. 

Braţele siluetei erau întinse larg, iar aceasta îi vorbi. 

El clipi şi ea dispăru, lăsând în urmă doar o lumină 
strălucitoare. 

Luca rămase nemișcat vreme îndelungată. Atunci când, în 
cele din urmă, se urni din loc, își simţi corpul uşor, ca şi când și- 
ar fi pierdut din greutate. Se ridică încet şi se îndreptă spre altar. 
Odată ajuns, căzu în genunchi și lacrimi de bucurie i se 
prelinseră pe obraji. Acolo unde fusese doar incertitudine, acum 
exista un ţel; acolo unde fusese doar gol, acum era iubire. 

Nu știa câtă vreme trecuse până când simţi o mână pe umăr. 
Tresări și se întoarse, văzând că era privit de o pereche de ochi 
căprui, înţelepţi. Un preot bătrân îi zâmbea. Instinctiv, Luca știu 
că acesta fusese martor la ceea ce i se întâmplase și că-l 
înțelegea. 

— Eu sunt don Edoardo, preotul paroh al bisericii. Dacă 
doreşti să vorbeşti cu mine, sunt aici în fiecare dimineaţă, de la 
nouă şi jumătate și până la prânz. 

— Grazie, don Edoardo! Aş vrea... aş vrea să mă spovedesc. 

Preotul dădu din cap în semn de încuviinţare, iar Luca se 
ridică în picioare, păstrând încă acea senzaţie că trupul îi era 
mai ușor decât înainte; apoi îl urmă pe don Edoardo în 
confesional. După cincisprezece minute, Luca părăsea biserica 
ştiind că viaţa lui n-avea să mai fie niciodată la fel. 


Rosanna i se aruncă în braţe, plină de entuziasm. 

— Cum a fost? o întrebă fratele ei. 

— Minunat! Înspăimântător, dar minunat! Sunt atât de multe 
voci frumoase, Luca! Oare cum o să pot să fiu în competiție cu 


ele? lar unele dintre fete sunt atât de mature, chiar dacă sunt de- 
o seamă cu mine! Şi hainele cu care se îmbracă! Cred că unele 
dintre ele sunt foarte bogate... iar îndrumătorul meu, profesorul 
Poli, e atât de sever şi... Luca, murmură Rosanna după ce se 
opri puţin din vorbit, te simţi bine? 

Uimită, ea îi aruncă fratelui ei o privire lungă. 

— Da, nu m-am simţit niciodată mai bine. De ce? 

— Pentru că... pari diferit. Un pic mai palid, poate? 

Luca încercă să descrie felul în care se simţea: 

— Piccolina, crede-mă că sunt... radios! 

Râse şi o conduse peste drumul aglomerat, îndreptându-se, 
braț la braţ, spre casă. Ajunseră la apartament cu răsuflarea 
tăiată din pricina scărilor. Luca descuie uşa, observând că 
vopseaua se desprindea de pe ea. 

— Tu du-te şi fă un duș înainte să se termine apa caldă, îi 
propuse el surorii lui. Fac ceva special la cină în seara asta! 

Rosanna privi, fermecată, la minuscula cameră de zi. De 
dimineaţă, de când plecase, ultimele bagaje despachetate 
fuseseră puse la locul lor. Canapeaua tocită din colţ era acum 
acoperită cu o pătură colorată, care o făcea să arate comodă și 
atrăgătoare. Masa instabilă, aflată lângă fereastră, era ascunsă 
sub o față de masă roz, cu franjuri, pe care se afla o vază cu 
dungi albe şi albastre, încărcată cu flori, alături de două 
lumânări aşezate pe farfurioare. 

— Ai muncit atât de mult! Mulţumesc! exclamă ea. 

În ciuda pereţilor scorojiţi și a ferestrelor murdare, pe care 
Luca nu avusese încă timp să le spele, impresia generală era 
aceea de cămin vesel şi primitor. 

— E o seară specială pentru amândoi! îi răspunse Luca din 
bucătăria minusculă, de unde venea miros de usturoi și de 
ierburi aromatice proaspete. 

— Aşa e, Luca, spuse Rosanna, ai cărei ochi parcă dansau de 
bucurie. În scurt timp, vin să te ajut! 

Îşi luă din dormitor prosopul şi geanta cu cele necesare și, 
după ce descuie ușa apartamentului, se îndreptă, pe coridor, 
spre baia comună. 

Mai târziu, după o cină cu rizoto de ciuperci şi salată, pe care 


Rosanna o găsi excelentă, își luară paharele de vin și se așezară 
să contemple amurgul care se lăsa peste acoperișurile din 
Milano. 

Rosanna căscă și-i zâmbi fratelui ei. 

— Sunt atât de obosită! 

— Atunci, trebuie să te duci la culcare. E din pricina 
emoțiilor, bănuiesc. 

— Da. Știi, nu m-am gândit că aș putea să mai fiu atât de 
fericită după ce a murit mamma, cugetă ea cu voce tare. 

Luca o studie pe sora lui peste masă și apoi spuse, clătinând 
din cap: 

— Nici eu, Rosanna, nici eu. 


Porţile de fier forjat se deschiseră fără zgomot şi Roberto îşi 
conduse Fiatul încet, pe aleea mărginită de copaci. După ce ocoli 
fântâna arteziană care se revărsa într-un iaz ornamental, 
Roberto opri maşina. 

Deşi trecuse adesea prin Como şi se dusese de două ori la 
picnic lângă lac, nu văzuse niciodată altceva decât hornurile 
caselor pitite în spatele zidurilor verzi de vegetaţie. În faţa lui se 
afla un adevărat palat. Fațada albă, graţioasă, se ridica din 
pământ, iar soarele se reflecta în şirurile ordonate de ferestre 
prevăzute cu câte un balcon meșterit delicat, din fier forjat. În 
mijloc, deasupra ușii de la intrare, se afla o fereastră făcută din 
vitralii, încadrată de o cupolă elegantă. 

Roberto ieși din mașină și închise portiera. Se îndreptă spre 
palazzo şi urcă încet scara care ducea la ușa enormă, aşezată între 
stâlpi ciopliți din piatră de Angera. Nu văzu nici o sonerie și 
nici nu i se păru că ar fi fost potrivit să bată la ușă. În timp ce se 
întreba dacă nu cumva exista și o altă intrare, ușa se deschise. În 
prag se ivi Donatella, care purta un halat alb, foarte subţire. 
Avea părul ud şi fața total nemachiată. Arăta incredibil. 

— Caro, mă bucur că ai venit! Făceam un duș fiindcă am 
înotat în piscină. Ai ajuns puţin mai repede, spuse ea. 

— Îmi cer scuze. 

Roberto înghiţi în sec, străduindu-se să-și ţină privirea 
departe de sânii ei voluptuoşi, cărora halatul abia dacă le putea 


acoperi rotunjimile. 

— Vino cu mine! îi ceru Donatella. 

Roberto păşi înăuntru şi-şi urmă gazda prin vestibulul mare, 
placat cu marmură, iar apoi în sus, pe scară. Donatella deschise 
o ușă şi-şi invită musafirul să intre într-un dormitor imens, cu 
tavan înalt. 

— Fă-te comod până mă îmbrac, îl îndemnă ea arătându-i o 
canapea așezată în dreptul ferestrei, după care dispăru într-o 
altă încăpere. 

Roberto se duse la fereastră şi privi imensele grădini perfect 
îngrijite, al căror capăt ducea către lacul Como. După câteva 
minute, se aşeză pe canapeaua moale şi lăsă să-i scape un 
suspin. În mod clar, Donatella Bianchi și soţul ei erau colosal de 
bogați. 

— Deci, caro, te simţi bine? întrebă Donatella, care-și făcu 
apariția îmbrăcată cu o pereche de blugi albi şi cu o bluză 
neagră ce-i accentua sânii, adică acea parte a corpului care o 
avantaja cel mai mult. 

— Aăă... da, mulţumesc. 

Donatella se așeză lângă el, strângându-și sub ea picioarele 
lungi. 

— Bine. Mă bucur că ai venit azi. Șampanie? întrebă ea, 
întinzând mâna după sticla aflată în frapiera de pe masa joasă. 

Fără să mai aştepte răspuns, turnă lichidul spumos în două 
pahare, iar apoi îi întinse unul lui Roberto. 

— Mulţumesc, spuse el. 

— În onoarea ta și a viitorului tău! toastă ea. 

Pentru prima oară în viață, Roberto rămase fără cuvinte. 
Sorbi din şampanie şi încercă să-şi recapete stăpânirea de sine. 

— Ai o casă frumoasă, reuşi el să spună, după care se înroşi, 
simțindu-se ca un prost. 

— Mă bucur că-ţi place. Familia soţului meu o are în 
proprietate de mai bine de o sută cincizeci de ani. Dar, oftă 
Donatella, câteodată mă simt de parcă aș trăi într-un muzeu. 
Avem nevoie de un personal de douăzeci de oameni, care să 
aibă grijă de palazzo şi de împrejurimi. 

Unul dintre picioarele Donatellei se desprinse de sub ea și se 


apropie de coapsa lui Roberto. 

— Copii n-aveţi? întrebă el, încercând să menţină conversaţia. 

— Nu. N-am fost niciodată genul matern, mărturisi ea 
ridicând din umeri. Pe lângă asta, se pare că eu și soțul meu n- 
am reușit să concepem un copil. 

— Și soţul tău, ăăă... unde e? întrebă Roberto, agitat, în timp 
ce degetul ei mare de la picior i se îndrepta spre vintre. 

Donatella suspină, cu o expresie de falsă dezamăgire pe faţă. 

— E în America și m-a lăsat din nou singură. 

— Călătoreşte des? 

— Tot timpul. E negustor de artă. Îşi petrece majoritatea 
timpului la New York sau la Londra. Sunt aici de una singură 
săptămâni de-a rândul, explică ea. 

Îşi lăsă bărbia în jos și-i aruncă o privire sugestivă pe sub 
gene. 

— Şi nu poţi merge cu el? întrebă Roberto. 

— Ba da. Dar am călătorit peste tot în lume și am văzut foarte 
multe locuri, iar acum prefer să rămân acasă. E plictisitor să fiu 
singură într-un oraş străin, în timp ce soţul meu își vede de 
treburi. Şi până și eu ajung să mă satur de atâtea cumpărături! 
Deci, povestește-mi despre tine, Roberto Rossini! 

— Nu e mare lucru de spus, răspunse Roberto ridicând din 
umeri. 

— Nu cred asta. Ai o prietenă? tatonă Donatella terenul. 

— Nu, nu în momentul de față. 

— Cred că eşti prea modest. Cred că ai un şir nesfârşit de 
femei care sunt nebune după tine, spuse Donatella, iar apoi, cu 
o mişcare bine exersată, se ridică de pe sofa și se sui călare pe 
genunchii lui. Sincer vorbind, era de aşteptat să fie aşa, cu vocea 
ta frumoasă şi puternică şi cu celelalte... atracţii ale tale, 
continuă ea, în timp ce cu una dintre mâini îi deschidea nasturii 
cămășii. Ai avut multe iubite, nu? 

Prins pe nepregătite de îndrăzneala ei, lui Roberto îi fu greu 
să articuleze un răspuns. 

— Eu... câteva, icni el, devenind tot mai excitat cu fiecare 
secundă care trecea. 

— Ai avut şi femei mai mari de vârstă decât tine? întrebă 


Donatella, iar gura îi alunecă spre gâtul lui, sărutându-l. 

Între timp, mâna ei îşi găsise ţinta. 

— Nu... 

— Atunci, eu o să fiu prima, murmură ea, triumfătoare. 

Pierzându-şi ultima fărâmă de control, Roberto îşi înfipse 
degetele în părul des al Donatellei, în timp ce ea îi acapara 
buzele. 

După trei ore, cei doi se întorceau la ușa de la intrare. 
Donatella îi zâmbi şi deschise ușa. 

— Dimineaţa asta a fost extrem de... plăcută! Sună-mă 
mâine-seară la ora şapte, bine? 

— De acord. 

— Data viitoare o să vorbim despre viitorul tău. Ciao, 
Roberto! 

Nesigur pe picioare, el se îndreptă spre maşină şi clătină din 
cap în faţa ironiei situaţiei. Roberto Rossini, amant experimentat 
și bărbat de lume, fusese sedus, la rândul lui. 


CAPITOLUL 9 


Milano, ianuarie 1973 


Rosanna deschise uşa de la intrare. 

— Luca, Luca, am ajuns acasă! 

— Sunt în bucătărie, piccolina! strigă el. 

— Luca, sper că nu te superi, am adus la cină o prietenă de la 
școală, spuse Rosanna, care apăru în bucătărie cu ochii ei căprui 
strălucind de veselie și cu obrajii îmbujoraţi din pricina 
plimbării prin aerul rece de iarnă. Am zis că gătești întotdeauna 
cât pentru șase, glumi ea. 

— Sigur că nu mă supăr, răspunse Luca zâmbind. 

— Mulţumesc. Abi, el e fratele meu, Luca Menici! 

— Bună, Luca, îl salută fata, zâmbind cu timiditate. Eu sunt 
Abigail Holmes. Încântată să te cunosc! Te rog, spune-mi Abi! 

Vorbea bine italienește, cu o ușoară urmă de accent 
englezesc. 

— Ăăă... bună, Abi! răspunse Luca, roşind. 

Se uită lung la ea, simțind cum inima începea să-i bată mai 
repede. Fata era o blondă foarte drăguță, cu ochi mari, albaștri, 
cu trăsături fine şi cu tenul delicat, de culoarea piersicii, tipic 
englezesc. 

— Te putem ajuta? întrebă Rosanna. 

Luca își luă cu greu privirea de la faţa lui Abi. 

— Nu. Sosul e gata și pastele mai au nevoie de două-trei 
minute. Mergeţi în camera de zi și simţiți-vă confortabil. 

Abi o urmă pe Rosanna afară din bucătărie. Se așeză pe 
canapea şi lăsă să-i scape un fluierat. 

— Fratele tău e foarte arătos, Rosanna. Are nişte ochi 
extraordinari! 

— Crezi? 

— Absolut. Nu fi atât de surprinsă, chicoti Abi. Are o iubită? 

— A, nu! N-a avut niciodată. 

— De ce? 

— Nu ştiu, Abi. N-a fost niciodată interesat. 


Luca îşi făcu apariția în camera de zi cu un bol mare, plin cu 
paste. 

— Signorine, vă rog să luaţi loc! 

— Grazzie, signor! răspunse Abi, iar ochii îi străluciră în timp 
ce se așeza la masă, lângă Rosanna. 

Luca servi pastele și Rosanna turnă vinul. Apoi cei trei 
începură să mănânce. 

— Rosanna, ştii, eşti foarte norocoasă, suspină Abi, 
gânditoare. 

— Da? 

— Să ştii că da! Ai un apartament minunat şi confortabil, un 
frate care gătește ca-n povești şi, lucrul cel mai important, 
libertatea de a pleca şi de a veni oricând vrei tu. 

— În timpul şcolii, Abi locuieşte împreună cu mătușa ei, îi 
explică Rosanna lui Luca. Mătușa ta e foarte strictă, nu-i aşa, 
Abi? 

— Da, se poartă cu mine de parcă aș avea zece ani. Este 
englezoaică și crede că toți italienii încearcă să mă seducă, în 
ciuda faptului că soțul ei e italian, explică Abi, dându-și ochii 
peste cap, exasperată. Bănuiesc că se simte responsabilă pentru 
mine. Atunci când am câştigat un loc aici, la școală, părinții mei 
au fost de acord cu o singură condiţie: să locuiesc împreună cu 
mătușa. 

— Îţi place la Milano? întrebă Luca. 

— O, iubesc orașul! răspunse Abi. E atât de colorat și de plin 
de viață, mai ales după bătrâna și mohorâta Anglie! Dar destul 
despre mine! Deci, Luca, ce faci în timp ce Rosanna e la școală? 
Mergi la serviciu? 

— Nu, eu... 

— Luca îşi petrece tot timpul într-o biserică aproape ruinată, 
chiar după colţ, îl întrerupse Rosanna. E a doua lui casă. 

— Aha! se miră Abi. 

— Ei, asta-i, Rosanna! Nu ştii să explici, o mustră Luca. Beata 
Vergine Maria e o biserică frumoasă, din secolul al 
cincisprezecelea, care se află într-o stare de teribilă degradare. Îl 
ajut pe don Edoardo, preotul de acolo, să strângă bani ca s-o 
restaureze şi ca s-o readucă la înfățișarea ei magnifică, dar, 


adăugă el ridicând din umeri, ne luptăm şi înotăm contra 
curentului. 

— Eşti cumva... vreau să spun că tu crezi în Dumnezeu și 
toate astea, nu? întrebă Abi. 

— Da, sigur că da. lar Beata Vergine Maria e un loc special. 
Don Edoardo mi-a spus că acolo au avut loc miracole, viziuni în 
care s-a arătat însăşi Madonna. Am un pic de timp și încerc să 
ajut, adăugă Luca ridicând din umeri. Trebuie să facem ceva cât 
mai repede, altminteri toate lucrările în piatră şi toate frescele 
vechi din tinda bisericii n-o să se mai poată restaura. 

— Te-ai gândit că ați putea organiza un recital? întrebă Abi 
dintr-odată. 

— La ce anume te gândeşti? vru Luca să ştie. 

— Mătușa Sonia e şefa unui comitet care se numește Prietenii 
Operei din Milano. Mă întreb dacă n-ar fi bine să-i scrii și să-i 
prezinţi situația. Poate că ea l-ar ruga pe Paolo de Vito să-i lase 
pe câțiva interpreţi de la Scala şi pe câțiva studenţi de la şcoală 
să dea un recital în biserică pentru strângerea de fonduri. 

— Abi, asta e o idee minunată! exclamă Luca, iar faţa i se 
destinse într-un zâmbet. Nu-i așa, Rosanna? 

— Desigur. Mai ales că biserica e atât de aproape de Scala! 
Dacă nu le place, n-au decât să refuze, n-avem nimic de pierdut, 
răspunse ea. 

— Atunci, poţi să-i scrii mătuşii, iar eu o să-ți dau adresa. 
Data viitoare când se întâlneşte comitetul, ea poate să propună 
organizarea recitalului. 

— De acord. Îţi mulțumesc, Abi! spuse Luca, recunoscător. 

— Bun, aşa rămâne! stabili Abi, întorcându-se apoi către 
Rosanna. Şi poate că eu și cu tine putem interpreta „Duetul 
florilor” din Lakme. L-am exersat în clasă, îi spuse ea lui Luca, 
zâmbind. Desigur, vocea mea nu se compară cu cea a surorii 
tale, însă adevărul e că nici una dintre vocile de la școală nu se 
compară cu a ei. 

— Te rog, Abi, exagerezi! exclamă Rosanna, îmbujorându-se 
la auzul laudelor prietenei ei. 

— Nu, deloc. Ştii la fel de bine ca și mine că Paolo cade în 
transă de fiecare dată când te aude. Vine la lecţii tot timpul, doar 


ca să te asculte pe tine. Mă gândesc că o să ajungi artistă solo de 
îndată ce o să te alături companiei de operă, lăsându-ne pe noi, 
restul, să ne croim drumul prin cor. Să-ţi amintești de mine 
după ce ajungi o divă, bine? o tachină ea. 

— Abi, sigur că o să-mi amintesc de tine! promise Rosanna 
râzând. 

— Vezi, adăugă Abi făcându-i cu ochiul lui Luca, știe cât de 
faimoasă o să fie! 

— La naiba, am rămas fără țigări! spuse Luca. Scuzaţi-mă, eu 
mă duc la magazinul din colț ca să-mi cumpăr câteva, adăugă el 
și se ridică în picioare. Vă las pe voi două să staţi de vorbă. Nu 
lipsesc mult. 

După ce închise ușa, Abi se întoarse spre Rosanna. 

— Să ştii că aş putea să mă îndrăgostesc de fratele tău. E atât 
de bun și de sensibil! Și unde mai pui că arată atât de bine! Dar 
să ştii că, din experiența mea, bărbaţii ca el se dovedesc a fi gay. 
El nu e, așa-i? Ai spus mai devreme că n-a avut niciodată o 
iubită. 

— Nu, Abi! exclamă Rosanna, pusă în încurcătură de maniera 
directă în care se exprima prietena ei. 

Era un gând pe care îl avusese şi ea, dar pe care nu-l 
exprimase niciodată. 

— Nu fi atât de îngrozită, Rosanna! spuse Abi pe un ton plin 
de regret. M-am gândit doar să întreb, pentru că mi se pare 
lipsit de sens să-mi pierd timpul dacă tu ai şti cu certitudine că e 
gay. 

Rosanna se înroşi și schimbă subiectul, iar Abi nu mai insistă. 
Cele două stătură de vorbă despre programul lor de a doua zi, 
până când Luca se întoarse cu ţigările. Cu toate astea, Rosanna 
privi cu interes felul în care Abi și Luca tăifăsuiră, relaxaţi, la o 
cafea, observându-le limbajul corporal și felul în care se priveau. 

La ora zece și jumătate, Abi se ridică să plece, fără chef. 

— Mulţumesc pentru masă! Trebuie să plec acum, altfel 
mătușa Sonia o să se îngrijoreze. Când pot să vin să-ți văd 
biserica, Luca? Mi-ar plăcea s-o vizitez, dacă tot am auzit atâtea 
despre ea. 

— Duminică dimineaţă? Eu şi Rosanna mergem săptămânal 


la liturghia de la ora nouă. 

— Bine. Dacă merg la biserică, nici mătușa mea n-are ce 
comentarii să facă. Ne vedem aici la opt și jumătate şi putem 
merge împreună. Ciao, Rosanna! Ciao, Luca! 

Luca se ridică și o sărută pe Abi pe ambii obraji. 

— La revedere, Abi! Mulţumesc pentru o idee minunată! Ne 
vedem duminică, la liturghie. 

Rosanna își conduse prietena afară, iar apoi se întoarse și se 
aşeză la masă. 

— Ţi-a plăcut de Abi? îl întrebă ea pe Luca. 

— Foarte mult. Cred că o să-ţi fie prietenă bună, Rosanna. E o 
persoană cu suflet mare. 

— E foarte frumoasă, nu-i așa, Luca? Aş face orice ca să am 
părul ei blond. Toţi băieţii de la şcoală sunt îndrăgostiţi de ea, 
spuse Rosanna încercând să-l provoace, fiindcă își amintise de 
conversaţia avută mai devreme cu Abi. 

— Da, sunt sigur că așa-i. lar acum, eu o să spăl vasele şi tu 
trebuie să mergi la culcare, piccolina. 

— Nu, nu sunt obosită. Te ajut să speli vasele. 

— Bine, fu de acord Luca. 

Așeză cu îndemânare farfuriile una peste alta și le duse în 
bucătărie. Rosanna îl urmă, ducând paharele de vin. 

— Tu speli şi eu şterg, zise ea. 

Fratele şi sora rămaseră în picioare, în fața chiuvetei, într-o 
tăcere plăcută. În cele din urmă, Rosanna spuse: 

— Luca, ai fost îndrăgostit vreodată? 

— Nu, nu cred. De cemă întrebi? 

— Doar așa. Abi a zis că eşti foarte frumos. 

— A spus ea asta? 

— Da. Dar eşti frumos, Luca. Vreau să spun că sunt sigură că 
fetele te plac. 

— Ce încerci să-mi spui, Rosanna? întrebă Luca încruntându- 
se. 

— Doar că... ei bine, ştiu că papa ţi-a cerut să ai grijă de mine, 
dar sunt mare acum. Nu mi-e teamă să rămân singură în 
apartament. Dacă vrei vreodată să ieși serile, atunci trebuie să 
ieşi, neapărat. 


— Dacă o să vreau, o să ies, răspunse Luca, dând din cap. 
Dar sunt fericit aici, cu tine, piccolina. 

— Chiar eşti fericit? întrebă Rosanna. 

— Da, răspunse el. Foarte fericit. 

— Nu vreau să-ți iroseşti viața din pricina mea. 

— Rosanna, astea cinci luni pe care le-am petrecut noi la 
Milano au fost cele mai fericite din viaţa mea. lar în timpul ăsta 
am găsit ceva care e foarte important pentru mine. 

— Ce anume? 

— Întotdeauna pui atâtea întrebări! exclamă Luca, râzând de 
insistența ei încăpățânată. Nu pot să-ți spun decât că ştiu încotro 
mă îndrept. Atunci când o să vină timpul, o să-ți spun și ţie. 
Trebuie să am și eu secretele mele, Rosanna! 

— Sigur că da. Vreau doar să fii fericit. 

— Crede-mă că sunt. lar acum e timpul să mergi la culcare. E 
târziu. 

Rosanna își petrecu braţele în jurul lui. 

— Amintește-ţi că te iubesc foarte mult! 

— Şi eu pe tine, răspunse el și o sărută pe frunte. Acum du-te 
la culcare! 

De îndată ce Rosanna închise uşa dormitorului, Luca se duse 
şi el în camera lui și aprinse două lumânărele în faţa unei mici 
statuete a Fecioarei, așezată pe un altar improvizat. Îngenunche, 
făcu o mătanie și începu să se roage. Pentru prima oară de când 
luase decizia, simţea că hotărârea lui era zdruncinată. ÎI imploră 
pe Dumnezeu să-i călăuzească paşii, să-i explice de ce reuşise o 
tânără englezoaică să stârnească în el asemenea trăiri puternice. 

Poate că, se gândi el ridicându-se în picioare zece minute mai 
târziu, era doar un test. Un test la care n-avea de gând să pice. 


CAPITOLUL 10 


— lar acum, doamnelor, să trecem la treburi serioase! 
exclamă Paolo de Vito, zâmbind glacial și privind în jurul mesei, 
la cele opt doamne îmbrăcate impecabil. 

Cu toţii beau aperitive la Il Savini, iar Paolo bănuia că nota de 
plată pentru cele nouă persoane ar fi acoperit cheltuielile unui 
întreg semestru la școală. Nu-i făceau plăcere întâlnirile lui 
lunare cu Prietenii Operei din Milano, însă acele doamne îi 
reprezentau pe unii dintre cei mai bogaţi bărbaţi din Milano, 
fără ale căror binefaceri continue nu s-ar fi descurcat nici Scala, 
nici școala de muzică. 

— Paolo, am primit o scrisoare foarte plăcută de la un tânăr 
domn care ne întreabă dacă am fi pregătiți să strângem fonduri 
pentru La Chiesa Della Beata Vergine Maria, spuse Sonia 
Moretti. 

— Chiar aşa? Am crezut că treaba noastră e să strângem 
fonduri pentru noi înşine, nu pentru o biserică! 

— Desigur, însă cazul de faţă e diferit. Se pare că în biserică 
există o frescă deosebită, care o să devină de nerestaurat dacă 
nu se face ceva cât de curând. Biserica e foarte aproape de Scala, 
ceea ce înseamnă că, teoretic, e chiar lăcașul de rugăciune al 
operei. Pe lângă asta, studenţii ar avea prilejul să dea un 
spectacol în faţa unui public, în sprijinul unei cauze nobile. 
Scrisoarea a fost trimisă de Luca Menici. Cred că sora lui este 
eleva şcolii noastre. 

— Rosanna? E una dintre studentele noastre cele mai 
talentate! Alături de nepoata dumneavoastră, Abigail, desigur, 
adăugă Paolo în grabă. 

— Mă gândeam că am putea planifica evenimentul de Paște, 
sub forma unui recital la lumina lumânărilor, în care să-i 
implicăm și pe doi dintre membrii companiei de operă, care să 
cânte alături de câţiva dintre studenţi, continuă Sonia. Am fost 
să văd biserica și, într-adevăr, ar putea fi un loc minunat pentru 
un spectacol. Noi, doamnele, am putea întocmi o listă 
impresionantă de invitați, iar preţul biletului ar putea să 


acopere câteva gustări ușoare. 

— Câţi oameni ar cuprinde spațiul din biserică? întrebă 
Paolo. 

— Signor Menici spune că în jur de două sute. Deci, 
doamnelor, ce credeţi despre ideea asta? 

Doamnele perfect coafate aprobară înclinând din cap. 

Donatella Bianchi se aplecă în față dintr-odată. 

— Mă gândeam că Anna Dupré şi Roberto Rossini ar putea fi 
potriviţi în calitate de reprezentanţi ai companiei. Ştiu că signor 
Rossini e foarte credincios şi sunt sigură că ar fi fericit să ajute. 

Auzind afirmaţia Donatellei, Paolo ridică din sprâncene, 
mirat. 

— Bine. O să mă gândesc la un program potrivit, iar apoi o să 
decid pe cine invităm să cânte. Sunt de acord cu ideea că e 
întotdeauna potrivit să le dai studenților ocazia să interpreteze 
şi să înveţe alături de profesionişti. 

— lar acum, pentru că am pus lucrurile la punct, ar trebui să 
comandăm prânzul. Am un alt angajament la ora trei; trebuie să 
plec pe la ora două şi jumătate, spuse Donatella, ridicând braţul, 
iar un chelner apăru imediat lângă ea. Eu vreau carpaccio di 
tonnois), te rog! 


— Deci o să cânţi la micul nostru recital? întrebă Donatella în 
timp ce-şi plimba degetele peste spatele gol al lui Roberto. 

Acesta se întorsese de la Paris cu două zile în urmă și cei doi 
petrecuseră în pat două după-amiezi la rând, în apartamentul 
lui. 

— Un recital într-o biserică pe cale să se dărâme? Nu-mi prea 
vine să cred că un astfel de eveniment o să-mi propulseze 
cariera, răspunse Roberto întorcându-și capul ca s-o privească 
pe Donatella. 

— Poate că ai face-o pentru mine? 

Mâna ei alunecă sub cearșafuri şi-i mângâie partea interioară 
a unei coapse. 

— Eu... 

— Te rog, îl imploră ea, în timp ce mâna i se mișca în sus. 

— Mă predau, gemu Roberto, întorcându-se ca să-i acopere 


buzele cu sărutări. 

După aceea, Donatella părăsi patul ca să facă un duș, iar 
Roberto rămase întins şi sătul, cu ochii închişi, gândindu-se că 
nu cunoscuse niciodată o femeie ca ea. Relaţia lor se baza doar 
pe sex. lar acela era cel mai bun sex pe care-l făcuse el vreodată. 
Donatella nu-i cerea nimic altceva decât corpul. Nu-i șoptea 
vorbe de dragoste la ureche și nici nu-l suna la ora două 
noaptea. Nu făcea nici o criză de nervi dacă nu-i spunea ce voia 
ea să audă. În ultima vreme, Roberto începuse să se întrebe dacă 
nu cumva găsise relația perfectă. 

Donatella ieși de la duș, învelită într-un prosop. Părul ei 
negru era prins în creștetul capului. De la distanţă, i-ai fi dat 
doar vreo treizeci şi ceva de ani, deşi Roberto știa că avea 
patruzeci şi cinci. 

— Deci o să cânţi pentru noi la biserică? Știu că Paolo ar 
aprecia asta. 

— Da! Am zis că o fac, suspină el. 

— Ce cânţi în sezonul care urmează? îl întrebă ea scoțându-și 
prosopul, după care începu să se îmbrace. 

— Nu vreau să discut despre asta, răspunse Roberto 
crispându-se. Ca de obicei, Paolo mi-a promis mai mult decât 
îmi oferă, ceea ce înseamnă că ăsta o să fie ultimul meu sezon la 
Scala. Nu-mi mai reînnoiesc contractul toamna viitoare, după ce 
se încheie. Am hotărât să accept una dintre multele oferte 
internaţionale pe care le-am primit, explică el, oftând adânc. 
Paolo nu mă place. Asta e tot. N-o să obţin niciodată 
recunoașterea la Scala atâta vreme cât el o conduce. 

— Dragule, încercă Donatella să-l liniștească, înțeleg ce spui, 
dar nu se ştie niciodată. Ai un talent atât de mare! Sunt convinsă 
că Paolo se asigură doar că eşti pregătit înainte să-ţi dea rolurile 
pe care le meriţi, spuse ea în timp ce se privea în oglindă și-și 
aranja părul. Vii să mă vezi joi, la palazzo, da? Giovanni e din 
nou plecat la Londra. 

— Da, răspunse Roberto. 

Câteva minute mai târziu, Donatella deschise ușa de la 
intrarea blocului de apartamente şi se uită rapid, verificând 
strada întunecată. Apoi începu să meargă pe trotuar cu paşi 


grăbiţi, ajunse la Mercedesul ei, deschise portiera şi se lăsă să 
alunece pe scaunul moale, tapițat cu piele. 

Închise ochii și lăsă să-i scape un oftat de mulțumire. Avusese 
mulți iubiţi, bineînţeles, iar majoritatea fuseseră mai tineri decât 
ea. Însă Roberto era diferit. De fapt, în ultimele două luni chiar 
îi fusese dor de el şi numărase zilele până la întoarcerea lui de la 
Paris. Sentimentul acela o răscolea, fiindcă îi văzuse întotdeauna 
pe amanții ei ca pe niște piese care puteau fi înlocuite. Îi 
aduceau un serviciu, la fel ca oricare dintre membrii 
personalului din gospodăria ei. Dar se simţise tulburător de 
mulțumită să-l poată vedea pe Roberto în ultimele două zile. lar 
acum el o anunţa că se gândea să plece în străinătate pentru 
totdeauna! 

După ce porni motorul și începu să şofeze în traficul 
aglomerat care se îndrepta spre Como, Donatella decise că 
trebuia să-și folosească toate armele pe care le avea la dispoziție 
ca să se asigure că iubitul ei rămânea la Milano. Roberto Rossini 
merita să fie o stea. lar ea avea să-l ajute nu doar pentru că, în 
mod evident, avea talent, dar și pentru că — iar gândul acela era 
de necrezut pentru ea — începuse să se îndrăgostească de el. 

Însă un lucru era sigur: trebuia să-l facă pe Roberto să 
rămână la Milano. 


— Ce vești minunate, Rosanna! exclamă Luca, întinzându-i o 
scrisoare surorii lui. E din partea signorei Moretti, mătuşa lui 
Abi. Îmi scrie că acel comitet din care face parte a fost de acord 
să susțină ideea unui recital la Beata Vergine Maria. 

Rosanna citi repede scrisoarea. 

— Luca, mă bucur atât de tare pentru tine! 

— Trebuie să merg la don Edoardo şi să-i dau vestea. O să fie 
foarte fericit! 

— Desigur. Dar aici scrie că recitalul o să aibă loc de Paște, 
Luca, spuse ea încruntându-se. Am făcut planuri să mergem 
acasă, fiindcă trebuie să-i vedem pe papa şi pe Carlotta. 

— Putem s-o facem după recital, Rosanna. Sunt sigur că papa 
o să înţeleagă. Ar însemna atât de mult pentru mine! Signora 
Moretti a spus că doi dintre membrii companiei de operă La 


Scala au fost de acord să cânte la spectacol, continuă el, 
privindu-și sora cu ochi strălucitori. A sugerat că putem încasa 
cincizeci de mii de lire pe un bilet. Cu două sute și ceva de 
spectatori, înseamnă că o să putem strânge aproape suficient cât 
să restaurăm fresca. Dar, Rosanna, o să fie atât de mult de lucru! 
Trebuie să găsim scaune suplimentare, să împodobim cu flori 
biserica, să aducem gustări... 

Rosanna îl studie pe fratele ei în timp ce acesta vorbea, plin 
de entuziasm, despre munca pe care o implica organizarea 
evenimentului. 

— Luca, de ce înseamnă Beata Vergine Maria atât de mult 
pentru tine? Nu te-am văzut niciodată mai fericit ca acum! 

Luca o privi pe sora lui, încercând să-și găsească cuvintele, ca 
să descopere doar că-i era imposibil s-o facă. 

— E greu de explicat, Rosanna. Și nu pot să spun decât că aşa 
stau lucrurile. Dacă ţi-ai terminat micul-dejun, te conduc la 
şcoală. Vreau să-i dau imediat de ştire lui don Edoardo. 


Luca îi făcu Rosannei cu mâna pe când aceasta intra în şcoală, 
iar apoi se îndreptă cu pași iuți spre Beata Vergine Maria. Don 
Edoardo spovedea pe cineva, așa că Luca se așeză în strană și 
aşteptă până când preotul ieşi din confesional, iar enoriașul 
plecă. 

— Am veşti excepţionale! spuse Luca în timp ce-i înmâna lui 
don Edoardo scrisoarea din partea Soniei Moretti. În mod sigur, 
o să strângem mulţi bani! 

— Da, răspunse bătrânul preot, dând din cap și bucurându- 
se de fericirea zugrăvită pe fața tânărului bărbat, care-i devenise 
foarte drag. Cred că Madonna ta o să fie foarte fericită! 

— Aşa sper! spuse Luca, privind spre altar, însă în următorul 
moment îi căzură umerii și zâmbetul i se stinse de pe față, după 
care clătină din cap şi continuă: Chiar dacă ajut un pic prin 
organizarea acestui recital, câteodată sunt atât de frustrat! 

— Ştiu, Luca, înțeleg, spuse don Edoardo, punându-i 
tânărului o mână caldă pe umăr. 

— Dar trebuie să am răbdare şi să aştept. Sunt convins că 
toate astea sunt parte din planul Lui de a mă pune la încercare. 


— Să ne rugăm împreună ca biserica asta să fie binecuvântată 
și să cerem ajutor divin pentru ceea ce trebuie făcut ca s-o 
restaurăm! 

Cele două capete, unul cu păr cărunt, iar celălalt, cu păr 
negru, se înclinară împreună în rugăciune. După aceea, don 
Edoardo făcu nişte cafea și cei doi începură să facă planuri 
pentru recital. 

— O să avem nevoie de mult mai multe scaune, don Edoardo! 
E loc pentru încă vreo douăzeci de persoane acolo, în spate, 
lângă cristelniță, spuse Luca. 

— Avem niște scaune în criptă, dar sunt vechi şi murdare. 
Aruncă o privire, Luca, iar dacă nu sunt bune, am putea să 
rugăm școala să ne împrumute câteva pentru eveniment, spuse 
don Edoardo şi-i întinse lui Luca o cheie mare. Acolo, jos, nu e 
curent electric. Foloseşte lampa cu ulei care e atârnată în cârligul 
de lângă ușă. Găsești chibrituri pe raft, lângă lampă, îl dăscăli 
preotul, iar apoi se uită la ceas. Acum trebuie să plec. Am de 
vizitat o mamă îndoliată. 

După ce don Edoardo plecă, Luca rămase aşezat și se uită la 
statuia Madonnei, aflată în altar. Ea nu-i mai vorbise din acea 
primă zi minunată, dar Luca îi simţea influenţa liniștitoare. În 
cele din urmă, el se ridică, merse la uşa criptei şi o descuie. Aşa 
cum îl instruise don Edoardo, luă lampa cu ulei din cârlig şi o 
aprinse, iar apoi cobori cu cea mai mare atenţie pe treptele care 
scârțâiau. Lampa împrăștia în jur o lumină plăpândă. Se opri la 
baza scării şi lumină interiorul. Cripta nu era mare și fusese 
ticsită cu tot felul de resturi. Un strat de praf acoperea totul, iar 
păianjenii fuseseră lăsați să-și construiască, nestingheriți de 
nimeni, pânze elaborate. În timp ce-și făcea loc cu grijă printre 
obiecte, Luca hotărî ca următoarea lui sarcină să fie curățarea 
criptei. Găsi scaunele de lemn despre care-i vorbise don Edoardo 
și începu să le scoată din stivele în care fuseseră aranjate, dar 
observă că le lipseau fie un picior, fie spătarul. Se întoarse și 
îngenunche ca să ridice de jos o carte de rugăciuni ce putrezea 
deasupra unei grămezi de pe podea. După ce o deschise, 
paginile acesteia începură să i se dezintegreze între degete. 

Dintr-odată, lampa cu ulei se stinse şi cripta se cufundă în 


beznă. Luca scotoci în buzunar după brichetă și reaprinse 
feştila, însă lampa se stinse aproape imediat. Hotărând că o 
lanternă ar fi fost mai potrivită, Luca încercă să se întoarcă la 
intrare, dar își prinse piciorul în ceva. Scoase un strigăt de 
durere și căzu cu un zgomot înfundat, sucindu-și glezna în 
cădere. Rămase în întuneric, fără să se poată mișca, până în 
momentul în care durerea începu să slăbească. Ceva i se târi 
peste mână şi şi-o trase repede. Încercând să-și păstreze calmul, 
scoase bricheta din buzunarul pantalonilor şi reuși să aprindă 
din nou lampa cu ulei. Privind în jos, văzu că se împiedicase de 
colțul unui cufăr îmbrăcat în piele, care fusese ascuns parţial de 
o grămadă de veşminte preoțești mâncate de molii. Puse lampa 
jos și mută hainele într-o parte. Un nor de praf se ridică în aerul 
umed și rece, făcându-l să tușească. Ridică încet capacul greu al 
cufărului. 

Interiorul acestuia era căptușit cu catifea violetă. Luca îşi vâri 
cu grijă mâinile înăuntru şi apucă un obiect mare și greu. Se 
chinui să-l ridice şi să-l scoată de acolo. Luminându-l cu lampa, 
văzu un potir pătat de vechime. Îşi scoase batista din buzunar, 
scuipă pe ea ca s-o umezească și apoi frecă un mic punct pe 
suprafața metalului, ca să-l curețe, scoțând la iveală strălucirea a 
ceea ce era sigur că trebuia să fie argint. Cu un sentiment de 
emoție crescândă, așeză cu grijă potirul pe podea, lângă el, iar 
apoi începu să scoată din cufăr restul obiectelor. 

Următorul fu o carte de rugăciuni cu paginile îngălbenite și 
fragile, dar pe care pielea groasă a cufărului o protejase de 
umezeală. Apoi veni rândul unui alt set de veşminte preoțești. 
Pe când le scotea din cufăr, Luca simţi că ele înveleau ceva solid. 
În acel moment, lampa cu ulei pâlpâi ameninţător şi, fiindcă nu- 
şi dorea să se afunde din nou în beznă, Luca înșfăcă potirul și 
cartea de rugăciuni de pe podea, iar apoi învălătuci veșmintele, 
luându-le sub braţ. Prinzând cu degetul mânerul de sârmă al 
lămpii, îşi căută drumul, pe bâjbâite, spre scară. 

Odată ajuns în sacristie, puse veșmintele pe podea și le 
desfăcu încet. Găsi, învelit într-unul dintre veșminte, un săculeț 
de piele, puţin mai mare decât mâna lui. Extrase cu grijă 
conţinutul săculețului şi văzu că ţinea în mână un mic desen pe 


pânză, montat pe un cadru de lemn nefinisat. Privi în jos, la faţa 
care i se păru imediat cunoscută. 

Era ca şi cum artistul ar fi reușit să capteze grația și 
seninătatea ei, esenţa sufletului ei. Exact aşa şi-o imagina şi el pe 
Madonna ori de câte ori închidea ochii și se ruga. Desenul, 
executat cu linii fine și delicate, de culoare brună-roşiatică, era 
simplu, dar atât de perfect, încât Luca nu-și putea dezlipi ochii 
de la el. 

ÎI privi îndelung. În mod miraculos, după ce fusese atât de 
bine protejat de lumină și de umezeală, desenul însuși abia dacă 
prezenta semnele trecerii vremii. Luca întoarse ușor marginile 
pânzei, având grijă s-o atingă cât mai puţin posibil, şi căută ceva 
care să-i dea un indiciu în legătură cu artistul. Poate că 
descoperirea lui era lipsită de valoare, însă simţi un fior 
neaşteptat pe şira spinării. Don Edoardo se întorcea peste puțin 
timp şi avea să vadă desenul și potirul. Cu acel prilej, Luca 
urma să afle dacă bătrânul preot ştia de existenţa lor. Până 
atunci, tânărul așeză, plin de respect, desenul în săculeț. Apoi 
puse potirul, cartea de rugăciuni şi desenul în dulapul în care se 
ţineau obiectele de cult, răsuci cheia şi îl încuie. 


CAPITOLUL 11 


— Deci, interpreţii o să stea în picioare, în jurul altarului? 

— Da. 

— Şi pianul cel mare o să fie aşezat aici? 

— Da, răspunse Luca, privind-o pe femeie cum dădea 
târcoale prin biserică. 

— Şi să servim vinul acolo, lângă cristelniță? Ce spui de asta? 

— E o idee bună, signora Bianchi, răspunse don Edoardo, 
ridicând din sprâncene, exasperat, către Luca. 

— Bun! Deci totul pare să fie sub control. Am avut multe 
cereri pentru bilete la micul nostru recital și cred că o să le 
vindem pe toate, spuse Donatella și înaintă spre altar, unde se 
uită, plină de dezgust, la pânza zdrenţuită, care văzuse și zile 
mai bune. N-aveţi o altă bucată de material pe care s-o folosim 
în seara recitalului? Asta arată cam ponosită! 

— Nu, n-avem altceva. Asta e şi ideea recitalului, nu-i aşa, 
signora? Să strângem fonduri destinate acoperămintelor noi 
pentru altar și altor reparaţii, îi reaminti don Edoardo cu 
răbdare. 

— Desigur. Ei bine, putem așeza lumânări peste tot şi 
aranjamente florale de ambele părți ale statuii Madonnei. 

— Da, fu încă o dată de acord don Edoardo, privind-o pe 
Donatella cum ridica în aer potirul de argint, care, de când îl 
descoperise Luca, fusese curățat cu grijă şi aşezat pe altar. 

— Asta e o piesă foarte frumos executată! Şi foarte veche, îmi 
imaginez, spuse Donatella ținând potirul între palme și 
studiindu-l. 

— Luca l-a găsit în criptă, cu câteva săptămâni în urmă. Am 
avut de gând să pun pe cineva să-l evalueze, ca să poată fi 
asigurat, înțelegeţi, dar mintea mi-a stat în altă parte. 

— Înţeleg, răspunse Donatella punând potirul la loc şi 
aruncându-i o privire lui don Edoardo. Soţul meu e negustor de 
artă, are prieteni care s-ar pricepe să-l evalueze. Să-l rog să 
găsească pe cineva care s-o facă pentru dumneavoastră? 

— Aţi fi foarte amabilă, fu de acord don Edoardo. Spuneţi că 


soțul dumneavoastră e negustor de artă? 

— Da. 

— Atunci, Luca, cred că ar trebui să aduci şi desenul pe care 
l-ai găsit. 

Luca se duse în sacristie. 

— Domnul Menici a găsit și un desen în creion, explică don 
Edoardo. E posibil să n-aibă nici o valoare, dar poate că soțul 
dumneavoastră ar vrea să-l vadă și pe acesta? 

— Desigur, răspunse Donatella, dând din cap. 

Luca se întoarse curând, aducând desenul. 

— Poftim, spuse el și i-l înmână cu grijă. 

Donatella se uită cu intensitate la pânză. 

— E o schiță atât de rafinată! exclamă ea cu admiraţie. 
Spuneţi că ați găsit-o în cripta bisericii ăsteia? 

— Da, într-un cufăr vechi. Am verificat arhivele și, din 
inscripția aflată în cartea de rugăciuni a lui don Dino Cinquetti, 
suntem siguri că i-a aparținut acestuia. A fost parohul bisericii 
în secolul al șaisprezecelea. 

— Deci desenul ăsta poate avea câteva sute de ani? Totuși, 
arată aproape neatins de vreme, suspină Donatella. 

— Cred că s-a păstrat atât de bine pentru că a fost protejat. E 
foarte posibil să nu fi văzut lumina zilei în ultimele trei sute de 
ani. 

— Promit să am mare grijă de el. Vreţi, vă rog, să împachetați 
potirul? 

Don Edoardo păru neliniștit. 

— N-ar putea să vină soțul dumneavoastră la biserică, să se 
uite la ambele obiecte? 

— E un om foarte ocupat, don Edoardo, şi o să fie acasă doar 
pentru câteva zile înainte să plece din nou în Statele Unite. Aveţi 
cuvântul meu că celor două obiecte n-o să li se întâmple nimic 
rău. În felul ăsta, aș putea avea cât de curând un răspuns pentru 
dumneavoastră. O să le duc direct acasă, unde, vă asigur, totul e 
foarte bine păzit. Aveţi încredere în mine, nu-i aşa? întrebă 
Donatella. 

— Desigur, signora, murmură bătrânul preot, stânjenit. 


Giovanni Bianchi se uită lung la cele două obiecte aflate în 
fața lui, pe masă. 

— Unde ai zis că au fost găsite astea? 

— La Chiesa Della Beata Vergine Maria. Erau împachetate în 
criptă, într-un cufăr vechi, împreună cu alte obiecte care i-au 
aparținut unui preot mort de multă vreme. Se pare că preotul a 
trăit în secolul al șaisprezecelea. M-am gândit că potirul ar 
putea să valoreze niște bani, explică Donatella. 

— Da, da, sunt sigur că așa e, dar ăsta, spuse Giovanni 
ridicând desenul, ăsta e de-a dreptul uluitor. Ai zis secolul al 
șaisprezecelea? 

— Aşa mi-a spus preotul. 

Giovanni scoase o lupă din buzunarul jachetei şi studie 
desenul cu grijă. Atunci când o privi din nou pe soția lui, 
Donatella observă că avea o sclipire de entuziasm în ochi. 

— Când te uiţi la desen, nu ţi se pare că faţa îţi e cunoscută? 

— Bineînţeles. E Madonna, răspunse ea pe un ton ironic. 

— Deci, continuă Giovanni cu răbdare, cum ai defini 
imaginea pe care o ai în mintea ta în legătură cu Madonna? 

— Prin picturile şi desenele pe care le-am văzut, bănuiesc. 

— Exact. Şi cine ne-a dat una dintre cele mai faimoase 
imagini ale Madonnei? 

— Păi, răspunse Donatella ridicând din umeri, Leonardo da 
Vinci, desigur. 

— Așa e. Așteaptă puţin, spuse Giovanni. 

Apoi Giovanni ieşi din încăpere, după care, câteva minute 
mai târziu, se întoarse cu un catalog editat de Naţional Gallery 
de la Londra. Întoarse paginile până când găsi ceea ce căuta. 

— Priveşte, spuse el, aşezând catalogul pe masă, lângă desen. 
Cercetează fața cu atenţie! Vezi că există asemănări puternice, 
nu? 

Donatella privi cu atenţie. 

— Da, Giovanni, totuși, nu poate fi... 

— O să trebuiască să întreb cu mare băgare de seamă, însă 
instinctul îmi spune că fie avem în fața ochilor unul dintre cele 
mai reușite falsuri, fie e posibil să fi descoperit unul dintre 
desenele pierdute ale lui Leonardo! 


— Vrei să spui că preotul bătrân şi tânărul l-au descoperit, îl 
corectă Donatella. 

— Desigur, se grăbi să spună Giovanni. Trebuie să iau 
desenul cu mine la New York. Vreau să i-l arăt unui prieten. 
Este expert în verificarea lucrărilor marilor maeștri. E şi foarte 
discret — evident, pentru un procent din câștig, adăugă el pe un 
ton plin de viclenie. 

— Ei bine, trebuie să-i cer permisiunea lui don Edoardo 
înainte să fac asta, ripostă soţia lui. 

— Dar nu-i aşa că preotul nu trebuie să știe încă, nu? Poţi să-i 
spui că atât potirul, cât şi desenul sunt evaluate acum şi că o să-i 
dau răspunsul într-o săptămână. Donatella, încă ceva... 

— Da, caro? 

— Nu vreau să spui nimănui despre asta decât după ce o să 
ştim adevărul. 

— Desigur, răspunse Donatella, observând strălucirea avară 
din ochii soțului ei. Am să fac așa cum spui. 


Zece zile mai târziu, Donatella veni în vizită la don Edoardo, 
la Beata Vergine Maria. 

— Am veşti bune, spuse ea zâmbind. Excelente, de fapt, 
adăugă, așezându-se pe o bancă. 

— Soţul dumneavoastră crede că potirul ar putea valora 
ceva? 

— Da, se pare că e foarte valoros. Soţul meu spune că s-ar 
putea vinde la licitație cu cincizeci de mii de dolari. Asta 
înseamnă în jur de trei milioane de lire. 

— Trei milioane de lire! exclamă don Edoardo, uluit. Nici 
măcar n-am visat că ar putea valora atât de mult! 

— Soţul meu vrea să știe ce vreţi să facă, dacă doriţi să 
vindeţi potirul. Dacă da, atunci poate aranja să intre la licitaţie. 

— Nu... nu m-am gândit la posibilitatea vânzării. O să 
trebuiască să discut cu episcopul. Nu ştiu ce decizie o să ia, 
suspină don Edoardo. E posibil ca Biserica să dorească să 
păstreze potirul în posesia ei. Decizia nu-mi aparține. 

— Don Edoardo, vă rog, veniţi şi luaţi loc, îl invită Donatella 
bătând cu palma pe bancă, lângă ea, iar preotul se conformă, 


aruncându-i însă o privire prudentă. Vă rog să-mi iertați 
impertinenţa, dar ce anume îi trebuie frumoasei dumneavoastră 
biserici în momentul de față? 

— Bani, desigur, ca să poată fi restaurată şi ca să i se redea 
gloria de odinioară, recunoscu preotul, simțindu-se depășit de 
situație într-o astfel de conversaţie. 

— Exact. Acum, pot să vă întreb dacă aţi spus cuiva despre 
descoperirea făcută? 

— Nu. N-am considerat că era necesar s-o fac decât după ce 
știam dacă am găsit ceva de valoare sau nu. 

— Înţeleg, spuse Donatella, dând din cap. Personal, mă 
îndoiesc că, dacă îi spuneți episcopului despre potir, biserica 
Beata Vergine Maria sau dumneavoastră o să vedeți prea mult 
din încasările obținute. lar asta, presupunând că episcopul ar 
dori să vândă potirul! 

— Cred, doamnă Bianchi, că presupunerea dumneavoastră e 
corectă, fu de acord don Edoardo, neliniștit. 

— Ei bine, eu și soțul meu s-ar putea să fi găsit o soluţie. El e 
dispus să vă plătească suma de bani pe care crede că o s-o 
obțină potirul la licitaţie. Cifra pe care am pomenit-o era de 
treizeci de milioane de lire. Apoi el o să vândă potirul unui 
colecționar privat. O să obţineţi o mulțime de bani, care o să vă 
ajute să vă restauraţi biserica și nimeni n-o să trebuiască să ştie 
adevărul. 

Don Edoardo se uită lung la ea. 

— Dar, doamnă Bianchi, cu siguranţă că episcopul meu o să 
se întrebe de unde a apărut o sumă atât de mare de bani! 

— Bineînţeles că da. Și o să-i spuneți și lui, şi oricui altcuiva 
care întreabă, că domnul Bianchi a fost atât de șocat de starea 
clădirii atunci când el și soţia lui au vizitat-o pentru recitalul la a 
cărui organizare a ajutat ea, încât a decis să facă pe loc o donaţie 
mare. 

— Înţeleg. 

— Don Edoardo, ştiu că nu vreţi să faceţi lucruri lipsite de 
onestitate. Eu şi soţul meu o să acționăm în orice fel doriți 
dumneavoastră. Însă eu personal consider că, având în vedere 
de câtă muncă e nevoie pentru restaurarea frumoasei 


dumneavoastră biserici şi luând în considerare faptul că potirul 
a fost găsit aici, s-ar putea să fie voia lui Dumnezeu ca banii să 
fie folosiţi exclusiv în beneficiul bisericii, nu-i așa? 

— S-ar putea să aveți dreptate, signora Bianchi. Dar cum 
puteți fi sigură că nimeni n-o să afle niciodată? întrebă don 
Edoardo, pe a cărui frunte se iviră broboane de sudoare. 

Donatella le observă și ştiu că îşi avea prada în vizor. Se 
năpusti asupra ei. 

— Aveţi cuvântul meu. Potirul poate fi vândut în mod privat, 
în străinătate. Soţul meu are o listă lungă de colecționari 
particulari, bogaţi, care doresc să rămână în anonimat. Și 
gândiți-vă doar la cât de multe o să se poată face în numele 
Domnului cu suma obţinută! 

— Eu... trebuie să mă gândesc, oftă don Edoardo. Trebuie să-i 
cer Domnului să-mi îndrume paşii. 

— Desigur, fu de acord Donatella, iar apoi scoase din poşetă 
o carte de vizită. Ce-ar fi să mă sunați după ce luaţi o decizie? 

— Aşa o să fac. Mulţumesc pentru ajutor, signora Bianchi! 

— Pentru puţin, răspunse Donatella, ridicându-se să plece. O, 
aproape că am uitat de desen! adăugă ea cu nonşalanţă. Soţul 
meu nu crede că ar avea vreo valoare. Desigur, e foarte frumos, 
însă Madonna a fost pictată de nenumărate ori de către cei mai 
iluștri artişti ai lumii! Soțul meu se îndoiește că schița asta mică 
ar putea genera prea mult interes în comparaţie cu lucrările 
marilor maeștri. 

— Desigur, am presupus că aşa e, aprobă preotul pe un ton 
respectuos. 

— Cu toate astea, continuă Donatella în timp ce-și încheia 
taiorul impecabil croit, m-am ataşat destul de mult de desen și 
de aceea aș vrea să vă fac o ofertă privată, ca să-l cumpăr eu 
însămi. Cum vi se pare că sună trei milioane de lire? 

— Ca o ofertă extrem de generoasă, răspunse don Edoardo, 
privind-o fără să-i vină să creadă. Sunteţi foarte bună, dar 
trebuie să mă gândesc la asta. O să vă caut de îndată ce iau o 
decizie. 

— Atunci, aştept cu nerăbdare să primesc veşti de la 
dumneavoastră. La revedere! 


Donatella înclină din cap cu amabilitate și ieși din biserică. 
— La revedere, signora Bianchi, murmură don Edoardo în 
timp ce aceasta se îndepărta de el. 


Două zile mai târziu, Donatella îi înmâna soțului ei un pahar 
de șampanie atunci când acesta intră în salon. 

— A fost de acord? 

— Da. Mi-a telefonat în după-amiaza asta. 

— Cara, ai fost minunată! se bucură Giovanni. lar acum 
trebuie să sun la New York şi să-i dau clientului meu vestea cea 
bună. Desigur, trebuie să primeşti ceva pentru tine din încasări. 
Tot ce vrei tu! 

— O să mă gândesc la ceva, Giovanni, îți promit! spuse 
Donatella privindu-şi soțul și aruncându-i un surâs care-i arcuia 
colțurile buzelor roșii. 


CAPITOLUL 12 


Biserica începea să se umple de lume, iar Luca îi ajuta pe 
oaspeţii bine îmbrăcaţi să se îndrepte spre locurile lor. În 
suporturile lor, lumânările străluceau de-a lungul culoarului și 
în jurul altarului, creând o atmosferă plăcută, iar parfumul 
jerbelor de crini umplea aerul. 

După oferta domnului Bianchi, Luca se rugase împreună cu 
don Edoardo pentru îndrumare și amândoi ajunseseră la 
concluzii asemănătoare. Hotărâseră că acea ofertă era un dar de 
la Dumnezeu. Cum ar fi putut să fie altceva? Dacă o acceptau, 
lucrările de restaurare ar fi putut începe imediat. 

Don Edoardo se îndreptă, grăbit, spre Luca. 

— Cred că cei mai mulți dintre invitați au sosit, iar artiștii 
noștri sunt gata. Luca, îți mulțumesc din toată inima! Se pare că, 
din ziua în care ai intrat în biserica mea, n-ai adus nimic altceva 
decât binecuvântări asupra ei. 

— Dumnezeu e cel care m-a adus aici, don Edoardo, răspunse 
Luca pe un ton plin de blândeţe. 

— Ştiu, fie ca El să te binecuvânteze și pe tine, răspunse 
preotul, mângâindu-l pe umăr, după care se îndreptă spre 
culoar. 

Luca îl urmă și intră în raza vizuală a surorii lui, care şedea 
într-unul dintre şirurile de bănci din față, împreună cu restul 
artiştilor. Ea îi făcu un mic semn cu mâna, iar el îi răspunse 
făcându-i cu ochiul. Apoi Luca remarcă o figură familiară, 
înaltă, cu părul închis la culoare, îmbrăcată într-o jachetă de 
seară, care se grăbea pe culoar. Se întoarse cu spatele, 
înfrânându-și repulsia automată. Nimic n-avea să-i strice seara 
asta. Nimic. 

Don Edoardo şi Paolo de Vito urcară treptele şi se opriră în 
faţa altarului. 

— Doamnelor şi domnilor, spuse don Edoardo, vă mulțumesc 
că sunteţi alături de noi în această seară specială! Ne aflăm în 
momentul din an în care ne pregătim de sărbătoare: a Învierii, a 
renașterii, ceea ce sperăm să obținem şi pentru biserica noastră. 


Permiteţi-mi să mulțumesc în special Prietenilor Operei din 
Milano pentru că au făcut posibil evenimentul din seara asta. lar 
acum, signor Paolo de Vito, directorul artistic al operei La Scala, 
o să vă prezinte programul. 

— Bună seara, doamnelor și domnilor! 

Publicul aplaudă, apoi Paolo continuă: 

— Ca să începem programul nostru, permiteți-mi să vi-i 
prezint pe elevii de la Scuola di musica, care interpretează 
sextetul din Lucia di Lammermoor! 

Paolo coborî treptele, iar șase elevi se îndreptară spre partea 
din faţă a bisericii. Se înşirară în faţa altarului frumos împodobit 
şi recitalul începu. 

Roberto însă nu acordă atenţie decorului şi abia dacă ascultă 
muzica. Se uita fascinat la Donatella, care stătea în cealaltă parte 
a bisericii, alături de soţul ei. Se întrebă dacă cei doi mai făceau 
dragoste; presupunea că o făceau din când în când. Era uimitor 
ce puteau cumpăra banii, se gândea el, în timp ce o rundă de 
aplauze politicoase veni din partea publicului şi primii studenți 
îşi făcură plecăciunile. 

Roberto realiză că nu se putea abține și începu s-o dezbrace 
în minte pe Donatella. Dar în timp ce făcea asta, deveni 
conștient de sunetul unei voci nespus de melodioase și de pure, 
care părea să aparţină în mod natural unui lăcaş de cult. Și era o 
voce pe care o mai auzise înainte. Cânta una dintre ariile lui 
preferate, „Sempre libera” 9%, din La Traviata. Abandonând orice 
gânduri legate de Donatella, Roberto privi în faţa lui, ca s-o 
studieze pe interpretă. 

Crescuse cu câţiva centimetri în înălțime, dar era la fel de 
subțire ca o trestie. Părul ei des şi negru cădea în valuri moi și 
strălucitoare, mai jos de umeri. Pielea îi era palidă şi aproape 
strălucitoare la lumina lumânărilor, cu doar o urmă de culoare 
pe pomeţii înalți. Ochii ei căprui, hipnotizanți exprimau fiecare 
emoție a ariei pe care o cânta. Vocea îi era mult mai matură 
acum, după ce fusese antrenată și dezvoltată, însă era aceeași 
voce care îl făcuse să plângă atunci când interpretase „Ave 
Maria” la Napoli, cu mulţi ani în urmă. Vocea unei fetițe care 
devenise acum o femeie frumoasă. 


Rosanna se așeză, scoțând un oftat de uşurare. Abi o strânse 
de mână. 

— Ai fost minunată, șopti ea. 

Paolo se ridică în picioare. 

— lar acum vă rog să le uraţi bun-venit celor doi invitați 
speciali de la Scala, Anna Dupre şi Roberto Rossini, care o să 
cânte „O soave fanciulla” 0% din La Boheme! 

Rosanna îl privi lung pe Roberto Rossini în timp ce acesta 
începea să cânte. Trecuseră șase ani de când îl văzuse ultima 
oară. Simţi cum inima începe să-i bată mai repede, iar palmele i 
se umezesc. 

În toţi acei ani, respinsese ca pe o pasiune prostească, de 
școlăriță, ceea ce simţise pentru el cu mult timp în urmă, la 
Napoli. Dar acum, văzându-l, ştiu că sentimentul era real și încă 
viu în inima ei. În timp ce vocea lui Roberto se alătură vocii 
Annei Dupre într-un crescendo glorios, Rosanna își aminti de 
ambiția ei de a cânta împreună cu el într-o bună zi... Era un vis 
pe care dorea cu ardoare să şi-l împlinească. 

Recitalul se încheie, iar publicul aplaudă îndelung, în timp ce 
artiştii îşi făcură plecăciunile. Don Edoardo se ridică în picioare 
şi se adresă publicului: 

— Doamnelor și domnilor, vă mulțumesc pentru prezența 
dumneavoastră aici, astă-seară, ca să ascultați recitalul acesta 
magnific! lar acum, doamna Sonia Moretti, președinta 
comitetului, ar dori să vă adreseze câteva cuvinte. 

— Doamnelor şi domnilor, rosti Sonia alăturându-i-se lui don 
Edoardo în partea din față a bisericii. Mulțumită generozității 
dumneavoastră, a artiştilor de la Scala şi a studenţilor de la 
Scuola di musica, astă-seară s-au strâns aproape zece milioane 
de lire. Sonia aşteptă până când aplauzele se mai domoliră. Dar 
mai trebuie menționat ceva. Am aici un cec pentru don Edoardo, 
din partea lui Giovanni şi a Donatellei Bianchi. Au fost atât de 
emoționați la vederea acestei frumoase biserici, încât au decis 
să-şi aducă propria contribuţie. Modestia lor nu-mi permite să 
vă dezvălui cât de mult au donat, dar e o sumă importantă, care 
o să contribuie la restaurarea bisericii și a readucerii ei la gloria 


de odinioară. Don Edoardo, vă rog să acceptaţi cecul! 

Don Edoardo făcu asta cu o plecăciune umilă, iar apoi se 
întoarse către adunare. 

— N-am cuvinte să exprim recunoştinţa față de signor şi 
signora Bianchi! Sunt copleșit de generozitatea lor. Dumnezeu 
să-i binecuvânteze! De asemenea, vă mulțumesc fiecăruia dintre 
dumneavoastră pentru susținerea recitalului nostru. Sper să vă 
întoarceți cu toţii după ce sunt finalizate lucrările de restaurare, 
ca să vedeţi diferența datorată sumelor pe care le-aţi donat. 
Acum o să se servească vin în partea din spate a bisericii, pentru 
oricine doreşte. 

— Seara asta a fost un succes răsunător, Rosanna! Cred că 
fratele tău e în al nouălea cer, spuse Abi zâmbind. 

În timp ce publicul se ridica din bănci, cele două fete 
străbătură împreună culoarul flancat de şirurile de bănci. 

— Da, spuse Rosanna, ai cărei ochi străluceau de fericire, e 
minunat! Luca o să fie încântat! 

— Te superi dacă mă duc să vorbesc cu fratele tău și cu don 
Edoardo? Am o idee pe care vreau s-o discut cu ei. 

— Bineînţeles că nu mă supăr. Ne vedem mai târziu. 

Dintr-odată, pe la spate, o mână o atinse uşor pe umăr. 

— Scuză-mă că te deranjez! 

Rosanna se întoarse și privi în sus, într-o pereche de ochi 
albaştri, adânci, dureros de familiari. Inima începu să-i bată cu 
putere. 

— Rosanna Menici? 

— Da. 

— Îţi amintești de mine? 

— Bineînţeles că da, Roberto, spuse ea cu timiditate. 

— Au trecut mulți ani de când ne-am întâlnit ultima dată, 
deși mama mi-a scris şi mi-a povestit despre moartea mamei 
tale şi despre mutarea ta la Milano. Mi-a părut foarte rău atunci 
când am auzit trista veste. Cum se simte tatăl tău? 

— Cât se poate de bine într-o asemenea situaţie. Îi e foarte 
dor de mama. Eu și Luca plecăm mâine acasă, la Napoli, pentru 
o săptămână. 

— Atunci, transmite-i tatălui tău condoleanţe și urările mele 


de bine. 

— Aşa o să fac, mulţumesc. 

Ochii lor se întâlniră pentru o clipă. În timp ce se priveau 
unul pe celălalt, Rosanna începu să prindă culoare în obrajii ei 
palizi. 

— Deci, aşa cum știam că avea să facă, Luigi Vincenzi te-a 
ajutat? întrebă Roberto, rupând tăcerea. 

— Da. Luigi a fost minunat. Vara trecută a aranjat ca Paolo de 
Vito să vină şi să mă asculte la un recital organizat în vila lui. 
Paolo mi-a oferit o bursă, aşa că iată-mă aici. Şi totul s-a petrecut 
datorită ţie, Roberto, adăugă ea cu glas șoptit. 

— Eu n-am făcut nimic, Rosanna. Luigi Vincenzi e cel care ar 
trebui să-şi asume meritele. Şi, după cum te-am auzit în seara 
asta, cred că a făcut o treabă excelentă. Sunt sigur că n-o să 
treacă mult timp până să ajungi pe scena de la Scala, spuse 
Roberto zâmbind, cu ochii plini de căldură. 

— Şi tu ai cântat frumos! 

— Mă bucur că tu crezi asta, răspunse Roberto, iar vorbele lui 
fură urmate de o pauză stânjenitoare. Ei bine, spuse el în cele 
din urmă, ar trebui să-mi fac datoria şi să mă amestec printre 
invitați. Mi-a făcut plăcere să te revăd, Rosanna! Dacă ai 
vreodată nevoie de ajutor sau de sfaturi, mă poţi găsi oricând la 
Scala. 

— Mulţumesc, Roberto! 

— La revedere, micuţo. Să muncești susţinut! 

Roberto o salută cu o fluturare de mână și se îndreptă spre 
mulțimea adunată în partea din spate a bisericii. Ochii Rosannei 
îl urmăriră cu aviditate, până când unul dintre invitaţi, dornic s- 
o felicite, îi acapară atenţia. Câteva minute mai târziu, Abi se 
întoarse lângă ea. 

— Nu ştiam că-l cunoşti pe băiatul rău de la Scala! 

— Ce vrei să spui? întrebă Rosanna încruntându-se. 

— O, mătușa Sonia mi-a spus că Roberto Rossini are o 
reputaţie teribilă atunci când vine vorba de femei! A ajuns în 
patul majorităţii fetelor de la cor și a solistelor. Dar asta nu mă 
surprinde, adăugă Abi ridicând din umeri. E absolut divin, nu? 

— Presupun că da, fu de acord Rosanna, cu ochii încă la 


Roberto. 

— Şi, după felul în care se uita la tine, cred că ai putea fi 
următoarea lui victimă, o tachină Abi. 

— A, nu, nu e câtuși de puţin așa, Abi! Suntem amândoi din 
Napoli și părinţii noştri erau prieteni buni. Oricum, e mult prea 
faimos ca să fie interesat de mine. Şi mult mai în vârstă decât 
mine, se apără ea. 

— O, Rosanna, eu doar te tachinam! Câteodată iei lucrurile 
prea în serios. 

Faţa lui Abi se destinse într-un zâmbet larg, în timp ce Luca li 
se alătură. 

— E într-adevăr o seară minunată, nu-i așa, Rosanna? 

— Da. Cred că ești foarte fericit! 

— Chiar sunt! După ce domnul Bianchi a făcut donația, alți 
invitaţi i-au urmat exemplul. Don Edoardo încă primește cecuri. 

Ochii lui Luca străluceau de bucurie. 

— Cred că ar trebui să mergem la bar şi să sărbătorim, 
propuse Abi. 

— Mi-ar plăcea foarte mult, dar, din păcate, trebuie să rămân 
aici şi să-l ajut pe don Edoardo să pregătească biserica pentru 
slujba de mâine-dimineaţă. 

— Nu-i nimic. Eu şi Rosanna mergem să bem ceva împreună, 
răspunse Abi. 

— Bine, dar să nu întârzii prea mult, Rosanna! 

— Nu, Luca. Ciao! 

Rosanna îşi sărută fratele pe obraz, apoi cele două fete își 
luară rămas-bun și ieşiră din biserică. 

— Ştiu un loc după colț unde putem lua o sticlă de vin și ceva 
de mâncare. Sunt lihnită! spuse Abi. 

Barul era aglomerat, dar găsiră o masă și comandară niște vin 
şi două farfurii de paste. 

— Cheers! cum spunem noi în Anglia, zise Abi, ridicând 
paharul. Pentru vin, bărbaţi şi cântece! toastă ea, râzând. 

— Cheers! repetă Rosanna. Apropo, ce ai vrut să vorbeşti cu 
Luca și cu don Eduardo? 

— O, mă gândeam că acum, că biserica o să fie restaurată, ar 
fi minunat să reînființăm corul. Don Edoardo spune că n-au mai 


avut unul de ani întregi. M-am gândit că aș putea ajuta, având 
în vedere contactele mele de la şcoală. Și, desigur, o să fie nevoie 
de cineva care să facă repetiții cu corul. 

Rosanna își privi prietena cu surprindere. 

— Dar avem un program atât de încărcat la școală! Cum o să 
găseşti timp? Pe lângă asta, ai spus de multe ori că nu te 
interesează religia. 

— Nu, dar cu siguranţă că sunt interesată de cineva care are 
un spirit religios, replică fata cu abilitate. 

Rosanna îi aruncă o privire uimită. 

— Doar nu te referi la Luca! 

— Ba da. Părea atât de fericit astă-seară! Chiar iubește 
biserica aceea, nu-i așa? Dar mă întreb ce o să facă fratele tău cu 
restul vieții lui. Vreau să spun că nu se poate rezuma doar la a 
supraviețui. 

— Tu nu ştii cum era Luca înainte! răspunse Rosanna. Lucra 
pentru tata la cafenea și n-avea timp pentru viaţa lui. Şi a trăit 
astfel ca să-mi plătească lecţiile de canto. Dacă restaurarea 
bisericii îl face fericit, atunci mă bucur pentru el! 

— Îmi pare rău, Rosanna, nu vreau să-l critic. Dimpotrivă, de 
fapt. După cum probabil că ţi-ai dat seama, Luca mă fascinează, 
mărturisi Abi. E atât de diferit de ceilalți bărbaţi! Majoritatea 
tinerilor de vârsta lui au cariere, prietene. Luca nu pare să aibă 
nevoie de astfel de lucruri. 

Rosanna luă o înghiţitură de vin şi o studie cu atenţie pe Abi. 

— Chiar îţi place de el? În... sensul ăsta? 

— O, da, mă tem că da. Luca e atât de... misterios. Cred că 
înlăuntrul lui există adâncimi ascunse, care așteaptă doar să fie 
explorate de femeia potrivită. lar acum, dacă aș organiza corul, 
se cheamă că am găsit o modalitate de a mă vedea mai mult cu 
el. Am o șansă mai mare să-l cunosc. Nu te deranjează, nu? 

— Abi, tu nu te gândești la nimic altceva decât la dragoste! 

— La ce altceva să mă gândesc? 

— De exemplu, la viitorul tău de cântăreaţă de operă. 

— O, da, e şi asta, dar sunt o fată cu capul pe umeri, Rosanna. 
Ştiu că am o voce destul de bună, însă nu se compară cu a ta. 
Dacă sunt norocoasă, aş putea ajunge în cor, dar sunt destul de 


realistă ca să ştiu că n-o să fiu niciodată o Callas. Deci, spre 
deosebire de tine, care ești atașată de arta ta, trebuie să mă 
gândesc la bărbaţi care să mă împiedice să fiu deprimată atunci 
când te aud pe tine cântând, spuse Abi, luându-se în derâdere. 

— Eu cred că ai o voce minunată. Dacă n-ai avea, n-ai învăța 
la școala asta. Nu te mai înjosi de una singură! 

— Fii serioasă, Rosanna, răspunse Abi clătinând din cap. 
Mătuşa mea e o persoană influentă în comitetul de strângere de 
fonduri. E căsătorită cu un bărbat care s-a dovedit extrem de 
generos atât față de operă, cât şi față de şcoală. Nu crezi că asta 
ar putea avea ceva de-a face cu găsirea unui loc disponibil 
pentru mine, nu-i așa? Peste trei ani, în timp ce tu o să-ţi ocupi 
locul de drept în companie, mătuşii mele o să i se permită să 
tragă sforile ca să-mi asigure un viitor la coada corului. Ca să fiu 
sinceră, nu ştiu dacă îmi doresc asta. Mă refer la a primi ceva 
din milă, explică Abi, a cărei față se umbri dintr-odată. O, faptul 
că sunt aici, la Milano, mă ajută să învăţ italiana. Toate 
englezoaicele drăguțe ar trebui să petreacă un pic de timp în 
străinătate înainte să se așeze la casa lor, alături de un soţ 
potrivit. 

— Atunci... poate că eu sunt cea ciudată, murmură Rosanna, 
luând încă o înghiţitură de vin. 

— În ce sens? 

— Nu mă gândesc la bărbaţi. Niciodată. 

— Vorbeșşti serios? se miră Abi, ridicând, sceptică, din 
sprâncene. Le-am văzut vorbind cu Roberto Rossini în seara asta 
și nu păreai complet imună la farmecul lui! 

— Cu Roberto e altceva. 

— Ce anume? întrebă Abi, privind-o cu atenţie. 

— Pentru că... pentru că e altceva și gata, suspină Rosanna. 
Oricum, nu doresc să vorbesc despre asta. O, iată și spaghetele 
noastre! spuse ea, dorind să-i abată atenţia lui Abi de la subiect. 

— Ei bine, replică Abi cu năduf, ridicând furculița ca să atace 
castronul aburind din faţa ei, cum vrei tu, dar să știi că nu mă 
păcăleşti câtuşi de puţin, Rosanna Menici! 


Don Edoardo și Luca treceau în revistă resturile care încă mai 


trebuiau curățate. 

— Luca, îţi amintești de mine? 

O mână îl bătu pe umăr, făcându-l să tresară. Se întoarse și 
înghiţi în sec în clipa în care văzu cine era. 

— Bineînţeles că da. Ce mai faci, Roberto? 

— Sunt bine, foarte bine! E o lume mică, nu-i așa? Şi tu 
locuiești la Milano? 

— Am grijă de sora mea, răspunse Luca pe un ton încordat. 

— Da, am vorbit cu ea mai devreme. A crescut de când am 
văzut-o ultima oară, spuse Roberto. Şi ce mai face cealaltă soră a 
ta, frumoasa... ăăă... spuse Roberto, scărpinându-se în cap. 

— Carlotta. E bine. lar acum, dacă mă scuzi, trebuie să-l ajut 
pe don Edoardo. Noapte bună, răspunse Luca sec și plecă 
repede. 

Înregistrând afrontul şi deja tulburat de agitația pe care o 
simţise în clipa în care o văzuse din nou pe Rosanna Menici, 
Roberto era într-o dispoziție de-a dreptul drăcească. Traversă 
biserica, merse la Donatella și-și puse pe furiş o mână pe fundul 
ei cu carnea tare. 

— Ai grijă, s-ar putea să te vadă cineva, șopti ea, furioasă, 
îndepărtându-se de el de parcă ar fost contaminat cu ciumă. 

— Soţul tău a plecat, nu-i așa? L-am văzut ieşind din biserică 
mai devreme. Şi, în plus, murmură Roberto aplecându-se spre 
ea și zâmbind diabolic, te doresc. Acum. 


Cincisprezece minute mai târziu, Luca îl găsi pe don Edoardo 
în sacristie, prăbuşit pe un scaun. 

— Mergeţi acasă! îl imploră el pe bătrânul preot. N-a mai 
rămas mare lucru de făcut aici și sunteţi epuizat. O să închid eu. 

— Mulţumesc, Luca. Aşa o să fac. Ai putea să pui astea în 
dulăpiorul cu obiectele de cult? întrebă don Edoardo, 
înmânându-i lui Luca un plic ticsit de cecuri. O să fie mai în 
siguranţă aici decât în apartamentul meu. Mâine, la prima oră, 
depun banii la bancă. A fost o seară extraordinară, nu-i aşa? 

— Da, așa e, adeveri Luca. 

— Şi totul ţi se datorează ţie, dragul meu prieten! Atunci 
când o să vină timpul, să ştii că o să te recomand cu cea mai 


mare căldură, spuse el zâmbind. Noapte bună, Luca! 

După ce don Edoardo ieși din sacristie pe uşa din spate, Luca 
descuie dulapul cu obiecte sfinte şi puse cecurile într-o cutie de 
tablă în care ţinea câteva lire pentru ceai şi cafea, închizând din 
nou dulapul, ascunse cheia, apoi făcu o mătanie și îngenunche 
în fața micului altar pe care don Edoardo îl folosea ca să 
mediteze. Îi mulțumi Domnului pentru seara aceea și pentru că- 
l ajutase să descopere valorosul potir de argint. Fusese 
dezamăgit atunci când don Edoardo îi explicase ce spusese soțul 
Donatellei, şi anume că desenul valora foarte puţin. Dacă 
lucrurile stăteau aşa, era păcat că nu-l puteau păstra acolo, în 
biserică. Dar don Edoardo fusese atât de recunoscător pentru 
banii primiţi în schimbul potirului, încât nu putuse să-i refuze 
Donatellei Bianchi cererea de a cumpăra desenul pentru ea, 
personal. 

Luca rămase așezat încă vreo câteva minute, cufundat în 
rugăciune tăcută. În cele din urmă, se ridică în picioare, închise 
lumina şi trase uşa după el. Pășind de-a lungul uneia dintre 
laturile bisericii şi înaintând spre ușa din față, auzi un zgomot 
din direcţia altarului. Se întoarse ca să vadă. Oare erau hoți? Cu 
inima bătându-i să-i sară din piept, se strecură înainte, ca să 
investigheze. 

Pe una dintre laturile altarului, încolăciți pe podea, erau un 
bărbat şi o femeie. Ambii rămăseseră cu hainele pe ei, dar se 
vedea limpede ce anume făceau. Bărbatul se afla peste femeie, 
care gemea de plăcere, cu picioarele petrecute în jurul lui. 
Gemetele atinseră un punct culminant, iar bărbatul strigă, după 
care se prăbuşi peste femeie, epuizat. 

Prea şocat şi uluit ca să-i înfrunte, Luca se ascunse în spatele 
unei coloane. Privi cum cei doi se ridicară, aranjându-şi hainele, 
şi cum plecară, braţ la braţ, spre ieşire. Ştia foarte bine cine erau. 

— Caro, asta a fost de-a dreptul păcătos! Te sun eu joi, da? 

— Desigur. 

Bărbatul sărută creștetul femeii brunete și amândoi porniră 
mai departe, ca şi cum nimic nu s-ar fi întâmplat. 

Cele două siluete dispărură în beznă, lăsându-l în urmă pe 
Luca. El era îngrozit, iar biserica lui, profanată. 


Ajunse acasă mult mai târziu, cu sufletul răvăşit. Să comiţi un 
asemenea act acolo... Ceea ce văzuse îi ștersese din minte 
bucuria acelei seri. 

Deschise încet ușa de la dormitorul Rosannei, ca să verifice 
dacă ea era în pat. Încă era lumină în încăpere, iar sora lui ținea 
în mâini cartea din care citise, deși ochii îi erau închişi. Luca 
traversă camera, ca să stingă lumina. 

— Luca! zise Rosanna, deschizând ochii. 

— Da, piccolina? 

— Nu-i așa că a fost o seară incredibilă? murmură ea, 
somnoroasă. 

— Da... da, a fost. 

— Ce s-a întâmplat? se miră ea încruntându-se și ridicându- 
se în coate. Nu pari deloc fericit! 

— Nu-i nimic. Sunt doar obosit, asta-i tot. lar acum, culcă-te! 

— Așa-i că Roberto a fost minunat? Are o voce atât de 
frumoasă și e atât de arătos! exclamă ea întinzându-se și 
căscând. 

— Rosanna, nu cred că Roberto e un om bun. 

— Asta a spus şi Abi. Mi-a povestit că el... 

— Ce anume? 

— O, nimic! Noapte bună, Luca! 

— Noapte bună! 

Luca stinse lumina şi se îndreptă spre camera lui. În noaptea 
aceea, somnul nu veni uşor. Nu putea să-și şteargă din minte 
expresia visătoare pe care o avusese Rosanna atunci când 
vorbise despre Roberto - bărbatul care-i distrusese viața 
Carlottei şi care acum nu-și putea aminti nici măcar cum o 
chema. Roberto, care înfăptuise un act de sacrilegiu în biserica 
lui iubită. Stomacul lui Luca se strângea de fiecare dată când se 
gândea la asta. 

Deși încerca să se convingă că replica Rosannei fusese doar o 
coincidență prost sincronizată, instinctul îi spunea că Roberto 
Rossini încă nu terminase cu familia lui. 


CAPITOLUL 13 


— Îţi mulţumesc că ai fost de acord să ne vedem azi, Paolo, 
spuse Donatella, aruncându-i un zâmbet seducător de îndată ce 
acesta se așeză în fața ei, în restaurantul la modă, care deja era 
înțesat de clienţi înstăriți. Aperitivo? Eu vreau un Bellini, spuse 
ea pocnind imperios din degete, ca să-l cheme pe chelner. 

— O să iau şi eu aceeași băutură, anunţă Paolo. Sunteţi bine, 
signora Bianchi? 

— Foarte bine. Și spune-mi Donatella, te rog! 

— Deci, zise Paolo, care n-avea chef de flecăreală, ce dorești 
să discuţi cu mine? 

— Vreau să-ți fac o sugestie. 

E Înteleg, răspunse Paolo pe un ton suspicios. Te rog, spune- 
mi! 

— De curând am intrat în posesia unei mici sume — un cadou 
generos de la soțul meu. Și știi ce părere am despre Scuola di 
musica. O văd ca pe o parte vitală a scenei artistice de aici, de la 
Milano. 

— E, într-adevăr, o pepinieră pentru noi talente, iar compania 
de operă ar fi pierdută fără ea, aprobă Paolo dând din cap şi 
întrebându-se în sinea lui încotro se îndrepta conversaţia. 

— Exact. Așadar, mă gândesc să fac o donaţie generoasă şi să 
ofer trei burse pentru elevi talentaţi, ai căror părinți nu-şi pot 
permite să plătească taxele şcolare. Știu că în prezent școala 
pune la dispoziţie fonduri pentru câte un elev foarte talentat, 
dar că resursele sunt limitate. 

— E adevărat. La cât anume te-ai gândit? 

Donatella pomeni o sumă. 

— Eu... murmură Paolo, luat prin surprindere. E o sumă 
extrem de mare! 

— Ei, uite, au sosit şi aperitivele noastre! observă Donatella, 
ridicând paharul. Deci, îmi accepţi oferta? 

— E un gest extrem de generos. Şi ce ai...? 

— Ce aş dori în schimb? întrebă ea. Aș vrea, evident, ca bursa 
să se numească „Bianchi” şi aş mai vrea, continuă, iar apoi făcu 


o pauză scurtă, timp în care își trecu degetul peste buza 
paharului, ca Roberto Rossini să deschidă noul sezon de la Scala 
într-un rol principal. 

— Înţeleg. 

Paolo gemu în sinea lui. Știa că toate astea aveau un preț. Aşa 
era întotdeauna cu o femeie ca Donatella. 

— Îi urmăresc cariera de vreo câţiva ani şi chiar cred că 
abilităţile lui nu sunt folosite la maximum. Are stofă de vedetă. 
Toate prietenele mele sunt de acord cu mine, sublinie Donatella, 
ca și cum asta ar fi rezolvat problema. 

— Şi eu cred că Roberto Rossini e un interpret foarte talentat. 
Dar uneori, Donatella, răspunse Paolo alegându-și cuvintele cu 
atenţie, există... alte lucruri care îi pot împiedica pe anumiţi 
cântăreți să obțină rolurile pe care le merită talentul lor. Ai 
dreptate. Are, într-adevăr, capacitatea vocală și fizică de a-şi 
lăsa amprenta în lumea operei, însă personalitatea lui... suspină 
Paolo, ei bine, să spunem doar că Roberto nu-și face lui însuşi 
nici un serviciu. 

— Vrei să spui că nu-ţi place de el? îl întrebă Donatella fără 
menajamente. 

— Nu, te asigur că nu e asta. Vreau să spun că am probleme 
cu Roberto ca membru al companiei. Nu mă pot baza pe el, e 
oarecum imatur şi, trebuie să spun, egoist pe scenă. Multora 
dintre colegii lui artiști le e greu să lucreze cu el. 

— Cu siguranţă că toţi artiştii pot fi temperamentali! Eu ştiu, 
Paolo, că Roberto Rossini e sortit unei cariere de succes. Dacă nu 
la Scala, atunci la o altă companie. lar noi n-am vrea asta, nu-i 
așa? întrebă Donatella aruncându-i lui Paolo o privire plină de 
subînţeles. 

— Eu... murmură el, luptându-se cu propria conştiinţă. 

Înțelegea prea bine târgul propus. În numele acelei singure 
concesii, ar fi putut să le dea o şansă altor trei tineri interpreți 
care ar fi putut să fie școliți datorită bursei. În cele din urmă, 
respiră adânc și spuse: 

— lată, am hotărât să deschid stagiunea următoare cu Ernani 
şi, în ciuda sentimentelor mele personale, trebuie să recunosc că 
omul în cauză e perfect pentru rolul principal. 


— Poftim! Vezi, Paolo, e vorba de soartă în toată povestea 
asta! îl încurajă Donatella. 

— În regulă, Donatella, suspină el. Roberto Rossini o să 
deschidă noua stagiune. 

— Minunat! Sunt sigură că n-o să regreţi, se bucură Donatella 
bătând din palme, încântată. Încă ceva: trebuie să-mi promiți că 
Roberto n-o să ştie niciodată că noi doi am avut conversaţia asta. 

— Bineînţeles. 

— Bine. Acum, comandăm? 


Paolo părăsi restaurantul o oră mai târziu. Indreptându-se 
spre La Scala, se întrebă de câtă vreme avea Roberto Rossini o 
aventură cu Donatella Bianchi. 


Donatella plecă acasă cu un zâmbet de satisfacție jucându-i 
pe buze. Așadar, întreaga afacere o costase o sumă mare de 
bani, însă era un preţ mic ca să-l păstreze pe Roberto la Milano. 


Roberto primi un mesaj prin care era anunţat că, după 
repetițiile de dimineaţă, trebuia să se întâlnească cu Paolo de 
Vito în biroul acestuia. Întrebându-se cu ce mai greșise de data 
asta, dar hotărând că nu-i mai păsa, se îndreptă spre biroul 
directorului artistic și bătu la ușă. 

— Intră! 

Roberto deschise ușa. 

— Ai dorit să mă vezi? 

Paolo stătea în spatele biroului său, cu braţele încrucișate, şi-i 
zâmbea. 

— la loc, te rog. 

Roberto se așeză pe un scaun. 

— Mă gândesc să te distribui în rolul principal din Emani, 
continuă Paolo. Asta o să fie producţia de deschidere a stagiunii 
viitoare. Crezi că eşti pregătit pentru rol? 

Roberto îi aruncă lui Paolo o privire plină de uimire. Era atât 
de şocat, încât nu putu răspunde. 

— Ei bine? îl chestionă Paolo, căruia i se citea nerăbdarea în 
ochi. 


— Eu... da, desigur! Încă de când eram student, am avut 
ambiția de a deschide stagiunea aici, într-un rol principal. 

— Sunt sigur. Şi am hotărât că e timpul să ţi se ofere o şansă. 
Cred că ai ceea ce-ţi trebuie ca să devii un tenor de primă 
mărime. 

— Mulţumesc, Paolo! 

Roberto făcea tot posibilul să pară umil, însă abia reuşea să-şi 
stăpânească euforia crescândă. 

— Ţi-am destăinuit planul meu încă de pe acum, fiindcă mai 
avem încă patru luni din vechiul sezon, iar după aceea urmează 
perioada de odihnă de peste vară. Intervalul ăsta îți dă timp să 
studiezi rolul. Cu alte cuvinte, ai la dispoziție șapte luni ca să- 
mi dovedești că am luat decizia corectă. 

— Îţi jur, Paolo, îl liniști Roberto, vorbind pe un ton plin de 
seriozitate, că o să muncesc ca un posedat! 

— Dar, Roberto, trebuie să te avertizez că, dacă mă 
dezamăgești, viitorul tău alături de noi o să fie sumbru. De 
acum încolo, fără întârzieri, fără bufonerii pe scenă! A prelua un 
rol principal necesită un angajament la un nivel pe care nu l-ai 
mai experimentat până acum. Vreau să-mi arăţi că ai 
maturitatea care-ţi trebuie ca să faci un asemenea pas. Mă 
înţelegi? 

— Paolo, dacă îmi dai șansa asta, îți promit să nu te 
dezamăgesc. Cine o să fie Elvira? întrebă Roberto. 

— Anna Dupré. 

— Magnifico! Cred că lucrăm bine împreună. 

— Sper că doar pe scenă, spuse Paolo, ridicând dintr-o 
sprânceană în semn de avertisment. 

— Bineînţeles, răspunse Roberto, având eleganța să roşească. 
De fapt, în prezent sunt angajat într-o relație. 

— Chiar așa? mimă Paolo surprinderea. Să sperăm că n-o să 
tulburi echilibrul de care te bucuri acum, atât pe plan personal, 
cât şi profesional. Nu uita, deschiderea stagiunii de la Scala e 
unul dintre cele mai mari onoruri acordate oricărui tenor! Dacă 
o să primeşti atenţia care vine odată cu debutul într-un rol 
principal, nu pot decât să sper că asta n-o să ți se urce la cap. 

— Bineînţeles că nu! 


— Atunci, asta e tot, conchise Paolo, dând din cap. 

Roberto se ridică în picioare, întinse mâna peste masă și o 
strânse viguros pe a lui Paolo. 

— Mulţumesc! Îți mulțumesc. Promit să-ţi răsplătesc 
încrederea. 

— Bine. 

În timp ce Roberto ieșea pe ușă, Paolo scoase un suspin 
adânc. Apoi se forță să-şi aducă aminte că toate cele trei părți 
implicate obținuseră exact ceea ce-și doriseră. 


Şapte luni mai târziu, Paolo privea de la fereastra biroului 
său aparent nesfârşitul convoi de limuzine care traversa Piazza 
della Scala spre impunătoarele arcade triple ce încadrau marea 
intrare a clădirii operei. Valeţi îmbrăcaţi în uniformă se grăbiră 
să deschidă ușile mașinilor. O puzderie de blițuri explodară de 
îndată ce pasagerii ieşiră din maşini: femei îmbrăcate în blănuri 
magnifice, care ascundeau bijuterii masive cu diamante, safire şi 
smaralde, și însoțitorii lor, care purtau jachete de seară 
impecabile, cu centuri de mătase viu colorată. Camerele de 
televiziune erau prezente ca să înregistreze cel mai strălucitor 
eveniment din calendarul operei, care anunţa, de asemenea, și 
deschiderea sezonului social la Milano. Poliţia înconjurase piața, 
oprind să înainteze cele câteva sute de milanezi care priveau cu 
nerăbdare spre teatru. Chiar dacă noaptea de decembrie era rece 
şi cădea o ploaie de-ţi înghețau oasele, cel puţin faimoasa ceață 
care s-ar fi putut abate într-o clipă asupra oraşului, acoperindu-l 
și paralizându-l, rămăsese la distanţă. 

Politicieni, vedete de cinema, fotomodele și aristocrați — toți 
cei care erau cineva în Italia — se aflau acolo în seara aceea. Cele 
două mii de locuri ale Scalei aveau să fie ocupate de cei bogați și 
puternici şi, bineînţeles, de claque, publicul din galeriile aflate la 
înălțime. 

Chiar dacă lui Paolo nu-i făcea plăcere, trebuia să recunoască 
existența acestui claque. Era un sistem prin care un 
întreprinzător putea cumpăra în bloc locuri dintre cele mai 
ieftine și apoi putea să-i dirijeze pe spectatori să strige și să-i 
aplaude pe artiştii care plătiseră generos pentru asta, sau să-i 


huiduie pe cei care nu cotizaseră. Paolo era sigur că Roberto 
Rossini plătise. Se ruga doar ca și restul spectatorilor să 
dorească să-l aplaude de bunăvoie. 

De când anunţase că Roberto avea să joace rolul lui Ernani, 
Paolo urmărise cu îngrijorare delirul din presă. Se întâmpla 
rareori să ai un tânăr talentat, format acasă, care să şi arate ca un 
erou chipeş, iar Roberto, fără urmă de îndoială, le adăugase pe 
majoritatea jurnalistelor în fan clubul lui. Paolo trebuia să 
admită că Roberto fusese un model de dedicare şi de bună- 
cuviință de când i se oferise acea mare șansă. Chiar și Riccardo 
Beroli, faimosul dirijor temperamental de la Scala, începuse să-l 
privească cu îngăduinţă. 

Paolo îşi îndreptă papionul şi-şi verifică ceasul. Nu mai avea 
timp decât să-l vadă pe Roberto în cabina lui şi să-i ureze noroc 
înainte de ridicarea cortinei. 

— Intră! 

Roberto făcu o pauză în mijlocul unui arpegiu, iar uşa se 
deschise şi Paolo intră în cabină. 

— Ce mai faci? 

— Mi se cam strânge stomacul, dar sunt bine, răspunse 
Roberto zâmbind. 

Privirea lui Paolo se opri asupra unui buchet de crini albi, 
aranjat cu gust. 

— Ce frumos! De la cine sunt? întrebă el. 

— De la Riccardo. A spus că pot să-mi pun crinii pe mormânt 
după ce o să fiu răstignit de critici mâine-dimineaţă, răspunse 
Roberto zâmbind ironic. 

— Şi trandafirii? continuă Paolo, arătând spre un alt buchet, 
mult mai luxos, care ocupa cea mai mare parte din canapeaua 
mică. 

— De la un prieten, răspunse Roberto cu dezinvoltură. 

— Aşadar, mă duc să-i primesc pe oaspeţii noștri de onoare 
din public. Dacă nu reușești în seara asta, o să eşuezi în fața 
celor mai importanţi oameni din Italia. 

— Mulţumesc de încurajare! răspunse Roberto pe un ton 
ironic. 

— Fii nemaipomenit, îl imploră Paolo, dovedește-mi că n-am 


fost nebun să-ţi dau şansa asta! 

— O să fac tot posibilul să nu te dezamăgesc. 

— Bine. Mă întorc în pauză. In bocca al lupoii2), Roberto! îi ură 
Paolo, rostind tradiționala formulă de bun augur. 

— Crepi il lupo!{13} i-o întoarse Roberto, îndreptându-și ochii 
către cer. 

Paolo dădu din cap şi părăsi cabina. 

Roberto își lăsă capul în mâini, închise ochii și spuse o 
rugăciune: „Fă-mă să fiu cel mai bun în seara asta, Doamne, fă- 
mă să fiu cel mai bun!” 


Atmosfera din sala operei nu era niciodată atât de palpitantă 
ca în seara deschiderii stagiunii, reflectă Paolo, aşezat în loja 
personalului, admirând graţioasele etaje de balcoane aurite ce se 
înălțau de la podea până la magnificul tavan boltit, din care 
cobora unicul candelabru, o piesă de o eleganță aparte. Paolo 
ascultă sunetele discordante ce pluteau dinspre loja orchestrei, 
scoase de instrumentele care se acordau. li văzu pe ultimii 
spectatori din publicul înțesat de vedete, care se grăbeau spre 
locurile lor şi care apoi şi le ocupau precum niște fluturi exotici 
veniți să se odihnească într-o grădină cu flori. Se uită în dreapta 
şi o văzu, instalată în lojă, lângă soţul ei, pe Donatella Bianchi, 
splendidă în rochia ei decoltată, de catifea neagră, și purtând 
diamante strălucitoare. Se auzi o explozie de aplauze în 
momentul în care Riccardo Beroli își ocupă locul la pupitrul 
dirijorului, se înclină în fața publicului şi-şi luă bagheta. 

Luminile se stinseră, în sală se făcu linişte; începu obsedanta 
și lenta uvertură a operei Ernani. Paolo închise ochii și respiră 
adânc. Acum nimic nu se mai afla în puterea lui. 

Până la pauză, Paolo ştiu că se confirmase ceea ce el bănuise 
în ultimele câteva săptămâni. Barul înțesat de oameni zumzăia 
de discuții despre Roberto, care oferea un spectacol uimitor de 
performanţă vocală. Paolo însuşi se relaxase în timp ce-l privise 
cum domina scena și-i eclipsa pe ceilalți interpreți cu 
magnetismul lui. 

— Ce ţi-am spus? 

Donatella apăru lângă el. Aproape că torcea de satisfacţie. 


— Da, în mod clar, Roberto dă un spectacol foarte bun! 

— O, dar e mai mult de atât, nu-i așa? Are o prezenţă 
magnifică pe scenă. Paolo, cred că ești un om fericit în seara 
asta. Noi şi La Scala am creat o nouă stea! 


La finalul spectacolului, Paolo îl privi pe Roberto ieşind la 
rampă de nenumărate ori. Buchete de flori plutiră în aer în 
direcţia lui, aplauze asurzitoare reverberară în sală, iar Paolo se 
întrebă ce soi de forță dezlănţuiseră asupra lumii. 


Opera Metropolitană din New York 


Aşa cum îți poți închipui, Nico, noaptea în care Roberto Rossini a 
cântat Ernani a fost punctul de cotitură al carierei lui. Încă îmi mai 
doresc să-l fi văzut; cei care au fost martori încă îşi mai amintesc. 
Bineînţeles, acel spectacol l-a propulsat pe Roberto de la statutul de 
solist puțin cunoscut la acela de stea de prim rang. În următorii câțiva 
ani, de fiecare dată când deschideam un ziar sau o revistă, găseam câte 
o fotografie sau câte un interviu cu el. După fiecare spectacol, intrarea 
artiştilor era asaltată de admiratoare. Viaţa lui privată era la fel de bine 
cunoscută ca şi performanțele lui profesionale, însă abilitatea lui de a 
cuceri femei frumoase fără nici un efort părea doar să-i sporească 
prestigiul şi farmecul. 

l-am urmărit cariera cu un interes enorm. După acea noapte de 
triumf, i-am trimis un bilet de felicitare, dar nu mi-a răspuns 
niciodată. Am înțeles, desigur. Eram o tânără studentă, iar el era pe 
cale să devină unul dintre cei mai mari tenori ai generației lui. Totuşi, 
asta nu m-a împiedicat să visez că într-o zi aveam să cântăm împreună 
marile duete de dragoste. Eu şi Abi cumpăram adesea locuri la galerie, 
ca să-l urmărim. Acele nopți de spectacole m-au stimulat să muncesc 
mai mult la orele de canto de la şcoală. 

Îmi amintesc cu adâncă afecțiune de cei patru ani în care am 
studiat la Milano. Mă dedicasem trup şi suflet visului meu, dorindu- 
mi ca încrederea pe care 0 avuseseră în mine Luca, Luigi Vincenzi şi 
Paolo de Vito să-și găsească justificarea. Luca era încă implicat în 
munca legată de biserica lui, urmărind cum era restaurată încet şi cu 
grijă ca să fie readusă la splendoarea ei de odinioară. După cum 
sugerase Abi, el a reformat corul bisericii, iar ea, credincioasă 
cuvântului dat, l-a ajutat să recruteze şi să formeze noi corişti. Cei doi 
au petrecut multe ore împreună, discutând despre proiectul lor 
preferat sau lucrând la el. Am urmărit cu interes cum sporea prietenia 
lor. Luca îşi luase şi o slujbă cu jumătate de normă ca ospătar într-o 
cafenea de după colț, lângă apartamentul nostru, iar eu şi Abi îl 
însoțeam acolo ca să mâncăm, să bem vin şi să stăm la taclale. 

Dacă mă întrebam uneori ce voia Luca de la viața lui, sau dacă îi 


simțeam neliniştea, nu mi-am exprimat niciodată gândurile cu voce 
tare. Poate că știam în sinea mea că planurile lui de viitor l-ar fi putut 
îndepărta de mine într-o bună zi şi nu-mi plăcea să mă gândesc la asta. 

În timpul vacanțelor de vară, eu şi Luca ne întorceam la Napoli. 
Trebuie să recunosc că îmi era din ce în ce mai greu să mă întorc 
acasă. Timp de câteva săptămâni, în fiecare iulie şi august, eu şi Luca 
făceam o călătorie în timp. El gătea în bucătărie, iar eu eram chelneriță 
la mesele din cafenea, alături de Carlotta. Ea mă întreba rareori despre 
viața mea la Milano, iar eu, la rândul meu, nedorind s-o supăr, o 
întrebam puține despre ea. Îmi dădeam seama că era nefericită, 
neîmplinită, că viața ei alături de tata şi de Ella nu era cea la care 
visase cândva, pe vremea când era mai tânără. Şi poate că n-am vrut 
ca nefericirea ei să-mi influențeze propria deschidere spre viitor. Dacă 
eu și Luca am fi fost sinceri cu noi înşine, am fi recunoscut că amândoi 
ne bucuram atunci când se terminau verile şi puteam evada înapoi la 
Milano, la viața căreia amândoi simțeam că-i aparțineam. 

Aveam douăzeci şi unu de ani la vremea la care am absolvit Scuola 
di musica. Am câştigat medalia de aur pentru anul meu, cea mai înaltă 
distincție pe care şcoala o avea de oferit. Vocea mea devenise viața mea 
şi, în timp ce alte fete de aceeaşi vârstă cu mine se îndrăgosteau și se 
despărțeau în mod regulat, interludiile romantice nu jucau nici un rol 
în viața mea de zi cu zi. Poate că dacă ar fi făcut-o... ei bine, cine ştie? 
Eram atât de inocentă şi total nepregătită pentru ceea ce avea să mi se 
întâmple, după cum o să afli... 


CAPITOLUL 14 


Milano, iunie 1976 


— Îţi mulțumesc că ai venit să mă vezi, Rosanna, spuse Paolo, 
zâmbindu-i cu căldură în timp ce ea intra în biroul lui. Stai jos, 
te rog, o invită el, iar Rosanna se așeză. Acum, sunt sigur că nu 
te surprinde faptul că aş dori să te alături companiei de operă. 

— Ce veste minunată! Îți mulțumesc, Paolo! răspunse ea, cu 
ochii strălucind de bucurie. 

— Având în vedere că ai câştigat medalia de aur de anul ăsta, 
fără îndoială că eşti conştientă de faptul că noi, la Scala, sperăm 
să faci lucruri măreţe. Întrebarea e unde să te plasăm î în cadrul 
companiei. Vocea ta merită mai mult decât o poziţie î în cor, dar, 
adăugă Paolo în timp ce muta nişte hârtii pe birou, urăsc ideea 
de a te forţa. Ai doar douăzeci și unu de ani și o carieră înaintea 
ta, una care s-ar putea întinde pe patruzeci de ani. Ai nevoie să 
câştigi experiență și maturitate înainte să apari pe scenă în 
rolurile pe care le merită vocea ta. Înțelegi ce vreau să spun, 
Rosanna? 

— Da, cred că da, aprobă ea, dând din cap. 

— Ştiu că ai fost abordată de alte companii de operă. Şi ţi s-a 
oferit deja de lucru, presupun? 

Rosanna se îmbujora, întrebându-se cum de aflase Paolo. 

— Da, la Covent Garden și la Opera Metropolitană din New 
York. Ambele companii şi-au exprimat interesul. 

— Desigur, decizia e a ta. Dar, Rosanna, dacă rămâi aici, cu 
noi, eu şi Riccardo îți promitem să-ţi construim un viitor care să 
ţi se potrivească cel mai bine. Sugestia noastră e următoarea: să 
închei un contract cu noi ca artistă solo pentru sezonul care 
vine. Există un număr de roluri mici la care m-am gândit. Însă 
n-o să ţi se ceară să participi la spectacole mai mult de două-trei 
ori pe săptămână. Astfel, o să poţi să-ţi continui lecţiile de canto 
fără să-ţi forțezi prea mult vocea. Riccardo a fost de acord ca, în 
toată perioada asta, să lucreze cu tine o dată pe săptămână, ca 
să-ți îmbunătățești repertoriul, explică Paolo. Cred că ar fi o idee 


bună să fii şi dublură pentru unele dintre rolurile principale din 
stagiune. Asta o să-ți dea şansa să joci rolurile respective la 
repetițiile cu dubluri şi o să-ți permită să testezi cum te simţi pe 
scenă. Totuși, adăugă Paolo, e puţin probabil să existe 
posibilitatea să joci rolurile cu adevărat, fiindcă, după cum știi, 
regula companiei e să schimbe sopranele principale între ele, în 
cazul în care una devine indisponibilă. Dar cred că experiența 
asta o să-ți fie de mare folos atunci când, așa cum sper că o să se 
întâmple în curând, o să devii solistă principală. Așadar... cum 
ți se pare oferta mea? întrebă el. 

Rosanna nu putu să nu simtă un fior de dezamăgire 
ascultând planurile lui Paolo. Recent, Opera Metropolitană îi 
trimisese o scrisoare în care îi oferea un sezon ce includea și 
debutul în rolul Julietei, în Romeo et Juliette, iar Covent Garden îi 
oferise roluri la fel de tentante. Dar ea ştia că ceea ce spunea 
Paolo avea sens. În plus, el era omul care o sprijinise încă de pe 
vremea când era o copilă în vârstă de doar șaptesprezece ani. 

— Sună bine, Paolo, răspunse ea forțându-se să afişeze un 
zâmbet plin de recunoștință. 

Paolo îi studie expresia feței şi-i citi imediat gândurile. 

— Rosanna, te rog să n-ai impresia că încercăm să te ținem pe 
loc, însă am văzut prea multe tinere soprane promițătoare 
împinse în lumina reflectoarelor înainte să fi fost cu adevărat 
pregătite. Ele s-au epuizat până să împlinească treizeci de ani. 
Vocea ta e un lucru prețios, Rosanna! Nici Riccardo și nici eu nu 
vrem să te forțăm prea departe și prea repede. Planul meu s-ar 
putea să nu fie la fel de atractiv ca alte oferte pe care le-ai avut, 
dar trebuie să câștigi experienţă și să ți se permită să faci greșeli 
fără să fii văzută. 

— Desigur, spuse Rosanna, dând din cap. Înţeleg, Paolo, 
chiar înțeleg. 

— Şi sper că, peste un an, o să-ți faci debutul aici. Mă gândesc 
să deschid stagiunea viitoare cu La Boheme. Tu ai juca, 
bineînţeles, rolul lui Mimi şi am putea încerca să-l atragem pe 
Roberto Rossini ca să-l interpreteze pe Rodolfo. 

Ochii Rosannei se luminară. 

— Mimi în La Bohème a fost întotdeauna visul meu! 


— Bine. Așadar, totul e stabilit, în afară de salariu, continuă 
Paolo. Din nou, n-o să primeşti atât de mult pe cât ţi s-ar oferi 
dacă ai juca rolul principal la Met, la New York, dar, crede-mă, 
Rosanna, că n-o să duci lipsă de bani în viitor. Cred că suma de 
patru sute de mii de lire pentru un sezon ar trebui să-ți acopere 
nevoile în mod corespunzător. În plus, o să ai plata pentru orele 
suplimentare și plăţile pentru performanţă. i se pare 
acceptabil? 

— Da, e mai mult decât generos. Îți mulțumesc! 

— Şi, Rosanna, dacă la un moment dat te simţi nemulțumită, 
te rog să nu eziţi să vii şi să stai de vorbă cu mine. Nu uita că 
facem asta pentru tine, dar şi pentru noi. Deci, accepţi oferta 
noastră? 

Paolo nu ştia că tocmai îi fluturase pe la nas momeala 
perfectă. Rosanna era încă pierdută în gândurile pe care i le 
provocase perspectiva de a cânta în La Boheme peste un an, 
alături de Roberto Rossini. 

— Da. Paolo, îţi mulțumesc pentru tot! 

— Atunci, sunt foarte fericit. Și cred că ar trebui să găseşti 
nişte prieteni cu care să sărbătoreşti. 

— Aşa o să fac! Poţi să fii sigur de asta! Paolo, pot să te întreb 
ceva înainte să plec? 

— Bineînţeles. 

— O să se alăture și Abi Holmes companiei? Promit să nu 
suflu o vorbă, adăugă ea. 

— E prietena ta apropiată, nu-i așa? 

— Da. 

— Ei bine, pot să-ți confirm că da. Așa că încă n-o să te 
desparţi de ea. 

— Mă bucur atât de mult pentru ea și pentru mine! exclamă 
Rosanna împreunându-şi mâinile, fericită că imaginea viitorului 
ei apropiat era deja întreagă. Îți mulțumesc încă o dată, Paolo! 

El răsuflă ușurat după ce Rosanna părăsi biroul. Nu fusese 
sigur că ea avea să fie de acord cu propunerea lui. lar dacă 
aducerea lui Abi Holmes în companie o făcea fericită pe 
protejata lui, el urma să găsească un loc pentru Abi în rândul 
din spate al corului. În următorii câţiva ani, Rosanna avea 


nevoie de tot sprijinul pe care îl putea primi. În prezent, nu era 
conştientă de curentul subteran de gelozie și de competiţia care 
existau în culise între cântăreții rivali. Dacă voia să-și ocupe 
locul care i se cuvenea la vârful profesiei sale, Rosanna avea să 
fie nevoită să-şi dezvolte o carapace exterioară dură. Avea multe 
de învăţat, iar momentul intrării în companie urma să fie o 
trezire bruscă. 


— În cinstea noastră! toastă Abi. 

— În cinstea amândurora! adăugă Luca. 

Cei trei ciocniră pentru a mia oară în seara aceea. Masa mică 
din apartamentul Rosannei și al lui Luca era acum încărcată cu 
resturile sărbătoririi lor improvizate, fiindcă cele două fete 
hotărâseră să bea un pahar în cinstea veştilor bune. 

— Nu-mi vine să cred că Paolo m-a luat în companie! 
exclamă Abi. Aproape că am leșinat atunci când m-a sunat să- 
mi spună. Eram pe punctul să-mi fac bagajele şi ştiu că părinții 
mei mă așteptau acasă, în Anglia, în orice moment. 

— Deci, până la urmă, eşti mulțumită? Am crezut că nu-ți 
pasă dacă ai sau nu o carieră de cântăreață de operă, spuse 
Rosanna. 

Abi își aruncă braţele în sus, într-un gest de disperare falsă și 
se întoarse spre Luca. 

— O, Doamne, sora ta poate fi atât de naivă câteodată! 
Desigur că mi-am dorit un loc în companie, însă m-am protejat 
de respingere, pretinzând că n-are importanță. O astfel de 
atitudine ţine de felul de a fi al englezilor. Ei nu-şi arată 
adevăratele sentimente, își țin reacţiile în frâu și alte chestii de 
genul ăsta. Caracterul nostru e diferit de al vostru, al italienilor. 
Voi sunteți sentimentali și lăsaţi să se vadă tot ce simţiţi. Ei bine, 
cel puțin cei mai mulți dintre voi fac aşa, concluzionă ea, 
aruncându-i o privire poznașă lui Luca. 

— Şi ce anume vrei să spui cu asta, tânără domniță? întrebă el 
chicotind ușor și lăsându-se atras, de data asta, în schimbul 
glumeţ de replici. 

— Fratele meu e un cal ascuns, intonă Rosanna în engleza ei 
cea mai bună. 


— Un cal negrul, de fapt, o corectă Abi, râzând. Da, ai 
dreptate! Nu-i așa, Luca? 

El ridică din umeri, plin de bunăvoință. 

— Dacă zici tu, Abi... 

— Aşa zic, confirmă ea, iar apoi sorbi ultima gură de vin din 
pahar. Ce păcat că sticla e goală! Aş putea bea și mai mult în 
seara asta. 

— Am băut deja două. Aminteşte-ţi ce spune Paolo de efectul 
alcoolului asupra vocii, îi reaminti Rosanna, înțepată. 

— Ştiu, ştiu, oftă Abi. Și bănuiesc că acum, când sunt o 
membră cu drepturi depline a companiei şi aş putea avea un 
viitor ca interpretă, trebuie să încep să iau lucrurile astea în 
serios. Ce plictiseală! 

Rosanna își înăbuși un căscat. 

— O, uite, mica solistă e obosită! o tachină Abi. Ascultă, de ce 
nu te duci la culcare? Noi o să facem curat aici, nu-i așa, Luca? 

— Dacă eşti sigură că nu te deranjează. Trebuie să recunosc 
că sunt puțin cam obosită, răspunse Rosanna, peste a cărei față 
trecu un nor de îngrijorare. Sper să nu răcesc. Luni am prima 
mea lecţie cu Riccardo. 

— O, ascultați ce spune diva! Vezi, Luca, de aici încolo totul o 
să se ducă la vale, comentă Abi cu sarcasm prefăcut. lar ăsta e 
doar începutul toanelor ei de primadonă: o să aibă nevroze 
legate de starea ei de sănătate, o să se plângă de mirosul de fum 
de ţigară care îi ajunge în nările delicate de la o sută de metri 
distanţă, de... 

O pernă de pe canapea ateriză direct pe pieptul lui Abi. 

— Diva o să-şi facă acum somnul de frumuseţe. Noapte 
bună! 

Rosanna îi făcu cu ochiul lui Abi și părăsi salonul. 

Luca se ridică în picioare şi începu să ducă vasele și paharele 
în bucătăria mică, în timp ce Abi scotocea în geanta în care îşi 
pusese lucrurile de care avea nevoie peste noapte. 

— Uite ce am găsit! spuse ea de îndată ce Luca reveni în 
cameră, arătându-i o sticlă de coniac. Uitasem că am adus-o, 
minţi, cu un aer perfect dezinvolt. Vrei un pic? 

— Nu, mulțumesc, Abi! Am băut destul, răspunse Luca. 


— Nu fi atât de închistat, Luca! Asta e o seară deosebită și o 
să mă simt extrem de ofensată dacă nu bei un brandy cu mine, 
ca să sărbătorim. Doar unul mic, te rog! 

— Bine, fu el de acord, fără nici un chef. 

Luca o privi cum umple un pahar și i-l întinse. Se încruntă 
ușor la vederea cantităţii turnate. 

— Beau eu ce nu-ți mai trebuie ţie! Noroc! spuse ea, luând o 
înghițitură serioasă şi aşezându-se pe canapea. 

— În cinstea ta, Abi! Bravissima! Sunt foarte bucuros pentru 
tine, spuse Luca zâmbind. 

— Chiar eşti? Câteodată mă întreb dacă îți pasă vreun pic de 
mine, răspunse ea dintr-odată. 

Luca fu luat pe nepregătite. 

— Ai spus un lucru total neadevărat. Abi, ar trebui să știi că 
te consider drept una dintre prietenele mele cele mai apropiate. 

— Da, desigur, iartă-mă! se grăbi Abi să spună, iar apoi, 
dându-și seama că deja era ameţită de băutură, schimbă 
subiectul. Deci, ce o să faci acum, după ce Rosanna s-a 
maturizat, ca să spunem aşa? Eşti cumva în plus, nu? 

— Ei bine, cred ca asta e o exagerare. Rosanna o să aibă în 
continuare nevoie de susţinere și de cineva din familie acum, 
când se alătură companiei. 

— Da, dar ea e deja femeie în toată firea, Luca. Sunt sigură că 
ai idee despre ce vrei să faci în viitor. O să stai la Milano și o să 
continui să lucrezi într-o cafenea? 

— Nu. Am recurs la ocupaţia asta doar ca să adun niște bani. 
Ştiu exact ce o să fac în viitor. 

Luca se aşeză pe canapea şi luă o gură de coniac. 

— Atunci, spune-mi şi mie ce planuri ai. Sunt moartă de 
curiozitate! Vrei cumva să-ți deschizi un restaurant? 

— Nu, răspunse Luca zâmbind cu tristeţe, categoric că nu! 

— Bine, dar o să vrei să te căsătorești într-o bună zi? Să ai o 
familie? 

— Poate. 

— Îmi dai voie să te întreb ceva personal? 

Alcoolul îi dăduse lui Abi curajul să continue cu întrebările. 

— Poţi să întrebi, dar dacă o să primeşti răspuns sau nu, asta 


e cu totul altă poveste, răspunse Luca pe un ton cu totul neutru. 

— Bine. De ce n-ai avut nici o prietenă în toți anii ăştia, de 
când ne cunoaştem? Adică... eşti... preferi bărbaţii? 

Surprins, Luca izbucni într-un hohot râs. 

— Ce întrebări poți pune, pe cuvânt! Nu, Abi, doar pentru că 
un bărbat n-are o femeie, asta nu înseamnă că e gay. 

— Atunci, pe mine mă găsești atrăgătoare? se trezi Abi că-i 
scăpară cuvintele din gură. 

Luca o studie pe fata așezată lângă el. Părul ei blond, 
minunat, cădea atrăgător în jurul feței ovale, iar ochii ei albaștri 
străluceau, plini de viaţă. Privi involuntar spre picioarele lungi, 
ghemuite sub ea. 

— Cred că eşti foarte frumoasă. Ar trebui să fiu orb ca să nu 
văd asta. 

— Atunci, spuse ea cu voce tărăgănată, dacă îţi place să te afli 
în prezența mea şi crezi că sunt frumoasă, de ce n-ai încercat 
niciodată să... 

— Te rog, n-ar trebui să mă întrebi asta! 

Luca se ridică în picioare şi se uită pe fereastră, la strada care 
încă gemea de oameni. Cuplurile se plimbau mână în mână, 
rătăcind aşa cum fac de obicei oamenii atunci când n-au o 
destinaţie precisă şi când se au unul pe celălalt. Simţi în inimă o 
împunsătură de regret, recunoscând în gând că destinul lui nu 
era să fie la fel ca ei. Şi că, dacă ar fi fost să aleagă pe oricine, ar 
fi ales-o pe fata așezată pe canapea, în spatele lui, la care ținea 
atât de mult... pe care o iubea, de fapt. Mai luă o gură de coniac 
şi-şi aşeză paharul pe pervazul ferestrei. Ştia că trebuia să fie 
cinstit atât cu Abi, cât şi cu el însuși, de dragul amândurora. 

— Luca, sunt sigură că ştii ce simt pentru tine, de ce m-am 
implicat în corul bisericii şi de ce trăiesc, practic, în 
apartamentul ăsta, insistă ea. 

— Am crezut că o faci pentru că eşti prietena cea mai bună a 
surorii mele şi că ai vrut să ajuţi, răspunse Luca, întorcându-se 
s-o privească. 

— Sigur că da, se grăbi ea să-l asigure. O ador pe Rosanna, 
ştii bine! Și mi-a plăcut să pun bazele corului și să-l instruiesc, 
însă nu vezi că e vorba de mai mult de-atât? 


— Abi, te rog! Nu ştiu ce să spun... 

Urmă o tăcere scurtă, cât timp Abi își goli paharul. Era acum 
ori niciodată. 

— Luca, pot să-ți spun ceva? Ceva foarte personal? Cred... 
cred că sunt îndrăgostită de tine. 

Luca o privi cu intensitate, iar pe faţă i se zugrăvi nefericirea. 

— O, Doamne, e chiar atât de groaznic? îl pledă ea. 

— Nu, da... eu... 

Luca se întoarse din nou cu spatele şi-şi plecă fruntea. 

Abi se ridică în picioare şi păși încet spre el. 

— Te rog, Luca, fii cinstit cu mine! Poţi să spui cu onestitate 
că nu simţi nimic? 

Abi se apropie și mai tare, până când se opri în spatele lui. În 
cele din urmă, el spuse: 

— Nu, nu pot. 

Ea își trecu un deget peste spinarea lui. 

— Atunci, sărută-mă! 

— Nu... Eu... 

Luca se întoarse brusc și se trezi imposibil de aproape de ea. 

Abi îl trase în faţă şi-şi apropie buzele de ale lui. Simţi cum 
încordarea lui se topea și-i desfăcu încet buzele. Își petrecu 
braţele în jurul lui și, în cele din urmă, el îi răspunse. 

Ea își imaginase momentul de atâtea ori! Totuși, realitatea era 
cu mult mai bună decât ar fi putut visa vreodată. Apoi, cu un 
geamăt, el se îndepărtă. 

— Te rog! Opreşte-te! 

— Ce? De ce? Am ştiut eu ce simţi pentru mine. N-a fost doar 
imaginaţia mea, nu-i așa? În toți aceşti patru ani am avut iubiţi, 
e adevărat, dar ei n-au însemnat nimic pentru mine. N-a fost 
nimeni altcineva în inima mea. Tu o să fii acolo întotdeauna. 

Abi păşi înainte, dar Luca se feri de ea, ca un animal încolțit. 
Se afundă în canapea şi-şi îngropa faţa în palme. 

— Eu... of, Luca, ce e cu tine? le rog, spune-mi ce se 
întâmplă! 

Luca îşi ridică privirea, iar Abi văzu că avea ochii în lacrimi. 
Clătinând încet din cap, el spuse: 

— N-o să înţelegi. 


— Ba da, promit! Dacă simțim la fel, atunci putem să 
rezolvăm problema, oricare ar fi ea, adăugă fata, aşezându-se 
lângă el. 

— Nu, Abi, nu putem. Noi n-avem un viitor împreună. Îmi 
pare atât de rău că te-am lăsat să crezi, fie şi pentru o clipă, că s- 
ar fi putut întâmpla ceva între noi! 

Ea inspiră adânc şi-şi dădu deoparte şuvițele care-i 
alunecaseră peste față, ca şi când ar fi încercat să-și recapete 
echilibrul. 

— Atunci, ar fi bine să-mi explici de ce. 

— De acord, o să-ţi spun. Draga mea Abi, o să mă străduiesc 
să-ți explic, spuse Luca, iar apoi inspiră adânc, pregătindu-se să 
vorbească. Vezi, pe vremea când eram mai tânăr m-am întrebat 
de ce mă simțeam nefericit. Era ca și când căutam ceva, un lucru 
pe care nu mi-l puteau oferi nici femeile, nici cariera. Apoi am 
venit la Milano împreună cu Rosanna şi, ca o ironie a sorții, în 
prima zi petrecută aici am descoperit ce era acel ceva. 

— Cum? Unde? 

— M-am trezit că ajunsesem într-o biserică închinată Sfintei 
Fecioare Maria. Şi, în timp ce mă aflam acolo, am văzut-o pe ea. 

— Pe cine? întrebă Abi, căreia îi tremurau buzele. 

— Pe Maria, pe Fecioară, rosti Luca în șoaptă. Sună ciudat și 
ridicol, știu, dar ea mi-a vorbit. Şi, din acel moment, toate s-au 
aşezat la locul lor, iar eu am înțeles ce trebuia să fac cu viaţa 
mea. Astfel încât, adăugă el întinzându-se ca să ia mâna lui Abi, 
nu pot să fiu cu tine. Nu pot fi cu nici o femeie și nici n-o pot 
iubi. Mi-am pus viaţa în mâinile Domnului. 

Abi îl privi uimită, în tăcere. În cele din urmă, îşi regăsi 
vocea. 

— Dar şi eu cred în Dumnezeu. Cu siguranță că asta nu 
înseamnă că trebuie să te opreşti din a iubi pe cineva, nu-i așa? 
Am crezut că Dumnezeu e iubire! 

— Da, Abi, dar eu trebuie să-mi iau angajamentul cel mare. 
Am tot amânat s-o fac până acum, când Rosanna a terminat 
şcoala de muzică. Ea a fost prioritatea mea numărul unu. Însă o 
să mă duc la seminarul din Bergamo cât de curând. O să studiez 
acolo vreme de șapte ani. O să mă pregătesc să devin preot, Abi. 


Şi de aceea nu pot fi cu tine. Poftim, adăugă el răsuflând adânc, 
nevenindu-i să creadă că rostise toate acele cuvinte, am zis-o. 
Nu mă aştept ca tu sau Rosanna să înțelegeți, dar îmi doresc 
asta mai mult decât orice. 

Abi se simți atât de şocată, încât aproape că cedă impulsului 
de a râde isteric. Dar apoi se uită în ochii lui și-i studie expresia 
plină de blândeţe, dându-și seama că toate astea nu erau un joc 
și nici o scuză, ci explicau tot ceea ce era Luca. 

El o studia cu o privire intensă. 

— Crezi că sunt nebun, nu? 

— Nu... sigur că nu cred așa ceva! Chiar nu cred, repetă ea. 
Dar, Luca, dacă devii preot, asta înseamnă că o să sacrifici toate 
plăcerile lumești. Eşti pregătit cu adevărat pentru asta? 

— Absolut. 

— Şi totuşi, nu poţi să spui că nu simți nimic pentru mine? 

— Nu, adeveri el. Nu pot. Din primul moment în care te-am 
văzut, Abi, am simţit pentru tine ceva greu de descris. Şi de 
atunci ai avut un loc în inima mea. Ne-am apropiat atât de mult 
în ultimii patru ani! 

— Da, ne-am apropiat. Şi probabil că acel ceva pe care nu-l 
poți descrie se numește iubire, Luca. 

— Da, răspunse el în cele din urmă. Cred că ai dreptate. Dar, 
nu vezi? Eşti doar una dintre tentaţiile pe care Dumnezeu mi le 
scoate în cale. Un test la care tocmai am căzut. 

Luca își lăsă, nefericit, capul în jos. 

— Nu ştiu dacă să mă simt flatată sau insultată, spuse Abi cu 
o voce slabă şi înfundată. 

— Îmi pare rău că-i par insensibil, se grăbi Luca să adauge, 
însă am vorbit cu cele mai bune intenţii. Eşti prima și singura 
femeie pe care am iubit-o. 

— Deci recunoști că mă iubeşti? 

— Da, cred că da, Abi. Am petrecut atâtea nopţi gândindu- 
mă la tine, dorindu-te şi rugându-l pe Domnul să mă 
călăuzească! Faptul că ești aici atât de des a făcut ca lucrurile să 
fie și mai dificile. De aceea poate că ți s-a părut că sunt... distant 
uneori, recunoscu Luca. 

Cu inima grea, Abi realiză că n-avea puterea de a schimba 


situația. 

— Deci... Când ai de gând să intri la seminar? 

— Am trecut deja de toate examinările preliminare. Dacă 
totul merge bine, plec la Bergamo în şase săptămâni, atunci 
când eu și Rosanna ne întoarcem de la Napoli. 

— Înţeleg. Rosanna ştie? 

— Nu. Am plănuit să-i spun, însă n-am vrut să stric veştile 
bune legate de angajarea ei la compania de operă. 

— O să fie foarte afectată. Voi doi sunteţi atât de apropiați! 

— Nu, nu cred că o să fie. Dacă mă iubește aşa cum cred eu, 
atunci o să se bucure pentru mine. 

— Poate că ai dreptate, suspină Abi. Dar iartă-mă dacă nu mă 
pot bucura pentru tine, cel puţin nu încă. Nu pot face nimic ca 
să-ți schimbi hotărârea? 

Ardoarea din vocea ei făcu să i se strângă inima lui Luca, însă 
el ştia că trebuia să rămână ferm. 

— Nu, nimic. 

Ea nu-şi mai putu ţine lacrimile în frâu. 

— Atunci, ia-mă în braţe, Luca, te rog! 

Luca își deschise braţele și ea i se aruncă la piept. O mângâie 
pe păr, iar corpul îi reacționă pe dată la acea atingere. 

— Să ştii că n-o să se schimbe, murmură ea. 

— Ce anume? 

— Ceea ce simt pentru tine. Tot ce am împărtășit. 

— Abi, crede-mă că o să se schimbe. Eşti o fată frumoasă şi 
încă foarte tânără. Într-o zi, o să găseşti pe cineva care să te 
iubească aşa cum eu nu pot s-o fac. O să mă uiţi. 

Abi îşi şterse ochii cu dosul palmei. 

— Niciodată, spuse ea. Niciodată. 


A doua zi, Rosanna şezu la masă şi ascultă confidențele lui 
Luca. În mod surprinzător, în ciuda tristeţii şi a gândului că n- 
avea să mai fie cu el, se simți ușurată că misterul vieţii solitare a 
fratelui ei se rezolvase. 

— Când pleci? 

— La toamnă, după ce ne întoarcem de la Napoli. 

— O, Luca, o să pot să te vizitez la Bergamo? 


— O vreme, nu. 

— Aha. 

— Rosanna, nu-i așa că înţelegi motivul pentru care trebuie 
să plec? întrebă Luca. 

— Da, dacă asta e într-adevăr ceea ce vrei să faci. 

— Mi-am dorit-o vreme îndelungată, fără ca măcar să 
realizez. 

— Atunci, mă bucur din toată inima! Dar o să-mi fie foarte 
dor de tine, Luca! 

— Și mie de tine. Dar n-o să fii singură. Cred că Abi e 
nerăbdătoare să se mute aici. i-ar plăcea, nu? 

— Sigur că da, însă n-o să fie la fel. 

— O să fii atât de prinsă cu noua ta viaţă la Scala, încât de- 
abia o să observi că nu mai suntem împreună, piccolina. 

— Înţeleg că trebuie să pleci și să-ţi găseşti propria cale, dar 
asta nu înseamnă că n-o să am nevoie de tine. Hotărâtă să nu 
plângă, Rosanna reluă, pe un ton vesel: Mă întreb ce-o să spună 
papa! 

— O, cred că o să-i placă să se laude cu fiul lui, preotul, și cu 
fiica lui, cântăreața de operă! Deci, o să se bucure suficient de 
tare, concluzionă Luca, iar apoi îi atinse mâinile surorii lui. 
Rosanna, știi că te iubesc? Că eşti cea mai însemnată persoană 
din viața mea? 

— Da, Luca. 

— Însă cred că acum e momentul potrivit să plec. Și tu ai 
nevoie să-ți câştigi independenţa. 

— Da, poate că ai dreptate, murmură Rosanna cu tristeţe. E 
timpul să mă fac mare. 


Cele două luni la Napoli trecură cu repeziciune. Cafeneaua 
fiind zilnic înţesată de clienți, Rosanna n-avu timp de petrecut 
cu Luca pe cât și-ar fi dorit ea. Așa cum prezisese fratele ei, 
Marco se lăudă la toată lumea cu fiul lui, care avea să ajungă 
preot. Acea veste fu adevăratul motiv de sărbătoare, mai 
degrabă decât intrarea Rosannei în compania La Scala. Rosanna 
acceptă aparenta lui lipsă de interes în legătură cu cariera ei, 
fiindcă asta nu făcea decât să demonstreze cât de departe 


ajunsese față de lumea sigură, dar mică, a Piedigrottei. Și nu se 
aştepta ca papa să înțeleagă asta. 

Înainte să se întoarcă la Milano și știind că urma să treacă 
ceva timp până să mai vină din nou la Napoli, Rosanna se duse 
să-l vadă pe Luigi Vincenzi. Stătură afară, pe minunata lui 
terasă, feriți de soarele fierbinte de august, delectându-se cu 
pahare de vin alb, rece. Rosanna se simţi vinovată fiindcă acum 
se simțea mai acasă acolo, împreună cu Luigi, decât în 
cafeneaua tatălui ei. 

— Crezi că fac bine că urmez planurile lui Paolo? întrebă ea 
în timp ce Luigi umplea paharele. 

— O, da! Plecarea în străinătate şi interpretarea unor roluri 
mari sună încântător, însă Paolo e înțelept că-ți dă timpul de 
care ai nevoie. 

— Câteodată mă simt de parcă nu fac decât să exersez. De o 
eternitate, oftă Rosanna. Sunt aproape zece ani de când am 
început lecţiile cu tine. 

— Şi o să continui să exersezi, Rosanna, până în ziua morții, îi 
reaminti Luigi. Face parte din munca ta și din faptul că o să 
trebuiască să continui să-ți îmbunătățeşti performanța. 
Gândeşte-te așa: pentru Paolo ar fi mult mai profitabil să te 
pună imediat într-un rol principal la Scala. Ştie că o să devii o 
mare stea și că o să atragi foarte multă atenţie. Însă în loc de 
asta, el și Riccardo Beroli doresc să aibă grijă de tine, să-ţi dea 
suficient timp ca să-ți construieşti încrederea în tine şi 
repertoriul. Crezi că alte soprane primesc genul ăsta de 
tratament special din partea directorului artistic al unuia dintre 
cele mai mari teatre de operă din lume? 

Rosanna zări strălucirea de amuzament din ochii lui. 

— Nu. Îmi pare rău! Sunt nerăbdătoare şi egoistă. 

— Face parte din temperamentul artistic care o să înflorească 
odată cu vocea ta, spuse Luigi râzând ușor. Eşti exact aşa cum ar 
trebui să fii, Rosanna! Ai încredere în mine și ai încredere în 
Paolo şi în Riccardo. Suntem cu toții de partea ta. 

Peste o jumătate de oră, Luigi o conduse la uşa din față. 

— Transmite-i fratelui tău toate cele bune din partea mea! 
Sper ca totul să-i meargă bine pe drumul pe care și l-a ales. 


— O să-i transmit, promise Rosanna, întinzându-se și 
sărutându-l pe Luigi pe ambii obraji, cu afecțiune. Mulţumesc, 
Luigi! Poate că ne vedem la Milano în seara debutului meu? 

— N-aş putea s-o ratez pentru nimic în lume, răspunse el 
întorcându-i sărutul. Ciao, Rosanna! Continuă să exersezi! 

— Aşa o să fac. 

Ea îi zâmbi şi flutură din mână în timp ce se îndepărta pe 
alee. 


La câteva zile după ce se întorseseră la Milano, Rosanna îl 
însoţi pe Luca la Gara Centrală, unde acesta urma să-și înceapă 
călătoria spre Bergamo. Își îmbrăţișă fratele o ultimă dată 
înainte ca acesta să se urce în tren. 

— Sunt atât de mândră de tine, Luca! 

— Şi eu de tine, piccolina. Încă ceva înainte să plec — ai un 
mare dar, Rosanna, și, odată cu toate binecuvântările lui, o să-ți 
aducă şi un preţ mare de plătit. Să n-ai încredere decât în tine 
însăţi! o rugă el. 

— Promit să-ţi ascult sfatul. 

— Abi o să aibă grijă de tine. Și tu trebuie să ai grijă de ea. 

— Sigur că da. Cred că ea suferă cel mai tare din pricina 
plecării tale. 

— Da, ne-am apropiat mult. 

Răspunsul lui Luca fusese discret în mod deliberat, ca să-i 
mascheze adevăratele sentimente. 

— O să ne scrii amândurora, nu-i aşa? 

— O să încerc. Dar să mă iertaţi dacă n-o să auziţi de mine o 
vreme. Au reguli stricte pentru novici. Ciao, bella! exclamă el, 
sărutând-o pe ambii obraji. Şi Dumnezeu să te binecuvânteze și 
să te protejeze cât timp sunt plecat! 

— Ciao, Luca! 

Rosanna aşteptă până când trenul dispăru din raza ei vizuală 
și apoi încetă să mai fluture din mână. Păși încet de-a lungul 
peronului şi ieşi din gară, pe străzile aglomerate ale orașului, 
simțindu-se nefericită. Luca fusese întotdeauna cu ea. Acum 
plecase și era nevoită să înfrunte viitorul de una singură. 


CAPITOLUL 15 


Soneria telefonului îl trezi pe Roberto. Înjură și ridică 
receptorul. 

— Pronto! 

— Caro, sunt Donatella! 

— De ce mă suni la ora asta? Știi că m-am întors azi-noapte, 
răspunse el, iritat. 

— Scuzele mele, dar ai fost plecat șase săptămâni! Am vrut 
să-ți aud vocea şi să fiu sigură că ai ajuns cu bine acasă. Nu fi 
supărat pe mine, caro! îl rugă ea. 

— Sigur că nu sunt supărat, cedă Roberto. Sunt obosit, doar 
atât. 

— Cum a fost la Londra? 

— A plouat tot timpul. În august! M-am ales cu o răceală 
cumplită. 

— Bietul de tine, îl căină ea. Nu-i nimic. Am citit cronicile la 
Turandot. Au fost extraordinare. 

— Au fost chiar bune, ai dreptate, acceptă el, modest. 

— Să vin la tine în după-amiaza asta? Nu ne-am văzut de 
mult! 

— Nu, azi nu e posibil. Am întâlnire cu Paolo de Vito în 
legătură cu sezonul care se deschide. 

— Mâine, atunci? 

— Bine. Mâine. 

— De-abia aştept. Ajung la tine la ora trei. Ciao! 

În ultimii trei ani, Donatella se schimbase. La început, relația 
lor se bazase pe o puternică atracţie reciprocă, iar umbra 
amenințătoare a soțului ei oprise lucrurile să devină mai 
serioase. Însă pe măsură ce faima lui Roberto începuse să 
crească, acelaşi lucru se întâmplase şi cu posesivitatea 
Donatellei. Lucrurile se petrecuseră treptat, astfel încât Roberto 
de-abia observase. Însă în ultimul an cuvintele de iubire 
începuseră să se strecoare în vocabularul ei. Se enerva dacă 
vedea ştiri în ziare sau fotografii în reviste cu Roberto alături de 
alte femei, îl acuza constant de infidelitate şi din când în când 


chiar avea dreptate. Însă chiar dacă era bogată şi influentă, 
Donatella nu întruchipa genul de femeie alături de care el ar fi 
intenţionat să rămână. Poate că fusese un nimeni atunci când o 
întâlnise, însă acum era o vedetă internaţională şi nimeni, nimeni 
nu putea să-i spună ce să facă. 

Însă, pe de altă parte, nici o altă femeie nu-l excita sexual ca 
ea. Între ei continua să existe scânteia care le aprinsese relaţia la 
început. Lui Roberto îi era nespus de greu să-i reziste 
Donatellei. 

Pe când se dădea jos din pat şi se îndrepta spre baie, el se 
gândi la dilema care îl chinuia. Porni duşul şi păşi sub jetul de 
apă. Se întreba dacă Donatella văzuse fotografiile din ziare, în 
care el apărea împreună cu Rosalind Shannon, o tânără soprană 
de la Covent Garden. Vremea mohorâtă a Londrei fusese 
considerabil compensată de prezenţa ei în patul lui. Desigur, cu 
o zi în urmă, Rosalind se supărase fiindcă Roberto pleca de la 
Londra, însă el îi făcuse obişnuitele promisiuni, iar asta păruse 
s-o liniştească. Se îndoia că avea să se obosească s-o caute din 
nou. Fusese amuzant atât timp cât durase, dar... 

Se uscă cu prosopul și îmbrăcă o pereche de pantaloni 
Armani şi o cămașă de mătase. Apoi se duse în bucătărie ca să- 
şi prepare băutura lui specială, cu miere, care îi îngrijea şi-i 
proteja corzile vocale. În timp ce aștepta să fiarbă ceainicul, nu 
putu să nu zâmbească la vederea lucrurilor pe care i le adusese 
succesul. Unii ar fi putut să spună că posesiunile materiale erau 
lipsite de importanţă, o simplă consecinţă a notorietății, însă 
Roberto nu era de acord. Lui îi plăcea să fie bogat. 

Noul lui apartament era situat la o aruncătură de băț de La 
Scala, imediat cum coteai de pe Via Manzoni, şi-i satisfăcea 
foarte bine nevoile. Era suficient de mic ca să poată fi întreținut 
cu ușurință. Lui Roberto nu-i plăcea gândul unei armate de 
femei venite la curățenie, care să-l găsească in flagrante. lar 
locuinţa era suficient de elegantă ca să-i consolideze statutul de 
tenor de talie mondială. 

Străbătuse un drum lung ca să ajungă la toate astea şi-i plăcea 
să creadă că o făcuse prin propriile puteri. Dacă Donatella își 
dorea o parte din el, atunci trebuia să înveţe să se conformeze 


regulilor lui. Altfel, aveau să-și ia rămas-bun. 


În după-amiaza următoare, Donatella se urcă în noul ei 
Ferrari. Își verifică machiajul în oglindă, iar apoi porni motorul 
și se năpusti cu zgomot pe aleea care ieșea din palazzo, 
nerăbdătoare să fie din nou în braţele lui Roberto. Nu-i venea să 
creadă cât de dor îi fusese de el. 

Se săturase să aibă o relaţie cu ţârâita și să-și ţină secretă 
legătura amoroasă, când nu-și dorea altceva decât să spună 
întregii lumi că ea era femeia din viața marelui Roberto Rossini. 

Îşi petrecuse cea mai mare parte a verii împreună cu soțul ei, 
într-o vilă de la Cap Ferrat. Pe când stătea lungită lângă piscină, 
la plajă, îşi studiase soțul: scund, chelbos, cu trăsături grosolane 
şi cu un burdihan care crescuse direct proporţional cu trecerea 
timpului. De-abia dacă mai putea suporta ca el s-o atingă. 
Înainte, sacrificiul meritase. Averea lui, puterea şi poziția socială 
îi oferiseră toate lucrurile după care tânjea. 

Dar de atunci, un alt bărbat intrase în viaţa ei, unul care o 
făcea să se simtă din nou tânără, care avea la fel de mult succes 
ca soțul ei şi care, mai important decât orice, era bărbatul pe 
care îl iubea și îl dorea. Pe când înota în sus și-n jos în 
spectaculoasa piscină cu vedere la Mediterana, Donatella se 
convinsese singură că unicul motiv pentru care Roberto nu-i 
spusese niciodată că o iubea era fiindcă el ştia că n-avea nici o 
șansă. Era o femeie măritată, care n-avea nici o intenţie de a-și 
părăsi soțul şi care lăsase să se înțeleagă asta cât se poate de clar 
încă de la început. 

Dar... dacă ar fi fost nemăritată? 

În momentul în care se întorsese din Franţa, Donatella se 
hotărâse. Urma să divorțeze de Giovanni și, după o perioadă 
convenabilă de timp, avea să se mărite cu Roberto. După ce-și 
anunţa despărțirea de Giovanni, era liberă să călătorească în 
lumea întreagă împreună cu tânărul ei iubit. Nu mai putea 
tolera să citească în ziare despre aventurile lui. Îl dorea doar 
pentru ea. 

La urma urmei, succesul lui i se datora ei. 


— Caro, ce dor mi-a fost de tine! 

Roberto gemu în clipa în care limba Donatellei îşi croi drum, 
precum un șarpe, spre abdomenul lui. Ea își plimbă limba 
înainte şi înapoi pe una dintre zonele cele mai sensibile ale 
corpului lui. 

— Spune-mi că mă iubeşti, îi ceru ea în timp ce senzația se 
opri dintr-odată. 

— Te ador, şopti el, pierdut în farmecul momentului şi în 
propria dorinţă. 

Gura Donatellei îl cuprinse, iar ea zâmbi în sinea ei. N-avea 
nevoie să audă altceva. 


Rosanna și Abi îşi luară locurile printre colegi, pe scena 
Scalei. După trei săptămâni petrecute în sala de repetiţii, acum 
exersau pentru prima dată întregul spectacol în sala operei. 

— E imens, şopti Rosanna cu nervozitate, privind în sus și 
cuprinzând cu ochii vastul spaţiu destinat publicului. 

— Mă simt ca un fir de praf, răspunse Abi, la fel de 
emoţionată. 

Rosanna contemplă marele candelabru care atârna la aproape 
două sute de metri deasupra lor, visând cu ochii deschiși că într- 
o zi avea să debuteze dedesubtul lui. Riccardo Beroli bătu din 
palme și o trezi din reverie. 

— Urmează să trecem prin Actul întâi! 

Înconjurat de decorurile complicate, corul se aşeză în 
formaţia de deschidere a spectacolului. Rosanna o văzu pe 
Anna Dupre intrând din culise, adâncită în conversaţie cu Paolo 
de Vito. O interpreta pe Adina în L'Elisir d'Amore de Donizetti, 
opera care urma să deschidă stagiunea. Rosanna primise rolul 
Giannettei și avea de interpretat o arie scurtă, împreună cu corul 
feminin. ÎL așteptase zi după zi pe Roberto Rossini, care era 
Nemorino. Chiar dacă toți artiştii repetaseră pe parcursul 
ultimei luni, el încă nu-și făcuse apariţia. 

— Bine, cântăm! hotărî Riccardo, făcându-i semn pianistului 
să înceapă. 

După şase ore istovitoare, Abi și Rosanna părăsiră teatrul. 

— O, Doamne! Eu, una, am nevoie de o băutură, decretă Abi. 


Cele două fete se luară de braț şi plecară în direcția unei 
cafenele, lângă Piazza della Scala. Se aşezară la o masă de lângă 
fereastră. Abi comandă un pahar de vin, iar Rosanna, o apă 
minerală. 

— A fost obositor, oftă Rosanna. Au pierdut atât de mult 
timp ocupându-se de lumini! 

— Da, şi nu le-ai văzut pe vedete să îndure o corvoadă ca 
asta, nu? Anna Dupré a fost aici doar o oră, azi-dimineaţă, și 
bineînţeles că marele signor Rossini nu s-a deranjat să apară 
deloc! pufni Abi. 

— L-am auzit pe Paolo spunându-i Annei că Roberto a fost 
aseară la Barcelona, pentru un concert. 

— Cineva mi-a spus că a repetat în câteva rânduri de unul 
singur şi că n-o să apară decât la repetițiile cu costume. Evident, 
nu doreşte să se asocieze cu noi, muritorii de rând! 

— Nu fi atât de critică, Abi, nici măcar nu-l cunoşti! sări 
Rosanna imediat în apărarea lui Roberto. 

— Nu, nu-l cunosc, dar chiar şi tu știi că poveştile despre 
comportamentul lui sunt o legendă la Scala. Se pare că în timpul 
stagiunii trecute, la spectacolul cu Carmen, s-a culcat cu o fată 
din cor în intervalul dintre „Aria Toreadorului” și „Corul 
Contrabandiştilor”. Şi încă a mai avut destul suflu ca să cânte 
finalul! 

— Eşti groaznică, Abi! chicoti Rosanna, neputându-se 
stăpâni. Sunt sigură că totul e o exagerare! 

— Poate, însă merită să petreci o noapte cu Roberto Rossini, 
oricât de Lothario ar fi el. Am auzit că e nemaipomenit în pat, 
spuse Abi sorbindu-și vinul şi bucurându-se de expresia șocată 
a Rosannei. În plus, chiar am de gând să renunţ la orice speranţă 
în ceea ce-l privește pe Luca, fiindcă e la seminar, așa că merit şi 
eu, cu siguranță, un pic de consolare pentru inima mea frântă! 

— Îmi pare rău, chiar nu mi-am dat seama că erai atât de 
implicată. 

— O, am fost, mărturisi Abi, devenind serioasă pentru o 
clipă. Eu am pierdut, iar Dumnezeu a câștigat, murmură ea. În 
fine, acum n-are rost să dezgropăm morţii, după cum spunem 
noi în Anglia. Apropo, l-ai văzut pe tenorul care stătea lângă 


mine pe trepte? 

— Vrei să spui, cel care semăna puţin cu Luca? 

— Presupun că da, recunoscu Abi înroşindu-se. Cred că el o 
să fie prima mea ţintă. Noroc! îi ură ea Rosannei, ridicând 
paharul şi golind ce-i mai rămăsese din vin. 


O săptămână mai târziu, Rosanna şi Abi se îndreptau spre 
culise pentru repetiţia generală, îmbrăcate în costumele lor 
grele. Rosanna auzi sunetele discordante venite dinspre 
orchestra care-și acorda instrumentele și văzu doi tâmplari care 
încă mai ciocăneau într-o platformă de pe scena cea mare. 

Paolo adună pe scenă corul și distribuţia. 

— Doamnelor şi domnilor, sper să mergem de la început 
până la sfârşit, fără nici o pauză. O să facem cât de mult putem. 
Bine, poziţiile de deschidere, toată lumea! 

Paolo îi făcu semn cu capul lui Riccardo, care îşi luă locul în 
fosa orchestrei. 

Corul nu apucă să cânte mai mult de câteva cuvinte, când se 
auzi „Stop!” dinspre tribună. Urmă o așteptare de douăzeci de 
minute, până când ceva nevăzut fu ajustat după placul lui 
Paolo. În cele din urmă, începură din nou. 

Patru ore mai târziu, Rosanna și Abi stăteau în primele 
rânduri din sală şi-şi beau cafeaua din pahare de plastic, 
așteptând ca Paolo să continue cu restul actului întâi. 

— Măi, măi, măi, uite cine s-a hotărât să ne onoreze cu 
prezenţa! spuse Abi dându-i un ghiont Rosannei. 

Aceasta își ridică privirea și-și ținu răsuflarea, fiindcă tocmai 
îl văzuse pe Roberto Rossini, care se afla pe scenă și stătea de 
vorbă cu Paolo. 

— O, Doamne, chiar e atrăgător, nu-i aşa? Hopa, trebuie să 
plec! A început din nou corul. 

Rosanna o privi pe Abi în timp ce se îndrepta spre scenă. 
Corul cântă ultimele două măsuri înainte de a se retrage în 
culise. Apoi luminile se stinseră, iar Roberto își făcu intrarea. 
Stătea în picioare, scăldat în strălucirea albă a reflectoarelor, 
începu să cânte „Una furtiva lagrima”!!5. Rosanna rămase pe 
loc, fascinată. 


Două zile mai târziu, Rosanna se afla în culise, pregătită să 
intre pe scenă şi să-și cânte soloul în fața publicului venit la 
premieră. Cu toate că îl știa ca pe apă şi că nu era foarte 
solicitant din punct de vedere vocal, prin corp îi trecu un val de 
adrenalină. Înghiţi în sec și se concentră asupra respirației, ca 
să-şi calmeze nervii. Un val uriaş de aplauze se auzi din public 
atunci când Roberto termină de cântat şi ieși de pe scenă, 
îndreptându-se spre ea. Rosanna crezu că n-avea să-i dea 
atenţie, dar el se opri în fața ei. Respira cu greutate, iar ea îi 
văzu broboanele de sudoare de pe frunte. 

— In bocea al lupo, domnişoară Menici, şopti el. 

— Crepi îl lupo, răspunse Rosanna cu timiditate. 

Roberto se aplecă spre ea şi o sărută ușor pe frunte. 

— Debutul tău o să fie perfect. lar acum, du-te! 

Auzind semnalul de intrare, Rosanna păşi pe scenă, fără să 
mai aibă timp să se gândească la nimic. 

Zece minute după aceea, se întorcea în cabina pe care o 
împărțea cu o altă solistă. Nu mai avusese emoţii din momentul 
în care începuse să cânte; anii grei de muncă o ajutaseră să se 
bucure de atmosfera primei ei seri de deschidere a stagiunii. 
Fusese răsplătită cu aplauze călduroase și știa că fusese bună. 
Mai mult decât atât, Roberto o remarcase. Îşi puse degetul pe 
frunte, trasând locul în care o sărutase. 

O oră mai târziu, întreaga companie era din nou pe scenă, 
bucurându-se de aplauzele răsunătoare ale publicului. Roberto 
şi Anna fură chemaţi de cinci ori la rampă. În cele din urmă, 
artiştii se întoarseră în cabinele lor. Rosanna îi zâmbi imaginii ei 
reflectate în oglindă și-și fixă în memorie acel moment special. 
Se schimbă într-o rochie, iar apoi porni pe coridor şi o văzu pe 
Abi în cabina de schimb pe care o împărțea cu alți membri ai 
corului. 

— Bravissima, Rosanna! o felicită Abi, sărutând-o pe ambii 
obraji. Ai cântat frumos! Toţi cei din cor au zis asta. lată, ţi-ai 
făcut prima apariţie pe scenă la Scala! Poate că o să se scrie 
despre tine mâine în ziare. 

— Crezi? 


— Cine știe? Dar pe cuvânt, dragă, tot nu pot să cred că nu ți- 
ai cumpărat nimic nou de purtat la petrecere! exclamă Abi. 
Rochia aia veche, neagră e de aruncat, spuse ea, luându-și de pe 
umeraş rochia ei roșie, de cocktail. 

Rosanna ignoră comentariul lui Abi. N-o interesau hainele. 
Îşi îndreptă rochia în timp ce Abi și-o îmbrăcă pe a ei, iar apoi își 
pieptănă părul şi-şi refăcu machiajul cu îndemânare. 

— Arăţi minunat, Abi! spuse ea cu admirație. 

— Mulţumesc, draga mea! Haide, Cenușăreaso, să mergem 
înainte să se termine toată distracţia! 

Îşi croiră drum până în foaierul operei, care era deja plin de 
cei care fuseseră în distribuţie și de invitaţi din rândurile 
publicului. 

— Şampanie, Rosanna? 

Abi luă două pahare de la o chelneriţă care tocmai trecea pe 
acolo. 

— Mulţumesc! 

— În cinstea primei seri dintr-un șir de multe altele! îi ură 
Abi, zâmbind. Uite-l pe marele bărbat, înconjurat de adoratori! 

Rosanna se întoarse și zări părul lui Roberto, care era uşor de 
reperat de deasupra mulțimii. 

— Vorbeşte cu mătușa mea. Oportunitatea perfectă! Haide să 
mergem și să ne prezentăm, spuse Abi, luând-o pe Rosanna de 
mână. 

— Nu, nu în seara asta! Sunt atât de mulți oameni, e prea 
ocupat! protestă Rosanna, copleșită dintr-odată de sfială. 

— Da, dar noi facem parte din aceeași companie, chiar dacă 
signor Rossini se poartă de parcă s-ar afla pe propria planetă. 

Abi îşi făcu loc cu hotărâre prin marea de oameni, iar 
Rosanna o urmă, supusă. Chiar înainte să ajungă la grupul care- 
l înconjura pe Roberto, o figură cunoscută apăru în dreptul ei. 

— Ciao, Paolo! salută ea, aruncându-i directorului artistic un 
zâmbet plin de ușurare. 

— Ciao, Rosanna! Speram să ni te alături. 

Spre enervarea lui Abi, Paolo o luă pe Rosanna de braț şi o 
conduse în altă direcţie. Abi ridică din umeri şi continuă să se 
apropie de mătuşa ei și de Roberto. 


— Spune-mi, cum a fost prima ta seară ca solistă a 
companiei? întrebă Paolo în timp ce traversau foaierul. 

— A fost minunat, oftă ea. 

— Mă bucur. Ai cântat splendid, Rosanna! A fost un debut 
perfect. lar acum, spune-mi sincer, ţi-ai dorit să fii în pielea 
Annei Dupre în seara asta? 

— Bineînţeles, recunoscu Rosanna cu reticenţă. 

— Ei bine, judecând după prestaţia ta din seara asta, sunt 
sigur că n-o să mai dureze mult până să ajungi și tu într-un rol 
principal. Și Riccardo spune că faci progrese mari în munca 
voastră împreună. Repetiţiile pentru dubluri încep joi. Să 
muncește din greu, Rosanna! Asta-i o șansă excelentă de a 
perfecționa rolurile pe care o să le interpretezi într-o zi. 

— Aşa o să fac, Paolo, promise ea. 

— lar acum, Rosanna, spuse el cu glas scăzut, trebuie să ţi-l 
prezint pe un domn care doreşte cu disperare să te cunoască. E 
un mare binefăcător al școlii, iar tu fiind, la urma urmei... eleva- 
vedetă a anului trecut, cred că ar fi necesar să-ţi fac cunoștință 
cu el. Vrei să mă urmezi, te rog? 

Rosanna dădu din cap în semn de aprobare şi îl lăsă pe Paolo 
s-o conducă la acel domn. 


Abi o bătu pe mătușa Sonia pe umăr. Aceasta se întoarse și, 
văzându-și nepoata, o sărută cu căldură pe obraji. 

— Draga mea, felicitări! Arătai minunat în costumul tău, 
spuse ea zâmbind. Desigur că l-ai cunoscut pe Roberto Rossini? 

— Nu, răspunse Abi, înfruntând cu îndrăzneală privirea lui 
Roberto. Deşi facem parte din aceeași companie, nu ne-am 
cunoscut în mod oficial. 

— Ei bine, Roberto, spuse Sonia, ea e Abigail Holmes, 
nepoata mea. Ştiu că într-o bună zi o să fie o mare vedetă. 

— E o plăcere să te cunosc, signorina, deşi te-am mai văzut 
înainte, răspunse el. N-ai cântat, oare, la acțiunea de binefacere 
pentru La Chiesa Della Beata Vergine Maria? 

— Ce memorie bună ai, Roberto! observă Sonia cu simpatie. 

— Nu uit niciodată o faţă frumoasă, răspunse el rânjind ca un 
lup. Stăteai lângă Rosanna Menici. 


— Da, aşa e. 

— Ea şi-a interpretat splendid aria în seara asta. E aici, la 
petrecere? 

— Da, e acolo, pe undeva, împreună cu Paolo. 

Abi se simți oarecum deranjată de interesul lui pentru 
Rosanna. 

Observându-i expresia, Roberto continuă: 

— Vezi tu, o cunosc încă de când era mică. De fapt, se poate 
spune că eu am descoperit-o. Are o voce foarte frumoasă, dar... 
sunt sigur că şi dumneata ai, signorina Holmes! 

Felul în care Roberto îi pronunţă numele de familie o făcu pe 
Abi să simtă furnicături pe şira spinării. Dar, înainte să poată 
răspunde, simţi o mână pe braţ. 

— Scuză-mă, draga mea, trebuie să plec, o întrerupse Sonia. 
Ai grijă de ea, Roberto! 

— Bineînţeles, răspunse acesta înclinându-se galant în semn 
de rămas-bun, după care o privi pe Abi. Un pahar de șampanie, 
signorina Holmes? 

— Da, mi-ar plăcea. Şi te rog să-mi spui Abi! 

Roberto luă un pahar de la un chelner din apropiere și i-l 
întinse. 

— lar acum, Abi, trebuie să-mi spui totul despre tine! 


După o oră, Rosanna reuşi să scape dintr-o situație care 
începea să fie dificilă. Patronul artelor, un om mai în vârstă, cu o 
sclipire libidinoasă în ochi, începuse să-şi plimbe mâna pe 
spatele ei în timp ce vorbeau. La un moment dat, el avusese 
chiar neobrăzarea să-i pună mâna pe fund. Reuşind să scape, în 
cele din urmă, sub pretext că mergea la toaletă (singurul loc la 
care se putuse gândi ca la unul în care el n-ar fi putut cu nici un 
chip s-o urmeze), începu s-o caute pe Abi prin mulțimea care 
începea să se rărească. O zări pe Sonia și se îndreptă spre ea. 

— Bună seara, signora Moretti! Aţi văzut-o cumva pe Abi? 

— N-am văzut-o. Nu în ultima jumătate de oră. Vorbea cu 
Roberto, dar, adăugă Sonia aruncând o privire de jur-împrejur, 
pare să fi dispărut. Poate că s-a întors deja la micul vostru 
apartament, draga mea. 


— A, nu, mi-ar fi spus dacă ar fi plecat! 

— Poate că era obosită. Du-te acasă. Sunt convinsă că o s-o 
găseşti pe Abi acolo. 

Sonia îi zâmbi şi se întoarse să-şi continue conversaţia. 

Rosanna ajunse acasă și găsi apartamentul cufundat în beznă. 
Se vâri în pat aproape imediat, gândindu-se că era ciudat ca Abi 
să nu-i spună că avea de gând să plece. 


Abi era întinsă în pat, privind silueta bărbatului de alături. 
După ce făcuse dragoste cu ea, cu o blândeţe surprinzătoare, 
Roberto adormise imediat. Acum Abi nu știa dacă ar fi trebuit 
să rămână sau să plece acasă. 

Nu opusese nici o rezistenţă atunci când Roberto îi ceruse să-l 
însoţească la locuinţa lui de pe Via Manzoni. Începuseră să se 
sărute în limuzină și, după ce ajunseseră în apartamentul lui, 
de-abia reușiseră să ajungă în pat. Abi suspină în întuneric. 
Durerea trecătoare a pierderii virginității fusese înlocuită rapid 
de plăcere și, se gândi ea, de uluirea că el o alesese în seara 
aceea pe ea. Gândurile îi poposiră pentru scurt timp asupra 
Rosannei. Îşi mușcă buza, imaginându-și dezamăgirea prietenei 
ei din pricina a ceea ce făcuse, însă, în cele din urmă, căzu într- 
un somn profund, fără vise. 


CAPITOLUL 16 


— Poftim, ce-ai spus? 

— Tocmai ţi-am zis. Te părăsesc. 

Așezată la celălalt capăt al mesei, Donatella continuă să-și 
mănânce prăjitura tiramisu. 

— Ai înnebunit?! explodă Giovanni. Stăm la masă ca de 
obicei, aștepți să vină desertul, iar apoi îmi dai o astfel de veste 
de parcă mi-ai cere o rochie nouă! 

— N-am vrut să-ţi stric apetitul, caro, răspunse ea. 

Giovanni izbi cu lingura în masă. 

— Nu mă trata ca pe un copil! strigă el. Cine e? 

— Nu înţeleg ce vrei să spui. 

— Bănuiesc că singurul motiv pentru care vrei să mă 
părăseşti e că ţi-o tragi cu alt bărbat. 

— Te rog, Giovanni, nu folosi un asemenea limbaj la masă! 

Tonul Donatellei era batjocoritor, lucru care îl întărâtă şi mai 
mult pe soţul ei. 

— Vorbesc cum vreau! E masa mea și pot să înjur, dacă aşa 
vreau eu. Tot aşa cum pot să-ți interzic să mă părăseşti, dacă 
asta vreau. 

Faţa lui Giovanni devenise roşie ca focul şi o venă care pulsa i 
se umflase la tâmplă. 

— Te rog, caro, încearcă să rămâi calm, îl conjură ea. Îmi cer 
scuze dacă anunţul meu te ia prin surprindere. M-am gândit că 
s-ar putea să ştii deja. 

— Donatella, știu de mulţi ani că ai amanți! M-am făcut că nu 
văd, aşa cum ai făcut și tu cu mine. De aceea a mers bine 
căsnicia noastră. Aşa că nu pot decât să presupun că vrei să te 
separi de mine pentru totdeauna fiindcă vrei să fii cu un alt 
bărbat. 

— Cât de perspicace eşti, Giovanni! rosti Donatella cu o voce 
înecată de sarcasm. lar, după o perioadă acceptabilă de timp, 
putem divorța. 

— Ce?! zbieră Giovanni, holbându-se la ea. N-am să divorţez 
de tine nici în ruptul capului! Eşti soția mea. Divorțul nu intră în 


discuție. Poziţia noastră socială, reputaţia mea... 

— Nu fi atât de demodat, caro! Da, accept ideea că în urmă cu 
câţiva ani divorțul nu putea fi luat în calcul, însă acum, spuse ea 
în timp ce-și întorcea palmele în sus și ridica din umeri cu 
nonşalanţă, avem mulți prieteni care au trecut prin asta. Nu mai 
e o chestiune atât de scandaloasă. 

— Este, pentru mine! replică Giovanni, înțelegând în cele din 
urmă că ea vorbea serios. Dar de ce, Donatella? De ce să ne faci 
pe amândoi să trecem prin aşa ceva? Ştii cât de supărătoare pot 
fi lucrurile astea, cum o să devoreze presa un asemenea subiect. 
Suntem figuri bine-cunoscute aici, la Milano. Nu putem 
continua ca și înainte? Poţi avea oricâtă libertate vrei! 

— Chiar aşa? Am, oare, libertatea de a trăi pe față cu un alt 
bărbat? întrebă ea în şoaptă, examinându-și unghiile lungi și 
TOŞII. 

Giovanni se lăsă înapoi pe scaun și-și studie soţia în liniște, în 
cele din urmă, oftă din rărunchi. 

— Deci, în cele din urmă am înțeles. Te-ai îndrăgostit de tipul 
ăsta nou. 

— Da. 

— Cine e? 

— N-are nici o importanţă. 

Hotărât să-şi impună autoritatea, Giovanni se ridică în 
picioare, îşi șterse gura cu un şervet de in şi se uită ameninţător 
la soţia lui. 

— Te previn, Donatella, că n-o să-ţi dau voie să mă umileşti 
în faţa întregului oraș! Subiectul e închis. O să stai aici şi o să 
uiţi de ideea asta ridicolă! 

— O, dar eu cred că o să-mi îndeplinești dorinţa! spuse 
Donatella, știind că avea atuul în mânecă și că venise momentul 
să se folosească de el. La urma urmei, sunt convinsă că nu vrei 
ca autorităţile italiene să afle despre un desen minunat, care 
acum este expus la New York, în apartamentul luxos al unui 
texan bogat. Sau despre cele câteva milioane de dolari aflaţi în 
contul tău bancar din Elveţia, bani pe care i-ai câștigat în urma 
respectivei tranzacții. 

Giovanni miji din ochi. 


— Vrei să-ţi reamintesc cine mi-a adus desenul? Cine l-a 
minţit pe preotul acela naiv că desenul n-avea nici o valoare? Şi 
cine a primit un cadou de un milion de dolari, ca rezultat al 
vânzării? enumeră Giovanni râzând cu amărăciune și clătinând 
din cap. O, nu, Donatella, n-o să te duci la autorităţi, asta te-ar 
implica şi pe tine! 

— O, da, caro, însă nu uita că nu sunt doar o foarte bună 
actriță, ci că sunt și cu mult mai chipeșă decât tine. Cred că aș 
arăta minunat în ziare ca soție păcălită a unui delincvent atât de 
îngrozitor, a unui trădător naţional! 

Îşi puse mâna pe frunte și-și ridică ochii spre cer, parodiind o 
victimă leșinată. Giovanni rămase tăcut, cu gura căscată, fără să- 
i vină să creadă. 

Donatella se ridică în picioare cu vioiciune. 

— Caro, nu e nici o grabă! Mâine pleci pentru o lună. Trebuie 
să te gândeşti bine. După ce te întorci, vorbim din nou. N-o să 
fiu lacomă. Bineînţeles, vreau casa asta și o alocaţie substanţială, 
dar sunt dispusă ca lumea să ştie că divorţez de tine pe motiv de 
adulter. Înţeleg mândria masculină. Noapte bună, caro! Să ai o 
şedere încununată de succes la New York! 

Donatella ieși din încăpere, lăsând în urma ei doar o dâră de 
parfum Joy, cu care se dădea întotdeauna. Lui Giovanni nu-i 
plăcuse niciodată, chiar dacă parfumul acela costa o avere. 
Acum, mirosul îl făcea să-i vină să vomite. 

Ea îl avea la mână şi era conștientă de asta. Dacă se ducea la 
poliție, reputaţia lui, afacerea lui, viața lui ar fi fost ruinate. 

Donatella mizase corect pe ideea că el n-avea să-și asume 
riscul. Şi, în plus, dacă ea era pregătită să-și spele rufele în 
public, fapt care le-ar fi pătat amândurora reputaţia, însemna că 
fie își pierduse minţile, fie că, așa cum recunoscuse, se 
îndrăgostise. 

Giovanni se duse în biroul lui. Stând în picioare în spatele 
biroului enorm de mahon şi simțindu-se prea agitat ca să se 
aşeze, citi un număr de telefon din agendă şi apoi ridică 
receptorul. Primul pas era să afle cine era iubitul ei. Donatella se 
credea deşteaptă, dar el avea să-i demonstreze că îl subestimase. 
Era un om puternic şi avea prieteni puternici. lar acum avea să-i 


folosească. 


Rosanna se obișnuise surprinzător de repede cu noua ei viață 
ca membră a companiei La Scala. Îi plăceau spectacolele şi era 
încântată de oportunitatea de a studia și de a învăţa de la artiștii 
principali, alături de care lucra. Atunci când nu cânta sau nu 
repeta, lua lecţii de canto sau lucra singură ca să înveţe un rol 
nou. Şedinţele ei săptămânale cu Riccardo Beroli se dovediră de 
nepreţuit. Dirijorul zvelt, cu părul cărunt, putea fi irascibil și 
capricios câteodată, însă era un geniu muzical, capabil s-o înveţe 
mici artificii, ca, de pildă, frazarea unui cuvânt dintr-o secțiune 
de coloratură dificilă, într-o manieră care făcea ca notele să pară 
mai lungi şi mai pline decât erau de fapt. 

În fiecare joi după-amiază, Rosanna participa la repetițiile 
pentru dubluri, care-i ofereau șansa de a cânta rolurile 
principale pe scenă, exersându-le, în același timp, mișcările. Pe 
măsură ce sezonul înainta și repertoriul ei se îmbogăţea cu noi 
opere, Rosanna realiza că Paolo avusese dreptate în privința 
planurilor pe care le făcuse pentru ea. Să stai în picioare pe 
scena cea mare, îmbrăcată într-o pereche de blugi şi într-o bluză, 
acompaniată de pian, probabil că era mai puţin strălucitor decât 
să cânți îmbrăcată în costum, acompaniată de o orchestră 
completă, în faţa a două mii de oameni, dar o astfel de repetiție 
îi permitea să facă greșeli. Să cânţi o arie timp de două sau de 
trei minute era un lucru, dar să înveţi să susţii un rol solicitant 
vreme de aproape trei ore era altceva. 

Avea uneori impresia că încerca să facă două lucruri complet 
diferite în același timp. Nu numai că trebuia să-și amintească 
cuvintele, notele şi mișcările de scenă, dar trebuia să înveţe și 
cum să dea viață unui personaj. După cum Riccardo nu înceta 
niciodată să-i reamintească, marile soprane nu numai că 
posedau voci minunate, dar erau şi actrițe desăvârșite, care 
aveau abilitatea de a emoţiona publicul. 

Uneori, Rosanna reușea să facă totul absolut corect, atunci 
când toate ingredientele fuzionau și, aşa cum îi plăcea lui Paolo 
să spună, „magia” se petrecea. Rosanna trăia pentru acele 
momente, dar ştia că mai avea mult de lucru până să poată să le 


obţină tot timpul. 


Era la mijlocul lunii mai și Rosanna se afla pe scenă, cântând 
dificilul duet „Vogliatemi bene”!1% de la sfârșitul primului act al 
Madamei Butterfly. Pe nevăzute, Paolo i se alăturase lui Riccardo 
în lojă. Cei doi bărbaţi şedeau în tăcere în timp ce vocea 
Rosannei ajungea la un do de sus pur. 

— Tehnica i se îmbunătățește, nu-i aşa? întrebă Riccardo. 

— Câştigă experienţă, tehnică de scenă și, lucrul cel mai 
important dintre toate, maturitate. După cum progresează, 
planurile mele pentru Lu Boheme din decembrie anul viitor se 
conturează foarte bine, răspunse Paolo. 

— Ea e vocea cea mare, nu-i aşa? medită Riccardo cu voce 
tare. Descoperirea noastră! 

— Da, deşi nu trebuie să-l uităm pe Roberto Rossini. 

— A rostit cineva numele meu? 

Paolo se ridică în picioare. 

— Ciao, Roberto! 

Tenorul părea iritat. 

— Trebuia să ne întâlnim în biroul tău la ora trei. Secretara 
mi-a spus că eşti în sală, aşa că am venit să te găsesc. Trebuie să 
plec la Copenhaga în două ore. 

— Îmi cer scuze, Roberto! Am uitat cât e ceasul. 

Însă Roberto se uita acum la scenă. 

— Iat-o pe Rosanna Menici! spuse el. 

— Da. Ea e dublura pentru rolurile principale feminine din 
sezonul ăsta. 

— Am auzit și eu. Şi ce voce are! Dar tenorul care cântă în 
rolul lui Pinkerton e îngrozitor. Lasă-mă să cânt împreună cu ea, 
ca să-i arăt cum ar trebui să sune. 

Înainte ca Riccardo sau Paolo să protesteze, Roberto se 
îndrepta deja pe culoar, spre scenă. 

— Opreşte-te! îi ordonă el pianistului. 

Rosanna și Fabrizio Barsetti, tânărul care îl interpreta pe 
Pinkerton, se opriră, surprinși, şi priviră prin lumina 
reflectoarelor la Roberto, care urca treptele spre scenă. 

— lartă-mă, dar eu și signorina Menici suntem prieteni vechi! 


Te deranjează dacă îţi iau locul pentru duetul de dragoste? 

Tânărul tenor acceptă, neputincios, şi plecă de lângă ei, 
îndreptându-se spre culise. 

— Domnule pianist, începem cu ultimele două măsuri din 
„Viene la sera”!!7), spuse el, iar apoi se întoarse spre Rosanna şi-i 
zâmbi, luându-i mâinile într-ale lui. Nu-ţi fie teamă! Cântă așa 
cum ai cântat întotdeauna și eu o să mă pliez după tine, îi șopti 
el. Bine! îi ordonă pianistului. Începem! 

Roberto începu să cânte şi, atunci când sosi momentul, 
Rosanna i se alătură. 

Riccardo şi Paolo se scufundară în scaunele lor, fermecaţi de 
ceea ce auzeau. Cele două voci, una, atât de experimentată și de 
puternică, iar cealaltă, proaspătă şi tânără, se îmbinau în modul 
cel mai rafinat. De asemenea, arătau perfect împreună, ea, atât 
de delicată, iar el, atât de masculin, stând unul lângă altul pe 
scena goală. 

— E magic, șopti Paolo, mulțumit. 

Fusese întotdeauna încredinţat că vocea Rosannei era 
descoperirea vieţii lui, însă acum, ascultând felul în care îi 
răspundea lui Roberto, netulburată de faima lui, ştia că ea 
acumula încrederea de care avea nevoie ca să se înalțe spre stele. 

În timp ce ultimele note ale duetului de dragoste pluteau în 
jurul locurilor goale din sală, Rosanna şi Roberto stăteau în 
picioare și se priveau unul pe celălalt, părând să nu vadă nimic 
din ceea ce-i înconjura. 

Riccardo îl apucă de braţ pe Paolo. 

— Trebuie s-o distribuim alături de el. Sunt minunaţi 
împreună! 

— În mod ciudat, intentionam să vorbesc cu Roberto în după- 
amiaza asta despre La Boheme, mărturisi Paolo. 


— Înveţi, micuța mea, îi spuse Roberto Rosannei, care era 
îmbujorată şi exaltată. Poate că aveai nevoie de un pic mai mult 
vibrato la ultima notă, însă în afară de asta, ei bine... ești o 
profesionistă adevărată! Scuză-mă, dar trebuie să plec. Paolo mă 
aşteaptă. 

Zâmbi şi-i sărută mâna, apoi părăsi scena și se întoarse în 


sală. 

— Bine, deci să vorbim, spuse el făcându-i semn lui Paolo. 
Ciao, Riccardo! 

Roberto și Paolo se îndreptară spre ieşirea din sală. 

— Presupun că o pregăteşti pe signorina Menici pentru 
celebritate? întrebă Roberto în timp ce începeau să urce scara 
către biroul lui Paolo. 

— Să spunem că eu cred că are un potenţial enorm. 

Roberto se opri pe o treaptă. 

— Promite-mi că, atunci când o să debuteze în primul ei rol 
principal, o să cânt alături de ea. 

De bucurie, Paolo ar fi vrut să-l sărute. 

— De fapt, am vorbit deja despre asta cu agentul tău, 
Roberto. Vreau ca tu şi Rosanna să deschideţi următorul sezon 
ca Rodolfo și Mimi. 

— Perfect! Cred că o să scoatem la iveală ce e mai bun unul 
din celălalt, nu? 

Văzând scânteia de entuziasm din ochii lui Roberto, Paolo se 
încruntă uşor. 

— Bineînţeles! răspunse el în timp ce începură să urce scările 
din nou. 


După spectacolul din acea seară, Rosanna şi Abi se 
îndreptară spre casă. Rosanna încă vibra de adrenalină din tot 
corpul, din pricina momentului în care cântase împreună cu 
Roberto, dar Abi părea neobişnuit de tăcută. 

— Cafea? o întrebă Rosanna după ce intrară în apartament. 

— Nu, mulțumesc. Cred că o să mă culc devreme, răspunse 
Abi. 

— Te rog, Abi, spune-mi de ce pari atât de nefericită! Din 
pricina lui Roberto? 

— Nu... Of, da, da, din pricina lui! mărturisi ea izbucnind în 
lacrimi şi trântindu-se pe canapea. 

Rosanna se așeză lângă ea și, cu un gest ezitant, o cuprinse pe 
după umeri. După ce Abi își mărturisise în cele din urmă 
aventura, Rosanna fusese devastată. Însă, de dragul prieteniei 
cu Abi, reuşise cumva să-şi înăbușe sentimentele profunde pe 


care le avea față de Roberto, convingându-se pe sine că interesul 
ei față de el era doar unul profesional. Şi că felul ușuratic în care 
Roberto trata femeile însemna că nu merita să-și irosească 
sentimentele pe unul ca el. Cu toate astea, oricât de tare se 
străduia, i se părea în continuare dificil și traumatizant să stea 
de vorbă cu Abi despre aventura acesteia din urmă. 

— Am crezut că asta te-a făcut fericită, reuși ea să spună. Mi- 
ai spus chiar tu că nu ţi-ar păsa dacă se termină, că, atâta vreme 
cât durează, te-ai bucura de ceea ce ai. 

— Da, da, ştiu. Dar sunt proastă, tare proastă! Mi-am jurat că 
n-o să fiu ca toate celelalte și că n-o să mă îndrăgostesc, dar am 
făcut-o. Of, Rosanna, crezi că are pe altcineva? 

— Nu ştiu, Abi, răspunse Rosanna cu sinceritate, vrând să-şi 
consoleze prietena, însă gândindu-se că supoziţia acesteia era, 
probabil, adevărată. Te rog, încearcă să nu te îngrijorezi! 
Oricum, o să uiţi de el în curând. O să-ți găsești pe altcineva. 

— Scuză-mă că-ți spun asta, Rosanna, dar tu nu te-ai 
îndrăgostit niciodată, nu-i așa? Nu ştii cum e! 

— Ai dreptate. Dar nu pot să-ți spun decât că, deşi pe scenă 
Roberto e un adevărat miracol, într-ale inimii cred că e un... 
ticălos nenorocit! 

Umbra unui zâmbet pluti pe buzele lui Abi. 

— Ai înjurat, Rosanna! 

— Ei bine, da! Şi cred că de data asta Dumnezeu o să mă 
ierte. Abi, ştiu că nu sunt o expertă atunci când vine vorba de 
relaţii, dar o să treci peste episodul cu Roberto. Până la urmă, 
acum câteva luni mi-ai spus că erai îndrăgostită de fratele meu, 
Luca. Mi se pare că te-ai vindecat de el, îi reaminti Rosanna cu 
blândeţe. 

— Oare? murmură Abi, căreia, preț de o clipă, îi apăru în 
minte chipul lui Luca, însă ea clătină din cap, dorindu-și să 
alunge acea imagine. Oricum, ăsta e norocul meu, să dau de 
altcineva care e intangibil! se îmbufnă fata, dar apoi, observând 
expresia de îngrijorare de pe faţa Rosannei, adăugă: O, probabil 
că ai dreptate! Sunt sigură că o să-mi treacă destul de repede. Şi 
orice ai crede, nu simt pentru Roberto ceea ce am simţit pentru 
fratele tău. Mă simt folosită, am mândria rănită, dar asta e tot. 


Cu Roberto, nimic nu e permanent, nu-i așa? O, Doamne, omul 
ăsta e un nimic, dar, cu toate astea, atunci când eşti cu el, te 
simți unica femeie de pe pământ. Te face să te simți atât de... 
deosebită. 

— Eşti deosebită oricum, n-ai nevoie de Roberto pentru asta! 
O să fac nişte cafea și mai stăm puţin de vorbă, da? 

— Bine. Mulţumesc, Rosanna! 

— Nu-mi mulțumi. Eşti prietena mea, răspunse ea. 

Mai târziu, în loc să stea întinsă în pat și să viseze la Roberto 
şi la felul în care se simţise ea atunci când cântaseră împreună în 
acea după-amiază, Rosanna se forță să se gândească la arpegii. 


Joia următoare, Rosanna ajunse la repetițiile pentru dubluri 
și-l găsi pe Roberto pe scenă. 

— Signor Rossini consideră că o să te ajute dacă unul dintre 
interpreţii principali lucrează cu tine la Butterfly, explică 
Riccardo, care observă imediat nesiguranța Rosannei. E vreo 
problemă? 

— A, nu, sigur că nu! E foarte frumos din partea lui signor 
Rossini să mă ajute, răspunse ea cu aplomb. 

— Bine, atunci începem! 

După două ore, Rosanna își vâra partitura în geantă. 

— leşi în oraș? întrebă Roberto. 

— Da. Vreau să mănânc ceva înainte de spectacolul din seara 
asta. 

— Pot să te însoțesc? 

— Nu. Mă întâlnesc cu cineva. Te rog să mă scuzi. 

Roberto o privi pe Rosanna în timp ce aceasta se grăbea să 
plece de pe scenă. Trecuse mult timp de când îl refuzase o 
femeie. Se încruntă, nedumerit, încercând să-și dea seama de ce 
îl fascina Rosanna Menici atât de mult. Avea o mare stăpânire 
de sine şi nu părea deloc intimidată de el. De fapt, fusese de-a 
dreptul nepoliticoasă. 

— Plecaţi, signor Rossini? îl întrebă administratorul teatrului. 
Personalul de serviciu vrea să intre în sală! 

— Da, plec. 

Roberto porni spre culise şi apoi ajunse la cabina lui. 


Deschise uşa şi inima i se strânse, fiindcă o găsi acolo pe 
Donatella, care şedea pe canapea. 

— Caro! exclamă ea ridicându-se și înlănțuindu-i gâtul cu 
brațele, pentru ca apoi să-l sărute cu pasiune. 

— Ce cauţi aici? întrebă Roberto, iritat. 

— Am nevoie de o scuză? se miră ea, iar mâna i se furișă spre 
nasturii pantalonilor lui. 

Roberto încercă s-o îndepărteze. 

— Am lucruri de făcut, Donatella! Astă-seară am spectacol 


Mâna ei îi desfăcu fermoarul și-și croi drum înăuntru. 
— Toate astea pot aștepta, şopti ea. 
El gemu și cedă, urându-și slăbiciunea. 


Donatella ieși din teatru pe la intrarea artiștilor. Aparatul de 
fotografiat făcu clic de cinci ori. Două minute mai târziu, 
Roberto Rossini ieșea, la rândul lui, pe aceeaşi uşă. Aparatul de 
fotografiat făcu clic din nou. Fotograful zâmbi. Asta era dovada 
finală. Avea şi fotografii de săptămâna trecută, cu ea ieşind din 
apartamentul lui Rossini. Deschise portiera mașinii, porni 
motorul şi plecă să developeze fotografiile. 


După câteva zile, plicul ateriză pe covoraşul de la intrarea 
apartamentului din New York. 

După cinci minute, Giovanni Bianchi îi studia cu interes 
conținutul. Aşadar, soţia lui se îndrăgostise de Roberto Rossini. 

Asta chiar că-l luase prin surprindere. Toate femeile din Italia 
erau îndrăgostite de Rossini, iar Giovanni nu-și putea imagina 
că celebrul cântăreț de operă ar fi fost interesat de o relaţie 
amoroasă exclusivă şi stabilă. 

Poate că Donatella era pur și simplu îndrăgostită, sau poate 
că menopauza îi întuneca judecata. Roberto Rossini era mult 
mai tânăr decât ea. Evident, Donatella se amăgea singură. 

Oricum ar fi stat lucrurile, era timpul ca Rossini să fie scos 
din ecuaţie. 


CAPITOLUL 17 


Într-o dimineaţă însorită de iulie, Paolo îl aştepta pe Roberto 
ca să discute cu el despre sezonul următor. Un ciocănit scurt se 
auzi la uşă. 

— Intră! spuse el. 

— Îmi pare rău că am întârziat. Am dormit prea mult, spuse 
Roberto făcându-i semn din cap lui Paolo în timp ce intra în 
birou și lua loc. Am vreo șansă să beau o cafea? 

— Sigur că da, răspunse Paolo ascunzându-și iritarea şi 
sunându-și secretara ca să comande una. Avem de discutat 
programul pentru următoarele șase luni, Roberto. Știu că te duci 
la Londra în august pentru La Traviata şi că-ți iei concediu în 
septembrie, ca de obicei. Apoi ai alte trei săptămâni la Covent 
Garden, precum și înregistrarea lui Ernani pentru EMI). 

Roberto dădu din cap în semn de aprobare. 

— Deci te întorci aici până la jumătatea lui noiembrie, ca să 
repeţi pentru La Bohème? continuă Paolo. 

Roberto dădu iarăși din cap. 

— Da. lar apoi în februarie, după ce vin de la Paris, mă întorc 
aici ca să-l joc pe Duce în Rigoletto, nu-i aşa? 

— Da. O să avem nevoie să fii aici pentru câteva repetiţii 
preliminare. Se construieşte un decor complet nou şi trebuie să 
te familiarizezi cu el. 

— Cu multe trepte? întrebă Roberto, dându-și ochii peste cap. 

— Da, cu multe trepte, confirmă Paolo. 

— După asta, cred că o să plec la New York și la Met pentru 
Tosca, iar apoi am un concert în Central Park, dar o să trebuiască 
să confirmi datele împreună cu agentul meu. 

— Bineînţeles. Am programat o convorbire telefonică pentru 
mâine-dimineaţă. 

Telefonul de pe biroul lui Paolo sună. 

— Scuză-mă, spuse el, ridicând receptorul. Ce-i? i-am spus 
că nu vreau să fiu deranjat... Înţeleg. Atunci, presupun că 
trebuie să-mi faci legătura cu ea... Anna, bună dimineaţa! 
exclamă el, zâmbindu-i lui Roberto ca să-i dea de înţeles că-și 


cerea scuze, însă, în secunda următoare, zâmbetul îi dispăru de 
pe faţă. Ce ai făcut? Eşti absolut sigură? Nu, bineînţeles că nu 
trebuie! O să fie nevoie să reorganizez lucrurile. Ai grijă de tine. 
Te sun mâine-dimineaţă. Da, sigur că înţeleg. Ciao, cara! 

Paolo puse jos receptorul şi făcu o grimasă. 

— Care e problema? întrebă Roberto. 

— Problema e că Madama noastră Butterfly are scarlatină. 

— Scarlatină? 

— Da, scarlatină. Fetiţa ei a luat-o acum două săptămâni. 
Bineînţeles, asta înseamnă că Anna n-o să fie aici nici astă-seară, 
nici în restul săptămânii, dacă nu vrem ca întreaga companie să 
fie infectată. Scuză-mă, Roberto, dar trebuie să-l sun pe 
Riccardo, care e jos, cu orchestra. N-o să fie deloc încântat! 

Paolo sună în culise şi, zece minute mai târziu, sosi și 
Riccardo, gâfâind din pricină că urcase iute pe scări. După ce se 
aşeză, Riccardo îl privi pe Roberto, așteptând în mod clar ca 
acesta să părăsească încăperea. 

— Vreau să aud pe cine alegeţi. Cânt alături de ea în seara 
asta, nu uitaţi, spuse Roberto, rămânând pe loc. 

— Desigur, cum doreşti. Cred că Cecilia Dutton trebuie să-i ia 
locul Annei, spuse Riccardo. 

— Astă-seară are un recital la Paris, îi reaminti Paolo. 

— Atunci, Ivana Cassall sau Maria Forenzi? propuse 
Riccardo. 

— Forenzi e o posibilitate, dar... 

— Nu, nu se potriveşte. E prea bătrână. Nu-şi aduce aminte 
cuvintele. Refuz să cânt alături de ea! declară Roberto pe un ton 
categoric. 

Timp de cinci minute, Paolo şi Riccardo propuseră diverse 
alte nume, pe care Roberto le refuză. În cele din urmă, după ce 
rămaseră fără idei, se instală o tăcere deznădăjduită, care fu 
întreruptă de Roberto. 

— Domnilor, am răspunsul pentru voi! 

Cei doi îl priviră lung, lipsiţi de orice expresie. 

— Chiar așa? întrebară ei în cor. 

— Absolut. Oare nu e evident? Trebuie s-o lăsați pe Rosanna 
Menici să cânte Butterfly în seara asta! Ea e soprana de rezervă. 


Şi pentru asta se pregătesc dublurile, nu? Repetă de săptămâni 
întregi împreună cu mine și cunoaște rolul foarte bine. lar eu o 
s-o ajut. 

— Nici nu se pune problema, răspunse Paolo scurt, 
ridicându-şi palmele în semn de împotrivire. N-am menajat-o în 
tot acest timp ca s-o văd împinsă spre un asemenea rol înainte 
să fie pregătită! Butterfly e pentru o interpretă matură, cu 
experienţă. Ar putea fi un dezastru! 

— Personajul Butterfly e o fată de cincisprezece ani, le 
reaminti Roberto. Dacă reușește să cânte în rolul ăsta, și știu că o 
s-o facă, într-un fel e mai bine decât dacă debutează în La 
Boheme. Gândiţi-vă la publicitatea pe care ea o s-o atragă! 

— Gândeşte-te la critici, gemu Paolo. Riccardo, ce părere ai? 

— Cred că n-avem alternativă, răspunse Riccardo, scoțând 
apoi un oftat adânc. E prea târziu ca să aducem pe cineva din 
afară. Avem de ales între Rosanna Menici şi anularea 
spectacolului. 

— Instinctul îmi spune că ea n-o să ne dezamăgească. Poate 
că e mâna sorții, adăugă el, ridicând din umeri. 

— Nu cumva asist la o conspirație? întrebă Paolo, ai cărui 
ochi se plimbară, vicleni, de la Roberto la Ricardo și înapoi, 
evaluând situaţia, iar apoi el îşi frecă bărbia, gânditor. Lăsaţi-mă 
să dau un telefon, să încerc s-o găsesc pe Cecilia. Poate că încă 
n-a plecat spre Paris. Dacă a făcut-o, îi spun Rosannei că o să fie 
pe scenă astă-seară. 

— Minunat! N-o să regreți! exclamă Roberto sărind în sus, 
plin de înfocare. Spune-i Rosannei că-i stau la dispoziţie în 
după-amiaza asta, ca să trecem împreună prin orice fragment de 
care nu e sigură. 

Apoi el dădu din cap în chip de salut şi ieşi din birou. 

— Crezi că are dreptate? întrebă Paolo, studiind cu atenţie 
faţa lui Riccardo. 

— Aşa cred. 

Paolo bătu cu creionul în masă. 

— Tot interesul ăsta al lui Roberto pentru Rosanna... crezi că 
e pur profesional? 

— Aşa pare. E un gentleman perfect atunci când lucrează cu 


ea. 

— Întotdeauna e, până când sare pe ele înfigându-și ghearele, 
murmură Paolo. 

— Lucrul cel mai important e că Rosanna nu pare deloc 
interesată de el, adăugă Riccardo. 

— Ei bine, sper că așa și rămâne, fiindcă dacă Roberto Rossini 
se atinge fie şi de un fir de păr din capul ei, o să... 

— Paolo, înțeleg cât de importantă e Rosanna pentru tine, 
însă nu e treaba noastră ce fac interpreţii în vieţile lor personale! 

— Sunt conştient de asta, Riccardo, răspunse Paolo scurt. lar 
acum, să dăm nişte telefoane! 


La prânz, Abi răspunse la telefon. 

— Alo, Abi sunt! 

— Abigail, la telefon Paolo. Rosanna e acasă? 

— Da, dar face duș. Pot să-i transmit un mesaj? 

— Nu. Cred că ar fi mai bine să-i spui să vină la telefon. 

— În regulă. 

Două minute mai târziu, Rosanna apăru, picurând, și luă 
receptorul. 

— Ce-i, Paolo? 

Abi o văzu devenind lividă în timp ce asculta ceea ce-i 
spunea Paolo, 

— Bine, atunci ne vedem la două, la teatru, da? Ciao! zise 
Rosanna și puse receptorul în furcă, lăsându-se pe scaun. 

— Ce naiba se întâmplă? A murit cineva? întrebă Abi. 

— Nu. 

— Atunci, ce e? Arăți îngrozitor! 

Rosanna inspiră adânc, iar apoi o privi lung pe prietena ei. 

— În seara asta trebuie să cânt Madama Butterfly la Scala. 


Rosanna şedea în fața oglinzii, iar machieuza o transforma în 
tânăra japoneză Cio-Cio-San. Era năucită, cu gândurile 
împrăştiate. Nu era agitată şi nici entuziasmată. De fapt, nu 
simțea aproape nimic. Privi la buchetul mare de trandafiri roșii 
aflat pe masa din fața ei. 


Rosanna, 

O să fiu cu tine, 

Roberto 

P.S. Am plătit eu claque pentru tine. 


Rosanna nu putu să nu zâmbească. Roberto se purtase 
minunat la repetițiile de după-amiază: calm, interesat şi dornic 
să ajute. Dacă n-ar fi ştiut cum o tratase el pe Abi, ar fi cedat cu 
totul sentimentelor pe care i le nutrea. Dar, indiferent de ceea ce 
urma să se întâmple pe scenă în acea seară, ea îşi jură că Roberto 
Rossini n-avea să-i cucerească inima. 

— Cum vi se pare peruca? E confortabilă? 

— Poftim? 

— V-am întrebat dacă peruca vi se pare confortabilă. 

— E bine, răspunse Rosanna, revenind cu picioarele pe 
pământ. 

— E puţin cam mare, însă am fixat-o cu atâtea agrafe, încât n- 
ar mişca-o nici măcar o tornadă, spuse coafeza râzând. Bine, vă 
las să vă pregătiți. Mult noroc, signorina Menici! 

— Mulţumesc. 

La un minut după aceea, se auzi o bătaie în uşă. 

— Sunt Paolo! 

— Intră, te rog! 

— Cum ești? întrebă el, trecând pragul. 

— Bine, cred. 

— Bun. Pari destul de calmă. Am venit să te duc sus, în 
culise. Riccardo vrea să te vadă înainte de începerea 
spectacolului. 

Rosanna se ridică în picioare, aruncă o ultimă privire în 
oglindă și îl urmă pe Paolo pe coridor, iar apoi în culise, unde o 
aştepta Riccardo. Acesta o sărută pe ambii obraji. 

— Rosanna, o să te urmăresc tot timpul din fosa orchestrei. 
Dacă ai nevoie de îndrumare, uită-te la mine! Eşti emoționată? 

— Nu. E ciudat, dar nu mă simt deloc emoționată. 

— E minunat că ești calmă. Cunoșşti foarte bine rolul. O să fii 
mândria Scalei, cara! 

— O să fac tot ce pot, Riccardo, îți promit! 


— Mă duc să-l salut pe unul dintre prietenii tăi de suflet, 
spuse Paolo. 

— Pe cine? 

— Aşteaptă şi o să vezi, răspunse el, fără să divulge secretul. 


Zece minute mai târziu, începu uvertura. Personalul se agita 
în jurul Rosannei, făcând ajustări de ultim moment la costum și 
la machiaj sau verificând recuzita, însă ea abia dacă reacționa. 
Visase la seara aceea şi totuși se simțea departe, ca și cum 
lucrurile nu i s-ar fi întâmplat ei cu adevărat. 

Începu muzica bine cunoscută, care îi semnala intrarea în 
scenă. Spuse o rugăciune, îşi făcu cruce şi ieși pe scenă. 


Luigi Vincenzi stătea în loja lui Paolo și privea în jos, la 
silueta subţire, atât de mică și de modestă. Interpretarea lipsită 
de efort, alături de tinereţea și de vulnerabilitatea ei, o făcea cea 
mai desăvârşită Butterfly din câte văzuse el vreodată. Şi avea o 
asemenea prezență, un asemenea magnetism! Se întâmpla foarte 
rar ca publicul de la Scala să fie atât de tăcut, dar acum, în timp 
ce privea în jur, Luigi văzu că toți ochii erau ațintiți asupra 
Rosannei, iar liniştea era palpabilă, ca și cum două mii de 
oameni îşi țineau împreună respirația. Da, existaseră câteva 
imperfecțiuni tehnice, dar ele puteau fi rezolvate destul de ușor. 
Luigi simți cum îi curgeau lacrimile pe obraji. Rosanna lui, pe 
care o descoperise şi o crescuse, îşi făcea cel mai desăvârşit 
debut! Luigi știa că era martor la un moment istoric. 


Paolo lăsă să-i scape un oftat de ușurare în clipa în care 
buchetele de flori începură să cadă la picioarele Rosannei. 
Strigăte de „Bravo!” răsunară în sală. Spectatorii erau în 
picioare, aplaudând nașterea unei stele. Nu așa prevăzuse el 
debutul Rosannei, însă ştia că n-ar fi putut cere mai mult. Fusese 
magnifică. Se întoarse spre Luigi, care scotocea după o batistă ca 
să-şi şteargă ochii. Fără să spună nici un cuvânt, cei doi se 
îmbrățișară. 


Rosanna stătea în fața cortinei, privind potopul de flori care 


cădeau pe scenă şi absorbind ovaţiile entuziaste ale publicului. 
Nu-și amintea dacă reuşise să cânte vreo notă, cu atât mai puțin 
dacă avusese tonalitatea potrivită. Precum un robot, îl lăsase pe 
Roberto s-o conducă la rampă de nenumărate ori, în timp ce 
amândoi făceau plecăciune după plecăciune. 

Apoi totul se încheie. Ceilalţi artiști o felicitară, înghesuindu- 
se în jurul ei din toate părțile și spunându-i că fusese incredibilă. 
Rosanna se întoarse în cabina ei, ameţită, deschise ușa și tresări 
văzând cine o aștepta. 

— Luigi! exclamă ea aruncându-se în braţele lui și începând 
să plângă. 

— O, Rosanna, chiar atât de rău îţi pare că mă vezi? întrebă 
Luigi râzând şi bătând-o pe umerii cutremuraţi de plâns. 

— Nu... bineînţeles că nu! Mă bucur foarte mult că ai venit! 
Nu... nu ştiu de ce plâng, crede-mă! 

— Te eliberezi de tensiune, spuse Paolo, care îl urmase pe 
Luigi în cabină. Luigi, află că era atât de calmă înainte de a intra 
în scenă, încât m-am temut că asta nu era spre binele ei. Dar n-ar 
fi trebuit să-mi fac griji. 

Rosanna își ridică atunci capul de pe pieptul lui Luigi și văzu 
în oglindă că machiajul strident începuse să-i curgă pe fața. Luă 
un şerveţel și încercă să-l repare cât putu de bine. În uşă se auzi 
o altă bătaie și Roberto își făcu, la rândul lui, apariţia în cabină. 
Văzându-i faţa scăldată în lacrimi, se îndreptă spre ea, 
ignorându-i pe ceilalți doi bărbați. 

— Dar ce s-a întâmplat, Rosanna? 

— Nu-i nimic, sunt bine! 

Şi dintr-odată chiar era. Lucrurile își recăpătară contururile 
clare în clipa în care se întoarse ca să-i zâmbească lui Roberto. 

— Cred că e doar o reacţie normală. Rosanna e acum o 
adevărată artistă emoțională, Roberto, spuse Luigi, zâmbindu-le 
amândurora. 

— lar tu ai ajutat-o să devină astfel, Luigi! Mă bucur să te 
revăd, spuse Roberto îmbrățişându-și fostul profesor. 

— Ai cântat magnific în seara asta, dragul meu! Cred cu 
adevărat că devii mai bun pe măsură ce trece timpul. 

— O să consider că mi-ai făcut un compliment, Luigi, 


răspunse Roberto pe un ton ironic. 

— Cât de rău a fost? întrebă Rosanna, cercetând cu o privire 
neliniştită chipurile celor trei bărbaţi adunaţi în jurul ei. Nu-mi 
amintesc nimic din ceea ce am făcut! 

— Rosanna, răspunse Luigi, punându-și palmele peste 
mâinile ei, n-a fost câtuși de puţin rău! Dimpotrivă. Ar trebui să 
fii fericită! Ai fost desăvârșită în seara asta. 

— Chiar așa? 

— Da, întări Luigi, dând din cap. Sunt foarte mândru de tine! 
La fel sunt şi Paolo și Riccardo. 

— Și eu sunt mândru, mica mea Butterfly! Rareori am văzut 
un public atât de captivat. 

Roberto o luă de mâini și o trase spre el. Se priviră unul pe 
altul cu o intensitate generată, parcă, de o reacţie chimică. 

— Am venit să te felicit, continuă el pe un ton blând, iar apoi, 
devenind conștient dintr-odată de celelalte două perechi de ochi 
care-i priveau, adăugă: Şi să vă spun că am rezervat o masă la 11 
Savini. După ce semnez autografele, vă invit pe toți la cină, ca să 
sărbătorim! 

— E o idee excelentă, fu de acord Luigi. 

Rosanna îl privi pe Roberto și, deși fiecare fibră din corpul ei 
vibra în prezenţa lui, un instinct de autoconservare o făcu să fie 
reținută. 

— E foarte generos din partea ta, dar... cred că ar trebui să 
mă duc acasă. Sunt foarte obosită. 

— Cum dorești, răspunse Roberto, surprins, iar apoi îi aruncă 
o privire la Paolo şi comentă: Butterfly a noastră a cucerit La 
Scala și acum vrea să meargă acasă, ca să se culce! 

— Rosanna a avut o zi lungă. Haide, Roberto, să-i lăsăm pe 
Rosanna și pe Luigi să vorbească în liniște! 

Roberto îi sărută mâna Rosannei și buzele îi zăboviră pe 
pielea ei o secundă mai mult decât trebuia. 

— Noapte bună, micuţo! Vise plăcute! îi ură el în timp ce se 
îndrepta spre ușă, urmat de Paolo. Ne vedem în vestiarul meu, 
Luigi! Noi trei o să închinăm în cinstea vedetei absente. 

Luigi dădu din cap în semn de aprobare în timp ce ușa se 
închidea, lăsându-i singuri pe cei doi. Rosanna se așeză pe un 


scaun şi căscă. 

— Sper că Roberto n-a crezut că sunt nepoliticoasă! Sunt prea 
epuizată ca să mă mai mișc, spuse ea. 

— Desigur. E absolut de înțeles, spuse Luigi, care credea că 
era foarte bine ca Rosanna să plece acasă mai devreme. 

La fel ca și lui Paolo, nu-i scăpase chimia extraordinară dintre 
Roberto și protagonista rolului feminin principal, iar asta îl 
făcea să se simtă tulburat. 

Vocea neliniștită a Rosannei îi întrerupse reveria. 

— Luigi, spune-mi sincer, am fost bine în seara asta? 

— Încep să cred că eşti în căutare de complimente, răspunse 
el zâmbind. Da, ai fost foarte bine! Desigur, au existat mici 
scăpări, dar unele pe care o să le poți corecta cu ușurință 
datorită unor trucuri ce necesită timp şi experienţă ca să le 
înveţi, însă dacă ţi-aş spune că l-ai surclasat pe marele signor 
Rossini, atunci o să înţelegi cât de bună ai fost. 

— Chiar așa? 

— Da. Și, cu toate astea, tot vrea să te scoată la cină. 

— A fost foarte bun cu mine. 

— E o calitate neobișnuită la el. Mă gândesc că poate are vreo 
slăbiciune pentru tine, ce zici? 

— Nu știu, răspunse Rosanna, căscând din nou. 

— Te las acum. Stau la Milano până mâine. Poate luăm 
prânzul împreună, ca să-ţi împărtășesc cum se cuvine câteva 
consideraţii despre spectacolul din seara asta, ce zici? o întrebă 
Luigi, privind-o cu ochi strălucitori. 

— Desigur. 

— Bun. Atunci, ne vedem mâine la ora douăsprezece, la Biffi 
Scala. 

El ieşi din încăpere, iar Rosanna rămase singură în cele din 
urmă. Se sprijini de spătarul scaunului şi privi în gol, încercând 
să-şi amintească spectacolul. 

Nu reuși decât să evoce ochii lui Roberto, care o priveau în 
timp ce el îi cânta despre iubire. 


CAPITOLUL 18 


Paolo puse receptorul în furcă şi privi pe fereastră, 
morocănos. Toată grija pe care o avusese, orele de discuţii cu 
Riccardo, iar acum, din pricina scarlatinei, planurile lui pentru 
viitorul Rosannei se duseseră pe apa sâmbetei! 

Unii ar fi spus că ceea ce se întâmplase era spre binele 
Rosannei: debutul ei neaşteptat într-un rol atât de dificil atrăsese 
un potop de cronici superbe. Criticii avuseseră o părere 
unanimă în privinţa vocii ei: era uluitoare şi-i prevedeau lucruri 
măreţe în viitor. 

Toate astea erau bune, Paolo o ştia și el, însă sperase ca 
Rosanna să cânte roluri solo pentru restul sezonului, după care 
să deschidă noul sezon cu La Bohème, așa cum plănuiseră. Cu 
toate astea, lucrul se dovedise imposibil. Rosanna era tânăra 
soprană pe care întregul oraș voia s-o vadă. Vestea despre 
debutul ei senzaţional se răspândise ca un foc mistuitor. Casa de 
bilete a operei fusese asaltată de oameni care doreau bilete la 
următorul ei spectacol. Situaţia era îngreunată şi de faptul că 
Anna Dupré rămăsese foarte slăbită după scarlatină, iar medicul 
specialist îi recomandase să se odihnească în următoarele luni. 
Asta îi lăsa loc liber unei alte soprane în rol principal, așa că 
Paolo fusese convins de către cei din jur că Rosanna era alegerea 
cea mai bună. Strânsese din dinţi şi-i oferise publicului ceea ce- 
și dorise: pe Rosanna Menici, o nouă tânără stea. 

Trebuia să recunoască cinstit că ea își interpretase rolurile cu 
brio. Şi că devenise acum adorata tuturor, fără să-şi fi dorit 
neapărat acest lucru. 

Alte companii de operă începuseră să dea târcoale. Fără 
tragere de inimă, Paolo o sfătuise pe Rosanna să-și ia un agent. 
Chris Hughes, agentul american care îl reprezenta pe Roberto, 
fusese mai mult decât încântat s-o ajute. Paolo ştia că protejata 
lui își întinsese aripile în cele din urmă și că începuse să zboare. 


Rosanna și Chris Hughes ședeau împreună la o masă de la Il 
Savini. Chris comandase o sticlă de șampanie și insistase ca 


Rosanna să bea un pahar. 

— În cinstea ta, cea mai recentă clientă a mea! Cred că o să 
facem echipă bună, Rosanna. 

Ea dădu din cap în semn de aprobare, contemplându-l pe 
bărbatul frumos și blond așezat în fața ei. Chris îi amintea de 
toți actorii americani tunşi scurt pe care îi văzuse în filmele 
hollywoodiene. 

— Aşa sper și eu, Chris! 

— Acum, înainte de a trece în revistă rezervările pe care ţi le- 
am făcut, cred că ar trebui să-ți explic exact cum funcționează 
lucrurile, ce zici? 

— Bine. 

— Eu o să am grijă de programul tău şi, pentru început, o să 
mă ocup și de partea de relaţii publice. S-ar putea ca, la un 
moment dat, având atât de mult succes, să ai nevoie de cineva 
care să se ocupe de relațiile publice cu normă întreagă, ca în 
cazul lui Roberto. 

Rosanna dădu din cap în semn că era de acord. 

— Am agenții la Londra și la New York, cu câte o secretară în 
fiecare dintre ele. Secretarele se ocupă de aranjamentele de 
deplasare, rezervări la avion şi hotel şi aşa mai departe. Dacă e 
vreo problemă, poți suna la biroul de la Londra pe timpul zilei 
și la cel de la New York până la miezul nopții. O să-ţi dau și 
numerele mele de acasă. Am discutat deja despre comisionul 
meu și cred că ești mulțumită, nu? întrebă el. 

— Da, Chris. 

— Bine. Nu mai trebuie să știu decât unde să-ţi transfer banii. 
Toate onorariile tale o să-mi fie plătite mie și e mult mai uşor 
dacă îmi dai un număr de cont bancar, astfel încât să pun 
cecurile încasate direct în el, fără să te deranjez. 

— N-am cont bancar, răspunse Rosanna, năucită de 
informațiile pe care i le dăduse Chris. 

— Chiar aşa? Atunci, cred că ar trebui să-ți deschizi unul, 
draga mea, spuse el zâmbind. Există toate șansele ca, în anii care 
vin, să devii o tânără doamnă cu avere. Eu sunt întotdeauna 
plătit în dolari de către companiile de operă. Ceea ce face ca 
lucrurile să fie simple pentru toată lumea, dar pot schimba 


dolarii în orice monedă vrei tu. Acum, gata cu aranjamentele 
financiare! Haide să comandăm de mâncare și să ne mutăm la 
partea interesantă, care priveşte programul tău. 

Chris studie meniul câteva minute și apoi chemă chelnerul. 

— Ce dorești, Rosanna? 

— Vitello tonnatoni»! și salată, vă rog. 

— E o alegere bună. Acelaşi lucru şi pentru mine. 

— Mulţumesc, domnule! 

Chelnerul îşi notă comanda și apoi dispăru. 

— Bun. Să ne întoarcem la program. Am doar vești bune, 
Rosanna. Lumea e la picioarele tale în clipa de față. Covent 
Garden ţi-a oferit rolul Violetei, pe care o să-l interpretezi alături 
de Roberto, care-l joacă pe Alfredo. Cei de la Covent Garden 
sunt disperaţi să te aducă, fiindcă soprana lor principală i-a 
anunţat că e însărcinată şi că îşi ia liber. O să repeţi vreme de 
patru zile, iar apoi, în august, o să susții opt reprezentații. 

Rosanna păli. 

— Patru zile de repetiţii? Dar e un rol pe care nu l-am mai 
interpretat niciodată! 

— Sunt sigur că Paolo şi Roberto o să te ajute înainte de 
plecare. După Covent Garden ai o lună liberă, apoi te întorci la 
Londra pentru un concert de caritate la Albert Hall. Există 
posibilitatea să  încheiem un contract cu Deutsche 
Grammophon!). Sunt interesați să înregistreze Butterfly cu 
Roberto, care are deja contract cu ei, dar detaliile nu sunt încă 
definitivate. Vor să te cunoască, evident, și am să-ți comunic 
data. Oricum, dacă înțelegerea nu se concretizează, există 
posibilitatea să înregistrezi la Londra, în octombrie. De 
asemenea, Palais Garnier din Paris vrea să te angajeze pentru un 
concert de gală la sfârşitul aceleiași luni, iar apoi zbori înapoi la 
Milano, unde o să repeți pentru La Bohème. 

Rosanna sorbi din şampanie, agitată. 

— Cât timp am la dispoziție pentru asta? O oră? 

— O săptămână, de fapt. 

— Nu, Chris, îl contrazise Rosanna, clătinând din cap. Am 
nevoie de mai mult timp. A fost visul meu să joc Mimi la Scala. 
Vreau să fiu sigură că am destul timp să mă pregătesc şi să-i dau 


vocii mele șansa de a se reface. 

— Atunci, probabil că putem să găsim zece zile, mormăi 
Chris fără să-şi ridice privirea din agendă, iar apoi continuă: 
după aceea, zbori la Viena, unde o să stai două săptămâni, ca să 
cânţi Butterfly în martie, lucru care a fost consimţit de Paolo. 
Apoi te întorci la Milano ca să cânţi în rolul Gildei, alături de 
Roberto, care o să fie Ducele. După aceea ai două luni la New 
York, ca să te pregătești pentru debutul în Romeo et Juliette, la 
Met. 

Chelnerul sosi cu mâncarea. 

— Arată foarte bine! Haide să mâncăm, o invită Chris, luând 
cuțitul și furculita. 

Rosanna se strădui, însă apetitul îi dispăruse. 

— Bun, avem cincisprezece minute pentru cafea, anunță 
Chris în timp ce-și verifica ceasul. Ai un interviu cu Le Figaro în 
patruzeci şi cinci de minute. Vrei să mă întrebi ceva? 

— Da, dar mă simt deja extenuată, Chris, răspunse ea cu 
sinceritate. 

— Îmi cer scuze, Rosanna! Paolo m-a avertizat să nu te forțez 
şi o să mă străduiesc să-l ascult. Îţi promit că o să încerc să-ți 
dau un respiro, dar, draga mea, trebuie să batem fierul cât e 
cald. 

Chris ridică din umeri ca şi când ar fi întrebat-o: „La ce te 
aşteptai?” 

— S-a întâmplat atât de repede, asta e tot, spuse Rosanna 
muşcându-şi buza şi ferindu-şi privirea, fiindu-i teamă că mai 
avea puțin și izbucnea în lacrimi. 

Realizând cât de copleşită era, Chris se întinse și o strânse de 
mână, ca s-o liniștească. 

— Înţeleg. Uite, Rosanna, dacă simți că te fortezi, trebuie doar 
să-mi spui. Sunt de partea ta, îți amintești? 

— Atunci, poți să-mi dai mai mult timp ca să mă pregătesc 
pentru La Boheme? pledă ea. 

— Asta înseamnă că trebuie să anulăm Paris Garnier... 
murmură el în timp ce-și plimba degetul peste lista de 
angajamente. Dar o să tai evenimentul de pe listă, dacă ești 
sigură că asta vrei să faci. 


— Da, vreau. 
— Bine, oftă el. Consideră treaba ca şi făcută. 


După interviul cu Le Figaro, care avusese loc în foaierul de la 
Scala, Rosanna urcă scara şi se duse în biroul lui Paolo. 
Lucrurile se mișcau atât de repede, încât lumea se învârtea cu 
ea. Planurile lui Chris păreau foarte interesante, dar nu cumva 
se înhăma la prea mult? Avea nevoie să vorbească cu Paolo, să 
vadă ce credea și el. 

Rosanna bătu la ușă. 

— Intră, Rosanna, răspunse Paolo. Ce faci? Arăți obosită! 

— Cam așa mă şi simt, răspunse ea, așezându-se pe un scaun. 
Am luat prânzul cu Chris, care m-a făcut praf! A pus deja la cale 
un program pentru următorul an și jumătate. A trecut prin el 
atât de repede, încât n-am putut ține pasul. 

— Chris e foarte dinamic, fu de acord Paolo, dar presupun că 
asta îl face un agent de succes. 

— Mai am atât de multe de învăţat, Paolo! Sunt îngrijorată că 
pun căruţa înaintea cailor. 

— Atunci trebuie să-i spui lui Chris cum te simți. 

— l-am spus. 

— Asta e bine. Aminteşte-ţi că el lucrează pentru tine şi nu 
invers. E un om bun, cu mult mai bun decât mulți alţii pe care ţi 
i-aş putea da de exemplu. Unii ca ei te-ar plimba de la un capăt 
la celălalt al lumii pentru un singur concert dacă banii ar fi 
suficient de mulți. 

— Ştiu. Și înţeleg şi cât de norocoasă sunt fiindcă atâţia 
oameni vor ca eu să cânt. Dar i-am spus lui Chris că prioritatea 
mea e La Scala. Şi celelalte companii sunt importante, însă 
pentru mine aici e tot ceea ce contează, spuse Rosanna, iar apoi 
făcu o pauză și privi afară, pe fereastră. Nu mi-am imaginat că o 
să fie așa! 

— Eşti abia la început, e firesc să ţi se pară ciudat. Sunt 
convins că, odată ce te obișnuieşti, o să faci faţă, o asigură Paolo 
cu o încredere pe care, de fapt, n-o avea în întregime. Spune-mi, 
cum ţi se pare ideea de a merge la Londra cu Roberto? 

— Cântăm bine împreună, răspunse Rosanna, precaută. 


— Aşa e. Toată lumea e de părere că vă potriviţi bine pe 
scenă. Apoi Paolo nu se putu abține și, împotriva a ceea ce 
cumpănise deja, adăugă: Ştiu că nu mă priveşte, însă Roberto 
poate fi... foarte fermecător atunci când doreşte și... 

— E-n regulă, i-o tăie Rosanna. Înţeleg ce încerci să-mi spui 
şi-ţi garantez că pot să am grijă de mine. 

— Mă bucur să aud asta. 

Paolo o însoți până în foaier, iar apoi o sărută pe obraji. 

— Ţine minte, de fiecare dată când ai nevoie de un sfat sau 
dorești doar să vorbeşti despre ceva, ştii unde mă găseşti. Sunt 
mândru de tine, Rosanna! Ciao! 

— Ciao, Paolo! Nu pot să-ți mulțumesc îndeajuns! 

El o privi cum pleca, după care urcă scările, intră în birou, 
ridică receptorul şi formă numărul lui Roberto. Nu răspunse 
nimeni. Puse receptorul în furcă și încercă să se concentreze 
asupra unor chestiuni administrative. 


CAPITOLUL 19 


Roberto auzi telefonul sunând, însă îl ignoră. Atinse 
orgasmul cu un strigăt și apoi se prăbuşi deasupra Donatellei. 

— Caro, a fost minunat! spuse ea cu respiraţia tăiată. 

Roberto se rostogoli pe o parte şi se întinse lângă ea, cu ochii 
închiși, cuprinzându-și fața cu palmele. 

— Dragule, am veşti foarte bune, continuă ea, mângâindu-l 
ușor pe umăr. 

— A, da? 

— Pot să vin cu tine la Londra în august. De fapt, de acum 
înainte pot veni oriunde mergi. 

Fără să aibă idee dacă își exprimase vreodată dorința ca ea 
să-l urmeze în străinătate, Roberto îşi luă încet mâinile de pe 
față şi se întoarse ca s-o privească. 

— Ce vrei să spui? 

— Mă despart de Giovanni. l-am spus, iar lucrurile sunt deja 
aranjate. Mă pot muta la tine oricând dorești. De acum înainte, 
putem fi mereu împreună. 

Roberto o privi fără să-i vină să creadă. 

— Nu fi atât de îngrijorat, caro! Nu mi-a fost greu să iau 
hotărârea. Sunt foarte fericită! E ceea ce mi-am dorit. 

— Dă-mi voie să înțeleg, spuse Roberto, reușind să-și 
găsească vocea, i-ai spus lui Giovanni că-l părăseşti? 

— Da. 

— Dar de ce ai face așa ceva? 

— Chiar trebuie să mă întrebi? Pentru că pe tine te iubesc, 
pentru că relația pe care am avut-o cu soțul meu s-a terminat de 
mult, pentru că... 

— Şi el a fost de acord cu toate astea, pur și simplu? o 
întrerupse Roberto. 

— Nu mă poate opri. N-are de ales. 

— Ştie, întrebă Roberto, dregându-și glasul, ştie cine sunt? 

— Nu, încă nu, dar o să afle, desigur. 

Donatella zări o umbră de îngrijorare pe fața lui. Îi trase 
bărbia spre ea. 


— Caro, nu te îngrijora! M-am asigurat că nu ne poate atinge 
pe nici unul dintre noi. Am banii mei, o grămadă. N-o să ne mai 
trebuiască nimic pentru tot restul vieții. 

În cele din urmă, Roberto începu să înţeleagă ce se întâmpla. 
Sări ca ars din pat şi-şi înşfăcă halatul de pe spătarul scaunului. 

— Unde te duci? 

— Să fac un duș. Mi-am amintit că trebuie să fiu la teatru mai 
devreme în seara asta. 

— Dar trebuie să vorbim! Vin să te văd mai târziu, după 
spectacol. Te duc acasă cu maşina. 

— Nu! Am alte planuri. 

Roberto se opri în dreptul uşii de la baie şi se întoarse ca s-o 
privească. Era întinsă pe pat, pozând în chip seducător, dar în 
acel moment îi provoca silă. 

— Donatella, nu-mi poţi organiza viaţa fără ca eu să am ceva 
de spus! Nu-mi vine să cred că ai făcut așa ceva înainte să mă 
întrebi! 

— Dar dorinţele tale sunt întotdeauna pe primul loc! Îl 
părăsesc pe Giovanni ca să fim împreună și într-o bună zi să ne 
căsătorim. Și... 

— Te rog, Donatella, destul! Vreau să pleci! 

Roberto văzu cum fața Donatellei se descompuse brusc. Ea se 
întoarse și-și îngropă capul în pernă. Copleșit de remușcări, se 
așeză pe scaun cu mișcări greoaie, trecându-și degetele prin păr 
și inspirând adânc. 

— Îmi pare rău că am strigat. Povestea asta e... ei, bine, e un 
șoc! Gândeşte-te la scandal, Donatella! Soţul tău e un om cu 
influenţă la Milano. Nu pot să cred că n-o să lupte, ci o să-și lase 
soţia să plece de lângă el, pur și simplu. 

— Ba da. E nevoit. Îmi pare rău, Roberto! Trebuia să-ţi fi spus 
din timp de planurile mele. O să plec, așa cum mi-ai cerut. 

Cobori din pat cu un efort vizibil şi începu să se îmbrace. 

— Cara, am doar nevoie de puţin timp ca să mă gândesc, asta 
e tot, se scuză Roberto. 

O urmă până la ușa de la intrare. Încercă s-o sărute, dar ea se 
feri. 

— Te sun în seara asta, bine? insistă el. 


Donatella nu privi înapoi, ci se îndreptă spre lift. 

Roberto închise ușa şi mintea începu să-i fiarbă. De 
săptămâni întregi se pregătea să-i spună Donatellei că relația lor 
se terminase. Și iată, ea tocmai îl informase că soțul ei știa că 
voia să divorțeze ca să fie alături de cel pe care-l iubea. Era atât 
de ridicol, încât lui Roberto îi venea să râdă. Donatella chiar 
crezuse că putea să-l ia de bărbat! Avea aproape cincizeci de ani, 
pentru numele Domnului! Cu greu puteai spune că mai era la o 
vârstă la care să fi fost în stare să aibă copii. 

Telefonul sună din nou. Roberto răspunse fără să se 
gândească. 

— Alo? 

— Sunt Paolo. 

— Ce vrei? îl întrebă Roberto fără pic de politețe, cu mintea 
încă plină de veştile pe care i le dăduse Donatella. 

— Doar să-ţi spun că cei de la Covent Garden au invitat-o pe 
Rosanna Menici să te însoțească la Londra, îi răspunse Paolo pe 
un ton rece. 

— Da, mi-a zis ieri Chris, răspunse Roberto, făcând un efort 
ca să-şi recâştige stăpânirea de sine, fiindcă trebuia să se 
gândească la cariera lui. Mă bucur, desigur! Lucrăm bine 
împreună, nu? 

— Da, Roberto, ştii că da. Dar te rog să-mi promiţi un lucru. 

— Ce anume? 

— Rosanna n-a mai fost plecată în străinătate până acum. O 
să meargă într-o ţară străină și are emoţii. Aş vrea să ai grijă de 
ea. 

— Nici nu-i nevoie să-mi ceri asta, Paolo. Ştii cât de dragă mi- 
e Rosanna. Îți promit că o s-o apăr de toate primejdiile. 

— Bun. Eşti dispus să repeți La Traviata împreună cu ea 
înainte să plece? Are nevoie de cât mai mult exercițiu. 

— Desigur. 

— Mulţumesc. Şi încă ceva, Roberto! 

— Da? 

— Doar atât: să ţii minte că am iscoadele mele la Londra. 
Ciao! 

Roberto trânti receptorul în furcă. De ce îl trata toată lumea 


ca pe un băiat obraznic, căruia trebuia să i se spună cum să se 
poarte? Era sătul de Paolo, de Donatella și de Milano. Îi părea 
bine că pleca pentru câteva luni. După ce cânta la Londra, urma 
să se ducă la vila pe care o cumpărase în urmă cu câţiva ani în 
Corsica. Era epuizat şi avea nevoie să se odihnească. 

Singurul lucru pozitiv era faptul că Rosanna avea să fie cu el 
la Londra. Lui Roberto nu-i venea să creadă cât de dragă îi 
devenise. Se gândi că ea ar fi putut să fie unul dintre motivele 
pentru care în ultima vreme i se părea că farmecele Donatellei 
păliseră atât de mult. Rosanna nu-i cerea nimic și nici nu lua 
nimic de la el, așa cum făceau toţi ceilalți. Era senină, echilibrată 
şi-i aducea bucurie atunci când cânta împreună cu ea. La asta se 
adăugau, desigur, un chip divin şi un corp pe măsură. Se trezea 
gândindu-se neîncetat la ea şi o visase de câteva ori. 

Un gând ciudat i se ivi în minte și se întrebă dacă nu cumva 
era ușor îndrăgostit de ea. Dădu la o parte acel gând, la fel de 
repede pe cât apăruse. Era aproape sigur că-l ațâțase faptul că se 
arătase imună la farmecele lui, lucru care-l făcuse s-o dorească și 
mai tare. 

Cât despre Donatella, trebuia să-i spună că înţelesese greșit 
lucrurile. Roberto se ridică în picioare şi se duse la duș, 
încercând cu înverșunare să se convingă că ea avea să înțeleagă. 


În seara aceea, mai târziu, Roberto ajunse acasă secătuit de un 
Don Giovanni extrem de dificil. Publicul fusese gălăgios, 
distrăgându-i pe interpreţi. La petrecerea de după spectacol, 
sponsorii fuseseră mai stupizi şi mai pretenţioşi decât de obicei. 
Plecase spre casă cu prima ocazie, tânjind după liniște şi somn. 

Răsuci cheia în broască şi descoperi că ușa era deja descuiată. 
Certându-se pentru neatenţie, Roberto deschise uşa camerei de 
ZI. 

— Signor Rossini! exclamă un bărbat care se ridică de pe 
canapea, zâmbindu-i cu răceală. 

— Cum... cum ai intrat aici? se bâlbâi Roberto. 

— A fost foarte simplu. Am făcut o copie după cheia soţiei 
mele. Sunt Giovanni Bianchi. Cred că ne-am văzut de vreo 
câteva ori la Scala. Sper că nu te deranjează, dar mi-am turnat 


niște coniac cât timp am așteptat. Să-ţi aduc și ţie unul? 

Roberto aprobă din cap, prea şocat ca să obiecteze. Se așeză şi 
îl privi pe Giovanni turnând coniacul în pahar. Îşi scormoni 
mintea ca să găsească un obiect cu care să se apere și se întrebă 
dacă vecinii ar fi venit să vadă ce se întâmpla în caz că ar fi 
strigat. Cu inima grea, realiză că aceștia erau obişnuiţi să-l audă 
exersându-și corzile vocale la ore nepotrivite. 

Acum era acum! Giovanni Bianchi venise să-l ucidă pentru că 
se culcase cu nevastă-sa. Probabil că avea un pistol în buzunarul 
interior al hainei, pe care urma să-l scoată în orice moment. 
Roberto luă coniacul cu o mână tremurândă și-l ridică la buze. 

Giovanni se aşeză pe scaunul de vizavi. 

— Deci, soția mea, Donatella, vrea să mă părăsească și să 
vină să trăiască aici, cu tine. Ei bine, continuă Giovanni 
aruncând o privire în jur, cu siguranţă că apartamentul ăsta e un 
pic mai mic decât spaţiul cu care e ea obișnuită. 

Giovanni își aşeză paharul de coniac pe masa din faţa lui și se 
aplecă în faţă. 

— Signor Rossini... sau pot să-ți spun Roberto? întrebă el, iar 
Roberto făcu, fără nici o tragere de inimă, un semn de 
încuviinţare cu capul. Roberto, dă-mi voie să fiu cinstit cu tine! 
Mă găsesc într-o situaţie dificilă şi bizară. După atâţia ani de 
căsnicie, soția mea mă anunţă că vrea să mă părăsească. Ăsta nu 
e deloc un lucru bun. lar apoi descopăr că obiectul iubirii ei e 
unul dintre cei mai faimoşi tenori din lume, cu siguranţă că 
unul dintre cei mai buni din Italia. Apoi mă gândesc la presă, la 
felul în care o să se bucure nespus de mult să ne târască pe toți 
trei, şi reputațiile noastre, în noroi, spuse Giovanni, făcând apoi 
o scurtă pauză ca să ia o gură de coniac. Roberto, sunt un bărbat 
cu o anume poziţie în Milano. Ai putea înţelege că mândria n-o 
să mă lase să fiu umilit în public de soţia mea. Pe lângă asta, 
trebuie să-ți spun că în familia Bianchi n-a existat niciodată 
vreun divorț. Mama s-ar răsuci în mormânt dacă ar afla despre 
aşa ceva! Nu, m-am gândit eu, situația e absolut inacceptabilă. 
Deci, ce-ar trebui să fac? Să mă descotorosesc de Roberto? 
întrebă Giovanni, dar, uitându-se la fața palidă a lui Roberto, 
zâmbi şi clătină din cap. Nu, chiar dacă a comis adulter cu 


nevasta mea, eu sunt un om pașnic. Am hotărât că cel mai bun 
plan ar fi fost să discut problema cu Roberto, într-o manieră 
civilizată. Nu-i aşa că eşti de acord? 

— Da. 

— Şi iată-mă aici! Spune-mi, i-ai cerut neveste-mii să se mute 
cu tine? 

— Nu, niciodată, răspunse Roberto, surprins de vehemența 
din vocea lui. lar apoi, în după-amiaza asta, mi-a spus că te 
părăseşte. Am fost îngrozit, crede-mă, signor Bianchi! 

— Roberto, te rog să-mi spui Giovanni. O iubeşti pe nevasta 
mea? 

— Eu... e foarte frumoasă și mi-e foarte dragă, dar... 

— Aţi avut o aventură plăcută, iar Donatella încearcă s-o 
transforme acum în ceva permanent, încheie Giovanni fraza în 
locul lui. Să înțeleg că nu e ceva ce-ţi doreşti? 

Roberto dădu din cap în semn de negare, agitat, nedorind să- 
i insulte soţia lui Giovanni, dar voind să-și clarifice poziția. 

— Mi-am imaginat că aşa stau lucrurile, murmură Giovanni, 
gânditor. Donatella e la o... vârstă dificilă. Își pierde tinerețea, 
hormonii îi joacă feste şi crede că te iubește. Deci, Roberto, ce 
putem face ca s-o oprim să ia o decizie proastă? 

— O să-i spun mâine că totul s-a terminat. Într-un fel, dacă 
punem capăt poveştii ăsteia, o să fie o eliberare, răspunse 
Roberto cu sinceritate. 

— Şi crezi că asta o s-o oprească să vină după tine? 

— Sigur că da. N-o să-i mai răspund la telefon și o s-o evit cu 
desăvârșire. 

— Nu-i ușor să eviți o femeie hotărâtă, spuse Giovanni, 
clătinând din cap. Mai ales una ca nevasta mea! În viitor o să 
existe nenumărate ocazii în care o să vă întâlniți. Vezi tu, 
Roberto, eu și soția mea am avut o înţelegere încă de la început. 
Fiecare a închis ochii la ceea ce făcea celălalt şi am fost discreți. 
Sunt un om tolerant, însă aş fi foarte nefericit dacă ar ieși la 
iveală chiar şi o şoaptă despre aventura voastră. 

— Dar așa ceva n-o să se întâmple! Întotdeauna am fost 
foarte atenți. 

— Posibil. Însă asta a fost înainte ca Donatella să se 


îndrăgostească de tine. Atâta vreme cât ea e instabilă, s-ar putea 
să nu mai dorească să fie prevăzătoare. Mă gândesc că o să vrea 
ca toată lumea să afle despre relația voastră. Nu, continuă 
Giovanni, clătinând din cap, nu-i o soluţie să te rezumi la a-i 
spune că aventura voastră s-a încheiat! 

— Atunci... ce sugerezi? 

— Cred că m-am gândit la cel mai bun plan, Roberto. 
Distanţa e cheia. Dacă nu ești aici, nu te poate vedea. 

— Plec la Londra peste câteva săptămâni și stau departe de 
ţară vreme de trei luni. Ar trebui să fie suficient ca lucrurile să 
se așeze. 

— Cu siguranţă că e un început bun, Roberto, dar eu cred că 
Donatellei o să-i ia mai mult de-atât ca să scape de obsesie. Ţi-aș 
sugera să stai departe de Milano... nu, să spunem departe de 
Italia, vreo cinci ani. Poate pentru totdeauna, dacă o să fie 
nevoie. 

— Dar am angajamente profesionale, spectacole la Scala 
programate pentru anul viitor! exclamă Roberto, privindu-l pe 
Giovanni de parcă acesta înnebunise. 

— Atunci, îți sugerez să le anulezi, spuse Giovanni, 
continuând să  zâmbească, însă păstrându-şi privirea 
pătrunzătoare şi rece. După cum am zis, sunt un om rezonabil. 
Dacă ești de acord, putem rezolva foarte simplu încurcătura 
asta. Dacă nu, atunci lucrurile devin... un pic mai complicate. 

— Mă ameninţi, Giovanni! 

— Nu, vin cu o soluţie. 

— Şi dacă refuz? 

Giovanni ridică paharul și îl goli. 

— Din nefericire, viața e plină de pericole nevăzute și de 
accidente ciudate, Roberto. Mi-ar părea rău să te văd căzându-le 
pradă, spuse Giovanni în timp ce se ridica în picioare. Eu cred 
că ne înţelegem unul pe celălalt. Eşti un om cu capul pe umeri. 
O să iei o decizie bună. Și, ca să te ajut, ţi-am pus la dispoziţie 
doi domni care o să-ți urmărească fiecare mișcare. Ei o să fie cu 
tine până când pleci din Italia. Şi adu-ţi aminte că n-o să ai parte 
de o primire călduroasă dacă te hotărăști vreodată să te întorci! 

— Dar Donatella o să mă sune! Dacă nu vorbesc cu ea, ar 


putea chiar să vină aici neanunţată! 

— Nu. Eu şi Donatella plecăm mâine la New York. Ea a fost 
de acord să vină fiindcă am stabilit că o să discutăm un 
aranjament de separare. Lipsim trei săptămâni. Până când 
revenim noi la Milano, tu o să fii deja plecat. Şi să nu crezi că o 
să te poţi întoarce în vreun loc din ţară fără să fii remarcat. 
Am... prieteni care o să mă informeze în legătură cu venirea ta. 
Ne-am înţeles, Roberto? 

— Da, murmură el cu jale, ştiind că n-avea de ales. 

— Bun, atunci aşa facem. Mă bucur. Urăsc violența de orice 
fel. La revedere, Roberto! O să-mi lipsească să te văd pe scena 
de la Scala. 

Roberto îl urmări cu privirea şi auzi ușa de la intrare 
închizându-se. După câteva secunde, se ridică în picioare şi se 
îndreptă spre fereastră. Dedesubt, pe partea cealaltă a străzii, el 
văzu parcată o maşină de care se sprijineau doi bărbaţi ce 
priveau spre fereastra lui. Roberto plecă de lângă fereastră. 

O oră mai târziu, după ce băuse trei pahare mari de coniac, 
verifică din nou. Mașina și bărbaţii încă erau acolo. Oare ar fi 
trebuit să cheme poliția, să spună ce s-a întâmplat? Nu, n-ar fi 
folosit la nimic. Giovanni era prea puternic, avea, mai mult ca 
sigur, legături cu Mafia, şi chiar dacă ar fi reușit să-i aducă 
învinuiri în legătură cu un comportament ameninţător, el s-ar fi 
simţit în continuare ameninţat de fiecare dată când ar fi călcat 
pe pământ italian. 

Incercă să se gândească la felul în care acea poveste urma să-i 
afecteze viitorul. În afară de La Bohème și de Rigoletto la Scala, n- 
avea programat nici un alt aranjament în Italia. Paolo avea să se 
înfurie auzind veștile, dar, date fiind circumstanţele, el, Roberto, 
n-avea de ales. Atunci când se duse la culcare, deja era un pic 
mai liniștit. Ar fi putut să fie mai rău. Ar fi putut să moară. 

Şi, cel puţin, Donatella nu mai era problema lui. 


CAPITOLUL 20 


De îndată ce avionul începu să ruleze pe pistă, Roberto oftă 
uşurat şi se adânci în scaunul de piele moale, de la clasa întâi. 
Cele mai lungi trei săptămâni din viața lui tocmai se 
încheiaseră. De când îl vizitase Giovanni, de-abia mai reușise să 
doarmă. Văzuse cum maşina cu cele două umbre ale lui îi 
urmăreau limuzina peste tot. Se ținuseră după el chiar până la 
punctul de îmbarcare a călătorilor de pe aeroportul Linate. 

După ce chibzuise adânc, decisese să locuiască la Londra în 
următorii ani. Apartamentul din Milano urma să fie vândut gata 
mobilat, iar banii obținuți, împreună cu tot ce se afla în banca 
din Milano, aveau să fie transferați la Londra. Roberto se 
gândise ca în timpul șederii lui la Covent Garden să-și caute o 
casă potrivită. Chris Hughes, agentul lui, n-avea nici cea mai 
mică idee că celebrul lui client pleca din Milano pentru 
totdeauna. Roberto urma să-i spună despre planurile lui la 
timpul potrivit. 

Se întoarse şi privi chipul palid al însoţitoarei lui, în timp ce 
aceasta fixa fereastra cu privirea. Observă că-și frângea mâinile 
în poală. Se întinse și i le atinse cu mâna. 

— Nu-ţi fie frică, principessa! în curând o să fim sus, deasupra 
norilor. 

Motoarele își înteţiră zgomotul în momentul în care avionul 
luă viteză pe pistă. Roberto își luă în gând rămas-bun de la 
Italia, iar apoi o privi pe Rosanna, care închisese ochii și-și făcea 
cruce în timp ce botul avionului se ridica, iar roţile se 
desprindeau de la sol. Roberto chicoti uşor. 

— Dacă devii o vedetă internațională a muzicii de operă, o să 
trebuiască să te obișnuiești cu zborul, micuţo! 

— Ne-am ridicat? întrebă Rosanna, cu ochii încă închiși. 

— Da, suntem în aer. Acum te poţi uita. 

Rosanna deschise ochii, se uită pe fereastră și trase aer în 
piept cu teamă și exaltare. 

— Priveşte! Norii sunt sub noi! şopti ea, uimită. 

— Da. Deşi, dacă ar fi fost o zi senină, ai fi putut vedea turla 


Domului din Milano. 

— Şampanie, domnule? întrebă o stewardesă atrăgătoare, 
care le oferi două pahare şi o sticlă. 

— Mulţumesc! răspunse Roberto, întorcându-se spre 
Rosanna. la unul. Puțină șampanie te-ar putea calma. De obicei 
nu beau în timpul zborului, fiindcă alcoolul te deshidratează. 
Dar azi simt că ar trebui să sărbătorim! 

Stewardesa le turnă șampanie în pahare şi-i zâmbi lui 
Roberto cu timiditate. 

— V-am văzut în rolul lui Nemorino, la Scala. Am stat în 
galeria de sus, de unde nu se prea vedea scena, dar mi s-a părut 
că aţi fost minunat. 

— Mulţumesc, domnişoară...? 

— Spuneţi-mi Sophie, răspunse stewardesa îmbujorându-se 
la faţă. Staţi mult la Londra? 

— O lună. Cânt în Traviata, la Covent Garden. 

— O, minunat! Poate că o să reușesc să iau bilete. 

— Dă-mi un telefon la Savoy şi sunt sigur că putem aranja 
ceva pentru tine. 

— O, mulțumesc domnule Rossini, puteţi fi sigur că o să sun! 
spuse stewardesa, iar genele ei grele, încărcate de rimel, 
fluturară cochet. 

Privirea lui Roberto îi urmări picioarele frumoase atunci când 
ea porni să-i servească pe pasagerii aflați în faţa lor. 

— Ei, principessa, salute! spuse el sorbind din şampanie, iar 
Rosanna, care observase, tăcută, flirtul celor doi, îl privi cu 
dezgust. Ce-i? Ce-am făcut?! protestă el. 

— Nimic, răspunse ea oftând și clătinând din cap. 

— Nu, te rog, spune-mi de ce mă priveşti atât de disprețuitor! 

— Nu, nu e treaba mea. 

— Vreau să ştiu cu ce te-am supărat, insistă el. 

— Bine, dacă insiști, dar să nu dai vina pe mine dacă n-o să-ţi 
convină ce spun! îl avertiză Rosanna, care apoi ezită un moment 
şi, în cele din urmă, răbufni: Cred că te porți foarte urât cu 
femeile! 

Roberto râse, dându-și capul pe spate. 

— Nu cred că e amuzant deloc, mai ales că le tratezi atât de 


îngrozitor! Cum ai făcut cu prietena mea, Abi Holmes! 

— O, acum înțeleg, spuse Roberto, a cărui față deveni 
serioasă. Mă urăști pentru că am avut o aventură cu prietena ta. 

— Nu, nu te cunosc suficient de bine ca să te urăsc. Doar că, 
ei bine... se strădui Rosanna să-și găsească vorbele, apoi 
renunţă, dând din cap. N-are importanţă. 

— Ba da, are. Părerea ta contează. 

— Atunci, cred că nu te gândeşti niciodată la ceea ce simt ele. 
Le promiţi tot felul de lucruri, după care le părăseşti când îţi 
convine ție. 

— Și ştii asta din sursă sigură, nu? 

— Toată lumea ştie cum eşti, răspunse ea, roşind. 

— Rosanna, ştiu ce reputație am. Şi trebuie să-mi asum 
responsabilitatea pentru asta. Da, mă bucur de compania 
femeilor și, în situația mea, am parte de multe oportunități, de 
care profit, de cele mai multe ori. Nu neg asta. Dar nu vezi că 
totul se întâmplă din cauză că iubesc femeile? Le venerez. Cred 
că ele sunt unul dintre puţinele motive care fac ca viața să 
merite să fie trăită. Și niciodată nu fac promisiuni pe care nu le 
pot onora. Ele știu cum e Roberto Rossini. Dacă nu pot accepta 
asta, atunci n-ar trebui să-și facă de lucru cu mine. E simplu, 
conchise el ridicând din umeri. 

— l-ai spus vreodată unei femei că o iubeşti? 

— Nu de bunăvoie. Nu. 

— Atunci, te obligă ele s-o spui, nu? 

— Sunt momente când, în culmea pasiunii, o femeie întreabă 
și tu răspunzi. Dar n-am fost niciodată îndrăgostit, se confesă 
Roberto, sorbind, meditativ, din șampania lui. Ştii, Rosanna, ar 
trebui să înţelegi şi varianta mea înainte de a mă judeca. Sunt o 
pradă ușoară pentru femei. Le place să fie văzute cu mine, 
fiindcă sunt orgolioase. O fac adesea și din pricină că asta 
reprezintă o campanie de publicitate pentru ele. Adeseori ele 
mă folosesc mai mult decât le folosesc eu. 

Auzindu-i argumentele, Rosanna își dădu ochii peste cap. 

— Vezi? Nimeni nu-l înţelege pe bietul Roberto! Toată lumea 
gândește rău despre el. Într-o bună zi, când o să fii o mare 
vedetă, o să vezi și tu de câtă singurătate o să ai parte. 


Rosanna cedă în cele din urmă şi chicoti în faţa încercării lui 
evidente de a-i câştiga simpatia, clătinând, în același timp, din 
cap. 

— Nu-mi poate fi milă de tine, Roberto. 

— Nu mă placi, nu-i aşa? o întrebă el privind-o drept în față. 

— Ba te plac. Poţi fi sigur de asta. 

— Chiar așa? 

— Da, chiar așa. lar acum vreau să studiez partitura Traviatei. 

Tulburată, Rosanna își trase servieta pe genunchi, își găsi 
partiturile şi îl ignoră. Roberto închise ochii şi se întrebă din nou 
de ce era atât de dornic să obţină aprobarea Rosannei Menici. 


O limuzină elegantă îi aștepta la Heathrow, la ieşirea de la 
Terminalul 3, şi-i transportă în centrul Londrei. Conversaţia se 
limită la câteva amabilități, iar Rosanna își petrecu timpul 
privind peisajul nefamiliar, de la suburbiile gri, la clădirile din 
ce în ce mai arătoase care flancau drumul în Kensington și 
Knightsbridge. În cele din urmă, maşina se opri sub marchiza 
impozantă, în stil art deco, de la intrarea în Savoy, unde îi 
aştepta însuşi managerul hotelului. Roberto fu condus într-un 
apartament, iar Rosanna, într-o cameră pe care ea o găsi 
încântătoare. Tocmai începuse să despacheteze, când se auzi un 
ciocănit la ușă. Deschise, iar Roberto se strecură înăuntru. El 
privi în jur şi apoi clătină din cap. 

— Nu, nu, nu! Nu e bine! spuse el în timp ce se ducea la 
telefon, de unde sună la recepţie. Sunt Roberto Rossini! Spuneți- 
i managerului că signorina Menici doreşte un apartament. Vă 
rog să-l anunţaţi pe manager că trebuie să vină imediat să ne 
întâlnească în apartamentul meu! 

— Roberto, te rog, camera asta e foarte bună! protestă 
Rosanna în timp ce Roberto îi înghesuia hainele înapoi în valiză. 

— Rosanna, ai venit în ţara asta ca artistă invitată de către 
Royal Opera House și ţi se cuvine ceea ce am primit și eu. Vino 
cu mine în apartamentul meu, până când capețţi și tu unul la fel! 

Rosanna îl urmă pe Roberto pe coridor, înțelegând că n-avea 
nici un sens să-l contrazică. 

— Înţelegi, trebuie să clarifici lucrurile astea încă de la 


început. Altfel, oamenii te calcă în picioare. Amintește-ți doar că 
tu le faci lor o favoare și nu invers. Aha, uite-l pe prietenul meu, 
managerul! 

Ajunseseră la ușa apartamentului lui Roberto, acolo unde 
managerul îi aștepta deja. Roberto îl luă pe după umeri. 

— Avem doar o mică problemă. Am vrea ca signorina Menici 
să primească un apartament în minunatul dumneavoastră hotel. 

— Desigur, doamnă! Îmi cer scuze pentru greșeală! Vă rog să 
mă urmați. 

— Aşteptaţi puţin, fiindcă trebuie să-mi iau bagajul, spuse 
Rosanna, gata să se întoarcă, însă Roberto îi așeză o mână pe 
braţ ca s-o oprească. 

— Nu, micuțo, băiatul de serviciu o să ţi-l aducă în 
apartament. Amintește-ţi cine ești! Vin să te iau la cină la ora 
opt. Apoi mâncăm împreună la restaurant. 

Roberto îi făcu iute cu ochiul, îşi descuie uşa şi dispăru în 
apartamentul lui. 

După două ore, Rosanna se răsfăța într-o cadă mare, iar 
spuma parfumată îi mângâia pielea. Se simţea dezorientată, însă 
nu era nefericită. Liniştea din apartamentul imens era 
asurzitoare, iar ea realiză că excursia aceea la Londra urma să fie 
prima oară când avea să fie singură mai mult de câteva ore. 
Acasă, fuseseră întotdeauna mamma, papa, Carlotta şi Luca. 
După ce se mutase la Milano, fuseseră Luca şi Abi. În 
următoarea lună trebuia să înveţe să stea pe propriile picioare, 
avându-l doar pe Roberto ca s-o sfătuiască. 

Se săpuni cu o lavetă de flanel. Sentimentele ei pentru 
Roberto erau amestecate. Pe de-o parte, îl găsea insuportabil de 
arogant, însă pe de alta... nu putea să nu se simtă atrasă de el. 

„La fel ca alte sute de femei înaintea mea”, se certă ea singură 
în timp ce ieşea din apă şi se ştergea cu prosopul. 

Se îmbrăcă şi se așeză în fața mesei de toaletă cu margini 
aurite, iar apoi se dădu cu rimel și cu ruj. Își aranjă părul timp 
de câteva minute și se ridică în picioare, netezindu-și una dintre 
rochiile noi și elegante pe care Abi insistase să şi le cumpere 
înainte de plecare. Se uită în oglindă și oftă. Se întreba de ce, ea 
fiind o fată căreia nu-i păsa câtuşi de puţin de felul în care arăta, 


petrecuse aproape o oră pregătindu-se pentru cină. 


Roberto bătu la uşa apartamentului. Rosanna deschise, iar el 
trase aer în piept. Rochia scurtă şi neagră îi stătea lipită de 
silueta zveltă, accentuându-i picioarele lungi și subțiri, iar părul 
proaspăt spălat îi strălucea în lumină. Arăta atât de tânără şi de 
proaspătă, era atât de frumoasă! Roberto fu surprins de 
impresia profundă pe care i-o făcuse, fiindcă ea n-avea nici unul 
dintre atuurile pe care, în mod normal, el le găsea atrăgătoare la 
o femeie — nici decolteu adânc, nici șolduri bine conturate. Arăta 
aproape ca şi cum corpul ei încă se afla suspendat undeva între 
copilărie şi vârsta adultă. 

— Rosanna, pot spune că arăţi uimitor! 

— Mulţumesc, răspunse ea zâmbind timid. 

— E o onoare să te conduc la cină! 

EI îi oferi braţul, iar ea i-l luă. Apoi se îndreptară spre lift. 


În dimineaţa următoare, în ciuda faptului că Royal Opera 
House era la doar cinci minute de mers pe jos, o maşină îi 
aştepta ca să-i ducă la repetiții. Fură lăsaţi la intrarea artiştilor, 
nu în faţa intrării principale, cu coloane. Totuși, Rosanna se 
simți copleşită de îndată ce intră în clădire. Directorul artistic îi 
conduse pe scenă și le arătă decorul aflat în construcție. 

După prânz, începură repetițiile. Corul se alinie pe scenă în 
spatele lui Roberto în timp ce acesta îşi studia repertoriul. 

— Nu, nu, nu! strigă el, nerăbdător, făcându-le semn cu mâna 
să plece. În secvenţa asta cânt singur pe scenă! 

Jonathan Davies, directorul artistic, îi zâmbi, răbdător, lui 
Roberto. 

— Ştiu că e diferit, însă, din pricina schimbării decorului, care 
se petrece în fundal, trebuie să aducem corul în față. Coriștii n- 
au timp să plece de pe scenă și să se întoarcă din nou. Însă 
publicul n-o să-i vadă. 

— Dar eu o să-i simt în spatele meu și asta e tot ce contează, îl 
contrazise Roberto, căscând și uitându-se la ceas. E trecut de ora 
patru şi sunt obosit. Mă întorc la hotel, ca să mă odihnesc. 
Signorina Menici vine și ea, fiindcă e obosită din pricina 


călătoriei. 

— Sunt bine! se apără Rosanna. 

— Dar, domnule Rossini, trebuie să trecem prin... 

Cuvintele lui Jonathan se pierdură în spatele lui Roberto, care 
se îndrepta deja spre culise. Rosanna rămase pe scenă. 

— Încă nu vreau să plec. Putem să continuăm fără domnul 
Rossini? 

— Desigur. Putem lucra la aria „Sempre libera”, răspunse 
Jonathan, aruncându-i un zâmbet obosit. 

— Îmi pare rău că Roberto a plecat astfel, se simți Rosanna 
datoare să se scuze pentru comportamentul lui. 

— Domnişoară Menici, suntem cu toţii obișnuiți cu... să 
zicem, excentricităţile vedetelor. lar acum, să continuăm! 

Rosanna se întoarse în apartament după două ore, simţindu- 
se golită de energie şi iritată. Nu putea să se gândească decât la 
faptul că în patru zile avea să-și facă debutul la Covent Garden, 
în rolul istovitor al Violetei. Se simţea total nepregătită. 
Telefonul sună aproape imediat. 

— Pronto, adică... alo? 

— Sunt Roberto. Unde ai fost? 

— Unde crezi că am fost? Mi-am dat silința să repet cât am 
putut de bine, fără tine. 

— Ntt! O să fie bine. Te scot la cină la Le Caprice în seara asta. 
E un restaurant foarte bun. 

— Nu, Roberto! răspunse ea pe un ton plin de hotărâre. Spre 
deosebire de tine, eu nu m-am odihnit toată după-amiaza. O să 
cer ceva de mâncare la room-service, o să-mi studiez partitura și 
apoi o să mă culc. Noapte bună! 

Telefonul sună din nou după câteva secunde, însă Rosanna îl 
ignoră. După ce încetă să mai sune, formă numărul room- 
service-ului și comandă o salată. Apoi ceru la recepție să-i fie 
blocată linia şi se aşeză să-și studieze partitura. 


În dimineaţa următoare, Rosanna se trezi devreme. Ajunse la 
Covent Garden înainte de majoritatea artiştilor din distribuţie 
şi-şi petrecu o oră trecând, împreună cu Jonathan Davis, prin 
secțiunile de care nu se simţea încă sigură. 


Repetiţiile începeau în mod oficial la ora zece. La unsprezece, 
Roberto încă nu ajunsese. 

— Nu te îngrijora, domnişoară Menici! Întotdeauna se poartă 
aşa la repetiţii. Dar apoi cântă superb la spectacole, spuse 
Jonathan, părând foarte calm. 

Rosanna își păstră pentru sine gândurile despre tovarășul ei 
de scenă și încercă să se concentreze asupra interpretării. În cele 
din urmă, Roberto îşi făcu apariţia la prânz, exact în momentul 
în care se pregăteau să ia pauza de masă. 

— Îmi cer scuze. Azi-noapte am uitat să le cer celor de la 
hotel să mă trezească, anunţă el pe un ton nonşalant. 

— Perfect, oameni buni, continuăm încă un ceas, întrucât 
acum a sosit domnul Rossini, le comunică Jonathan celorlalți, 
răbdător. 

După o oră, Roberto anunţă că-l durea gâtul și că trebuia să 
se întoarcă la Savoy, ca să se îngrijească. 

— E din cauza climei, care-i atât de umedă! explică Roberto, 
gesticulând larg, în timp ce ieşea. Ne vedem la hotel, Rosanna! 

Însă ea îi întoarse spatele. 

Mai târziu în seara aceea, Rosanna era în baie când, dintr- 
odată, cineva bătu la ușă. Ea o ignoră. După felul în care se 
simţea în momentul acela, nu era sigură că și-ar fi putut stăpâni 
nervozitatea. leşi din cadă, se şterse şi-şi puse un halat gros. 
Intră în camera de zi și tresări văzându-l pe Roberto tolănit pe 
canapea, uitându-se la televizor. 

— Ce naiba crezi că faci aici? se răsti ea, strângându-și bine 
marginile halatului. 

— Ușa nu era încuiată, se dezvinovăţi el, zâmbind 
dezarmant. Ar trebui să fii mai atentă! Nu știi niciodată cine 
poate intra. Am venit să te scot la cină. 

— Am crezut că te doare în gât, spuse ea aşezându-se pe un 
scaun, cu toate simţurile în alertă. 

— M-a durut, dar mi-a trecut. Haide, îmbracă-te şi să 
mergem! 

— Nu, nu vreau să vin! 

— De ce nu? întrebă Roberto, părând surprins. 

— Pentru că sunt obosită și... în plus, nu vreau să iau masa 


cu tine. 

— Rosanna, am impresia că ești furioasă pe mine. Ce-am 
făcut? 

— Ce-ai făcut? Mamma mia! se supără Rosanna, izbind cu 
pumnul într-o pernă. 

— Spune-mi, te rog! o îndemnă el. 

— Bine, signor Rossini, am să-ţi spun, mârâi ea, fără să se mai 
poată controla. Am venit aici ca să debutez la Covent Garden. 
Sunt agitată, speriată, am sentimentul că n-am exersat destul. 
Iar în cele câteva zile pe care le am la dispoziţie ca să pricep ce 
am de făcut, mă trezesc că partenerul meu de scenă n-are chef 
să-mi ofere mai mult de două ore de repetiţii, ceea ce înseamnă 
că eu și compania trebuie să continuăm în absenţa lui în 
condiţiile în care nu mai avem decât foarte puțin timp până la 
premieră! Şi... 

Văzând că pe Roberto îl pufnise râsul, Rosanna se opri. 

— De ce râzi? Nu cred că-i amuzant deloc! 

— A, e doar pentru că, în sfârşit, văd că Rosanna Menici are 
un pic de pasiune în ea, un pic de temperament artistic! 

— Eu?! Temperament artistic?! strigă ea, îndreptându-se, 
amenințătoare, spre Roberto. Haide să-ţi spun eu ceva despre 
temperament, signor Rossini! Am auzit toate poveștile despre 
cât de dificil poţi fi, dar, pentru că m-ai ajutat la Milano, am 
decis să cred că ceilalți erau geloşi pe succesul tău şi am ignorat 
acele zvonuri. Însă după două zile petrecute aici mi-am dat 
seama că am greșit. Eşti egoist până în măduva oaselor. Te porţi 
cu mine şi cu toți ceilalți din companie de parcă n-am fi demni 
să stăm pe aceeași scenă cu tine. Ori de câte ori apari la repetiţii, 
eşti ca un copil capricios dacă ceva nu se întâmplă exact aşa cum 
vrei tu. N-am idee de ce trebuie să-ţi accepte cineva 
comportamentul. Dacă aș fi fost Jonathan Davies, te-aş fi 
concediat din prima zi! 

Rosanna stătea aplecată asupra lui Roberto, cu întregul corp 
încordat de ură. 

Roberto o privi. 

— Ştii că eşti foarte frumoasă atunci când eşti furioasă? 

Înainte ca ea să înţeleagă ce se întâmpla, el o luă de mâini și o 


trase pe genunchii lui. Ca în transă, Rosanna îi văzu gura 
apropiindu-se de a ei. Însă chiar în clipa în care buzele erau gata 
să li se atingă, Rosanna îşi reveni în simțţiri şi-şi smulse o mână 
din strânsoare. Ridică brațul și-l plesni pe Roberto cu putere 
peste față. 

Preţ de câteva clipe, amândoi rămaseră șocați. Apoi Rosanna 
se ridică în picioare și-i întoarse spatele, tremurând de emoție. 

— Te rog, pleacă! 

Nu se întoarse, însă îl auzi pe Roberto ridicându-se şi ieşind 
pe ușă, care se trânti în urma lui. Ea se prăbuși pe podea și 
izbucni în plâns. 

Rosanna fu trezită din somn de un ciocănit la ușă. Pe 
jumătate adormită, căută întrerupătorul. Se uită la ceasul de pe 
noptieră şi văzu că era aproape opt dimineaţa. Își găsi halatul și 
se duse la ușă. 

— Cine e? întrebă ea, agitată. 

— Am o livrare pentru dumneavoastră, doamnă! 

Rosanna deschise ușa şi dădu cu ochii de băiatul de serviciu, 
scufundat sub greutatea unui buchet generos de orhidee și de 
crini. 

— Unde să le pun? întrebă el, aducând florile în sufragerie. 
Pe masa de acolo? 

— Da, e bine așa, mulţumesc! 

Rosanna aşteptă până când băiatul de serviciu închise ușa, iar 
apoi se îndreptă spre buchet. Un plic mic și alb era ascuns 
printre flori. ÎI trase afară și-l deschise. 


Ai avut dreptate. Sunt un nemernic. Scuzele mele cele mai sincere. 
Ne vedem la Operă (la timp). R. 


Rosanna rupse biletul în bucățele, pe care le aruncă, plină de 
dispreţ, la coșul de gunoi. Apoi se duse să se îmbrace. 


— Ai întârziat exact un minut şi douăzeci şi cinci de secunde! 
o anunţă Roberto, care era deja pe scenă, cu un fular de lână 
înfăşurat în jurul gâtului. 

Rosanna îl ignoră și traversă scena ca să stea de vorbă cu 
Jonathan Davis. 

În următoarele două zile, Roberto se comportă ca un înger. 
Fu politicos şi de ajutor și nu discută în contradictoriu atunci 
când Jonathan îi cerea să facă ceva diferit. Chiar se oferi să 
rămână până mai târziu, ca să lucreze împreună cu Rosanna la 
duetele lor complicate. Ea îi fu recunoscătoare, însă păstră 
distanţa. 

În fiecare seară, după ce ajungeau înapoi la Savoy, Rosanna 


se aștepta cumva să audă o bătaie în ușă, însă aceasta nu veni. 
Roberto nici n-o sună. 
Rosanna se uri pentru că se simțea dezamăgită. 


În prima seară de spectacol, găsi în cabina ei două buchete 
minunate de flori. Se grăbi să deschidă felicitările care le 
însoțeau şi fu dezamăgită să vadă că unul era de la Paolo, iar 
celălalt, de la Chris Hughes. În mod clar, Roberto fusese ofensat 
de lipsa ei de apreciere față de buchetul pe care i-l trimisese el. 
Rosanna se strădui să-şi alunge gândurile privitoare la Roberto 
în timp ce costumiera o ajuta să-şi îmbrace luxoasa rochie de 
mătase pe care urma s-o poarte interpretând-o pe frumoasa 
Violeta, sortită morţii. Începu să se pregătească mental, dar 
simți că i se făcea frig și văzu că mâinile îi tremurau. Două 
minute mai târziu, temperatura îi creştea și palmele îi asudau. 
Inima îi bătea cu putere și i se făcea rău de fiecare dată când se 
gândea că trebuia să urce pe scenă. Încercă să deschidă gura, ca 
să exerseze nişte arpegii, însă nu reuși să scoată decât niște 
sunete crispate. 

„Rosanna”, îşi spuse ea cu fermitate, „ai trac de scenă. Luigi 
ţi-a spus că se poate întâmpla. Concentrează-te asupra 
respirației”. Îşi studie reflexia în oglindă şi încercă să se 
calmeze. 

În momentul în care fu machiată şi îmbrăcata, tremura atât 
de tare, încât de-abia mai putea să stea în picioare. Îi venea să 
plângă și-și dorea cu disperare ca Paolo sau Luigi să fie acolo și 
s-o ţină de mână, să-i spună că totul urma să fie bine. 

— Începem, vă rog! o deşteptă apelul asistentului de scenă 
care trecu prin fața uşii ei, chemând artiştii care cântau în 
deschiderea spectacolului să-și ocupe poziţiile. 

Rosanna reuşi cumva să se îndrepte, nesigură, spre culise. 
Orchestra se încălzea, iar ea auzi murmurul publicului plin de 
nerăbdare din spatele faimoaselor cortine roșii. În timp ce 
aștepta, tremurând ca o salcie în vânt, o mână i se așeză pe 
umăr. 

— Mult noroc, Rosanna! O să triumfăm împreună în seara 
asta! 


Îmbrăcat în frac şi cu joben pe cap, Roberto arăta maiestuos şi 
masculin. 

— Mă simt atât de rău, Roberto, şopti ea, disperată. 

El îi luă mâinile reci și i le frecă. 

— Bine. Joci rolul unei femei bolnave de tuberculoză, așa că 
interpretarea ta o să fie perfectă în seara asta. 

Însă Rosanna era prea agitată ca să sesizeze gluma. 

— Dar... n-am voce, adăugă ea. 

— Înainte de spectacol, rareori am şi eu. Gândeşte-te aşa: eşti 
în sala de muzică de la vila lui Luigi. Se aude pianul, iar tu cânţi 
pentru tine, fiindcă îţi face plăcere. Nimeni nu te ascultă. Eşti 
singură. Roberto îi zâmbi și o sărută pe obraji. O să fim superbi 
astă-seară! Știu asta. 

Apoi el plecă, fiindcă trebuia să intre în scenă, iar ea rămase 
singură în culise, ascultând primele acorduri ale uverturii, 
închise ochii și se gândi la liniștea din sala de muzică a lui Luigi 
şi la bucuria pe care o simţise ori de câte ori cântase acolo. Apoi 
păşi pe scenă și vocea începu să i se avânte în zbor. 


La câteva ore după aceea, Rosanna ajunse în apartamentul ei 
de la Savoy. Rămăsese conectată la starea din timpul 
spectacolului și fiecare terminaţie nervoasă din corp încă îi 
vibra. 

Aplauzele de la final păruseră să continue la nesfârşit. 
Jonathan le spusese ei şi lui Roberto că fuseseră chemați la 
rampă de douăzeci şi două de ori. La petrecerea de după 
spectacol, fusese înconjurată de necunoscuţi, care o lăudaseră și 
care spuseseră că Violeta interpretată de ea fusese cea mai bună 
de la Callas încoace. 

Rosanna se așeză pe scaun. Fără nici o urmă de îndoială, 
acelea fuseseră cele mai minunate trei ore din viaţa ei. Pentru 
prima oară de când era pe scenă, simţise cu adevărat influența 
pe care o avea asupra publicului. Încrederea i se ridicase pe 
culmi noi și începuse să se simtă bine întruchipând-o pe acea 
tragică eroină ca pe o femeie încercată de emoții febrile, tentaţii 
și frică. Violeta ei căpătase viaţă în seara aceea. 

Iar Roberto... el o ajutase. În rolul personajului Alfredo, el o 


susținuse cu generozitate, fără s-o eclipseze niciodată. Se 
implicase în duetele lor cu un calm care i se transmisese şi ei. 
Era de parcă el se dăduse un pas înapoi, ca s-o lase pe ea să 
zboare. Şi existaseră momente în care se uitase în ochii lui în 
timpul duetului „Parigi, o cară”20, simțind toată forța iubirii 
sortite eşecului. Rosanna suspină. Oricum era Roberto, oricât de 
egoist se comportase, ştia că o parte din ea îl iubea încă de când 
era doar o copilă. lar după seara asta, în ciuda eforturilor ei de a 
se convinge că lucrurile stăteau altfel, știa că încă îl mai iubea. 

Îşi propusese să facă pace cu el, să- -i mulțumească pentru 
cuvintele de încurajare și pentru ajutor. Însă la petrecere fusese 
înconjurată « de atât de mulți oameni, încât n-avusese ocazia să-i 
vorbească. În cele din urmă îl căutase, dar el dispăruse fără 
urmă. 

Rosanna se plimbă în sus şi-n jos prin camera de zi, 
întrebându-se ce ar fi trebuit să facă. În cele din urmă, deschise 
uşa şi ieşi pe coridor, îndreptându-se spre apartamentul lui 
Roberto. Bătu ușurel la ușă, dar nu primi nici un răspuns. 
Ascultă, dar nu auzi nimic. Bătu din nou. Apoi i se păru că 
auzea niște suspine înăbușite. Contrariată, verifică dacă se afla 
în faţa ușii potrivite. Văzând că da, ascultă din nou. Nu era nici 
o greșeală. Inăuntru plângea cineva. 

— Roberto, rosti ea cu blândețe prin ușa închisă. Sunt 
Rosanna! 

Plânsetul nu se opri. Rosanna răsuci mânerul și văzu că ușa 
nu era închisă. O deschise și se strecură înăuntru. În camera de 
zi nu părea să fie nimeni, însă suspinele o ghidară undeva în 
spatele canapelei. Roberto stătea prăbuşit pe podea, cu capul în 
mâini, încă purtând hainele de seară. Plângea atât de tare, încât 
n-o auzise intrând în încăpere, iar atunci când ea îi puse o mână 
pe umăr, tresări, şocat. 

— Sunt doar eu, şopti Rosanna îngenunchind lângă el. Ce e, 
Roberto? Ce s-a întâmplat? 

El o privi cu ochi atât de îndureraţi, încât ea simţi nevoia să-şi 
petreacă brațele în jurul umerilor lui şi să-l îmbrăţișeze cu 
stângăcie. 

— Am primit un mesaj în seara asta, la petrecere. Mamma 


mea... a murit. 

— Maria?! O, Roberto, îmi pare atât de rău! 

— Tata a ajuns acasă şi, ca de obicei, s-a dus s-o trezească, dar 
ea nu s-a mișcat. Apoi el și-a dat seama că nu mai respira. 
Medicii cred că a avut un atac cerebral. Am tot promis să mă 
duc acasă, să-i văd, dar nu m-am dus, iar acum... acum e prea 
târziu. Mamma e moartă! N-am să pot s-o mai văd niciodată. S-a 
dus, zise el, şi începu să suspine din nou. 

— Roberto, vrei să plec? Poate că vrei să fii singur. 

— Nu. Te rog... te rog, stai! Tu ai cunoscut-o, Rosanna, tu 
înţelegi! 

— Vrei să bei ceva? 

Roberto dădu din cap în semn că da. 

— E niște coniac în dulăpiorul de acolo. 

Rosanna găsi sticla. Turnă o porție mare şi îi întinse paharul 
lui Roberto. 

— Mulţumesc, spuse el, dând coniacul pe gât dintr-o 
înghițitură. 

— Vrei să sun la recepţie, să văd dacă cei de acolo pot să-ţi 
aranjeze să zbori la Napoli cât mai repede? 

— Nu, răspunse el privind-o, iar ochii i se umplură de lacrimi 
încă o dată. Nu pot să merg la Napoli. M-am purtat atât de urât, 
am fost atât de egoist, încât acum nu pot nici măcar să merg la 
înmormântarea mamei! 

Umerii i se cutremurară. 

— Roberto, toată lumea o să înțeleagă dacă eşti nevoit să 
anulezi o reprezentaţie. Mama ta e moartă și trebuie să te întorci 
acasă. 

— Nu înţelegi. Nu pot să mă duc. Şi cu asta, basta! 

— Haide, Roberto, ce-ar fi să stai jos, pe canapea? îl întrebă ea 
cu blândeţe. 

El o lăsă să-l ajute să se ridice de jos şi să-l conducă la 
canapea, pe care se lăsă, greoi. Rosanna i se așeză alături, 
luându-l de mână, în timp ce el privea în gol. 

— Ştii, cred că n-am iubit decât o singură persoană în toată 
viața mea: pe mamma. Și am dezamăgit-o, așa cum i-am 
dezamăgit pe toți ceilalți. Sunt un nemernic atât de mare, încât 


nu pot nici măcar să-mi iau rămas-bun de la ea. 

— Ba eu cred cu tărie că ea nu s-a simţit dezamăgită. Eşti 
unul dintre cei mai faimoşi tenori din lume. Ştiu cât de mândră 
era de tine. Nu vorbea despre nimic altceva atunci când venea la 
noi ca să bem împreună câte o cafenea, îl consolă Rosanna, 
înțelegând că era isteric, copleşit de şoc. 

Nimic din spusele lui n-avea sens. 

— Da, dar odată ce am devenit cunoscut, nu mi-am mai făcut 
timp pentru ea. Am văzut-o doar de două ori în ultimii şase ani, 
iar asta s-a întâmplat doar pentru că a venit ea la mine, la 
Milano, să mă vadă, spuse Roberto, iar apoi se întoarse și o privi 
cu jale pe Rosanna. Ai avut dreptate atunci când mi-ai spus că 
sunt egoist până în măduva oaselor. Sunt un ticălos, Rosanna! 
Mi-e silă de mine! 

Roberto își luă capul în mâini și începu să plângă din nou, iar 
Rosanna rămase lângă el, tăcută, înțelegând că nu putea să 
spună nimic care să-l ajute. În cele din urmă, el se opri din 
suspinat şi-şi șterse ochii. 

— N-am mai plâns niciodată ca acum. Mă simt atât de 
vinovat! 

— E normal să te simți vinovat, Roberto. După ce a murit 
mamma, m-am simţit groaznic că gândisem lucruri urâte despre 
ea. Sunt convinsă că Maria a înţeles că erai ocupat. Mamele 
înțeleg și iartă mai mult decât oricine, mai ales atunci când e 
vorba de copiii lor. 

— Crezi că l-ar ierta pe fiul ei că n-a venit la înmormântare? o 
întrebă el în şoaptă. 

— Sunt sigură că, dacă există un motiv serios ca el să nu vină, 
l-ar ierta. 

— Îmi pare atât de rău că ţi-am stricat finalul serii! exclamă 
el, iar apoi oftă și-și suflă nasul cu putere. Ai triumfat astă-seară, 
Rosanna! Ar trebui să sărbătoreşti, nu să stai aici și să consolezi 
un bărbat bătrân și îndurerat! 

— Acum chiar că te văicăreşti! îl certă ea cu blândețe. 

— De vârstă mijlocie, atunci. De ce ai venit să mă vezi? 
întrebă el dintr-odată. E foarte târziu! 

— Am venit fiindcă am vrut să-ţi spun că-mi pare rău. 


— Nu, eu sunt cel care ar trebui să-şi ceară scuze. Sunt un 
nemernic, ăsta-i adevărul! 

— Şi am vrut să-ți mulțumesc pentru seara asta, adăugă 
Rosanna, luându-l iarăși de mână. N-aș fi fost în stare să reușesc 
fără ajutorul tău. 

— Vorbeşti serios? 

— Da, răspunse ea cu glas scăzut. 

— Atunci, chiar dacă mamma e moartă, pot să-mi spun în 
sinea mea că măcar o dată am făcut ceva lipsit de egoism. 

— Ai făcut. Şi n-am să uit niciodată. Îţi mulțumesc, spuse 
Rosanna, care apoi îl sărută pe obraz. Cred că acum ar trebui să 
încerci să dormi. 

Roberto privi cum ea se pregătea să se ridice în picioare. 

— Rosanna, te rog, nu cred că o să pot sta de unul singur. 
Vrei să rămâi cu mine? 

— Roberto, eu... 

— Nu, Rosanna, nu-ți cer ceva ce nu s-ar cuveni. Ne 
cunoaștem de multă vreme. Aș vrea doar să fii aici, atât. Nimic 
altceva, îţi jur. 

— Bine, acceptă ea fără tragere de inimă. 

— Vino şi stai lângă mine, o chemă Roberto desfăcându-și 
braţele larg. 

Ea se aşeză la loc şi se cuibări în braţele lui, simțindu-se 
uimită de cât de firesc i se părea să fie acolo. 

— Cred că soarta ne-a adus împreună în seara asta, spuse el 
sărutând-o uşor pe creștetul capului. Știi, îmi amintesc încă 
foarte bine cum a fost prima oară când te-am ascultat cântând. 
Am văzut-o pe mama plângând în timp ce cântai. Am știut că 
aveai să devii o stea. 

— Chiar aşa? întrebă ea, simțindu-se fericită să-l ajute să se 
gândească la vremuri lipsite de griji. 

— Da. Vocea ta era atât de limpede, atât de încărcată de 
emoție! 

— Îmi amintesc cum ai cântat şi tu. În noaptea aceea am scris 
în jurnalul meu că aveam să mă mărit cu tine cândva, spuse ea, 
zâmbind la gândul amintirii. 

— Şi te-ai mărita? Acum, când ştii cum sunt cu adevărat? 


întrebă el pe un ton aspru. 

— Nu cred că ești făcut pentru căsătorie, Roberto, răspunse 
ea după o pauză. 

— Pentru că n-aș fi un soț bun? 

— Nu. Îmi pare rău. 

— Ai dreptate, desigur, fu el de acord în cele din urmă. În 
seara asta, când am primit vestea morții mamei, m-am văzut aşa 
cum sunt. Şi nu-mi place. Ceea ce înseamnă că trebuie să mă 
schimb. Poate că am nevoie de femeia potrivită pentru asta, 
spuse Roberto, iar apoi o privi pe fata din braţele lui, atât de 
dulce, atât de curată, atât de neatinsă de dezamăgirile vieții. 
Rosanna, vreau să-ți spun ceva! 

— Da? 

— Da. 

— Ce anume? 

— Îţi aminteşti când ţi-am spus că n-am fost îndrăgostit 
niciodată? 

— Da. 

— Am minţit. Sunt îndrăgostit. 

— De cine? 

— De tine. 

Rosanna își îndreptă spatele şi-l privi în ochi, hotărâtă. 

— N-am să mă culc cu tine, Roberto. Nu mă poţi folosi doar 
ca să-ţi alini durerea. 

El chicoti fără să vrea. 

— Of, principessa, cel puţin m-ai făcut să zâmbesc! Sigur că-mi 
doresc să fac dragoste cu tine, fiindcă ești atât de frumoasă. Însă 
e mai mult de-atât. E o experienţă foarte bizară pentru un bărbat 
care n-a mai avut asemenea sentimente înainte. Vreau cu 
adevărat să-ți fac pe plac, vreau să fii fericită, îmi pasă ce crezi 
despre mine. Am fost nespus de șocat atunci când m-ai plesnit 
peste faţă, nu de furie, ci pentru că n-am putut suporta ideea că 
mă urai, că mă dispreţuiai atât de mult. In ultimele câteva zile, 
m-am străduit din greu să mă îndrept. lar după seara asta o să 
încerc și mai mult. Mâine trebuie să mă duc la liturghie, să 
aprind o lumânare pentru mamma şi să mă spovedesc. Apoi o s- 
o iau de la zero. Vreau să devin un om mai bun, Rosanna, 


încercă el s-o convingă, te rog spune că o să-i dai o șansă acestui 
nou Roberto! 

Rosanna îl studie cu atenţie, dar rămase tăcută. 

— Nu crezi că te iubesc, nu-i așa? întrebă el, lăsându-se 
înapoi pe canapea. 

— Cred că pur şi simplu eşti copleșit de emoții în seara asta. 

— Tu... simţi ceva pentru mine? 

— N-am un termen care să descrie ceea ce simt, răspunse ea, 
prevăzătoare. 

— Deci recunoşti că simţi ceva? o încurajă Roberto. 

— Îţi cunosc reputaţia şi n-am îndrăznit să mă gândesc la ce 
anume simt pentru tine. 

— Rosanna, îți spun adevărul. Sunt îndrăgostit de tine. Ştiu 
asta. O simt aici. În mine, spuse el atingându-și pieptul cu mâna. 
E teribil! Mă doare când nu ești cu mine. Mi-e dor să te văd, te 
visez noaptea... 

— Acum trebuie să plec, Roberto. E foarte târziu şi suntem 
amândoi extenuaţi, spuse Rosanna ridicându-se în picioare. Și ai 
nevoie de ceva timp ca să te obișnuieşti cu pierderea suferită, 
adăugă ea cu blândeţe. 

— Rosanna, rămâi cu mine, o rugă el. 

— Nu, răspunse ea, sărutându-l ușor pe frunte. Vorbim 
mâine-dimineaţă. Noapte bună, Roberto, şopti, iar apoi ieși din 
cameră. 

Roberto rămase pe loc. 

— O iubesc, spuse el, încercând să vadă cum suna. O iubesc, 
rosti și mai tare, bucurându-se de sunetul cuvintelor și de 
uşurarea simțită în timp ce le rostea. 

Ştia că nu era firesc să se simtă dintr-odată atât de euforic, 
când biata lui mamma zăcea moartă, la sute de kilometri 
depărtare, însă nu se putea abţine. Trăia un sentiment minunat 
și înspăimântător. Avea să se schimbe, putea să se schimbe. 
Rosanna îl făcea să fie o persoană mai bună. Seara aceea fusese 
un soi de eliberare. Îngenunche pe podea și-și rugă mama să-l 
ierte. 

În cele din urmă, Roberto se îndreptă spre dormitor. Poate că, 
se gândi el, în noaptea în care mama lui murise, el se născuse 


din nou. 


Soneria telefonului o trezi pe Rosanna dintr-un somn adânc. 

— Da? 

— Rosanna, Chris la telefon! Ai văzut ziarele? 

— Nu, sunt încă adormită... adică sunt în pat. 

— Atunci, sună la recepţie şi cere câte un exemplar din 
ziarele The Times, The Telegraph şi The Guardian. În afară de 
câteva fotografii superbe, sunt acolo şi articolele câtorva 
cronicari de obicei foarte sobri, care scriu foarte entuziast despre 
prestaţia ta de aseară. Am primit deja câteva telefoane de la BBC 
și de la vreo două publicaţii care apar duminica. Vor să te 
intervieveze cât mai curând posibil. 

— Aha, spuse Rosanna. 

— Nu pari foarte mulțumită. Poate că nu înţelegi importanța 
unor cronici de genul ăsta! Te-au numit „noua Callas”. Ai făcut 
senzație, draga mea! 

— Mă bucur, Chris, pe cuvânt, dar... ai auzit ce s-a întâmplat 
cu mama lui Roberto? 

— Da. Sunt veşti foarte proaste pentru el, dar mi-e teamă că 
viaţa merge înainte. Vrei să mă suni după ce te-ai dezmeticit, ca 
să-mi spui când te poți întâlni cu jurnaliştii? Sunt foarte 
nerăbdători. Rămân acasă în următoarea jumătate de oră. 
Felicitări, Rosanna! Pe curând! 

Rosanna căzu înapoi pe perne, scoțând un suspin. O chinuia 
senzația de gol lăuntric şi se întrebă cum se simţea Roberto. 
Seara trecută îi spusese că era pentru prima oară îndrăgostit — 
de ea... Nu, se gândi Rosanna. Fusese tulburat de moartea 
mamei lui și nu gândise limpede. Probabil că acum avea să-și 
ceară scuze fiindcă fusese excesiv de afectat, iar relația lor urma 
să continue ca înainte. 

Rosanna sună la recepţie şi ceru să-i fie trimise ziarele, iar 
apoi îl sună pe Chris şi programă interviurile pentru după- 
amiază. 

O oră mai târziu, lua micul-dejun. La un moment dat, auzi un 
ciocănit în uşă. 

— Cine e? întrebă ea. 


— Roberto! 

Rosanna se ridică şi se duse să deschidă ușa. 

— Cara! 

El o luă cu blândeţe pe după umeri şi o sărută tandru pe 
obraji. 

— Intră! 

— Mulţumesc. 

Ea închise uşa, iar el o urmă la masa pe care se afla micul- 
dejun. Arăta obosit și gânditor, însă ciudat de împăcat cu sine, 
având în vedere evenimentele din seara trecută. 

— Am fost la liturghie în dimineaţa asta, aşa cum am zis. Mi- 
am mărturisit păcatele și m-am rugat pentru iertare. Mă simt 
purificat. Şi mai mult decât atât, sunt hotărât să-i demonstrez 
mamei, care acum e acolo, în cer, că pot fi un om mai bun. 

— Asta e bine, Roberto. 

Rosanna îl privi cum clipea, hotărât să-şi oprească lacrimile. 
După aceea, el luă un ziar de pe masă. 

— Am citit recenziile. Cred că ţi-ai făcut un nume la Londra, 
micuţo! Felicitări! spuse el aruncându-i un zâmbet plin de 
căldură. 

— Şi ale tale sunt bune, spuse ea, generoasă. 

— Da, da, făcu el, fluturând din mână cu indiferenţă. Toate 
sunt la fel. „Ca întotdeauna, Roberto Rossini însufleţeşte 
personajul Alberto cu personalitate sa deosebită şi cu vocea sa 
remarcabilă.” Ştirile despre mine sunt deja expirate. Acum sunt 
interesați de tine. Pot să-ţi dau un sfat? 

— Desigur. 

— Bucură-te de momentul ăsta. Bucură-te de fiecare secundă. 
Prima dată când ţi se întâmplă e miraculos, de-a dreptul 
minunat. Şi chiar dacă s-ar putea să revii la Covent Garden, iar 
cronicile despre tine să fie și mai extatice decât acum, le vei fi 
citit deja şi n-o să-ți mai facă aceeași plăcere ca astăzi, spuse el, 
iar apoi îi studie faţa cu atenţie. Eşti bucuroasă, nu-i aşa? 

— Da, bineînțeles că sunt. Adică am visat atât de mult la 
momentul ăsta! Acum, când se întâmplă, aproape că mă simt 
vinovată, oftă ea. Am atins celebritatea atât de ușor, iar alții nu 
primesc recunoașterea pe care o merită! 


— Rosanna, o să fie cu miile cei care o să citească articolele 
despre performanţa ta, o să vadă fotografiile tinerei vedete de 
operă și o să-şi dorească să fie în locul tău! Dar ei nu văd prețul 
pe care trebuie să-l plăteşti, anii grei de muncă, izolarea, gelozia 
colegilor, presiunea pe care o presupune traiul în atenţia 
publicului. Trebuie să faci față atât de multor lucruri, iar asta e 
greu, mai ales că ești atât de tânără! 

— N-am nici un motiv de întristare, dar mă simt atât de 
lipsită de bucurie! spuse ea înghițind ca să scape de nodul care i 
se pusese în gât. 

— Micuţo, aseară ai triumfat la Covent Garden, într-un rol pe 
care nu l-ai mai jucat niciodată. Astăzi, odată depășit momentul 
reprezentaţiei, adrenalina s-a dus. Nu-i de mirare că te simți 
epuizată emoțional. Eşti secătuită. Vino aici! E rândul meu să te 
consolez! 

Roberto bătu cu palma pe locul de lângă el. Rosanna se 
ridică, înconjură masa şi se aşeză lângă el. 

— Tu înţelegi, şopti ea. 

— Sigur că da. Şi sunt aici ca să am grijă de tine, răspunse el 
aplecându-se și dându-i o şuviță pe după ureche. Tot ce ţi-am 
spus azi-noapte e adevărat. Într-adevăr, am vorbit într-un 
moment de intensitate emoţională, însă chiar te iubesc, Rosanna 
Menici. Nu știu de ce sau cum, dar știu că e adevărat. Mă crezi? 

— Nu știu, răspunse ea cu sinceritate. 

— Ei bine, dacă-mi dai voie, o să te conving. Dar trebuie să- 
mi spui un lucru: am vreo şansă? 

Ea îi studie chipul pe care se citea tulburarea și ridică din 
umeri. 

— Nu mi-a plăcut prea mult de tine în ultima vreme, 
Roberto, dar în adâncul sufletului meu știu că te-am iubit 
întotdeauna. 

— Atunci, am să te sărut, spuse el, iar apoi îi ridică bărbia, 
dar se opri înainte ca buzele lor să se întâlnească. Ştii că asta o să 
ne schimbe amândurora viaţa. Nu mai există cale de întoarcere, 
Rosanna. 

— Nu vreau să mă întorc din drum. 

Apoi închise ochii și se abandonă în întregime sărutului. 


Opera Metropolitană, New York 


Deci, Nico, așa a început povestea mea şi a lui Roberto. Am fost 
onestă atunci când i-am spus că nu-l plăcusem întotdeauna. Nu 
puteam fi de acord cu felul în care se purtase cu alte femei, fără nici o 
consideraţie față de sentimentele lor. ÎI iubeam, îl iubisem întotdeauna. 
Nu eram atât de proastă încât să cred că n-avea să-mi pricinuiască 
dureri în viitor, însă realizam şi că durerea ar fi fost mult mai mare 
fără el. 

Am ştiut că soarta noastră era pecetluită încă de la acel sărut, că 
fuseserăm sortiți să fim împreună, indiferent de prețul pe care îl aveam 
de plătit. Nu-ţi pot spune cât de frumoase au fost acele zile la Londra, 
când amândoi descopeream împreună ce însemna să fii îndrăgostit. 

S-a spus că perechea pe care am făcut-o în Traviata în acea lună 
august a fost una dintre cele mai bune care au existat vreodată. Am 
cântat amândoi susținuți de o pasiune adevărată şi cred că lucrul ăsta 
ne-a purtat pe noi înălțimi. Avem undeva, acasă, o copie a înregistrării 
pe care am făcut-o pentru Deutsche Grammophon. Mă întristează 
faptul că n-o s-o poți auzi niciodată cu adevărat. 

Desigur, eram atât de absorbiți unul de celălalt, încât am dat prea 
puțină atenție la ceea ce credeau ceilalți. Şi, ca să fiu cinstită, nu cred 
că ne-a păsat nici unuia de asta. Roberto ştia că relația noastră avea să 
atragă atenția presei şi m-a avertizat că trebuia să mă pregătesc să fac 
față urmărilor. Privind retrospectiv, faptul că nu ni se dăduse ocazia 
să vorbim despre dragostea noastră cu cei care ne erau dragi, înainte 
ca lumea întreagă să afle, avea să creeze multă durere. 

Și, desigur, existau încă o sumedenie de lucruri pe care nu le ştiam 
despre Roberto... 


CAPITOLUL 22 


La o săptămână după primul lor sărut, Rosanna se trezi în 
braţele lui Roberto. Îi îndepărtă cu grijă braţul care îi înconjura 
talia, iar apoi se dădu jos din pat, își puse halatul şi, mergând în 
vârful picioarelor, se duse în camera de zi. Trase perdelele, 
descuie ușile mari, de sticlă, și le deschise larg. Deşi era 
dimineaţa devreme, soarele îi încălzea deja obrajii, iar cerul 
albastru şi senin părea un semn de bun augur pentru restul 
zilei. Zgomotele venite de pe cheiul Embankment şi de pe 
Tamisa, aflată dincolo de acesta, se ridicau spre ea. Oamenii își 
vedeau de treburile zilnice, absorbiți de propriile vieți. Rosanna 
ar fi vrut să strige la ei, să le spună ce i se întâmplase: că viața îi 
devenise dintr-odată un palpitant vârtej de fericire. 

Se întoarse înăuntru și se duse la baie. Își studie faţa în 
oglindă. Trăsăturile arătau exact la fel ca înainte, însă părea 
luminată pe dinlăuntru. Chiar dacă se simțea extenuată după 
spectacolul din seara trecută, ochii îi scânteiau, iar părul îi lucea. 
Era îndrăgostită de Roberto Rossini, iar el era îndrăgostit de ea. 

Petrecuseră întreaga săptămână unul lângă altul. Deși 
împărţiseră patul, în primele două zile Roberto refuzase să facă 
dragoste cu ea, ca nu cumva Rosanna să creadă că asta era tot 
ce-şi dorea de la relaţia care se înfiripase între ei. 

În cele din urmă, Rosanna fusese nevoită să-l roage s-o facă. 
Cu o zi în urmă, părăsiseră apartamentul pentru prima oară şi 
se bucuraseră de un prânz plăcut la Le Caprice. 

Rosanna era convinsă că seara trecută interpretase ariile 
Violetei mai bine ca oricând, fiindcă sentimentele ei oglindeau 
cuvintele pe care le cânta. Interpretările lor ridicaseră întreaga 
sală în picioare, iar ovaţiile fuseseră nemaipomenit de 
însuflețite. 

Dintr-odată, un braţ îi înconjură talia. Rosanna zări fața lui 
Roberto reflectată în oglindă. 

— Cara! M-am trezit şi nu erai lângă mine! 

— Îmi pare rău. Te-am lăsat să dormi. 

— Să nu pleci niciodată fără să-mi spui unde, spuse Roberto 


întorcând-o spre el. Vreau să ştiu tot ce faci, tot ce gândeşti! 

— Chiar tot? îl tachină ea. 

— Desigur. 

— În momentul ăsta mă gândesc că aş vrea să ieși din baie, ca 
să pot s-o folosesc de una singură. 

— Bine, bine, se învoi Roberto, mergând spre ușă. Să nu stai 
prea mult! 

— Nu, n-o să stau. Și comandă micul-dejun, te rog. Mi-e o 
foame de lup. 

— N-am văzut niciodată o femeie care să mănânce atât de 
mult! spuse el râzând, în timp ce închidea ușa. 

Roberto traversă sufrageria, sună la room-service și comandă 
un mic-dejun englezesc complet, pentru două persoane. Apoi, 
păşind fără zgomot, se duse la uşa apartamentului, o deschise și 
recuperă teancul de ziare aflat pe jos. Se aşeză pe canapea și 
răsfoi un tabloid. 


VEDETE DE OPERĂ SE BUCURĂ DE PROPRIUL CÂNTEC 
DE DRAGOSTE 


Fotografia îi înfățișa pe el şi pe Rosanna ieșind de la Le 
Caprice, ţinându-se de mână. Ea îl privea cu iubire 
nedisimulată. Roberto citi pasajul aflat sub titlu. 


Chipeşul star de operă, Roberto Rossini, a fost văzut ieri la ieşirea 
dintr-unul din cele mai elegante restaurante din Londra ținându-se de 
mână cu colega lui de scenă, frumoasa şi tânăra soprană italiană 
Rosanna Menici. Cei doi interpretează rolurile principale din La 
Traviata la Covent Garden, cu sălile pline. 

Domnul Rossini e bine-cunoscut pentru aventurile lui amoroase şi, 
aşa cum reiese din fotografia pe care o publicăm, s-ar părea că a prins 
un nou fluture superb în plasa lui... 


Roberto închise repede ziarul şi îl ascunse sub canapea. 
Fusese atât de cufundat în noua lui plăcere, încât până atunci nu 
se gândise dincolo de moment. Chiar dacă era vorba de un ziar 
englezesc, ştia foarte bine cum funcționa mass-media. Cea mai 


măruntă bârfă publicată la Londra urma să ajungă foarte repede 
pe prima pagină la Milano. Secretul ieșise la iveală. Povestea 
avea să se răspândească la Covent Garden până seara, urmând 
ca a doua zi să ajungă la Scala și la Paolo... 

— Fir-ar! înjură el. 

ÎI ura pe editorialistul de cronică scandaloasă fiindcă 
minimalizase pe nedrept ceea ce simţea el pentru Rosanna. 
Prezumția că ea ar fi trebuit comparată cu fostele lui amante îi 
făcea sângele să fiarbă. Însă pe de altă parte, reacţia era de 
așteptat. Nimeni n-avea nici un motiv să creadă că relaţia lui cu 
Rosanna ar fi fost diferită de cele care o precedaseră. 

Însă era diferită. Ea era diferită. Roberto ştia fără umbră de 
îndoială că găsise ceea ce căutase. Rosanna îi umpluse golurile, 
îl făcuse să se simtă întreg. Se plăcea pe sine atunci când era cu 
ea. Rosanna scotea la iveală tot ce era mai bun în el. Gândul ca 
ea să-l părăsească vreodată sau ca el să se întoarcă la felul în 
care își trăise viața până în urmă cu câteva zile îi dădea fiori de 
groază. 

Dar, medită el, Rosanna era încă atât de tânără! Îi despărțeau 
nu mai puţin de șaptesprezece ani. El știa că Rosanna era la 
prima ei dragoste. Dacă ea l-ar fi folosit așa cum și el se folosise 
de altele, după care ar fi mers mai departe? 

Roberto se lăsă pe spate și oftă. Ştia că, odată ce se afla despre 
relaţia lor, aveau să fie mulți, mulţi oameni care să încerce s-o 
descurajeze pe Rosanna să continue. Paolo de Vito, în special, n- 
avea cum să nu fie ofensat. Rosanna era protejata lui. Se 
comporta față de ea ca un tată posesiv şi gândul că Roberto ar fi 
putut profita de ea îl umplea de furie. 

— O, Doamne, te rog să mă ajuţi s-o păstrez în viața mea, 
șopti el. 

Iar apoi înţelese ce trebuia făcut ca s-o convingă pe Rosanna 
că relaţia lor era pentru totdeauna. Şi ca să-şi reducă la tăcere 
detractorii. 

Avea să se însoare cu ea. 


Ceva mai târziu în dimineața aceea, Roberto și Rosanna luară 
un taxi spre Mayfair. 


— Spune-mi, te rog, unde mergem? întrebă Rosanna. 

Era ca un copil, nerăbdătoare şi plină de entuziasm. Roberto 
se gândi că, îmbrăcată în rochia ei simplă, de bumbac roz, chiar 
că arăta doar cu puțin mai matură decât un copil. 

— Ai răbdare, principessa! 

— Încerc, dar... 

— Am ajuns, anunţă el atunci când taxiul se opri pe New 
Bond Street. 

— Unde? întrebă ea în timp ce el plătea șoferul. 

— La Cartier, unul dintre cei mai buni bijutieri din lume. 
Vreau să-ţi iau un cadou, răspunse Roberto. 

O ajută să coboare din taxi şi apoi intrară în magazin. 

Rosanna rămase în prag, aruncând priviri temătoare la 
vitrinele de sticlă, care adăposteau o serie strălucitoare de 
bijuterii spectaculoase. Un domn mai în vârstă, îmbrăcat într-un 
costum închis la culoare, își făcu apariţia lângă ei. 

— Domnule, doamnă, pot să vă fiu de folos? 

— Da, căutăm o bijuterie specială pentru minunata mea 
doamnă, răspunse Roberto, galant, arătând cu capul spre 
Rosanna. 

— Înţeleg. Aveţi ceva anume în minte? 

— Am dori să vedem o selecție de inele, coliere și cercei. 

— Desigur, domnule! 

Bărbatul descuie niște vitrine și aşeză pe masă câteva talere 
îmbrăcate în catifea, pe care se aflau patru coliere, precum și o 
sumedenie de inele şi de cercei. 

— Arată-mi dacă vezi ceva care-ţi place, principessa, spuse 
Roberto, alegând el însuși un colier elaborat de aur, încrustat cu 
safire și diamante. 

— Dar, Roberto, n-am nevoie de un... 

— Şştt! făcu el, punându-i un deget pe buze. Nu e politicos să 
te plângi atunci când un bărbat vrea să-ți cumpere un cadou ca 
semn al afecțiunii pe care ţi-o poartă! 

Colierul fu prins la gâtul Rosannei, care se privi în oglindă. 

— Mi se pare atât de greu! spuse ea răsucindu-și capul, 
stânjenită. 

— Pot să vă sugerez piesa asta? E mai delicată și de aceea s-ar 


putea să fie mai potrivită pentru doamna. 

Vânzătorul ţinea în mâini un alt colier de aur, al cărui lanţ, 
uşor ca o pană, susținea un singur diamant montat. 

Rosanna îl încercă. 

— O... şopti ea întorcându-se pe o parte și pe alta și studiind 
felul în care diamantul i se cuibărise în deschizătura dintre 
clavicule. 

— Arată cu desăvârşire rafinat, dacă îmi permiteţi să spun 
aşa, doamnă. Pot să vă arăt și piesele astea? întrebă vânzătorul 
întinzându-le o pereche minusculă de cercei asortaţi şi un inel 
frumos, cu un singur diamant. 

Rosanna se întoarse spre Roberto, cu o expresie întrebătoare. 

— Da, pune-ţi şi cerceii! 

Ea îi încercă. 

— Perfect! se bucură Roberto, zâmbind, iar apoi îi puse inelul 
cu diamant pe degetul mijlociu de la mâna stângă, însă văzu că 
era mult prea mare. Păcat, suspină el. Se potriveşte atât de bine! 
Îți place? 

Rosanna îşi întinse mâna în față și admiră felul în care piatra 
scânteia în lumină. 

— E frumos, la fel ca şi colierul şi cerceii. Dar, Roberto... 

— i-am mai spus că e nepoliticos să te plângi, spuse el, iar 
apoi se întoarse spre vânzător. Luăm cerceii şi colierul! 

— Foarte bine, domnule, răspunse acesta. Doamnă, 
permiteți-mi să vă ajut să scoateţi bijuteriile, ca să le împachetez. 

— Rosanna, de ce nu te duci la magazinul de pantofi de 
alături în timp ce eu plătesc? Ai spus că ai nevoie de pantofi noi. 

— Bine, ne vedem acolo. Mulţumesc, Roberto! 

ÎI sărută pe obraz şi ieşi din magazin. 

Zece minute mai târziu, Roberto ieși din magazinul Cartier 
mai sărac cu douăzeci de mii de lire sterline, dar fericit că 
reuşise să-şi atingă scopul fără să-i stârnească bănuieli Rosannei. 
Inelul urma să fie micșorat, iar toate bijuteriile aveau să fie 
livrate la Savoy mai târziu în ziua aceea. 

Deschise ușa magazinului vecin şi o găsi pe Rosanna 
încercând o pereche de pantofi eleganți de seară, cu tocuri 
înalte. Se ridică în picioare şi păşi spre el, nesigură, pe covorul 


gros. 

— Ce zici? 

— Cred că-ţi fac picioarele şi mai lungi decât sunt. Arăţi de 
parcă aproape că ai crescut mare, o tachină el. O să-i luăm pe 
aceştia, îi spuse apoi vânzătoarei. 

După ce Roberto cumpără pantofii, o luă de braţ pe Rosanna 
și ieşiră din magazin. 

— O, Roberto, n-am primit niciodată asemenea cadouri! Îţi 
mulțumesc atât de mult! exclamă Rosanna aruncându-se de 
gâtul lui și bombardându-l cu sărutări. 

— lar acum ai nevoie de niște haine noi. Mergem la Harrods. 

Roberto opri un taxi şi urcară în el. 

— Garderoba ta e un dezastru, continuă el, şi nu pot fi văzut 
cu o femeie îmbrăcată ca vai de lume. Asta mi-ar strica 
imaginea, o necăji el pe Rosanna. 

— Crezi că mă îmbrac prost? 

— Nu, nu cred că te îmbraci prost, cred că mai degrabă nu-ți 
pasă cum te îmbraci. E cu totul și cu totul altceva. Trebuie să 
înveți, cu tot riscul de a deveni o înfumurată. Acum ai o imagine 
publică, ceea ce te sileşte să trăieşti la înălțimea ei. 

— Dar nu mă interesează hainele! se apără Rosanna. 

— Principessa, eşti o fată foarte frumoasă! Ai picioare lungi, 
drepte, spuse Roberto plimbându-și mâna de-a lungul coapsei 
ei, o talie subțire, adăugă el cuprinzând-o de mijloc, sâni mari, 
minunați... 

— Opreşte-te! chicoti Rosanna. 

— ...Şi o față atât de frumoasă! adăugă el, sărutând-o pe 
buze. Trebuie să înveţi să-ți pui în valoare însușirile, pentru tine 
și pentru bărbatul care te iubeşte. Ei, am ajuns! 

ÎI plăti pe șofer şi apoi o conduse pe Rosanna în magazin. 

În următoarea oră ea defilă prin faţa lui Roberto îmbrăcată 
într-o varietate de haine de zi și de seară, în timp ce el şedea pe 
un scaun aurit şi-şi dădea verdictul pentru fiecare dintre toalete. 

— Nu, spuse el la un moment dat, clătinând din cap, asta te 
face să arăţi ca iubita mea nonna, preasfânta mea bunică! 

Rosanna luă o pălărie de pe un raft şi şi-o puse pe cap. Era 
atât de mare, încât îi acoperea fața până la bărbie. 


— Aha, femeia fără cap! exclamă Roberto râzând, fiindcă ea 
îşi întinsese braţele înainte și se îndrepta spre el. Du-te de aici, 
fetițo, şi găsește-ți nişte haine care să fie la fel de fermecătoare ca 
tine! o îndemnă el smulgându-i pălăria de pe cap și sărutând-o 
în joacă. 

În cele din urmă, Rosanna găsi cinci toalete care obţinură 
aprobarea lui Roberto. Acesta plăti pentru ele, iar apoi o duse la 
raionul de lenjerie intimă. 

— Cred că sunt foarte îndrăgostit de tine din moment ce încă 
te găsesc atrăgătoare, având în vedere starea lenjeriei tale de 
corp, o tachină el. Deci, o să cumpărăm o lenjerie care să-ţi pună 
în valoare trupul minunat. 

Îi dezmierdă rotunjimea suplă a șoldului în timp ce se mişcau 
împreună printre rafturi și luă de pe ele fâşii delicate de mătase, 
pe care ea trebuia apoi să le încerce. 

În cele din urmă, încărcaţi cu plase și cutii, îşi croiră drum 
spre etajele de jos. La parter, Roberto se opri să admire o eșarfă 
bărbătească, decorată cu linii şerpuite. 

— Tipic englezească, cugetă el cu voce tare. 

— Îţi place? îl întrebă Rosanna. 

— Da, îmi place. 

— Atunci, ţi-o cumpăr, spuse ea, grăbindu-se spre casa de 
marcat înainte ca el s-o poată opri. Poftim, spuse ea venind 
înapoi, triumfătoare, şi-i legă eșarfa la gât. 

El pipăi ușurel eșarfa. 

— E cel mai frumos cadou pe care l-am primit vreodată! Îţi 
mulțumesc, cara. 


După un prânz lung la Savoy Grill, petrecură o după-amiază 
liniștită pe malurile  înverzite ale grădinilor Victoria 
Embankment, care dădeau spre Tamisa, plimbându-se braţ la 
braț precum toate celelalte cupluri din jur. 

— Poţi să mă aştepţi cinci minute aici? o întrebă Roberto. 
Trebuie să mă întorc în apartament ca să dau un telefon. 

Rosanna dădu din cap în semn că era de acord, închizând 
ochii ca să se ferească de lumina orbitoare a soarelui. 

— Sigur că da! E atât de frumos aici! 


— Nu te mișca! îi ceru el pe un ton imperios, iar apoi se 
repezi în direcţia hotelului. 

Ea se lăsă pe spate, bucurându-se de senzaţia soarelui pe 
piele şi de textura plăcută a ierbii de pe pajiştea proaspăt tunsă, 
peste care își trecu degetele. Ar fi vrut să oprească timpul, să 
păstreze momentul acela pentru totdeauna. Orice s-ar fi 
întâmplat în viitor, ştia că avea să-și aducă mereu aminte cum se 
răsfățase la soare, așteptându-l pe Roberto să se întoarcă la ea. 

După câteva minute, simți cum degetele lui îi atingeau 
obrazul şi simți mirosul familiar al aftershave-ului pe care-l 
folosea el. 

— Te rog să nu deschizi ochii! Vreau să-ți spun ceva și n-aş 
vrea să vezi nimic atât timp cât vorbesc. Te iubesc, Rosanna 
Menici! N-am idee ce s-a întâmplat cu noi doi de când am ajuns 
aici, la Londra. Tot ce ştiu e că m-am schimbat. Parcă sunt 
altcineva. Nu sunt doar fericit, sunt extatic. Nu vreau să pleci 
niciodată de lângă mine. 

Roberto făcu o pauză, sorbindu-i din priviri chipul frumos și 
genele lungi, negre, răsfirate în evantai deasupra pomeților. 

— Cara, vreau să fii soția mea! 

Rosanna simți cum Roberto îi lua degetul şi-i punea pe el un 
inel. 

— Dacă mă respingi, mă întorc în apartament și mă înec în 
cadă, o ameninţă el în glumă. lar acum, poţi să deschizi ochii! 

Rosanna se uită mai întâi la Roberto, apoi la diamantul de pe 
inelarul ei. Lăsă să-i scape un sunet de surpriză. 

— Dar cum...? 

— Bunul domn de la Cartier l-a modificat ca să ţi se 
potrivească. Rosanna, te rog, lasă inelul! Sunt un bărbat care 
suferă! Ce ai de zis? 

Ea îşi studie inelul, tăcută, privind cum soarele se reflecta în 
el. O năpădiră tot felul de emoţii contradictorii. Pe de o parte, se 
simţea euforică, iar pe de altă parte se întreba dacă nu cumva ar 
fi fost nebună să accepte, având în vedere trecutul lui complicat. 

Roberto îi citi gândurile. 

— Cara, crede-mă, n-am simţit niciodată așa ceva, insistă el. 
În adâncul sufletului meu, ştiu că e ceva bun, că e nevoie să se 


întâmple. Am realizat că cea mai bună șansă de a fi fericiți e să 
ne petrecem restul zilelor împreună. Te cer de soție fiindcă ăsta 
e felul meu de a vă dovedi, ţie și lumii întregi, că dragostea 
noastră e veşnică! 

Rosanna evită să-l privească şi continuă să studieze inelul. 

— Chiar crezi asta, Roberto? Nu crezi că s-ar putea să te 
răzgândeşti? Aşa cum ai făcut-o cu toate celelalte femei? 

— Înţeleg că ai nevoie să pui întrebările astea, din pricina 
trecutului meu vicios, însă dragostea m-a schimbat. Tu m-ai 
schimbat. Vrei să te rog în genunchi, Rosanna? 

— Ţi-am spus că am scris cândva în jurnalul meu că o să mă 
mărit cu tine, şopti ea întâlnindu-i privirea în cele din urmă. 
Cred că sunt o fată deşteaptă! Profeţia mi se adevereşte. 

— Asta înseamnă că îmi accepţi cererea? 

— Da, o să fiu soția ta, însă doar dacă îmi juri acum că n-o să 
mai fie niciodată alte femei. 

— Nu, niciodată. Niciodată! Te rog să mă crezi! 

— Roberto, spuse Rosanna, ai cărei ochi străluciră de o 
durere subită, te previn că, dacă mă înșeli vreodată, te părăsesc și 
nu mă mai întorc niciodată la tine! 

— Cara, să nu te îndoiești de mine! Niciodată n-o să fie 
nimeni altcineva. Te rog, nu fi atât de tristă! Vorbim despre 
fericire, nu? N-am mai cerut pe nimeni în căsătorie până acum. 

— Ştiu. Și asta mă sperie. Poate că ar trebui să mai 
aşteptăm... 

— Nu! Eu sunt sigur, spuse Roberto luând-o în braţe. Amore 
mio, o să te iubesc şi o să te protejez întotdeauna. N-o să regreți, 
îți promit! 

O sărută cu tandreţe, iar apoi o strânse atât de tare la piept, 
încât ea de abia putu să respire. Rosanna ştia că nu mai era 
nimic de făcut, chiar dacă şi-ar fi dorit s-o facă. Roberto Rossini 
fusese întotdeauna destinul ei. 


CAPITOLUL 23 


— Bastardo, bastardo!22) 

Secretara lui Paolo intră repede în biroul lui. 

— Ce s-a întâmplat, signor de Vito? 

— lartă-mă, Francesca, sunt furios din pricina a ceea ce am 
citit în ziar! 

Francesca dădu din cap, neliniștită, iar după aceea ieși din 
încăpere. 

Paolo îşi trecu o mână prin păr, studiind fotografia cu 
Rosanna și Roberto care ieşeau de la Le Caprice. 

— De ce, Rosanna, de ce? gemu el. 

Ridică receptorul şi formă numărul hotelului Savoy, la 
Londra. 

— Aş dori să vorbesc cu signorina Menici. Puteţi să-mi faceţi 
legătura? îl întrebă el pe recepționer. Vă mulțumesc! 

Câteva minute mai târziu, recepţionerul îl informă pe Paolo 
că signorina Menici nu răspundea. 

— Înţeleg. 

Paolo se uită la ceas. În Anglia era doar ora opt și jumătate. 
Ghici unde trebuia să fi fost Rosanna și se întrebă dacă nu 
cumva ar fi trebuit să-i ceară recepționerului legătura cu 
apartamentul lui Roberto. 

— Aţi putea s-o rugaţi pe signorina Menici să-l sune pe Paolo 
de Vito atunci când are vreme, vă rog? 

— Desigur. La revedere, domnule! 


La rândul ei, Donatella văzu fotografia din ziare. Izbucni în 
lacrimi, apoi îşi şterse ochii şi se plimbă de colo până colo prin 
sufragerie, clocotind de toată furia de care era capabilă o femeie 
batjocorită. 

Roberto era la Londra de trei săptămâni, iar ea încercase să-l 
contacteze de multe ori la Savoy. Avea să-i dea veşti bune. În 
timp ce ea şi Giovanni fuseseră la New York, acesta din urmă se 
arătase de acord cu cererea ei de separare. Acceptase chiar ca, în 
viitor, să ia în considerare un divorţ. Păruse remarcabil de calm 


în privinţa asta și nu se certaseră prea mult. 

După ce se întorsese la Milano, Donatella se grăbise să se 
ducă la apartamentul lui Roberto, convinsă că puteau fi în 
sfârşit împreună, însă fusese uimită să găsească acolo un agent 
imobiliar, care măsura camerele. Acesta îi spusese că 
apartamentul urma să fie vândut complet mobilat și că n-avea 
nici o idee despre locul în care avea să locuiască Roberto în 
viitor. Donatella se întorsese la Como fierbând de furie. De ce 
nu-i spusese Roberto de iminenta lui mutare? De ce nu-i 
răspunsese la telefon? 

In acea seară, Giovanni fusese deosebit de amabil. O 
întâmpinase zâmbindu-i și-i dăruise un colier de perle. Ea 
reuşise să-şi ascundă suferința şi pretinsese că planurile ei de 
plecare erau încă inevitabile. Dar asta se întâmplase înainte de 
acea dimineaţă, când văzuse în cele din urmă dovada de care se 
temuse în tot acest timp. Roberto își luase o nouă iubită. 

În încercarea de a-și descărca furia, Donatella aruncă pe jos o 
statuetă scumpă de jad. Însă aceasta ateriză nevătămată pe 
covorul gros, de Aubusson. Încercă să se consoleze cu gândul că 
relația lui Roberto cu Rosanna Menici era, probabil, o ultimă 
aventură înainte ca el să se întoarcă la ea cu coada între 
picioarele lui musculoase, cerându-şi iertare şi promițându-i că 
n-o să mai greșească niciodată. La urma urmei, Roberto nu se 
căsătorise cu fata aceea. 

— Nu-mi face asta, Roberto, te rog! Te iubesc, gemu ea în 
timp ce îngenunchea ca să ridice statueta. 

Nu era mare lucru de făcut până la întoarcerea lui Roberto la 
Milano. Fusese pregătită să renunţe la multe pentru domnul 
Rossini. Și n-avea de gând să-l lase să plece fără luptă. 


— Carlotta, Carlotta, uite! Aici! exclamă Marco Menici 
întinzând ziarul pe una dintre mesele din cafenea. Vezi, în 
fotografia asta apar Rosanna și Roberto Rossini! 

Carlotta se opri din curăţat podeaua cafenelei, sprijini mopul 
de perete şi se uită la fotografie peste umărul tatălui ei. Citi 
cuvintele de dedesubt şi se ținu de spătarul unui scaun ca să nu 
cadă din picioare. 


— Cine ar fi crezut? Sunt o pereche frumoasă, nu-i așa? 
Gândește-te cum ar fi dacă Rosanna s-ar căsători cu fiul celor 
mai buni prieteni ai noştri! 

— Da, tată, ar fi într-adevăr remarcabil. Dar trebuie să-mi văd 
de treabă. Se face târziu și mai am de mers la cumpărături. 

Carlotta înșfăcă mopul și se îndepărtă, iar Marco se duse la 
bucătărie. De îndată ce tatăl ei ieşi din încăpere, Carlotta gemu 
de durere. Roberto şi Rosanna... 

— Nu! Nu se poate întâmpla așa ceva! scânci ea. 

Mai târziu în ziua aceea, Carlotta se duse la biserică. Intră, 
aprinse o lumânare pentru mamma și îngenunche ca să se roage. 
Se întoarse apoi la cafenea, simțindu-se puţin mai calmă. În 
ziare erau publicate mereu fotografii în care Roberto Rossini 
apărea alături de diferite femei; cu siguranță că Rosanna era 
doar una dintre ele, iar relaţia avea să se destrame mai devreme 
sau mai târziu, nu-i așa? 

Luca... şi-ar fi dorit să poată vorbi cu Luca. În lumea lui 
închisă, la seminarul din Bergamo, mai mult ca sigur că nu 
văzuse fotografia. Trebuia să-i scrie, să-i ceară sfatul. lar el urma 
să-i spună că totul avea să fie bine. Carlotta urcă în dormitorul 
ei, scoase o foaie de hârtie, luă un stilou şi începu să scrie. 


Două săptămâni mai târziu, personajele care declanșaseră 
atât de multe emoţii puternice se îndreptau cu un taxi spre 
oficiul de căsătorii din Marylebone. Roberto strângea mâna 
miresei într-a lui, iar atunci când mașina se opri în fața scării 
oficiului, el cobori primul. Nu spusese despre logodnă nimănui 
altcuiva în afară de Chris şi programase căsătoria civilă pentru 
ora nouă și jumătate dimineaţa, gândindu-se că era mai puţin 
probabil ca el şi Rosanna să fie reperațţi. Ultimul lor spectacol la 
Covent Garden avusese loc cu o seară în urmă. Peste trei ore, ei 
doi aveau să fie în avion, zburând spre Paris, iar după aceea... ei 
bine, Roberto plănuise să-şi ducă proaspăta soţie într-un loc 
secret, în care să rămână trei săptămâni întregi, nedescoperiți de 
paparazzi. Nu era încă pregătit s-o împartă pe Rosanna cu 
nimeni. 

— Drumul e liber, constată el. 


O ajută pe Rosanna să iasă din taxi, după care se grăbiră să 
urce pe scări. 

Înăuntru îi aştepta Chris Hughes, zâmbitor. 

— Eşti frumoasă, Rosanna, spuse el sărutând-o pe obraji, iar 
apoi îi strânse cu căldură mâna lui Roberto. Am adus-o pe 
secretara mea, Lisa, pe post de martor. S-a dus până la toaletă. 

— Bun, bun, aprobă Roberto, dând din cap. Înţelegi, nu? 
Vrem doar câteva săptămâni de pace înainte ca ziarele să afle 
despre căsătoria noastră. 

— Desigur. O, uite că vine! exclamă el arătând spre o femeie 
tânără şi subţirică, care cobora scările, venind spre ei. 

— Îţi mulțumesc pentru ajutor, Lisa, spuse Roberto 
strângând mâna fetei. Trebuie să ţii totul în secret, bineînțeles! 

— Absolut, aprobă ea pe un ton timid. Cred că e foarte 
romantic! 

— Bine, haideţi să-i dăm bătaie! Trebuie să prindeți avionul, 
la fel şi eu, spuse Chris, grăbit. 

— Bună dimineaţa! Intraţi, vă rog! îi invită ofițerul stării 
civile, care tocmai ieşise din biroul lui. 

Cei patru îl urmară într-o încăpere alăturată, care era 
mobilată cu o masă și cu trei rânduri de scaune așezate vizavi 
de aceasta. Ofiţerul le ceru martorilor să se așeze, iar apoi îi 
invită pe mireasă și pe mire să vină în faţă. 

Stând în fața mesei alături de Roberto, Rosanna se simți tristă 
că nimeni din familie sau dintre prieteni nu putea fi alături de 
ea în acel moment cu totul deosebit. Dar Roberto insistase să se 
căsătorească înainte de a părăsi Londra. 

— N-avem nici un motiv să nu organizăm mai târziu o 
ceremonie aşa cum se cuvine, cara, la care să-i invităm pe 
prietenii noștri și pe membrii familiei, însă nu vreau să-ți dau 
ocazia să te răzgândești. Sau celorlalţi, să te convingă s-o faci, 
adăugase el pe un ton sumbru. 

Luca, papa, Carlotta, Abi, Paolo, Luigi... Rosanna se gândi la 
toți în timp ce asculta cuvintele care o legau în mod oficial şi 
legal de Roberto pentru tot restul vieţii. Ştia că aveau să se simtă 
cu toţii foarte răniți fiindcă nu le spusese, însă nu se putuse face 
nimic. 


Rosanna repetă jurămintele după ofițerul stării civile, iar 
Roberto îi zâmbi ca s-o încurajeze. Apoi proaspătul ei soţ îi puse 
inelul pe deget. 

— Și cu asta, declarăm ceremonia încheiată, spuse ofițerul 
zâmbindu-le larg. Acum sunteți domnul și doamna Roberto 
Rossini! Permiteţi-mi să fiu primul care vă felicită. 

— Vă mulțumesc! răspunse Roberto, strângându-i mâna 
ofițerului. Pot să am încredere că o să păstraţi discreția? 

— Desigur! Dacă aş avea o liră pentru fiecare cuplu 
clandestin pe care l-am căsătorit, aş fi un om bogat. Buzele mele 
sunt pecetluite. lar acum, cu riscul de a suna excesiv de 
tradiționalist, cred că ar trebui să vă sărutați mireasa, îl încurajă 
ofiţerul. 

— Bineînţeles! Cum aș putea să uit? spuse Roberto 
aplecându-se spre Rosanna, ale cărei buze le sărută cu tandrețe. 

— Dacă sunteți gata să semnaţi în registru atât 
dumneavoastră, cât şi martorii, atunci am încheiat, conchise 
ofiţerul stării civile. 

Zece minute mai târziu, Roberto și Rosanna luau un taxi oprit 
de Chris. 

— Să aveţi o lună de miere minunată, oameni buni! le ură 
agentul în timp ce închidea portiera. 

— Aşa să fie, Chris! Ştii unde ne găseşti, însă doar dacă e ceva 
foarte urgent! strigă după el Roberto prin fereastra deschisă a 
maşinii. 

— Desigur! Dar trebuie să-mi spuneţi unde şi când vreţi să 
comunicaţi minunata veste. Şi pregătiți-vă pentru o furtună de 
interes mediatic, în special din direcţia Milano, declară Chris, 
ridicând din sprâncene cu un aer plin de subînțeles. Ne vedem 
după ce vă întoarceţi la Londra! încheie el, fluturând din mână 
în urma taxiului. 

— Ei, signora Rossini, am făcut-o! îi spuse Roberto, zâmbind, 
proaspetei lui soții. 

— Da, m-am măritat cu un bărbat bătrân, glumi Rosanna 
împletindu-şi degetele cu ale lui. 

— Atunci, de îndată ce ajungem la Paris, o să-ţi arăt cât de 
tânăr mă faci să mă simt, promise el, sărutând-o cu blândeţe pe 


frunte. 
— O să fie prima dată când faci dragoste cu o femeie 
căsătorită? îl întrebă Rosanna, bucurându-se de mângâierile lui. 
— Sigur că da, murmură Roberto. Sigur că da. 


După ce ajunseră la Paris, fură conduşi cu o limuzină la 
hotelul Ritz. 

— Bine aţi venit, monsieur et madame! Vă rog să mă urmați. 
Apartamentul dumneavoastră a fost pregătit, spuse managerul 
hotelului, iar, îndată după aceea, îi invită să urce cu liftul. 

Intrând în apartament, Rosanna, uimită, îşi pierdu suflul preţ 
de câteva clipe. Camera de zi era elegantă şi împodobită cu 
mobilă ornamentată. Draperiile grele, de damasc auriu, 
încadrau, din podea până în tavan, ferestrele înalte. Acestea 
dădeau spre Place Vendome. 

— Ăsta-i începutul celei mai frumoase luni de miere, signora 
Rossini! spuse Roberto în timp ce luă o sticlă de şampanie dintr- 
o frapieră și-i scoase dopul. 

Rosanna luă paharul întins de el. 

— Principessa, vreau să-ţi spun că m-ai făcut cel mai fericit 
bărbat din lume. În cinstea noastră! 

— În cinstea noastră! 

Paharele lor se atinseră. După aceea, Roberto o conduse în 
dormitor, unde îi cuprinse fața în palme şi începu s-o sărute. 

— Ti amo, te iubesc, draga mea! 

Mâinile lui începură să-i desfacă nasturii bluzei. Apoi i-o făcu 
să-i alunece de pe umeri și-şi plimbă buricele degetelor peste 
contururile catifelate ale sânilor ei, abia atingându-i pielea. Se 
lăsară împreună pe pat, într-o îmbrăţișare strânsă. 

Mai târziu, pe când stăteau goi, cu picioarele împletite peste 
cearşafurile mototolite, Roberto îndepărtă cu blândeţe o șuviță 
de păr din ochii Rosannei, care se ridică într-un cot şi se uită la 
el de sus. 

— Mi-e foame, anunţă ea. 

— Atunci o să sun la recepţie ca să le cer să ne trimită ospățul 
nostru de nuntă. Poate niște foie grass) şi niște filet mignon!24) 
proaspăt? 


— Cred că aş vrea niște paste, răspunse Rosanna ridicând din 
umeri. 

— Paste! exclamă Roberto, dându-și ochii peste cap. Eşti la 
Ritz, în Paris, capitala culinară a lumii, și vrei paste?! 

— Da. O farfurie mare de paste și o salată! Iar tu ar trebui să 
ai grijă de talia ta, îl sfătui ea în timp ce-l îmbrăţișa peste piept. 
Nu vreau un soț cu colăcei! 

Roberto își supse stomacul, luându-și o mină rănită. 

— Crezi că sunt gras? 

— Nu, dar cred că, la fel ca oricare alt bărbat de vârsta ta, 
trebuie să ai grijă. 

— Nu m-am căsătorit decât de câteva ore și nevasta mă pune 
deja la regim! Eu zic că în seara asta prăznuim; poate că mâine 
postesc. 

Roberto se îndreptă spre telefon ca să sune la room-service, în 
timp ce Rosanna se duse la baie ca să facă un duș. După ce 
mâncară, se urcară în pat, în aşternuturile moi, şi rămaseră 
culcați, privind la frumoasa pictură murală de pe tavan. Mâna 
lui Roberto îi dezmierda, leneșă, corpul gol. 

— Cara, ştiu că spun asta adesea, însă tu m-ai făcut să fiu alt 
om. Înainte ca noi doi să facem dragoste, credeam că iubirea şi 
sexul sunt două lucruri diferite. Înţeleg acum, în cele din urmă, 
de ce e posibil să-i fii credincios unei singure persoane. Odată ce 
ai trăit ceea ce trăim noi, n-ai nevoie să mai cauţi plăcere în altă 
parte. 

— Îi mulţumesc Domnului că simţi astfel și mă rog să fie așa 
mereu, murmură Rosanna. 

— Principessa, înţelegi că mulţi o să-ţi spună că ai făcut un 
lucru stupid? 

— Da, Roberto, ştiu. 

— Că mulţi o să spună că lupul nu-și schimbă năravul? Că 
relaţia noastră n-are cum să dureze? 

— Da. 

— Te rog, Rosanna, ca, orice ai auzi despre mine în viitor, să- 
ți amintești de momentul ăsta. Amintește-ți cum m-am uitat la 
tine și cum ţi-am spus cât de mult te iubesc, câtă nevoie am de 
tine. Ai intrat în inima mea şi o să rămâi acolo până în ziua în 


care o să mor. Spune-mi că n-o să lași să intervină nimic între 
noi! 

— Atât timp cât mă poți privi în ochi aşa cum o faci acum și 
dacă n-o să mă minţi niciodată, crede-mă că o să fim mereu 
împreună, promise Rosanna cuibărindu-se în braţele lui, gata să 
adoarmă. Caro, după ce ne întoarcem din luna de miere, putem 
să facem o vizită la Napoli înainte să ne întoarcem la Londra? îl 
întrebă ea, moleşită de somn. Mă simt foarte prost că nu le-am 
spus alor mei despre căsătorie. Am putea merge și la Milano, ca 
să-l vedem pe Paolo. 

— Eu... da, dacă avem vreme. 

— Mâine putem vizita un pic Parisul? şopti ea. N-am mai fost 
niciodată aici. 

— Da, dacă avem grijă să ne deghizăm ca să nu ne 
recunoască ticăloşii ăia de paparazzi, răspunse el, iar fața i se 
înăspri pentru o clipă, înainte de a adăuga cu blândeţe: Apoi o 
să te duc pe sus într-un loc unde nimeni nu ne poate găsi. Somn 
uşor, amore mio. 

Roberto se întinse peste pat şi stinse lumina. Era obosit, dar 
somnul nu-i venea. În cele din urmă, auzind respiraţia egală a 
Rosannei, se ridică din pat şi se duse la fereastră. O deschise şi 
lăsă aerul răcoros al nopţii să intre în camera înăbuşitoare. 
Parisul era încă plin de forfotă, chiar și la ora două noaptea. 

„Dacă n-o să mă minţi niciodată...” 

Roberto se simţi neliniștit şi nesigur. De fiecare dată când 
Rosanna vorbea despre întoarcerea în Italia, bătăile inimii i se 
accelerau. Și mai era un alt gând care nu-i dădea pace, o 
confesiune pe care știa că ar fi trebui să i-o facă, pentru ca nu 
cumva ea să descopere singură adevărul. Într-o seară fierbinte 
de vară, cu mult timp în urmă, la Napoli... Roberto clătină din 
cap. Ea l-ar fi urât pentru asta, mult mai mult decât îl urâse 
pentru ceea ce îi făcuse lui Abi. 

Nu-i rămânea decât să se roage ca prostia lui de până atunci 
să nu-i ruineze viitorul alături de femeia pe care o iubea. 


In după-amiaza următoare, în timp ce se plimbau de mână în 
grădinile Tuileries, un tânăr fotograf cu ochi de vultur îl zări pe 


Roberto, în ciuda pălăriei şi a ochelarilor lui negri. Stând în 
spatele unui tufiş, își reglă puternicul teleobiectiv al aparatului 
de fotografiat și apropie cadrul, chiar în momentul în care 
Rosanna își pusese brațele în jurul umerilor lui Roberto, 
sărutându-l. Obturatorul se închise de douăsprezece ori înainte 
ca buzele lor să se despartă. Fotograful îi urmări de la o distanță 
sigură în timp ce se plimbau, sărind în spatele tufișurilor de 
fiecare dată când lua câte un cadru. Nici unul dintre ei nu 
observă nimic, în ciuda faptului că noaptea trecută Roberto 
însuși o avertizase pe Rosanna despre o asemenea posibilitate. 


Mai târziu, în timp ce privea cum se developau fotografiile în 
laboratorul ziarului său, tânărul fotograf observă cele două inele 
de pe inelarul mâinii stângi al Rosannei Menici, nevenindu-i să 
creadă ce noroc avusese. Verifică în grabă fototeca și observă că 
la Londra, în urmă cu trei săptămâni, mâna Rosannei fusese 
lipsită de bijuterii. Alergă pe coridor cu fotografiile abia uscate 
şi bătu frenetic la ușa redactorului de știri. În douăzeci de 
minute, un jurnalist fu trimis la Londra ca să descopere 
adevărul. 


CAPITOLUL 24 


Donatella se holbă, uluită, la titlul din ziar. 

— Nu! Nu! gemu ea. 

Reciti articolul, apoi urlă de furie. Examină faţa Rosannei, 
încercând să-i găsească vreun defect. Supărarea ei deveni și mai 
cumplită atunci când nu reuși să descopere nimic. Rosanna era 
frumoasă şi, după toate relatările, extrem de talentată. Mai mult 
decât atât, era foarte tânără. Donatella o ura pentru asta. 

Probabil că aventura celor doi începuse înainte ca ei să fi 
plecat de la Milano. Asta ar fi explicat vânzarea apartamentului 
și refuzul lui Roberto de a-i răspunde la telefon. O, da, în timp 
ce ea, Donatella, îi vorbea despre planurile ei de a se muta 
împreună cu el, Roberto își aranja viitorul alături de Rosanna. 

Sfâşiată între furie şi durere, Donatella își petrecu ziua 
îmbătându-se treptat. După ce ajunse acasă, Giovanni o găsi 
adormită pe canapea. 

Ridică ziarul de pe jos, se uită la fotografie şi citi textul de sub 
ea. 

Roberto Rossini era într-adevăr un bărbat cu capul pe umeri. 


Odată ajunsă la seminar, Carlotta fu condusă într-o mică 
încăpere cu pereţii văruiți şi goi, împodobiţi doar cu un crucifix. 
Singura ferestruică era închisă cu gratii, ca o celulă de 
închisoare. Chiar dacă ziua era una călduroasă, în încăpere era 
frig şi mirosea a umezeală. Carlotta se scutură și se așeză pe 
unul dintre scaunele spartane de lemn. Ușa se deschise după 
cinci minute de așteptare. 

— Luca! O, Luca! 

Carlotta se ridică în picioare şi se aruncă, plângând, în braţele 
fratelui ei. 

— Haide, nu plânge! o rugă el, mângâindu-i părul. Ce-i cu 
tine? 

Carlotta se deprinse din îmbrăţișare şi încercă să se adune. Se 
forță să zâmbească şi-și șterse ochii de lacrimi. 

— Îmi pare rău că am venit la seminar, dar n-am ştiut ce 


altceva să fac. 

— L-ai spus lui don Giuseppe că e o urgenţă, îi răspunse Luca, 
încordat. Carlotta, n-avem mult timp la dispoziție! Spune-mi, te 
rog, ce s-a întâmplat? 

— Ai primit scrisoarea mea? 

— Da, şi ţi-am spus să nu te îngrijorezi. Roberto nu e genul 
de bărbat care să se însoare. E nenorocul Rosannei că s-a lăsat 
atrasă într-o relaţie cu el, dar... 

Luca se opri în mijlocul frazei, uitându-se, uluit, la ziarul pe 
care i-l puse în față Carlotta. 

— N-ai dreptate, Luca! spuse Carlotta, prăbuşindu-se pe un 
scaun. Ce-o să fac acum? Ar fi trebuit să-i spun de multă vreme 
lui Roberto despre Ella, iar lucrurile nu s-ar fi întâmplat în felul 
ăsta. O, mamma mia, ce-am făcut, ce-am făcut? se jeli ea, 
începând să plângă cu suspine. 

— Carlotta, ai făcut ceea ce ai crezut că era mai bine pentru 
copil şi pentru familia ta! N-aveai de unde să ştii ce urma să se 
întâmple. 

Luca, atât de sigur de obicei în legătură cu voia Domnului, se 
trezi acum că nu mai știa ce să creadă. Încercă să fie raţional. 

— Dacă îi spui Rosannei, s-ar putea ca asta să-i distrugă 
căsnicia chiar înainte de a începe. Dacă nu-i spui, atunci trebuie 
să păstrăm secretul toată viața. 

— Dar putem face asta? E sora noastră! Of, ce situație fără 
ieşire! exclamă Carlotta plecându-și fruntea. N-am fost 
pedepsită destul pentru greșeala mea? lar acum... să se 
întâmple aşa ceva? 

— Carlotta, Carlotta, se strădui s-o consoleze el, te rog, 
încearcă să crezi că Domnul are căile sale! 

— Încerc, Luca, încerc în fiecare zi când lucrez la cafenea. Nu 
trăiesc decât pentru Ella, dar atunci când mă gândesc că 
singurul lucru pe care l-ar putea avea în viitor e o viață ca a 
mea, mă întreb dacă are sens să merg mai departe. Inima îmi e 
strivită de vinovăţie. l-am înșelat pe Ella și pe tata, iar acum, și 
pe Rosanna! 

Se auzi o bătaie în ușă. 

— Vin în câteva minute! strigă Luca. 


Luă mâinile surorii lui şi-i spuse: 

— Carlotta, trebuie să plec. Cred că situaţia nu e chiar atât de 
rea pe cât pare. Până una-alta, noi suntem singurii care cunosc 
secretul ăsta. Nu există nici o altă cale ca Rosanna să afle. 
Câteodată e mai bine să păstrezi secretele. Sora noastră o să aibă 
destule de înfruntat. S-a măritat cu un bărbat foarte... Dificil. 
Dumnezeu să mă ierte, dar s-ar putea ca mariajul lor nici să nu 
dureze. Ţine minte, dacă Rosanna află, atunci trebuie să afle și 
Roberto, şi papa, şi, cel mai important, Ella! 

— Zici că n-ar trebui să fac sau să spun nimic? 

— Da, cred că așa e cel mai bine. În cele din urmă însă, tu eşti 
cea care trebuie să decidă. 

Se auzi o nouă bătaie în uşă. 

— Trebuie să plec, spuse Luca și o sărută cu căldură pe ambii 
obraji. Încearcă să nu te agiţi! Spune-le lui papa și Ellei că-i 
iubesc. Cum le merge? 

— Amândoi sunt bine, răspunse Carlotta, dând din cap ca să- 
și întărească spusele. Tuturor ne e dor de tine. Şi de Rosanna. 

— Ştiu. Şi tu trebuie să ai grijă de tine. Eşti foarte slabă, prea 
slabă! Domnul fie cu tine, Carlotta. Ciao, cara! 

Luca văzu pe fereastră cum sora lui ieșea pe porţile 
seminarului. Umerii îi erau încovoiaţi, iar disperarea i se citea 
pe față de la o poștă. Pe când erau tineri, fusese atât de sigur că 
Rosanna era cea care avea să aibă mereu nevoie de protecţia lui! 
Dar se părea că acea soră era, de fapt, Carlotta. 


După o şedere de douăzeci şi patru de ore la Paris, Rosanna 
și Roberto se îmbarcară într-un avion cu destinaţia Corsica. 
După ce aterizară pe aeroportul Ajaccio, Roberto închirie o 
mașină. La ieşirea din oraş era foarte puțin trafic, cu excepția 
unui fermier care mâna o căruţă trasă de un măgar, vehicul în 
care se aflau copiii vizitiului, aşezaţi într-un echilibru precar. 
Soarele după-amiezii târzii începea să coboare spre mare, iar 
Rosanna deschise fereastra mașinii și privi la drumul sinuos, de 
coastă. În jurul fiecărui promontoriu stâncos se ivea câte o nouă 
priveliște a Mediteranei, cu golfuleţe şi plaje secrete, cuibărite 
sub stânci. Pe măsură ce urcau, zăriră măslini agățați de coasta 


dealului, iar tufele de rozmarin și de mentă sălbatică de la 
marginea drumului începură să umple aerul cald cu parfumul 
lor îmbătător. 

— E frumos aici, Roberto! spuse ea cu entuziasm. Marea e de 
un albastru minunat! 

— Da, este exact așa cum arăta și coasta Italiei înainte de 
venirea turiștilor. Complet nealterată. De aceea îmi place. Vin 
aici ori de câte ori am nevoie de liniște şi pace. 

— Încotro ne îndreptăm? întrebă Rosanna. 

— Aşteaptă şi o să vezi, răspunse el zâmbind. Vreau să-ţi fac 
o surpriză! 

După două ore de mers, maşina trecu pe lângă un mănunchi 
de case spoite cu var, cocoțate pe coasta unui deal. Virară la 
dreapta și coborâră pe un drum abrupt, mărginit de pini. 
Continuară să meargă preţ de câteva minute, după care cotiră 
pe un drumeag mai abrupt şi mai îngust. La capătul acestuia se 
afla o casă frumoasă, de piatră, cu un acoperiş de ţiglă şi cu 
zidurile năpădite de liane de luleaua turcului, încărcate cu flori 
portocalii, pline de sevă. 

— Am ajuns, principessa! Asta e Villa Rodolpho, care e, fără 
urmă de îndoială, locul meu favorit de pe pământ. 

El cobori din mașină. Din casă îşi făcu apariţia o femeie în 
vârstă. Aceasta porni, legănându-se, în direcția lui Roberto, cu 
brațele întinse larg, iar apoi îl cuprinse într-o îmbrăţişare 
călduroasă. 

— Nana, ea e Rosanna, proaspăta mea soţie! 

— Încântată să te cunosc, signora Rossini! spuse femeia. 

— Nana are grijă de casă atunci când sunt plecat şi de mine 
atunci când sunt aici. Locuiește acolo, împreună cu bunul ei soț, 
Jacques, spuse Roberto arătând către o căsuță albă, aflată la o 
oarecare distanță, după care o luă pe Rosanna pe după umeri. 
Vezi poteca aceea ce coboară dealul? 

— Da. 

— Duce către bucata noastră de plajă. Vino! continuă 
Roberto, conducând-o către casă. Îți place? 

Se apropiară de intrare, iar Rosanna se opri şi privi soarele, 
care cobora dincolo de linia orizontului. Inspiră adânc, 


adulmecând aroma răşinii de pin şi mirosul înțepător, sărat, al 
mării. 

— Cred că e cel mai frumos loc pe care l-am văzut vreodată! 

— Înainte să spui asta, trebuie să vezi şi interiorul casei. E 
plăcut, dar nu e luxos. 

O invită să intre într-un hol spaţios, pardosit cu gresie, şi 
apăsă pe un întrerupător ca să facă lumină. 

— Vezi, aici e dormitorul, spuse Roberto arătând la dreapta, 
spre o încăpere cu pereţi văruiți, unde Rosanna zări un pat 
mare, acoperit cu o cuvertură făcută din petice în culori vesele. 
lar aici e bucătăria. 

O conduse pe partea opusă a coridorului şi deschise o uşă 
pentru ca ea să vadă o frumoasă sobă pe lemne şi o masă 
îndelung, folosită, cu scaune de mărimi şi forme diferite. Apoi 
urcară la etaj, pe o scară îngustă, de lemn. 

— lată şi camera de zi, spuse el. De aici, priveliştea e 
magnifică! 

Rosanna rămase în capul scării. Podeaua de scânduri de brad 
a încăperii era aşternută cu covoare ţesute, viu colorate. Se mai 
aflau acolo o veche canapea de piele, acoperită cu perne, și o 
bibliotecă plină de romane. Într-un colţ se zărea un pian vechi, 
iar uşile de sticlă duceau pe o terasă care dădea spre o coastă 
maritimă abruptă. Roberto deschise larg ușile şi o trase pe 
Rosanna lângă el, păşind împreună în lumina blândă a înserării. 
Priveliştea era magică, exact aşa cum o descrisese el. Ultimele 
raze de culoarea caiselor coapte se răsfrângeau în mare și 
primele stele îşi făceau apariția pe cerul care se întuneca văzând 
cu ochii. 

— A cui e casa asta? întrebă ea. 

— A mea. Am cumpărat-o acum trei ani. Putem veni aici și 
trăi într-o izolare totală. Nu ne-ar găsi nimeni, niciodată. 
Jacques şi Nana aduc din satul de pe vârful dealului toate 
lucrurile de care am nevoie. 

— E minunată, Roberto! spuse Rosanna cuibărindu-se, cu un 
suspin, pe canapeaua confortabilă. 

— O, principessa, cred că eşti epuizată! O să-ţi aduc un pahar 
cu vin şi pe urmă poți să faci un duș. Apoi mâncăm pe terasă, la 


lumina lumânărilor. 

Mai târziu în noaptea aceea, Rosanna stătea lungită în pat și 
capul i se învârtea din pricina evenimentelor care se petrecuseră 
în ultima săptămână. Se uită la Roberto și se gândi cât de ciudat 
era că atunci când cineva devenea faimos, după ce petrecuse 
atâţia ani încercând să ajungă în atenţia publicului, își petrecea 
apoi restul zilelor căutând să-şi câștige dreptul la o viață 
privată. 


Rosanna și Roberto se bucurară de trei săptămâni perfecte la 
Villa Rodolpho. Se trezeau târziu, înotau, citeau și făceau 
dragoste. Mâncau pește proaspăt pe minunata terasă cu vedere 
la mare şi sorbeau din vinul local cu gust înțepător. 

— Sper că o să mi se ducă bronzul în câteva săptămâni, 
înainte de premiera cu La Boheme. Se presupune că mor de 
tuberculoză, comentă Rosanna într-o seară, în timp ce stăteau pe 
terasă după cină, admirând peisajul de sub ei, luminat de lună. 

Roberto respiră adânc. 

— Cara, trebuie să vorbim despre ceea ce o să fie! 

— O, Roberto, chiar trebuie? Nu putem doar să stăm aici și 
să... 

— Nu, ştii bine că nu putem. 

— Dar ce avem de vorbit? Duminică zburăm la Napoli, ca să- 
| vedem pe papa şi să-i dăm vestea. Apoi ne ducem la Londra. 

— Cred că toată lumea a aflat deja că ne-am căsătorit. N-am 
vrut să-ţi spun înainte, dar... nu pot veni la Napoli împreună cu 
tine și n-o să joc în rolul lui Rodolpho la Milano. 

— Poftim?! Nu înţeleg. Eu... murmură Rosanna, privindu-l 
plină de uimire. 

— Tu m-ai rugat să nu te mint niciodată și n-o s-o fac. Dar te 
avertizez că o să-ţi vină greu să auzi adevărul pe care trebuie să 
ţi-l mărturisesc. 

— Dar... 

În ochii ei licări frica. 

— Aşază-te şi o să-ți spun, cara. Te implor, nu mă disprețui 
după ce o să afli ce am de spus! 

Cu ochii plini de neliniște, Rosanna se aşeză, după cum îi 


ceruse el. Roberto luă loc pe partea opusă. 

— Acum şase ani, pe vremea când încă eram un solist lipsit 
de importanţă la Scala, am avut o aventură cu o femeie măritată 
și foarte bogată. Relaţia noastră a continuat de fiecare dată când 
eu mă aflam la Milano. Apoi, astă-vară, doamna mi-a spus că 
voia să locuim împreună. Nu m-a întrebat ce credeam despre 
asta, însă a hotărât că se îndrăgostise de mine și că urma să 
divorțeze de soțul ei. Am fost şocat și îngrozit. Te rog să mă 
crezi, Rosanna, că n-am fost niciodată îndrăgostit de ea. Cu trei 
săptămâni înainte ca eu să plec la Londra, m-a vizitat soțul ei. El 
e un milanez foarte bogat și influent. Am crezut că avea să mă 
omoare chiar atunci, însă în loc de asta, mi-a spus că era în 
interesul meu să nu mă mai întorc în Italia. Pentru multă vreme. 
Mi-a dat de înţeles că o să existe consecinţe foarte neplăcute 
dacă hotărăsc să revin în ţară. Şi de aceea, cara, nu mă pot 
întoarce acasă, mărturisi Roberto luându-și capul în mâini. Mi-e 
atât de ruşine, Rosanna, atât de rușine! 

Rămaseră tăcuți vreme îndelungată. În cele din urmă, ea 
întrebă: 

— Deci ăsta a fost motivul pentru care n-ai putut să mergi la 
înmormântarea mamei tale? 

— Da. Din cauza comportamentului meu stupid. lar acum 
visul nostru de a cânta împreună Rodolpho și Mimi, la Scala, nu 
se mai poate împlini. Aș da orice să nu fie așa. Fără îndoială că 
eu merit să fiu pedepsit, însă nu și tu. 

— Și ai știut de când am ajuns la Londra că n-o să te mai 
întorci la Milano? întrebă Rosanna cu voce șoptită, sugrumată. 

— Da. Cara, am vrut să-ţi spun, dar am știut cât de mult avea 
să te supere o asemenea mărturisire! 

— Ar fi trebuit să-mi spui mai repede, Roberto! Ai promis că 
n-o să mă minţi niciodată. Și pe femeia... asta... cum o cheamă? 

— Rosanna, te rog! Numele ei n-are importanţă. 

— Spune-mi! Trebuie să știu! îl presă Rosanna. 

— Donatella. Donatella Bianchi. N-o cunoşti. 

— Dimpotrivă. După cum bine ştim amândoi, ea și soțul ei 
sunt sponsori importanţi la Scala. Au oferit o donaţie mare 
Bisericii Sfintei Fecioare Maria. Ştiu foarte bine cine e Donatella 


Bianchi, îl informă ea pe un ton plin de răceală. 

— Te rog să mă crezi că totul s-a terminat! o rugă el. 

— Ai spus că relaţia voastră a început acum şase ani. Nu 
suntem împreună decât de șase săptămâni și deja ai ţinut un 
secret față de mine! 

— Rosanna, s-a încheiat! N-a însemnat nimic! Dar te rog să- 
mi spui ce simţi în legătură cu întoarcerea la Milano de una 
singură. 

— Nu pot... răspunse ea cu voce tremurătoare, încă nu pot să 
mă gândesc la aşa ceva, adăugă, iar apoi se ridică de pe scaun și 
se sprijini de balustrada terasei. De ce nu te duci la poliție? De 
ce nu declari că ai fost ameninţat de bărbatul ăla? 

— N-ar folosi la nimic. Ştii cum stau lucrurile în Italia. 
Corupţia e peste tot și poţi fi sigură că Giovanni e parte din ea. 
N-aș avea nici o şansă împotriva lui şi a relațiilor pe care le are. 

— Crezi că signor Bianchi o să-și pună în aplicare 
amenințarea? 

— N-am nici o îndoială în privinţa asta. 

— Și ce faci cu Paolo? Lui ce-o să-i spui? 

— Nu pot să-i spun adevărul. O să-i cer lui Chris să 
pretexteze că am nevoie de o pauză, că vocea mea e obosită, 
orice. De asta nu-mi pasă prea mult, însă de-abia pot suporta 
gândul că tu te întorci la Milano fără mine, că o să stăm departe 
unul de celălalt. Desigur, nu te pot opri să mergi. De fapt, chiar 
trebuie să te duci. 

— Și cum o să arate întoarcerea mea în Italia de una singură? 
întrebă Rosanna întorcându-se spre el, cu ochii strălucind de 
lacrimi. Toate lucrurile pe care ai spus că o să le creadă lumea 
nu pot decât să fie accentuate de absenţa ta! N-am cum să le 
spun celorlalți care e adevăratul motiv, iar ei o să creadă că 
mariajul nostru a luat-o deja pe o cale greşită. Mă întreb dacă nu 
cumva ar avea dreptate! 

— Nu! strigă Roberto sărind de pe scaun şi venind lângă ea. 
Te rog, Rosanna, nu spune asta! 

— Şi atunci ce să spun? Că mă bucură aventura ta cu o femeie 
căsătorită, al cărei soț te-a ameninţat cu moartea? Că sunt 
fericită fiindcă trebuie să mă duc la Milano de una singură şi să 


stau săptămâni întregi fără soțul meu? Şi, mai rău decât atât, că 
m-ai minţit de la bun început? Nu-mi vine să cred! Eu... 
Rosanna fugi în casă, prea şocată ca să mai poată vorbi. Apoi 
Roberto auzi cum se trântea ușa dormitorului. 
Expiră treptat şi-şi turnă un pahar din sticla de vin plină pe 
jumătate. Reacţia ei nu fusese mai rea decât se așteptase. Şi nici 
mai bună decât merita el. 


Rosanna se întinse pe pat şi-şi trase o pernă peste cap, 
încercând inutil să ţină la distanță durerea pe care i-o provocase 
mărturisirea lui Roberto. Sentimentul minunat, de vis, în care 
plutise vreme de cinci săptămâni, dispăruse într-o clipă. 

Proaspătul ei soț îi mărturisise că avusese o aventură sordidă 
şi o anunţase că nu mai putea reveni în Italia din pricina 
acesteia. Nu mai era posibilă nici acum, nici în viitor, vreo 
întoarcere triumfală la Napoli, ca să-și viziteze familiile. Realiză 
că Roberto ştiuse de la bun început că revenirea lor la Napoli era 
imposibilă. 

lar La Scala... La Boheme! De câte ori îşi imaginase aplauzele 
extatice ale publicului în prima lor noapte de spectacol 
împreună! Avea angajamente la Scala până în anul următor, în 
septembrie, iar acum, de fiecare dată când avea să se întoarcă 
acolo, trebuia s-o facă fără Roberto. 

Desigur că nu trebuia neapărat să se înapoieze în Italia. 
Existau multe alte companii de operă care ar fi fost încântate ca 
ea să debuteze pe scenele lor în rolul lui Mimi. Chris îi vorbise 
despre ofertele care se revărsaseră de când începuse să cânte la 
Londra. Până în momentul acela, le refuzase pe toate din start. 

Dar putea, oare, să-l dezamăgească pe Paolo, după cât de 
mult o ajutase el? Cum ar fi putut să facă așa ceva? 

Însă dacă l-ar fi lăsat pe Chris să-i schimbe programul, ar fi 
putut să cânte împreună cu Roberto pentru companii de pe 
întregul glob. Toată lumea îi voia împreună, iar ea ştia că, după 
ce se răspândea știrea despre căsătoria lor, interesul față de 
perechea pe care o formau ca artişti urma să devină şi mai mare. 

În sinea ei, mai ştia și că era înspăimântată să-l lase de unul 
singur. Credea că Roberto o iubea, însă o părticică din ea se 


întreba dacă, în cazul în care soţia lui s-ar fi aflat la sute de 
kilometri distanţă, el ar fi fost capabil să reziste tentaţiei de a o 
înşela. Nutrea convingerea că singura șansă ca mariajul lor să 
funcţioneze era ca ea să fie alături de el. Renunţarea la 
spectacolele de la Scala ar fi însemnat să facă cel mai mare 
sacrificiu şi să-l rănească pe Paolo, dar ce era cu adevărat mai 
important pentru ea? 

Ştia deja răspunsul. 

Işi trase perna şi mai tare peste cap, scoțând un strigăt 
înfundat, care-i mărturisea frustrarea. 


Mult mai târziu, Rosanna ieşi din nou pe terasă, părând 
calmă. Însă, pe sub bronz, faţa îi era cenușie. 

— Cum ești? Vrei să divorțezi de mine? întrebă soţul ei, 
ţâşnind de pe scaun. 

— Roberto, am luat o decizie. Însă înainte să-ţi spun care 
anume, trebuie să te mai întreb un lucru. Mai e și altceva ce ar 
trebui să ştiu? Alte secrete pe care le ţii ascunse de mine? 

Roberto ezită o clipă, iar apoi clătină din cap și răspunse: 

— Nu, cara! Ţi-am spus tot ce era de spus. 

— Atunci, am să-ți spun ce am decis. Nu mă pot întoarce la 
Milano fără tine. Atunci când îi telefonezi lui Chris Hughes, 
spune-i că nu te mai întorci la Scala. Mai spune-i și că vorbeşti 
în numele amândurora. Există și alte companii, alte locuri în 
care putem cânta La Bohème, reuşi ea să spună, aruncându-i un 
zâmbet pierit. 

Roberto rămase cu gura căscată. 

— Vorbeşti serios? vru el să știe. 

— Da. Sunt soţia ta. Trebuie să fiu de partea ta. Nu există nici 
o altă posibilitate pentru că... te iubesc, spuse ea cu tristețe. 

— Cara, mia cara, fiindcă ai făcut sacrificiul ăsta pentru mine, 
eu o să... bâigui Roberto întinzând braţele spre ea, o să mă 
revanşez, îți promit! Eşti un înger al iertării! Şi e aşa cum spui, 
trebuie să fim întotdeauna împreună. Ai luat decizia corectă, 
sunt sigur de asta! 

Rosanna se topi în îmbrăţişarea lui Roberto, gândindu-se la 
toţi cei care n-ar fi fost de acord cu opinia lui. 


— Poftim?! răpăi vocea de la celălalt capăt al firului. 

Chris Hughes repetă ultima propoziţie pe care o spusese. 

Din receptor nu se mai auzi nimic. 

— Îmi pare rău, Paolo! Şi Roberto e distrus, dar simte că 
vocea nu-i face faţă. 

— Dar aici vorbim de un întreg sezon, Chris, nu doar de un 
singur spectacol! A renunţat și la celelalte spectacole pe care le 
are? 

— Ăăă... nu, n-a renunțat. 

— Deci inventează scuza asta ridicolă în legătură cu vocea 
lui. Chris, îmi datorezi cel puţin adevărul. De ce nu vrea să vină 
la Scala? Soţia lui o să vină aici suficient de des. 

— A, da, aici voiam să ajung. Rosanna își anulează și ea 
spectacolele. 

Paolo rămase tăcut preţ de o clipă, iar apoi spuse: 

— Nu pot să cred că aud aşa ceva, Chris! 

— Din păcate, e adevărat. Se pare că ţi-a scris, ca să-ți explice. 
Îi pare îngrozitor de rău și speră că o să înţelegi, dar simte că 
trebuie să fie cu soţul ei. 

— Nu! Nu! gemu Paolo, disperat. A fost visul ei să cânte La 
Boheme la Scala. Ştiu că Rosanna n-ar renunţa la asta pentru 
nimic în lume! 

— Dar a făcut-o, Paolo. Ce pot să spun? 

— Mamma mia! Pur şi simplu nu-mi vine să cred! Trebuie să 
vorbesc cu ea, Chris. Unde e? 

— Ascultă, Paolo, Rosanna nu vrea să stea de vorbă despre 
asta chiar acum. Ea și Roberto... 

— Rosanna nu vrea să vorbească cu mine? Ea și nemernicul 
ăla de soț al ei mi-au năruit întregul sezon, despre care îţi 
amintesc că începe în mai puţin de două luni! Ca să nu mai 
vorbesc despre faptul că eu sunt cel care i-a ghidat traseul în 
ultimii cinci ani! 

În clipa aceea, lui Chris îi păru bine că nu se afla în aceeaşi 
încăpere cu Paolo. Câteodată își ura meseria. 

— Ascultă, înțeleg cum te simţi. Și eu mă simt la fel. Am 
acceptat un an de angajamente în numele Rosannei și mă 


trezesc că-mi spune în dimineaţa asta că trebuie să le schimb, ca 
să se potrivească cu programul lui Roberto. 

— O să dea cu piciorul carierei ei chiar înainte să înceapă! 
tună Paolo. Are atât de mult talent şi... 

— Ştiu, ştiu. Dar priveşte lucrurile în felul ăsta, Paolo: dacă o 
cerți prea tare pe Rosanna, s-ar putea s-o pierzi pentru 
totdeauna. Pe de altă parte, dacă rămâi detașat şi o laşi să se 
joace de-a familia fericită cu Roberto, s-ar putea să înceapă să 
vadă cum stau lucrurile de fapt. 

— Deci îmi spui că acum e orbită de iubire? 

— Aşa mi se pare. l-am spus că, în ciuda faptului că Roberto 
refuză să cânte la Scala anul ăsta, ea n-ar trebui să-i urmeze 
exemplul. Dar n-a vrut nici măcar să audă. Dacă te interesează 
părerea mea, eu cred că undeva există un motiv ascuns, dar n- 
am idee care poate să fie. 

— Aş putea să-l dau în judecată pe Roberto pentru încălcarea 
contractului, însă nu mă pot atinge de Rosanna, după cum bine 
ştii. Contractul stă aici, pe birou, așteptând să fie semnat la 
întoarcerea ei. Nu mi-aș fi putut imagina niciodată că s-ar fi 
putut întâmpla aşa ceva... De bună seamă că n-o cunosc 
suficient de bine, încheie Paolo pe un ton rece ca gheaţa. 

— Desigur, ai putea să-l dai în judecată pe Roberto, şi pe 
bună dreptate. Dar, așa cum știm amândoi, Rosanna e pe cale să 
devină o mare stea. Dacă-l dai în judecată pe soțul ei, n-ai nici o 
șansă să-l mai convingi pe nici unul dintre ei să se mai întoarcă 
vreodată la Scala. 

— Nu înţeleg, pur şi simplu, oftă Paolo. Asta nu poate fi 
decât mâna lui Roberto. Zici că Rosanna şi-a pierdut minţile? 

— Pot doar să-ţi spun că e ferm hotărâtă să rămână alături de 
soţul ei în fiecare secundă a fiecărei zile. 

— Crezi că el o iubeşte? întrebă Paolo, scârbit de sfârşitul 
întregii poveşti și de pierderea stelei pe care o formase. 

— În mod cert, e foarte protector în ceea ce-o privește. Aș zice 
că da, o iubește. 

— Din propria mea experiență, pot spune că Roberto Rossini 
nu se iubește decât pe sine, mârâi Paolo. 

— Cine știe? O să aflăm cu timpul. În orice caz, îmi cer scuze 


că sunt aducătorul unor veşti atât de proaste! Spune-mi dacă te 
pot ajuta să le găseşti înlocuitori. 

— Păstrăm legătura. 

Paolo lăsă receptorul să cadă în furcă și-și luă capul în mâini. 


In dimineaţa următoare, pe numele lui sosi o scrisoare de la 
Londra. 


Dragă Paolo, 

Sunt sigură că Chris Hughes ti-a spus deja că n-o să vin să cânt în 
rolul lui Mimi la Milano. Îmi pare nespus de rău să vă dezamăgesc: pe 
tine, pe Riccardo şi La Scala, mai ales având în vedere tot ajutorul pe 
care mi l-ați acordat. Paolo, nu pot să-ți dau amănunte, dar ne e 
amândurora imposibil să venim la Milano. Roberto e soțul meu şi 
trebuie să-i fiu loială. Am nevoie să fiu cu el acolo unde e. După cum 
ştii, a fost visul meu să cânt la Scala în rolul lui Mimi, dar te rog să 
mă crezi că n-am de ales. 

Înteleg cât de furios trebuie să fii şi-mi pare foarte rău. Nu e 
momentul potrivit ca să-ți mulțumesc în legătură cu tot ce ai făcut 
pentru mine, însă o fac oricum. 

Îmi doresc din inimă ca lucrurile să fi stat altfel. 

Cu dragoste, 

Rosanna 


Paolo reciti scrisoarea de două ori. Ştiu cu certitudine că 
lucrurile nu se petreceau din pricina Rosannei. Era vorba doar 
de Roberto. 


Opera Metropolitană din New York 


Aşadar, Nico, poți vedea deja că mariajul nostru a navigat încă de 
la început în ape tulburi. Dar, cu toate astea, consider că primii doi ani 
de după nuntă se numără printre cei mai fericiți din viața mea. 

Dragul meu Nico, dacă există un lucru pe care să mi-l doresc 
pentru tine, acela ar fi să găseşti bucuria pe care eu şi Roberto am 
împărtăşit-o în acea perioadă. Am mers peste tot împreună. Nu numai 
că eram de nedespărțit ca soț şi soție, dar numele noastre s-au împletit 
şi pe scenă. Am cântat Puccini la Londra, Verdi la New York şi Mozart 
la Viena şi am devenit celebri în lumea operei. Eram sărbătoriți peste 
tot pe unde mergeam. Pasiunea pe care o aveam unul pentru celălalt 
nu făcea decât să ne pună în valoare interpretarea, aşa că toate teatrele 
de operă din lume ne rugau să cântăm pe scenele lor. Aveam 
angajamente pentru trei ani în avans. 

Tristeţea pe care am simţit-o fiindcă singura țară în care nu cântam 
era cea în care ne născuserăm nu m-a părăsit niciodată. Dar acela a 
fost pretul pe care a trebuit să-l plătesc pentru ca eu şi Roberto să fim 
fericiți. 

lar Roberto? Ei bine, Nico, dacă l-ai fi văzut atunci! Nu mi-aş fi 
putut dori un soț mai devotat sau mai iubitor. El m-a protejat, a avut 
grijă de mine şi m-a iubit într-un mod pe care alții, care îl cunoscuseră 
înainte, îl găseau greu de crezut. Trebuie să recunosc că el era cel care 
lua deciziile cele mai importante legate de carieră şi nu i le puneam sub 
semnul întrebării decât foarte rar. Eram pur şi simplu fericită să fiu cu 
el şi să cânt oriunde dorea el. Se părea că Roberto cel de demult 
dispăruse cu adevărat. Iubirea, iubirea mea fusese cea care îl schimbase 
pentru totdeauna, credeam eu. 

Curând după ce ne-am căsătorit, am cumpărat o casă frumoasă în 
Kensington, la Londra. O foloseam ca punct de venire şi de plecare şi 
ne duceam acolo oricât de des puteam. În aprilie 1980, ne-am întors 
acolo de la New York. Trebuia să cântăm în cele din urmă La Bohème 
la Covent Garden, unul dintre teatrele mele de operă favorite din afara 
Italiei şi totul părea perfect... 


CAPITOLUL 25 


Londra, aprilie 1980 


Rosanna se trezi în zgomotul unui rateu de motor. Învăluită 
în întuneric, îşi săltă capul de pe pernă și se uită la ceasul cu 
radio de pe noptieră. Era ora şase. Se întinse pe spate cu un 
oftat, ştiind că avea să-și petreacă restul zilei simțindu-se 
epuizată. Avionul de la New York aterizase târziu noaptea 
trecută, iar ea suporta cu greutate decalajul de fus orar. 

Știind că nu putea să adoarmă din nou, îndepărtă cu 
delicateţe de pe pântecul ei mâna lui Roberto și se dădu jos din 
pat. Își îmbrăcă halatul şi ieşi tiptil din dormitor. 

Îşi făcu o cafea jos, în bucătărie, iar apoi se aşeză la masă şi 
privi păsările care ciripeau în copacul din grădiniţa spre care 
dădea fereastra. Rosanna zâmbi plină de mulțumire, bucuroasă 
că se întorsese acolo. lubea acel loc. Era singurul în care se 
simţea acasă, după nesfârșitul şir de hoteluri cu aer impersonal 
în care erau cazați în perioadele în care călătoreau. Casa era 
dispusă pe patru etaje, cu o bucătărie şi cu o spălătorie mare la 
subsol, un salon, o sufragerie și o sală de muzică la parter, 
dormitoare și băi la etaje. 

Aveau la dispoziţie trei săptămâni înainte să înceapă 
repetițiile pentru La Bohème, la Covent Garden. Roberto îi 
propusese să dea o fugă până în Corsica, însă de data asta ea 
pusese piciorul în prag. Voia să stea în casa ei, să doarmă în 
patul ei, înconjurată de lucrurile ei. Ultimii doi ani fuseseră 
neiertători şi se simţea epuizată. 

Atunci când îi vorbise lui Roberto despre faptul că se simţea 
extenuată, el se arătase îngrijorat şi-i sugerase că avea neapărat 
nevoie de odihnă. Îi promisese că n-aveau să fie nici concerte, 
nici interviuri şi nici petreceri pe parcursul vacanței. Auzi 
zăngănitul cutiei poştale și urcă scara ca să ridice corespondența 
din vestibul. Pe covorașul de la intrare se afla o scrisoare, iar ea 
recunoscu imediat scrisul. Rosanna se aşeză pe ultima treaptă și 
desfăcu plicul. 


Seminarul San Borromeo 
Bergamo 
12 aprilie 


Draga mea Rosanna, 

Ce mai faci? Încerc să rămân la curent cu călătoriile tale, dar e 
dificil acum, când eşti o vedetă atât de mare! Sper că o să primeşti la 
timp scrisoarea asta. 

Rosanna, au trecut patru ani de când te-am văzut ultima oară. 
Pentru motive pe care nici eu, nici alții nu le înțelegem, tu şi Roberto 
nu v-aţi mai întors în Italia. Poate că sunteți pur şi simplu prea 
ocupați. De aceea, cred că trebuie să încerc eu să te vizitez. Am nişte 
bani puşi deoparte şi, dacă o să fii la Londra în perioada asta, mi-ar 
plăcea foarte mult să vin să te văd. Pentru mine ar fi bine la începutul 
lui mai, fiindcă am câteva zile libere de la seminar. Ai putea să-mi spui 
ce date s-ar potrivi cel mai bine, ca să-mi pot lua apoi bilet? l-am spus 
tatei despre planul meu şi i-am propus să vină cu mine, însă refuză să 
se urce în avion. Ascultă toate discurile pe care i le-ai trimis, dar eu 
sper că într-o zi o să te întorci la Scala, ca să poată veni și el să te audă 
cântând pe scenă. 

Din scrisorile pe care le primesc de la Carlotta, înțeleg că e bine, iar 
Ella creşte repede. În curând împlineşte treisprezece ani. Mă îndoiesc 
că o s-o recunoşti atunci când o s-o revezi. Cafeneaua a fost renovată 
de curând cu o bucătărie nouă, făcută la comandă, un bar adevărat şi 
mese şi scaune noi. Papa a cheltuit o avere, dar speră să recupereze 
banii ridicând prețurile în vara asta. 

Îmi vine greu să cred că au trecut patru ani de când am intrat la 
seminar. Mai am încă trei până când o să fiu hirotonisit. Trebuie să 
recunosc că uneori îmi lipseşte lumea de afară şi că de-abia aştept 
scurtele vacanțe de vară, însă am în continuare încredere că am luat 
decizia corectă. 

Ce mai face Abi? Tii legătura cu ea? Dacă da, trimite-i dragostea 
mea şi gândurile mele bune. 

Trebuie să închei acum, pentru că am un curs. Te rog să-mi dai de 
veste dacă luna mai îți convine. 

Eşti fericită, Rosanna? Sper că da. 


Îti trimit toată dragostea mea, piccolina! 
Te sărut, Luca 


Rosanna suspină, împături scrisoarea și o puse înapoi în plic. 
Ultimii doi ani fuseseră minunațţi, dar singurul ei regret fusese 
acela de a nu-și fi văzut familia, deși îi rugase pe tatăl ei și pe 
Carlotta să vină la Londra ca s-o vadă. Se simţea vinovată nu 
doar pentru că nu-i spusese lui Abi despre căsătorie la 
momentul potrivit, dar apoi neglijase și să ţină legătura cu ea în 
mod regulat. Adevărul era că pur şi simplu viaţa ei se învârtea 
în jurul lui Roberto şi a iubirii dintre ei. 

Se duse în camera de zi și se uită la calendarul de pe biroul ei. 
Era un sfârşit de săptămână la începutul lui mai, chiar după ce 
începeau repetițiile pentru La Boheme, când Roberto avea două 
concerte la Geneva. In mod normal l-ar fi însoțit, însă ar fi putut 
rămâne cu ușurință la Londra, ca să-l primească pe Luca. Voia 
să-i dea fratelui ei toată atenţia și, cu Roberto în preajmă, ştia că 
ar fi fost dificil. Se așeză la birou, luă dintr-un sertar hârtie de 
scrisori şi un plic, iar apoi începu să-i scrie lui Luca. 

— Principessa! 

Ea tresări în clipa în care mâinile calde ale lui Roberto îi 
înconjurară umerii şi el se aplecă s-o sărute pe creştet. 

— Unde ai plecat? M-am trezit și nu te-am găsit lângă mine! 

— N-am vrut să te deranjez, dragule, răspunse ea, zâmbind 
atunci când el începu să-i maseze umerii. Și am primit o 
scrisoare de la fratele meu. O să vină la Londra, să mă vadă. Am 
de gând să-l chem în perioada în care tu ești la Geneva. 

— O să fim departe unul de altul vreme de trei zile? 

— Da, dar a trecut atât de mult timp de când n-am mai văzut 
pe nimeni din familia mea! Mi-e dor de ei, Roberto! Doar n-o să 
te superi că mă văd cu el, nu? 

— Sigur că nu, oftă el, plin de vinovăţie. Știm amândoi că e 
doar vina mea. O să-mi fie dor de tine în fiecare clipă în care 
sunt departe. Lasă-mă să te văd, îi ceru el, ridicându-i bărbia și 
clătinând din cap. Eşti încă palidă! Cred că ar trebui să vii 
înapoi în pat. E prea devreme ca să fii trează. 

— Dar mă laşi să dorm? întrebă ea râzând, în timp ce mâna 


lui i se strecura pe sub halatul de casă. 

— Mai târziu, cara, mai târziu! 

Acestea fiind zise, Roberto o ridică de pe scaun şi o duse 
înapoi pe scări, spre dormitor. 


Chiar dacă Rosanna se odihni în următoarele șapte zile, nu se 
simți mai bine. Nu putea scăpa de starea de epuizare și se 
simţea adesea amețţită şi gata să leşine. Spre sfârşitul săptămânii, 
când deveni evident că odihna nu era suficientă, Roberto îi făcu 
o programare la doctor și insistă să meargă cu ea pe Harley 
Street. 

— Vrei să intru împreună cu tine? întrebă el atunci când 
Rosanna fu chemată în cabinet. 

Rosanna clătină cu fermitate din cap, în semn de refuz. 

— Aşteaptă-mă aici! 

— Cum vrei, dar te rog să-i spui doctorului Hardy exact cum 
te simți. 

— Aşa o să fac, promise ea, iar apoi o urmă pe asistentă pe 
coridor. 

Doctorul Hardy îi făcu Rosannei un control complet. 

— Nu e nimic în neregulă, nu-i așa? întrebă ea, agitată, odată 
ce medicul își încheie examinarea. 

— Dimpotrivă! De fapt, este exact opusul. Aveţi o stare de 
sănătate excelentă. Şi, din cât pot să-mi dau seama, la fel e şi cea 
a copilului. 

— Eu... bâigui Rosanna, uluită, fiindcă un astfel de gând nici 
măcar nu-i trecuse prin minte. Sunteţi sigur? 

— Da, în proporţie de nouăzeci la sută. O să verificăm, 
evident. Trimitem proba la laborator. Nu v-aţi gândit deloc că 
simptomele pe care le aveţi ar fi putut să fie semnul unei sarcini 
aflate la început? 

— Nu. Ciclul meu n-a fost niciodată regulat. Eu și Roberto... 
am fost întotdeauna foarte atenţi, spuse ea înroşindu-se. 

— Lucrurile astea se întâmplă, doamnă Rossini! Drăgălașii 
ăştia mici apar câteodată pe nepusă masă. 

— În câte luni sunt? întrebă ea. 

— Aş zice că sunteți însărcinată în trei luni, poate că un pic 


mai mult de atât, răspunse medicul, care apoi îi studie fața 
palidă. Odată ce acceptaţi ideea, sunt sigur că o să fiți încântată. 

— Da, spuse Rosanna, ridicându-se. Mulţumesc, doctore 
Hardy! 

— Daţi-mi un telefon mâine, doamnă Rossini. Trebuie să 
programăm o ecografie şi să hotărâm la ce spital vreți să naşteți. 

Rosanna se îndreptă, năucită, spre sala de aşteptare. Roberto 
îi observă imediat expresia tulburată, însă ea se duse direct la 
ușă, iar el o urmă afară, în stradă. 

— Amore mio, spune-mi, te rog! Ce-a spus doctorul? Ai primit 
veşti rele? 

— O, Roberto! exclamă ea, prăbuşindu-se în braţele lui și 
izbucnind în lacrimi. 

— Rezolvăm noi, orice ar fi! O să-ţi aduc cei mai buni medici 
sau chirurgi, tot ce o să-ţi trebuiască. Te rog, nu mai plânge, 
draga mea, sunt aici, lângă tine! 

— O să fii furios pe mine. E vina mea. Eu... 

— Rosanna! Te rog! Spune-mi, ce e cu tine? o rugă Roberto 
stăruitor. 

Umerii ei se lăsară și privi în jos, la vârfurile picioarelor. 

— O să am un copil. 

Roberto îi aruncă o privire lipsită de orice expresie. 

— Un copil? Vrei să spui, copilul meu? 

— Sigur că da! 

— Dar... dar asta e cea mai minunată veste pe care am auzit- 
o vreodată! Eu, Roberto Rossini, o să devin tată! se bucură el, 
lăsând să-i scape un strigăt de triumf, iar apoi o ridică pe 
Rosanna în braţe şi se învârti cu ea, acoperindu-i fața de 
sărutări. O, fata mea nemaipomenită, mămica mea 
nemaipomenită! Când o să naşti? 

— Doctorul a zis că la mijlocul lui noiembrie, probabil, dar că 
are nevoie de o ecografie ca să-mi spună data exactă. Deci nu 
ești supărat? îl întrebă după ce el o lăsă din braţe. 

— Supărat?! se miră Roberto, rostogolindu-și ochii cu 
disperare prefăcută. Rosanna, drept cine mă iei? Crezi că aș 
putea să fiu supărat când mi se spune că femeia pe care o iubesc 
o să aibă un copil şi că o să devin tată pentru prima dată? Fată 


prostuță! Sunt peste măsură de fericit, nespus de fericit să 
punem bazele unei familii! M-ai făcut încă o dată cel mai 
mulțumit bărbat de pe pământ! Vino, o îndemnă el, luând-o de 
mână. Mergem să sărbătorim! 

Rosanna îl privi pe Roberto, care stătea așezat în faţa ei la 
restaurantul Le Caprice, comandând o sticlă de șampanie de 
colecţie şi cerându-şi scuze de o grămadă de ori atunci când ea îi 
reaminti cu blândeţe că n-ar fi trebuit să bea alcool. 

— Îmi cer scuze o dată mai mult, cara, spuse el, chemându-l 
înapoi pe chelner și comandând un suc de portocale pentru ea. 
Nu-mi vine să cred! Vreau să sărbătoresc împreună cu întreaga 
lume, spuse el râzând. Imaginează-ţi, doar, cât de talentat o să 
fie copilul! Cu moștenirea vocilor noastre, o să fie dăruit cu un 
talent fără pereche. Trebuie să ne gândim la nume și în care 
dintre dormitoare să-i pregătim camera. Poate că ar trebui să 
crească într-o țară în care aerul e mai curat... 

Rosanna ascultă pălăvrăgeala însuflețită a lui Roberto, 
nefiind în stare să se lase cuprinsă de entuziasmul lui. În cele 
din urmă, îl întrebă: 

— Dar, Roberto, ce-o să se întâmple cu cariera mea? 

— Sigur că n-ar trebui să fie nici o problemă să cânţi La 
Bohème în iulie. O să-ţi fiu alături, ca să mă asigur că te odihneşti 
și că ai grijă de tine. Apoi, de îndată ce se termină, trebuie să 
rămâi la Londra și să te odihnești până când se naște copilul. 

— Dar suntem programaţi să cântăm la New York în 
octombrie! Ce facem cu angajamentul ăsta? 

— Cei de la Teatrul Metropolitan o să înțeleagă. Femeile nasc 
tot timpul. O să trebuiască să merg singur, răspunse Roberto 
ridicând din umeri. 

— Şi o să mă lași singură la Londra vreme de o lună? Nu pot 
veni cu tine? întrebă Rosanna, simțind că-i dădeau lacrimile. 

— Rosanna, compania de zbor n-o să fie de acord să 
transporte o femeie cu o sarcină avansată, chiar dacă e vorba de 
o vedetă ca tine. Pe lângă asta, e vorba doar de o lună! 

— Atunci, aş putea lua vaporul? 

— Şi dacă naști mai repede? Într-un stadiu atât de avansat al 
sarcinii, te-ai expune la risc şi ai expune şi copilul. Sunt sigur că 


doctorul Hardy o să fie de părere că trebuie să te relaxezi acasă 
în ultimele săptămâni. 

— Nu poţi să renunti la Met? 

— Nu, Rosanna, știi bine că nu pot, răspunse Roberto 
clătinând din cap. 

— Eu am renunţat pentru tine atunci când a fost necesar, 
replică ea pe dată. 

El o privi mustrător de pe partea cealaltă a mesei. 

— Nu e cinstit să-mi spui asta, Rosanna! E vorba de premiera 
unei noi opere, iar ocazii ca asta nu apar atât de des. Osă mă 
întorc la tine atunci când o să naști şi o să am doar câteva 
concerte ocazionale până după Crăciun. Apoi, mai vedem. Te 
rog, cara, nu te gândi la lucruri negative! Haide să ne bucurăm 
de vestea asta minunată, de darul pe care l-am primit de la 
Dumnezeu! Îţi dorești copilul, nu-i așa? 

— Sigur că da, răspunse ea privindu-l şi dând din cap în 
semn de încuviințare. 


În următoarele zile, Rosannei îi fu imposibil să reziste 
euforiei care-l cuprinsese pe Roberto și începu să se acomodeze 
cu ideea că urma să devină mamă. Începură să i se diminueze 
îndoielile care nu-i dădeau pace în legătură cu a avea un copil şi 
cu felul în care acesta avea să-i complice existenţa ei perfectă. 
Cariera ei trebuia să rămână în așteptare vreme de câteva luni, 
însă nu exista nici un motiv pentru ca ea să nu revină pe scenă 
după naştere. În vremurile moderne, bebeluşii călătoreau peste 
hotare tot timpul. Rosanna plănuia să angajeze o bonă, iar astfel 
se rezolva întreaga problemă. 

Roberto voia să le spună tuturor despre sosirea iminentă a 
copilului, însă Rosanna îl puse să jure că avea să păstreze 
secretul. 

— Lasă-mă să le spun celor din familie mai întâi, îl rugase ea. 
Mai întâi am să-i dau vestea lui Luca de îndată ce ne vedem, iar 
apoi o să-i scriu lui papa. 


CAPITOLUL 26 


— Doamnelor şi domnilor, vă rugăm să vă întoarceţi la 
locurile dumneavoastră! începem acum coborârea spre 
aeroportul Heathrow! 

Trei sferturi de oră mai târziu, Luca își lua bagajele din vamă 
și intra pe culoarul pentru sosiri. O zări pe Rosanna, care se 
sprijinea, neliniștită, de balustradă. Înfăţişarea ei îl făcu pe Luca 
să-şi țină răsuflarea. Ultima dată când își văzuse sora, aceasta 
încă era o fetișcană. Acum arăta ca o femeie. Părul îi era tuns 
chiar deasupra umerilor şi-i atârna în bucle strălucitoare în jurul 
feţei. Trăsăturile i se maturizaseră, iar machiajul ușor pe care îl 
purta îi accentua frumusețea naturală. 

— Luca! strigă Rosanna alergând spre el, desfăcându-și larg 
braţele şi strângându-l tare. Nu-mi vine să cred că eşti aici! O, ce 
bine îmi pare să te văd! 

— Şi mie, piccolina! 

— Vino, ne aşteaptă mașina ca să ne ducă acasă. 

Odată ajunşi în casa din Kensington, Rosanna îl conduse pe 
Luca jos, la bucătărie. În timp ce ea făcea o cafea, el se plimbă 
prin încăpere, admirând spațiul și examinând fotografiile de pe 
dulap. Apoi se aşezară la masă, cu câte o cană de cafea în mână. 

— E o casă frumoasă, Rosanna! Un pic mai confortabilă decât 
apartamentul nostru din Napoli, nu-i așa? 

— Da. Mie şi lui Roberto ne place foarte mult. 

Luca se aplecă în faţă și-i luă mâinile într-ale lui. 

— lată-ne din nou împreună, frate şi soră reuniți după atât de 
mult timp! Eşti radioasă, Rosanna! Ai aceeaşi față, acelaşi corp, 
dar acum ești atât de... sofisticată! 

— Chiar crezi asta? 

Luca văzu că ea părea mulțumită. 

— Da, încă îmi amintesc de vremea când erai o fetiță timidă. 
Şi acum, părul tău, hainele tale... engleza ta perfectă! spuse el 
zâmbind. Eşti o femeie cosmopolită! 

— Nu e rea schimbarea, așa-i? 

— Sigur că nu. Toată lumea se maturizează. 


— Să ştii că pe dinlăuntru încă sunt aceeaşi fetiță. Nu-mi vine 
să cred că au trecut aproape patru ani de când te-am văzut 
ultima dată! Eşti slab, Luca! Iţi dau de mâncare la seminar? 

— Sigur că da, răspunse el, amuzat. 

Se lăsă liniștea pentru un moment, apoi vorbiră amândoi în 
același timp: 

— Ai făc... 

— Eşti... 

Râseră împreună. Rosanna clătină din cap. 

— Sunt atâtea de spus, încât nici nu știu de unde să încep. Şi 
vreau să aud totul despre papa, Carlotta și Ella! Dar avem la 
dispoziţie trei zile, deci poate că ar fi bine să începem cu tine. 
Eşti fericit, Luca? Crezi că ai luat decizia corectă? 

— Cred că după toți anii aceia de căutări, da, mi-am găsit 
chemarea, răspunse el, luând apoi încă o gură de cafea. Desigur 
că e imposibil să fii fericit tot timpul și câteodată simt că ceea ce 
trebuie să învăţ la seminar are mai puțin de-a face cu Dumnezeu 
și mai mult cu tradiţia. Sunt foarte multe reguli și dispoziţii de 
urmat, dintre care pe unele le simt că mi-ar limita munca pe 
care intenţionez s-o fac în viitor, spuse el ridicând din umeri. 
Dar mi-e bine, pe cuvânt, poate că sunt doar un pic nerăbdător 
să ies de la seminar şi să încep să ajut. 

— Înţeleg ce spui. Dacă stau să mă gândesc, și eu am trecut 
prin zece ani de pregătire până când am debutat. Poate fi 
frustrant, dar, în cele din urmă, merită toată munca grea pe care 
am depus-o. 

— Ai dreptate, se pare că, în cazul tău, sacrificiul a dat roade. 
Arăţi atât de fericită, piccolina! 

— Sunt. Şi eu simt că mi-am găsit menirea. 

— În carieră? 

— Sigur că da. Dar, mai important de-atât, mi-am găsit 
menirea alături de Roberto. 

Luca se strădui să nu facă nici un comentariu. Dacă Rosanna 
era fericită — și aşa părea —, atunci era şi el. Indiferent de ceea ce 
simţea el față de Roberto. 

— Încă din acea primă seară când eu și Roberto am cântat în 
cafeneaua noastră, am ştiut, în adâncul sufletului, că-l iubeam. E 


ciudat, pentru că-mi aduc aminte că el n-a avut ochi decât 
pentru Carlotta. Am fost foarte geloasă, deși aveam doar 
unsprezece ani. Ştii, în noaptea aceea am scris în jurnal că 
aveam să mă mărit cu el. 

Luca înghiţi cu greu, împlântându-și unghiile în palme ca să 
nu reacționeze la cuvintele ei. 

— Apropo de Carlotta, cum mai e? întrebă Rosanna. 

— E... bine. 

— l-am scris de curând. Am ceva să-i spun. 

— Ce anume? 

— Despre nişte veşti pe care le-am primit în ultimul timp. Ea 
e singura care ştie cu adevărat cum mă simt. 

— Şi cum te simţi? 

— Ştii, la început am fost foarte şocată. A fost o surpriză atât 
de mare! Vreau să spun că... n-am avut nici o idee că... dar 
acum m-am obișnuit cu gândul, știu că așa trebuia să fie. 

— Ce anume? 

Rosanna văzu deruta de pe faţa lui Luca şi zâmbi, încântată. 

— O, Luca, o să fiu mămică! Copilul se naşte în noiembrie şi 
de aceea i-am scris Carlottei, ca să-i spun că o să devină mătuşă 
şi ca să-i cer nişte sfaturi în legătură sarcina. Mă gândeam că o 
să reuşească, poate, să-şi ia o vacanţă și să vină la Londra. 
Roberto trebuie să plece la New York pentru o lună întreagă și o 
să rămân singură. Cam asta e. Cum ţi se pare? O să fii unchi! Şi 
aş vrea ca tu să fii nașul copilului, adăugă ea. 

Luca nu spuse nimic, iar ea se încruntă. 

— Te bucuri pentru mine, nu? 

— Sigur că da. E o veste minunată! 

— Eşti sigur că-ți pare bine? Nu prea arăţi bucuros! 

— Îmi cer scuze, răspunse Luca, reușind să zâmbească. Sunt 
doar uimit la gândul că surioara mea o să devină mamă, asta-i 
tot. Așa ceva chiar că e o schimbare radicală în viața oricui! 

— Am douăzeci şi patru de ani, Luca. În consecinţă, sunt 
suficient de mare. 

— Şi Roberto? E mulțumit? 

— Nu l-am văzut niciodată mai fericit. Am crezut că avea să 
se înfurie, fiindcă sarcina n-a fost programată. Dar nu, Roberto a 


fost mult mai încântat decât mine! Nu-i vine să creadă că o să 
devină tată pentru prima oară, la patruzeci şi unu de ani! 

— Cum se poartă cu tine? E un soţ bun? 

— Luca, n-aş fi putut avea pe nimeni care să mă iubească mai 
mult! Ştiu că toată lumea a fost împotrivă atunci când ne-am 
căsătorit, dar el e alt om. Îi mulțumesc în fiecare zi lui 
Dumnezeu că l-am găsit. lar acum a apărut şi copilul. Suntem 
binecuvântaţi, Luca, cu adevărat binecuvântaţi! 

— Dar spui că trebuie să plece la New York în ultima ta lună 
de sarcină? 

— Da, pur şi simplu n-are de ales. De aceea mă gândeam că 
ar putea să vină Carlotta să stea cu mine. N-am mai văzut-o de 
atâta vreme! Ea ar ști ce să facă după ce se naşte copilul. 

— Nu pot vorbi în numele ei, răspunse Luca alegându-şi cu 
grijă cuvintele, dar cred că i-ar fi greu. Trebuie să aibă grijă de 
Ella și de papa și să se ocupe de cafenea. 

— Sigur că da, dar ar trebui să ia şi ea o pauză. Crezi că e 
fericită? 

— Cred că şi-a acceptat soarta. 

Rosanna privi în depărtare, amintindu-și. 

— Pe vremea când eram mică, ea era atât de frumoasă, de 
plină de viaţă! lar apoi, după ce s-a căsătorit cu Giulio și a 
născut-o pe Ella, s-a schimbat. Sper că n-o să mi se întâmple şi 
mie la fel. 

— Câteodată ni se întâmplă lucruri care ne schimbă într-un 
fel la care nu ne-am aşteptat, piccolina. Uită-te la tine, care l-ai 
întâlnit pe Roberto! 

— Crezi că el m-a schimbat? 

— Cel puţin viața ta s-a schimbat. N-ai mai venit în Italia de 
atâta vreme! Există vreun motiv pentru asta? 

— Ăăă... da... doar că Roberto nu poate... bâigui Rosanna, 
clătinând din cap. E o poveste lungă. A trebuit să fiu cu Roberto 
peste tot unde mergea el. De asta nu m-am întors la Scala ca să 
cânt în rolul lui Mimi, în La Bohème. Încă mă simt îngrozitor 
fiindcă l-am dezamăgit pe Paolo, dar n-am avut de ales. 

— Atunci, am dreptate. Căsătoria cu Roberto te-a schimbat. 
Poate că nu e treaba mea să-ți spun, însă fii atentă să nu 


îndepărtezi pe toată lumea din viaţa ta, Rosanna! Familia ta încă 
te iubeşte și ştiu că papa e afectat că tu şi Roberto nu l-aţi vizitat 
de când v-aţi căsătorit. Nu întinerește, știi și tu. 

— Ştiu, Luca, oftă Rosanna. Și mie mi-e dor de familie, dar în 
afară de orice altceva, programul nostru a fost atât de încărcat! 
Sunt atât de mulți oameni cărora intenţionez să le scriu sau pe 
care încerc să-i vizitez! Dar la sfârșitul lui iulie, când se termină 
spectacolele cu La Boheme, o să am timp să recuperez. lar după 
ce se naște copilul, poate că o să zbor ca să-i vizitez pe papa şi pe 
Carlotta. Dar cred că ești flămând, trebuie să mănânci ceva! 

Nerăbdătoare să schimbe subiectul, Rosanna se ridică și se 
îndreptă spre frigider, de unde scoase felii de carne rece, pateu 
și o salată pe care o pregătise mai devreme. Luca o privi cum 
punea masa, tăind cu îndemânare câteva felii de pâine. O 
cunoștea prea bine pe sora lui ca să mai insiste asupra 
subiectului Roberto. 

— Mai ai veşti de la Abi? întrebă Luca după ce ea se aşeză 
din nou de cealaltă parte a mesei. 

— Ce ciudat că m-ai întrebat asta! Am primit azi-dimineaţă o 
vedere de la ea, răspunse Rosanna, întinzându-i castronul cu 
salată. Se pare că acum e în Australia, după care vrea să viziteze 
Orientul Îndepărtat. Dar a spus că la toamnă vine la Londra. Ca 
să fiu sinceră, nu m-am străduit suficient de mult să păstrez 
legătura cu ea. Ştii, Abi a avut o aventură cu Roberto. Mi-a fost 
greu atunci când s-a întâmplat asta și cred că amândouă aveam 
nevoie să mai treacă ceva timp. Poate că o să ne revedem după 
ce ea se reîntoarce la Londra. 

Luca nu lăsă să i se vadă durerea pe care o simţea la gândul 
că Abi capitulase în fața farmecelor lui Roberto Rossini. 

— O să-ți prindă bine să te vezi cu ea. E plăcut să păstrezi 
legătura cu prietenii vechi. Tu şi Abi erați foarte apropiate, 
adăugă el în timp ce-și întindea niște pateu pe pâine. 

— Dar tu, Luca, primeşti vreodată veşti de la ea? 

Privirea lui Luca se îmblânzi. El răspunse, clătinând din cap: 

— Nu. Am ţinut foarte mult la ea. 

— Dar ai ţinut la Dumnezeu și mai mult? 

— El e pe primul loc, Rosanna, așa cum Roberto e pe primul 


loc în viaţa ta. 

— Te simţi vreodată singur la seminar? 

— Ce vrei să spui? 

— Păi, nu poţi să-ți împărtășeşti viața cu nimeni! 

— Rosanna, îl am pe Domnul și n-am nevoie de nimeni 
altcineva. Ştii, sunt multe feluri de iubire. Şi cum e a ta pentru 
Roberto, a mea e pentru El. lar acum, povestește-mi despre 
locurile pe care le-ai vizitat de când ai început să călătoreşti! 


În ziua următoare, Rosanna îl duse pe Luca să viziteze 
Londra, iar seara văzură Aida la Royal Opera House. 

— Ce bine ar fi fost să fii tu pe scenă, Rosanna! E foarte trist 
că nu te-am mai văzut cântând de când erai la școală, la Milano, 
se plânse Luca în taxiul care-i ducea înapoi în Kensington. 

— În câteva săptămâni, eu o să fiu cea de pe scenă. Dar mi-a 
făcut plăcere să privesc spectacolul şi s-o desființez apoi pe biata 
soprană, chicoti Rosanna. 

Duminică merseră la liturghie, la catedrala Westminster, iar 
apoi Rosanna găti friptură de vită. Se plimbară prin grădinile 
Kensington, după care se întoarseră acasă obosiţi, dar relaxaţi. 

Ceva mai târziu, Luca intră în camera de zi şi o găsi acolo pe 
Rosanna, care părea tristă. 

— Eşti bine, piccolina? o întrebă el. 

— N-aş vrea să pleci mâine. 

— Ştiu. A fost minunat să te revăd! Mi-am reamintit de 
vremurile bune de la Milano. Obișnuiam ca, deşi munceam 
mult, să ne distrăm atât de bine! 

— Aşa e, aprobă Rosanna, iar apoi căscă. O, Doamne! Mi se 
face somn atât de devreme! Crezi că e normal? 

— Sigur că da. Şi trebuie să te duci la culcare. Promite-mi că o 
să ai grijă de tine după ce începi spectacolele cu La Boheme. Mai 
e un suflețel la care trebuie să te gândești acum! 

— O să am grijă, promise Rosanna. Păcat că nu l-ai văzut pe 
Roberto, dar cel puţin am avut vreme doar pentru noi, ca să 
recuperăm timpul pierdut. 

— Da. 

În sinea lui, Luca se gândi că era mai bine pentru toată lumea 


dacă el și Roberto se întâlneau cât mai rar cu putinţă. 

— N-ai idee cât de bine îmi pare că te-am văzut din nou, 
spuse Rosanna ridicându-se și îmbrățișându-și fratele. Te rog, 
promite-mi că o să ne vedem mai des! 

— Putem încerca, dar știi că nu e ușor. 

— Ştiu. Întotdeauna există un preţ de plătit pentru orice, nu-i 
aşa? 

Luca o sărută pe obraji. 

— Aminteşte-ți că mă gândesc întotdeauna la tine, chiar dacă 
nu sunt aici. 

— Să vii să-ţi vezi finul sau fina atunci când se naște, da? îl 
rugă ea în timp ce se îndrepta spre ușă. 

— Nimic n-o să mă oprească. Noapte bună, piccolina! Să 
dormi bine! 

Luca rămase încă un ceas în camera de zi, înainte să se ducă 
la culcare. Frunzări un album plin cu tăieturi din reviste şi ziare, 
pe care i-l dăduse Rosanna. În fiecare dintre fotografii, Rosanna 
îl privea pe Roberto cu ochii strălucind de iubire. Era evident că 
bărbatul acela o făcea foarte fericită pe sora lui. Fie şi doar 
pentru acel motiv, Luca hotărî să-i ceară Domnului să-l ajute să 
fie în stare să-l ierte pe Roberto pentru tot ceea ce făcuse. 


După ce-l conduse pe fratele ei la Heathrow, Rosanna ajunse 
acasă copleşită de tristeţe. În ultimii patru ani, uitase cât de 
apropiaţi fuseseră ea și Luca. Acum el plecase, iar ea n-avea idee 
când urma să-l vadă din nou. 

Urcă încet treptele spre ușa de la intrare. Apoi, în timp ce-și 
căuta cheia, ușa se deschise, iar ea se trezi în braţele lui Roberto. 

— Fata mea dragă! exclamă el. Unde ai fost? M-am îngrijorat, 
cara! Am ajuns de la Gatwick, iar tu nu erai aici. 

— L-am condus pe Luca la Heathrow. 

Roberto o duse pe Rosanna în casă, îi luă haina de pe umeri și 
o atârnă de balustradă. 

— Ce mai face fratele tău? 

— Foarte bine. 

— Mă bucur să aud asta. Vino încoace! o chemă el, iar apoi o 
sărută apăsat. Nu știi cât de dor mi-a fost de tine, cara. 


Rosanna îi zâmbi şi se simţi mai bine. Casa aceea era căminul 
ei și nimic nu mai conta atunci când se afla laolaltă cu Roberto. 


CAPITOLUL 27 
Londra, octombrie 1980 


Rosanna se trezi şi văzu că era doar cinci şi jumătate 
dimineața. Se strecură afară din pat, se duse la baie şi apoi 
cobori în bucătărie. Afară se lăsase o negură grea, de toamnă. 
Frunzele copacului din grădină se uscaseră și cădeau una câte 
una pe pământ, semn că vara era cu adevărat dusă. Rosanna își 
făcu o cană de ceai, iar apoi se aşeză pe un scaun, lăsându-și 
capul pe tăblia rece a mesei. 

La ora unsprezece, Roberto avea să plece la New York. 

Cu opt săptămâni în urmă, ultima reprezentaţie din La 
Boheme se dovedise cu atât mai tulburătoare cu cât fusese ultima 
oară când cântaseră împreună în lunile ce urmau. De atunci, 
încercaseră să rămână veseli și să se bucure de timpul petrecut 
împreună, însă apropiata despărţire planase deasupra lor 
precum un giulgiu. 

Copilul o lovi sub coaste. Rosanna își îndreptă spatele și 
încercă să-şi ridice moralul. N-avea de gând să plângă în 
momentul în care el pleca. Nu voia ca ultima amintire cu ea a lui 
Roberto să fie cea a unei epave balonate, cu ochii înroşiți și 
umflați. Își goli cana de ceai şi se clătină în sus pe scări, spre 
duș. 

După o oră, Roberto îşi făcu apariţia în bucătărie. Se aşeză la 
masă cu un suspin. 

— Am făcut cafea la ibric și ţi-am pregătit niște cârnăciori. 
Ştiu că-ţi plac câr... cârnăciorii, spuse ea cu voce tremurătoare. 

Vocea Rosannei tremură. Însă atunci când se întoarse spre el, 
reuşi să zâmbească. 

— Mulţumesc, cara! răspunse Roberto. 

Ea puse cârnăciorii pe două farfurii, împreună cu niște 
ciuperci și roșii călite, iar apoi aşeză farfuriile pe masă. 

— Arată delicios! 

— Am vrut să-ți fac ceva bun, fiindcă mâncarea servită în 
avion e întotdeauna proastă. Dar promite-mi că o să ai grijă ce 


mănânci cât timp stai la New York. Doctorul Hardy a zis că 
trebuie să slăbești cel puțin douăsprezece kilograme. 

— Sigur că da, aprobă Roberto, începând să mănânce. lar 
acum, ascultă: știi că stau în apartamentul lui Chris, deci mă 
poţi suna acolo. lar dacă ai un mesaj important, poţi să mi-l lași 
întotdeauna la Met. O să le spun celor de acolo să mă cheme de 
urgenţă. 

— Nu-ţi face griji, caro! l-am spus ghemotocului ăstuia de 
copil că nu-şi poate face apariţia înainte ca tăticul lui să ajungă 
acasă. Mai am de așteptat încă șase săptămâni. Şase săptămâni 
în felul ăsta, suspină ea. Oare aştept un copil sau un elefant? 
Imaginează-ţi cât de mare o să fiu până când ajungi tu acasă! 
Poate că până atunci explodez, spuse ea pe un ton serios. 

— Orice problemă ai, Rosanna, trebuie să-l suni imediat pe 
doctorul Hardy. 

— Bineînţeles. 

— Sunt convins că n-o să te simţi singură, cara. O să vină în 
vizită multă lume de la Covent Garden. 

— Sunt sigură că o să-mi fie bine. 

Nici unul dintre ei nu-și termină micul-dejun. În cele din 
urmă, Rosanna se ridică în picioare şi începu să strângă masa. 

— Ar trebui să fac un duş, spuse Roberto. 

Ea se uită la ceas în timp ce el ieșea din bucătărie. În mai 
puţin de o oră, avea să plece. 


— A sosit maşina, spuse Roberto atârnându-şi haina pe 
umeri. 

Rosanna îl privi cum se îmbrăca, străduindu-se să nu-și lase 
lacrimile să i se rostogolească pe obraji. 

— Amore mio! spuse el, îmbrățişând-o. Ce mult te iubesc, ce 
dor mi-e deja de tine! O să număr zilele până când mă întorc. 

— Să ai grijă de tine, Roberto! Ti amo, caro! 

El dădu din cap, smulgându-se din îmbrăţișare, iar apoi se 
grăbi să coboare scările şi să ajungă la maşina care aştepta. Se 
întoarse, îi trimise Rosannei un sărut înainte să urce și pe urmă 
îi făcu din mașină cu mâna, în timp ce vehiculul se îndepărta. 

Apoi dispăru. 


Prima săptămână fără Roberto fu nesfârșită, chiar dacă 
Rosanna avu parte de un flux continuu de vizitatori care-și 
făceau apariţia la uşa ei. Câteodată, aceștia se dovedeau o 
binecuvântare în lupta cu plictiseala. Altă dată, însă, se simţea 
atât de obosită, de fragilă și de lipsită de energie, încât își dorea 
ca ei să fi plecat de îndată ce veneau. Roberto o suna de trei ori 
pe zi, şoptindu-i cuvinte de iubire şi spunându-i cât de mult îi 
lipsea. Timp de câteva minute, Rosanna era fericită. Apoi punea 
jos receptorul și plângea. 

Felul în care îi era dor de el... semăna cu o durere fizică. O 
durea că era nevoită să facă de una singură lucrurile pe care le 
făceau întotdeauna împreună, inclusiv pe cele simple, de zi cu 
zi. 

Iar nopțile... nopțile se căscau în fața ei precum un abis. Fără 
el alături, îi era aproape imposibil să doarmă. lar când reușea să 
adoarmă în cele din urmă, copilul o trezea cu o lovitură. 

În prima ei sâmbătă noaptea de una singură, Roberto nu-i 
telefonă la ora obișnuită. O oră mai târziu, atunci când el sună, 
în sfârşit, Rosanna izbucni în lacrimi şi suspină în receptor, 
implorându-l să vină acasă. El își ceru scuze, spunându-i că 
repetițiile se prelungiseră și că n-avusese ce să facă. Ea îi 
răspunse, plină de tristeţe, că-i părea rău că era atât de idioată, 
iar apoi puse jos receptorul. 

Se duse la baie și-și privi lung imaginea în oglindă, în timp ce 
se spăla pe mâini. 

„Arăţi groaznic!” îşi spuse ea. „Trebuie să te aduni 

Făcu un duş, îmbrăcă halatul larg de baie și apoi cobori să-şi 
pregătească cina. Stând pe scaun în bucătărie și forțându-se să 
mănânce, realiză că era controlată de iubirea pe care o simțea 
faţă de Roberto. 

Dacă el ar fi părăsit-o într-o bună zi? Rosanna înghiţi în sec și 
inima i se zbătu în piept. Se purta prostește. Nu putea — n-avea 
voie să se gândească la aşa ceva. Supărarea îi făcea rău copilului, 
iar ea îl hrănise doar cu așa ceva în ultimele două săptămâni. 

Se ridică şi-şi puse o casetă cu ei doi cântând „Dolce notte! 
Quante stelle!” 25 din Madama Butterfly. 

Vocile o liniştiră și începu să zâmbească. 

În trei săptămâni, el avea să fie din nou acasă, iar ea putea să 
uite de acel coșmar. Un lucru era sigur: nu voia să-l mai lase să 
plece vreodată fără ea. 


Roberto se simţea extenuat și uşor ameţit de băutură. Privi în 
jur la mulțimea animată, adunată pe scena Operei 
Metropolitane, povestind şi bând șampanie. Cu toate astea, era 
însingurat şi nefericit. Deşi fusese conștient de sentimentele 
profunde pe care i le purta soţiei lui, adevărul ieșise la iveală 
abia după două săptămâni petrecute fără ea. 

Premiera din acea seară a spectacolului Dante avusese parte 
de un succes imens. New Yorkul era la picioarele lui. Se afla în 
culmea carierei. Și se simţea îngrozitor de deprimat. Fără 
Rosanna, toate astea nu însemnau nimic. 

Căscă şi se uită la ceas. Voia să plece în cinci minute. Îi 
promisese Rosannei s-o sune în secunda în care ajungea acasă. 

— Nu-i aşa, domnule Rossini? 

— lertaţi-mă, signora, n-am auzit ce spuneați! 

Respectabila şi prospera doamnă îşi repetă teoria despre 
finanţarea artelor. 

— Sunt absolut de acord. Guvernele trebuie să pună la 
dispoziţie bani pentru operă dacă doresc ca ea să mai existe și în 
secolul care vine. lar acum vă rog să mă scuzați, trebuie să plec 
acasă şi s-o sun pe soţia mea. 

Roberto îi făcu apoi un semn din cap lui Chris Hughes și-i 
spuse: 

— M-am dus. Ne vedem mâine-dimineaţă! 

Limuzina îl aştepta la intrarea artiştilor. 

— Mergem acasă, domnule? 

— Da, vă rog! 

Mașina se puse în mișcare, îndreptându-se spre apartamentul 
lui Chris, în partea de vest a Manhattanului. 

— Am ajuns, domnule! 

Şoferul îi deschise ușa lui Roberto, iar acesta păși sub 
marchiza de la intrarea unui bloc elegant de apartamente. 

— Noapte bună! 


— Noapte bună, domnule! 

Roberto luă liftul până la etajul douăzeci şi opt. Pe când 
deschidea ușa, auzi telefonul sunând. Alergă în sufragerie și 
ridică receptorul. 

— Alo? 

— Eu sunt. Tocmai m-am trezit și m-am gândit să te sun. 
Cum a fost? 

— A fost senzațional, principessa! Cu excepţia faptului că n-ai 
fost lângă mine. 

— Cum a fost Francesca Romanos? 

— Publicul a plăcut-o. 

A urmat o pauză, iar apoi Rosanna oftă: 

— Aha! 

— Ai prefera să-ți spun că prestaţia ei a fost groaznică? 
întrebă Roberto, amuzat. 

— Sigur că da! 

— Francesca nu e şi n-o să fie niciodată ca tine. Tu eşti cea 
mai mare soprană din lume! Ştii asta. 

— Îmi dau seama că am spus o stupizenie, dar îţi poți 
imagina cum mă simt știind că altcineva cântă pe scenă alături 
de tine, în timp ce eu stau lungită aici, ca o găluşcă grasă! 

— Ei, mica mea găluşcă, eu cred că tu ești cea mai frumoasă 
ființă din lume! 

— Încă ţi-e dor de mine? întrebă ea pe un ton plângăreţ. 

— Sigur că da, Rosanna! Vezi? Am plecat de la petrecere mai 
repede, ca să te pot suna. Lucrurile erau încă în plină 
desfăşurare. 

— Pe cine ai mai văzut acolo? 

Vocea Rosannei suna forțat. 

— A, gaşca obişnuită. Toţi îţi trimit dragostea lor și cele mai 
bune urări. 

— Frumos din partea lor! Nu-i nici o femeie frumoasă care să 
încerce să mi te fure? 

— Vreo câteva... răspunse Roberto, auzind cum Rosanna îşi 
ţinea respiraţia. Te-am necăjit doar, cara! Dar nu trebuie să fii 
atât de sensibilă. 

— Ştiu, îmi pare rău! Dar tu nu știi cât de singură mă simt 


fără tine. Dorm cu puloverul tău lângă mine, oftă ea cu dor. 

— Nu mai e mult. O să vin înapoi cât ai zice peşte, o 
îmbărbătă Roberto cu blândețe. 

— Cel puţin, Abi vine mâine să mă vadă. S-ar putea să ieşim 
împreună la prânz, deci nu te îngrijora dacă nu sunt aici când 
suni. 

— Bine. Dar te rog să nu asculți ce-ţi spune despre mine. Ştii 
ce a fost între noi, spuse Roberto, stânjenit. 

— Ştiu, dar asta s-a întâmplat cu multă vreme în urmă. Ea a 
fost prietena mea cea mai bună și a sosit timpul să ne revedem. 
O să mă suni mâine, când te trezești? 

— Sigur că da. 

— Atunci, ar fi mai bine să te las să-ţi vezi de ale tale. Cred că 
eşti extenuat. 

— Sunt puţin obosit. Încearcă şi tu să dormi. Asta vă face 
bine şi ție, şi copilului. 

— O să încerc, dar e imposibil. Ti amo, Roberto! 

— Şi eu te iubesc. 

— Somn uşor! 

Roberto puse jos receptorul, iar apoi începu să se plimbe prin 
încăpere, agitat. Nu reușea să se liniștească. Ori de câte ori era 
pe scenă, libidoul îi creştea întotdeauna odată cu adrenalina, iar 
asta era prima noapte după doi ani când Rosanna nu era lângă 
el, ca să-l calmeze cu trupul ei frumos. 

Nu era nimic de făcut în afară de un duş rece. 


La ora unu, în ziua următoare, telefonul sună şi Rosanna se 
grăbi să răspundă. 

— Principessa, eu sunt. Te iubesc! Mi-e dor de tine, tânjesc 
după trupul tău, vreau să mă înec în tine... 

— Bună dimineaţa, Roberto! chicoti Rosanna. 

— O, cara! Fără tine, zilele par nesfârşite, gemu el. 

— Ştiu, Roberto, dar timpul o să treacă repede și în curând o 
să fim iarăși împreună. Asta îmi spui tu întotdeauna. 

— Ce s-a întâmplat? Nu-ţi mai e dor de mine? Pari prea 
fericită! 

— M-ai tot certat în ultimele două săptămâni, spunându-mi 


că păream nefericită. 

— Ţi-ai găsit pe altcineva, sunt sigur! Cine e? Îl omor cu 
mâinile mele! 

— Nimeni nu m-ar vrea așa cum sunt acum, crede-mă. 

— Eu te-aş vrea, Rosanna! Tânjesc după tine. Pregăteşte-te de 
o săptămână de stat în pat de îndată ce revin! 

— Şi mie-mi lipseşte, zâmbi ea, străbătută de un fior de 
nerăbdare. 

— Deci, tot nu mi-ai spus de ce pari atât de fericită, continuă 
Roberto. 

Se auzi soneria. 

— Roberto, a sosit Abi! Trebuie să-i deschid. 

— Bine, bine, înțeleg! Nu mai ai chef să vorbeşti cu mine, 
fiindcă acum ai o altă femeie în preajmă, cu care poţi bârfi, 
spuse el râzând, fericit că ea părea să se fi înseninat, dar încă 
îngrijorat în legătură cu atitudinea lui Abi față de el. Ti amo, 
Rosanna! Şi amintește-ţi să nu dai crezare nici unui lucru rău pe 
care ea ţi l-ar putea spune despre soțul tău! 

— Așa o să fac. Ti amo, caro! 

Apoi, ea puse jos receptorul și se grăbi spre uşa de la intrare. 


— Rosanna! O, Doamne! Eşti imensă! exclamă Abi, 
îmbrăţișându-şi călduros prietena și sărutând-o pe obraji. 

— lar tu ești mai frumoasă ca niciodată și foarte subţirică! 
replică Rosanna pe un ton plin de regret. Intră, te rog! 

Abi o urmă în casă şi lăsă să-i scape un fluierat de admiraţie. 

— Uau! E de-a dreptul grandios! Norocoaso! 

— Îmi place aici, dar căutăm să cumpărăm ceva în afara 
Londrei după ce se naşte copilul. Lasă-mă să-ţi iau haina! 

— O, Doamne, azi e tare frig afară, spuse Abi în timp ce o 
urma pe Rosanna jos, la bucătărie. 

— Ştiu, răspunse Rosanna. Ori de câte ori sunt la Londra, arăt 
ca o reclamă la lână. Nu-mi vine să cred că micuțul meu o să se 
nască într-o climă ca asta! Mă îndoiesc că am purtat vreo haină 
la Napoli până la vârsta de trei ani. Vrei să bei ceva? 

— Un pahar de vin ar fi minunat, răspunse Abi. Lasă, îl iau 
eu! Tu stai aici. 


— Mulţumesc! E o sticlă în frigider. Eu vreau un Perrier. 

— Desigur! spuse Abi, care apoi se ocupă de băuturi. Poftim! 
exclamă ea, întorcându-se la masă și dându-i Rosannei un pahar 
cu apă minerală. În cinstea noastră, fiindcă suntem din nou 
împreună! 

— Te deranjează dacă stăm aici la prânz? întrebă Rosanna. 
Mă simt atât de obosită în momentul ăsta! Am nişte supă și 
pâine proaspătă. 

— Sună bine, răspunse Abi. Chiar că eşti mare, Rosanna! Cât 
mai ai până să naşti? 

— Cam o lună. 

— Pot să te întreb cum e să fii gravidă? 

— Ciudat, foarte ciudat, răspunse Rosanna. De parcă un 
extraterestru ar prelua controlul. Nu mai ai controlul asupra 
corpului tău. Sau asupra emoțiilor. 

Abi o studie. 

— E dificil să mă obișnuiesc cu ideea că o să devii mamă în 
câteva săptămâni! 

— Mă simt deja schimbată. Știi cât de mult urăsc să fac curat, 
dar ieri am dat cu aspiratorul și am șters praful, chiar dacă avem 
o menajeră care vine patru dimineți pe săptămână. 

— Cred că asta se numește „sindromul cuibului”. Se pare că 
multe femei trec printr-o astfel de stare chiar înainte să nască. 
Ar putea însemna că el sau ea o să apară mai repede decât crezi. 

— Nu! exclamă Rosanna, părând îngrozită. Nu se poate... nu 
înainte ca Roberto să ajungă înapoi acasă! 

— E suficient de greu să mi te imaginez pe tine devenind 
mamă, dar gândul de a-l vedea pe Roberto tătic, ei bine... spuse 
Abi, dându-și ochii peste cap. 

— Dar, Abi, el e schimbat, crede-mă! Atâţia oameni au 
observat asta. Dacă l-ai întâlni din nou, și tu ţi-ai da seama de 
asta. E un alt om. 

— Sper că da, Rosanna, spuse Abi cu seriozitate. 

— Sunt sigură că-i așa, cu adevărat... zise Rosanna, iar apoi 
se opri brusc și o privi pe prietena ei. Abi, înainte de orice, 
vreau să-mi cer scuze că nu ţi-am spus că mă căsătoresc cu 
Roberto. Am hotărât împreună că era mai bine să nu facem 


nimic public decât după ce s-a întâmplat. N-am vrut să fim 
vânaţi de mass-media înainte de căsătorie. Nici familia mea n-a 
știut nimic. 

— Recunosc, m-am simţit rănită că a trebuit să aflu vestea din 
ziare. i-a fost teamă că aș fi încercat să te conving să nu te 
măriți? o întrebă Abi fără menajamente. 

— Nu, fiindcă ştiam că orice ai fi spus, sau orice ar fi spus 
oricine altcineva, tot m-aş fi căsătorit cu el. 

— Întotdeauna a existat o legătură aparte între voi doi, nu-i 
aşa? 

— Da. Amândoi credem că e mâna destinului. 

Abi sorbi din vin. 

— Te-ai supărat atunci când am avut o aventură cu el? N-ai 
lăsat să se vadă nimic. 

— Sigur că m-am supărat, Abi. Deși, după ce mi-ai spus cum 
te-a părăsit, m-am străduit să nu-l plac deloc. După ce am plecat 
împreună la Londra, nu l-am lăsat să se apropie de mine la 
început. Mi-era teamă că, dacă-l lăsam, el avea să mă rănească 
aşa cum a făcut-o și cu tine. Nu-ţi mai pasă de el, nu? 

— O, Doamne, nu! A fost o scurtă aventură, nimic mai mult. 
M-am simţit rănită, însă acum înțeleg — după cum îmi amintesc 
că spuneai pe atunci — că n-a fost decât un substitut pentru 
Luca. Am transferat asupra lui Roberto toată acea pasiune 
neîmpărtășită, cel puţin pentru scurt timp. E minunat să vezi 
lucrurile cu detașare. Ce face Luca, apropo? 

— E foarte bine. A fost aici în luna mai. M-a întrebat de tine. 

— Chiar așa? întrebă Abi zâmbind, însă ochii ei erau plini de 
tristețe. Frumos! Oricum, haide să nu mai vorbim despre ce a 
fost. Sunt multe alte lucruri de povestit. 

— Da, fu de acord Rosanna, mai mult decât bucuroasă să 
schimbe subiectul. Vreau să ştiu tot ce ai făcut de când nu ne-am 
mai văzut! 

— După ce ai plecat de la Milano, am rămas la Scala încă un 
an. Apoi am avut o discuţie lungă cu Paolo și el mi-a confirmat 
ceea ce ştiam deja: că era greu de crezut ca eu să ajung să cânt 
altundeva decât în cor. Aşa că am decis să renunţ și să-mi iau un 
an liber, ca să călătoresc. Şi m-am distrat foarte bine, Rosanna! 


Am fost în Orientul Îndepărtat şi, după cum ştii, am petrecut 
șase luni în Australia. Am venit înapoi la Londra acum două 
săptămâni şi acum locuiesc în Fulham, cu părinții mei, 
încercând să decid ce o să fac cu restul vieții mele. 

— Ai vreo idee? 

— Nu, nu prea. Problema e că, odată ce te-ai implicat în 
lumea artelor, orice fel de slujbă cu program fix ţi se pare 
imposibil de plicticoasă, spuse Abi oftând. Chiar nu știu ce-aș 
vrea să fac, deşi m-am gândit să scriu, de fapt. 

— Ce ai vrea să scrii? 

— Din nou, nu sunt sigură. Poate să fac jurnalism; poate să 
scriu un roman. Am avut întotdeauna o imaginaţie foarte vie, 
zâmbi ea ştrengăreşte, amintindu-i Rosannei de Abi cea din 
trecut. 

— Asta sună interesant, deși îmi pare rău să aud că nu mai 
cânţi. Eu cred că ai o voce frumoasă. 

— Da, dar nu suficient de frumoasă, pare-se. În orice caz, 
drăguţ din partea ta să-mi spui asta, iar la Milano m-am distrat 
atât de bine, încât nu regret nici măcar o secundă din timpul 
petrecut acolo. 

— Spune-mi, o rugă Rosanna, luând o gură de Perrier, cât de 
furios a fost Paolo după ce a aflat că nu mai voiam să mă întorc 
la Scala? 

— ÎL ştii pe Paolo. Dacă a fost furios, atunci n-a arătat-o în fața 
celor din companie. Nu pot spune decât că nu l-am mai auzit să- 
ți pomenească vreodată numele. Doar din curiozitate, aș vrea să 
ştiu de ce n-ai venit înapoi. Am crezut că era visul tău s-o 
interpretezi pe Mimi. 

— Motivul are legătură cu Roberto. Te rog, crede-mă când îţi 
spun că n-am avut de ales, răspunse Rosanna pe un ton 
tranșant. 

Nu voia să întoarcă discuţia la acel subiect dureros. 

— Aş fi vrut să ştiu ce se petrecea. Vreme de săptămâni, n-am 
avut idee unde erai. lar cei din presă stăteau pe treptele 
apartamentului nostru atunci când, în cele din urmă, a apărut 
ştirea. Cu toate astea, adăugă Abi ridicând din umeri și vorbind 
pe un ton lipsit de orice ranchiună, bănuiesc că acum nu mai 


contează. 

— Abi, te rog să mă ierți! spuse Rosanna, simțindu-se 
vinovată. Ştiu că am fost egoistă, dar... pe atunci parcă eu și 
Roberto trăiam pe altă planetă. Nu mă gândeam decât la el. 

Abi îşi studie prietena. 

— Voi doi trăiţi o pasiune puternică, nu-i aşa? 

— Da, aşa e, răspunse Rosanna cu simplitate. 

— Mă bucur pentru tine, Rosanna, pe cuvânt, dar te rog să ai 
grijă. 

— Ce vrei să spui? 

— Cred că uneori — şi te rog să nu mă înţelegi greşit, draga 
mea - un sentiment atât de copleșitor poate să ne facă un pic 
cam egoiști. 

— Sunt de acord, Abi. După cum am spus, îmi pare rău, 
răspunse Rosanna cu tristețe. 

— Cred că înțeleg cum e, suspină Abi. Ştiu că tocmai ne-am 
propus să nu privim înapoi, dar, dacă e să fiu complet cinstită 
cu mine însămi... îmi dau seama că încă îl iubesc pe Luca. Sună 
stupid, fiindcă un astfel de sentiment nu poate duce nicăieri, dar 
se pare că nu-l pot uita pe fratele tău. 

— O, Abi! exclamă Rosanna privind-o cu surprindere pe 
prietena ei. Cred că ţi-e foarte greu, pentru că, îți dai seama, nu 
puteți fi niciodată împreună. Deși știu că Luca te-a plăcut 
întotdeauna. 

— Nu mă înţelege greșit, au fost mulţi alți bărbaţi, dar dacă 
ceva nu se schimbă în mod semnificativ, Luca o să rămână 
întotdeauna în inima mea. 

— Ştiu ce spui, Abi, pe cuvânt! Ai un iubit în momentul de 
faţă? 

— Sigur că am, răspunse Abi, bucuroasă să schimbe 
subiectul. Trebuie să-l cunoşti. E foarte simpatic. Îl cheamă 
Henry și l-am cunoscut la o petrecere, în urmă cu două 
săptămâni. E foarte pasional, iar eu îmi doresc să mă pot 
îndrăgosti de el, fiindcă mi se potriveşte ca o mănușă. 

— Dă-i timp, Abi! Nu-l cunoşti decât de două săptămâni. 

— Rosanna, dintre toți oamenii, tu ar trebui să înţelegi cel 
mai bine cum stă treaba cu iubirea — cum e cu acea intuiţie care- 


ţi spune că legătura dintre tine şi un anumit om e una deosebită. 
N-am o astfel de legătură cu Henry. O știu, pur şi simplu. 

— Înţeleg. Eu, pe de altă parte, nu m-am simțit niciodată atât 
de nefericită ca în ultimele două săptămâni. Eu și Roberto n-am 
mai stat o oră departe unul de celălalt, darămite o lună! 

— Într-un fel, să fii nefericit o lună de zile e un preţ mic de 
plătit pentru tot ceea ce ai: bărbatul pe care îl iubeşti, un copil pe 
cale să se nască, prosperitate şi o carieră remarcabilă. Mi-ar 
plăcea să fiu în locul tău, spuse Abi zâmbind. Unde e supa aia? 


După prânz, rămaseră aşezate la masă, bând cafea. 

— Ce faci sâmbătă seara? o întrebă Abi pe Rosanna. 

— Nimic, absolut nimic. 

— Atunci, poți veni să cinezi cu mine şi Henry. El are un 
prieten care s-a înverzit de ciudă de îndată ce a auzit că mă văd 
azi cu tine. Stephen e unul dintre cei mai mari admiratori ai tăi 
și vrea foarte mult să te cunoască. Vino cu noi şi o să ai parte de 
un masaj strașnic al egoului vreme de vreo oră, două. 

— Îţi mulţumesc de ofertă, dar n-am chef să merg, nicăieri în 
momentul ăsta. 

— O, haide, arată-ne că ești și tu modestă şi că poţi cina cu 
noi, muritorii de rând! 

Rosanna se înroși. 

— Ştii că refuzul meu n-are nimic de-a face cu statutul de 
vedetă, Abi. Nu sunt prea sociabilă. 

— O seară în oraș s-ar putea să-ți prindă bine. Pe lângă asta, 
mi-o datorezi pentru că m-ai lăsat baltă la Milano, o presă Abi. 

— Bine. Ai câştigat! cedă Rosanna. 

— Bun. Vin să te iau pe la ora opt, sâmbătă seara, hotărî Abi, 
care se uită la ceas și apoi se ridică în picioare. Trebuie să plec. 
Nu te ridica, mă descurc singură! o rugă ea pe Rosanna, după 
care o sărută cu căldură pe ambii obraji. Rămâi cu bine, draga 
mea! Ai grijă de tine. Mi-a părut foarte bine să te revăd! 

— Şi mie, Abi! 

— Dacă ai nevoie de ceva, spuse ea în vreme ce se îndrepta 
spre ușă, ai numărul meu de telefon! 


Rosanna realiză că era neliniștită la gândul de a ieşi de una 
singură sâmbătă seara. În ultimii doi ani, Roberto o însoțise 
întotdeauna. Își petrecu o mare parte a după-amiezii încercând, 
agitată, să găsească haine care să i se potrivească peste pântecul 
acela mare, iar apoi își spălă părul şi se machie. Atunci când Abi 
sună la ușă, ea era pregătită. 

— Arăţi bine, comentă Abi pe un ton satisfăcut. 

— Mulţumesc! 

— Bun, haide să mergem! Trebuie să ne întâlnim cu băieţii 
într-un sfert de oră. 

— Mergem într-un loc discret, da? Nu vreau să-ți par o divă, 
dar nu mi-ar plăcea ca Roberto să vadă în ziare o fotografie cu 
mine și cu un alt bărbat, spuse Rosanna, simțindu-se încurcată 
fiindcă trebuia să recunoască asta. 

— Sigur că da. Mergem la un restaurant italian, în onoarea ta, 
o anunță Abi în timp ce deschidea portiera mașinii ei, un 
Renault 5. Nu e cel mai elegant local din lume, dar pastele sunt 
foarte bune. Intră! 

Abi se strecură prin traficul intens de pe Earl Court Road și 
apoi o luă la stânga, pe Fulham Road. 

— Avem noroc! spuse ea manevrând cu îndemânare mașina 
într-un spaţiu aflat în faţa unui mic restaurant. 

Înăuntru, încăperea era plină de clienţi așezați la mese de 
lemn natur. Toată lumea mânca paste și bea vin la carafă. 

— Localul ăsta îmi aminteşte de cafeneaua lui papa, spuse 
Rosanna cu nostalgie, în timp ce Abi făcea cu mâna către doi 
bărbaţi așezați la o masă, în colţ. 

Unul dintre ei era solid, cu un început prematur de chelie și 
cu ochelari cu rame de baga. Rosanna presupuse că acela era 
Stephen, admiratorul ei. Celălalt era extrem de chipeş, cu păr 
negru și cu ochi vioi, albaștri. 

— Dragă Henry! spuse Abi sărutându-l pe obraji pe bărbatul 
cu chelie, iar apoi se întoarse spre celălalt. Stephen, nu ţi-am 
promis că o aduc? întrebă ea, zâmbindu-i Rosannei. Să ştii că 
Stephen n-a crezut că o să apari în seara asta. Rosanna, dă-mi 
voie să ţi-l prezint pe cel mai mare admirator al tău! 

— Eu sunt Stephen PeatGt. Onorat să vă cunosc, doamnă 


Rossini, spuse el pe un ton timid și zâmbind în timp ce dădeau 
mâna. 

— Bun, faceţi loc pentru elefănţel, spuse Abi trăgând scaunul 
de lângă Stephen cât putu mai departe de masă. 

Rosanna se înroşi, chinuindu-se să încapă în deschizătura 
dintre masă şi scaun. 

Stephen turnă cu grijă băuturi pentru cele două femei: vin 
roșu pentru Abi şi apă minerală pentru Rosanna. Apoi cercetară 
meniul şi comandară în timp ce-l ascultau pe Henry, care era 
agent de bursă şi care le dădea detalii despre o tranzacţie uriaşă 
și profitabilă pe care compania lui o încheiase cu o zi în urmă. 

— Și tu lucrezi în City!2%? îl întrebă Rosanna pe Stephen, care 
era aşezat lângă ea. 

— Nu, mă tem că ocupaţia mea e una mai puţin serioasă. 
Sunt negustor de artă. Am început la Sotheby's, în 
departamentul renascentist, iar acum lucrez la o galerie 
contemporană, pe Cork Street. Încerc să învăţ cât mai mult 
posibil înainte de a-mi deschide propria galerie. 

— Înţeleg. Eu nu prea ştiu nimic despre artă. 

— Interesant e că atunci când te-am auzit cântând, am avut 
aceeaşi reacție viscerală pe care o am ori de câte ori studiez o 
pictură rară. Declanşezi emoţii, vezi tu? Ca şi în cazul artiştilor 
vizuali, există doar câțiva interpreți de operă care pot face asta. 

Rosanna era obișnuită să fie flatată, însă căldura cu care 
vorbise Stephen făcuse ca spusele lui să sune mult mai sincer. 

— Care e opera ta preferată? vru ea să ştie. 

— E o întrebare dificilă. Sunt un împătimit al muzicii lui 
Puccini şi-mi plac toate compoziţiile lui. Dar cred că, dacă mi s- 
ar cere să aleg doar una, ar trebi să spun Madama Butterfly. Te- 
am văzut cântând în spectacolul ăsta la New York, anul trecut. 
Mi s-a părut că ai fost perfectă. 

— Mulţumesc, răspunse ea, deși unii ar putea spune că sunt 
încă prea tânără ca să-i dau rolului adâncimea emoțională şi 
vocală de care are nevoie. 

— Aş zice că toate judecăţile astea sunt nimicuri. Butterfly ar 
trebui să aibă cincisprezece ani. Regizorii nu se gândesc la 
public, o contrazise Stephen. Te rog să mă ierți dacă ţi se pare că 


sunt nepoliticos față de unele dintre colegele tale, dar e greu să 
vezi o Violetă frumoasă, măcinată de tuberculoză, într-o 
matroană trecută de cincizeci de ani şi cântărind peste o sută de 
kilograme. 

— Vrei să spui, arătând cam cum arăt eu acum? chicoti 
Rosanna. Am cântat în rolul lui Mimi la Covent Garden pe când 
eram însărcinată în şase luni. 

— lar eu te-am văzut şi nu mi-am dat seama, răspunse 
Stephen, galant. 

— Costumul a fost bine făcut, recunoscu Rosanna. 

Un chelner le întrerupse conversaţia pe moment, aşezând pe 
masă farfuriile încărcate cu mâncare. 

— Deci când urmează să naști, Rosanna? întrebă Henry după 
ce plecă chelnerul. 

— În aproximativ trei săptămâni. 

— Bănuiesc că soțul tău se întoarce acasă până atunci? 

— Da. Cum aţi ajuns să vă cunoaşteţi tu şi Stephen? întrebă 
Rosanna, dorind să schimbe subiectul. 

— Am fost colegi de internat. Stephen, fiind un tip deştept, a 
câştigat o bursă la Cambridge, în timp ce eu a trebuit să mă 
mulțumesc să urmez Facultatea de Drept la Birmingham, 
explică Henry cu bunăvoință, ridicând un pahar în direcția lui 
Stephen. 

Rosanna începu să se relaxeze puţin. Era plăcut să iasă cu 
oameni care mai aveau şi alte subiecte de conversaţie decât 
opera. Dar în timp ce îşi beau cafelele espresso, Rosanna începu 
să se miște, stânjenită, pe scaun. Stephen observă imediat. 

— Te simţi bine? 

— Da, mulțumesc. E cam dificil să stau în aceeaşi poziție prea 
mult timp. 

— Desigur. Ai vrea să mergi acasă? 

— Cred că aşa ar trebui să fac. 

— O, spărgătoare de petreceri ce eşti! Credeam că mai 
mergem undeva, o certă Henry în glumă. 

— De ce nu mergeţi voi, iar eu o duc pe Rosanna acasă? 
propuse Stephen. Am nevoie și eu de somnul meu de 
frumuseţe. Mâine zbor la Paris, ca să autentific o pictură. 


— O, nu, Stephen, te rog să nu te îngrijorezi! Pot să iau un 
taxi, spuse Rosanna. 

— Nicidecum. Abi mi-a spus că locuiești în Kensington. Ca şi 
mine. Nu e nici o problemă. 

— Bine, atunci. E foarte drăguţ din partea ta! 

— Cu plăcere. 

Rosanna scoase o carte de credit din poșetă. 

— Trebuie să plătesc consumațţia. 

— Nu încape discuţie. Eu și Henry plătim, spuse Stephen, 
făcându-i semn chelnerului. 

Odată ce nota fu achitată, Rosanna se ridică și-l lăsă pe 
Stephen s-o ajute să-și pună șalul, iar apoi părăsiră cu toții 
restaurantul. 

Abi descuie mașina și Henry se urcă pe locul pasagerului. 

— La revedere, draga mea! Te sun mâine. 

— La revedere, Abi! răspunse Rosanna, făcând cu mâna în 
urma maşinii care pornea. 

— Pe aici. N-am parcat departe, spuse Stephen, conducând-o 
pe o stradă laterală. Mi-e teamă că mijlocul meu de transport nu 
e ceva cu care să fii obișnuită, adăugă el arătând spre un 
Volkswagen Beetle ruginit şi apoi descuind ușa pasagerului. Nu 
e frumoasă, dar nu m-a lăsat încă baltă niciodată. 

Se urcară amândoi în mașină și Stephen porni motorul. În 
momentul acela, vocea Rosannei se revărsă în mașină, 
interpretând o arie din Madama Butterfly. 

— Îmi cer scuze, chestia asta a fost de prost gust. Am 
ascultat-o în drum spre restaurant, spuse Stephen, scoțând 
repede caseta în timp ce porneau. 

— Ce înregistrare din Madama Butterfly era? întrebă Rosanna. 

— Cred că prima. 

— Dar aceea nu e și cea mai bună versiune. Eu și Roberto am 
înregistrat una nouă anul trecut, pe care o prefer de departe. 

— O să mă duc s-o cumpăr, glumi el, zâmbind. 

— O, nu, am o grămadă de copii acasă! Trebuie să-ţi dau una. 

— Chiar așa? Foarte drăguţ din partea ta! 

— Cu plăcere. Consider-o felul meu de a-ți mulțumi pentru 
cină, răspunse ea, arătând cu mâna spre capătul străzii pe care 


locuia. Casa mea e chiar aici, la stânga, chiar lângă copacul 
acela. O să-i dau lui Abi caseta data viitoare când o întâlnesc. 

— Sau poate că te scutesc de bătaia asta de cap și trec eu s-o 
iau la un moment dat? Locuiesc chiar după colţ. 

— Bine, fu ea de acord, iar Stephen cobori din mașină, îi 
deschise ușa și o ajută să iasă. 

— Rosanna, îți mulțumesc pentru seara asta minunată! 

— Și mie mi-a făcut plăcere. 

— Noapte bună, atunci! 

— Noapte bună! 

Stephen aşteptă până când Rosanna ajunse în siguranţă în 
capul scării și închise ușa în urma ei. După ce se aşeză din nou 
la volan, puse caseta cu Madama Butterfly înapoi în casetofon. 
Porni motorul, iar vocea Rosannei se revărsă din nou în maşină. 


CAPITOLUL 28 


Roberto se trezi și întinse mâna automat după trupul catifelat 
care se afla întotdeauna lângă el. Nu era acolo. Gemu și plesni 
perna pe care ar fi trebuit să doarmă soţia lui. 

Era duminică şi fusese invitat la o gustare cu şampanie. Ideea 
îl plictisea, dar hotărî că era mai bine să meargă acolo decât să 
stea toată ziua în apartamentul lui Chris. Așa că se dădu jos din 
pat şi se duse să facă un duş. 


Petrecerea cu șampanie avea loc într-un apartament luxos 
dintr-un penthouse cu vedere la Central Park. John St Regent și 
soţia lui, Trish, o blondă bine făcută, îmbrăcată din cap până-n 
picioare în haine Gucci, îl întâmpinară la uşă. 

— Ce minunat e că ai putut veni la mica noastră întâlnire, 
Roberto! se bucură Trish. 

— Sunt încântat să te văd, adăugă și John St Regent în timp 
ce-i strângea viguros mâna. 

— Şi ce mai face divina ta soțioară? se interesă Trish. Ce păcat 
că a trebuit să anuleze spectacolul de la New York! Cred că te 
simţi singur fără ea. 

— Da, așa-i, fu de acord Roberto. 

— Nu face nimic, avem aici suficientă companie ca să te simți 
bine o vreme, spuse Trish, strângându-i umărul într-un gest de 
solidaritate. Intră şi dă-mi voie să-ţi fac cunoştinţă cu câţiva 
dintre oaspeţii noştri. 

Roberto fu condus din vestibul într-un salon vast, cu ferestre 
de la podea până la tavan, care ofereau o priveliște 
spectaculoasă asupra parcului şi a orașului aflat de partea 
cealaltă. 

— Vino, spuse Trish, conducându-l pe Roberto spre un mic 
grup de femei îmbrăcate elegant. Permiteţi-mi să vi-l prezint pe 
domnul Roberto Rossini! Vă rog să aveţi grijă de el, doamnelor, 
e foarte preţios, spuse ea zâmbind, iar apoi se îndepărtă ca să 
salute un alt oaspete. 

— Doriţi să beţi ceva, domnule? întrebă una dintre 


chelnerițele în uniformă, oferindu-i un pahar de şampanie. 

— Mulţumesc! Bună ziua, doamnelor! salută Roberto, 
zâmbindu-le femeilor. 

— O, domnule Rossini, v-am văzut cu toatele în Dante, la 
Met! V-am găsit cu adevărat minunat, nu-i așa, fetelor? spuse 
una dintre femei. 

— Vă mulțumesc, signora...? 

— Mattheson. Rita Mattheson. lar dumnealor sunt Clara 
Frobisher, Jill Lipman şi Tessa Stewart. Cu toatele suntem mari 
admiratoare ale dumneavoastră. 

— Sunt onorat, murmură Roberto, dând din cap către fiecare 
dintre ele şi pregătindu-se pentru cincisprezece minute de 
conversație politicoasă. 

Din fericire, chiar atunci când ajunsese la limita rezistenţei, 
majordomul anunţă că prânzul era servit şi oaspeţii trecură în 
sufragerie. Roberto fu așezat în stânga lui Trish St Regent, care 
stătea în capul mesei lungi și împodobite luxos. 

— Deci, te întorci direct acasă la Londra după ce termini 
concertele la Met săptămâna viitoare? întrebă ea. 

— Aşa e.. 

Roberto fu distras brusc de mirosul familiar al parfumului 
Joy. În timp ce-și întorcea involuntar capul ca să vadă cine era 
oaspetele întârziat, o văzu îndreptându-se agale spre un scaun 
de la capătul celălalt al mesei. 

— Roberto, dragă, eşti bine? 

— Îmi pare rău, Trish! Ăăă... ce spuneai? 

Roberto o studie pe furiș pe nou-venită pe tot parcursul 
mesei, întrebându-se ce căuta acolo, la New York. Ea îl ignora în 
mod deliberat, refuzând contactul vizual, chiar și atunci când 
John St Regent ținu un toast în onoarea lui. 

În cele din urmă, curiozitatea puse stăpânire pe el. Se întoarse 
spre Trish şi întrebă: 

— Soţul signorei Bianchi nu e cumva la New York? 

— O, Doamne, Roberto, dacă o cunoşti pe Donatella, sunt 
surprins că n-ai aflat! Giovanni a murit de un atac de cord... să 
vedem, trebuie să fi fost acum şase luni. A fost tragic, întrucât el 
şi John au făcut mulți ani afaceri împreună. Ne-a ajutat foarte 


mult atunci când am vrut să cumpărăm niște tablouri ca să ne 
decorăm apartamentul. Donatella s-a simţit devastată şi a decis 
s-o ia de la capăt aici. S-a mutat din Milano acum trei luni. 
Încerc s-o ajut să treacă peste durere. 

Roberto se simți copleșit de uşurare când realiză că prezența 
Donatellei era o simplă coincidenţă și că n-avea nimic de-a face 
cu el. Și nu simţea nici măcar un dram de regret că Giovanni era 
mort. De fapt, era încântat. Însemna că era liber să călătorească 
din nou în Italia. 

După masa de prânz, în timp ce oaspeţii se întorceau în 
salon, Roberto simţi o bătaie pe umăr. 

— Ce mai faci, Roberto? 

Vocea joasă și răgușită nu se schimbase deloc. De altfel, nici 
ea. 

— Sunt... murmură Roberto, reacţionând în același fel 
visceral în care o făcuse atunci când ea îl abordase prima dată, 
în acea seară la Scala. Sunt bine, foarte bine, într-adevăr, adăugă 
el. 

— Viaţa e ciudată, nu-i așa? Bănuiesc că ești surprins să mă 
vezi aici. 

— Am fost. Trish mi-a spus că acum locuieşti la New York. 

— Da, așa-i. Ce mai face soţia ta? Am auzit că e însărcinată. 

Roberto o privi cu îngrijorare. 

— E bine, mulțumesc. 

— Nu trebuie să te simţi jenat. Da, bineînţeles că am fost 
furioasă atunci când am realizat că m-ai părăsit ca să te 
căsătoreşti cu Rosanna, dar apoi am descoperit ce ţi-a făcut soțul 
meu, ce ne-a făcut amândurora... Prostul ăla bătrân mi-a 
mărturisit pe patul de moarte. În plus... adăugă ea ridicând cu 
eleganţă din umeri, acum totul a trecut. Poate că a fost mai bine 
aşa. Eu sunt fericită aici, la New York, iar tu o ai pe Rosanna ta. 

— Deci, ştii ce s-a întâmplat. Ştii că a trebuit să plec din Italia. 
N-a fost ușor şi am plătit scump pentru asta. A trebuit să-mi 
anulez toate angajamentele din ţară şi nici măcar n-am putut lua 
parte la înmormântarea mamei mele. Am fost distrus. 

— Îmi cer scuze în numele lui Giovanni, Roberto. Ştii cum 
sunt bărbaţii italieni — atât de mândri atunci când vine vorba de 


femeile lor, spuse Donatella, zâmbind fermecător. 

— Crezi că şi-ar fi pus în aplicare amenințarea? M-am 
întrebat de multe ori, cugetă Roberto cu voce tare. 

— Numai Giovanni ar fi putut răspunde la acea întrebare. 
Era un om puternic şi, cu siguranță, cunoștea mulți oameni care 
ar fi putut să-ţi facă rău. Ai fost înţelept că ai stat deoparte. 

— Mă bucur că te-am văzut, chiar şi numai pentru că acum 
eu şi Rosanna putem merge să ne vizităm familiile la Napoli. 

Roberto ştia că o provoca în mod deliberat pomenind numele 
soţiei lui, dar ea nu se lăsă impresionată defel. 

— Sper, spuse Donatella cu blândeţe, întinzându-se și 
atingându-i mâna fugitiv, că ai și alte motive să fii bucuros că 
mă vezi. 

lată că o simțea din nou! Acea atracţie nestăvilită, care trecea 
prin el ca un val. Era periculos și trebuia să plece. Imediat. 

— Cât timp stai în oraş? întrebă ea. 

— Plec la Londra duminica viitoare. 

— Vrei să iei cina cu mine? De dragul vremurilor trecute? 

Donatella scoase o carte de vizită din geanta ei elegantă. 

— Nu, din păcate, n-am timp, răspunse el. 

— Dacă te răzgândești, ai numărul meu de telefon pe cartea 
de vizită. 

— Trebuie să plec acum. Am promis să merg şi în altă parte. 

— Bineînţeles, spuse Donatella zâmbind cu subînțeles. Ciao, 
caro! Dacă te simţi singur, sună-mă. 

Roberto o privi cum se răsuceşte pe călcâie şi traversează 
încăperea. Arăta fantastic, chiar mai bine decât își amintea el, 
însă refuză să-şi asculte excitația trădătoare a corpului. Femeia 
aceea nu era decât o pacoste. Se scuză şi-şi luă la revedere de la 
cei doi St Regent, iar apoi plecă. 


În seara aceea, Roberto rămase singur în apartamentul tăcut, 
studiind sticla goală de vin şi întrebându-se dacă să mai 
deschidă încă una. Se întinse, nesigur, spre telefon şi o sună pe 
Rosanna. 

— Eu sunt. Te-am trezit, draga mea? 

— Nu, eram întinsă în pat și citeam o carte. Tu cum eşti? 


— Singur. Chris e plecat în Europa şi liniștea de aici mă 
scoate din minți. 

— Îmi pare rău, dragul meu, dar nu mai e mult şi ne 
revedem! 

— Tu cum ești? Pari veselă. De ce? întrebă Roberto. 

— O, fără nici un motiv. Am fost aseară la cină cu Abi şi cu 
două cunoştinţe de-ale ei. Poate că mi-a prins bine, răspunse ea. 

— Cu două femei, sper! 

— Nu, de fapt cu doi bărbaţi. M-am simțit bine. 

— Aha, deci tu umbli haihui prin Londra cu bărbaţi 
necunoscuţi, în timp ce eu stau aici, singur și trist, în 
apartamentul ăsta oribil? 

— Roberto, pe cuvânt! Apartamentul lui Chris e frumos! 

— Nu pot suporta gândul că ai luat cina cu alți bărbați. 

— Roberto, nu exagera! 

— De fapt, îţi interzic categoric să ieşi din nou, mârâi el. 

— Poftim? Eşti ridicol! A fost plăcut să am parte de o 
schimbare de decor, nimic mai mult. 

— Şi cum erau bărbaţii ăştia, mai exact? 

— Fermecători amândoi, dacă chiar vrei să știi. 

— Arătoși, bănuiesc. 

— Roberto, oprește-te, te rog. Te asigur că n-ai de ce să te 
îngrijorezi. 

— Și de unde să știu că e adevărat? Unul dintre ei poate fi 
chiar acum în patul meu. Vreun armăsar tânăr, care aleargă cu 
limba scoasă după faimoasa cântăreață de operă, adăugă el, 
ridicol de irațional și țâfnos din pricina vinului şi a singurătăţii. 

— Roberto! Să nu-mi vorbeşti în felul ăsta! îl certă Rosanna, 
iar tremurul din voce îi trădă supărarea. Vreau să-ți ceri scuze! 
Acum! 

Se lăsă o tăcere chinuitoare, în timpul căreia Roberto se luptă 
cu gelozia lui, alimentată de alcool, dar pierdu bătălia. 

— Nu-mi cer nici o scuză, răspunse el, bosumflat. Tu eşti de 
vină, nu eu. La revedere! 

Trânti receptorul în furcă, știind că se purtase extrem de 
imatur, dar fiind incapabil să se abțină. După câteva minute 
sună telefonul, dar el îl ignoră. Intră în bucătărie şi deschise 


cealaltă sticlă de vin, dădu un pahar peste cap și se duse să facă 
un duș. După ce ieși din baie, se uită la ceas. Era doar ora opt 
seara. Turnă din nou vin în paharul gol şi se plimbă de colo 
până colo prin apartament, ca un animal rănit. 

O iubea pe Rosanna, o iubea din toată inima. 

Pe Donatella n-o iubea. 

Dar Rosanna era la mii de kilometri depărtare şi se părea că 
se simţea foarte fericită să petreacă o seară în oraş, împreună cu 
bărbaţii ei „fermecători”. Mai mult decât atât, păruse să nu-i 
pese că-l rănise pe el. 

Donatella se afla la o distanţă de doar câteva străzi, 
așteptând, probabil, să fie sunată. 

Avea nevoie doar de puţină companie, îşi spuse el. De 
prezenţa unei prietene vechi, de cineva care să înțeleagă cât de 
izolat se simţea. Roberto gemu, înnebunit de tentație. 

După o oră şi încă o sticlă de vin, întinse mâna după receptor 
şi formă numărul de pe cartea ei de vizită. 


CAPITOLUL 29 


Rosanna era tensionată şi extenuată. Nu dormise mai deloc în 
ultima săptămână. 

Roberto urma să ajungă acasă în douăzeci şi patru de ore. O 
sunase de două ori de când se certaseră, dar conversaţia lor 
fusese scurtă și el i se păruse distant. Se hotărâse să-și ocupe tot 
timpul, încercând să se convingă pe sine însăşi că reacționase 
exagerat. Roberto era obosit şi-i era dor de ea, asta era tot. A 
doua zi se întorcea acasă şi totul avea să fie bine. 

Se străduise să care câteva sacoșe, venind de pe Kensington 
High Street. Fusese tentată să-și cumpere o rochie nouă în 
cinstea venirii lui, dar se simţise atât de grasă şi de neîngrijită, 
încât se hotărâse să cumpere în loc un ursulet de pluș. 

Ascultă La Traviata şi fredonă în timp ce aranja flori proaspete 
într-o vază şi umbla de colo până colo prin casă, asigurându-se 
că totul era impecabil în cinstea venirii lui acasă. 

În după-amiaza aceea, se întinse în pat, extenuată de avântul 
ei frenetic. Avea dureri şi nu se simţea deloc bine. Aţipi și după 
ce se trezi, câteva ore mai târziu, se duse la bucătărie ca să-și 
facă ceva de mâncare. La ora zece aruncă o privire spre telefon. 
Îşi făcuse calculul că Roberto se pregătea să plece la ultimul 
spectacol pe care îl avea la Met. Îi spusese că avea s-o sune 
înainte de acesta, dar telefonul rămase tăcut. La zece şi jumătate, 
chinuită de frustrare, formă numărul de la apartamentul lui 
Chris. 

— Alo. 

— Alo, Chris, Roberto e acolo? 

— Nu, draga mea, nu e. 

— Atunci, unde e? 

— A plecat mai devreme la teatru în seara asta. 

— Poţi să-l rogi să mă sune după ce se întoarce de la 
spectacol? Nu contează la ce oră. 

— Dacă îl văd, îi spun. 

— Dar o să-l vezi mai târziu, nu? 

— Sigur că da. Te simţi bine, Rosanna? 


— Da, dar o să fiu mult mai bine după ce Roberto se întoarce 
acasă. Are de gând să prindă zborul de mâine-dimineaţă, de pe 
aeroportul Kennedy, nu? 

— Aşa cred, răspunse Chris pe un ton vag. 

— Spune-i că am de gând să-l aştept la Heathrow. 

— Sigur că da. La revedere, Rosanna! Ai grijă de tine! 

— La revedere! 

Rosanna puse jos receptorul, cu inima bătându-i neregulat. 
Cu cât venea el mai repede acasă, cu atât avea şi ea să se 
calmeze mai repede şi să reducă la tăcere demonii care nu-i 
dădeau pace. Se duse la culcare şi după un ceas căzu într-un 
somn agitat. 


În dimineaţa următoare, se trezi la ora opt. Se dădu jos din 
pat şi simţi o durere ascuţită de-a curmezişul abdomenului. 
Tresări şi se aşeză, așteptând până când durerea trecu, iar apoi 
se duse cu băgare de seamă la duş. Tocmai se ştergea cu 
prosopul, când simţi o nouă durere. 

Doar nu era... Nu, își spuse ea cu fermitate. Mai avea încă 
două săptămâni până să nască şi, pe lângă asta, citise totul 
despre contracţiile false pe care le-ar fi putut avea. Nu era decât 
corpul ei, care se pregătea pentru naștere, nimic mai mult. 

La două ore după aceea, Rosanna începu să realizeze că era 
foarte posibil ca durerile să nu însemne doar pregătirea corpului 
pentru naştere. Începu să cronometreze contracțiile, iar acestea 
apăreau acum la fiecare opt sau nouă minute. Doctorul Hardy îi 
spusese că nu era nevoie să vină la spital decât după ce 
contracțiile apăreau la distanță de cinci-șase minute. Cu toate 
astea, trebuia să fie pregătită din vreme de plecare. 

Urcă în dormitor încet, cu trudă. Luă micul geamantan pe 
care-l pregătise deja pentru spital și-l duse la parter, fiind 
nevoită să se oprească la mijlocul drumului din pricina unei 
contracții care o străfulgeră. Işi verifică ceasul. Acea contracție 
fusese mai degrabă la șapte minute distanță, şi mult mai 
puternică decât precedenta. Reuși să ajungă în vestibul și-și 
aşeză geamantanul lângă ușa de la intrare, oprindu-se ca să-și 
tragă sufletul înainte de a-și târşâi picioarele în camera de zi, ca 


să-şi ia carnețelul cu numere de telefon. 

Era pe punctul de a forma numărul doctorului Hardy, când 
sună clopoţelul de la intrare. Rosanna străbătu din nou 
vestibulul, cu greu. 

— Cine e? 

— Stephen. Stephen Peatôt! 

Rosanna ezită, gândindu-se că ultimul lucru de care avea 
nevoie era un vizitator. Dar el ştia acum că era acasă şi nu putea 
să-l lase să stea acolo, pur şi simplu. Descuie ușa şi o deschise. 

— Bună ziua, spuse el, sper că nu deranjez! Treceam pe aici şi 
mă întrebam dacă ai reuşit să găseşti înregistrarea aceea cu 
Madama Butterfly. 

— Da, am... 

Rosanna trase scurt aer în piept şi se aplecă de mijloc. 

— Te simţi bine? Ce Dumnezeu se întâmplă? întrebă Stephen, 
iar apoi o luă pe după umeri, o ajută să intre în casă şi închise 
ușa în urma lui. 

— Cred... cred că sunt în travaliu! Durerea o să treacă în 
câteva momente, icni ea, constatând după aceea că durerea 
trecuse, astfel că se îndreptă de spate şi zâmbi. Îmi cer scuze, 
Stephen! 

— N-ai de ce să-ți ceri scuze. Eşti singură? 

Ea dădu din cap în semn că da. 

— Te pot ajuta cu ceva? 

El o urmă în camera de zi, iar ea se prăbuşi pe canapea. 

— Da, dacă nu te deranjează. Poţi să-mi dai carnețelul cu 
numere de telefon, ca să-l sun pe doctor? Cred că trebuie să plec 
în curând la spital. Contracţiile par să se înteţească. 

Stephen luă carneţelul și i-l întinse. Rosanna formă numărul 
și ceru să vorbească cu doctorul Hardy. 

— Alo, domnule doctor? Rosanna Rossini la telefon! Cred că 
sunt în travaliu și... nu, apa încă nu s-a rupt. Contracţiile? La 
distanță de aproape șapte minute, devin tot mai dese, spuse ea, 
iar apoi așteptă, ascultând. Bine! Mulţumesc domnule doctor, la 
revedere! încheie ea şi puse jos receptorul. 

— Ce a spus doctorul? întrebă Stephen. 

— Că dacă apa nu s-a rupt, probabil că naşterea nu e 


iminentă, deci nu trebuie să mă sperii. Oricum, vrea să merg la 
spitalul Chelsea & Westminster, unde trebuie să mă consulte. O 
să chem un taxi. 

— Nu e nevoie, te duc eu acolo! Nu ne ia decât zece minute, 
fiindcă duminica e trafic redus. 

— Eşti sigur? Probabil că nu ţi-ai planificat așa ceva pentru 
sfârşitul de săptămână, reuși ea să spună, zâmbind pierit printre 
gâfâieli. 

— Sunt sigur, bineînțeles. Atât timp cât îmi promiţi că nu 
naşti în maşina mea, glumi el. Unde ţi-e haina? 

— În coridor... o, trebuie să-l sun pe Roberto, să-i spun ce se 
întâmplă! Se întoarce azi de la New York și se așteaptă să-l 
întâmpin la Heathrow, explică ea. 

— Eşti sigură că nu vrei să sun eu? întrebă Stephen, îngrijorat 
de faptul că ea respira superficial. 

— Nu, nu, trebuie să vorbesc chiar eu cu el, icni ea. 

— Desigur. Până atunci, o să pun geamantanul în portbagaj. 

— Mulţumesc! 

Rosanna formă numărul apartamentului lui Chris, strângând 
din dinţi din pricina unei alte contracții, în vreme ce auzea și tot 
auzea sunetul de apel. 

— Trezeşte-te, trezeşte-te! gemu ea. 

Stephen reveni în încăpere. 

— Nu răspunde? 

— Nu. Probabil că doarme și nu aude telefonul. E în jur de 
cinci dimineaţa la New York. 

— Cred că ar trebui s-o luăm din loc. Poţi încerca să suni din 
nou după ce ajungem la spital. 

Cu părere de rău, Rosanna puse jos receptorul. 

— O să las un bilet aici, ca să-i spun lui Roberto ce se 
întâmplă, în caz că nu reușesc să dau de el înainte să se îmbarce 
în avion. 

Scrise în grabă un mesaj pe o bucată de hârtie, pe care o lăsă 
pe masa din vestibul, iar apoi îl urmă pe Stephen la mașină. 

Doctorul Hardy aştepta în zona de recepţie a spitalului, unde 
o ajută imediat să se aşeze într-un scaun cu rotile. 

— L-aţi contactat pe soțul dumneavoastră? întrebă el. 


— Am încercat, însă n-am reușit să dau de el. Zboară azi spre 
casă, dar avionul lui nu ajunge la Heathrow decât diseară. 
Aveam de gând să-l aştept la aeroport. 

— Aha. Ei bine, există mari șanse ca el să ajungă și să 
găsească un fiu sau o fiică. 

Rosanna strânse pleoapele de durere în vreme ce fu 
străbătută de o nouă contracție. 

— Să mergem sus, la maternitate! Contracţiile de naștere se 
apropie repede şi cu putere, draga mea. Așteaptă doar un 
moment, să aduc asistenta medicală. Rămâneţi cu ea, i se adresă 
el lui Stephen, care stătea, derutat, în apropiere. 

— Ascultă, spuse Stephen venind lângă ea, dă-mi numărul de 
telefon și o să încerc să-l sun din nou pe Roberto. 

Slăbită, Rosanna dădu din cap în semn că era de acord, iar 
apoi scotoci în poşetă ca să dea de carnețţel. 

— E acolo, sub numele lui Chris Hughes, spuse ea 
întinzându-i carnetul. 

— Bine. Nu te îngrijora, o să reușesc să trimit cumva un 
mesaj! 

O asistentă medicală îşi făcu iute apariția și o duse pe 
Rosanna spre lift, urmată îndeaproape de doctorul Hardy. 

— Luaţi liftul până la etajul patru. Ne vedem acolo, îl instrui 
el pe Stephen. 

— O, dar... de-abia o cunosc pe doamna Rossini! A fost doar 
o coincidenţă că am ajuns acasă la ea. 

— Înţeleg, răspunse doctorul Hardy, încruntându-se. Există 
altcineva care ar putea veni la spital să stea cu ea? O rudă, sau, 
poate, o prietenă? Sunt sigur că i-ar prinde bine să fie cu cineva 
cunoscut. 

Stephen se gândi imediat la Abi. 

— Da, există. 

— Bun. Puteţi folosi telefonul de lângă recepţie. lar acum, vă 
rog să mă scuzaţi! 

Pe când se închideau ușile, doctorul Hardy intră iute în lift, 
lângă Rosanna. 

Stephen ridică receptorul telefonului de la recepţie și formă 
numărul din New York. Linia sună și iar sună. 


— Haide, haide, murmură el. 

În cele din urmă, spre uşurarea lui, cineva răspunse. 

— Da? 

Vocea era somnoroasă și prost dispusă. 

— Alo, domnul Rossini? 

— Nu, sunt Chris Hughes, agentul lui. Tu eşti nemernicul 
care a sunat acum o jumătate de oră? Abia ajunsesem la telefon 
când ai închis. 

— Nu, de fapt era doamna Rossini. Îmi cer scuze că v-am 
tulburat somnul. Domnul Rossini e acolo? 

— Nu, nu e. Cine ești? 

— Stephen Peatât. Sunt un prieten al doamnei Rossini. Vă 
sun de la spitalul Chelsea & Westminster din Londra. Doamna 
Rossini a intrat în travaliu și m-a rugat să-l anunţ pe soţul ei. 

— O, Doamne! Am crezut că nu naşte decât peste câteva 
săptămâni! 

— Se pare că micuțul s-a hotărât să-şi facă apariția puţin mai 
devreme decât era prevăzut. Puteţi să-i transmiteţi mesajul? 
Sunt sigur că domnul Rossini o să vrea să vină direct la spital 
după ce aterizează la Londra. 

— Da, desigur, o să-l anunţ! 

— Excelent, mulțumesc! spuse Stephen. 

— Ascultă, transmite-i Rosannei urările mele de bine şi 
spune-i că Roberto e pe drum. 

— O să-i transmit. 

Stephen puse jos receptorul, răsfoi carneţelul Rosannei și 
formă numărul lui Abi. Mama acesteia răspunse la telefon și-i 
spuse că Abi și Henry plecaseră în Scoţia, ca să petreacă un 
weekend prelungit, şi că nu știa unde se cazaseră. Stephen îi 
mulțumi şi o rugă să-i dea vestea lui Abi de îndată ce ea ajungea 
acasă. 

Cu toate variantele epuizate, Stephen realiză că nu mai 
rămânea decât el. Cinci minute mai târziu, doctorul Hardy îl 
conduse în camera Rosannei. Ea şedea pe pat, în capul oaselor, 
arătând îngrijorată. 

— Ai reuşit să-l găseşti pe Roberto? 

— Da, o să vină direct aici. 


— Mulţumesc lui Dumnezeu, spuse Rosanna, cufundându-se 
înapoi între perne. 

— Cum te simţi? întrebă Stephen, îndreptându-se spre pat. 

— Sunt bine între contracţii. Doctorul Hardy m-a examinat și 
mi-a spus că mai am încă de aşteptat, dar că totul e în regulă cu 
copilul. 

— Asta-i bine, spuse Stephen, frământându-şi degetele mari. 
Am încercat s-o sun pe Abi, dar mama ei mi-a spus că ea și 
Henry au plecat în weekend. 

— Nu-i nimic, răspunse Rosanna. Îți mulțumesc mult pentru 
ajutor! Acum mă poţi lăsa. Mă descurc. 

— Eşti sigură? 

— Da, moașa mea e foarte amabilă şi... 

Faţa Rosannei se contorsionă. 

Stephen se îndreptă spre ea și o apucă instinctiv de mână. Ea 
îl strânse până când reuși să expire şi-i aruncă un zâmbet slab. 

— Au! zise ea, încercând să minimalizeze efectul durerii. 

— Poate că ar trebui să rămân încă puţin, răspunse Stephen, 
ușor amuzat. 

— Mulţumesc, răspunse Rosanna, recunoscătoare. 

În acea clipă, intră moașa. 

— Sunteţi bine, doamnă Rossini? 

— Cred că da. 

— Să plec? întrebă Stephen. 

— Nu, nu e nevoie decât dacă doriţi, răspunse moașa, 
petrecând o bandă în jurul taliei Rosannei şi pornind monitorul. 
E bine ca doamna Rossini să aibă pe cineva alături. Ştiţi, poate fi 
plictisitor să naşti. Mai ales că e primul copil. S-ar putea ca 
doamna Rossini să stea aici ore bune, spuse ea în timp ce plimba 
de-a curmezişul abdomenului Rosannei o sondă mică, argintie, 
până când se auzi un zgomot slab, înfundat. Asta e inima 
copilului! Bate normal. Linia aceea verde arată contracţiile 
dumneavoastră, doamnă Rossini. Cred că sunteţi pe cale să 
aveţi una. lar acum, domnule... ăăă...? 

— Stephen, răspunse el. 

— Domnule Stephen, vă rog să strângeți mâna doamnei 
Rossini, aşa cum ați făcut înainte. O să-i dați un motiv de 


concentrare, iar asta ajută mult. 
Stephen se așeză lângă Rosanna şi-i luă mâna. Avea 
sentimentul că urma să fie o zi lungă. 


Telefonul sună, întrerupând liniștea apartamentului. Roberto 
se trezi. Trupul de lângă el se mișcă și gemu, iar apoi rămase 
nemișcat. Sunetul nu se opri. În cele din urmă, ea înjură, se 
întinse după întrerupător, aprinse lumina, după care ridică 
receptorul. 

— Da? întrebă, întorcându-se apoi spre Roberto. E pentru 
tine! 

Roberto tresări. 

— Cine e? 

— Chris Hughes. 

— De ce dracu mă sună aici, dimineaţa, la cinci și jumătate? 
se stropşi Roberto, smulgându-i receptorul din mână. Sunt eu. 
Ce vrei? 

Ea văzu cum faţa îi deveni palidă. 

— Cum? O, mamma mia! exclamă el, uitându-se la ceasul de 
lângă pat. Bine, vin acum! Poţi să vezi dacă e vreun loc la zborul 
de la ora zece, spre Londra? O să trec pe la tine ca să-mi iau 
valiza. Poţi să-mi comanzi o mașină să mă ducă la aeroport. 
Ciao! 

Roberto îi întinse Donatellei receptorul şi sări din pat. 

— Unde te duci? Ce s-a întâmplat? îl întrebă ea în timp ce el 
se chinuia să se îmbrace. 

— E vorba de Rosanna! A intrat în travaliu! Se naște copilul, 
iar eu... 

Privirea lui îndurerată fu suficientă pentru ca Donatella să 
priceapă ce se întâmpla. Se întristă. 

— Înţeleg, spuse ea privind cum el termina cu îmbrăcatul și 
cum se îndrepta în grabă spre ușă. Nu-mi dai nici măcar un 
sărut la plecare? 

El se întoarse şi clătină din cap. 

— Îmi... îmi pare rău. N-ar fi trebuit să mă aflu aici, adăugă 
el ridicând din umeri, disperat. Rămâi cu bine! 

Roberto plecă trântind ușa. 


Donatella se cufundă în perne și izbucni în plâns. 


După ce ajunse în apartamentul lui Chris, Roberto împachetă 
în grabă un bagaj mic și apoi îşi luă rămas-bun de la managerul 
lui. 

— Ne vedem la Londra! Şi sunt sigur că nu e nevoie să-ți 
reamintesc că, dacă aud o singură şoaptă despre locul în care 
am fost în dimineaţa asta, o să ştiu că vine de la tine și atunci 
totul s-a terminat între noi! 

Chris dădu din cap în semn că înțelesese. La urma urmei, 
cine plătea poruncea. 

— Desigur, Roberto! Te așteaptă mașina. Du-te și ai grijă de 
soţia și de copilul tău. 

Roberto şezu și privi în gol pe toată durata zborului, 
refuzând orice altceva decât nesfârşite cești de cafea. Își ţinea pe 
nas ochelarii de soare, ca să-şi ascundă lacrimile de regret care i 
se rostogoleau din ochi. 

În minte îi rula în continuu o imagine cu Rosanna singură, în 
durerile facerii. Soţia lui avusese nevoie de el atunci când el 
făcea dragoste cu Donatella, de cealaltă parte a Atlanticului. 
Cum putuse să-i facă Rosannei aşa ceva? 

Roberto merse la baia minusculă, îşi scoase ochelarii şi-şi 
șterse lacrimile. Dacă Rosanna ar fi descoperit vreodată 
adevărul, l-ar fi părăsit. Fusese atât de prost, atât de egoist şi, 
mai mult decât atât, incredibil de neglijent. Ştia că la Met erau 
câteva persoane care bănuiau ce se întâmplase în ultimele zile 
ale șederii lui la New York. Chiar dăduse nas în nas cu 
Francesca Romanos, interpreta rolului principal feminin, pe 
când el și Donatella luau cina într-o seară la restaurantul The 
Four Seasons. 

— O, Doamne, sunt un nemernic, un mizerabil și un 
neisprăvit... 

Roberto îşi luă capul în mâini. 

După câteva minute, se întoarse la locul lui. Pe măsură ce 
distanţa dintre el și New York creștea, Roberto văzu din ce în ce 
mai clar ce riscase. 

Nu era prea târziu, nu? Dacă se oprea acum și nu se mai 


vedea niciodată cu Donatella, nu exista nici un motiv pentru ca 
Rosanna să afle. lar el avea să se revanșeze cât putea de bine. Își 
promise să nu mai plece niciodată de lângă ea. Ei doi... ei trei 
aveau să fie mereu împreună. Voia să cumpere casa la ţară 
despre care vorbise ea, să-și anuleze spectacolele pentru 
următoarele şase luni și s-o ajute cu bebelușul. Da, da, asta 
trebuia să facă! 

Roberto începu să se simtă mai liniștit pe măsură ce-și 
planifica penitenţa. Trebuia să-și ducă povara vinovăţiei de unul 
singur. Şi să se asigure naibii ca Rosanna să nu fie expusă 
niciodată teribilei dureri de a-i descoperi secretul. 


— Haide, Rosanna, e nevoie să mai împingi doar de câteva 
ori și copilul o să se nască! spuse doctorul Hardy. Îi văd capul! 

Ea se uită în sus, la Stephen, și gemu. 

— Nu pot, nu pot! 

— Poţi, o încurajă Stephen, înțelegând că ea era aproape de 
limita epuizării după ore întregi de travaliu. La fel se simţea și 
el. Haide, acum, să-i dăm drumul! 

Stephen îi strânse mâna Rosannei, iar ea împinse şi scoase un 
geamăt de durere. 

— Bun, bun, încă de două ori și copilul o să fie pe urmă în 
braţele tale! o încurajă doctorul Hardy. 

Stephen tresări în clipa în care unghiile Rosannei îi intrară în 
palme. 

— Aşa, vezi, Rosanna, așa, vezi! Vine copilul, continuă să 
împingi, o îndemnă doctorul Hardy. 

Ea strigă o ultimă dată, iar el ridică în braţe un băieţel mic, cu 
capul acoperit de o claie de păr negru. Ființa aceea minusculă 
lăsă imediat să-i scape un plânset ascuţit. 

Extenuată, dar plină de bucurie, Rosanna se sprijini în coate 
și-i aruncă o primă privire nou-născutului ei. 

— Ai un băieţel, Rosanna! Felicitări! spuse doctorul Hardy și 
tăie cu ușurință cordonul ombilical, iar apoi îl înfășă într-o 
pătură albă pe micuțul care se zbătea, după care i-l întinse 
mamei lui. 

— E atât de frumos, şopti ea, punându-și degetul în mânuța 


lui şi simțind cum copilul i-o strângea. Arată exact ca tatăl lui, 
nu-i aşa? 

Stephen privi în jos, către fața mică şi zbârcită. 

— Bănuiesc că seamănă. 

— Bine, Rosanna, acum avem un pic de curăţat, spuse 
doctorul Hardy, iar apoi se întoarse spre Stephen. Ce-ar fi să 
mergeţi să vă luaţi o cafea? Pe coridor sunt un automat de cafea 
și o sală de aşteptare, unde vă puteţi relaxa. 

— Se pot cumpăra şi țigări? întrebă Stephen, zâmbind larg. 
Mă simt de parcă aş avea nevoie de una. Mă întorc în curând, îi 
spuse el Rosannei, după care părăsi încăperea. 


O jumătate de oră mai târziu, Stephen o găsi pe Rosanna 
șezând pe pat, cu părul pieptănat, îmbrăcată într-o cămaşă de 
noapte curată şi cu bebelușul adormit la piept. Ochii ei 
străluceau de fericire, iar Stephen nu credea că văzuse vreodată 
o femeie care să arate mai frumoasă. Se aşeză pe scaunul de 
lângă patul ei. 

— Cum te simţi? 

— Minunat, răspunse ea zâmbind. Stephen, cum aş putea să- 
ti mulțumesc vreodată? 

— Nu-i nevoie, pe cuvânt! Oricine ar fi făcut la fel. 

— N-am idee cum aş putea să te răsplătesc, dar ai vrea să ţii 
copilul? 

— Dacă eşti sigură că nu te deranjează. 

— Sigur că nu. Tu ești unul dintre primii oameni pe care i-a 
văzut vreodată. Ar putea crede că eşti tăticul lui, se amuză ea şi- 
i întinse cu grijă micul ghem. 

Stephen luă copilul şi-l ţinu în braţe. Se uită în jos şi doi ochi 
strălucitori şi negri se deschiseră și-l priviră, înceţoşați. 

— E foarte vioi! 

— Da, răspunse Rosanna, întinzând mâna şi mângâind 
obrazul copilului, pentru ca apoi să şi-o sprijine de mâna lui 
Stephen. Ai fost atât de bun cu mine! 

Cei doi își ridicară privirile atunci când ușa se deschise brusc 
şi Roberto îşi făcu apariţia. 

— Roberto! O, Roberto, ai venit, în sfârșit! Avem un băiat, un 


băiat frumos! exclamă Rosanna întinzând braţele spre el, iar 
lacrimile începură să-i curgă pe obraji. 

— Draga mea! strigă Roberto repezindu-se la pat şi 
cuprinzând-o pe Rosanna strâns în braţe. Sunt atât de mândru 
de tine! Cum o să-mi pot ierta că nu ţi-am fost alături? 

— Nu contează. Stephen a fost minunat, Roberto! Trebuie să-i 
mulțumești, îl îndemnă ea. 

Roberto îi aruncă o privire lui Stephen, un bărbat pe care nu-l 
cunoștea şi care-i ţinea în braţe copilul. 

— Sigur că da. Dar mai întâi pot să-mi ţin copilul în braţe? 
întrebă el pe un ton repezit. 

— Fără îndoială, răspunse Stephen, simțindu-se îngrozitor de 
stânjenit în timp ce-i întindea tatălui micul ghem. 

Roberto își luă copilul în braţe, iar apoi se întoarse cu spatele 
la Stephen, ca s-o privească pe Rosanna. 

— E frumos, murmură el. La fel ca mama lui! adăugă, lăsând 
cu blândeţe copilul în braţele Rosannei și cuprinzându-i pe 
amândoi într-o îmbrăţişare tandră. Amore mio, sunt atât de 
mândru de tine! Te iubesc! 

— Şi eu te iubesc! 

Stephen se ridică în picioare şi se furișă spre ușă, realizând că 
prezenţa lui nu mai era necesară. 

— Ar trebui să... începu el să vorbească, dar, văzând că ei 
erau absorbiți, ieși repede din încăpere. 


Opera Metropolitană, New York 


Aşadar, Nico, astfel ai venit tu pe lume. Unii ar spune că acel 
moment a reprezentat momentul în care lucrurile au început să se 
strice între mine şi Roberto. La urma urmei, un alt bărbat fusese 
martor la naşterea ta. Tatăl tău a ratat ocazia de a fi prezent, din 
motive pe care le-am aflat doar mai târziu. Poate că întreaga situație 
creată la naşterea ta a fost o prevestire. 

Însă atunci eram cea mai fericită femeie de pe pământ. Aveam un 
prunc perfect, iar soțul meu iubit era din nou lângă mine. 

La scurtă vreme după ce ne-am întors acasă, tatăl tău ne-a dus cu 
mașina în pitorescul sat Lower Slaughter, din Cotswolds. Atunci când 
am ajuns la intrarea în localitate, Roberto a ieșit de pe drumul 
principal pe o alee pietruită, mărginită de tei uriaşi. În momentul în 
care am cotit, în fața noastră a apărut una dintre cele mai frumoase 
case pe care le-am văzut vreodată. Roberto mi-a spus că se numea The 
Manor House. Fusese construită în secolul al şaptesprezecelea și era 
înconjurată de peluze bine îngrijite. Chiar şi în mijlocul unei după- 
amiezi ploioase de noiembrie, casa era primitoare, cu exteriorul ei de 
piatră de culoarea mierii şi cu ferestrele ei cu menouri, împărțite în 
ochiuri mici. Roberto avea o cheie și am făcut turul casei. Fiecare 
încăpere era atât de confortabilă şi de primitoare, cu tavane căptuşite 
cu grinzi, pereți netencuiţi, de piatră, şi cu şemineuri care miroseau a 
fum. Roberto m-a întrebat dacă îmi place şi eu i-am răspuns că mă 
îndrăgostisem de ea. Mi-a zis că se bucura, pentru că mi-o cumpărase 
mie în dar. Planul lui era să păstrăm casa de la Londra, dar asta urma 
să devină noul nostru cămin. Voia să ne mutăm acolo cât mai repede. 

N-o să uit niciodată momentul în care m-a luat în braţe în vestibul, 
m-a sărutat şi mi-a spus că îşi anula toate angajamentele pentru 
următoarele şase luni, pentru ca noi trei să fim împreună. Mi-a spus 
că nimic altceva nu mai avea importanță în afara mea şi a ta. Că ar fi 
putut trăi fără să cânte, însă nu fără noi. 

Astfel, ne-am mutat după o lună. Nico, ar fi trebuit să vezi cum era 
tatăl tău pe atunci! Cât de mult te iubea! Au fost atâtea nopți în care 
plângeai, iar Roberto avea grijă de tine, punându-te din nou la culcare 


şi cântându-ți. Era tăticul perfect. Îţi făcea baie, te hrănea, îți citea 
poveşti, îți schimba şi scutecele din când în când! Să-l observ ținându- 
te în braţe în vreme ce tu dormeai fericit era cea mai minunată 
privelişte. Nu l-am văzut niciodată atât de multumit, nici înainte, nici 
după aceea. 

Acelea au fost zilele noastre de aur. Doar noi trei, în minunata 
noastră casă. Nu era nimeni care să ne tulbure existența confortabilă. 
Pentru unii ar fi putut să fie plictisitor, însă pentru mine a fost raiul 
pe pământ. Îmi pierdusem până şi nevoia de a cânta şi mă alăturam 
arareori lui Roberto diminețile, atunci când exersa. 

Desigur însă, lucrurile trebuiau să se schimbe, aşa cum se întâmplă 
întotdeauna... 


CAPITOLUL 30 


Gloucestershire, aprilie 1981 


Roberto așeză receptorul în furcă şi se uită afară, prin 
fereastra deschisă a biroului. Soarele strălucea cu putere şi ziua 
era caldă. O privi pe Rosanna, care se juca împreună cu Nico pe 
pajiştea presărată cu margarete. Îl auzi pe copil râzând atunci 
când Rosanna îl ridică în aer şi-l puse din nou în poală. Apoi ea 
îşi observă soțul şi-i făcu semn cu mâna. El îi zâmbi și-i trimise 
un sărut. 

Roberto își frecă fruntea. Chris Hughes fusese cel care îl 
sunase și care-i comunicase programul pentru următoarele 
două luni. Urma ca, peste două săptămâni, să-și reia în cele din 
urmă angajamentele. Ca să revină în circuit încetul cu încetul, 
urma să aibă un prim concert la Royal Albert Hall, apoi la 
Covent Garden, pentru un şir de spectacole pe parcursul a patru 
săptămâni. După aceea, era nevoit să intre din nou în priză, cu 
înregistrări, concerte şi spectacole pe scenele din întreaga lume. 

Până în urmă cu şase luni, Roberto nu se gândise niciodată la 

osibilitatea existenţei unei vieți diferite, de care să se bucure. 
Insă timpul scurs de la naşterea lui Nico îi adusese o revelație. 
Liniştea de la The Manor House îl atrăgea. Înainte, îi fusese milă 
de bărbaţii care îşi construiau vieţile în jurul soției şi al 
copilului, bărbaţi obișnuiți, de pe stradă, care își făceau 
meseriile doar ca să-şi câştige traiul, ca să pună o pâine pe masă. 
Dar în acel moment aproape că-i invidia pe ceilalți pentru 
programul lor constant de muncă, întrucât anii care îl așteptau 
păreau să fie încărcaţi de intolerabile presiuni și de separarea de 
soţia și de copilul lui. 

Cel puţin atât timp cât cânta la Covent Garden, era posibil să 
aibă parte de ceea ce era mai bun în ambele lumi. Se hotărâse să 
facă naveta, să stea în casa din Kensington doar atunci când era 
absolut necesar. Şi chiar și atunci, Rosanna şi Nico ar fi putut să 
fie cu el. 

După aceea... Roberto își trecu degetele prin păr. Trebuia să 


discute cu Rosanna, să vadă ce simţea ea vizavi de întreaga 
situație. Dar ştia cu siguranţă un lucru: era periculos să rămână 
de unul singur. N-avea de gând să-şi lase slăbiciunea față de 
femei să-l domine din nou. 


În aceeaşi seară, mai târziu, după ce Nico fu aşezat în pătuţul 
lui, ei doi se așezară să ia masa în bucătăria lor mare şi 
confortabilă. 

— Nu sunt sigură, dar cred că Nico a zis azi „papa”, spuse 
Rosanna zâmbind. 

— Chiar? Dar n-are decât șase luni! 

— Aşa suna. Amintește-mi mâine să-i mai cumpăr câteva 
maiouri. Cele pe care le are îi rămân mici, spuse ea și duse la 
gură o bucată fragedă de miel. 

— Rosanna, spuse Roberto inspirând adânc, azi m-a sunat 
Chris Hughes. 

— Chiar aşa? Ce voia? întrebă ea încruntându-se. 

— Să revizuim programul meu pentru anul viitor. 

— Of... 

— Ştiu că nu-ţi place să te gândești la asta. Nici mie, dar 
trebuie să discutăm despre viitor. 

— Roberto, n-am putea să rămânem aşa? Suntem atât de 
fericiți! Avem destui bani, nu-i aşa? 

— Nu ca să trăim ca acum în următorii douăzeci-treizeci de 
ani. Gândeşte-te la Nico. Vrem să aibă lucrurile de care noi nu 
ne-am bucurat pe vremea când eram copii, nu? Să meargă la 
cele mai bine şcoli. Să călătorească. Problema e că trebuie să mă 
întorc la muncă, mai devreme sau mai târziu. 

— Bănuiesc. 

Roberto îşi privi soţia mestecând o bucată de miel de mult 
mai multe ori decât era necesar. 

— Dar tu? întrebă el într-o doară. 

— Ce anume? 

— Ai renunţat de tot la carieră? 

— Poate că da, poate că nu. 

— Rosanna, o dojeni el, cred că te-ai gândit dacă vrei sau nu 
să continui să cânţi! 


— Nu, nu m-am gândit. Pentru prima oară, nu mi-am făcut 
griji în legătură cu nimic în afară de iritaţia lui Nico din pricina 
scutecelor sau a întrebării dacă o să doarmă toată noaptea. A 
fost atât de bine aici, încât nu mi-e deloc dor să cânt. 

— Principessa, ştii că, dacă rămâi aici împreună cu Nico, o să 
fim forţaţi să stăm departe unul de altul timp îndelungat. 

— Ştiu, răspunse Rosanna. Deci ceea ce-mi spui, de fapt, e că 
aş putea la fel de bine să-mi reiau cariera, având în vedere că 
oricum o să te urmez pe tine prin lume. 

— Draga mea, nici unul dintre noi nu doreşte să stea departe 
de celălalt. Mă gândeam că am putea ajunge la un compromis. 
Covent Garden e acum opera în care mă simt cel mai 
confortabil. Deci aș putea să-i cer lui Chris ca o mare parte din 
munca mea să fie aici, în Anglia. Poate că șase luni pe an am 
putea să trăim aici. 

— Şi în celelalte șase luni o să fim în hoteluri, în toate 
colțurile lumii, spuse Rosanna privindu-l pe Roberto. Chiar 
crezi că asta o să-i facă bine lui Nico? 

— Şi alţi copii trec prin aşa ceva. E doar un bebeluş, cara. N-o 
să știe în ce loc anume se află. lar dacă mama lui e cu el, n-o să-i 
pese. Putem chiar ca, atunci când o să am un angajament de 
lungă durată undeva, să închiriem apartamente în loc de camere 
de hotel, o imploră Roberto. 

— Dar dacă m-aş întoarce şi eu pe scenă, atunci Nico n-o să 
fie doar în locuri necunoscute, ci o să fie îngrijit de o străină. 

— Sunt sigur că putem găsi o bonă foarte bună. Poate chiar și 
un profesor particular, după ce crește mai mare. lar după aceea, 
sunt nenumărate școli cu internat la care ar putea să meargă. Te 
rog, Rosanna, nu ne merge bine când suntem separați, ştii asta! 

Ea luă o bucată de broccoli și-i mestecă, gânditoare, capătul. 
În cele din urmă, spuse: 

— Roberto, o să încerc să-ți explic cum mă simt. Atunci când 
am descoperit că eram gravidă, m-am simţit foarte derutată, 
aproape nefericită. Cariera mea mergea bine, te aveam pe tine, 
credeam că viața era perfectă. Nu voiam s-o tulbure nimic. lar 
apoi a apărut Nico şi, odată cu el, un nou stil de viaţă, alte 
priorități. 


— Atunci, spui că-l iubeşti pe Nico mai mult decât pe mine? 
ripostă el. 

— Nu fi copil, Roberto! Ştii că iubirea pe care ţi-o port e mai 
profundă ca niciodată. Pentru Nico simt o dragoste diferită — o 
dragoste de mamă. lar un copil are nevoie de un anumit 
program. Nu cred că e corect să-l târâm după noi în jurul lumii. 

— Ei bine, mai avem două luni până când trebuie să plec în 
străinătate, oftă Roberto. Cara, înțeleg ce simţi pentru Nico, dar 
cariera ta e şi ea importantă, nu? Ce o să se întâmple după ce 
Nico se face mare? Atunci când o să vină vremea să se ducă la 
școală? Vei fi sacrificat totul pentru el și n-o să mai ai nimic 
pentru tine. 

— Te rog, Roberto, putem vorbi despre altceva? îl imploră ea. 
În seara asta nu pot face față unei asemenea discuții! 

Roberto văzu chinul de pe faţa minunată a soţiei lui şi dădu 
din cap în semn de aprobare. 

— lartă-mă! Nici mie nu-mi face plăcere să vorbesc despre 
asta. Dar te rog, cara, gândeşte-te la ce ţi-am spus. Trebuie să 
luăm niște decizii cât de curând. 


În noaptea aceea, Rosanna nu reuşi să adoarmă. Se suci, se 
răsuci şi în cele din urmă se dădu jos din pat, îşi puse halatul și 
porni pe coridor, spre camera lui Nico. Văzu, în lumina ștearsă 
a lunii, că băieţelul dormea liniștit. 

Se cufundă în scaunul în care îl alăpta, trase draperia și privi 
în penumbra deasă de afară. De ce era viața atât de complicată? 
Tot ce dorea, tot ce iubea se afla sub acel acoperiș. Însă în 
curând toate elementele vieţii care o făcea fericită aveau să fie 
dispersate. 

Alegerea era aproape imposibil de făcut. Ştia că avea să fie 
nevoită să aleagă între soț şi copil. Dacă se retrăgea din carieră și 
rămânea acolo, lucru de care era convinsă că ar fi fost cea mai 
bună opţiune pentru Nico, atunci avea să-l vadă rar pe Roberto. 
Dar dacă ar fi decis să continue să cânte și să călătorească 
împreună cu Roberto, ar fi însemnat că Nico avea să fie lipsit de 
întreaga atenţie a mamei lui. 

Ştia că era norocoasă că avea posibilitatea de a rămâne acasă 


cu Nico, dacă asta ar fi dorit. Multe femei n-o aveau. Dar apoi... 
Rosanna îşi aminti de luna groaznică pe care o petrecuse fără 
Roberto şi de cât de nefericită fusese. 

Se afla într-o situaţie imposibilă. 

Se întoarse înapoi în dormitor. Se strecură în așternut, iar 
Roberto o îmbrățișă. 

— Te simţi bine? 

— Da. Nu pot să dorm, asta-i tot. 

— Încearcă să nu te îngrijorezi. Ne descurcăm noi, spuse el 
sărutând-o blând pe obraz. 

Învăluită în beznă, Rosanna clătină din cap. 

— În oricare dintre situaţii, se pare că o să pierd, murmură 
ea. 


CAPITOLUL 31 


La patru săptămâni după aceea, Rosanna tot nu luase nici o 
decizie în legătură cu viitorul ei. Roberto, implicat din greu în 
pregătirile pentru Tosca, la Covent Garden, era cât se putea de 
înţelegător şi de încurajator. 

— Cred că ar trebui să vii la premieră, spuse el pe când se 
aflau la micul-dejun, cu Nico gângurind, fericit, la picioarele lor, 
în scăunelul lui. Dacă vii şi o vezi pe Francesca Romanos 
cântând Tosca în locul tău, s-ar putea ca asta să te ajute să-și 
schimbi părerea, o tachină el. 

— Speri că o să fiu atât de geloasă încât să revin imediat pe 
scenă! 

— Principessa, mi-e dor de tine, încercă Roberto s-o convingă. 
Tehnic vorbind, Francesca e foarte bună, dar n-are nimic din 
empatia pe care o împărtășim noi doi. Nu mă poţi învinovăţi că 
încerc să te conving, spuse el, iar apoi aruncă o privire la ceas şi 
oftă. Din păcate, trebuie să plec la repetiţii. Se ridică, se întinse 
și-l ridică pe Nico din scăunel. Să fii băiat cuminte! Ne vedem 
mai târziu! 

Îşi sărută fiul, îl așeză în braţele mamei lui şi ieșiră cu toții 
din casă. 

— La ce oră te întorci? întrebă Rosanna în timp ce Roberto 
intra în Jaguarul lui și deschise fereastra. 

— Suficient de devreme ca să-l îmbăiez pe Nico, spuse el 
zâmbind, după care porni motorul. Te rog, cara, gândește-te la 
seara premierei! O să-ţi prindă bine să ieși din casă. 

— Dar ce facem cu Nico? 

— Rosanna, sunt sigur că în sat sunt destule fete tinere care 
te-ar putea ajuta. Du-te şi întreabă, sau pune un anunţ la oficiul 
poștal. Ciao! 

Rosanna privi cum mașina țâșnea, zgomotoasă, pe alee. ÎN 
duse pe Nico înăuntru și-l aşeză înapoi în scăunel, apoi strânse 
lucrurile rămase după micul-dejun. 

La scurt timp după aceea, îl puse pe Nico în căruciorul lui și 
porni în direcția oficiului poştal. 


După ce Roberto ajunse acasă în seara aceea, Rosanna îi 
întinse un pahar de vin. 

— Am găsit o fată foarte drăguță, care o să aibă grijă de Nico. 
Doamna de la oficiul poştal are patru copii şi mi-a spus că fiica 
ei ar fi foarte încântată să aibă grijă de el. Așa că m-am întâlnit 
cu ea şi o să vin la premieră. 

— Minunat! Ştiu că, dacă tu eşti în public, o să cânt cu atât 
mai bine, spuse el întinzându-se și atingând-o cu mâna. Îţi 
mulțumesc, draga mea! 


Ce ciudat era să poarte pantofi cu tocuri înalte după luni 
întregi în care se încălțase doar cu pantofi fără tocuri, şi încă şi 
mai ciudat să se machieze, se gândi Rosanna pe când își 
inspecta imaginea în oglindă. Rochia de seară era una 
cumpărată chiar înainte să rămână însărcinată şi pe care nu 
reuşise s-o poarte pe măsură ce abdomenul ei se mărea. Acum i 
se potrivea perfect şi se simțea mândră că trupul ei își 
recăpătase atât de repede forma de dinainte. 

leşi din dormitor și se duse în camera lui Nico. Băieţelul 
stătea pe podea şi gângurea, în vreme ce Eileen, fata care avea 
grijă de el, îngenunchease lângă el şi-l gâdila. 

— Eşti sigură că o să te descurci? o întrebă Rosanna, 
neliniștită, pentru a nu ştiu câta oară. 

— Desigur! Totul o să fie bine, nu-i aşa, Nico? Mergeţi şi 
bucuraţi-vă de o seară minunată, doamnă Rossini! 

— Nu ajung înapoi mai târziu de miezul nopții. Sticlele lui 
sunt în frigider şi în sertarul lui găseşti un costumaș întreg. 
Dacă e vreo problemă... 

— O să sun la numărul scris în caietul de lângă telefon. Ştiu, 
spuse Eileen, răbdătoare. 

Rosanna îl sărută pe Nico şi plecă, fiindcă maşina trimisă de 
Roberto tocmai venea pe alee. 

— Am plecat! strigă Rosanna din capul scării. 

— La revedere, să vă simțţiţi bine! veni răspunsul. 


După două ore de mers, maşina se opri în faţa clădirii Operei 
Regale. Rosanna ieși din maşină, intră şi urcă pe scările 


grandioase. Apoi ajunse la barul din incintă, unde aranjase să-l 
întâlnească pe Chris Hughes. 

— Arăţi minunat, Rosanna! exclamă Chris, sărutând-o pe 
ambii obraji şi conducând-o la o masă. Poftim, ia un pahar de 
șampanie, să ciocnim pentru succesul lui Roberto și pentru 
întoarcerea ta pe scena unde ai avut atât de multe succese! 

— Mulţumesc! spuse Rosanna luând paharul. Parcă au trecut 
ani întregi de când n-am mai fost la Londra! 

— Ţi-a fost dor? 

— Nu, câtuși de puţin, răspunse ea cu onestitate. 

— Sunt sigur că e mult mai sănătos pentru tine şi Nico să 
locuiţi la ţară. E un copil bun, nu-i aşa? Ai avut mult noroc cu el 
până acum. 

— Știu. Se zice că o naștere ușoară aduce un copil liniștit. Şi 
angajaţii spitalului au fost foarte buni cu mine. La fel și Stephen, 
desigur, adăugă ea. 

— Stephen? 

— Cel care i-a ţinut locul lui Roberto. El m-a dus la spital. 

— A, da, cred că am vorbit cu el! 

— Chiar așa? Când? întrebă Rosanna, aruncându-i o privire 
uimită. 

Realizând ce spusese, Chris îşi alese cuvintele cu grijă. 

— Atunci când a sunat la apartament, ca să ne spună că 
naşterea se declanșase. Eu am fost primul care a auzit telefonul 
şi, în consecinţă, cel care a răspuns. 

— A, înţeleg)! 

El schimbă iute subiectul. 

— În orice caz, eşti nerăbdătoare să vezi spectacolul? 

— Aşa cred, dar o să-mi fie greu să văd pe altcineva cântând 
alături de Roberto. 

— Asta sper şi eu, răspunse Chris, zâmbind larg. Ştii, nu 
există nici un motiv pentru care să nu te întorci treptat pe scenă. 
Să zicem, un concert la început, apoi câteva zile la Paris, spre 
exemplu. Ofertele încă vin, Rosanna, dar nu pentru mult timp. 

— Ştiu, ştiu, oftă ea. Dar Nico e încă atât de mic! Am nevoie 
de mai mult timp, Chris, te rog. 

— Înţeleg. 


Tocmai atunci sună clopotul care anunța începerea 
spectacolului. 

— Bun, e timpul să mergem în sală! 

Rosanna se aşeză în lojă, alături de Chris, adulmecând 
îndelung mirosul vechiului teatru. Se aplecă peste balustrada 
îmbrăcată în pluș și privi în sus, la magnificul tavan boltit, bleu 
și auriu. Un zâmbet îi arcui buzele atunci când se gândi că, în 
loc să admire arhitectura, în circumstanțe obișnuite ar fi 
aşteptat, emoționată, de partea cealaltă a cortinei roșii. 

Privi cum Roberto cânta alături de Francesca Romanos, fără 
ca măcar să se oprească şi să respire în clipa în care amplifică 
semitonul dificil al duetului de dragoste din actul întâi. Atunci 
când el cântă „Vittoria! Vittoria!” în actul al doilea, Rosanna 
simți cum trecea un tremur de emoție prin rândurile publicului. 
lar după „E lucevan le stelle”27), publicul se ridică în picioare, 
tropăind şi aplaudând vreme de câteva minute în şir, până când 
dirijorul ridică bagheta ca să înceapă din nou. 

Rosanna realiză atunci cât de greu i-ar fi fost să stea departe 
de scenă. Toţi acei ani în care fusese dedicată cantoului şi se 
pregătise... cum ar fi putut să părăsească acea lume? Era a ei în 
aceeași măsură în care era a lui Roberto. A fi împreună pe scenă 
era parte din magia care-i unea. 

Ochii i se umplură de lacrimi privind cum Roberto și 
Francesca erau răsplătiți de ovaţiile publicului care se ridicase în 
picioare. O ascultase pe Francesca foarte atentă, încercând să-i 
depisteze greşelile. Fuseseră puţine. Era foarte, foarte bună. De 
asemenea, era tânără şi foarte frumușică. 

— Cum te simţi? o întrebă Chris pe când ieșeau din lojă. 

— Deprimată,  oftă Rosanna. Sperasem să nu mă 
impresioneze, dar tocmai asta mi s-a întâmplat. 

— Astea sunt vești bune! 

Chris o conduse la bar, unde mulţimea se aduna la o recepție 
cu șampanie. 

Se auzi un ropot de aplauze atunci când Roberto și Francesca 
intrară în bar. Roberto o văzu pe Rosanna și veni direct la ea. 

— Principessa, ţi-a plăcut? 

— Nu cred că „plăcut” e cuvântul potrivit, răspunse Rosanna 


strâmbându-se, dar tu ai fost superb, caro! 

— Scuzaţi-mă, spuse Chris, intrând în rolul de agent. Pot să-l 
iau pe Roberto cu mine pentru două minute? Vreau să-i prezint 
pe cineva. 

Rosanna fu lăsată singură în vreme ce bărbaţii traversară 
încăperea. 

— Bună seara, Rosanna! 

Rosanna se întoarse și dădu de Francesca Romanos, care îi 
zâmbea. Rosanna o respecta pe Francesca în calitate de 
interpretă, însă ca persoană i se părea cam frivolă. Cu toate 
astea, ştia să recunoască meritele cuiva atunci când era cazul. 

— Felicitări, Francesca! Ai fost foarte, foarte bună, îi spuse ea. 

— Mulţumesc. N-ai idee ce mult înseamnă asta pentru mine! 
Te-am admirat dintotdeauna foarte mult. lar Roberto a fost 
extraordinar, ca de obicei. Cred că suntem buni împreună! 

— Așa e, confirmă Rosanna, încercând să nu-și lase 
sentimentele la vedere. 

— la spune, cum e bebelușul tău? 

— O, e bine! Crește mare. 

— Și te-ai hotărât când te întorci pe scenă? 

— Nu. 

— Înţeleg. Există posibilitatea să nu mai vii deloc? 

— Chiar nu știu, răspunse Rosanna, simțindu-se din ce în ce 
mai stânjenită. 

— O să fie dificil dacă nu vii, continuă să pălăvrăgească 
Francesca. Vreau să spun că nu-i bine să-l lași pe Roberto să 
plece de unul singur tot timpul. E un tip atât de fermecător! A 
avut un şir întreg de admiratoare frumoase care se țineau după 
el la New York. 

— Chiar aşa? Nu e nimic nou. Soţul meu e într-adevăr un 
bărbat carismatic, răspunse Rosanna încercând să nu pară 
îngrijorată, însă simțind deja că murea pe dinlăuntru. 

— Sunt sigură că eşti obişnuită cu asta, dar felul în care unele 
femei se aruncă în fața unor bărbaţi faimoși, așa cum e Roberto, 
m-ar aduce la disperare. Mai ales una dintre ele, cred că o 
chema Donatella, nu-i dădea deloc pace. l-am spus lui Roberto 
că ar fi fost cazul să fie mai atent. El ar trebui să știe mai bine 


decât oricine cum merge gura lumii, în ciuda faptului că noi 
știm că nu s-a întâmplat nimic, adăugă ea pe un ton calm, 
făcându-i cu ochiul Rosannei de parcă ar fi împărtăşit vreo 
glumă pe care doar ele două o înțelegeau. 

— Absolut, sunt sigură că așa a fost. lar acum te rog să mă 
scuzi, trebuie să-l găsesc pe soțul meu. 

Rosanna ştia că era nepoliticoasă, dar nu putea s-o mai 
suporte nici măcar un moment. 

— A, da, desigur! La revedere, Rosanna... poate că ne vedem 
mai târziu. 

Francesca părea bosumflată din pricina conversaţiei încheiate 
atât de abrupt. 

Rosannei nu-i păsa. Se îndreptă iute spre toaletă. 

— Donatella, gemu ea în timp ce se încuia într-una dintre 
cabine, sprijinindu-se cu toată greutatea de ușă. De ce, Roberto, 
de ce? 


— Vreau să mă duc acasă. l-am promis fetei că ajungem 
înapoi până la miezul nopții. 

Roberto își privi soţia. Avea fața palidă și ochii roşii. 

— Dar, cara, trebuie să mă mai văd şi cu alți oameni înainte 
să plec! 

— Atunci, îl rog pe Chris să mă ducă acasă, îi răspunse ea, 
ţâfnoasă. 

— Rosanna, te rog... 

Dar ea plecă de lângă Roberto înainte ca el să termine de 
vorbit. Imediat după aceea, fu acostat de dirijor. 

— Am auzit că veniţi la Glyndebourne anul viitor, domnule 
Rossini? 

Peste zece minute, Roberto reuşi să scape și începu s-o caute 
pe Rosanna. 

— Ai văzut-o pe soția mea? o întrebă el pe Francesca. 

— Da, a plecat acum câteva minute, împreună cu Chris 
Hughes. Cred că era obosită. 

Lângă el apăru un chelner. 

— Şampanie, domnule? 

— De ce nu? suspină Roberto, luând, morocănos, un pahar de 


pe tava chelnerului. 


Cât timp Chris conduse mașina spre ieşirea din Londra, 
Rosanna nu scoase o vorbă. 

— Eşti foarte tăcută, comentă Chris. Te-a deranjat atât de 
mult s-o vezi pe Francesca? 

Rosanna nu răspunse. 

— Ştii că nu-ți face concurenţă, draga mea. Toate teatrele de 
operă te vor pe tine alături de Roberto. Spune-mi doar un 
cuvânt şi pot începe să-ţi programez din nou angajamente. 

— ÎI am pe Nico. Nu-mi mai trebuie nimic altceva, răspunse 
ea cu o voce de automat. 

— Şi pe Roberto. 

— Cred că o să trebuiască să încep să mă obișnuiesc fără el. 

— Deci n-ai de gând să te întorci. 

— Nu. Seara asta m-a ajutat să mă hotărăsc. Nu vin. 

— Dar tu şi Roberto o să puteţi face față atâtor separări? 
insistă Chris, fiindcă până la urmă el era agentul ei și, oricât de 
mult ar fi simpatizat cu Rosanna şi cu problema ei, era treaba lui 
s-o aducă înapoi. Vreau să spun că Roberto e un tip sociabil, 
Rosanna! Dacă ești cu el, n-are nevoie de nimic altceva. Vine la 
repetiții, își pierde mai puțin cumpătul și, în general, se 
comportă impecabil. S-a schimbat complet de când te-ai 
căsătorit cu el, iar schimbările au fost toate în bine. Faptul că te- 
a avut lângă el i-a permis să-şi consolideze faima. Dar mă 
îngrijorează să mă gândesc că tu rămâi acasă în timp ce ele 
plecat. Îmi cer scuze că vorbesc fără ca tu să fi întrebat, dar 
trebuie să ştii că are această... latură impulsivă, pe care și-o 
controlează cu dificultate atunci când nu sunteți împreună... 

— Vrei să spui, ca atunci când a fost la New York? Cu 
Donatella Bianchi? se stropşi ea. 

Chris rămase tăcut. În cele din urmă, spuse: 

— N-am știut că ştii. 

— N-am știut, dar în seara asta Francescăi i-a dat prin minte 
să mă pună la curent. Şi mulțumesc de confirmare, Chris. 

— La dracu! Tâmpita aia! se înfurie Chris, lovind cu putere 
volanul. 


— Au avut o aventură? 

— O, Doamne, Rosanna, nu ştiu, gemu Chris. 

— Dar ai fost acolo, cu el, în apartament. L-ai văzut venind și 
plecând. 

— Nu, nu chiar. Am fost plecat mult timp. 

— Atunci, cum a fost în dimineaţa în care te-a sunat Stephen? 
Ai răspuns la telefon pentru că Roberto nu era acolo? Nu era 
acolo la cinci și jumătate dimineaţa, în timp ce soţia lui năştea? 

Lacrimile înțepară ochii Rosannei. 

— Nu, ei bine, nu era acolo, dar ar fi putut la fel de bine să fie 
într-un club. Sunt deschise până târziu la New York şi era 
ultima lui noapte în oraş. 

Chris manevră mașina de pe autostradă, intrând pe un drum 
de ţară. 

— Dar Roberto a ştiut că năşteam! A venit direct la spital. 
Cineva l-a contactat, ştiind exact unde se afla înainte să se urce 
în avion. Tu l-ai căutat? 

Chris rămase din nou tăcut. Rosanna îşi găsi răspunsul la 
întrebare în tăcerea care se instală. 

— Ascultă, Rosanna, chiar n-are importanță. Orice s-a 
întâmplat la New York, e de domeniul trecutului. Știu cât de 
mult te iubește Roberto, cum şi-a pus cariera între paranteze în 
ultimele şase luni ca să fie cu tine şi cu copilul. Nu l-am văzut 
niciodată atât de fericit. 

— Te rog, Chris, nu mă lua de sus! Nu doresc să mai discut 
subiectul. Asta e între mine și Roberto. 

— Dar, Rosanna... 

— Te rog! 

Chris continuă să conducă într-o tăcere jenată, intrând în cele 
din urmă pe aleea din curte și oprind în fața casei. 

— Să vin cu tine? Putem discuta despre asta. Nu e chiar atât 
de rău precum pare. 

— Nu, Chris. Dacă nu te superi, aş vrea să fiu singură. Îţi 
mulțumesc că m-ai adus acasă! 

Rosanna deschise portiera şi coborî din mașină. Apoi o 
închise şi traversă aleea. 

Chris privi cum se închidea uşa de la intrare. Înjură zdravăn, 


iar apoi porni motorul și ieşi de pe alee. 


Rosanna şedea lângă pervazul ferestrei în camera copilului, 
uitându-se la luna plină. Nico dormea, iar din când în când se 
auzea câte un sforăit ușor, care o liniștea. 

Acum nu-i mai păsa de nimic. Primul ei gând fusese să fugă, 
să ia copilul şi să dispară. Însă știa că de durere n-avea cum să 
scape şi, pe lângă asta, viaţa ei era chiar acolo. Roberto putea să 
se ducă să şi-o trăiască pe a lui altundeva. 

EI jurase că n-avea să se mai întâmple niciodată. Își încălcase 
promisiunea, însă ea avea de gând să şi-o țină pe a ei, chiar dacă 
asta avea s-o ucidă. Se ridică şi se duse în dormitorul pe care îl 
împărţise cu soțul ei. Avea multe de făcut înainte ca el să ajungă 
acasă. 


Trecuse de ora două când pe alee se auzi motorul Jaguarului. 
Rosanna aștepta lângă ușa de la intrare. 

Din momentul în care îl văzu, ştiu că el băuse. Ar fi putut să 
moară într-un accident în drum spre casă... Rosanna își 
îndepărtă din minte acel gând. Nu mai avea — nu mai putea 
avea — importanţă. 

— Cara, nu te-ai culcat încă! exclamă Roberto venind spre ea 
cu braţele întinse. 

— Ai destule aici pentru moment, spuse ea arătând către cele 
două valize aflate lângă uşă. O să-ți împachetez toate celelalte 
lucruri şi o să le trimit la casa din Londra. 

— Îmi pare rău, cara, răspunse el, părând năucit, am crezut că 
am fost amândoi de acord că o să fac naveta în următoarele 
săptămâni. Și, oricum, să împachetezi la ora asta... 

— Pleacă din casa asta, Roberto! Acum! spuse Rosanna pe un 
ton rece ca gheaţa. 

— Dar de ce? A murit cineva? 

— Nu, nimeni n-a murit, cu excepția dragostei mele pentru 
tine. 

— Dar ce e? Ce am făcut? 

— Mi-ai promis ceva, Roberto. Şi m-ai înșelat. Nu vreau să te 
mai văd niciodată. 


— Eu... bâigui Roberto, clătinând din cap fără să-i vină să 
creadă. Ce promisiune? Cum te-am înșelat? 

— Dacă nu-ţi poți aminti noaptea pe care ai petrecut-o în 
patul cel cald al Donatellei Bianchi, în timp ce soţia ta năştea, 
atunci nu e treaba mea să-ți amintesc. Te urăsc. Te rog să pleci. 

Roberto îi aruncă o privire îngrozită. Dacă până atunci 
Rosanna nu crezuse în întregime ce-i spusese Francesca, acum o 
făcea. Vina îi stătea scrisă pe față soțului ei. 

— Dar eu... Cum? întrebă Roberto, prăbuşindu-se în 
genunchi pe prag. 

— N-are importanță cum am aflat. Doar că acum ştiu. 

— Mamma mia! strigă el, izbucnind în lacrimi, dacă ai şti cât 
m-am pedepsit pentru asta, Rosanna! Cu Donatella... n-a 
însemnat nimic — nimic — nu vezi? 

— Şi câți bărbaţi căsătoriți crezi că au încercat scuza asta cu 
soțiile lor? Nu, nu pot vedea absolut nimic. Atunci când m-ai 
cerut în căsătorie, ţi-am spus că te părăsesc dacă îmi eşti 
necredincios. Ai avut o aventură, însă nu eu sunt cea care 
pleacă, ci tu. 

— Te rog, te rog, Rosanna, lasă-mă să-ți spun cum a fost! Pot 
să-ți explic, te rog, te implor! Te iubesc, amore mio, te iubesc! 
strigă Roberto, acoperindu-şi faţa cu mâinile. 

— Nu, am crezut că mă iubeşti, dar nu e aşa. Te culci cu o altă 
femeie, mă minţi. Cum poți să spui că asta e dragoste? Nu ești în 
stare să-i fii tată copilului tău! spuse Rosanna, tremurând. 
Roberto, vreau să pleci imediat! 

Roberto se uită în sus, la fața ei palidă, scăldată în lumina 
lunii. Arăta ca un spirit fantomatic de copil şi el știu că expresia 
de pe chipul ei avea să-l bântuie tot restul vieții. Mai ştia și că 
vorbea serios. Se ridică în picioare. 

— Rosanna, în ciuda a ceea ce crezi despre mine, în ciuda 
greşelilor mele, te iubesc, te iubesc! Pentru mine nu există 
nimeni altcineva. Și nici n-o să existe vreodată. 

— Vreau să pleci, repetă ea din nou. 

El o privi, iar remușcarea și șocul fură înlocuite de milă față 
de sine. 

— Rosanna, dacă mă faci să plec fără să-mi dai nici o şansă de 


a-ți explica ce s-a întâmplat, nu mă mai întorc niciodată! 

— Atunci, mă bucur că înţelegi ce vreau, răspunse ea, arătând 
către cele două valize. La revedere, Roberto! 

El se aplecă încet și ridică valizele. 

— O să regreţi asta, Rosanna! E simplu: nu putem trăi unul 
fără celălalt, spuse el. 

Apoi se întoarse și plecă. 

Rosanna privi cum descuie portiera, cum își aruncă valizele 
în portbagaj şi cum îl închise cu un pocnet. Roberto se urcă pe 
locul şoferului şi porni motorul. Maşina vibră, se întoarse şi 
dispăru pe alee. 

Rosanna închise ușa de la intrare, se întoarse și urcă pe scări, 
îndreptându-se către singurul lucru care-i mai rămăsese şi 
pentru care merita să trăiască. 


Opera Metropolitană, New York 


Dragul meu, aşa ai ajuns să-ți petreci prima copilărie fără prezența 
tatălui tău în casa noastră. Însă în noaptea aceea am făcut un 
jurământ, şi anume că n-aveam să te fac niciodată să fii împotriva lui. 
În ceea ce te privea, Roberto fusese un tată iubitor şi grijuliu în 
primele tale luni de viață. M-am simțit vinovată că te lipseam de 
compania lui, aşa încât am hotărât că, dacă suna şi spunea că dorea să 
te vadă, atunci i-aş fi permis s-o facă. 

Luna care a trecut după plecarea lui a fost cea mai grea. Chiar dacă 
hotărârea mea era de nezdruncinat, de fiecare dată când suna telefonul 
mă repezeam să răspund, o parte din mine dorindu-și cu disperare să-i 
audă vocea, iar alta îngrozindu-se la gândul că asta chiar s-ar fi putut 
întâmpla. Dezamăgirea mea era egalată doar de uşurarea că nu 
Roberto era cel care sunase, iar apoi de neîncrederea în ideea că el ar fi 
putut să-și pună în aplicare ameninţarea şi să se rupă de noi atât de 
complet. 

Singura formă de comunicare pe care o aveam cu el venea sub forma 
unui cec lunar generos, care să ne acopere cheltuielile de zi cu zi, 
trimis prin intermediul lui Chris Hughes. Cecul nu era niciodată 
însoțit de vreo scrisoare. 

Timpul petrecut de Roberto la Covent Garden s-a încheiat, iar el a 
plecat la Met, la New York. Știam ce făcea atât prin intermediul lui 
Chris, cât şi prin cel al ziarelor. Şase luni mai târziu, am văzut o 
fotografie cu el şi cu Donatella Bianchi. Erau la o petrecere care 
avusese loc la New York. Am ştiut atunci că totul între mine şi 
Roberto se terminase definitiv, că orice vis mai aveam în legătură cu o 
reconciliere era inutil; căsătoria noastră fusese o farsă. Cum ar fi putut 
să fie altfel? M-am străduit să nu-l urăsc, dar mă măcina durerea că 
nu făcea nici un efort să te vadă pe tine. 

Anul acela mi-am petrecut aproape tot timpul de una singură, 
avându-te doar pe tine drept companie. Aş fi putut să mă îndrept către 
familie, către prieteni, dar mândria m-a împiedicat. 

Cu toate astea, n-aş vrea să crezi că am fost nefericită. Chiar n-am 
fost. Te aveam pe tine şi casa, precum şi singurătatea de care aveam 


nevoie ca să-mi ling rănile. Nu m-am gândit la viitor sau la cariera 
mea. Am luat fiecare zi aşa cum era, iar capacitatea mea de a-mi 
exprima emoțiile era limitată doar la interacțiunea cu tine. 

Aproape că venise Ziua în care se împlinea un an de când eu şi 
Roberto ne despărțiserăm, când lucrurile au început să se schimbe din 
nou... 


CAPITOLUL 32 


Gloucestershire, iunie 1982 


Rosanna se trezi în zgomotele pe care le făcea în apropiere 
copilaşul ce se juca, mulțumit, în pătuţul lui, semnalând subtil 
că era treaz şi gata să i se dea atenţie. Rămase culcată, privind 
soarele strălucitor, care părea că abia aștepta să-și strecoare 
razele dincolo de draperii, în dormitor. Ea arareori zăbovea în 
pat după ce se trezea, ştiind că gândurile aveau să-i asalteze 
simţurile, însă în acea dimineață se simţea neobișnuit de 
liniștită. 

În curând se împlinea un an. Unul întreg, în care respirase, 
dormise, mâncase... trăise fără el. Asta trebuia să aibă o 
semnificație, nu? Era o piatră de hotar, iar ea se simțea mândră 
că rezistase. Mai mult decât atât, Abi, draga ei prietenă — 
Rosanna se gândi cu bucurie la asta —, urma să vină în curând ca 
să stea cu ea. Știa că era momentul să înceapă să se conecteze 
din nou la lumea din afara casei. 

În cele din urmă, Rosanna cobori din pat. Pe coridor, în drum 
spre camera copilului, își făcu planul pentru acea zi. Micul- 
dejun, apoi un pic de muncă în jurul casei, apoi o plimbare 
tihnită împreună cu Nico până la magazinul din sat. După 
prânz, în timp ce Nico dormea, urma să stea la soare, în grădină, 
preţ de o oră întreagă. Ea venea dintr-un loc în care căldura 
domnea în chip firesc, dar acolo, în Anglia, era o resursă 
prețioasă, ce trebuia apreciată. Ceai şi sendvișuri cu miere, 
favoritele lui Nico în acel moment, apoi mai târziu nişte paste şi 
salată pentru ea, alături de un pahar de Frascati rece. Dar după 
aceea, când cobora amurgul și Nico adormea, se așternea 
noaptea şi singurătatea se făcea simțită din nou... 

Însă mai întâi avea în faţă o zi de care se putea bucura și, se 
gândi Rosanna în vreme ce deschidea ușa camerei lui Nico, erau 
alte feluri mult mai grele de a-ţi trăi viaţa. 

— Mamma, mamma! sări Nico în sus şi-n jos, entuziasmat, 
strângând cu mânuţele barele pătuțului. Lapte! Lapte! 


— Haide să mergem la bucătărie și să-ți pregătim o sticlă, 
dragule! 

Rosanna vorbea cu el întotdeauna în engleză. Dacă asta era să 
fie casa lor, unde Nico avea să crească și să primească o 
educaţie, atunci ea credea că prima limbă trebuia să fie aceea a 
țării în care el se născuse. Îl luă în braţe și-l duse jos, în 
bucătărie. ÎL aşeză în scăunelul lui înalt, umplu o sticlă cu lapte 
și i-o întinse. În timp ce el sugea, fericit, ea deschise radioul și se 
apucă să pregătească micul-dejun. 

— Poftim, dragule, spuse Rosanna punând un ou și felii de 
pâine prăjită pe tăviţa lui Nico, iar apoi așezându-se lângă el. M- 
am gândit să mergem azi la plimbare și apoi... 

Se întrerupse, fiindcă primele note ale ariei „Addio, fiorito 
asil” 25) din Madama Butterfly se auziră în difuzoare. Amintirea 
era atât de străpungătoare, atât de dureroasă! Privi în jos, la 
mâinile ei, şi văzu că-i tremurau. Se duse repede la aparatul de 
radio și opri vocea soțului ei. 


După prânz, pe când Nico încă se odihnea, Rosanna se așeză 
în șezlongul confortabil de pe terasă. Starea ei bună de spirit 
fusese risipită de sunetul vocii lui Roberto. I se părea că doar se 
minţise atunci când își imaginase că începuse să-i treacă. În 
fiecare zi suferea de dorul lui, încă tânjind să-i simtă braţele 
puternice înconjurându-i umerii, gura lui peste gura ei, 
blândeţea atingerii lui ori de câte ori făcea dragoste cu ea. 

— O, Doamne, gemu Rosanna, aplecându-se în față şi 
luându-și capul în mâini. 

Se legănă înainte și înapoi, întrebându-se cum avea să-şi 
petreacă restul vieţii fără el. 

În seara aceea, ea îl lăsă pe Nico să rămână treaz până mai 
târziu, amânând momentul în care avea să rămână singură din 
nou. Dar la ora şase și jumătate, capul lui îi căzu pe umăr în 
mijlocul unei povești cu Winnie the Pooh, așa că îl duse la el în 
pătuţ. 

Odată întoarsă la parter, scoase sticla de Frascati din frigider 
şi-şi umplu un pahar. Soarele începea să coboare spre orizont. 
La New York era doar ora unu și jumătate, iar soarele era încă 


sus, pe cer. Poate că el se uita la soare, gândindu-se la ea, fiindu- 
i dor de ea. Rosanna se opri. Avusese gândurile astea de prea 
multe ori. Se terminase de tot şi ea trebuia să înveţe să trăiască în 
prezent. 

Începu să se întrebe din nou dacă ea și Nico ar fi trebuit să 
continue să trăiască acolo, la The Manor House, un loc încărcat 
de atâtea amintiri. Poate că le-ar fi fost mai bine la Milano sau la 
Napoli. Apoi se gândi la toţi aceia care ar fi dat din cap cu 
aroganță la auzul veștii despre separarea ei de Roberto, 
amintindu-şi de prezicerile pe care le făcuseră în legătură cu 
dezastrul şi șoptind că ea se înșelase atunci când crezuse că 
Roberto ar fi putut să fie îmblânzit vreodată. 

Poate că în acel an, mai târziu, ar fi fost bine să-l ia pe Nico și 
să se ducă în vizită la Napoli. Trecuse foarte mult timp de când 
își văzuse ultima oară familia, însă perspectiva n-o atrăgea. Ar fi 
însemnat să facă un efort, să pretindă faţă de ai ei că-i trecuse 
durerea, când, de fapt, asta nu era câtuși de puțin adevărat... 

Rosanna auzi zgomotul pietrişului sub roţile unei mașini care 
intrase pe aleea ei. Oare era posibil...? Inima începu să-i bată 
repede şi sări în picioare, grăbindu-se să treacă de colțul casei 
exact în clipa în care zări un Jaguar care se opri în faţa acesteia. 
Se opri în loc, ţinându-și răsuflarea, şi privi cum șoferul ieşea 
din maşină. 

— Bună ziua! o salută bărbatul care se îndrepta spre ea, dar 
care nu era Roberto. Îmi cer scuze că am venit fără să anunţ, 
însă Abi mi-a spus că locuiești aici. Treceam prin zonă, 
întrebându-mă ce mai face băieţelul pe care l-am văzut 
născându-se și... spuse Stephen, care apoi se poticni din vorbit, 
jenat. Probabil că e foarte nepotrivit și... 

— Nu, deloc! Mă bucur să te văd, Stephen! Ce s-a întâmplat 
cu Volkswagenul Beetle? întrebă ea arătând spre Jaguarul parcat 
şi încercând să-și ascundă dezamăgirea. 

Stephen râse. 

— Bătrânica și-a dat duhul luna trecută, așa că mi-am 
cumpărat un model ceva mai nou. 

— Te rog, Stephen, nu vrei să intri şi să bei un pahar de vin? 
Eu tocmai priveam asfinţitul. 


Măcar atât putea să facă, să fie politicoasă cu Stephen, având 
în vedere câte făcuse el pentru ea și pentru Nico. 

— Dacă ești sigură că nu te deranjez. 

— Absolut deloc! Garantez. 

El o urmă pe după casă, pe terasă, iar ea îl invită să se așeze 
pe un scaun. 

— Poftim! Mă duc să-ţi aduc un pahar. 

Stephen o privi cum dispare pe ușa care ducea la bucătărie, 
îmbrăcată într-un tricou și cu o pereche de pantaloni scurți, fără 
pic de machiaj și cu părul ei negru, minunat, prins în coadă de 
cal, arăta mai tânără și mai vulnerabilă decât și-o amintea. 
Desigur, el auzise de la Abi ce se întâmplase. 

— Deci, zise Rosanna apărând cu un pahar în mână, serveşte- 
te cu vin şi spune-mi cum de ai trecut pe lângă casa mea! 

Fu surprinsă că se simțea bucuroasă că-l vede, în ciuda 
faptului că nu era Roberto. 

— Am deschis o galerie în Cheltenham și i-am adus un 
tablou unui client din Lower Slaughter. Abi mi-a spus că 
locuiești la The Manor House, la marginea satului, așa că m-am 
gândit să te caut. 

— Mă bucur că ai făcut-o. 

— Priveliştea e atât de frumoasă de aici, şopti el şi luă o 
înghițitură de vin, atât de tipic englezească. lar casa asta am 
observat-o dintotdeauna. Am crescut în satul vecin, știi? 

— Ei bine, îmi place foarte mult aici. 

— Nu te simți singură fără nimeni în jur? 

— Nu. Am copilul şi, pe lângă asta, m-am obișnuit, răspunse 
ea pe un ton ușor defensiv. 

— Sigur. Mi-a părut... rău când am auzit despre despărțirea 
ta, spuse el, iar Rosanna dădu din cap, dar nu scoase o vorbă, 
drept care el, înțelegând aluzia, continuă: Spune-mi, ce mai face 
Nico? 

— O, foarte bine, e un băiat atât de bun! Merge, sau poate că 
ar trebui să spun că aleargă peste tot. De curând, a început să 
alcătuiască propoziţii. Pe zi ce trece, devine o companie tot mai 
plăcută. Păcat că n-ai ajuns cu o jumătate de oră mai devreme! 
Incă nu dormea. 


— Poate că altă dată, sugeră Stephen. Apropo, nu-i aşa că eo 
veste bună faptul că primul roman al lui Abi o să fie publicat? 

— Da, e minunat! N-am văzut-o prea des în anul care a 
trecut, dar am păstrat legătura prin telefon. Oricum, peste două 
săptămâni vine să stea cu mine. Mi-a spus că are nevoie de 
liniște și de izolare, departe de Londra, ca să se poată concentra 
asupra cărții următoare. 

— Sunt sigur că aici o să găsească liniște. Și că o să fie o bună 
companie și pentru tine. 

— Da, aşa e. De ceva vreme, n-am mai avut musafiri deloc. 

Dintr- odată, se instală între ei o tăcere stânjenitoare. 

— Îmi cer scuze că am dat buzna astfel, spuse Stephen în 
timp ce se pregătea să se ridice. O să te las în pace. Îți 
mulțumesc mult pentru vin! 

— Cu plăcere. M-am bucurat să te văd, Stephen. 

Privindu-l cum îşi ia cheile, Rosanna realiză că-şi dorea foarte 
tare ca el să rămână și să-i ofere câteva ore de companie. 

— Nu ţi-e foame? îl întrebă ea. Încă n-am luat cina. Am doar 
paste și salată, dar, dacă vrei să rămâi, eşti binevenit. 

Stephen se întoarse spre ea. 

— N-o spui doar din politeţe, Rosanna? Te rog să-mi spui 
cinstit! 

— Nu, aş vrea să rămâi la cină, pe cuvânt. Nu mai ţin minte 
de când n-am mai avut parte de o conversaţie cu un adult. 

— Atunci, mi-ar face plăcere! răspunse el, iar apoi o urmă pe 
Rosanna în bucătărie, privind cum punea ceainicul la fiert. Pot 
să te ajut? 

— În frigider, pe ultimul raft, e un castron cu salată. Poți să-l 
scoţi? 

— Sigur că da. 

Stephen făcu ce îi ceruse ea și aşeză castronul pe blatul de 
lucru, pe când ea căută în dulap un pachet de paste. 

— Mulţumesc! spuse Rosanna. 

Ea aşteptă să fiarbă apa în ceainic și apoi puse pe foc o tigaie 
cu sos, în care începu să amestece. 

— Îmi cer scuze pentru lipsa mea de politeţe de mai 
devreme. În ultimul an, am devenit extrem de nesociabilă. 


— Înţeleg foarte bine, răspunse Stephen pe un ton emoționat. 
M-am despărţit de iubita mea în urmă cu un an. N-a vrut să se 
mute în Cotswolds atunci când am luat hotărârea să-mi deschid 
galeria aici. Am încercat o relaţie de la distanță, dar n-a mers, 
spuse el, plin de tristeţe. 

— Îmi pare rău, replică Rosanna cu compătimire. Ori de câte 
ori îmi vine să-mi plâng de milă, încerc să mă gândesc că am, cel 
puţin, o casă minunată în care pot fi nefericită. lar acum, ce-ar fi 
să mâncăm afară? Pot să aduc niște lumânări și e încă destul de 
cald. 

— Sună perfect! 

După două minute erau aşezaţi pe terasă, mâncând tagliatelle 
și salată. Rosanna ascultă cu interes relatarea lui Stephen despre 
noua lui afacere. 

— Desigur, e doar un spaţiu mic şi nu se compară cu slujba 
pe care am avut-o la galeria din Cork Street. Dar totul îmi 
aparţine. Ca să fiu cinstit, inima mi-a rămas tot la vechii maeştri 
ai picturii, însă cel puţin sunt propriul meu şef şi-mi pot alege 
artiştii; nu există nici un motiv ca să nu-mi meargă bine. 

— Deci poţi să-ţi dai seama atunci când vezi o pictură bună, 
nu-i așa? întrebă Rosanna. 

— Aş vrea să zic că da. Sunt specializat în Renaștere, dar 
vreau să-mi creez un portofoliu de artiști moderni. Există foarte 
mulți oameni talentaţi în zona asta, să ştii. Am semnat deja cu 
doi artiști locali pentru galeria mea. 

— Nu-mi plac picturile moderne, se confesă Rosanna, 
încrețind din nas. Poate că sunt proastă, însă nu înţeleg cum pot 
fi considerate artă mâzgăliturile și petele de culoare. 

— Ei, fii dreaptă, o dojeni cu blândețe Stephen, nu toți artiştii 
moderni produc mâzgălituri şi pete, aşa cum ai spus tu într-un 
mod atât de... delicat! Cunosc o peisagistă care lucrează în 
acuarelă şi care-mi amintește de Turner. Cred că o să se 
descurce foarte bine. Am sentimentul că, dacă i-ai vedea 
lucrările, ţi-ar plăcea. 

— Deci şi tu locuieşti aici în zonă? 

— Deasupra galeriei e un mic apartament în care locuiesc 
pentru moment, până când găsesc ceva pe termen lung. Ca să 


fiu cinstit, mi-am investit toți banii în amenajarea galeriei. Nu 
pot decât să sper că o să funcționeze. 

— Cred că e minunat să ai ceva pe care să-l vezi crescând, 
ceva ce ai făcut de unul singur, indiferent de cât de mult trebuie 
să munceşti, medită Rosanna cu voce tare. 

— Aşa e, fu de acord Stephen. Bănuiesc că e asemănător cu a- 
ți observa vocea maturizându-se. Încă n-ai planuri să te întorci 
pe scenă? 

— Nu. 

— Niciodată sau pentru moment? 

— Nu ştiu. Nu mi-ar plăcea deloc să-l las pe Nico. Pe lângă 
asta, ar fi dificil să mă întorc pe scenă, din moment ce eu și 
Roberto... spuse ea, iar vocea i se stinse. 

— Rosanna, nu vreau să te supăr în vreun fel, dar cu 
siguranţă că-ți eşti datoare ţie însăţi să-ţi foloseşti talentul, nu? 

— Asta este exact ce mi-a spus și Roberto, răspunse ea în 
şoaptă. 

— Ei bine, nu ştiu nimic despre ce s-a întâmplat între voi, dar 
mi-e teamă că sunt de acord cu el în privința asta. 

Vinul îi dezlegă limba Rosannei, care se simți dintr-odată 
cuprinsă de nevoia de a-şi împărtăşi gândurile. 

— Stephen, tu, ca bărbat, crezi că e posibil să te culci cu o 
femeie în timp ce încă o iubeşti pe alta? 

— Ei bine, asta, da, schimbare de subiect! exclamă Stephen 
râzând şi aproape înecându-se cu vinul din pricina întrebării ei 
directe. Să mă gândesc... poate că da, pentru unii bărbaţi. Dar şi 
pentru unele femei. De exemplu, prietena mea a avut o aventură 
în timp ce trăia — şi se culca, aş putea adăuga — cu mine. 

— Ai putea face aşa ceva? întrebă ea. 

— Să am o aventură, vrei să spui? 

— Da. 

— Poţi să zici că sunt de modă veche, dar cred că iubirea şi 
fidelitatea merg mână în mână, răspunse el ridicând din umeri. 
Chiar dacă nu cred că ar trebui să-i judecăm vreodată pe ceilalți, 
îmi place să cred că înșelăciunea nu face parte din firea mea. 

Rosanna medita la spusele lui. 

— Cred că oamenii de genul nostru sunt diferiți. Atunci când 


m-a înșelat, Roberto nu stătuse departe de mine decât vreme de 
câteva săptămâni. Bărbaţii par să aibă aventuri tot timpul, iar 
soțiile par să-și ierte mereu soţii, mai ales dacă sunt bogați, 
frumoşi şi faimoși. Eu n-aş putea să accept aşa ceva. 

— Oare Roberto a încercat să te convingă să-ți schimbi 
punctul de vedere? 

— Nu. De când l-am dat afară, n-am mai vorbit deloc cu el. 
Câteodată îmi doresc să-l fi iertat, oftă Rosanna, ştiind că era pe 
punctul să izbucnească în lacrimi. Scuză-mă, aproape că se 
împlinește un an de când a plecat și... 

— Nu-ţi face probleme! Din propria-mi experiență amară, nu 
pot spune decât că, în cele din urmă, lucrurile devin mai uşor de 
suportat. 

— Nu, îl contrazise Rosanna clătinând din cap, obosită, mie 
n-o să-mi fie mai ușor! 

— Ai încredere în mine, o să fie! lubirea e un soi de 
dependenţă. Trebuie să te obişnuiești treptat să trăieşti fără ea și 
să nu te pedepseşti dacă uneori simți că n-o să-ţi revii niciodată. 

— Aş vrea să fi fost şi eu ca Abi. Ea are mulți iubiţi, însă nu-și 
pierde niciodată capul, spuse Rosanna. 

— Nu crezi că asta e din cauză că n-a găsit încă bărbatul 
potrivit? 

— Poate că ai dreptate. Pe când era mai tânără, Abi a fost 
îndrăgostită de fratele meu. Şi de atunci se pare că nu reușește 
să rămână cu nimeni altcineva. 

— Ce s-a întâmplat? 

— El a intrat la seminarul teologic, răspunse Rosanna, 
scoțând un chicotit crispat. 

— Înţeleg, spuse Stephen zâmbind, la rândul lui. Nu e ușor 
pentru nimeni. 

— Așa e, fu ea de acord. 

Stephen se uită la ceas. 

— Uite ce oră e! Trebuie să plec, spuse el fără tragere de 
inimă. Se face târziu şi sunt sigur că dimineaţă te trezești 
devreme. 

— Da, Nico e foarte vioi la ora șase dimineaţa! 

Stephen se ridică în picioare. 


— Rosanna, îți mulțumesc pentru seara asta minunată! 

— Data viitoare trebuie să vii când nu doarme Nico, se trezi 
ea spunând în timp ce mergeau spre mașină. 

— Mi-ar plăcea, răspunse el, iar apoi ezită un pic, după care 
întrebă: Eşti ocupată în weekend? 

— Nu. 

Pe Rosanna aproape că o pufni râsul la gândul agendei care 
rămăsese neatinsă pe birou, adunând praful. 

— Atunci, ce-ar fi să vin duminică şi să vă iau pe tine şi pe 
Nico la Cheltenham? Ai vedea galeria şi ne-am putea duce la un 
picnic în grădinile Montpellier, dacă vremea e frumoasă. 

— Nu ştiu... 

— Te rog, Rosanna! Ar putea fi distractiv şi sunt sigur că Nico 
s-ar simți bine.. 

Rosanna îl conduse la ușa de la intrare. 

— Bine, se învoi ea. 

— Vin să vă iau la ora unsprezece și jumătate. 

— De acord. 

— Dacă te ocupi tu de mâncare, aduc eu băutura. lar acum, 
fugi înăuntru, se face frig! Noapte bună, Rosanna! 

Ea privi cum pleacă maşina, după care se întoarse pe terasă şi 
strânse masa. 

Puțin mai târziu, se strecură în camera lui Nico, să verifice 
dacă băieţelul dormea. ÎI mângâie pe frunte, obicei pe care și-l 
făcuse ca să-i verifice temperatura, iar apoi ieși din încăpere şi 
rosti în gând o rugăciune de mulțumire pentru apariţia lui 
Stephen în seara aceea. 


CAPITOLUL 33 


— Caro, eşti încăpățânat! De ce nu? 

Donatella își goli ceașca de cafea şi începu să-şi îmbrace 
lenjeria intimă. 

— Pentru că-mi place libertatea pe care o am, îmi place 
independenţa! 

— Vrei să spui că-ți place să ai locuinţa ta ca să te poți culca 
cu altele fără să aflu eu, i-o întoarse ea, întinzând mâna după 
rochie. 

— Nu fi prostuţă, Donatella! exclamă Roberto, întorcându-se 
spre ea. 

— Atunci de ce să nu renunţ la apartament şi să mă mut aici, 
cu tine? Nu-mi place să am o parte din haine aici și o parte 
acolo. E foarte neplăcut, se plânse ea. 

— Nu vreau să te muţi aici. Nu încă. 

— Atunci, când? 

— Nu ştiu. 

— Încă tânjești după nevestica aia a ta? întrebă Donatella pe 
un ton plin de răutate. 

— Nu! 

— Atunci, de ce nu divorţezi? 

— Nu suntem despărțiți decât de un an. E prea repede. Ţi-am 
spus, Donatella, am un copil la care trebuie să mă gândesc! 

— Dar dacă divorțezi, caro, te poţi căsători cu mine! 

— S-ar putea ca ea să nu-mi acorde divorțul, mai ales dacă ar 
ști că te-ai mutat aici. 

Roberto omise să-i spună Donatellei că nu-i trecuse niciodată 
prin minte să se însoare cu ea. 

Donatella își luă poşeta, iar apoi se duse în dreptul lui și-l 
cuprinse pe după mijloc. El se uita, posomorât, la cerul New 
Yorkului. 

— De ce ești nefericit, Roberto? Avem totul aici. Totul. 
Cariera ta minunată, prieteni, ne avem unul pe celălalt. Cu toate 
astea, se pare că pentru tine nu e suficient! 

Roberto nu răspunse. 


Donatella oftă. 

— Trebuie să plec. lau prânzul împreună cu Trish St Regent. 
Sună-mă din Paris, bine? 

— O să te sun. 

— Te iubesc. Ciao! 

El simţi cum ea îl sărută fugar pe ceafă, îi ascultă pașii care 
traversau încăperea și apoi auzi cum ușa se închide în urma ei. 
Inspiră adânc şi lăsă să-i scape un do de sus asurzitor, care 
reverberă în încăpere. Nota conţinea tulburarea și nefericirea pe 
care le simţea în acel moment. 

Se întoarse de la fereastră și se duse în camera de zi. Poate că 
nu era prea târziu. Poate că, dacă ridica receptorul, forma 
numărul Rosannei și-i spunea că încă o iubea, că tânjea după ea, 
că avea nevoie de ea la fel de mult pe cât avea nevoie de aer ca să 
respire, ea l-ar fi iertat, iar disperarea și nefericirea pe care le 
simţea de când plecase de lângă ea ar fi dispărut, în sfârşit. 

Ridică receptorul şi apăsă primele butoane. Apoi îl puse jos, 
fiindcă mândria îl copleşise din nou. Se prăbuși pe scaun şi lăsă 
să-i scape un geamăt lung, chinuit. Inima îi bătea cu putere și se 
simțea ametit, îngrețoşat, aşa cum se simţise adesea în ultima 
vreme. Poate că ar fi trebuit să meargă la doctor. 

Sau poate că nu era decât disperarea. 

După ce plecase de acasă în noaptea aceea, în urmă cu un an, 
îl copleșşise furia, convins că numai el avea dreptate. Făcuse o 
greşeală, una mare, dar nu una de neiertat, nu? El era Roberto 
Rossini, maestrul. Alte soții de vedete de operă se făceau că nu 
vedeau escapadele soților lor, înțelegând că temperamentul lor 
artistic avea nevoie de o descărcare fizică. Era vina lui că femeile 
îl doreau și că devenise slab în fața tentaţiei? Desigur că 
Rosanna avea să-şi înțeleagă greșeala și să-l sune, rugându-l să 
se întoarcă. La Londra, aşteptase să-l contacteze. În cele din 
urmă, realizase că ea n-avea s-o facă. 

Apoi se instala suferința, acea durere surdă care nu-i dădea 
pace niciodată. În urmă cu şase luni se mutase la New York, 
convingându-se pe sine că distanţa era soluţia. Donatella fusese 
acolo, la îndemână, doritoare şi surprinzător de iubitoare. Din 
când în când, în braţele ei, uita de toate vreme de câteva 


secunde. Dar cel mai adesea închidea ochii și-și imagina că 
Rosanna era lângă el. 

Iar copilul lui, Nico al lui, ar trebui să meargă de acum și să 
rostească primele cuvinte, fără ca tatăl lui să fie acolo și să vadă 
asta. 

„Ridică telefonul, Roberto. Fă-o!” își ordonă singur. 

Formă încă o dată numărul de la The Manor House, cu 
mâinile tremurând. În câteva secunde, urma să-i audă vocea. 
Chinul lui avea să se sfârșească. 

Telefonul sună. Şi sună. Dacă Rosanna era afară, în grădină, îi 
lua un pic de timp să ajungă în casă, mai ales cu un copil mic. 
Roberto lăsă telefonul să sune încă vreo câteva secunde, iar apoi 
trânti receptorul în furcă. 

Tocmai se ridica în picioare, când auzi soneria telefonului. 
Ridică receptorul cu viteza fulgerului. 

— Roberto? Sunt Chris! Voiam să văd dacă ești gata. Ajung în 
treizeci de minute. 

Puse jos receptorul și-și luă capul în mâini. 


— Mi se pare că aud telefonul, zise Rosanna scoțându-l pe 
Nico din mașina lui Stephen. Poţi să ai grijă de el până dau fuga 
înăuntru? 

Ea descuie uşa de la intrare şi alergă în camera de zi. Atunci 
când ajunse aproape de aparat, soneria se opri. 

— Aşteptai să sune cineva? întrebă Stephen intrând în 
încăpere, câteva minute mai târziu, cu Nico ţinându-l strâns de 
mână. 

— Nu neapărat. Ei, dacă e ceva important, o să revină, nu? 

— Desigur! răspunse Stephen, preocupat acum să-l alerge pe 
Nico în jurul măsuţei de cafea, micuțul chicotind de zor și 
legănându-se ca o rață. 

Rosanna se lăsă să cadă într-un fotoliu. 

— Nu ştiu de unde mai găseşti energie! Eu sunt extenuată! 
exclamă ea privindu-i cu afecţiune și zâmbind. Vrei să stai la un 
ceai sau la o cafea? 

— În mod normal mi-ar face mare plăcere, dar trebuie să mă 
întorc la muncă. Mi s-au adunat o grămadă de chestiuni 


administrative de rezolvat înainte să-și facă apariția omul cu 
taxele. 

Stephen îl ridică pe copilaşul care nu se putea opri din râs şi 
i-l întinse mamei lui. Rosanna îl urmă pe Stephen afară și merse 
cu el la mașină, cu Nico plin de veselie și așezat pe unul dintre 
șoldurile ei. 

— Îţi mulțumesc pentru ziua asta minunată! spuse ea pe când 
Stephen se urca în mașină. 

— Chiar ţi-a plăcut? întrebă el. 

— Da, chiar mi-a plăcut. 

— Bun, atunci trebuie s-o mai facem și altă dată. 

— Da, cred că ai dreptate. Ne face bine amândurora să ieşim. 
Fă-i lui Stephen cu mâna, Nico! îl îndemnă Rosanna pe micuţ, în 
timp ce Stephen mergea cu mașina în marşarier. 

Zâmbetul larg al băiețelului se transformă într-o 
încruntătură. Își pierdu buna dispoziție şi scoase un strigăt de 
indignare pe când tovarășul lui de joacă dispărea pe alee. 

— O, angeletto, nu te neliniști, o să se întoarcă în curând! îl 
asigură Rosanna în timp ce se îndreptau împreună spre casă. 

— Curând, o imită copilul. 

— Da. În curând, îl asigură Rosanna sărutându-l și ducându-l 
sus, spre baie. 


Telefonul sună chiar în clipa în care Rosanna se așezase pe 
canapea, ca să se uite la știri. Ea se duse în birou și ridică 
receptorul. 

— Alo? 

— Rosanna? 

Zâmbi la auzul vocii familiare. 

— Luca! Ce faci? 

— Bine, foarte bine! 

— Bun! 

— Am încercat să te sun mai devreme, dar nu mi-a răspuns 
nimeni. 

— Eram plecată cu Nico și cu un prieten. Telefonul a sunat 
exact în momentul în care am ajuns acasă, dar s-a oprit înainte 
să răspund. 


— Ei bine, mă bucur că te-am prins acum. Ce face nepotul 
meu? 

— E frumos, plin de energie și extenuant, răspunse Rosanna. 
Ar fi timpul să vii să-l vezi. O să ia prima împărtășanie!” dacă 
nu te grăbeşti! 

— De asta te și sun, Rosanna. Mă întrebam dacă nu te-ar 
deranja să vin şi să stau cu tine o vreme. 

— Să mă deranjeze? Luca, mi-ar plăcea foarte mult! Când te 
gândeşti să vii? 

— În ultima săptămână din iulie. 

— Înţeleg. 

— E vreo problemă? 

— Nu, deloc. Dar Abi o să fie şi ea aici. Te deranjează? 

— Sigur că nu. O să fie minunat s-o revăd după atâţia ani! 

— Trebuie să-i spun şi ei, dar sunt convinsă că ar fi încântată 
să te vadă. 

— Aşa sper. A trecut mult timp de când eram cu toţii la 
Milano. Acum suntem adulți, nu? 

— Ei bine, fiecare dintre noi ar vrea să creadă asta, răspunse 
Rosanna cu blândețe. 

— Atunci, o să-mi programez zborurile şi o să-ți dau de ştire 
în ce zi și la ce oră ajung. 

— O, Luca, mă bucur atât de tare că o să te văd! Mi-a fost dor 
de tine. Eu... 

— Eşti bine? 

— Da, sunt bine, pe cuvânt. Am vorbit cu papa şi cu Carlotta 
săptămâna trecută, iar sora noastră părea foarte abătută. Ce-i cu 
ea? 

— l-am vizitat acum câteva zile și am aflat că ea are 
probleme, oftă Luca, dar îți spun mai multe atunci când ne 
vedem, însă papa e în formă bună. Şi-a găsit o prietenă. 

— Chiar aşa? întrebă Rosanna. Mie nu mi-a spus nimic! 

— Nu, cred că îi e jenă, răspunse Luca râzând, însă îi face 
bine. 

— Are nevoie de companie. Ştiu ce înseamnă să fii singur, 
mărturisi ea pe un ton emoționat. 

— Cred că ţi-e greu, piccolina. Sunt mândru de tine. Te sun 


din nou, ca să-ți spun când sosesc. Ciao! 
— Ciao, Luca! 


CAPITOLUL 34 


Abi sosi la The Manor House într-o zi toridă de iulie. 

— Draga mea! exclamă ea în timp ce ieșea din micuța și 
eleganta ei Mazda sport roşie și alerga s-o îmbrăţişeze pe 
Rosanna. O, Doamne, ești brună ca o boabă de cafea! Ai fost 
plecată în Caraibe fără să-mi spui nimic? 

— Nu, bronzul e de la soarele englezesc, o lămuri Rosanna, 
răspunzându-i la îmbrăţișare. 

— Nico s-a bronzat şi el, remarcă Abi privindu-l pe băieţelul 
care aduna pietricele de pe alee. Vino la mătuşa Abi, zâna ta cea 
bună! îl îndemnă ea pe Nico, luându-l în braţe şi sărutându-l, 
răsplătită pe dată cu una dintre pietricelele lui, pe care el i-o 
oferi cu mândrie. Mulţumesc, dragul meu! O, Doamne, 
Rosanna, e mare pentru un băiat de optsprezece luni! Şi foarte 
chipeş! O să fie un cuceritor de inimi când se face mai mare. 
Nico, mătușa Abi are în mașină cadouri pentru tine, dar, înainte 
să ţi le dea, ce zici de o băutură rece, pentru ca ea să nu moară 
de deshidratare? 

Peste douăzeci de minute, Rosanna și Abi erau așezate pe un 
covor de picnic aşternut pe gazon, bând limonadă și privind 
cum Nico încerca să stea în cap. 

— O, e atât de frumos aici! spuse Abi. Îmi place casa voastră, 
Rosanna. E atât de spațioasă, dar foarte confortabilă și 
primitoare. Și Nico e adorabil! Unii copii de vârsta lui sunt 
imposibil de suportat. 

— Mai are încă timp, răspunse Rosanna în glumă. 

— Sunt uimită de cât de ușor ai intrat în rolul de mamă. Jos 
pălăria! N-aş putea fi niciodată o mamă singură și dedicată tot 
timpul unui asemenea rol. Aș lua-o razna! 

— Se pare că nu prea am de ales, cel puţin în legătură cu 
rolul de mamă singură. În orice caz, îmi place foarte mult să fiu 
mamă. Așteaptă să-l ai pe-al tău, Abi, să vezi cum o să-ți 
schimbi părerea! Sunt sigură de asta. 

— De fapt, nu cred că o să am copii. N-am bebeluşi în plan, 
chiar dacă aş găsi pe cineva care să mă ajute să fac unul, 


răspunse Abi, scoțând un oftat de mâhnire. 

— Henry a dispărut din zonă? 

— O, Doamne, da, i-am dat papucii de luni întregi! Aşa că 
sunt din nou tânără, liberă şi de una singură. 

— Cred că bărbaţii stau la coadă ca să-i ia locul, remarcă 
Rosanna pe un ton de dojană. 

— Poate că eu sunt cea care nu găseşte pe nimeni de care să se 
îndrăgostească. Dar fac tot ceea ce ţine de mine, Rosanna, pe 
cuvânt! Oricum, am hotărât că de acum înainte cariera mea e pe 
primul plan. Contractul pentru cartea asta mi-a oferit o șansă 
minunată şi intenționez să dau tot ce am mai bun. 

— Să ştii că te-am repartizat în camera de la mansardă, unde 
nu auzi nici un zgomot de jos. E o cameră frumoasă, luminoasă, 
în care am pus și o masă la care să poţi scrie. 

— Sună perfect! Nici n-o să simţi că sunt aici, Rosanna! Mă 
gândesc că, dacă lucrez fără întrerupere în următoarele patru 
săptămâni, ar trebui să termin prima variantă. Mă poți tolera 
atât de mult timp? 

— Sigur că da. E minunat să am un pic companie, chiar dacă 
doar la micul-dejun şi la cină. Vreau să te simţi ca acasă atât 
timp cât ești aici! 

— Când ziceai că vine Luca? întrebă cu nonşalanţă Abi. 

— Duminica viitoare. 

— Aha! Bine, ce-ar fi să mergem să scoatem bagajele din 
mașină și să căutăm tona de jucării pe care am adus-o pentru 
fiul tău? 


Mai târziu în seara aceea, după ce Nico fu pus la culcare, 
Rosanna deschise sticla de șampanie adusă de Abi și ele două 
rămaseră pe terasă în timp ce se însera, aducându-și aminte de 
trecut și vorbind despre viitor. 

— În cinstea ta, Rosanna, pentru că m-ai primit în frumoasa 
ta casă! închină Abi, ridicând paharul. 

— Oricând, Abi, oricând! 

Nici nu termină Rosanna de vorbit, că se auzi zgomotul făcut 
de motorul unei mașini. Aceasta opri în faţa casei. 

— Cine crezi că e? întrebă Abi. 


— Nu știu, răspunse Rosanna, simțindu-se jenată dintr-odată. 

Stephen apăru de după colțul casei. 

— Bine te-am găsit, Rosanna! Și Abi, de când nu te-am văzut! 
Ce mai faci? 

— Foarte bine, mulţumesc. 

Stephen le sărută pe obraji cu căldură pe ambele femei. 

— Mi-a spus Rosanna că urmează să vii, dar nu mai ştiam 
când anume. 

— Vezi tu, îmi place să iau oamenii prin surprindere! 

Abi trase un scaun pentru noul oaspete, iar Rosanna merse să 
aducă încă un pahar din bucătărie. 

— Treci des pe-aici? îl chestionă ea pe Stephen, zâmbindu-i 
complice. 

— Destul de des, da. De obicei ceva mai devreme decât azi, 
pentru antrenamentul meu de douăzeci de minute cu Nico, 
înainte să meargă la culcare, dar azi am ajuns mai târziu din 
pricina unui client. 

Rosanna reapăru, cu un pahar în mână. 

— Azi am vândut un tablou! o anunţă Stephen, zâmbitor. 

— Minunat! Ai primit prețul cerut? îl întrebă ea. 

— Aproape. Erau americani și au plătit în numerar, aşa încât 
le-am făcut o reducere de zece la sută. 

— Atunci, trebuie neapărat să ciocnim, spuse Rosanna și-i 
umplu paharul cu șampanie, iar apoi i-l întinse. Felicitări, mă 
bucur pentru tine! 

— Da, bine lucrat, adăugă Abi ridicându-și paharul. 
Povesteşte-mi despre galerie! 

— Abi, în loc să te plictisesc acum cu detaliile, ce-ar fi să vii să 
vezi cu ochii tăi? Peste două săptămâni am o expoziţie a unui 
artist local. Poate că o convingi pe Rosanna să te însoțească. Am 
invitat-o și mi-a spus că nu poate, fiindcă n-are cu cine să lase 
copilul. 

— Fata de la oficiul poştal a plecat să studieze la universitate, 
explică Rosanna, în apărarea ei. Pe lângă asta, chiar atunci o să 
vină şi Luca, fratele meu. 

— Şi el e binevenit, desigur. Vă las pe voi să hotărâți ce faceţi, 
nu? propuse Stephen. 


El plecă după o oră, iar Abi o urmă pe Rosanna în bucătărie 
și o ajută să pregătească o salată care să însoţească peştele la 
cină. 

— Haide, povesteşte-mi! o îmboldi Abi. 

— Ce să-ţi povestesc? 

— Despre tine și Stephen. Când a început aventura? 

Rosanna se întoarse spre ea, privind-o cu groază. 

— O, nu, Abi, greşești cu desăvârşire! Eu şi Stephen suntem 
doar buni prieteni, atâta tot! 

— Poate că romanele mele sunt pline de clişee, însă nici chiar 
eu nu m-aş cobori până într-atât încât să-l folosesc pe ăsta, 
ripostă Abi, ridicând dintr-o sprânceană. 

— Dar e adevărat, pe cuvânt! Stephen vine să ne vadă pe 
mine și pe Nico, am ieșit de vreo câteva ori la un picnic 
împreună, dar nimic mai mult, crede-mă! 

— Juri? 

— Jur. Îmi place foarte mult de Stephen, dar nu în felul ăsta. 
N-aș... n-aş putea, mărturisi Rosanna privind în altă parte. 

— Nu-mi spune că încă te gândești la soțul ăla al tău! 

Stând cu spatele la Abi, Rosanna se forță să se concentreze 
asupra salatei, care trebuia scursă. 

— E simplu, n-o să mai iubesc pe nimeni altcineva, spuse ea 
în şoaptă. 

— O, Doamne, gemu Abi, ăsta chiar că e genul de replică pe 
care o folosesc personajele din cărțile mele! 

— Te rog, nu râde de mine! Așa simt. 

— Dar cum poţi continua să iubeşti pe cineva care a făcut 
ceea ce a făcut Roberto? o iscodi ea. 

— Nu cred că dragostea are legătură cu logica, nu, Abi? 

— Poate că nu. Dar dacă Roberto ar veni mâine la ușa ta, l-ai 
primi înapoi în casă? 

— M-am gândit adesea la asta şi nu știu ce răspuns să dau. 
Câteodată mă gândesc că da, dacă asta mi-ar alina durerea, 
câteodată mă gândesc că nu, n-aş putea niciodată să-l accept din 
nou. Bine, cina e gata! Mâncăm? 

Abi observă stânjeneala din ochii Rosannei și dădu din cap în 


semn de încuviințare. 
— Da, desigur! 


În zilele care urmară, Rosanna şi Abi îşi făcură un program 
simplu. Flecăreau în jur de douăzeci de minute la micul-dejun, 
după care Abi încărca o tavă cu o carafă de apă minerală și 
câteva batoane de ciocolată, iar apoi dispărea la mansardă 
pentru restul zilei, în vreme ce Rosanna și Nico îşi vedeau de 
activităţile lor zilnice. La ora şase, Abi ieșea din camera ei, cu 
părul vâlvoi şi cu ochii încețoșaţi, și-și pregătea un gin tonic 
tare. Apoi îi citea lui Nico, în timp ce Rosanna pregătea cina. 
După ce adormea copilul, ele două se retrăgeau în bucătărie sau 
pe terasă, ca să mănânce. 

— Încep să înţeleg motivul pentru care trăieşti aici ca un 
pustnic, spuse Abi într-o seară, după cină. E atâta linişte și pace 
în locul ăsta, încât zilele curg una după alta. Asta îţi dă un 
sentiment de siguranţă. O să trebuiască să am grijă ca reputaţia 
mea de petrecăreaţă să nu fie pătată de șederea mea aici. Pentru 
prima dată în viaţa mea, mă bucur să stau în casă, conchise ea 
zâmbind. 

— Munceşti din greu, Abi! Cred că eşti obosită. 

— Sunt. Am trecut printr-o naștere, un divorț şi o crimă de 
azi-dimineaţă, de la ora nouă, răspunse ea râzând. 

— Cum merge cartea? 

— Foarte bine. În trei săptămâni, o dau gata. La Londra mi-ar 
fi imposibil să fac asta. Sună telefonul, oamenii vin neanunțaţi 
și, mai grav decât toate astea, există atâtea magazine incredibil 
de tentante, şi restaurante, şi petreceri. Cred că o să trebuiască 
să vin întotdeauna să mă ascund în casa ta ca să scriu. 

— Ştii că eşti binevenită! lar după ce vine Luca, o să ne dăm 
osteneala cu toții să păstrăm liniştea, o asigură Rosanna. 

— O, nu te îngrijora! Sunt atât de sus acolo, încât singurul 
zgomot pe care-l aud e cel al păsărilor care-și au cuiburile sub 
streşini. La ce oră ajunge Luca duminică? 

— Avionul aterizează la unsprezece. Luca o să fie aici după 
prânz. M-am oferit să-i plătesc un taxi, dar a refuzat și a insistat 
să vină cu trenul. 


— Dar e ridicol! De ce n-ai spus nimic? Mă duc eu să-l aştept. 
Tu și Nico aţi fi putut veni cu mine, dar n-am decât două locuri 
în mașină. 

— Abi, nu e nevoie să faci asta, pe cuvânt! 

— Fii serioasă! Așa rămâne. 

Rosanna se ridică, fiindcă auzise telefonul sunând. 

— Vin imediat, spuse ea, iar apoi alergă la bucătărie şi ridică 
receptorul. Alo? 

— Sunt eu, Stephen! Ce mai faci? 

— Bine. Tu? 

— Minunat. Am sunat ca să văd dacă tu și Abi veniţi 
săptămâna viitoare la vernisajul expoziţiei. 

— Nu cred că pot. N-am cum să vin decât dacă găsesc pe 
cineva care să stea cu Nico. 

— Încearcă, Rosanna, te rog! Ar însemna foarte mult pentru 
mine dacă ai veni. 

— Bine, o să încerc. 

— Grozav! Dă-mi de ştire! Scuză-mă, trebuie să închid acum, 
fiindcă mai am încă multe de făcut. Cu bine! 

Rosanna făcu niște cafea și aduse pe terasă ibricul și două 
cești. 

— Cine era? 

— Stephen. Voia să ştie dacă mergem miercuri la vernisaj. 

— Categoric, cred că ar trebui să mergi! decretă Abi, luând o 
gură de cafea. 

— Trebuie să încerc să găsesc o babysitter. Însă nu-mi place 
să-l las pe Nico cu necunoscuți. lar Luca o să apară tot pe- 
atunci, adăugă ea, încercând să amâne luarea unei decizii. 

— Ei bine, lucrurile nu sunt greu de rezolvat! Te duci tu, iar 
eu am grijă de Nico. Şi de Luca, dacă trebuie. O să-ţi facă bine să 
ieși din casă, iar Stephen a fost atât de bun cu tine! Rosanna, 
trebuie să-l susţii! 

— Ai dreptate. Tu nu vrei să vii? 

— Nu. Îmi merge foarte bine cu scrisul şi aș vrea să profit de 
avântul pe care mi l-am luat. O să trebuiască să scoatem de la 
naftalină una dintre rochiile tale drăguţe. Chiar şi tu trebuie să 
porţi altceva decât blugi și tricou la o expoziţie de artă. Acum 


taci și bea-ţi cafeaua! Te duci. Nu vreau să mai aud o vorbă 
despre asta! 

Abi aştepta la Heathrow în dreptul terminalului „Sosiri”. Își 
croi drum prin marea de oameni care îi așteptau pe cei dragi în 
spatele barierei, încercând să vadă cât mai bine prin mulțime. 

Pe când cerceta cu privirea fețele celor care îşi făceau apariţia 
din spatele ușilor automate, se întrebă dacă Luca avea să se 
afișeze în mare ţinută, cu un pompon pe tichie... sau poate că 
doar cardinalii purtau aşa ceva? 

Inima ei tresări în clipa în care îl recunoscu. Nu era îmbrăcat 
în haine de cleric, ci obișnuit, într-o pereche de pantaloni din in 
șifonaţi şi o cămașă de un albastru-deschis, cu gulerul descheiat. 
Părea mai subțire, trăsăturile îi erau mai ascuţite decât își 
amintea ea, iar pomeţii înalți aruncau umbre elegante pe faţa lui 
palidă. Părul lui negru avea și câteva fire albe, care-i adăugau o 
maturitate ce-l făcea să fie şi mai atractiv în ochii ei. 

Realizând că nu se aștepta să fie întâmpinat de nimeni, Abi se 
împinse înainte și întinse mâna ca să-l bată pe umăr, înainte să 
dispară în mulţime. 

Luca tresări şi se întoarse. 

— Abi?! se miră el, iar în ochii lui negri apăru o privire plină 
de căldură, după care lăsă bagajul să-i cadă, o luă de umeri și o 
sărută pe obraji. Mă bucur atât de tare să te văd! 

— Şi eu mă bucur să te văd. Arăţi bine, Luca! 

— Mulţumesc. Şi tu... tu arăţi neschimbată. 

— Haide să mergem la mașină! Sora şi nepotul tău de-abia 
aşteaptă să te vadă. Rosanna n-are încredere în felul în care 
conduc, explică ea cu un zâmbet ştrengăresc, pe când se 
îndreptau spre parcare. 

— E foarte generos din partea ta să vii să mă iei! 

— Nici o problemă, pe cuvânt! îl asigură Abi în timp ce 
alimenta automatul cu niște bani, iar acesta imprima un tichet. 
Pe-aici! 

Luca se uită admirativ la mașina sport, de culoare roşie, în 
timp ce ea apăsă butonul ca să coboare capota retractabilă. 

— Cred că-ți merge foarte bine, Abi! Maşina asta o fi 


costisitoare, nu? remarcă el, urcându-se. 

— A fost. Am dat pe ea tot avansul primit pe carte, răspunse 
Abi în timp ce pornea motorul. O să înţelegi acum de ce n-au 
venit cu mine Rosanna şi Nico. Mașina asta e cel mai bun 
contraceptiv. De fiecare dată când îmi doresc un copil, mă 
gândesc că pentru așa ceva ar trebui să-mi schimb decapotabila 
cu două locuri pe ceva mai practic, iar atunci îmi trece rapid 
impulsul de a deveni mamă! 

Luca nu răspunse, fiindcă Abi introduse tichetul în automat 
și bariera se ridică. 

— Ține-te bine, Luca! Am de gând să ajungem acasă în două 
ore. Pur și simplu îmi place viteza. Ţie nu?! strigă ea. 

Părul auriu îi flutura în timp ce goneau pe autostradă cu 
peste o sută de kilometri la oră. 

— Eu... 

Vocea lui Luca fu estompată de vântul care năvălea pe lângă 
ei, iar cei doi încetară să mai vorbească. 

În cele din urmă, după o oră și jumătate, părăsiră autostrada 
şi Abi încetini. 

— Nu sunt un șofer chiar atât de rău, nu-i așa? întrebă Abi. 

Luca îşi descleştă mâna de pe mânerul de care se ţinea, în 
timp ce se apropiau în viteză de un sens giratoriu. 

— Nu, deloc, Abi, răspunse el zâmbind cam strâmb. 

— Nu i-ai văzut casa Rosannei, nu-i așa? E frumoasă! 

— Nu, de-abia aştept s-o văd. Şi pe Nico! 

— Arată ca tine, comentă Abi privindu-l pe Luca drept în 
față. Aceeași structură osoasă, cu păr negru, drept, şi cu ochi 
imenşi, căprui. 

— Chiar aşa? Cred că e foarte frumos! răspunse Luca râzând. 

— O, este, Luca, este! 


Rosanna se plimba în sus și-n jos prin faţa casei, fără să-și 
vadă fiul, care profita de ocazie ca să sape cu mâinile goale în 
pământul moale din straturile de flori și apoi să-l mănânce. 

Rosanna auzi zgomotul mașinii lui Abi pe când aceasta era 
încă destul de departe de casă. 

— Au ajuns, au ajuns! O, Nico, ce-ai făcut? 


ÎI luă de pe jos şi încercă să-i șteargă țărâna de pe degețele și 
de pe față, însă el se smulse din braţele ei pe când Mazda trăgea 
în faţa casei. 

Luca sări din maşină şi fugi către Rosanna şi Nico. Abi opri 
motorul şi rămase pe loc, tăcută, nedorind să le întrerupă 
momentul revederii. 

— Îmi pare atât de bine să te văd, Luca, șopti Rosanna, iar 
lacrimile îi înțepară ochii în timp ce mângâia obrazul fratelui ei. 

— Şi mie, piccolina! răspunse Luca, la fel de mișcat. Arăţi 
bine, sănătoasă! Și acum, mă prezinţi nepotului meu? întrebă el 
îngenunchind lângă sora lui, ca să ajungă la nivelul băiețelului, 
și zâmbindu-i micuţului. 

— Sigur că da! Nico, iată-l pe unchiul Luca! El a venit tocmai 
din Italia, ca să ne vadă. 

Nico se lăsă luat în braţele întinse ale lui Luca, iar Rosanna se 
simți mișcată de acea priveliște. 

— Haide, adu-ţi nepotul înăuntru, să bem ceva rece! Cred că 
eşti obosit, mai ales după călătoria cu Abi. 

Rosanna îl conduse spre ușa de la intrare, apoi se întoarse în 
loc. 

— Vii, Abi?! strigă ea. 

— Da, ridic capota mașinii! Mi se pare că o să plouă. 

— Bine! 

Abi privi cum cei trei intrau în casă. Frustrată, lovi cu 
pumnul în volanul prețioasei ei maşini. El era în întregime de 
neatins. Cu toate astea, ea știa că încă îl iubea. 


Era ora nouă, iar Rosanna și Luca ședeau în bucătărie, la 
masa pe care se aflau resturile cinei. În cele din urmă, Nico 
cedase și adormise la ora opt, iar Abi dispăruse sus de îndată ce 
veniseră de la aeroport, spunând că voia să se apuce de scris. N- 
o mai zăriseră de atunci. 

— Deci, cum e prietena lui papa? O cunosc? vru să ştie 
Rosanna. 

— 'Ţi-o aminteşti pe signora Barezi, coafeza? 

— Sigur că da. Două mii de lire pentru o tunsoare proastă, îşi 
aduse ea aminte, zâmbind larg. 


— Signora Barezi şi papa sunt foarte apropiați. Ea e văduvă de 
anul trecut, iar acum cei doi își ţin companie unul altuia. 

— Mă bucur! Papa e singur de prea multă vreme. Și Carlotta? 
Mi-ai promis că o să-mi spui ceva despre ea. 

Expresia lui Luca se schimbă. De când ajunsese, îi era groază 
de acea întrebare. Trase aer adânc în piept înainte să răspundă. 

— Rosanna, îmi pare rău să-ți spun asta, dar Carlotta... nu e 
bine. 

Rosannei i se strânse inima. Putea să vadă pe faţa lui cât de 
serioasă era problema. 

— O, Doamne! Ce e cu ea? 

— Are cancer la sân. A fost operată acum două săptămâni, 
motiv pentru care m-am dus la Napoli, iar în prezent face 
tratament pentru celulele care i-au afectat nodulii limfatici. 
Medicii speră că au depistat boala la timp, dar... murmură 
Luca, ridicând din umeri. Acum nu putem decât să așteptăm și 
să ne rugăm. 

Rosanna îşi mușcă buza, care îi tremura. 

— Luca, asta e o veste îngrozitoare! Ce spune papa? Și Ella? 

— Papa e distrus, desigur, iar Ella ştie că mama ei e bolnavă, 
dar nu și cât de grav e. 

— Biata fetiță! Sau poate că ar trebui să spun „tânără”. Cred 
că are cincisprezece ani acum, zise Rosanna clătinând din cap cu 
tristețe, simțindu-se vinovată că nu le mai văzuse de atât de 
multă vreme pe sora şi pe nepoata ei. 

— Da, aşa e. Și e foarte frumoasă. Din întâmplare, are o voce 
minunată, la fel ca mătuşa ei, adăugă Luca şi un zâmbet trist îi 
pluti pe buze. 

— Mi-ar plăcea s-o aud într-o bună zi. 

— Sunt sigur că o s-o auzi, Rosanna! Carlotta are tot soiul de 
planuri pentru viitorul Ellei. În mod clar, e îngrijorată că, în 
cazul în care ea moare, papa o să se aştepte ca Ella să-i ia locul 
maică-sii și să ţină cafeneaua. 

— Dar, Luca, dacă fata are talent la cântat, atunci darul ăsta 
trebuie cultivat, nu? 

— Asta e, într-adevăr, ceea ce doreşte Carlotta. 

— Ar trebui să mă duc la Napoli, s-o văd. Aș putea să plec 


imediat, împreună cu Nico. 

— Încă nu, Rosanna! Las-o pe Carlotta să-şi facă tratamentul. 
S-ar putea ca, dacă apari dintr-odată după atât de mult timp, să 
simtă că mai are prea puţin de trăit. 

— Mă faci să mă simt foarte vinovată, Luca, murmură 
Rosanna. Mi-ar fi plăcut să-i văd mai des pe Carlotta și pe papa. 
Mi-a fost atât de dor de ei și de Napoli! Dar pe vremea când 
eram cu Roberto, a fost atât de... dificil să mă întorc în Italia! 

— E trist că el te-a îndepărtat de familie, fu de acord Luca. 

— Carlotta şi papa ar fi putut să vină să mă viziteze în Anglia, 
dar n-au făcut-o. M-am oferit de câteva ori să le plătesc biletele, 
răspunse Rosanna, simțind, ca de obicei, nevoia să se apere 
atunci când Roberto era criticat, chiar dacă ea se expusese 
singură criticii. 

— Ştii că papa refuză să se urce în avion, iar Carlotta... ei bine, 
a avut și ea motivele ei ca să rămână la Napoli. Haide să vedem 
cum răspunde tratamentului și apoi poţi să-ți faci planuri. 

— Dar, Luca, nu e prea tânără ca să moară? 

— Da, sigur că e! Și trebuie să avem credinţă că n-o să moară. 

Rosanna rămase tăcută preţ de câteva secunde. Apoi spuse: 

— Luca, oare viața Carlottei a fost ruinată de faptul că eu am 
plecat la Milano? Dacă nu plecam, n-ar fi fost nevoită niciodată 
să rămână acasă și să aibă grijă de cafenea și de papa. 

— Şi eu am venit cu tine la Milano, îți amintești? Şi eu am 
lăsat-o pe Carlotta în urmă, spuse Luca, clătinând din cap. Ce 
pot să spun? De vină a fost lipsa de sincronizare, mai mult decât 
orice altceva. Carlotta a făcut o greșeală şi a fost nevoită să 
plătească un preț mare pentru asta. 

— Ce greşeală? Că s-a căsătorit cu Giulio? insistă Rosanna. 

— Da, că s-a căsătorit cu Giulio, răspunse Luca, hotărând în 
sinea lui că era timpul să schimbe subiectul. Acum, Rosanna, 
vreau să te rog ceva. Te-ar deranja dacă aş sta aici ceva mai mult 
de două săptămâni? 

— Sigur că nu! Mi-ar face mare plăcere. 

— Nu e nevoie să mă întorc la seminar până în septembrie. 
Am nevoie de timp de gândire şi cred că aici ar fi locul perfect. 

Rosanna îl cercetă cu privirea pe fratele ei. 


— E totul în regulă, Luca? 

— Sigur că da, piccolina, răspunse el, nefiind în stare să dea 
glas gândurilor care-i încolţiseră în minte, fiindcă voia, înainte 
de toate, să le aprofundeze el însuși. E vorba doar de oboseala 
călătoriei, nimic mai mult. Sunt atât de fericit să fiu aici și să-ți 
văd copilul ăsta frumos! Abi crede că seamănă cu mine. 

— Da. Acum, când mă uit la tine, cred că aşa e, spuse 
Rosanna, înăbuşindu-și un căscat. Și eu sunt obosită. Haide să 
lăsăm curăţenia pe mâine-dimineaţă! Nico o să se trezească 
peste şase ore, din păcate. 

Urcară scara ţinându-se de mână. Odată ajunși la uşa 
Rosannei, Luca își sărută sora pe ambii obraji. 

— Am știut dintotdeauna că eşti cea mai minunată 
cântăreață! Acum pot să văd că eşti și cea mai minunată mamă. 
Ar trebui să fii foarte mândră de tine. Noapte bună, piccolina! 

— Noapte bună, Luca! 


CAPITOLUL 35 


Abi stătea aşezată pe marginea patului Rosannei, în timp ce 
aceasta se îmbrăca într-o rochie de cocktail neagră, scurtă. După 
dezvăluirile făcute de Luca în legătură cu Carlotta, fusese 
nevoie de întreaga ei putere de persuasiune ca s-o convingă pe 
Rosanna să iasă în seara aceea. 

— Poţi să-mi închei rochia? 

— Desigur, răspunse Abi, trăgând fermoarul. 

— Crezi că am nevoie de ciorapi? 

— Nu, nu cu picioarele astea bronzate! 

— Bun. Spune-mi, ești sigură că o să te descurci? Am lăsat 
numărul galeriei lui Stephen notat pe o filă, lângă telefonul din 
bucătărie. Dacă te îngrijorează ceva în legătură cu Nico, sună- 
mă şi sunt acasă în douăzeci de minute. 

— Rosanna, până și eu sunt în stare să-i bag în gură un 
biberon cu lapte unui copil şi să-l așez în pătuţ. Nu te mai agita! 

— Scuze! spuse Rosanna așezându-se la măsuţa de toaletă şi 
dându-și cu rimel pe gene. În frigider e mâncare pentru tine și 
Luca. Și o sticlă de vin... 

— Taci, Rosanna, nu mă mai trata de parcă aş fi de aceeași 
vârstă cu fiul tău! 

— Scuze, repetă ea, iar apoi se rujă şi-şi perie părul. 

— Probabil că o să-mi iau un sendviș cu mine în cameră în 
timp ce lucrez... 

Abi observă privirea pătrunzătoare a Rosannei. 

— Şi, da, o să iau monitorul copilului cu mine, adăugă ea. 

— Unde mi-e celălalt pantof? 

Rosanna era acum în genunchi, uitându-se sub pat. Îşi găsi 
pantoful negru, îi aruncă o privire triumfătoare lui Abi, iar apoi 
scoase o mașinuţă din el. 

— Bine, sunt gata! Mă duc la parter ca să-mi iau rămas-bun 
de la Luca și de la Nico. 

— Excelent! 

Rosanna intră în camera de zi, unde Nico stătea cuibărit 
lângă Luca, privind, plin de fericire, într-o cărțulie cu poze pe 


care o ţinea în poală. 

— Luca, nu te deranjează că ies, nu-i aşa? întrebă ea. 

— Deloc! E bine că te duci să-ți susţii prietenul! Eu și Nico o 
să ne simțim bine împreună. Avem multe cărți de citit. 

— Încă îi dă înainte cu asta? O, Doamne, oricine ar putea să 
creadă că pleacă un an de lângă Nico, spuse Abi, care tocmai 
intra, dându-și ochii peste cap. A ajuns taxiul! Du-te, du-te! o 
goni ea pe Rosanna afară din încăpere. 

— Pa, Luca! Pa, Nico! Pa... 

Abi închise ușa de la intrare şi se întoarse înapoi în camera de 
zi. 

— Cineva trebuie să-i spună Rosannei că e mult prea 
protectoare cu copilul ăsta! 

Luca îi aruncă o privire. 

— Trebuie să-i fie și mamă și tată lui Nico, de aceea se poartă 
astfel. 

— Da, bănuiesc că așa e, oftă Abi. Spune-mi, te-ar deranja 
dacă m-aş duce să mai lucrez un pic? O să vin jos într-o 
jumătate de oră, ca să-i pregătesc laptele lui Nico şi să-l pun la 
culcare şi... 

— Tu du-te și scrie! Îl duc eu la culcare pe Nico. Pe vremea 
când Rosanna era mică, am avut tot timpul grijă de ea. 

— Dacă ești sigur... 

— Sunt. 


La o oră după aceea, Abi intră în camera copilului. Bine 
învelit, Nico dormea adânc în pătuţul lui. Aşa că ea plecă la 
bucătărie. 

— Abi, ai ajuns la ţanc! 

Luca stătea în faţa plitei, amestecând într-o tigaie. O aromă 
apetisantă umplea aerul. 

— O, eu... eram gata să înhaţ un sendviș şi să mă întorc sus 
din nou, spuse ea pe un ton nesigur. 

Luca se schimbă la față. 

— Dar ţi-am gătit una dintre specialităţile mele! Risotto, aşa 
cum obișnuiam să mâncăm la Milano. 

— Păi... 


— Te rog, Abi! Două ore nu contează atât de mult, nu? De- 
abia te-am văzut de când am ajuns. Ar fi frumos să stăm și noi 
de vorbă. Poftim, adăugă el, dându-i un pahar de vin. 

Hotărârea lui Abi se nărui. 

— Bine, se învoi ea, luând paharul. Având în vedere că ai 
gătit deja. 

După câteva minute, Luca așeză în faţa ei o farfurie aburindă 
şi se așeză la masă pe locul de vizavi. 

— Arată apetisant! comentă Abi. 

— N-am ocazia să gătesc foarte des în ultima vreme. Te rog, 
mănâncă! Deci, adăugă el apucând furculița, cum merge noul 
tău roman? 

— Atunci când sunt în faza asta, întotdeauna mi se pare că tot 
ceea ce scriu e o prostie. Dar sunt sigură că, până la urmă, o să 
iasă bine. 

— Despre ce e vorba? 

— Iubire neîmpărtășită. 

Deşi căuta să se stăpânească, Abi roşi până la rădăcina 
părului ei lung şi blond. 

— E un subiect interesant, fu de părere Luca, aruncându-i o 
privire iscoditoare. 

— Da. 

— Şi când urmează să fie publicat primul tău roman? 

— Anul ăsta, în septembrie. 

— Înţeleg. Și scrisul te face fericită? 

— Foarte. Deşi e o ocupaţie care te face să fii teribil de 
indulgent cu tine însuţi, ştii? Nu faci decât să-ți pui laolaltă cele 
mai mari temeri şi cele mai nebunești fantezii, să le amesteci şi 
să speri că ceilalți o să le găsească interesante. 

— Sunt sigur că nu e chiar atât de simplu, dar sună distractiv! 
Trebuie să-ţi citesc cartea după ce o să fie publicată. 

— Ca să fiu sinceră, nu cred că e genul de carte care să-ţi 
placă, Luca, spuse ea cu prudenţă. 

— Şi de ce nu? 

— Ei bine, anumite părţi din ea sunt un pic cam... picante. 

— Ce înseamnă asta? întrebă el, părând derutat. 

— Adică sunt destul de multe scene de sex, explică Abi, 


roșind din nou. 

— Şi ți se pare că n-ar fi o lectură potrivită pentru cineva care 
se pregătește să devină preot? chicoti Luca. 

— Nu, nu prea. 

— Abi, să nu crezi că, din pricină că vreau să devin preot, 
asta înseamnă că n-aş fi un om ca oricare altul. Ca bărbat, am și 
eu sentimente, nu sunt diferit de oricine altcineva. Și să nu crezi 
că nu m-am gândit la tine în ultimii ani. Am făcut-o. Adesea! 
spuse el zâmbind și luând o furculiță de risotto, după care 
continuă: lar acum e momentul să te întreb dacă mă poți ierta. 
Am fost slab şi egoist atunci, la Milano. M-am lăsat purtat de 
sentimentele mele pentru tine, deși ştiam, în adâncul inimii 
mele, că nu putea fi nimic între noi. 

Inima lui Abi se opri preț de o clipă. În acel scurt răstimp, ea 
crezu că întrezărea o rază de speranţă. 

— N-ar trebui să fii atât de dur cu tine, Luca! Şi eu ar trebui 
să-mi cer scuze că am încercat să-ţi forțez mâna, când ar fi 
trebuit să respect faptul că viaţa ta era destinată să urmeze alt 
făgaş. Ar fi trebuit să-mi dea de gândit tot timpul pe care l-ai 
petrecut în biserica aceea veche, spuse ea, străduindu-se să pară 
veselă şi sperând că el nu-i putea citi pe faţă adevăratele 
sentimente. Te deranjează dacă fumez? întrebă, căutându-și în 
geantă țigările și bricheta. 

— Nu, deloc. 

Luca îşi aşeză, ordonat, cuțitul şi furculița în farfurie. 

— Spune-mi, cum e viaţa la seminar? 

Luca o privi intens. 

— Poţi să ţii un secret? 

— Sigur că da. 

— Să nu-i spui Rosannei despre asta. Nu vreau ca vreun 
membru al familiei mele să afle ceva. 

— Despre ce? 

— Am luat o pauză de la seminar. Am nevoie de timp ca să 
mă gândesc la viitor. 

— Vrei să spui că te gândeşti să te laşi de seminar? întrebă 
Abi, iar ochii ei albaștri se măriră din pricina surprizei. 

— Nu, nu vreau să spun asta, însă trec printr-o criză 


spirituală — cel puţin așa o numește episcopul meu. Se pare că 
asta li se întâmplă multor bărbaţi tineri atunci când ajung în 
ultimul stadiu al pregătirii lor teologice. După euforia deciziei și 
după anii dedicați studiului, ei bine, urmează incertitudinea. 

— Înţeleg, spuse Abi, ascultând cu mare atenţie. 

— Cred că sunt aici, pe pământ, ca să lucrez în slujba 
Domnului. Îmi doresc să-i alin pe cei care au necazuri, pe cei 
săraci şi pe cei care suferă. Şi mai sper să le împărtășesc 
cuvântul Domnului celor care n-au auzit de El. 

— Dar cu siguranţă că asta o să faci după ce devii preot, nu? 

— Da, dar... oftă Luca. Biserica e ca un club, iar preoţii sunt 
membrii lui. Şi, ca în orice club, există reguli care se aplică, 
reguli care te împiedică uneori să faci lucruri despre care ştii că 
ar fi bune. De asemenea, ca în orice organizaţie, chiar și în cea a 
Domnului, există lupte pentru putere, oameni care văd Biserica 
prin prisma unei cariere şi care n-o să se dea înapoi de la nimic 
ca să ajungă într-o poziţie înaltă. Și, desigur, mai e și corupția, 
adăugă Luca, după care făcu o pauză, ca după aceea să reia: Poţi 
să-mi dai o ţigară? 

— Nu credeam că mai fumezi. 

— Doar ocazional. Bănuiesc că, văzându-te pe tine, mi-am 
amintit de vremurile apuse, zise el zâmbind și luând o ţigară 
din pachet, pe care Abi i-o aprinse. 

— Ei bine, sunt uimită de ceea ce-mi spui! Am crezut că 
preoţia e chemarea ta, că e tot ce ţi-ai dorit. 

— A fost, e, într-o lume ideală. Dar lumea asta nu e ideală, 
fiindcă e alcătuită din oameni. La fel ca Dumnezeu însuși, nici 
noi nu suntem perfecţi. În orice caz, de aceea mi s-a dat un pic 
de timp ca să mă gândesc, înainte de a face ultimul pas şi de a fi 
hirotonisit. Vezi tu, Abi, spre deosebire de unii, eu nu sunt 
interesat să urc în ierarhie. Așa ceva n-ar face decât să mă 
îndepărteze și mai mult de ceea ce vreau să realizez. Nu vreau 
să ajung la cincizeci de ani și să stau într-un birou de la Vatican. 
Vreau să mă mișc prin lume, să ajut oameni. Îmi pare rău, te 
plictisesc! 

— Nu, deloc. E fascinant, răspunse Abi cu onestitate. 

— Îţi mulțumesc că-ți pasă de spusele mele! Aveam mare 


nevoie să vorbesc, iar tu ai avut întotdeauna disponibilitatea de 
a mă asculta. 

— Oricând vrei, Luca. Ştii asta. 

— Dar tu, Abi? întrebă el, turnându-și încă un pahar de vin. 
Eşti fericită? 

— Încerc întotdeauna să iau lucrurile așa cum sunt, chiar și 
atunci când nu sunt perfecte. Eterna optimistă, asta-s eu, 
răspunse ea ridicând din umeri. 

— Şi ai găsit pe cineva de care să te îndrăgosteşti? 

— Am avut vreo câţiva iubiţi și m-am distrat foarte bine. Dar 
am decis de curând că nu sunt genul de femeie care să se mărite, 
fiindcă iubirea aduce cu ea prea multă durere. Vezi tu, spre 
deosebire de tine, eu sunt foarte egoistă. 

— Nu cred deloc că eşti aşa. Ne-ai fost o prietenă foarte bună 
atât mie, cât şi surorii mele, spuse el, iar apoi se aplecă spre ea. 
Cum e Rosanna, de fapt? 

— Foarte curajoasă, foarte puternică, o mamă foarte bună și, 
oftă Abi, o actriță foarte talentată. Cu toate astea, îmi pare rău 
să-ți spun, e îndrăgostită până peste cap de incapabilul ăla de 
soţ al ei. 

— Da, cred că ai dreptate. Am văzut-o cum s-a îndrăgostit de 
Roberto pe vremea când n-avea decât unsprezece ani. 

— Între iubire şi ură e o linie de demarcaţie foarte subțire. 
Poate că într-o bună zi Rosanna o să ajungă să-l urască, spuse 
Abi cu speranţă în glas. 

— Şi poate că a-l uri o să fie la fel de rău ca a-l iubi, filosofă 
Luca oftând, obosit, şi clătinând din cap. Soarta e un lucru 
ciudat. Cred cu tărie că unele lucruri sunt date de Dumnezeu 
chiar înainte de a ne fi născut. Am știut de la început că Roberto 
Rossini avea să-i facă necazuri Rosannei. Dacă a existat un 
singur om pe pământ în legătură cu care m-am rugat ca nici 
măcar să nu se apropie vreodată de sora mea, acela a fost el. Știu 
despre lucruri pe care le-a făcut Roberto, am văzut lucruri 
care... murmură el cu vocea înăsprită de emoție. lartă-mă, Abi! 
O iubesc pe Rosanna și mi-e greu să ştiu că-l iubeşte pe Roberto 
și că n-o pot proteja de durerea pe care i-o pricinuiește o astfel 
de iubire. Dar, după cum spuneam, asta e soarta, nu-i așa? 


— Da. Şi, oricum, cei doi n-au mai vorbit de mai bine de un 
an. În plus, ai putea fi mulțumit să afli că are un admirator: 
Stephen, tipul cu care a ieșit în seara asta. O adoră pe Rosanna, 
deşi nu prea știu ce simte ea pentru el. 

— Cel puţin ăsta e un lucru bun, fu de acord Luca. Vorbeşte 
vreodată despre întoarcerea pe scenă? 

— Nu, deocamdată nu. 

Luca clătină din cap. 

— Roberto a reuşit să-i ia şi asta, s-o separe de darul pe care-l 
are. Un talent ca al ei e foarte rar. Totuşi, Rosanna nu pare să 
mai știe asta sau să mai recunoască valoarea talentului ei. 

— Ştiu, ştiu! Dar într-o bună zi, la vremea la care Nico o să fie 
mai mare, e posibil să se întoarcă. E încă foarte tânără. lar 
Stephen ar încuraja-o dacă ei doi ar ajunge să fie împreună. E cel 
mai mare admirator al ei! 

— Stephen ăsta pare să fie aproape prea perfect, spuse Luca 
zâmbind. 

— Sunt de acord! E imposibil să nu fie ceva în neregulă cu el, 
chicoti Abi. 

— Poate că, pur şi simplu, Rosanna n-o să-i aprecieze 
niciodată calitățile, speculă Luca ridicând din umeri. 

— Probabil. Asta e. Vrei să fac o cafea? 

— Da, mulţumesc! 

Abi se ridică şi începu să strângă masa. Atunci când se întinse 
după farfuria lui Luca, el o atinse pe braţ cu un gest blând. 

— Îți mulțumesc că mă asculţi, Abi! Eşti o prietenă foarte 
bună, cu o inimă mare. 

Abi duse farfuriile în bucătărie. Umplu o carafă cu apă, o 
turnă în cafetieră şi porni aparatul, gândindu-se la ceea ce-i 
spusese el și la felul în care destăinuirile lui îi schimbaseră ei 
situația. Dacă Luca era cu adevărat nesigur în legătură cu 
preoţia, atunci cu siguranţă... 

— Of, la naiba, murmură ea, privind cum picura lichidul 
maroniu în cafetieră. Asta ar putea însemna sfârşitul tău, Abi, 
dar nu trăieşti decât o dată! 


Ultimul invitat părăsi galeria, iar Stephen încuie ușa în urma 


lui și lăsă să-i scape un oftat de uşurare. Rosanna îi zâmbi. 

— Ai avut un mare succes, nu-i așa? 

— Da. Douăsprezece tablouri rezervate dintr-un total de 
cincisprezece! Trebuie să le cer artiștilor să mai picteze şi altele. 
Repede de tot! 

— Ai fost nemaipomenit, spuse ea așezându-se pe un scaun. 
Te-ai purtat atât de frumos cu toată lumea, chiar și atunci când 
au protestat în legătură cu prețul! 

— Interacțiunea cu clienţii e o parte importantă din munca 
mea. Încă un pic de vin? 

Stephen luă o sticlă de pe biroul lui și-i umplu paharul 
Rosannei. 

— Mulţumesc. În cinstea ta, Stephen, și a galeriei! 

— Da, în cinstea mea! Şi a ta, pentru că ai venit aici și m-ai 
susținut. 

— A fost cel mai mărunt lucru pe care-l puteam face. Mi-a 
plăcut cu adevărat. 

— Chiar așa? 

— Da. Mi-a făcut plăcere să ies, deşi mi s-a părut destul de 
stresant la început, recunoscu ea. Nu mai sunt obișnuită să 
conversez. 

— Rosanna, toată lumea a crezut că ești minunată! Ştii, cineva 
chiar m-a întrebat dacă ești soția mea, mărturisi el aruncându-i 
o privire piezişă. 

— Vorbeșşti serios? Eu, murmură ea, așezând repede paharul 
pe masă şi ridicându-se în picioare, trebuie să plec acasă. 
Probabil că Abi şi Luca se întreabă unde sunt. 

— Sigur că da. Te duc acasă! 

— Nu, pot să chem un taxi. 

— Nu fi prostuță, Rosanna! Haide! 

Plecară de la galerie şi merseră, pe străzile înguste, până la 
maşina lui. Rosanna rămase tăcută pe tot parcursul drumului de 
întoarcere, simțindu-se vinovată pentru reacţia ei instinctivă la 
comentariul lui inocent. Când Stephen opri mașina în fața casei, 
se întoarse spre el. 

— Ai vrea să vii duminică la prânz ca să-l cunoști pe fratele 
meu? 


— Mi-ar face mare plăcere, răspunse el. 

— Bun. Pe la ora unu, atunci? 

— Da. 

— Îţi mulțumesc pentru seara asta minunată! Noapte bună, 
Stephen! 

Rosanna îl sărută pe obraz din vârful buzelor și ieși din 
mașină. 


CAPITOLUL 36 


— Stephen, spuse Rosanna, el e fratele meu, Luca! 

— Încântat de cunoștință, zise Stephen zâmbind cu căldură, 
iar cei doi bărbaţi îşi strânseră mâinile. 

— Băuturi pentru toată lumea! exclamă Abi, care tocmai 
aducea pe terasă o tavă cu pahare și o carafă de Pimms. Le aşeză 
pe masă şi turnă băutură în patru pahare. Noroc! adăugă ea, 
luând o înghiţitură. 

— Stephen, Rosanna mi-a spus că ai o galerie de artă în 
apropiere, zise Luca. 

— Da, în Cheltenham. În urmă cu câteva luni, am decis s-o 
deschid pe cont propriu. lar până acum, riscul pe care mi l-am 
asumat dă roade. Și prefer să lucrez aici decât în mizeria din 
Londra. E o provocare interesantă să găsesc artiști moderni. Am 
lucrat în trecut la Sotheby's, ajutând echipa de acolo să 
autentifice și să evalueze lucrări renascentiste. 

— Sună foarte interesant, Stephen! Mi-ar plăcea să aflu mai 
mult despre lumea artei, îl încurajă Luca, însă fură întrerupți de 
Abi, care agita un cleşte pentru friptură. 

— Bun, trebuie să-i dau bătaie cu grătarul! exclamă ea. Vă 
avertizez că nu-s bună de nimic şi că ard totul, adăugă, râzând, 
în timp ce străbătea terasa. Luca, te superi dacă te rog să aduci 
carnea? O să fiu gata să înnegresc totul în câteva secunde! 

— Desigur! 

— Ar fi bine să mă duc să-l iau pe Nico din pătuţ, anunţă 
Rosanna, care nu întârzie să-și urmeze fratele în casă. 

Rosanna apăru după zece minute împreună cu Nico. 
Băieţelul plângea. 

— Mi-e teamă că e mereu un pic morocănos după ce se 
odihneşte, nu-i așa, dragă? 

— Bună ziua, micuţule! spuse Stephen. 

Nico se opri imediat din plâns şi-şi întinse braţele spre el. 

— Înţeleg! spuse Abi dând din cap și fluturând cleștele. Știm 
cu toţii cine e favoritul momentului, nu-i aşa? 

Îi făcu iute cu ochiul lui Luca, pe când Stephen și Nico 


porniră, ţinându-se de mână, spre căsuţa de joacă pe care 
Rosanna i-o cumpărase băieţelului. 

— Copiii apreciază întotdeauna cel mai bine caracterul cuiva, 
răspunse Luca, făcându-i şi el cu ochiul lui Abi. 

— Te-ar deranja să mă ajuţi? îl întrebă Abi cu fața roşie de la 
căldura grătarului. 

Luca i se alătură şi amândoi priviră pe furiş cum Rosanna se 
îndreaptă spre Stephen și spre fiul ei. 

— Le stă bine împreună, nu-i așa? spuse Abi. 

— Stephen pare să fie un om bun, dar haide să nu presăm 
prea insistent! O ştiu pe Rosanna de multă vreme. Și tu, la fel. Pe 
cât e de plăcută, pe atât e de încăpăţânată. Mai rău decât un 
catâr! Ar fi mai bine dacă ne-am arăta dezaprobarea, răspunse 
Luca aşezând pe farfurie cârnațţii gătiți. 

— Prânzul e gata! strigă Abi. 

După câteva minute, se aşezară cu toții la masă. 

Apoi Stephen și Rosanna îl luară pe Nico la plimbare, ca să 
vadă rațele pe lacul din sat, iar Luca şi Abi rămaseră întinși unul 
lângă celălalt pe pătura de picnic. 

— O, Doamne, dacă viaţa ar putea fi întotdeauna la fel de 
minunată ca azi, oftă ea, iar apoi se răsuci, se așeză pe burtă și 
culese un fir de iarbă pe care-l ronțăi, gânditoare, privindu-l pe 
Luca. Dormi? 

— Nu. 

— Sunt ameţită de Pimms, de soare și de fericire, comentă ea. 
O, te iubesc, Luca! 

Se aplecă în faţă și-l sărută ușor pe buze. El nu-i răspunse, 
dar nici n-o opri. 

— M-ai auzit? întrebă ea cu blândeţe. Te iubesc. M-am 
îmbătat un pic, așa că nu-mi pasă că am zis asta. 

Ochii lui Luca se deschiseră. Abi se aplecă din nou ca să-l 
sărute și-i simți braţul lipit uşor de spatele ei. Apoi, o mică 
tornadă se năpusti şi se aruncă peste cei doi. 

— Nico, monstru mic ce ești! 

Spunând asta, Luca se rostogoli de lângă Abi și începu să-şi 
gâdile nepotul, care chicotea, plin de încântare. Abi se ridică în 
capul oaselor și văzu că Rosanna și Stephen se aflau, din fericire, 


la ceva distanţă de terasă. 


— Luăm cina împreună săptămâna viitoare? o întrebă 
Stephen pe Rosanna pe când mergeau agale peste pajişte, către 
grămada de corpuri aflate pe pătură. 

— Da, dacă Abi și Luca vor să aibă grijă de Nico. 

— Sunt sigur că o să le facă plăcere. Par să ţină mult unul la 
altul. 

— Da, e adevărat. Și e minunat să-i văd că se bucură să fie 
împreună și că-şi reînnoadă prietenia. 

— Desigur, fu de acord Stephen, clătinând din cap, 
hotărându-se să nu comenteze în legătură cu ceea ce văzuse că 
avusese loc între cei doi cu câteva minute în urmă. 


În seara aceea, Rosanna urcă devreme în dormitorul ei. Voia 
să se gândească la Stephen și la ceea ce însemna el pentru ea. N- 
avea nici un rost să continue să se prefacă. În felul lui blând, 
Stephen îi spusese clar că-și dorea de la ea mai mult decât o 
prietenie. A o invita la cină era un lucru cu totul diferit de a 
petrece împreună câteva ore într-o zi, cu Nico după ei. 

Rămase întinsă în pat, încercând să-și imagineze cum ar fi 
fost dacă mâinile lui ar fi atins-o, dacă ar fi făcut dragoste cu 
ea... şi se rostogoli, frustrată, pe partea cealaltă. Ştia că nu l-ar fi 
putut iubi niciodată pe Stephen aşa cum îl iubise pe Roberto, 
însă pesemne că nu putea să simtă pentru nimeni felul de 
dragoste pe care i-l rezervase numai soțului ei. Nu voia să-l 
rănească pe Stephen, să-l facă să creadă că ea putea să aibă 
sentimente care, de fapt, nu-i stăteau în puteri, dar nici nu voia 
să-l piardă: ei și lui Nico le-ar fi lipsit foarte mult prezenţa lui în 
viața lor. Poate că avea nevoie de mai mult timp, poate că 
iubirea avea să sporească... 

Pleoapele i se îngreunară. Nu mai putea gândi. Stinse lumina 
şi se pregăti să doarmă. 


Jos, în bucătărie, Abi spăla vasele şi i le întindea lui Luca să le 
șteargă. 
Luca nu-şi putu reține un căscat. 


— lartă-mă, am băut prea mult alcool. Nu mai sunt obişnuit. 
Cred că trebuie să merg la culcare. 

— Nu! Luca, te rog, mai stai puţin! Trebuie să vorbim. 

Abi se lăsă să cadă pe un scaun, necăjită, și-și aprinse o ţigară. 
Braţele lui o cuprinseră imediat pe după umeri. 

— Abi, te rog, nu vreau să te supăr. Eu... 

— Ai auzit ce ţi-am spus în după-amiaza asta, Luca! Ţi-am 
spus că te iubesc. Ştiu că ai impresia că a fost doar din pricina 
alcoolului, însă e adevărat. Te iubesc încă de atunci, de la 
Milano. Şi, de când eşti aici, m-am străduit să stau la distanță de 
tine. Totul a fost bine până când mi-ai gătit cina în seara aceea și 
mi-ai vorbit despre dezamăgirea pe care o simți față de Biserică. 
Apoi... apoi m-am tot gândit, poate că avem o șansă... Nu mă 
pot opri, murmură ea, stingându-şi ţigara în scrumieră. Da, nu 
mă pot opri să te doresc. Pentru numele Domnului, tu ești 
preotul! Consolează-mă, spune-mi ce să fac! exclamă ea 
izbucnind în suspine necontrolate şi luându-și capul în mâini. 

— Abi, nu înţelegi că şi eu te-am iubit? 

— Vorbeşti serios? 

— Da. 

— Dar, Luca, încă mă mai iubeşti? Asta vreau să ştiu! spuse 
ea cu vocea înăbușită în mâini. 

Luca o privi și expiră îndelung. 

— Da, Abi, încă te iubesc. Ca şi tine, m-am întrebat dacă ceea 
ce am simțit cu atâţia ani în urmă s-a dus, însă nu e aşa. Și iată- 
mă din nou alături de tine, într-un moment în care încerc să iau 
cea mai dificilă decizie din viața mea. Cum pot să încurajez 
dragostea noastră, când încă nu pot promite nimic? Ar fi egoist 
și nedrept din partea mea! 

Ea își ridică privirea spre el. 

— N-ai putea să devii un vicar anglican sau ceva 
asemănător? În felul ăsta, ai putea să mă ai şi pe mine, și cariera 
clericală! 

— Abi! chicoti Luca, amuzat, mângâind-o pe păr. 

Ea se ridică în picioare. 

— Ascultă, cred că trebuie să plec. Ar fi mai bine pentru 
amândoi. Nu pot... nu pot... bâigui, ridicând din umeri, 


neajutorată. Nu pot să controlez ceea ce simt pentru tine! 

— Abi, vrei să-ţi vorbesc cinstit? 

— Da. 

— Atunci, află că n-aş putea suporta să pleci. Pe lângă asta, 
trebuie să-ți termini munca. Abi, adăugă Luca luându-i mâinile 
într-ale lui, acum am putea merge sus, să facem dragoste. Asta e 
ceea ce vrem amândoi, da? 

— Bineînţeles, răspunse Abi, dând din cap. 

— Dar nu vezi că ar fi greșit? Sunt prea derutat în legătură cu 
viitorul meu. Ar fi posibil să-ţi fac promisiuni pe care s-ar putea 
să nu le pot respecta. Tu m-ai uri, iar eu m-aş uri, la rândul meu, 
pentru că te-am rănit și pentru că am încălcat jurămintele făcute 
atunci când am intrat la seminar. 

— Ştiu toate lucrurile astea, Luca, oftă ea. De aceea e mai bine 
să mă întorc la Londra. 

— Aşteaptă puţin, cara! M-am gândit că Dumnezeu nu spune 
că ar fi ceva greșit în privința dragostei. Așa că, adăugă Luca, 
făcând apoi o pauză și inspirând adânc, n-ar fi posibil să ne 
gândim ca la un dar la cele câteva săptămâni pe care le avem de 
petrecut împreună? Un răstimp în care putem fi din nou 
apropiaţi, ca să vorbim? Şi în care să ne dăm seama dacă ceea ce 
simţim e lucrul de care are nevoie fiecare dintre noi? 

— Deci ceea ce spui e că putem fi iubiţi, dar fără contactul 
fizic, conchise Abi cu voce domoală. 

— Da, cu minţile noastre, cu inimile noastre, adeveri Luca. 
Poate că-ți cer prea mult, dar e tot ceea ce pot să-ți ofer. 

— Îmi spui, de fapt, că s-ar putea să existe o şansă pentru noi 
doi în viitor? întrebă ea aruncându-i o privire plină de 
intensitate. 

— Nu pot promite nimic, Abi. Trebuie s-o ştii de pe acum. 

Abi dădu încet din cap și se ridică în picioare. 

— Ei bine, lucrul ăsta necesită timp de gândire, spuse ea 
îndreptându-se spre uşă și întorcându-se ca să-l privească. Dacă 
mai sunt aici mâine-dimineaţă, atunci... murmură, ridicând 
ușor din umeri. Dacă nu... Noapte bună, Luca! 

Deschise ușa și ieşi din bucătărie. 


Luca se trezi în dimineața următoare şi se dădu jos din pat, 
îndreptându-se imediat spre fereastră. Dădu la o parte 
draperiile, cu inima bătându-i în piept cu putere, şi văzu că 
Mazda era încă parcată în faţa casei. 

Se auzi o bătaie în ușă și el merse să deschidă. 

— Abi, Abi! exclamă, luând-o în braţe. Mi-a fost atât de 
teamă că ai plecat! 

— Cum aș fi putut? Te iubesc. Trebuia să încerc, oricât de 
mici ar fi fost șansele, spuse ea sărutându-l cu blândeţe pe obraz 
și apoi desprinzându-se din îmbrăţișare. Dar acum, dragul meu, 
trebuie să lucrez! vorbim mai târziu. 

Uşa se închise în urma ei. Luca îngenunche şi-l rugă pe 
Dumnezeu să-i ierte slăbiciunea. 


Opera Metropolitană din New York 


Așadar, Nico, Abi a rămas cu noi, chiar dacă la acea vreme eu nu 
ştiam că se gândise să plece. Și îmi amintesc acea vară ca pe o perioadă, 
dacă nu de fericire perfectă, atunci cel puţin de pace şi de răgaz pentru 
inima mea frântă. Stephen venea în vizită aproape în fiecare zi, după ce 
închidea galeria. Se juca o vreme cu tine, înainte să mergi la culcare, 
iar apoi noi, adulții, luam cina pe terasă, bucurându-ne de minunatele 
seri englezești. Stephen nu era un înlocuitor pentru tatăl tău — nimeni 
n-ar fi putut să umple locul acela în inima mea dar cel puțin îmi 
aducea un pic de normalitate în viață. Câteodată, atunci când stăteam 
pe terasă, mă uitam în jurul mesei şi mă gândeam la cât de norocoasă 
eram fiindcă aveam lângă mine oameni la care tineam. 

Și astfel am început să mă reîntorc, treptat, la viață. Apatia care se 
instalase acolo de când tatăl tău plecase a început să se mai risipească. 
În loc să trăiesc de la o zi la alta, am reuşit să privesc spre viitor şi să 
mă confrunt cu ideea de a-mi face planuri care să nu-l includă pe 
Roberto. Am început să cred că exista o şansă ca într-o zi să scap de 
durerea care mă chinuia. Dar, chiar dacă asta n-avea să se întâmple, în 
viața mea existau suficiente lucruri care să mă facă să mă simt 
împlinită. Am început chiar să inu în calcul posibilitatea de a mă 
întoarce pe scenă. Stephen, Abi şi Luca mă încurajau cu toții. Dar am 
ştiut că momentul nu era cel potrivit, că mai aveam nevoie de încă 
puțin timp. 

lar unchiul tău arăta mai fericit decât îl văzusem de ani buni. 
Exista o mulțumire tăcută înlăuntrul lui, la fel ca şi în cazul lui Abi. 
Ar fi trebuit să văd ce se întâmpla chiar sub nasul meu, dar eram oarbă 
în privința aceea, absorbită prea mult de propriile sentimente. 

Apoi zilele au devenit mai scurte şi frunzele din copaci au început 
să-şi schimbe culoarea încetul cu încetul, schimbând verdele cu auriul 
şi cu roșul. Abi şi Luca vorbeau despre plecare, dar nu făceau nici un 
plan concret. Era de parcă toți patru încercam să facem timpul să 
rămână pe loc, ştiind că vara trebuia să se sfârșească, dar incapabili să 
ne confruntăm cu realitatea — nu încă... 


CAPITOLUL 37 


Gloucestershire, septembrie 1982 


În bucătărie, Luca pregătea cina. Abi şedea la masă şi bea un 
pahar de vin. 

— Abi, cara, trebuie să-ți spun ceva. L-am sunat astăzi pe tata 
și trebuie să plec la Napoli cât se poate de repede. Carlotta vrea 
să mă vadă. Imi pare rău, dar n-am încotro. Sunt silit să te las! 

— Desigur că trebuie să pleci, îl linişti ea. Nu-ţi face griji 
pentru mine, oricum trebuia să mă întorc la Londra. Editorul 
meu e nerăbdător să primească noul manuscris, iar fata care se 
ocupă de publicitate a aranjat să dau câteva interviuri. Cât timp 
o să fii plecat? 

Luca se aşeză pe scaunul aflat în faţa ei. 

— Nu-mi dau seama. Depinde de Carlotta. 

— Înţeleg. 

— O să te sun, desigur, de îndată ce știu cât timp trebuie să 
rămân. Abi, spuse el luându-i mâinile într-ale lui şi sărutându-i- 
le cu blândeţe, vara asta a fost cel mai minunat moment din 
viaţa mea! Orice s-ar întâmpla... 

— Ce vrei să spui cu „orice s-ar întâmpla”? îl iscodi Abi, 
trăgându-şi mâinile din ale lui. 

— Vreau să spun că o să te iubesc întotdeauna, chiar dacă... 

— Nu, vrei să spui că nu mă iubeşti suficient de mult încât 
să-mi oferi un viitor. Scuză-mă, am crezut că pot să fac față 
situaţiei, dar... 

Abi se ridică brusc în picioare şi părăsi bucătăria. Luca strigă 
după ea, însă Abi urcă scara în fugă, până la camera ei, iar apoi 
trânti ușa. Se duse la birou, unde pusese, cu zece zile în urmă, 
manuscrisul pe care-l încheiase. De atunci, nimic n-o reținuse să 
se întoarcă la Londra. Pur şi simplu nu reuşise să-și adune 
curajul ca să-și ia rămas-bun de la Luca. Se așeză pe scaun și 
privi pe fereastră la spaţiul deschis. Vara aceea fusese perfectă. 
Ea şi Luca își petrecuseră fiecare zi împreună plimbându-se, 
vorbind, iubindu-se unul pe celălalt în toate felurile, mai puţin 


într-unul. 

Îşi lăsă capul pe manuscris, iar bucuria ultimelor săptămâni 
se transformă în groază. El îi spusese încă de la început că nu-i 
putea promite nimic. Nu-l putea învinovăţi. Ştia că durerea era 
abia la început. 


În dimineaţa următoare, Abi termină de împachetat şi-şi 
sfârși toate celelalte pregătiri de plecare. Rosanna şi Nico își 
luaseră deja rămas-bun și plecaseră de acasă, fiindcă se 
întâlneau la prânz cu Stephen, în Cheltenham. 

Abi tocmai îşi înghesuia valiza în portbagajul minuscul al 
Mazdei, când Luca apăru în pragul uşii de la intrare. 

— Abi! exclamă el, iar apoi se duse la ea și o luă în braţe. 

— Nu... nu pot să fac faţă! Te rog, încearcă să înţelegi! 

Se smulse din îmbrăţișare şi se sui la volan. Răsuci cheia în 
contact şi porni motorul. 

El se aplecă prin fereastra deschisă. 

— Te iubesc, Abi! O să-ţi scriu de la Napoli! 

Ea puse schimbătorul de viteză în marșarier, încercând cu 
disperare să plece înainte să izbucnească în plâns în faţa lui, ca 
un copil mic. 

— Luca, promite-mi doar un lucru! 

— Ce anume? 

— Că n-o să uiţi cum te-ai simţit în vara asta. ÎI sfidez şi pe 
Dumnezeu dacă e vorba să încerce să te facă mai fericit. Cu 
bine! 

Luca privi cum mașina mergea în marşarier, iar apoi cum 
cotea și pornea în trombă. 

Abi plecase. 

El rămase în picioare, cutremurat de dispariția ei bruscă. Și 
pentru prima oară înţelese durerea Rosannei, cea pricinuită de 
Roberto. 


După încă o zi, Luca îşi strânse sora în braţe. 

— Ciao, piccolina! 

— Ciao! Să ai grijă de tine! Transmite-le dragostea mea lui 
papa, Carlottei şi Ellei. Și te rog să-mi spui dacă trebuie să vin la 


Napoli ca s-o văd pe Carlotta. 

— Aşa o să fac, îți promit. Te sun după ce ajung acasă. Să ai 
grijă de mama ta, angeletto! 

Stephen îl aştepta ca să-l ducă la aeroport. 

— Ar trebui să ajung înapoi până la ora cinci! îi strigă el 
Rosannei în timp ce intra în mașină și închidea ușa. 

Maşina demară lin pe pietriș, iar Rosanna flutură din mână, 
după care îl ridică în braţe pe Nico și-l îmbrăţişă, tremurând un 
pic în aerul răcoros de toamnă. 

Vara se sfârşise. 


După ce Stephen se întoarse de la aeroport, luară cina pe 
tavă, uitându-se la un film. 

— Casa pare atât de goală și de liniștită, nu? comentă 
Rosanna. 

— Ei, așa o să fie, cel puțin pentru o vreme. Trebuie să 
recunosc, într-un mod absolut egoist, că-mi place să fiu doar cu 
tine. Crezi că Luca și Abi o să păstreze legătura? 

— Sigur că da. Au redevenit prieteni apropiaţi în vara asta. 

— Crezi că asta a fost tot? Vreau să spun, doar prietenie? 
insistă Stephen. 

— Sigur că da. Fratele meu o să fie hirotonisit în curând. De 
ce întrebi? 

— Pentru că eu cred că sunt încă îndrăgostiți unul de celălalt, 
Rosanna. 

— Nu, sunt doar prieteni buni. Le face plăcere să fie unul în 
compania celuilalt. Sunt sigură că asta e tot. 

— Dacă zici tu... În orice caz, adăugă Stephen ridicându-se în 
picioare, trebuie să plec. Sunt obosit după condus şi, dacă mai 
rămân, o să adorm, adăugă el în timp ce-şi îmbrăca puloverul. 
Îţi mulţumesc pentru cină! O să trec pe-aici săptămâna viitoare, 
da? 

Cuvintele lui o izbiră precum o lovitură puternică în piept, își 
dorea ca el să rămână, să-i simtă braţele petrecute în jurul ei. Nu 
voia să rămână de una singură în casa aceea goală și tăcută. 

— Nu pleca, şopti ea. 

— Poftim? 


Stephen, care deja ajunsese la ușă, se întoarse din drum. 

— Te-am rugat să nu pleci. 

El păru derutat. 

— Eu... Vrei să spui că ţi-ai dori să rămân? 

— Da. 

Rosanna se ridică în picioare şi se îndreptă spre el. Se săltă pe 
vârfuri ca să-l poată săruta pe gură. Stephen o luă în braţe şi se 
sărutară pentru prima oară. Rosanna se desprinse din 
îmbrățișare. 

— Du-mă sus, în dormitor, Stephen, murmură ea, înainte să- 
şi dea timp să se răzgândească. 


— Am o propunere pentru tine, spuse el. 

Trecuseră câteva zile de când plecase Abi. Stephen apăruse ca 
de obicei, după programul lui de lucru. Acum se afla împreună 
cu Rosanna și cu Nico în capătul cel mai îndepărtat al grădinii și 
îl dădea pe băieţel în leagăn. 

— O să-mi placă? întrebă Rosanna, zâmbind. 

— Nu ştiu. Sper că da. 

— În cazul ăsta, ar fi mai bine să mă întrebi. 

— La sfârșitul lunii trebuie să plec la New York, unde 
locuieşte un colecţionar de artă foarte bogat, pe care-l cunosc de 
când lucram la Sotheby's. l-am trimis un catalog cu lucrări ale 
artistei mele peisagiste, cea care a vândut atât de multe picturi 
la expoziţia de luna trecută. Colecţionarul m-a sunat azi și mi-a 
spus că ar vrea să cumpere două dintre lucrările ei. M-a invitat 
la New York ca să discutăm. 

— Dacă a văzut catalogul, de ce trebuie să mergi și tu? se 
miră Rosanna. 

— Pentru că e ridicol de bogat, ceea ce înseamnă că merită să- 
i gâdil orgoliul, răspunse Stephen. Şi m-am gândit că ar putea fi 
un pretext perfect ca să petrec un weekend împreună cu tine, 
adăugă el cu nonşalanţă. Ai vrea să vii cu mine, draga mea? Mi- 
ar plăcea foarte mult dacă ai veni. Colecţionarul ăsta e un tip 
bine-cunoscut. Dacă o să cumpere de la mine, atunci şi alți 
colecționari importanţi vor avea curajul s-o facă. Am nevoie de 
tine ca să-l încânți. 


Rosanna clătină din cap. 

— Mulţumesc că m-ai întrebat, dar nu cred că o escapadă la 
New York e o idee bună. 

— Ţi-e teamă că o să te intersectezi cu soțul tău? 

— Da. 

— Nu trebuie să-ți fie. Roberto o să aibă un angajament de 
trei săptămâni la Paris. Am verificat deja. Deci, vii? o rugă el. 
Am putea să ne simțim foarte bine! 

— Dar ce fac cu Nico? 

— Am întrebat-o deja pe Abi şi mi-a spus că se bucură să aibă 
grijă de el cât timp suntem plecaţi. E vorba doar de două nopți, 
Rosanna! 

Ea ezită un moment şi apoi spuse: 

— Bine. 

— Chiar o să vii? 

— Da, o să vin. 

— Nico, îi spuse Stephen băiețelului, mama ta e o stea! 


CAPITOLUL 38 
Napoli, Italia 


Luca își sărută tatăl pe amândoi obrajii. 

— Papa! Arăţi bine! exclamă el, gândindu-se că Marco nu 
părea să fi îmbătrânit deloc în ultimii zece ani. 

— Vinul, mâncarea și dragostea unei femei bune mă ţin în 
formă! glumi el. Vino, Luca, bea un pahar cu mine! 

Turnă două pahare de Aperol şi-i înmână unul lui Luca. 

— Tată, cum se simte Carlotta? 

Faţa lui Marco deveni serioasă. 

— Nu știu. Nu vrea să-mi spună nimic. 

— Ţi-a zis dacă tratamentul a funcționat? 

— Nu, după cum ţi-am spus, ştiu foarte puţin. Dar, Luca, nu 
trebuie decât să te uiţi la ea ca să vezi ce se întâmplă. Cât despre 
Ella, adăugă Marco ridicând din umeri, fata nu ştie decât că 
mama ei a fost o vreme la spital şi că acum se recuperează. Biata 
Ella mă tot întreabă de ce mamma e atât de palidă şi de bolnavă. 
Dar ce putem face? l-am promis Carlottei că nu-i spun nimic 
fetei. 

— Poate că speră că n-o să fie nevoie. 

— O s-o vezi pe sora ta şi apoi o să-mi spui dacă n-o să fie 
nevoie, oftă tatăl lui. 

— E sus? 

— Da, se odihneşte. S-a bucurat foarte tare atunci când a 
auzit că vii. Am trimis-o pe Ella la o prietenă în noaptea asta, ca 
să poţi sta de vorbă cu sora ta. Încearcă să scoţi ceva de la ea, 
Luca! 

— Mă duc sus chiar în clipa asta! 

Marco puse o mână pe umărul lui Luca. 

— Carlotta ascunde adevărul de noi toţi şi ar fi mai bine să 
știm. 

Luca dădu din cap în semn de aprobare. Apoi urcă scările şi 
merse pe coridor până la camera Carlottei. Bătu încet la ușă. 

— Intră! răspunse o voce slăbită. 


Luca deschise ușa și o văzu pe Carlotta, care era întinsă pe 
pat. Era scheletică. Corpul odinioară voluptuos era acum 
măcinat de boală, iar tenul ei minunat ajunsese să fie de un gri 
veşted. Ştiu atunci că sora lui era pe moarte. 

Ea se ridică în coate, iar pe buze îi trecu un zâmbet fugar, 
aducându-i aminte de Carlotta de odinioară. 

— Luca, vino şi îmbrăţișeaz-o pe sora ta! 

El merse la ea, o îmbrăţișă și o ţinu așa, străduindu-se să nu 
plângă. 

— Mă bucur atât de mult că ești aici! 

Luca îi dădu drumul din îmbrățișare, iar Carlotta se lăsă din 
nou între perne. Mâna ei îi căută mâna lui şi i-o strânse. 

— Îmi pare rău că n-am venit să te întâmpin la cafenea, dar 
azi m-am simţit cam obosită. 

— Carlotta, n-are importanţă! Sunt fratele tău. Rămâi întinsă 
și haide să stăm de vorbă, o îndemnă el, iar apoi îi mângâie 
fruntea, simțind cum corpul ei se încorda. Te doare tare? 

— Da, răspunse ea, dând din cap, în timp ce ochii i se 
umpleau de lacrimi. Luca, ştii, nu-i aşa? Înţelegi? 

— Ce să înţeleg? 

— Că în curând o să se termine totul. 

— Nu, Carlotta, te rog, nu spune asta! 

— Medicii mi-au spus. Tratamentul n-a mers. Cancerul s-a 
întins — e peste tot. Nu se mai poate face nimic. 

Închise ochii de parcă n-ar fi putut să se mai uite la el. Luca 
știu că n-avea rost să-i spună platitudini. 

— Cât timp mai ai? 

— Nu știu. Între trei și şase luni. După cum mă simt azi, 
poate că doar vreo câteva ore, spuse Carlotta, cutremurându-se. 
Poţi să-mi dai tabletele alea? întrebă ea, arătând către un flacon 
aflat pe măsuţa de lângă pat. Mă simt un pic mai bine după ce 
iau una din astea. Funcţionează vreo două ore, dar n-am voie să 
le iau decât o dată la patru ore. 

Luca îi întinse o pastilă, iar Carlotta o puse în gură, bău apă și 
înghiți. 

— Aşa... murmură ea, lăsându-se înapoi pe pernă şi oftând, 
iar apoi închise ochii și spuse: Dă-mi un pic de timp până când 


îşi face efectul. 

— Sigur, oricât îţi trebuie. 

Luca se aşeză, tăcut, pe marginea patului, ţinând mâna 
Carlottei. În curând, respiraţia ei neregulată începu să se 
domolească și corpul i i se detensionă. Luca se gândi că bolnava 
adormise puţin, dar, în cele din urmă, deschise ochii și-i zâmbi. 

— În regulă, mă simt mai bine. Dragul meu frate, mă bucur 
atât de mult că eşti aici! Cum te-ai simţit în Anglia, la Rosanna? 

— Foarte bine. 

— Cum sunt Rosanna și Nico? 

— Sunt bine amândoi. 

— Bun. Luca, trebuie să discut cu tine, spuse Carlotta 
vorbind aproape normal, fiindcă medicamentul își făcea efectul. 
Dar nu încă! În seara asta ieșim să mâncăm în oraș. 

— Eşti sigură că o să poţi, Carlotta? 

— Nu, dar oricum nu pot să remediez nimic. Atât timp cât 
iau analgezicul cu o jumătate de oră înainte să plec, mă descurc. 
Trebuie să vorbim undeva unde suntem doar noi doi şi nu ne 
poate auzi nimeni. 

— Carlotta, nu crezi că ar trebui să fii la spital? o imploră 
Luca. 

— Da, recunoscu ea, asta mi-au propus şi medicii. Dar nu 
înţelegi că am de ales? Aș putea să merg la spital, unde durerea 
mi-ar fi ţinută sub control, să stau acolo în pat, gândindu-mă la 
moarte, sau pot încerca să trăiesc și să sufăr puțin mai mult. Tu 
ce ai face? 

— Eu... murmură Luca, privind-o cu admiraţie. Eşti foarte 
curajoasă, Carlotta! 

— Da, în momentul ăsta mă simt curajoasă. Poate că asta se 
datorează prezenţei tale. Altă dată nu e chiar atât de uşor. 

— Papa zice că nu vorbeşti cu el despre ceea ce ţi se întâmplă. 
Carlotta, trebuie să-i spui adevărul! Se simte dat la o parte. Şi el 
are nevoie de timp să se împace cu gândul. 

— Da, o să vorbesc cu papa atunci când o să mă simt 
pregătită. Dar nu vreau să risc ca Ella să ştie adevărul. Ce rost 
are s-o fac să sufere în tot răstimpul ăsta care o să treacă până 
când mor? Ar putea să treacă multe luni până atunci. În fiecare 


zi m-ar vedea cum sufăr, aşteptând să se producă inevitabilul. 
Ar fi atât de greu pentru ea, atât de crud! 

— E decizia ta, într-adevăr, dar mă întreb dacă Ellei nu i-ar fi 
mai bine să afle adevărul. Nu mai e copil şi s-ar putea să fie 
jignită că ai luat decizia asta în locul ei. 

— Da, probabil că ai dreptate, răspunse Carlotta, iar ochii îi 
străluciră de focul de altădată. Dar e singura decizie din viața 
mea pe care insist s-o iau. Şi mai sunt și altele, dar o să-ți spun 
despre ele atunci când ieşim la masă. Luca, te deranjează dacă 
dorm câtă vreme doare mai puţin? În felul ăsta, o să mă simt 
odihnită mai târziu. 

— Sigur că nu mă deranjează! 

Luca o sărută pe frunte, ieşi din camera ei și merse într-a lui. 
Închise ușa, se sprijini de ea și inspiră adânc, ca să-și 
domolească șocul de a-şi fi văzut sora pe moarte. Se duse la pat 
şi se lungi pe el, gândindu-se că ar fi trebuit să stea în genunchi 
și să se roage pentru ea, însă ceva îl împiedica să facă asta. 

În urmă cu un an, ar fi avut încredere totală în viitorul 
Carlottei în rai, aflată în braţele ocrotitoare ale Domnului, însă 
acum se lupta să se convingă pe sine însuşi că avea să fie așa, se 
lupta ca să creadă asta. Ea era sora lui și nu voia s-o piardă, nici 
măcar în favoarea Domnului. 

— De ce? De ce ea? îl întrebă pe El. 

Pentru întâia oară, El n-avu nici un răspuns. 


Mai târziu în seara aceea, Carlotta se sprijini de braţul lui 
Luca şi merseră încet către țărm. Soarele apunea în mare și, în 
ciuda faptului că era septembrie, restaurantele şi barurile 
gemeau de oameni. Aleseră un restaurant mic, iluminat cu 
lumânări, și deciseră că era suficient de cald încât să ia o masă 
afară. 

Carlotta își pusese una dintre cele mai bune rochii. Era 
fardată şi părul îi era proaspăt spălat. În timp ce se aşeza pe 
scaunul din faţa ei, Luca se gândi că ar fi putut părea din nou 
Carlotta cea obișnuită, în ciuda ravagiilor făcute de boală. 

Comandară pește. Apoi începură să mănânce și să stea de 
vorbă despre vremurile trecute, despre perioada în care 


crescuseră împreună la Napoli. 

— Luca Menici, vreau să-mi răspunzi acum la o întrebare, 
spuse Carlotta așezându-şi cuțitul și furculița pe farfuria goală. 
Mă iubești? 

— Asta e o întrebare stupidă, Carlotta! 

— E, dar vreau să faci ceva pentru mine. 

— Orice îmi stă în putere, răspunse el cu prudenţă. 

— L-am întrebat pe Dumnezeu de multe ori în ultima vreme 
de ce m-a trimis pe pământ, doar ca să mă ia de aici atât de 
repede. Simt că viața mea n-a avut nici un sens, cu excepţia unui 
singur lucru. Am avut-o pe Ella. lar gândul la ceea ce o să se 
întâmple cu ea după ce mor mi-a dat multe nopţi nedormite. 

— Sunt sigur că. Papa o să aibă grijă de ea, nu? 

— Nu, Luca, răspunse Carlotta, clătinând din cap cu 
fermitate. Asta e problema. Ella o să fie cea care o să ajungă să 
aibă grijă de papa. În clipa în care eu mă duc, el o să se aştepte ca 
ea să-mi ia locul. O să trebuiască să lucreze la cafenea, să-i 
gătească lui papa şi să-i spele hainele, ca o bună nepoată ce e. 
Vreau mai mult pentru ea, Luca, mult mai mult decât am avut 
eu! 

— Înţeleg asta, desigur, dar ce alte opțiuni are? 

— Aşteaptă, n-am terminat încă. Mai e ceva. Are o voce 
frumoasă, care trebuie cultivată. 

— Vocea mătușii ei, murmură Luca. 

— Cred că e mai degrabă a tatălui ei, răspunse Carlotta fără 
pic de emoție. Luca, am un plan. S-ar putea să nu fii de acord cu 
el, dar eu sunt hotărâtă. Dacă mor, iar Ella n-ar mai fi aici, la 
Napoli, și papa ar fi singur, ce crezi că ar face el? 

— N-am nici o idee, Carlotta. S-ar îmbăta în fiecare seară, 
bănuiesc, oftă el. 

— Ei bine, eu știu exact ce ar face: s-ar căsători cu signora 
Barezi. Apoi ea ar prelua cafeneaua și ar avea grijă de papa, aşa 
cum este el obișnuit. Pentru că papa ne are pe mine şi pe Ella, nu 
e nevoit să se recăsătorească. Eu și fiica mea ne-am asumat 
aproape toate funcțiile pe care mamma obișnuia să le 
îndeplinească. Cât despre celelalte nevoi... a avut-o pe signora 
Barezi pentru asta. Dar, dacă e forțat de circumstanţe, o să se 


însoare cu ea. Cred că ăsta ar fi cel mai bun lucru pentru el. Și 
pentru Ella, desigur. Ar însemna ca ea să devină liberă. 

— Dar unde s-ar putea duce Ella? E prea tânără ca să trăiască 
undeva de una singură, fu de părere Luca. 

— Sigur că da. Are nevoie de o familie care să aibă grijă de 
ea, s-o crească şi s-o protejeze. Pe ea şi vocea ei minunată. 

Luca clătină din cap. 

— Dar n-avem altă familie decât pe Rosanna şi... începu el să 
spună, iar apoi se uită, înspăimântat, la sora lui, văzându-i 
expresia hotărâtă în lumina pâlpâitoare. Nu, Carlotta! Doar nu 
vrei s-o trimiţi la Rosanna? 

— Recunosc că planul are neajunsuri majore, dar e cel mai 
bun lucru pe care-l pot face pentru ea. Trebuie să-i dau o şansă, 
Luca. Vreau să aibă un viitor. Rosanna are bani. E cultivată, 
cosmopolită. O poate învăţa pe Ella tot ce trebuie să ştie. Şi 
odată ce o să-i audă vocea, o să ştie unde trebuie să meargă Ella 
ca să şi-o cultive. 

Luca îi aruncă surorii lui o privire oripilată. 

— Dar, Carlotta, te gândeşti la Rosanna? Să trimiţi copilul 
nelegitim al soțului ei să locuiască sub același acoperiş cu ea? 
Nu poți să-i faci aşa ceva, nu? 

— Luca, spuse Carlotta zâmbind dintr-odată, ăsta e singurul 
avantaj pe care-l presupune faptul că ştii când o să mori. Iți dă 
putere. A trecut mult timp de când mi-am pierdut orice putere, 
iar acum am de gând să mi-o folosesc. Pentru că trebuie. Știu că 
Rosanna o să se bucure să aibă grijă de Ella, să ia sub ocrotire 
copilul surorii ei moarte. Dacă nu, o să simtă măcar că e de 
datoria ei s-o facă. E vorba doar de doi ani. Ella e aproape 
majoră. Nu-i cer Rosannei decât s-o ghideze pe drumul potrivit. 
Pe lângă asta, nu există nici un motiv ca Rosanna să știe 
adevărul. 

— Şi dacă Roberto şi Rosanna se împacă? Ce o să se întâmple 
atunci, Carlotta? 

— Cât e de probabil să se întâmple aşa ceva? Deja sunt 
despărțiți de multă vreme. Îmi spui că Roberto nu vine nici 
măcar să-şi vadă propriul fiu. Mi se pare greu de crezut ca între 
el și Rosanna să aibă loc vreun soi de reconciliere. Și chiar dacă e 


aşa, nu văd nici un motiv ca oricare dintre ei să afle adevărul. 

— Deci, o să iei secretul în mormânt? 

Ea făcu o pauză, iar apoi dădu din cap în semn de 
încuviințare. 

— Da, Luca, ăsta e planul meu: vreau s-o duci pe Ella în 
Anglia cât se poate de repede. O să-i spunem că pleacă în 
vacanţă și vreau să te asiguri că, după ce mor, n-o să se întoarcă 
niciodată la Napoli. 

Şocat, Luca o privi cu ochi mari. 

— Ţi-ai trimite fiica de lângă tine ştiind că n-o s-o mai vezi 
niciodată, şi nici ea pe tine? Crezi că e corect față de Ella? 

Carlotta clătină din cap, frustrată. 

— Nu, sigur că nu e „drept”, dar nimic nu e drept în situația 
asta. E pur şi simplu varianta cea mai bună pe care o am. Nu 
vezi? Dacă mor şi Ella rămâne aici, papa o să se agaţe de ea. Ella 
n-o să reuşească niciodată să scape de aici, aşa cum n-am reușit 
nici eu. 

— Dar o să trebuiască să se întoarcă la... 

Luca nu reuși să rostească acele cuvinte. 

— Nu, nu vreau ca ea să vină la înmormântare, spuse 
Carlotta pe un ton tăios. Mi-am făcut testamentul, cerând ca 
doar tu şi papa să fiți de față. Luca, ea nu trebuie să se mai 
întoarcă aici. Te rog, te implor să te asiguri că n-o să se mai 
întoarcă! Nu-mi pasă cum o să faci asta — n-ai decât s-o minţi 
dacă trebuie. 

El îşi studie sora, admirându-i curajul şi hotărârea de a lua o 
asemenea decizie, însă punând sub semnul întrebării 
moralitatea acesteia. 

— Dar Rosanna? O să trebuiască să-i vorbim despre intenţiile 
tale. 

— Da. 

— Vrea să vină să te vadă. 

— Nu! se opuse Carlotta, părând dintr-odată foarte obosită. E 
mai bine dacă n-o văd. N-aș avea încredere în mine. Te rog, 
Luca! Ştiu ce e bine pentru copilul meu. O să mă ajuţi, nu-i așa? 
Lasă-mi măcar atâta linişte sufletească în situaţia asta groaznică! 

Dacă aceea era ultima ei dorinţă, Luca trebuia să se asigure că 


avea să i-o împlinească. În cele din urmă, dădu din cap în semn 
că era de acord. 

— O să fac tot ce o să pot. 

— Mulţumesc! exclamă Carlotta, ale cărei trăsături se 
relaxară de ușurare. lar după ce o duci pe Ella în Anglia, la 
Rosanna, te întorci să stai cu mine? Am aflat de spitalul unei 
mănăstiri de lângă Pompei, care îi ia pe cei aflați pe moarte, în 
ultimele lor săptămâni de viață. Cred că mi-ar plăcea să stau 
acolo. 

— Trebuie să vorbesc la seminar, dar știi că o să fiu cu tine 
atât cât o să-ţi doreşti. 

Carlotta își întinse mâna peste masă și o apucă pe a lui, cu 
ochii dintr-odată plini de frică. 

— Până la sfârșit, Luca. 


Mult mai târziu, pe când stătea întins în patul îngust în care 
dormise pe vremea când era copil, mintea i se învârtea, 
derutată. Luca se gândi, plin de tristeţe, la cât de multe decizii 
greșite erau luate din pricina iubirii. 


CAPITOLUL 39 


Avionul British Airways rula pe pista aeroportului JFK. 
Stephen o strânse pe Rosanna de mână şi o văzu încruntându- 
se. 

— Eşti bine, draga mea? 

Ea dădu din cap în semn că da și-i aruncă un zâmbet vag. 
Începea să-și dorească să nu fi fost de acord să-l însoțească la 
New York. Nico plânsese atunci când plecaseră de acasă, la şase 
şi jumătate dimineaţa, iar Abi arăta foarte stresată. Acum, ieşind 
din avion și păşind alături de Stephen în clădirea terminalului, 
nu reușea să nu-și amintească de câte ori făcuse drumul acela de 
mână cu Roberto. 

Stătură vreme îndelungată la coada formată în faţa biroului 
de emigrări; ea şi Roberto fuseseră întotdeauna ghidaţi în viteză 
și duşi la limuzina care-i aștepta. Apoi se aşezară la încă o 
coadă, ca să ia un taxi, pornind, în cele din urmă, spre 
Manhattan. Camera lor de la Plaza era minunată, dar nu era 
apartamentul cu cea mai bună privelişte. Rosanna se certă pe 
sine fiindcă făcea comparații. Zilele acelea erau duse. La fel și 
Roberto. 

Sună acasă stând întinsă pe pat, în timp ce Stephen făcea un 
duș. Abi îi spuse că Nico se liniştise în momentul în care 
plecaseră și acum dormea în pătuţul lui. Uşurată, Rosanna se 
ridică din pat şi începu să-şi aşeze hainele în dulap. Trecuse 
doar de ora două la New York, iar ea se simțea irascibilă și 
extenuată. 

Stephen ieși de sub duş. 

— Altă viaţă! Întotdeauna după ce mă dau jos din avion, mă 
simt atât de murdar! 

Rosanna încuviință din cap şi continuă să despacheteze. 
Stephen o cercetă cu privirea. 

— Ce ai vrea să faci în după-amiaza asta, Rosanna? Vrei să 
mergi la cumpărături? Vrei să vizitezi vreun loc anume? 

— Mi-e totuna. Fac ce doreşti tu. 

— Îţi pare rău că ai venit cu mine? o întrebă el dintr-odată. 


Văzu expresia rănită de pe fața lui și se simți imediat 
vinovată pentru gândurile ei lipsite de bunăvoință, pe care 
Stephen le citise suficient de bine încât să le simtă. 

— Nu, sunt doar foarte obosită de zbor. 

El văzu că buza ei de jos se țuguiase, iar ochii îi înotau în 
lacrimi. 

— Ce e? Îţi aduci aminte de el? 

— Îmi pare rău, dar nu mă pot opri. Am crezut cu adevărat 
că mi-am mai revenit. Dar venind aici... Nu pot să-ți explic. 

Rosanna își șterse ochii cu dosul palmei. Stephen întinse 
mâna după o batistă de hârtie de pe masă şi-i uscă lacrimile cu 
blândeţe. 

— Nu vezi că simplul fapt că ai reuşit să te sui în avion şi să 
zbori până aici înseamnă că ești mai bine? În urmă cu câteva 
săptămâni, nici măcar nu ţi-ar fi trecut prin minte. Draga mea, 
pe cuvântul meu că, dacă nu-ți înfrunți demonii acum, la cât de 
mult ați călătorit tu și Roberto, n-o să mai poți să mergi 
niciodată în foarte multe zone de pe glob! 

— La New York e cel mai dificil. Am petrecut atât de mult 
timp aici, iar acum casa lui e în orașul ăsta. 

— Dar Roberto nu e aici, Rosanna! E la mii de kilometri 
distanţă, la Paris. 

— Îmi pare atât de rău, Stephen, sunt egoistă şi îngrozitoare! 
Poate că e prea devreme. Poate că ar trebui să mă întorc acasă. 

— Te rog să nu-ți mai ceri scuze, Rosanna! Dacă nu poţi să 
vorbeşti cu mine despre lucrurile astea, atunci cu cine? Prefer să 
fii deschisă. E singura noastră șansă de a avea o relaţie așa cum 
se cuvine. 

— Eşti atât de bun, pe cuvânt că nu te merit! Ce m-aş fi făcut 
fără tine? se smiorcăi ea pe umărul lui. 

— Răspunsul e: nimic deosebit, declară el pe un ton amuzat. 
la spune, ce zici de room-service? O să luăm câte un sendviș cu 
pui și câte o ceașcă de ceai, iar apoi o să te pun în pat, ca să te 
odihneşti, în timp ce eu ies ca să mă întâlnesc cu niște potenţiali 
clienți. Aș vrea să te gândeşti unde vrei să mergem în seara asta 
la cină. Ce zici de plan? 

— Perfect, răspunse ea, recunoscătoare. 


O oră mai târziu, Stephen o lăsa în pat pe Rosanna, care căzu 
într-un somn adânc şi se trezi simțindu-se odihnită și mult mai 
calmă. Se certă pe sine pentru căderea nervoasă pe care o 
avusese şi pentru nefericirea care o copleşise cu toate că Stephen 
fusese bunătatea întruchipată. 

„Dacă nu te aduni, o să-l pierzi!” îşi spuse ea cu fermitate, 
privindu-se în oglindă. 

Stephen deschise ușa camerei. 

— Uau, arăţi minunat! exclamă el, sărutând-o pe creștet. Eşti 
sigură că vrei să ieși? murmură, iar mâinile îi alunecară pe 
spatele mătăsos al rochiei. 

— Absolut. M-am îmbrăcat special pentru cină şi, pe lângă 
asta, sunt lihnită. Am putea mânca jos, la restaurantul hotelului, 
iar atunci n-am avea mult de mers ca să ne întoarcem în cameră, 
nu-i aşa? răspunse ea pe un ton jucăuş. 

Coborâră la parter şi băură ceva la bar, iar apoi se duseră să 
mănânce la restaurant. Ignorând câțiva meseni ale căror priviri 
rămăseseră aţintite la ea, Rosanna se așeză la masă. 

— Vezi, publicul tău nu te-a uitat! spuse Stephen făcându-i cu 
ochiul. 

La miezul nopții, îşi terminară de băut lichiorul și luară liftul 
ca să se întoarcă în cameră. De îndată ce Stephen închise uşa în 
urma lor, Rosanna îl sărută apăsat pe buze. Se prăbușiră în pat, 
trăgând unul de hainele celuilalt. In acel moment pasional, ea 
încercă, disperată, să exorcizeze în cele din urmă fantoma 
trecutului. 


A doua zi, simțindu-se mult mai calmi, Rosanna și Stephen 
merseră la cumpărături. Trecuse mult timp de când Rosanna 
nu-și mai cumpărase nimic nou, iar magazinele erau pline de 
articole minunate din noul sezon. Stephen o urmă pe când ea își 
croia drum prin departamentul de haine pentru femei de la 
Saks. Apoi Rosanna ieși de mai multe ori din cabina de probă și 
defilă prin faţa lui, cerându-i părerea despre o haină sau alta. Ea 
insistă să-i cumpere cămăși Ralph Lauren, cravate şi un costum 
Dior, bleumarin. Alese și numeroase cadouri pentru Nico. 

Ajunseră înapoi la Plaza încărcaţi cu sacoșe. Rosanna se 


cufundă în pat, admirându-și cumpărăturile. 

— Uitasem cât de amuzant poate fi, spuse ea zâmbind. Abi o 
să fie mândră de mine! 

— Obișnuiai să faci asta în mod regulat? 

— O, nu! Sunt genul care cumpără o dată pe an. Obișnuiam 
să merg împreună cu Rob... adică să fac ravagii prin magazine o 
zi întreagă, în oricare dintre orașele în care mă aflam. Știu că am 
cheltuit mult astăzi, dar hainele astea o să mă ţină cel puţin trei 
ierni. 

— Rosanna, nu-i nevoie să te scuzi! Nu te-am văzut niciodată 
să cheltuieşti bani pentru tine. Şi fiindcă tot vorbim de haine, ce 
o să porţi la cină în seara asta, la familia St Regent? Cred că ar fi 
potrivită o toaletă de seară. 

— Păi, o să port asta, răspunse ea îngenunchind și scoțând 
dintr-o cutie o minunată rochie liliachie, cu croi drept şi cu o 
jachetă de aceeaşi culoare. E bine? 

— Perfect! aprobă Stephen. 


O oră după aceea, se aflau într-un taxi, îndreptându-se spre 
Fifth Avenue. 

— Cu ce se ocupă clientul tău? 

— La început a făcut bani în industria petrolieră, în Texas. E 
unul dintre cei mai bogați oameni din America. Mori dacă-i vezi 
penthouse-ul. E de un lux atât de exagerat! O grămadă de bani, 
dar foarte puţin bun-gust — cu excepţia lucrărilor de artă, 
preciză Stephen. Omul nostru are o colecţie care valorează zeci 
de milioane. Ori de câte ori mă duc acolo, îmi petrec tot timpul 
uitându-mă la pereți. 

— Ce risipă! exclamă Rosanna, clătinând din cap. 

— Ce vrei să spui? 

— Nu crezi că acele picturi frumoase ar trebui să fie văzute 
de cât mai mulți oameni, nu acumulate de bogătași, de parcă ar 
fi nişte mărfuri oarecare, menite să fie folosite doar de 
proprietarii lor? 

— Sunt de acord, dar te rog să nu-i spui asta gazdei noastre. 
Oamenii ca el sunt cei care mă plătesc, Rosanna, o tachină el cu 
blândeţe. 


— Sigur că da. O să fiu perfectă, răspunse ea, strtâmbând din 
nas. 

Taxiul se opri în dreptul intrării cu marchiză a unei 
prestigioase clădiri de pe Fifth Avenue. Un portar în livrea se 
grăbi să le iasă înainte, iar cei doi coborâră din mașină. 

— Bună seara! Suntem oaspeţii domnului şi doamnei St 
Regent, spuse Stephen. 

— În cazul ăsta, trebuie să ajungeţi la ultimul etaj, domnule, 
explică portarul lăsându-i să intre, iar apoi apăsă pe buton ca să 
cheme liftul. O seară plăcută! 

După ce ușile liftului se redeschiseră, Rosanna și Stephen 
păşiră într-un coridor acoperit cu un covor gros, iar el apăsă pe 
butonul soneriei ușii de la intrare, care fu deschisă imediat de o 
servitoare. 

— Bună seara, domnule, doamnă! Pot să vă iau hainele? 

Pe când îi întindea femeii jacheta, Rosanna văzu o femeie 
atrăgătoare, cu părul blond, tapat, machiată excesiv, care se 
grăbea să ajungă în vestibul. Femeia purta o rochie evident 
scumpă, de un purpuriu strident, însă zâmbetul ei era larg şi 
plin de căldură. 

— Stephen, dragă, mă bucur atât de mult că ai putut veni în 
seara asta! John a fost foarte încântat de catalogul tău, spuse 
femeia în timp ce-l săruta pe Stephen pe ambii obraji. lar 
doamna e... începu ea, rămânând apoi cu ochii holbaţi la 
musafiră. O, Doamne! Eşti Rosanna Rossini! Ca să vezi! exclamă 
Trish St Regent, care se întoarse și-și strigă soțul: Hei, Johnny, 
vino să vezi cine e aici! Stephen, dragule, n-am avut idee că 
doamna asta mititică e prietena ta! Secretosule! chicoti ea ca o 
fetiță. 

Un bărbat masiv, roşu la față, cu un cap chel, în formă de ou, 
veni spre ei. 

— Cine e oaspetele nostru misterios, Trish? 

Femeia se întoarse, încântată, spre soţul ei. 

— Nimeni altcineva decât Rosanna Rossini! Îţi amintești de 
noi, draga mea? Veneam la premierele tale de la Met. Am stat de 
vorbă cu tine la o petrecere de după una dintre premiere, pe 
vremea când erai cu Roberto, chiar înainte să vă despărțiți. 


Acum el locuieşte în oraș, ne-a devenit prieten bun. Nouă și... 

Rosanna se albea la față pe măsură ce femeia continua să facă 
mare caz de Roberto. 

John St Regent îi observă reacţia. 

— Trish, o faci pe biata fată să se simtă prost! exclamă el, iar 
apoi trecu pe lângă soţia lui, îi aruncă Rosannei un zâmbet cald 
și-i întinse mâna. Eu sunt John St Regent. Bine ai venit în casa 
noastră! 

— Bună seara, reuşi Rosanna să spună, zâmbind, în timp ce 
John îi strânse mâna mai întâi ei, apoi lui Stephen. 

— Mă bucur că ai reuşit să vii, prietene! Avem multe de 
discutat, dar mai târziu, spuse John, oferindu-i braţul Rosannei. 
Vino cu mine, draga mea! O să am grijă de tine. 

Lăsându-l pe Stephen în vestibul, cu Trish, ca să admire o 
sculptură pe care cuplul o achiziționase recent, Rosanna îl luă 
de braţ pe John, iar acesta o conduse într-o magnifică cameră de 
zi. 

— Şampanie? o întrebă, făcându-i semn unei servitoare să 
aducă o tavă. 

— Mulţumesc! 

Rosanna luă un pahar, iar John o duse lângă ferestrele înalte, 
care coborau până la podea. 

— Nu există pe lume o privelişte mai frumoasă! spuse el 
arătând către întinderea luminată de felinare din Central Park, 
aflată sub ei, la distanţă. 

— Da, e o panoramă uimitoare! 

Apropiindu-se de ea, John șopti: 

— N-o băga în seamă pe soţia mea. Încă se poartă uneori ca o 
chelneriță care împarte cocktailuri, așa cum era înainte. Vrea să 
afle întotdeauna bârfele clienţilor, o lămuri el pe Rosanna, 
făcându-i cu ochiul, conspirativ, iar ea se mai relaxa puţin. N-o 
să mai vorbească nimeni despre fostul tău soţ. O să am grijă de 
asta, bine? 

— Mulţumesc! răspunse ea, recunoscătoare. 

— Oricum, mi se pare că acum eşti în compania unui tip mult 
mai cumsecade. ÎI ştiu pe Stephen de zece ani. E un om bun. 

— Da, așa-i, recunoscu ea, în timp ce Trish și Stephen intrau 


în încăpere. 

— O, nu-i aşa că e plăcut? Suntem doar noi patru. Îmi plac 
atât de mult cinele intime! Înseamnă că ne putem cunoaşte mai 
bine unii pe alții, ciripi Trish pe când servitoarea îi oferea lui 
Stephen un pahar de șampanie. 

Rosanna oftă în sinea ei, știind că avea să fie o seară lungă. 


După cină, Stephen și John se duseră în biroul acestuia din 
urmă, ca să discute afaceri. Trish se mută lângă Rosanna, pe 
canapea, și-i luă mâinile într-ale ei. 

— Dragă, soțul meu m-a rugat să nu mai vorbesc despre 
Roberto, dar câteodată poate fi bine să flecărești despre anumite 
lucruri, declară ea privind-o pe Rosanna şi așteptând un 
răspuns, dar, cum acesta nu veni, continuă: Înţelegi, ne vedem 
foarte des cu Roberto. Donatella Bianchi e o prietenă de-ale mea 
şi... ştii despre el şi Donatella, nu? 

— Da, ştiu. 

Rosanna se uită în jos, la pantofii ei cei noi. Se simţea puternic 
tentată să-şi ceară scuze şi să plece imediat. Cu toate astea, 
exista ceva dezarmant în felul direct de a fi al lui Trish. Întregul 
weekend începea să se transforme într-un test de rezistență 
mentală. Poate că, se gândi ea în vreme ce o asculta pe femeie 
vorbind, întreaga experiență avea să se dovedească a fi şi un 
moment de eliberare de sub jugul trecutului. 

— O, draga mea, încep să înţeleg! Încă te gândeşti la el, nu-i 
aşa? Am crezut că dacă eşti cu Stephen, atunci... 

— Nu, totul s-a terminat între mine și soțul meu, spuse 
Rosanna privind-o în ochi pe Trish. De fapt, de îndată ce mă 
întorc în Anglia, am de gând să divorţez de Roberto. 

Rosanna se simţi şi mai surprinsă decât Trish de cuvintele pe 
care le rostise. 

— Îmi dau seama că te-am supărat, spuse Trish. Bine zice 
Johnny că nu reușesc să-mi ţin gura! 

— Nu, nu m-ai supărat. De fapt, s-ar putea să fi avut 
dreptate, Trish. Câteodată e folositor să vorbeşti despre anumite 
lucruri, răspunse Rosanna, hotărâtă acum să nu cedeze. 

— Pe cuvânt, draga mea, că ţi-e mai bine fără el! Ştiu din 


surse sigure că nu i-a fost credincios Donatellei, dar ei nu pare 
să-i pese. Cei doi se potrivesc, pe când o floare delicată ca tine 
are nevoie de un om bun, de modă veche, care să aibă grijă de 
ea. Dar haide să vorbim acum despre un subiect mai important 
decât e Roberto: când ai de gând să te întorci pe scenă? Ţi-am 
simțit cu toţii lipsa la Met, spuse Trish cu sinceritate. 

— Nu ştiu, Trish, chiar nu ştiu! Poate că o să revin pe scenă 
după ce mai creşte fiul meu. 

— Atâta vreme cât copilul e cel care te opreşte, şi nu viitorul 
tău fost soţ... Tu ai cu adevărat un dar și ar fi păcat să-l lași să se 
irosească. Dacă există un lucru pe care l-am învăţat despre viaţă, 
ar fi faptul că ea nu e deloc o repetiţie generală. Şi că e mai greu 
pentru noi, femeile. Dacă vrei să fii fericită, trebuie să fii mai 
puternică decât bărbaţii. la aminte la cineva care știe bine lucrul 
ăsta! 

Îi zâmbi cu bunătate Rosannei, iar ea ştiu că Trish era bine 
intenționată, în ciuda lipsei ei de subtilitate. 

— Draga mea, vrei să vii să vezi piesa cea mai prețioasă a lui 
John? întrebă Stephen, care intră în camera de zi și care simți că 
Rosanna ar fi putut avea nevoie să fie salvată. 

— Da, mi-ar plăcea, răspunse ea, recunoscătoare. 

— Atunci, vino pe-aici! 

El o conduse de mână prin încăpere, iar apoi de-a lungul 
unui coridor care, teoretic, se prăbușea sub greutatea a 
nenumărate opere de artă uimitoare. În capătul coridorului se 
afla o ușă de oţel. John aştepta în dreptul ei. Introduse un cod în 
tastatura de securitate de pe perete, iar apoi împinse ușa cu 
umărul. 

În interior era întuneric, iar locul era strâmt. Doar o lumină 
strălucea deasupra unei rame mici, atârnate pe perete. 

John o ghidă de umeri pe Rosanna către scaunul aflat în fața 
unui desen. 

— la uită-te aici! Nu eşti de părere că ăsta e unul dintre cele 
mai frumoase lucruri pe care le-ai văzut vreodată? 

Rosanna privi la desenul aflat în faţa ei, care o înfățișa pe 
Madonna. 

— Cine e autorul? 


— Leonardo da Vinci. 

— O, Doamne, şopti ea, făcând un pas înainte ca să vadă mai 
bine. 

— E oarecum un secret, Rosanna, dar avem încredere că n-o 
să-l divulgi, spuse Stephen. 

— Vezi, draga mea, spuse John oprindu-se în spatele ei și 
punându-i o mână pe umăr, în timp ce ea privea tabloul, 
câteodată trebuie să fii viclean ca să poţi achiziţiona o operă de 
artă atât de deosebită! Totul se rezumă la a cunoaște negustorii 
potriviti. În mod sigur, eu am avut noroc cu piesa asta! 

— Te deranjează dacă te întreb cât ai plătit pentru ea? întrebă 
Stephen. 

— Câteva milioane de dolari. Bănuiesc că am luat-o ieftin, 
având în vedere că e nepreţuită. Dar, ca să fiu cinstit, în cazul de 
față nu e vorba nici despre bani, nici despre artist. Pur și simplu 
iubesc fața asta, la naiba! Stau aici ore întregi, uitându-mă la ea, 
ştii? Trish crede că sunt nebun. Poate că sunt. 

— Ai cerut să fie autentificată? vru să ştie Stephen. 

— Negustorul care mi-a vândut-o era de încredere. Mi-a pus 
la dispoziţie şi documentaţia corespunzătoare. Desenul e ceea ce 
mi-a spus el că e. 

Stephen dădu din cap în semn că era de acord cu spusele lui 
John. 

— Data viitoare când vin, îmi dai voie să mă uit mai 
îndeaproape? Pentru mine, ca expert în arta Renaşterii, desenul 
ăsta prezintă un interes incredibil. Știi, ar fi o descoperire de o 
importanță uriașă dacă ai face-o publică! În întreaga lume nu 
există decât o mână de opere incontestabil create de Leonardo. 
Dacă desenul e una dintre ele, atunci e nepreţuit, într-adevăr. 

— Desigur, te poţi uita, însă ştiu c-o să-l găsești în regulă, 
răspunse John. Ce crezi despre desen, Rosanna? 

— Cred că e superb! Înţeleg de ce-ţi place atât de mult. 

— Stephen, prietena ta are gusturi bune! 

John ţinu uşa deschisă, iar Stephen stinse lumina, după care 
ieşiră cu toţii din încăpere. Trish, aflată în salon, sorbea dintr-un 
pahar de coniac. 

— Ţi-ai luat doza, dragule? își întrebă soţul. Pe cuvânt de 


onoare, adăugă ea, ridicând dintr-o sprânceană în timp ce o 
privea sugestiv pe Rosanna, unii bărbaţi își găsesc satisfacția 
alergând după femei, iar alţii beau și joacă jocuri de noroc. Soţul 
meu? Stă într-un dulap cu orele, holbându-se la portretul unei 
virgine! Ei bine, oftă ea ridicându-se și aruncându-şi braţele în 
jurul gâtului lui John, eu îl iubesc oricum! 

— Cred că eu și Rosanna ar cam trebui s-o luăm din loc, 
declară Stephen, punându-și o mână pe umărul ei. Mâine- 
dimineaţă ne întoarcem acasă. 

— Ce păcat că staţi atât de puţin! spuse John. 

— Trebuie să vă întoarceți să ne vizitaţi în curând, poate 
după ce te hotărăști să faci din ea o femeie cinstită. O să dăm o 
petrecere în cinstea voastră, spuse Trish, iar ochii îi străluciră. 

— Poate că da, într-o bună zi, răspunse Stephen zâmbind, iar 
Rosanna se simţi stânjenită din nou. O să sun mâine la 
compania aeriană pentru livrare, John. Cred că o să ai prima 
pictură până la sfârşitul lunii. 

— Grozav! Vezi tu, Rosanna, câteodată trebuie să-ți faci loc 
pe piaţa de artă încă de la început. Să descoperi artiștii care o să 
devină mari în douăzeci de ani, explică John. 

— Peste douăzeci de ani tu o să fii mort și îngropat, glumi 
Trish pe când ajungeau cu toții în vestibul. 

— N-o asculta! Ea nu gustă arta, pur și simplu. Cred că 
pictorița asta peisagistă pe care a descoperit-o Stephen o să fie 
unul dintre artiştii la care m-am referit. 

— Sper să ai dreptate! replică Stephen, sărutând-o pe Trish 
pe ambii obraji. Mulţumesc pentru seara asta minunată! 

— Oricând, Stephen! Şi să ai grijă de domniţa asta a ta, mă 
auzi? 

— O să mă străduiesc, promise el. 

— Şoferul nostru vă așteaptă afară ca să vă ducă înapoi la 
hotel! strigă John după Rosanna şi Stephen, care se îndreptau 
spre lift. 

— Mulţumim! Noapte bună, John! 


Câteva minute mai târziu, cei doi se aflau într-o limuzină care 
mergea încet pe Fifth Avenue, îndreptându-se spre Piaza. 


— Cum ţi s-a părut desenul acela? o întrebă Stephen pe 
Rosanna. 

— Remarcabil, după cum am zis. Crezi că e într-adevăr făcut 
de Leonardo? 

— Arată în mod sigur de parcă ar putea fi; însă, ca să am o 
certitudine, ar trebui să-l trec printr-un proces de autentificare. 
Să fiu sincer, ard de nerăbdare să-l cercetez. Dacă e un 
Leonardo, atunci e descoperirea secolului! 

— Dar ce contează? Nimeni n-o să-l vadă vreodată, cu 
excepţia lui John şi a câtorva oaspeți. 

— Într-o bună zi o să-l vadă foarte mulţi oameni. John mi-a 
vorbit despre planurile lui de a-și dona întreaga colecție 
Muzeului Metropolitan de Artă. O, Doamne, aş vrea să pot 
vedea expresia de pe fețele unora atunci când o să dea cu ochii 
de acel mic desen! 

Rosanna își înăbuși un căscat. 

— Îmi cer scuze! 

— Arăţi extenuată, dragă, spuse Stephen, a cărui atenţie se 
fixă din nou asupra ei. Ţi-a plăcut la New York? Știu că nu ţi-a 
fost ușor! 

— O, da, chiar mi-a plăcut! 

— Am crezut că mor în momentul în care Trish a început să 
vorbească despre Roberto. 

— Nu mai contează, serios. Știu că trebuie să merg mai 
departe. Weekendul ăsta m-a ajutat s-o fac. 

— Îmi pare rău că te-am lăsat singură cu Trish, dar trebuia 
neapărat să am acea discuţie în particular cu John. Priveşte, 
spuse Stephen, scoțând portofelul din buzunar şi arătându-i 
Rosannei un cec. Cincisprezece mii de dolari! Bani de buzunar 
pentru John, însă pentru mine asta înseamnă chiria galeriei pe 
câteva luni! 

— Mă bucur pentru tine. În mod sigur, ai fler atunci când 
vine vorba să descoperi tinere talente! 

— Mulţumesc. Sper s-o fac şi în continuare, şopti el. Te-a 
interogat Trish după ce am plecat din încăpere? 

— Sigur că da. 

— Şi ai reuşit să-i faci față? 


— l-am spus că, de îndată ce ajung înapoi în Anglia, o să 
divorțez de Roberto. 

Rosanna își întoarse faţa și se uită pe fereastră. 

— ...Chiar aşa? întrebă Stephen, uimit. 

— O, da! Am de gând să fac asta neapărat, răspunse 
Rosanna, dând din cap. 


CAPITOLUL 40 


Stephen conduse Jaguarul pe drumul de ţară care ducea la 
The Manor House. La un moment dat, îi aruncă o privire 
Rosannei și descoperi că ea îşi frângea mâinile. 

— Trebuie să înveţi să-ți controlezi emoțiile, pe cuvânt! Sunt 
sigur că Nico e bine, spuse el cu blândeţe. Abi te-ar fi sunat dacă 
n-ar fi fost așa. 

— Desigur că totul e bine. Nu fac decât să exagerez din nou, 
știu. 

Opriră în faţa casei, iar Abi deschise ușa de la intrare. Nico 
stătea în picioare, lângă ea. 

În clipa în care Rosanna ieși din mașină, ochii lui Nico se 
înseninară. 

— Mamma! Mamma! 

Întinse mâinile spre ea, iar Rosanna alergă la el și-l luă pe sus, 
îmbrăţişându-l strâns. 

— Bună, dragul meu, ai fost băiat cuminte? 

— Da, chiar a fost, de fapt. Ne-am distrat de minune, nu-i 
aşa, Nico? 

— Cu siguranţă că arată bine, spuse Rosanna sărutându-l pe 
creștet. 

— Vezi, am reuşit să nu-l schilodesc, să nu-l sufoc sau să-l 
electrocutez! exclamă Abi trăgându-şi nasul și prefăcându-se 
rănită, iar apoi se întoarse spre Stephen. Trebuie să începi să-ți 
pui la punct femeia, pe cuvânt! S-ar putea să nu mă mai joc de-a 
doica dacă nu vrea să aibă încredere în mine! 

— lartă-mă, Abi, e prima oară când am plecat de lângă el mai 
mult de câteva ore! 

Cele două femei porniră către casă împreună cu Nico, în timp 
ce Stephen scotea bagajele din mașină. 

— Să ştii că Nico n-a avut nici o problemă, Rosanna! Te-ai 
simţit bine? 

— Da. Amândoi ne-am simţit. Trebuie să vezi ce-am adus cu 
mine. 

Abi se uită în urmă la Stephen, care se lupta cu un maldăr de 


sacoşe și de valize. 

— Tot New Yorkul, după cât se vede! 

— Poţi să aduci sacoşele în salon, Stephen? Ca să-i dau 
cadourile lui Nico! strigă Rosanna. 

— În slujba ’mneavoastră, coniță, răspunse el, scoțându-şi de 
pe cap o şapcă imaginară. 

După o jumătate de oră, cei trei beau ceai şi-l priveau pe Nico 
jucându-se cu un Mickey Mouse de pluș şi cu un Chevrolet în 
miniatură. 

— O să-l strici pe copilul ăsta dacă n-ai grijă, Rosanna! o certă 
Abi. 

— Îmi place să-l răsfăţ câteodată, răspunse ea mângâindu-l 
pe părul negru. 

— l-ai spus lui Abi despre marea ta decizie? o întrebă 
Stephen, care avea nevoie s-o audă vorbindu-i și altcuiva despre 
ea, ca s-o facă să fie reală. 

— Despre ce mare decizie e vorba? vru Abi să ştie. 

— O să divorţez de Roberto cât se poate de repede, răspunse 
Rosanna, încercând să pară nonșalantă. 

— Asta e o veste nemaipomenită! Cred că te-ai simţit foarte 
bine la New York! spuse Abi cu subînţeles. 

Telefonul sună, iar Rosanna traversă încăperea ca să 
răspundă în birou. Atunci când se întoarse, zece minute mai 
târziu, era palidă la faţă. 

— Veşti proaste, draga mea? întrebă Stephen, ducându-se 
imediat lângă ea. 

Rosanna încuviință din cap, apoi se aşeză. 

— Sora mea e foarte bolnavă. M-a întrebat dacă pot s-o ţin o 
vreme la mine pe fiica ei, Ella, pentru că nu e în stare să aibă 
grijă de ea. 

— Inţeleg. Câţi ani are Ella? 

— Cincisprezece. Luca o aduce aici peste două zile. 

— Biata de ea, oftă Stephen. 

— Da, aprobă Rosanna. N-am văzut-o de foarte mult timp, de 
când avea nouă sau zece ani. Acum e aproape femeie. 

— Cel puţin, o să-ți țină companie. Cât timp o să stea? întrebă 
Stephen. 


— Nu știu, Luca nu mi-a spus. Te-ar deranja să-i iei de la 
aeroport? 

— După cum am mai zis, sunt la dispoziția “mneavoastră. 

Stephen încercă să destindă atmosfera continuând să imite un 
șofer, însă Rosanna îl ignoră, pierdută în gândurile despre biata 
ei soră. Deşi Luca nu-i dăduse amănunte legate de starea 
Carlottei, Rosanna ştia că veştile nu erau bune. 

— Eu şi Luca am sperat că avea să-şi revină, dar, of... spuse 
ea, iar apoi o podidiră lacrimile. 

— Îmi pare atât de rău, Rosanna! spuse Abi. Ce vești 
groaznice te-au întâmpinat la întoarcerea acasă! Aș vrea să pot 
să mai rămân și să ajut în vreun fel, dar, din păcate, trebuie să 
mă întorc la Londra. Cartea mea o să fie publicată în două 
săptămâni. Desigur că sunteți amândoi invitaţi la petrecerea de 
lansare, dar înțeleg dacă nu reuşiţi să veniți. O, iar în cazul în 
care Luca e încă aici, spune-i că e și el invitat, adăugă ea. 

Abi merse să-și adune lucrurile. Stephen şedea tăcut, 
studiind expresia gravă de pe faţa Rosannei. Întinse mâna spre 
ea. 

— Îmi pare rău, draga mea, nu știu ce aş putea face sau 
spune ca să te ajut! 

— Din ce mi-a spus Luca, sora mea vrea ca Ella să fie departe 
de ea, ca să nu trebuiască să-și vadă mama stingându-se. Nu 
vrea să mă vadă nici pe mine, adăugă Rosanna oftând. Nu 
reușesc să nu mă simt rănită. 

— Sunt sigur că are motivele ei. Dar are încredere în tine, 
având în vedere că-și lasă fiica în grija ta. 

— Da, răspunse Rosanna, înseninându-se puţin, bănuiesc că 
are. 

După câteva minute, îşi luau rămas-bun de la Abi. 

— La revedere, draga mea Rosanna! Mulţumesc pentru tot. 
lar dacă ai nevoie să vorbeşti cu cineva, ştii unde mă găsești. O, 
şi transmite-i dragostea mea lui Luca! 

Abi porni motorul şi plecă, făcându-le cu mâna. 


Peste două zile, Rosanna își petrecu dimineața curățând casa 
de sus până jos. Făcea asta ori de câte ori era tensionată. Nico o 


urma, târând după el un pămătuf de şters praful, mare, de pene. 

— Verișoara ta vine azi să ne vadă, Nico! O cheamă Ella. Poţi 
spune „Ella”? 

— Lala, repetă Nico pe când Rosanna înfoia pernele într-unul 
dintre dormitoarele pentru oaspeţi, iar apoi aşeză o vază cu flori 
pe pervaz. 

— Ella, repetă Rosanna. 

— Lala, ciripi Nico. 

— Aşa, totul e gata. Ce-ar fi să mergem jos și să mâncăm de 
prânz? 


Mai târziu în după-amiaza aceea, pe când Nico dormea, 
mașina lui Stephen parcă în fața casei. Rosanna privi de la 
fereastra salonului cum Luca se dădea jos din maşină și 
deschidea ușa din spate. O tânără își făcu apariția. Era înaltă și 
subțire ca o trestie, cu o coamă de păr des şi închis la culoare. Ea 
și Luca se îndreptară spre casă, iar Rosanna fugi să deschidă uşa 
de la intrare. 

— Luca, Ella... ce bine-mi pare să vă văd pe amândoi! 

ÎI îmbrăţișă pe Luca şi-şi sărută nepoata pe obraji. Fata îi 
aruncă mătuşii ei o privire neliniștită. Era palidă la faţă, fapt 
care făcea ca ochii aceia închiși la culoare să pară și mai mari. 

— Come va, mătuşă Rosanna? Îţi mulțumesc că mă găzduieşti, 
spuse Ella în italiană, reușind să-şi aştearnă pe față un surâs 
vag. 

Zâmbetul acela i se păru cunoscut Rosannei. Cu toate acestea, 
nu-i amintea de Carlotta. Alungând acel gând, Rosanna o 
cuprinse pe Ella cu braţul pe după umeri şi o conduse înăuntru. 

— Cum aţi călătorit? 

— O, a fost interesant! N-am mai zburat cu avionul până 
acum. Îmi place foarte mult să zbor! 

— Cred că ţi-e foame. Am nişte scones și nişte gem, ca să te 
saturi până la cină. 

— Scuză-mă, dar ce sunt scones astea? întrebă Ella pe când 
Rosanna o conducea în salon, iar Luca și Stephen le urmau. 

— Sunt niște prăjiturele englezești. Cred că o să-ți placă. Stai 
aici împreună cu Luca şi eu mă duc să fac cafea și să aduc nişte 


sconcs. 

— Mulţumesc, mătușă Rosanna! 

— Spune-mi Rosanna! „Mătuşă” mă face să mă simt bătrână. 

Rosanna îi zâmbi şi ieşi din încăpere, întrebându-se de ce o 
făcea nepoata ei să se simtă stânjenită. Stephen o urmă în 
bucătărie. 

— Ella pare foarte drăguță, deși n-a vorbit prea mult în 
mașină. Nu-mi dau seama de cât de multă engleză ştie. Însă 
pare uşor copleșită, comentă el luând o scone de pe farfurie și 
mușcând din ea. 

— Sigur că e. N-a ieșit niciodată din Napoli. Ce să mai 
vorbim de călătoria peste mare, într-o țară ciudată, ca să 
locuiască împreună cu mătușa ei, pe care n-a mai văzut-o de ani 
de zile. Vreau s-o ajut să se acomodeze, să se simtă ca acasă. 
Măcar atât pot face pentru Carlotta! 

— Ştii, spuse Stephen  mestecând, contemplativ, din 
prăjiturică lui, îmi aminteşte de cineva. 

— De cine? vru să știe Rosanna. 

— De tine, prostuţo. Îmi aminteşte de tine. 

„Desigur, asta era, de asta pare zâmbetul fetei atât de 
cunoscut!” se gândi ea. 

— Te rog să duci prăjiturelele astea în salon, înainte să le 
mănânci pe toate! îl certă Rosanna pe un ton afectuos. 

— Ei, cred că ar fi mai bine să plec. Tu trebuie să vorbeşti cu 
Luca şi cu Ella, draga mea. O să te las în pace. 

— Vii mâine la cină? 

— Minunat! răspunse el, sărutând-o pe Rosanna pe creştet și 
ieșind din încăpere. 

— Salut, Rosanna! 

Ella intră în bucătărie păşind atât de încet, încât Rosanna n-o 
auzi. 

— Salut, Ella, aduc cafeaua chiar acum! 

— Am venit să-ți spun doar că vreau să merg să dorm, dacă 
nu te deranjează. Sunt foarte obosită. 

— Dar nu ţi-e foame? Vrei să iei cina cu noi, mai târziu? 

Ea clătină din cap. 

— Nu, mulţumesc. Buona notte, Rosanna! 


— Noapte bună, Ella! 

Fata se întoarse şi ieși din încăpere. Exista ceva atât de 
vulnerabil în ea, era atât de singură, încât Rosannei i se puse un 
nod în gât. 


— Cred că ştie că maică-sa moare, Luca, comentă Rosanna pe 
când erau amândoi așezați la masa din bucătărie şi mâncau. 

— Poate, însă Carlotta a refuzat să vorbească cu Ella despre 
boala ei sau despre viitor. 

— Cât mai are Carlotta? 

Luca îşi puse furculița jos şi clătină din cap. 

— Nu știu, Rosanna, dar nu mult. Spiritul i se frânge. Şi are 
dureri foarte mari. 

— Atunci, Ella trebuie să se întoarcă acasă cât de curând, 
înainte să fie prea târziu. 

— Nu, Rosanna. Carlotta nu vrea asta. Și-a luat rămas-bun de 
la fiica ei. 

— Dar cum rămâne cu Ella? se îngrozi Rosanna. N-are 
dreptul să aleagă ce ar vrea să facă? 

— Carlotta a luat o decizie şi crede că e cea mai bună. 

— Şi ce se întâmplă după ce moare? 

— Am o scrisoare de la Carlotta pentru tine și cred că o să-ţi 
explice lucrurile mai bine decât o pot face eu. Ţi-o dau după 
cină. Acum, te rog, ar trebui să mâncăm nutrind gânduri mai 
bune. Cum a fost la New York? 

— A fost bine... şi rău, răspunse Rosanna ciugulind din 
cartofii copți de pe farfurie. Stephen a fost minunat, dar am 
întâlnit câteva persoane care îi cunosc pe Roberto și pe amanta 
lui, Donatella Bianchi. 

Luca ridică din sprâncene. 

— E cu ea din nou? 

— Da. 

— Se merită unul pe celălalt. Sunt făcuţi din același aluat. 

— Asta e exact ce-a zis și Trish: că sunt făcuți unul pentru 
celălalt. 

— Trish? 

— Scuze, soția clientului din New York al lui Stephen. Cei doi 


îi cunosc bine pe Donatella şi pe Roberto. A fost un pic ciudat la 
început să stau de vorbă cu Trish, dar cred că, de fapt, e o 
persoană plăcută. Soţul ei e un miliardar care are o minunată 
colecţie de artă. M-a dus într-o încăpere foarte mică, în care 
ținea un desen extraordinar cu Madonna, povesti Rosanna 
arătând cu mâinile mărimea acestuia. El mi-a spus că desenul a 
fost făcut de Leonardo da Vinci și că a plătit câteva milioane de 
dolari pe el. 

— Chiar așa? se miră Luca, făcând apoi o pauză și reluând: 
Unde a găsit desenul? 

— Nu ştiu. Mi-a spus că e un secret, deci bănuiesc că n-ar fi 
trebuit să-ți spun. Poate că ştie Stephen. Poţi să-l întrebi. De ce? 

— O, răspunse Luca, eram și eu curios... 


Suspiciunea ivită în mintea lui Luca începu să crească pe 
parcursul serii. Se retrase devreme și se duse în camera lui, 
nerăbdător să-și pună gândurile în ordine: Donatella, prietenă 
cu colecționarul de artă, un desen mic cu faţa Madonnei, care 
amintea de stilul lui Leonardo... oare ar fi putut să fie același, 
sau era doar o coincidenţă? 

În dimineaţa următoare, pe când Ella şi Rosanna şedeau în 
bucătărie şi luau micul-dejun împreună cu Nico, Luca se duse la 
birou. Căută prin carneţelul cu adrese al surorii lui, găsi 
numărul de telefon de la galeria lui Stephen și-l formă. 

— Stephen, sunt Luca Menici! Scuză-mă că te deranjez cu o 
întrebare care poate părea ciudată, dar Rosanna mi-a vorbit 
aseară de un desen cu Madonna, pe care îl are clientul tău din 
New York. 

— Chiar așa? Se presupunea că nu trebuie să vorbească 
despre el, răspunse Stephen cu severitate. 

— N-ar spune nimănui altcuiva, Stephen. Nu te neliniști. Dar 
de ce trebuie să fie secret? 

— O, mulți dintre colecţionarii de artă preferă să nu bată toba 
despre lucrările lor cele mai valoroase. Furtul de artă e o 
problemă majoră în ziua de azi. 

— Ştii cumva de unde a cumpărat clientul tău desenul acela? 

— Da, dar aş încălca principiul confidenţialității dacă ți-aş 


spune, Luca. 

— Stephen, te rog, e foarte important să aflu! Ai cuvântul 
meu că n-o să spun nimic. 

— De la un cunoscut negustor de artă italian, pe care îl 
chema Giovanni Bianchi. De ce întrebi, Luca? 

La capătul celălalt al firului, Luca închise ochii și clătină din 
cap, nevenindu-i să creadă. 

— Luca, eşti acolo? 

— Da. Stephen, trebuie să vorbim! E o chestiune de mare 
importanţă! 

— Vin la cină în seara asta. Dacă ajung mai devreme, putem 
sta de vorbă în timp ce Rosanna îi face baie lui Nico. 

— Bine, dar nu vreau să ştie Rosanna. 

— Bineînţeles. La revedere, Luca! 

Luca puse jos receptorul, se întoarse în bucătărie și încercă să 
uite că țara și iubita lui biserică fuseseră, probabil, lipsite de o 
comoară nepreţuită, luată chiar de sub nasul lui. 


CAPITOLUL 41 


Ceva mai târziu în acea după-amiază, pe când Nico şi Ella se 
odihneau, Rosanna se așeză la masa din bucătărie şi citi 
scrisoarea pe care Luca i-o înmânase din partea Carlottei. 


Vico Piedigrotta, 
Napoli 


Draga mea Rosanna, 

Îti mulțumesc din suflet că o ţii la tine pe Ella. Pentru mine e o 
mângâiere să ştiu că ea e în Anglia, cu tine, departe de ceea ce se 
întâmplă cu mama ei. Luca ţi-a spus despre boala mea şi acum ştii că 
mi-a mai rămas foarte puțin timp de trăit. lartă-mă, Rosanna, că n-am 
vrut să te văd; atunci când moartea vine pe nepusă masă, n-ai cum să 
alegi, însă singura mea consolare în privința morții ăsteia lente stă în 
faptul că pot s-o organizez aşa cum doresc. Şi nu vreau să văd pe 
nimeni. În curând o să plec într-un loc în care e pace. La scurt timp, 
Luca o să mi se alăture şi o să mă ajute să trec prin ultimele mele zile. 

Dacă ai impresia că n-am făcut eforturi să comunic cu tine în 
ultimii câțiva ani, că ţi-am ignorat ofertele generoase de a veni şi a sta 
cu tine în Anglia, te rog să mă ierți. Nu pot să-ți explic de ce. Vieţile 
noastre s-au dovedit a fi atât de diferite şi, dacă e să fiu cinstită, am 
simțit, probabil, că a mea era mai grea în comparație cu a ta. lată, am 
spus-o. lar într-o bună zi, dacă soarta o să hotărască astfel, poate că o 
să afli întregul adevăr şi atunci o să înţelegi. 

Rosanna, s-ar putea să te întrebi de ce vreau ca Ella să stea departe 
de mine. Inima îmi spune că aşa e cel mai bine, că nu trebuie s-o mai 
vadă pe mama ei suferind. Știu că o să fii bună cu ea. Fiica mea o să fie 
foarte supărată o vreme, însă e tânără şi sunt sigură că o să-și revină 
în timp, cu ajutorul dragostei tale. 

Sunt două lucruri pe care ți le cer. După ce mor, nu vreau ca tu sau 
Ella să veniţi la înmormântare. O să fiu îngropată în linişte, condusă 
pe ultimul drum doar de tata şi de Luca. Al doilea lucru e că nu vreau 
ca Ella să se întoarcă la Napoli după moartea mea şi sper că n-o să ți se 
pară că-ți cer prea mult. Aş vrea ca ea să rămână cu tine, în Anglia. 


Dacă s-ar întoarce aici, viața ei n-ar fi decât o reiterare a vieții mele. 
Ella merită mai mult. E un copil deosebit. Cere-i să-ți cânte într-o zi. 

Așadar, îi las viitorul în mâinile tale. Am pus deoparte nişte bani 
şi, după ce mor, avocatul meu o să ti-i trimită, pentru ca suma 
respectivă să contribuie la întreținerea ei. Îți mulțumesc în avans 
pentru grija față de Ella. Ştiu că o să faci ce-i mai bine pentru ea. 

Rosanna, te rog să nu te superi că spun asta, însă mă bucur că l-ai 
părăsit pe Roberto. E un om distructiv şi, oricât de mult l-ai iubi, nu-ți 
poate aduce decât durere. Unii oameni aşa sunt făcuți. Luca mi-a spus 
că acum ai alături un om bun, căruia îi pasă de tine şi care te tratează 
aşa cum trebuie. 

În cele din urmă, nu-l lăsa pe Roberto să-ți răpească talentul. Te-ai 
născut ca să cânți! TREBUIE să cânți. 

Rămâi cu bine, Rosanna. 

Ti amo, 

Sora ta, Carlotta 


Rosanna scăpă scrisoarea din mână și începu să plângă. 

— Rosanna, Rosanna! 

Se uită în sus și văzu că Ella o privea, plină de îngrijorare. 

— Am venit să-ți spun că s-a trezit Nico, o anunţă Ella. Te 
simţi bine? Ce e-n neregulă? întrebă fata, aruncând o privire la 
scrisoarea de pe jos. 

Rosanna o ridică repede. 

— lartă-mă, Ella! Am... 

— E o scrisoare de la mamma, în care îţi spune că moare, aṣa- 


Rosanna văzu durerea din ochii frumoşi ai Ellei. 

— Ştiu de ce sunt aici, în Anglia, cu tine. Trebuie ca mamma 
să poată muri fără ca eu s-o văd. Știu că mi-am luat rămas-bun 
de la ea. Eu... 

Umerii Ellei se cutremurară și începu să plângă. 

— Da, Ella, şi-mi pare atât de rău! 

Rosanna se duse la ea, o luă în braţe și plânseră împreună. În 
cele din urmă, o duse la canapea, o așeză și-i netezi părul, 
descoperindu-i fața. 

— Ştiu cât de greu trebuie să-ți fie, spuse ea în italiană, pe un 


ton blând. Dar asta vrea mama ta. 

— Dar nu e şi ceea ce vreau eu, răspunse Ella cu voce 
sugrumată. 

— Ştiu, dar mama ta doar încearcă să te scutească de durere. 
Nici pe mine nu vrea să mă vadă. 

— Dar are nevoie de mine, e singură, gemu Ella. 

— Nu. Mâine Luca pleacă înapoi şi o să stea cu ea. Sunt 
foarte apropiați, iar ea îl vrea pe el. 

— Şi cum rămâne cu mine? Cu viitorul? întrebă Ella 
clătinând din cap. Ce mă fac fără mamma? 

— Cara, ea s-a îngrijit de tine, te rog să nu te îngrijorezi! 
Deocamdată o să stai aici, împreună cu Nico şi cu mine. Știu că 
e dificil şi ciudat, dar o să devină mai ușor cu timpul, crede-mă. 
O să ne facem propria noastră mică familie. O să am grijă de 
tine. 

— Dar... tu vrei să stau aici, cu tine? La urma urmei, de-abia 
mă cunoşti! 

— Cara, e o prostie să spui așa ceva! Eşti nepoata mea și te 
iubesc, Ella. Şi mă simt foarte singură fără nici un tovarăș, în 
casa asta mare. O să-mi ţii companie şi văd deja că Nico te 
adoră. Pe cuvânt că suntem amândoi foarte fericiţi că eşti aici, cu 
noi, Şi o să ne ajutăm una pe cealaltă să trecem peste asta, nu? 

Ella dădu din cap în semn că era de acord. 

— Si, 

Rosanna o strânse în braţe cu putere. 

— Haide să mergem sus înainte ca fiul meu să creadă că l-am 
abandonat! spuse ea ridicându-se și luând-o pe Ella de mână. 
Vii cu mine? 

— Îţi mulțumesc că ești atât de bună cu mine, spuse Ella 
zâmbindu-i, recunoscătoare. 


— Zici că ai descoperit ceea ce crezi că e desenul lui St Regent 
într-o criptă dintr-o biserică, la Milano? 

Luca dădu din cap în semn că da, uitându-se la fața 
neîncrezătoare a lui Stephen. 

— Ştiu că e o coincidenţă extraordinară, însă chiar așa stau 
lucrurile. 


— Bun, spune-mi din nou povestea și ia-o uşor. 

Luca îi povesti cum descoperise desenul și potirul de argint și 
cum Donatella Bianchi i le dăduse soţului ei ca să le evalueze. 

— Deci ţi-a spus că potirul de argint valora foarte mult, iar 
desenul, mai nimic? întrebă Stephen. 

— Da. 

— De ce n-ai cerut o altă opinie? 

— Eu şi preotul ne aflam într-o poziţie dificilă. Ştiam că dacă 
le spuneam și altora despre descoperire, era puţin probabil ca 
banii să se întoarcă la biserica noastră. Ar fi fost înghițiți imediat 
de cuferele Vaticanului, iar noi aveam nevoie urgentă de 
fonduri pentru restaurare. Așa încât don Edoardo, preotul 
bisericii, a fost de acord ca Giovanni Bianchi să vândă potirul. 
Apoi Donatella a spus că ar fi vrut să cumpere desenul cu 
Madonna, pentru că se ataşase mult de el. Ne-a dat trei milioane 
de lire în schimbul lui și a făcut o donaţie mare la fondul de 
restaurare, povesti Luca, clătinând din cap. Am avut încredere 
în ea, Stephen, şi aveam nevoie de bani. Dacă aș fi ştiut 
adevărul... 

Stephen expiră cu putere. 

— Dacă într-adevăr e acelaşi desen, atunci aţi fost victimele 
celei mai incredibile înșelătorii! Luca, nu ştiu dacă e vreo alinare 
în asta, însă nu ești primul şi nici ultimul. Peste tot în lume 
există negustori și colecționari lipsiți de scrupule. De multe ori 
se întâmplă așa: negustorul descoperă o pictură valoroasă şi ştie 
că, dacă le spune autorităţilor, acestea o s-o pretindă ca pe un 
tezaur național şi o s-o expună într-o galerie publică de artă, iar 
el n-o să obţină mare lucru pentru strădania lui. Cu toate astea, 
dacă reuşeşte să găsească un cumpărător privat, atunci, aşa cum 
ai văzut, răsplata poate fi excepţională. Cred că cel puţin o 
treime dintre picturile cele mai valoroase din lume sunt ascunse 
în seifuri secrete, pe tot globul. 

— Nu-mi vine să cred că eu şi don Edoardo am fost atât de 
naivi! 

— Deloc. N-aveaţi de unde să ştiţi că femeia aceea mintea. În 
orice caz, înainte de a merge mai departe, trebuie să descoperim 
dacă e vorba despre acelaşi desen. 


— Sper sincer că mă înșel și că nu e decât o coincidenţă. Dacă 
ne-au furat desenul, nu numai nouă, ci şi Bisericii și Italiei, 
atunci... spuse Luca clătinând din cap, deznădăjduit. 

— Da, haide să vedem mai întâi dacă e vorba despre același 
desen și să pornim de-acolo. 

— Ai vreo idee cum am putea face asta, Stephen? întrebă 
Luca. 

— Ultima dată când l-am văzut pe John St Regent, i-am spus 
că aş vrea să examinez desenul mai în detaliu. Are încredere 
absolută în mine, oftă Stephen. Cel puţin până acum, n-a avut 
nici un motiv de îndoială. 

— Stephen, serios vorbind, nu trebuie să te compromiţi! 

— Te asigur că n-o s-o fac, dar sunt pregătit să examinez, să 
autentific desenul şi să fac o fotografie pentru tine pe parcursul 
procesului. Dar dacă desenul e cel pe care l-ai găsit tu, o să 
trebuiască neapărat ca numele meu să nu fie pomenit cu nici un 
preţ. Discreţia e adevărata miză în profesia mea. 

— Desigur! N-am nici o idee ce aş face dacă e același desen, 
dar cel puţin trebuie să ştiu adevărul. Mulţumesc, Stephen! 

— Nici o problemă. Sunt la fel de nerăbdător ca și tine să 
descopăr adevărul. 

— Când te duci la New York? 

— Nu în următoarele două luni, din păcate. Sunt foarte 
ocupat la galerie. Cel mai devreme, plec la New York la 
începutul lui decembrie. Oricum, ar fi mult prea bătător la ochi 
dacă m-aş întoarce să văd desenul atât de repede. Mai am un 
client la New York, unul care are nevoie să-i autentific o pictură. 
În felul ăsta, pot împuşca doi iepuri deodată. Îţi sugerez ca 
deocamdată să laşi la o parte povestea asta. 

— O să încerc, dar... 

Văzând că Rosanna și Ella intrau în salon, Stephen își duse 
degetul la buze. 


Rosanna se urcă în pat şi se cuibări în braţele lui Stephen. 

— Sunt atât de obosită! se plânse ea căscând şi întinzându-se 
cât mai confortabil. 

— Ella părea mai înseninată în seara asta, comentă Stephen. 


— Am vorbit astăzi cu ea. Ştie despre Carlotta — că e pe 
moarte și că și-a luat rămas-bun de la ea. Carlotta mi-a scris o 
scrisoare. O, Doamne, Stephen, e unul dintre cele mai tragice 
lucruri pe care le-am citit vreodată! 

— Îmi pare atât de rău, draga mea! exclamă el trăgând-o mai 
aproape. lar tragedia constă în faptul că sora ta e atât de tânără! 
Viaţa asta chiar că n-are nici o logică, nu-i aşa? Loterie pură! 

— Aşa e. Carlotta vrea ca Ella să rămână aici, cu mine. 

— Ştiu. 

— Adică să locuiască permanent aici după ce moare Carlotta. 

— Înţeleg. Și cum ți se pare? 

— Desigur că mă bucur să îndeplinesc dorința surorii mele. 
Aminteşte-ţi că Ella are aproape şaisprezece ani. În doi ani, o să 
vrea să plece la colegiu sau la universitate. Apropo de asta, dacă 
rămâne aici, o să trebuiască să întreb la şcolile din jur de un 
profesor de engleză, care s-o mediteze. Cunoaște lucrurile de 
bază, dar are nevoie de ajutor dacă trebuie să urmeze școala aici. 

— Da, fu de acord Stephen, mângâindu-i părul cu blândețe. 
Dar, draga mea, fă-ți griji mâine în legătură cu asta! 

— A, şi încă un lucru, spuse ea stingând lumina și 
pregătindu-se să doarmă, ştii un avocat bun? 

— Da, bineînţeles. 

— Trebuie să-mi dai numele lui. Vreau să încep procedurile 
de divorţ. 

— Astea chiar că sunt veşti bune! se bucură Stephen, 
sărutând-o pe creştet. Draga mea... 

— Da? întrebă Rosanna. 

— Dacă divorțezi de Roberto, cum ţi se pare ideea de a te 
căsători cu mine la un moment dat? 

— Eu... Nu pot să divorţez mai întâi de Roberto? 

— Sigur că da. Voiam doar să ştiu dacă e o posibilitate. 

— Este, caro. Noapte bună, încheie ea discuţia, mângâindu-i 
obrazul cu blândeţe. 


In dimineața următoare, înainte să plece la Napoli, Luca se 
duse în salon și formă numărul lui Abi, la Londra. Era agitat. 
Nu mai vorbiseră din ziua în care se despărţiseră în chip atât de 


dureros la The Manor House. 

— Alo? răspunse ea cu voce adormită. 

— Abi, sunt Luca! 

— Luca, dragule, ce faci? spuse ea pe un ton cald, îngrijorat, 
iar Luca răsuflă ușurat la gândul că nu era supărată pe el. 

— Sunt... bine. lartă-mă că nu te-am sunat mai devreme, 
lucrurile au fost complicate pe-aici. 

— Nu-ţi face griji! M-ai sunat acum, asta-i tot ce contează. 

— Am vrut să-ţi spun că o să fiu plecat pentru câteva 
săptămâni. O însoțesc pe Carlotta la spitalul unei mănăstiri de 
pe lângă Pompei. O să rămân acolo cât timp o să fie necesar. 

— Sigur că da. E atât de îngrozitor! Biata Carlotta și bietul de 
tine! Cum te simţi? 

— Devastat, Abi, așa cum îți poţi imagina, dar trebuie să-mi 
adun puterile de dragul surorii mele. O să aibă nevoie de tot ce 
pot să-i dau. 

— E norocoasă că te are! 

— O să te caut după ce... o să se termine. 

— Da, răspunse Abi în şoaptă. Dar, Luca, nu putu ea să nu 
întrebe, ţi-e dor de mine? 

El îşi reaminti de zilele minunate de vară, când râseseră şi se 
iubiseră. Apoi se gândi la ceea ce avea de înfruntat în 
săptămânile următoare. 

— Mai mult decât o să știi vreodată. Ciao, cara! 


CAPITOLUL 42 


— Doamnă Rossini, o să fiți mulțumită să aflaţi că soţul 
dumneavoastră nu contestă divorțul. 

— O, răspunse Rosanna cu tristeţe, fiindcă, în adâncul 
sufletului, sperase că el avea s-o facă. 

— Întrucât divorțaţi din cauza adulterului, iar domnul 
Rossini nu contestă motivul, putem cere imediat o hotărâre 
provizorie de divorţ. 

— Ce se întâmplă cu The Manor House? 

— După cum aţi spus, el a cumpărat casa pentru 
dumneavoastră, iar numele vă este deja înscris în actele de 
proprietate. Domnul Rossini păstrează casa de la Londra, aşa 
cum i-ați propus. O să continue să vă plătească o sumă 
generoasă în fiecare lună, până când vă recăsătoriți. A fost de 
acord să depună două sute cincizeci de mii de lire sterline într- 
un fond pentru Nico, administrat de terți până când fiul 
dumneavoastră împlinește douăzeci și unu de ani. Pe lângă asta, 
o să suporte costurile educaţiei lui Nico, enumeră avocatul, care 
apoi făcu o pauză, după care reluă: Chiar cred că ar fi trebuit să 
cereți o sumă în bani lichizi pentru dumneavoastră, doamnă 
Rossini. Soţul dumneavoastră e un om foarte bogat și... 

— Nu. Am mai discutat despre asta. Nu vreau decât casa şi 
bani pentru ca eu și Nico să trăim confortabil, răspunse Rosanna 
pe un ton categoric. 

— E decizia dumneavoastră. 

— A... întrebat ceva în legătură cu dreptul de a-și vedea fiul? 

— Nu. Doamnă Rossini, am sentimentul că soțul 
dumneavoastră e la fel de doritor să se separe ca și 
dumneavoastră. Ceea ce nu-l oprește să ceară în viitor dreptul 
de a-şi vedea fiul. Trebuie să știți asta. 

— Ce se întâmplă cu lucrurile pe care încă le mai am în casa 
de la Londra? 

— Încă aveţi o cheie, nu? 

— Da. 

— Puteţi să le luaţi oricând doriți. Domnul Rossini locuiește 


la New York acum, deci e arareori acolo. Dar dacă nu doriţi să-l 
vedeţi, sunați şi verificaţi înainte să mergeţi, îi propuse avocatul. 
Dacă toate divorțurile ar fi ca al dumneavoastră! Domnul 
Rossini a fost extrem de înțelegător. 

— E înţelegător pentru că de-abia așteaptă ca eu și Nico să 
ieşim din viața lui, conchise Rosanna ridicându-se în picioare. 
Mulţumesc pentru ajutor! 

— Bun. Dacă termenii divorțului vi se par satisfăcători, o să-i 
scriu avocatului soțului dumneavoastră şi o să aranjăm lucrurile 
foarte repede. La revedere, doamnă Rossini! 

Rosanna ieşi din biroul avocatului şi se îndreptă spre galeria 
lui Stephen, străbătând străzile aglomerate din Cheltenham. 

Stephen o primi în biroul din spate și o invită să se aşeze. 

— Cum a fost? Ce vrea soțul tău? 

— Nimic. Roberto a fost de acord cu tot. 

— Asta este o veste bună, nu? În două luni o să fii liberă, 
draga mea! De ce pari atât de nefericită? Am crezut că vrei asta! 

— Ai dreptate, vreau asta! răspunse Rosanna silindu-se să 
zâmbească şi uitându-se la ceas. Îmi chemi, te rog, un taxi? 
Trebuie să mă întorc. l-am spus Ellei că nu stau decât două 
ceasuri. 

— Da, desigur! 

Stephen căută numărul pe fişierul lui rotativ, îl formă şi 
comandă un taxi, apoi puse jos receptorul și o studie. 

— Eşti sigură că vrei divorțul ăsta, draga mea? 

— Da, Stephen, repetă ea. 

— Bine! Am o propunere: după ce mă întorc de la New York, 
ce-ar fi ca, de Crăciun, să mergem undeva împreună cu Nico și 
cu Ella? Cu toţii avem nevoie de o pauză. 

— Poate, dar trebuie să așteptăm și să vedem ce se întâmplă 
cu Carlotta. Luca mă sună în seara asta ca să-mi spună cum se 
simte. 

Rosanna zări taxiul apropiindu-se de galerie. 

— Să trec mai târziu pe la tine? întrebă Stephen. 

— Da, te rog! 

— Bine, draga mea! Ne vedem mai târziu. 


Paşii lui Luca răsunau pe coridorul rece, de piatră, al 
mănăstirii. Deschise ușa camerei Carlottei și, fără să scoată o 
vorbă, păşi spre pat. Se așeză şi luă mâna fragilă a surorii lui. 

— Ce face papa? murmură Carlotta, deschizând ochii. 

— Ai avut dreptate, spuse Luca, iar ochii îi sclipiră. 

— În legătură cu ce? 

— Papa a cerut-o în căsătorie pe signora Barezi, iar ea a 
acceptat. Se căsătoresc cât se poate de repede. Abia am aflat, la 
telefon. El ne-a cerut amândurora binecuvântarea. 

— l-ai dat-o? 

— Sigur că da. Eşti o fată deşteaptă, Carlotta! Se pare că 
planul tău a funcţionat. 

— Am ştiut că n-o să reziste singur, răspunse ea lăsând să-i 
scape un oftat de ușurare şi închizând ochii. 

— Am sunat şi în Anglia. Rosanna și Ella îţi trimit dragostea 
lor, spuse Luca așezându-se pe un scaun, lângă patul Carlottei. 
Rosanna părea foarte nefericită. 

— De ce? întrebă Carlotta, cu ochii închiși. 

— Pentru că Roberto a fost de acord cu divorțul. Nu-l 
contestă şi-i acordă soţiei lui tot ce i-a cerut. În două luni, sora 
noastră o să se elibereze de el, în sfârşit! 

Ochii ei se deschiseră. Luca observă că străluceau de o 
lumină pe care el n-o mai văzuse la ea de câteva zile. 

— Astea sunt vești bune! Rosanna ar trebui să se bucure! 

— Ştiu, dar cred că încă îl iubeşte. 

— O să-l uite, fu de părere Carlotta, încercând să se ridice în 
capul oaselor. Luca, aș vrea să mai faci încă ceva pentru mine. 
Poţi să-l suni pe avocatul meu ca să-i ceri să vină aici? Vreau să 
pun la punct câteva detalii. 

— E mai bine dacă-mi spui mie, iar apoi îl pot căuta eu. Ar fi 
prea obositor pentru tine. 

— Nu, spuse Carlotta, hotărâtă. Vreau să-l văd chiar eu! 


A doua zi, avocatul sosi la mănăstire. Carlotta insistă ca Luca 
să-i lase singuri. Ușa se închise, iar cei doi începură să discute. 
În cele din urmă, Carlotta îi înmână avocatului un plic. 

— Înţelegeţi că nu vreau să afle nimeni despre asta? Iar 


scrisoarea nu trebuie trimisă decât după moartea mea. 

— Înţeleg, signora, răspunse avocatul. 

— Vă rog să vă asiguraţi că scrisoarea e marcată 
„confidenţial” şi că e trimisă la Opera Metropolitană din New 
York. Cei de acolo o să ştie la ce adresă trebuie trimisă mai 
departe. 

— Fiţi fără grijă! Vă promit că o să vă îndeplinesc dorința. 

— Mulţumesc. 

După ce plecă avocatul, Carlotta se adânci înapoi în perne, 
epuizată. Fusese o decizie asupra căreia se chinuise luni de zile 
ca să ia o hotărâre. Nu voia să-i provoace durere surorii ei. Cu 
toate astea, simţea că el trebuia să știe, în cele din urmă. 
Divorțul iminent o ajutase să se hotărască. În curând, Roberto 
urma să afle că avea o fiică. lar ea putea să-şi găsească, în sfârşit, 
pacea. 


— Ai numărul meu de telefon de la New York. Dacă sunt 
probleme, sună-mă, spuse Stephen, sărutând-o pe Rosanna pe 
obraji. 

— N-o să am, răspunse ea. 

— Două săptămâni sunt prea mult ca să stau departe de tine, 
murmură Stephen ţinând-o strâns. 

— O să treacă repede. O să fii ocupat cu lucrul, iar eu o să mă 
pregătesc pentru Crăciun. Trebuie să pleci, caro, altfel pierzi 
avionul! 

Stephen urcă în mașină și porni motorul. 

— La revedere, Ella! La revedere, Nico! Ne vedem în curând! 

— Ella, te-ar deranja să ai grijă câteva ore de Nico? Trebuie 
să-mi iau câteva lucruri rămase în casa de la Londra. Avocatul 
mi-a scris că săptămâna viitoare ar fi potrivit, pentru că Roberto 
e la New York. Și ar fi mult mai ușor dacă m-aș duce singură. 

— Nu, sigur că nu! Ne descurcăm, zise Ella. 

— Numai dacă eşti sigură. Pot să mă duc sâmbătă, ca să nu 
lipseşti de la școală. 

— Sunt sigură. Nico o iubeşte pe mătuşica Lala, nu-i aşa? zise 
Ella, îmbrăţișându-l pe băieţel, care se făcu ghem de plăcere. 

— Mulţumesc, Ella! Îţi apreciez ajutorul. 


— Te simţi bine? o întrebă fata, observând expresia 
tensionată de pe faţa mătușii ei. 

— Da, sunt bine. 

Rosanna ieși din bucătărie şi se duse la birou ca să facă o listă 
cu lucrurile pe care dorea să le ia. 


În tren, în drum spre Londra, ca să nu se gândească la ceea ce 
avea de făcut în următoarele două ore, Rosanna se gândi la cât 
de bine părea să se adapteze Ella la noua ei viață. O înscrisese la 
o mică școală privată, dintr-un sat vecin. Cu ajutorul unui 
meditator, engleza Ellei se îmbunătăţise în ultimele două luni, 
iar fata începuse să-și facă prieteni noi. Materiile erau dificile 
pentru ea, dar profesorii o ajutaseră foarte mult, sprijinind-o cu 
ore suplimentare. Erau încrezători că engleza ei devenise 
suficient de bună ca ea să treacă niște examene chiar în acea 
vară. Dacă ar fi dorit să dea şi mai multe, spuseseră că era 
binevenită să rămână şi anul următor. Peste o săptămână, 
Rosanna și Nico aveau s-o vadă la concertul de colinde al școlii. 
Ella primise un solo și venise acasă cu ochii sclipind, 
nerăbdătoare să-i dea mătușii vestea cea bună. 

Rosanna ajunsese s-o placă foarte mult pe nepoata ei şi-i 
admira curajul şi tenacitatea. Cele două convorbiri săptămânale 
cu Luca despre starea Carlottei reprezentau un motiv de 
îngrijorare și se sfârşeau de obicei în lacrimi, însă în majoritatea 
timpului Ella părea că acceptase situaţia și se străduia să se 
acomodeze. Pentru Rosanna devenise reconfortant să-i poată 
spune fratelui ei cât de bine se descurca Ella. Știa că asta o ajuta 
pe Carlotta, care, spusese Luca, devenise inconștientă în 
ultimele două zile. Luca o avertizase pe Rosanna cu o seară în 
urmă că sfârşitul era acum aproape, dar îi spusese că sora lor 
era pregătită. 

Trenul opri în gara Paddington și Rosanna merse de-a lungul 
peronului ca să găsească o cabină telefonică. Cu mâinile 
tremurând, formă numărul casei din Kensington. Chiar dacă 
ştia că Roberto era la New York, voia să verifice. Linia sună 
două minute bune înainte ca ea să așeze receptorul în furcă, iar 
apoi îi ceru scuze, zâmbind, bărbatului care aştepta la rând. leşi 


din gară şi luă un taxi. 

— Campden Hill Road, vă rog! ceru ea. 

— Am înţeles, domnişoară! 

Chiar dacă știa că Roberto nu era acolo, inima începu să-i 
bată cu putere atunci când mașina intră pe Kensington High 
Street, coti la stânga şi se opri în faţa casei. 

— Şase lire, draga mea! 

Rosanna plăti șoferul şi ieşi din taxi. Rămase locului o clipă, 
privind casa albă, grațioasă. Inspiră adânc și urcă scara până la 
ușa din faţă. În vestibul, o împresură mirosul familiar, care 
fusese odată atât de mângâietor. Se simţi dintr-odată amețită și 
se lăsă pe treapta de jos. Respirația i se acceleră, iar ea încercă să 
şi-o controleze. 

„Haide, Rosanna”, îşi spuse ea, „ai nevoie doar de o oră și 
după aceea poţi pleca acasă!” 

Se ridică în picioare şi-şi căută lista în poşetă. Era foarte 
scurtă şi includea mai ales câteva fleacuri pe care le îndrăgise și 
pe care le cumpărase în călătoriile lor prin lume. Urcă scările 
casei cufundate în tăcere, voind să înceapă cu ce era mai greu. 
Deschise uşa dormitorului pe care îl împărțise cu Roberto şi 
intră. 

Totul era exact aşa cum fusese și înainte — până și fotografia 
ei se afla pe noptiera de lângă partea de pat a lui Roberto. 
Întreaga casă părea nelocuită. Rosanna se întrebă cât de des 
venise el acolo de când erau despărțiți. Poate că nu chiar 
niciodată, dar pe-aproape. Se duse la dulapul lung cât peretele 
şi îl deschise. Acolo, atârnate lângă hainele ei, se aflau câteva 
dintre costumele lui; lângă pantofii ei, ai lui, mai mari. Întinse 
mâna să scoată prima rochie, iar apoi se opri. N-o voia, nici pe 
aceea, nici pe vreuna dintre ele; avea destule acasă. Pe lângă 
asta, n-avea să le poarte niciodată - ar fi fost un memento mult 
prea dureros. 

Se trânti pe pat și-și luă capul în mâini. Acea revendicare a 
bunurilor nu fusese decât o scuză prostească, un motiv ca să 
pășească din nou în trecut. Însă acel gol, în primul rând 
sufletesc, constituia acum realitatea brutală, iar timpul nu mai 
putea fi dat înapoi. 


„Doar o oră, ca să-mi reamintesc cum a fost. Apoi trebuie să 
uit — pentru totdeauna”, se gândi ea. 

Rătăci prin casă, luând o copertă înrămată a programului din 
La Traviata, pusă în scenă la Covent Garden, nişte pahare de 
cristal cumpărate la Viena, un candelabru găsit în piața de 
vechituri din Paris. Le puse în geanta de voiaj pe care o adusese 
cu ea. Fiecare obiect evoca un moment deosebit, o anume stare. 
Retrăi bucuria, aruncându-se cu tot sufletul în trecut, negăsind 
nici o durere, doar plăcere. 

În salon se găsea o fotografie cu ei trei, chiar după ce se 
născuse Nico. Ochii ei erau vii, iar faţa, plină de strălucire. Se 
duse la oglinda care atârna deasupra şemineului şi-şi studie 
reflexia. Ştia că acum arăta altfel. Ochii îi erau trişti, lipsiţi de 
viaţă. 

— Te iubesc, Roberto! Orice ai făcut, o să te iubesc 
întotdeauna, întotdeauna, murmură ea pentru sine. 

Cobort la bucătărie și chemă un taxi ca s-o ducă la gară. În 
timp ce aștepta, aproape fără să se gândească, porni casetofonul 
aşezat la locul lui obişnuit, pe masă. Propria voce se auzi în 
încăpere, luând-o pe nepregătite. 

Închise ochii și ascultă. Apoi începu să cânte. Șoptit, ezitant la 
început, apoi câștigă încrederea dată de solitudine şi vocea ei o 
acoperi pe cea care venea din mașinărie. Cu ochii închişi, cântă 
„Sempre libera”, aria sfâşietoare a Violetei, din La Traviata, de 
parcă viaţa ei întreagă ar fi depins de asta. 

Când încheie, tăcerea fu covârșitoare. 

Apoi auzi pe cineva care aplauda. 

Deschise ochii şi bucătăria se învârti cu ea. Acolo, în fața ei, 
stătea Roberto. 


CAPITOLUL 43 


Rosanna n-avu idee cât timp rămaseră tăcuți amândoi, 
privindu-se unul pe celălalt. Faţa lui era mai plină, mai puţin 
colțuroasă decât şi-o amintea, iar corpul, mai masiv, însă era 
încă același Roberto, iar inima ei trădătoare începu să palpite. 

— Ciao, spuse el în cele din urmă. 

— Ciao! răspunse ea, înroşindu-se toată. N-am ştiut că eşti 
aici, adăugă, ridicându-se în picioare. Momentul la care visase, 
despre care știuse că avea să se întâmple, venise. Trebuie să plec. 
Îmi adunam nişte lucruri. 

— E încă locuinţa ta, cel puţin încă vreo două săptămâni, 
spuse Roberto ridicând din umeri. 

Nepăsarea aceea a lui, felul în care rămăsese atât de 
netulburat de faptul că o vedea după atâta vreme, îi sfâşie inima 
Rosannei. Încercă, disperată, să se adune. 

— Avocatul mi-a zis că ești la New York. 

— N-aveam în plan să fiu aici, dar am ajuns la Heathrow de 
la un concert la Geneva și zborul de New York are o întârziere 
de opt ore. E ceaţă la Heathrow şi m-am gândit să vin aici şi să 
dorm vreo câteva ore. 

— Nu vreau să te opresc, spuse ea dintr-odată. Tocmai 
plecam. 

— Te întorci la The Manor House? întrebă el. 

— Da. Vine un taxi să mă ia. 

— Ce face Nico? o întrebă Roberto, privind-o intens. 

— Bine. 

— Probabil că a crescut mult de când nu l-am mai văzut. 

— Da, răspunse ea, cât putu de detaşată. 

— Intenţionezi să te întorci pe scenă? 

— Nu. 

— Ar trebui. 

— Trebuie să am grijă de copilul tău, îţi aminteşti? 

— Desigur. Îmi cer scuze! Îmi amintesc ce sentimente 
puternice aveai în legătură cu asta. 

Ea nu mai putea să suporte. 


— Trebuie să plec, spuse, îndreptându-se spre ușa bucătăriei, 
în dreptul căreia se oprise el. Scuză-mă! 

Roberto nu se clinti din loc. 

— Lasă-mă să trec! Lasă-mă să trec! 

Încercă să-l lovească, dar el o apucă de cot, ca s-o oprească. 

— Opreşte-te, Rosanna, opreşte-te! 

— Lasă-mă să trec... lasă-mă... bâigui ea, dar, în ciuda 
strădaniei de a se abţine, lacrimile începură să-i curgă pe obraji. 
N-ar fi trebuit să fii aici! N-ar fi trebuit să fii aici! repetă ea, 
isterică. 

— Rosanna, cara, îmi pare rău! Te rog, nu plânge! Nu pot să 
te văd plângând! 

Roberto îi eliberă cotul şi o luă în braţe. 

Rosanna rămase încordată preţ de câteva secunde, dar apoi 
corpul ei abandonă lupta și se relaxă, lipit de al lui. Ea continua 
să plângă cu suspine. O mângâie pe păr, cu blândețţe. 

— Te rog, iartă-mă! M-am purtat ca un nesimţit atunci, îmi 
pare rău. Ştii că e felul în care încerc să fac față stresului, 
principessa! 

Vocea care o chema pe numele de alint, mirosul lui familiar şi 
braţele care o strângeau fură de nesuportat. Cu un efort imens, 
Rosanna se desprinse de el și-și șterse ochii cu dosul palmei. 

— Îmi cer scuze că mă comport atât de emoţional, spuse ea. 
Suntem oameni maturi! 

— Pentru mine n-o să fii niciodată matură, murmură el. O să 
fii întotdeauna acea fetiță subțiratică, îmbrăcată în rochie de 
bumbac, care a cântat „Ave Maria” la petrecerea de aniversare a 
părinţilor mei. Vino, Rosanna, vrei să bem un pahar cât timp 
aşteptăm să-ți vină mașina? De dragul vremurilor trecute! 

Ea se ridică în picioare, ştiind cu fiecare fibră a corpului că ar 
fi trebuit să plece, însă picioarele refuzau s-o asculte. Privi, 
tăcută, cum Roberto căută într-un dulap şi scoase o sticlă de 
coniac pe jumătate plină. 

— Asta n-a mai fost atinsă de când am plecat de aici. Din 
fericire, e unul dintre puţinele lucruri care devin mai bune cu 
timpul, spuse el luând două pahare şi turnând coniac în ele. 
Vino, stai jos! 


În cele din urmă, ea reuși să-şi facă picioarele să se miște și i 
se alătură la masă. 

— Rosanna, ziua asta mi-a dat măcar ocazia să-ți spun cât de 
rău îmi pare, spuse Roberto, luând o gură de coniac. A fost vina 
mea. Am fost un ticălos că am făcut ce-am făcut. Știu că n-o să 
mă poți ierta, dar am vrut să ţi-o spun, oricum. 

Rosanna oftă, regăsindu-şi vocea. 

— Aşa ești făcut, Roberto, șopti ea, amorţită. Am fost o 
proastă să cred că ai fi putut să fii altfel. 

— Aşa eşti şi tu făcută, contraatacă el. Unele soţii le tolerează 
soţilor micile... escapade. 

— În timp ce ele le nasc copiii? Mă îndoiesc, spuse Rosanna, 
simțind că-i revenea ceva din simţul realităţii. 

Roberto avu decenta de a se îmbujora la față. Clătină din cap. 

— N-a însemnat nimic. N-o iubeam. 

— Dar acum? 

— Nici acum. 

— Atunci, de ce ești cu ea la New York? 

— E comod, doar atât. Trish St Regent îmi spune că și tu ai pe 
cineva. 

— Da, răspunse Rosanna înroşindu-se şi certându-se în gând 
pentru asta. 

— ÎI iubeşti? 

— E prea devreme ca să știu. Cred că în viitor aș putea, 
probabil. 

— Ai fi norocoasă să găseşti din nou iubirea. Eu n-am s-o fac, 
spuse el ridicând din umeri. 

— Nu cred că ştii ce înseamnă iubirea, Roberto. 

— Ba da. Știu, fiindcă după noaptea aceea în care m-ai 
alungat, mi-am petrecut aici o săptămână, plângând. De când 
ne-am despărțit, m-am gândit la tine în fiecare zi. Cu greu trece 
o oră fără să-mi fie dor de tine. Dar ce mai contează acum? 
întrebă el oftând şi umplându-și din nou paharul. 

„E un actor priceput”, îşi reaminti Rosanna sieși, „nu pot, nu 
trebuie să cred ce-mi spune!” 

— Atunci, de ce nu ne-ai căutat niciodată? De ce n-ai încercat 
să-ți vezi fiul vreme de optsprezece luni? Pentru că ne iubeai? 


întrebă ea, clătinând din cap. Nu te cred, Roberto! 

— i-am spus în noaptea aceea că, dacă mă alungai fără să- 
mi dai o șansă de a-ți explica, n-aveam să mă mai întorc 
niciodată. Gândeşte-te la ce a fost, Rosanna! Încearcă să-ţi 
amintești cât de furioasă erai! N-o să uit niciodată cum te-ai 
uitat la mine din prag. Faţa ta era plină de atât dezgust, de atâta 
ură! Am crezut că preferai să plec pentru totdeauna. Am greșit 
cumva? 

— Nu, sigur că nu, minţi ea, curajoasă. Chiar aşa s-au 
întâmplat toate. Dar am crezut că aveai să mă contactezi măcar 
ca să-l vezi pe Nico. 

— Dar nu înţelegi că nu puteam să vă văd pe tine şi pe copil 
ştiind că trebuia să plec apoi într-o oră sau două? Ştii cum 
suntem noi, Rosanna! În ceea ce ne priveşte, e totul sau nimic! 
Am înțeles că nu mă vrei înapoi, astfel încât, de dragul nostru, 
am rupt relaţia cu totul. Chiar şi așa, admise el, am încercat să te 
sun de câteva ori. Evident, nu erai acasă. 

— Chiar şi eu trebuie să plec câteodată de acasă, Roberto. 

„Minte, minte!” îşi spuse ea cu fermitate. „De-abia s-a gândit 
la noi!” 

— Rosanna, te rog! Asta ar putea fi una dintre ultimele ocazii 
în care vorbim. Sunt sincer cu tine. Jur că te-am sunat! Cel puţin, 
poți să crezi măcar că-l iubesc pe Nico, dacă nu și altceva. 

— E greu să cred asta când n-ai făcut nici un efort să-l vezi, 
răspunse ea, bucuroasă să se simtă, în sfârşit, furioasă în numele 
fiului ei. Dar o să încerc să cred de dragul lui Nico, dacă nu de al 
meu. 

— O, principessa, oftă Roberto trecându-și mâna prin păr. De 
ce a trebuit să se întâmple așa? Noi trei eram fericiți! Amândoi 
am pierdut atât de mult! Şi e vina mea, ştiu, știu! 

Se auzi soneria de la intrare, sunetul ei ascuţit străpungând 
atmosfera tensionată. 

Rosanna se ridică. 

— A sosit taxiul. Trebuie să plec. 

— Desigur, spuse Roberto, ridicându-se și el în picioare. Cara, 
ştii că o să te iubesc mereu, spuse el cu blândeţe. 

„Răspunde, Rosanna, răspunde!” se îndemnă ea pe sine. „Ştii 


că locul tău e lângă el, indiferent de felul lui de a fi şi de cât de 
tare te poate răni!” 

Însă nu spuse nimic. În schimb, urcă scările, cu un efort 
imens de voinţă, iar apoi se îndreptă spre uşa de la intrare, cu 
Roberto în urma ei. 

— La revedere, Roberto! spuse ea coborând treptele, pentru 
ca după aceea să se întoarcă și să-l privească. Dacă pe viitor o să 
vrei să-ți vezi fiul, te rog să-mi spui. 

Apoi se întoarse şi se grăbi spre taxi, văzând lumea în ceață 
din pricina lacrimilor. 

Roberto privi cum pleacă taxiul. Apoi închise ușa de la 
intrare şi se întoarse în bucătărie. Se așeză la masă şi-şi mai 
turnă un coniac. Încă putea să-i adulmece parfumul, care plutea 
în aer. Se simțea nefericit și gol. Încă șase ore și avea să plece la 
New York, înapoi la Donatella şi la o viaţă care avea de toate și 
care totuşi nu însemna nimic. Deschise ochii. De fiecare dată 
când îi închidea, o vedea şezând în bucătărie, cu minunata ei 
față udă de lacrimile pe care o forțase să le verse. 

Două ore mai târziu, Roberto închise ușa în urma lui și urcă 
pe locul din spate al maşinii. După ce șoferul porni motorul, 
privi înapoi la casa care dispărea în ceaţă. Era un vis care 
devenise coșmar. 


Rosanna ajunse acasă după trei ore şi jumătate de când 
plecase din Londra. Ceaţa era cumplită, iar trenul întârziase. 
Intră în vestibul, simțindu-se epuizată mental şi emoțional. 

— Ciao, Rosanna! Te simţi bine? Pari foarte palidă, spuse Ella, 
care apăru în camera de zi. 

— Am călătorit cu mare greutate pe drumul de întoarcere. 
Nico e bine? 

— Da. Tocmai l-am dus la culcare. Să-ţi aduc ceva de 
mâncare? 

— Nu, mulțumesc, Ella! O să merg sus, ca să fac o baie. 

— Bine. Unde sunt lucrurile? întrebă Ella. 

— Ce lucruri? 

— Cele după care te-ai dus. 

— O, eu... murmură Rosanna clătinând din cap și realizând 


că uitase de ele. În cele din urmă, am hotărât că e mai bine să le 
las acolo. Prea multe amintiri! 

Ella dădu din cap în semn de aprobare, iar Rosanna se 
descălță şi începu să urce scara. 


— A sunat Stephen de la New York! 

— L-ai spus unde sunt? 

— Da, răspunse Ella, părând derutată. Îmi pare rău! Nu mi- 
am dat seama că n-ar fi trebuit să-i spun. 

— Nu, Ella, e în regulă! 

— Ţi-a transmis dragostea lui și a zis că te sună mâine din 
nou. 

— Mulţumesc. Noapte bună! îi ură Rosanna cu voce obosită. 


Era trecut de miezul nopții şi, deşi încercase, Rosanna nu 
putea să adoarmă. În cele din urmă, se ridică şi începu să caute 
în dulăpiorul de la baie pastilele de somn pe care medicul i le 
prescrisese după ce plecase Roberto. Nu îndrăznise să ia nici 
una, în caz că Nico nu s-ar fi simţit bine și ea nu l-ar fi auzit. 
Ştiind că pastilele nu erau răspunsul, așeză flaconul înapoi și 
coborî la bucătărie, ca să-şi facă o băutură caldă. Porni ceainicul 
şi se uită pe fereastră. Ceaţa era atât de groasă, încât nu putea să 
vadă copacul aflat la câţiva metri de casă. Își luă cana în camera 
de zi şi aprinse o lampă. 

Apoi auzi un ciocănit la ușă. 

Rosanna îngheţă de frică. Acela era momentul de care se 
temuse întotdeauna. Două femei şi un copil mic, singuri și lipsiți 
de apărare împotriva unui intrus. 

Ciocănitul se auzi din nou, la ușa din faţă. 

„Hoţii nu bat la ușă, nu?” încercă ea să fie rațională. 

Se strecură în hol, străduindu-se să vadă cine era. 

— Deschide, Rosanna! Sunt eu! Lasă-mă înăuntru! se auzi o 
voce care ieşea din fanta pentru corespondenţă. 

Cu mâinile bâjbâind după zăvor și după lanţ, cu inima 
bătându-i nebunește, deschise ușa. 

— Ai zis să-ţi spun dacă vreau să-mi văd fiul! Ei bine, vreau! 
lată-mă! Te iubesc, principessa mea! 


Roberto o privi lung, cu ochi obosiţi, încărcați de 
incertitudine, şi-şi întinse braţele spre ea. Rosanna ezită câteva 
secunde, dar, incapabilă să mai lupte, păși spre el, ezitând. 


Opera Metropolitană din New York 


Aşadar, Nico, iată felul în care tatăl tău a reapărut în viețile 
noastre. După ce a ajuns la Heathrow, i s-a spus că zborul spre New 
York fusese anulat din pricina ceții. Mai târziu, mi-a spus că a ştiut 
atunci că era mâna sorții. 

Reîntâlnirea noastră a fost pasională şi încărcată de emoție. Eram 
doi oameni care se iubeau şi care refuzaseră să fie împreună mai mult 
de optsprezece luni. În noaptea aceea nu s-a mai auzit nici un reproș. 
Ne-am scufundat pur şi simplu în uşurarea de a ne fi regăsit, în cele 
din urmă. 

În dimineața următoare, mi-am privit fața în oglindă şi am ştiut că 
n-aveam să-i cer lui Roberto să plece. Am văzut că sclipirea revenise în 
ochii mei. Pentru prima oară în ultimul an, arătam fericită cu 
adevărat. Orice se întâmplase înainte, Roberto era soțul meu şi tatăl 
tău. Locul meu era lângă el şi nimic altceva n-avea importanță. 

Nico, atunci când o să-ți povestesc ce s-a întâmplat după aceea, o să 
te rog să încerci să înţelegi ce simțeam pentru tatăl tău. Iubirea pe care 
i-o purtam conta mai mult decât toate celelalte lucruri. Mi-a adus atât 
de multă bucurie să-l am înapoi, încât am devenit oarbă la durerea pe 
care le-o cauzam celorlalți din jurul meu. M-am purtat egoist, am 
rănit oameni prin gesturi pe care nu le-a fi făcut niciodată în alte 
circumstanţe. 

Gândindu-mă la trecut, am realizat că putem iubi din toată inima 
pe cineva, însă asta nu înseamnă că acea persoană ne face bine. 
Roberto nu scotea la suprafață ceea ce era mai bun în mine. Atunci 
când eram cu el, n-aveam niciodată controlul a ceea ce făceam. 
Prezenţa lui era ca un drog. Acum văd cu claritate că mă schimba în 
rău. 

ÎI aveam pe Roberto înapoi, însă în felul ăsta mă pierdeam pe mine. 

Cred că ţi-e greu să citeşti ceea ce scriu. M-am întrebat de multe ori 
dacă e corect să împărtăşesc lucrurile astea cu tine sau dacă nu cumva 
încerc doar să mă dezvinovăţesc. Dar inima îmi spune că ai tăria de a 
înțelege. Nu sunt sigură decât de un lucru: m-am străduit întotdeauna 
să fac ce e mai bine pentru tine, să te protejez şi să te cresc într-o 


atmosferă de iubire şi de siguranță. Cu toate astea, atunci când ai avut 
cu adevărat nevoie de mine, n-am fost acolo. Și n-o să mă iert niciodată 
pentru asta. Niciodată. 


CAPITOLUL 44 
Gloucestershire, decembrie 1982 


Rosanna se trezi în dimineața următoare, aproape 
neîndrăznind să deschidă ochii la gândul că s-ar fi putut ca totul 
să fi fost doar un vis. Însă el era acolo, lângă ea. Coşmarul luase 
sfârșit şi viața putea să înceapă din nou. 

Rămase întinsă, privindu-l încă puţin, bucurându-se de 
amintirea felului în care făcuseră dragoste. lar asta se 
întâmplase până în zori. Nu se simţea deloc obosită. Fiecare 
celulă din corpul ei vibra de o nouă energie. 

Dorindu-și cu disperare să simtă cum o cuprindea el în braţe, 
ca să i se confirme că era cu adevărat acolo și că o iubea, se 
rostogoli mai aproape și puse o mână pe braţul lui. Nici un 
răspuns. Nici măcar nu se mișcă. „Bietul Roberto”, se gândi ea, 
„cred că e extenuat.” 

Se strecură ușurel din pat şi-şi puse halatul. În mod 
neobişnuit, nu se auzeau zgomote din camera lui Nico. Deschise 
uşa dormitorului şi se îndreptă spre camera copilului. Pătuțul 
era gol şi realiză că, probabil, Ella îl dusese jos, la micul-dejun. 

Ella... O, trebuia să se ducă la ea şi să-i explice prezenţa lui 
Roberto! 

Nico, vesel, stătea în scaunul lui și era hrănit cu pâine prăjită 
ȘI cu miere. 

— Bună dimineaţa, Ella! o salută Rosanna pe nepoata ei, 
zâmbind. La ce oră s-a sculat? Îmi pare rău că nu l-am auzit. 
Bună dimineaţa, dragul meu! 

ÎI sărută pe Nico şi-l îmbrăţișa, iar el o mânji pe față cu 
degetele lui lipicioase. 

— S-a trezit acum o jumătate de oră. Am ştiut că erai obosită, 
aşa că l-am luat eu. 

— Îţi mulțumesc, eşti un înger! spuse Rosanna așezându-se la 
masă. 

— Vrei niște cafea? Tocmai am făcut. 

Ella se ridică şi se duse la maşina aşezată pe blatul de 


bucătărie. 

— Da, aş vrea un pic. Ella, trebuie să-ţi spun ceva! 

— Da? 

— Haide, stai jos, iar eu o să încerc să-ţi explic. 

Ella aduse la masă două căni de cafea și se așeză, așteptând 
ca Rosanna să vorbească. 

— Ştii că eu şi soțul meu, Roberto, urma să divorțăm? 

— Da, de asta te-ai dus ieri la casa voastră din Londra, ca să- 
ți iei lucrurile. 

— Da. Din întâmplare, ne-am întâlnit în timp ce eu eram 
acolo. El a ajuns exact în momentul în care mă pregăteam să 
plec. Am stat de vorbă, iar azi-noapte, târziu, el a venit aici, ca 
să mă vadă. 

— Aha. Unde e? 

— E sus. Doarme. 

Fără să scoată o vorbă, Ella dădu din cap. Apoi întrebă: 

— Deci acum nu mai divorțezi de el? 

— Nu, asta e... nu cred că mai divorțăm. Roberto o să 
rămână aici în următoarele zile. Bineînţeles, avem multe lucruri 
de discutat. Și vrea să-și vadă fiul. 

— Desigur. Dar Stephen? 

— Ella, chiar nu știu, răspunse Rosanna clătinând din cap, cu 
un aer de vinovăţie. Roberto e soţul meu și tatăl lui Nico. Dacă 
există vreo șansă ca să devenim din nou o familie, merită să 
încercăm, nu crezi? 

Ella dădu iarăși din cap, cu faţa lipsită de orice expresie. 

— Da, înțeleg, dar îmi place de Stephen. El o să se simtă rănit, 
nu? 

— Da, dar... murmură Rosanna, plecându-şi capul. Ca să fiu 
cinstită, acum nu mă pot gândi la asta. O să-i duc niște cafea lui 
Roberto. lar mâine cred că ar trebui să mergem până la 
Cheltenham ca să-ți cumpărăm o rochie pentru concert, drept 
mulțumire că ai avut ieri grijă de Nico, spuse ea, încercând să 
facă un gest timid de conciliere. 

— Mulţumesc, dar trebuie să port uniformă şcolară, la fel ca 
toți ceilalți elevi, răspunse Ella pe un ton formal și distant. 

— Atunci, rochia o să fie un cadou de Crăciun. 


— Ar fi plăcut, răspunse Ella, înțepată. 
Rosanna îl ridică pe Nico din scaun. 
— lar acum, haide să mergem sus, ca să-l vedem pe tatăl tău! 


Douăzeci de minute mai târziu, Rosanna ieși din baie și se 
îndreptă spre dormitor. Se opri în prag ca să-i privească pe tată 
și pe fiu cuibăriți împreună în pat, citind din cartea favorită a lui 
Nico, cea cu Winnie the Pooh. Imaginea fusese una la care 
visase de atâtea ori, încât i se puse un nod în gât. 

— În curând trebuie să cobori ca să faci cunoştinţă cu nepoata 
mea, Ella, spuse ea, intrând în dormitor. 

— Sigur că da, răspunse Roberto, privind peste capul lui 
Nico. E atât de frumos, Rosanna, şi atât de deştept! Uitasem cât 
de minunat e să petreci timp cu el. 

— Să nu uiţi din nou, bine? șopti ea. 

— Niciodată, promise el, clătinând din cap. 

— Papa! 

Roberto îi făcu iute cu ochiul. 

— Vezi? Nu m-a uitat, se bucură el, aplecându-se înainte. Da, 
Nico? 

— Citeşte încă o dată, spuse Nico arătând spre cartea din 
mâna lui Roberto. Te rog! 


Ella se răsuci atunci când Roberto intră în bucătărie, o oră 
mai târziu. Rosanna îl urma, cu Nico în brațe. 

— Deci tu ești Ella! spuse Roberto. 

— Da, mă bucur să vă cunosc, răspunse ea pe un ton precaut. 

— Mătuşa ta te tratează bine, sper? întrebă el. 

— Si, adică da! Mulţumesc, signor. 

— Te rog, spune-mi Roberto. Doar sunt unchiul tău! spuse el, 
iar apoi se întoarse spre Rosanna. Am hotărât că azi o să 
mergem cu toţii să luăm prânzul la restaurantul acela minunat 
din Chipping Campden, unde obișnuiam să mergem noi doi. 

— Roberto, acolo trebuie să-ţi faci rezervare din timp! obiectă 
Rosanna. 

Se întoarse spre ea și răspunse pe un ton răbdător: 

— Cara, văd c-ai uitat! Întotdeauna e loc pentru Roberto 


Rossini, soţia și ceilalți ai lui. O să-l sun chiar acum pe maître d’ 
hotel. 

Roberto traversă încăperea ca să ajungă la telefon. Făcu o 
rezervare, iar apoi se aşeză la masa din bucătărie. Rosanna 
trebălui primprejur, făcând cafea proaspătă şi pâine prăjită. 

— Ale cui sunt alea? întrebă Roberto, arătând către o pereche 
de cizme mari de cauciuc, aşezate lângă ușa de la bucătărie. 

Rosanna se înroși. 

— Ale prietenului meu, Stephen. 

Roberto se ridică și traversă bucătăria, luă cizmele, deschise 
lada de gunoi și le trânti în ea. 

— Prânzul la restaurant e la ora unu. Rosanna, îmi aduci, te 
rog, cafeaua şi pâinea prăjită în birou? Trebuie să-l sun pe Chris 
şi să-i spun unde sunt. 

— Desigur, Roberto! 

Ella fu martora schimbului de replici și știu că lucrurile aveau 
să fie foarte diferite la The Manor House de acum înainte. 


La prânz, Roberto fu în mare formă, distrându-i pe toți trei — 
şi pe restul clienţilor din restaurant — cu anecdote de scenă. Ella 
șezu tăcută, privind cu neliniște fericirea de pe faţa Rosannei. 

Mai târziu, în seara aceea, Roberto şi Rosanna stăteau pe 
covor, în faţa focului. 

— Ella ta e ciudată, comentă Roberto. 

— Nu, e foarte blândă și bună, dar e un pic timidă, mai ales 
față de tine, răspunse Rosanna, luându-i apărarea fetei. 

— Sunt chiar atât de înspăimântător? întrebă el zâmbind. 

— Da, poţi fi un pic cam autoritar. 

— Atunci, îmi cer scuze! 

— Trebuie să te porți cu blândeţe. Chiar dacă s-a împăcat cu 
ideea că mama ei e bolnavă, Ella așteaptă în fiecare zi să 
primească vestea cea mai rea, la fel ca și mine. Te rog, nu uita de 
asta! 

— Desigur. Cred că vă e amândurora foarte greu. 

— Da, ne este, murmură Rosanna, contemplând flăcările din 
faţa ei şi gândindu-se că trebuia să-l întrebe... Roberto, rămâi? 

El se întinse și o strânse de mână. 


— Sigur că da, principessa! Locul îmi e lângă soţia mea și 
lângă copil, doar dacă nu cumva vrei tu să continui divorţul. 

— Nu, sigur că nu! 

— Bun! Atunci o să-i spun avocatului. 

— Sunt multe lucruri despre care trebuie să vorbim, pe care 
trebuie să le organizăm. Adică... 

Roberto îi puse un deget pe buze. 

— Şştt, Rosanna, nu strica clipa asta cu gânduri despre viitor! 
Întotdeauna ţi-ai făcut griji. N-am nici un angajament până 
după Anul Nou. Ce-ar fi să ne bucurăm de Crăciun împreună și 
să vorbim după aceea? 

— O să-i spui Donatellei? 

— Dar tu o să-i spui „prietenului” tău? contraatacă Roberto. 

— O să trebuiască s-o fac. Se aşteaptă să petreacă Crăciunul 
aici, împreună cu noi. 

— Atunci, o să fie dezamăgit, dar n-avem ce face, răspunse el 
pe un ton dezinvolt, însă mușchii maxilarului îi trădau 
tensiunea. Sunt soțul tău, singurul bărbat care te iubeşte cu 
adevărat şi care te înţelege! 

Atunci când buzele lui le căutară pe ale ei, iar mâna lui îi 
mângâie sânul, Rosanna știu că nu mai rămânea loc de vorbe în 
noaptea aceea. 


Marţea următoare, Roberto, Rosanna şi Nico plecară cu 
mașina la şcoala Ellei, ca să asiste la concertul de colinde. În 
clipa în care intră Roberto, toate capetele se întoarseră spre el, 
ceea ce-l făcu să le arunce tuturor un zâmbet fermecător. Apoi 
se așezară toți trei pe scaunele lor din spatele sălii. 

Directoarea se apropie de ei, tulburată. 

— Doamnă Rossini, n-am ştiut că-l aduceți pe soțul 
dumneavoastră. Vă rog, sunt locuri libere în faţă! 

— Mulţumim pentru ofertă, dar vedem foarte bine de aici, de 
unde suntem. N-aș vrea să-i intimidez pe artiști, șopti Roberto. 

— Atunci, sper că rămâneţi la o ceașcă de cafea după 
spectacol? 

— Desigur, răspunse Rosanna, iar directoarea se grăbi să 
verifice dacă ziarul local putea trimite de urgenţă un fotograf, ca 


să-i imortalizeze lovitura de imagine. 

Concertul începu. Roberto se uită la Nico, adormit în poala 
Rosannei, și-și dori să poată face același lucru. 

Apoi auzi vocea. Un sunet jos, profund, plin de culoare, îl 
făcu să privească spre scenă cu interes. Ella era acolo, cu umerii 
încovoiați de nervozitate, cu corpul ei subțire, nemulțumit, 
parcă, de faptul că o asemenea voce puternică putea să iasă din 
el. Îi reaminti lui Roberto de întâia dată când o văzuse pe 
Rosanna - toată numai braţe, picioare și o pereche de ochi 
imenşi, închiși la culoare. La fel ca mătușa ei, Ella avea să fie o 
frumuseţe. 

— „Noapte de vis, timp prea sfânt...”, cântă ea. 

Roberto se uită la Rosanna, care, la rândul ei, privea uimită în 
direcția nepoatei. El clătină aprobator din cap, după care fu din 
nou atent la Ella. Nu era nici o îndoială că fata avea o voce 
excepţională, însă foarte diferită de cea a Rosannei: era o voce 
de mezzosoprană, posibil chiar de contralto. 

După ce Ella termină de cântat, Rosanna se întoarse către 
Roberto, cu ochii strălucind de lacrimi. 

— Dacă şi Carlotta ar fi putut s-o audă acum... 


După concert, Roberto şi Rosanna îşi făcură datoria și stătură 
de vorbă cu ceilalți părinţi şi cu profesorii, la o cafea. 

— Ella are o voce care trebuie cultivată, îi spuse Roberto 
directoarei, aşezându-și mâinile, cu un aer de proprietar, pe 
umerii nepoatei lui. 

— Așa e. Dat fiind darul dumneavoastră și al soţiei, nu e de 
mirare, nu-i aşa? răspunse directoarea zâmbind. 

— Din păcate, asta n-are nimic de-a face cu mine. Sunt 
înrudit cu Ella doar prin căsătorie, o corectă Roberto. 

— Desigur. l-am remarcat talentul de îndată ce a venit la noi, 
continuă directoarea, înroşindu-se la față. Era atât de timidă 
când a ajuns, însă ne-am străduit foarte mult s-o scoatem din 
cochilia ei. 

— Şi aţi făcut o treabă foarte bună, nu-i așa, cara? spuse 
Roberto întorcându-se spre Rosanna. 

— Da, răspunse ea, încercând să-l oprească pe Nico să înhaţe 


biscuiţii cu ciocolată pe care îi ținea directoarea. 

— Vrei să devii cântăreață, Ella? întrebă Roberto uitându-se 
în jos, la ea. 

— O, da! răspunse Ella zâmbind cu timiditate, neobişnuită să 
se afle în centrul atenţiei și al laudelor. 

— Atunci, trebuie să-ți găsim cel mai bun profesor din 
Anglia! Nu-i niciodată prea devreme să începi să te pregăteşti, 
nu-i aşa, Rosanna? 

— O, nu, absolut deloc, fu ea de acord. 

— Putem să aranjăm ca Ella să ia lecţii particulare, domnule 
Rossini și... o, v-ar deranja să facem o fotografie împreună? 
Doar pentru ziarul local, îl îmbie directoarea. 

Roberto o cuprinse pe femeie pe după umeri și zâmbi în fața 
aparatului de fotografiat, în timp ce Nico se zvârcolea în braţele 
Rosannei. 

— Trebuie să mergem acasă, hotărî el. Fiul meu a obosit! 

— Crăciun fericit! strigă directoarea în urma lor. 


În ziua următoare, Roberto declară că voia s-o ducă pe 
Rosanna la Cheltenham, la cumpărături de Crăciun. 

— Ai vrea să ai grijă de Nico, Ella? întrebă Rosanna. Vrem să- 
i cumpărăm cadourile pentru Moș Crăciun. 

— Sigur că da! 

— N-ar trebui să dureze mai mult de două ore, adăugă 
Rosanna, nedorind ca nepoata ei să se simtă lăsată pe dinafară 
sau folosită pe post de babysitter neplătit. 

— Nu te îngrijora! Îmi face plăcere să am grijă de Nico, o 
asigură Ella, zâmbind la amintirea triumfului ei din seara 
trecută. 

După ce Rosanna și Roberto plecară, se duse în bucătărie ca 
să strângă masa, fredonând colindele de la radio, în vreme ce 
Nico se juca pe jos cu niște jucării. Atunci când Roberto apăruse 
pe neașteptate în viața Rosannei, Ella îşi imaginase ce era mai 
rău — că n-avea să mai fie binevenită în acea familie de care 
ajunsese să se simtă atât de ataşată. Însă în acea dimineaţă se 
simțea fericită cum nu mai fusese de mult. Marele Roberto 
Rossini îi spusese că avea talent! Avea să-i găsească un profesor 


de canto și-i propusese ca la anul să încerce să obţină un loc la 
Royal College of Music din Londra. În ciuda faptului că 
gândurile legate de mama ei n-o părăseau niciodată, nici măcar 
acestea nu puteau întuneca entuziasmul pe care-l simţea în acea 
ZI. 

Auzi o maşină oprindu-se în faţa casei și se duse la ușa de la 
intrare, ca să vadă cine era. Simţi o strângere de inimă în clipa în 
care îl văzu pe Stephen coborând din Jaguarul lui. 

— Bună, Ella! o salută el, zâmbind, iar apoi deschise portiera 
și scoase din mașină două plase mari, pline cu pachete. Ce mai 
faci? 

— Sunt bine! Credeam că nu te întorci până vineri, adăugă ea 
cu nervozitate. 

— Mi-am terminat treburile în New York mai devreme decât 
am crezut, aşa că am venit mai repede. 

Din bucătărie se auzi un zgomot puternic, iar cei doi alergară 
înăuntru, ca să vadă ce se întâmplase. Nico trăsese o cutie de 
biscuiţi pe jos, iar întregul conţinut al acesteia se răspândise pe 
podea. Acum aduna biscuiţii rupți unul câte unul, înfundându- 
și-i în gură, plin de încântare. 

— Văd că Nico e bine! spuse Stephen ridicându-l şi 
sărutându-l pe fața plină de firimituri, ceea ce-l făcu pe micuţ să 
scoată un strigăt de plăcere. Ce mai faci, băiete? întrebă el. Şi 
unde e mama ta? 

— S-a dus la cumpărături. Să ia cadouri de Crăciun, cred, 
răspunse Ella cu băgare de seamă. 

— Atunci, o să aşteptăm până când vine. Nu stă mult, nu? 
spuse Stephen așezându-se la masă, cu Nico în poală. A plecat 
cu taxiul? 

— Ăăă... nu! A dus-o cineva. 

— Cine? 

Ella nu răspunse, dar întrebă: 

— Vrei nişte cafea, Stephen? 

— Da, te rog! Ella, ce se întâmplă? o întrebă el cu blândeţe, în 
vreme ce ea umplea cafetiera. 

— Nimic. 

— Ascultă, știu că a intervenit ceva! Am sunat duminică şi n- 


am găsit pe nimeni acasă. Apoi am telefonat în dimineața asta 
de la Heathrow şi cineva a ridicat receptorul, dar apoi, de îndată 
ce am vorbit, a închis. 

— Stephen, răspunse Ella cu voce joasă, fără să se întoarcă 
spre el, cred că ar fi mai bine să vorbeşti cu Rosanna. Nu e 
treaba mea să-ți spun! 

— Îmi pare rău, Ella, dar cred că pot să ghicesc: atunci când 
s-a dus la Londra, Rosanna l-a întâlnit pe Roberto. El a venit 
înapoi acasă, nu-i așa? 

Ella se întoarse spre el. Era palidă, cu ochii măriți. 

— Te rog, Stephen, eu nu ţi-am spus nimic! Ai ghicit singur. 

— Şi am ghicit corect. Am știut, am ştiut! repetă el, clătinând 
din cap şi scoțând un oftat de disperare. l-am spus să nu se ducă 
la Londra fără mine! 

Ella se întrebă dacă urma să-l pufnească plânsul. Pe faţa lui se 
citea nefericirea. 

— Haide, Nico! spuse Ella luându-i copilul din braţe și 
aşezându-l pe jos, lângă jucăriile lui, iar apoi punând o cafea în 
fața lui Stephen. Îmi pare rău, adăugă ea bătându-l pe braţ cu o 
mișcare mecanică, neștiind ce altceva să facă. 

— Nu, mie îmi pare rău! Nu-i cinstit faţă de tine. Știi cumva 
dacă Roberto rămâne? 

— De Crăciun? Da. 

— Înţeleg, spuse Stephen uitându-se la Nico și apoi 
ridicându-se de la masă, deși îşi lăsase cafeaua neatinsă. Uite ce- 
i, e mai bine să plec. Am lăsat în vestibul o grămadă de jucării 
pentru Nico şi câteva cadouri pentru tine și Rosanna, adăugă el 
îngenunchind şi sărutându-l pe Nico pe creştet. Pa, micuţule! Să 
fii cuminte! 

— Pa, pa! răspunse Nico privind în sus şi zâmbind inocent. 

— Ce să-i spun Rosannei? 

— Doar că am trecut pe-aici. Rămâi cu bine, Ella! Ai grijă de 
tine! Sărbători fericite! îi ură, sărutând-o ușor pe obraz și apoi 
ieșind din bucătărie. 

Ella se duse la fereastră și-l privi cum pleca, ţinându-și capul 
plecat și umerii încovoiați. 

— Rămâi cu bine, Stephen, murmură ea cu tristeţe. 


CAPITOLUL 45 


Pentru Rosanna, Crăciunul trecu de parcă ar fi fost o 
nebuloasă încărcată de fericire. Pe parcursul săptămânii de 
sărbătoare, ea şi Roberto rămaseră acasă, bucurându-se de zilele 
liniștite, așezați lângă foc, privind cum Nico se juca, fericit, cu 
jucăriile costisitoare pe care i le cumpărase Roberto. Seara se 
aşezau la masă, se uitau la un film şi după aceea făceau dragoste 
pe îndelete. 

Singurul lucru care-i strica liniștea Rosannei era gândul la 
Stephen. Ella îi povestise despre vizita lui, iar ea ascunsese 
imediat cadourile aduse de el, nevrând ca Roberto să știe că 
Stephen trecuse pe acolo. Rosanna știa că ar fi trebuit să-l sune, 
să stabilească o întâlnire şi să-i explice în persoană turnura pe 
care luaseră evenimentele din viaţa ei, însă acum, în euforia 
întoarcerii lui Roberto, pur şi simplu nu se putea confrunta cu 
așa ceva. Dar vinovăția continua s-o macine. 

La sfârșitul săptămânii, în ajunul Anului Nou, Roberto îi 
duse pe Rosanna și pe Nico să ia prânzul la Cheltenham. Ella 
refuzase să li se alăture, spunând că o durea capul și că nu se 
simţea în stare să iasă. Cei trei se întoarseră la ora patru şi găsiră 
casa cufundată în tăcere. 

— Ella! Ella! strigă Rosanna din vestibul. 

Neprimind nici un răspuns, urcă scara în fugă. Uşa de la 
dormitorul Ellei era închisă. Rosanna bătu, dar nu-i răspunse 
nimeni. Intrigată, deschise ușa. Ella şedea pe pervaz. Îşi ţinea 
genunchii ghemuiţi la piept şi înconjurați strâns cu braţele. 
Privea pe fereastră, la fel de nemișcată ca o statuie. 

— Ella, ce-i cu tine? întrebă Rosanna, dar fata nu dădu nici 
un semn că ar fi fost conștientă de prezenţa ei, așa că Rosanna se 
duse la ea. Cara, spuse, așezându-se lângă Ella. Ce s-a 
întâmplat? Vorbeşte-mi, te rog! 

— A sunat Luca. Mama a murit azi-dimineaţă, la ora 
unsprezece. 

Cu un efort suprem, de dragul Ellei, Rosanna se luptă cu 
durerea cumplită pe care o simţi la auzul veștii. Întinse mâna 


spre nepoata ei şi spuse: 

— O, cara, îmi pare atât de rău! 

— Ea e tot ce am... tot ce am avut... 

Rosanna veni mai aproape şi-şi petrecu brațul pe după 
umerii fetei, simţindu-i încordarea. 

— Ne ai pe noi, Ella! 

— Dar voi nu mă vreți. Sunt o intrusă aici. Acum, că Roberto 
s-a întors, vă stau în cale. 

— Ella, te rog, nu spune asta! Te iubesc, iar Nico te adoră. Eşti 
o parte importantă a familiei noastre! 

— Doar că... am crezut că eram pregătită. Am ştiut că avea să 
se întâmple, dar acum, că s-a petrecut... spuse Ella privind-o pe 
Rosanna cu ochi plini de suferință. N-a vrut să mă vadă când 
era pe moarte, iar acum Luca zice că n-a vrut să vin nici la 
înmormântare! De ce? De ce? Rosanna, toate astea să fie din 
cauză că nu m-a iubit? 

— Nu, Ella! Ascultă-mă. Dimpotrivă, Carlotta a luat 
hotărârile astea pentru că te-a iubit nespus de mult. A vrut să te 
scutească de durerea de a o vedea suferind, iar acum nu vrea să 
plângi la mormântul ei. Planurile pe care le-a făcut pentru tine 
au însemnat că a fost pregătită să te vadă plecând mai repede 
decât ar fi fost nevoie. A făcut totul în interesul tău, Ella, nu 
vezi? 

— E mama mea! Vreau să-mi iau rămas-bun de la ea, vreau 
să-mi iau rămas-bun... se jeli fata, frângându-se dintr-odată și 
începând să suspine pe umărul Rosannei. Ce-o să se aleagă 
acum de mine? Nu pot rămâne la nesfârșit cu voi! Trebuie să mă 
întorc la Napoli! 

— O, Ella, murmură Rosanna mângâind-o pe păr, îţi displace 
chiar atât de mult să stai aici? 

— Nu, sigur că nu, dar asta nu e casa mea. 

— Ella, eu şi Roberto, dar şi mai important, mama ta, vrem să 
te simţi ca acasă aici, cu noi. Ştii că mi-a trimis o scrisoare, 
cerându-mi să am grijă de tine până când o să fii suficient de 
mare ca s-o faci singură. lar în acea scrisoare mi-a spus că, după 
părerea ei, ai avea o șansă mai mare de a-ţi dezvolta talentul 
artistic aici, unde te putem ajuta. 


— Şi atunci, spuse Ella privind-o ţintă, o să faci asta pentru că 
e de datoria ta? Pentru că te-a rugat mama? 

Rosanna îi dădu cu blândeţe deoparte părul care-i cădea pe 
față, înțelegându-i vulnerabilitatea și dorind s-o liniştească. 

— Nu, cara. Când ai ajuns prima oară aici, nu te văzusem de 
mulţi ani. Eram ca două străine şi a trebuit să ne cunoaștem una 
pe cealaltă. Dar de atunci ești ca o fiică pentru mine, și mi-ai 
devenit o bună prietenă. Nu mi-ar plăcea deloc să te văd 
plecând. Pe cuvânt, cara! Am început să te iubesc. 

— Eşti sigură că nu spui toate astea doar de circumstanţă, 
Rosanna? 

— Ştii bine că nu. Dar trebuie să fie decizia ta, Ella. Dacă vrei 
să te întorci la Napoli, nu te opreşte nimeni. Aminteşte-ţi însă că 
mama ta te-a trimis de acasă fiindcă n-a vrut să ajungi să te 
ocupi de cafenea în locul bunicului tău, așa cum a făcut ea. Dacă 
e un lucru despre care ştiu că sora mea și l-a dorit pentru tine, 
acela e că ea a vrut să ai șansa ta, viitorul tău, indiferent de cât 
de mult ar fi costat-o pe ea. 

— Pentru că mama n-a avut-o pe-a ei, murmură Ella. Era atât 
de frumoasă! M-am întrebat de multe ori de ce nu și-a dorit mai 
mult de la viaţă. 

— A vrut, cândva. Apoi ceva n-a mai fost așa cum trebuia, 
Ella. Nu știu ce anume s-a întâmplat, însă ea s-a schimbat. Dacă 
vrei s-o faci pe mama ta fericită, atunci trebuie să-ți foloseşti 
talentul, precum și oportunitatea pe care ea a planificat-o pentru 
tine cu atât de multă grijă. 

— Chiar crezi că am talent, Rosanna? 

— O, da, cara, și la fel crede şi Roberto! 

— Eşti sigură că nu te deranjează prezența mea aici? 

— Nu, pe cuvântul meu că nu, o asigură Rosanna, sărutând-o 
cu blândeţe pe creștet. lar acum, ce-ar fi să mă duc să aduc câte 
o cană de ceai pentru amândouă? 


Mai târziu în seara aceea, Rosanna cobori la parter. Petrecuse 
câteva ore împreună cu Ella, care fusese stresată şi extenuată, 
având, în cele din urmă, nevoie să fie domolită și trimisă la 
culcare. Roberto se uita la un film în camera de zi, ţinând în 


poală un sendviş mâncat pe jumătate. 

— Cum se simte? întrebă el fără s-o privească. 

— Mult mai liniştită. Biata de ea, spuse Rosanna lăsându-se 
să cadă pe canapea. Îmi aduc aminte prea bine cum e să-ți pierzi 
mama la o vârstă atât de fragedă! 

— Cel puţin, sora ta a avut noroc să te aibă pe tine, ca să ai 
grijă de Ella. 

— E cel mai mărunt lucru pe care-l pot face, răspunse 
Rosanna. Sunt parte din familia ei. 

— A, în stil italian, remarcă el aruncându-i o privire scurtă. 

— Nu, ăsta-i un gest firesc, de omenie. Amintește-ţi că şi eu 
am pierdut astăzi pe cineva drag. 

Roberto nu răspunse, ci se mulțumi să ia o mușcătură din 
restul de sendviș. 

— Mi-am făcut o gustare fiindcă n-a fost nimic la cină. 

— Roberto, opreșşte-te! Ce-i cu tine? De ce eşti atât de egoist? 

— Pentru că, draga mea, trebuie să plec în două săptămâni. 
Am concert la Viena. Și am vrut ca tu şi Nico să veniți cu mine, 
dar acum bănuiesc că n-o să mai puteți. 

Rosanna se uită la el fără să-i vină să creadă. 

— Nu, ştii că n-o să pot. Cum îţi imaginezi că aş putea s-o las 
pe Ella singură într-un asemenea moment? 

Roberto nu răspunse, ci continuă să mănânce. 

— Cât o să fii plecat? întrebă Rosanna în aparenţă calmă, însă 
fierbând pe dinăuntru. 

El ridică din umeri. 

— Cred că trei săptămâni, poate şi mai mult. Trebuie să-l sun 
pe Chris mâine-dimineaţă și să finalizez itinerarul. Ai putea ca, 
mai târziu, să vii și tu la Viena? 

— Mă îndoiesc foarte tare, răspunse Rosanna cu răceală, iar 
apoi se ridică de pe canapea. Mă duc la culcare. Noapte bună, 
Roberto! 


Mai târziu, Roberto o trezi cu sărutări blânde pe gât. 

— Cara, cara, îmi pare atât de rău că am fost egoist! Suferi 
după sora ta, iar eu m-am purtat ca un ticălos! 

— Da, Roberto, aşa ai făcut, fu ea de acord, încă supărată. 


Cum ai putut să fii atât de indiferent? 

— Nu-mi place că trebuie să ne despărțim atât de curând. 
Asta m-a făcut să reacționez urât. Spune-mi că mă ierți. Te rog! 

În ciuda faptului că încă era furioasă, Rosanna se întoarse și-l 
lăsă s-o sărute. 

— Încearcă să te gândeşti și la alții din când în când, Roberto! 

— Aşa o să fac. Ti amo, Rosanna! 

Şi apoi, ca de obicei, ultimele rămășițe ale furiei ei se topiră 
atunci când el începu să facă dragoste cu ea. 


— Stephen? 

— Da? 

— Sunt Luca! Ce mai faci? 

Stephen făcu o pauză înainte de a răspunde: 

— Bine... Cum se simte sora ta? 

Luca ezită un moment, iar apoi răspunse cu voce joasă: 

— S-a stins în urmă cu două săptămâni. Nu ţi-a spus 
Rosanna? 

— Nu. Am... am fost foarte ocupat în ultima vreme şi n-am 
văzut-o. Îmi pare rău pentru pierderea suferită, Luca! 

— A fost mai bine așa. Către sfârşit, a avut dureri mari. 
Acum, după ce am condus-o pe ultimul drum, trebuie să încep 
să-mi văd de viaţa mea şi să iau nişte decizii. Stephen, fiindcă 
te-ai întors de la New York, mai ai şi alte informaţii despre 
desen? 

— Da, să ştii că da. Aşteptam să mă suni. Trebuie să vorbim, 
Luca, dar nu la telefon. O să vii în Anglia cât de curând? 

— Da. Vreau s-o văd pe Ella, dar, înainte să vin, mai am 
câteva lucruri de organizat în numele Carlottei aici, la Napoli. 

— Atunci, dă-mi un telefon de îndată ce știi data la care 
ajungi în Anglia. 

— Ne vedem la Rosanna, nu-i aşa? 

— Mi-e temă că s-au schimbat câteva lucruri de când am 
vorbit ultima oară, răspunse Stephen cu bruscheţe. Deci nu, nu 
ne vedem la ea. Dar o las pe Rosanna să-ți spună. La revedere, 
Luca! 


Donatella deschise ușa apartamentului lui Roberto. Ridică 
grămada de corespondenţă de pe preş şi o puse pe masă. Merse 
până în dormitor şi împinse cât colo ușile dulapurilor. Primul ei 
impuls fu să ia un cuțit din bucătărie și să spintece fiecare haină 
atârnată acolo. Dar gestul ar fi fost copilăresc și zadarnic. 
Roberto merita ceva cu mult mai rău. 

Trase afară câteva dintre costumele, fustele și rochiile ei de 
cocktail și le aruncă pe pat. Goli două sertare cu lenjerie: 
jartierele negre care-i plăcuseră lui Roberto, ciorapii de mătase 
pe care mâinile lui îi mângâiaseră în timp ce făceau dragoste... 
Donatella înghiţi cu noduri. Nu, n-avea să verse nici o lacrimă. 

O, nu! Trebuia să-și adune emoţiile și să le transforme în 
furie, după cum îi sugerase psihologul să facă. 

— Te urăsc, te urăsc, mormăi ea trăgând un geamantan mare 
de pe raftul de sus și începând să arunce hainele în el. O să te 
pedepsesc, o să te pedepsesc, repetă ea închizând geamantanul, 
iar apoi ieşi din încăpere. 

Nu-i luă mai mult de un sfert de oră ca să-și adune lucrurile 
pe care le avea în apartamentul lui Roberto. Apoi se așeză la 
masă şi scoase un pix din poşetă. 

Să-i lase ceva scris? Ce i-ar fi putut spune? Exista ceva care l- 
ar fi putut înspăimânta? Care l-ar fi putut scutura pentru câteva 
clipe de aroganţa aceea de nesuportat? 

După ce el nu se mai întorsese de la concertul pe care-l 
avusese la Geneva, iar ea nu mai auzise nimic de el, îl sunase pe 
Chris Hughes. Acesta îi spusese că Roberto era în Anglia, dar că 
n-avea nici o idee unde anume stătea sau pentru câtă vreme. 
Donatella strigase la Chris, spunându-i că putea să ghicească 
exact unde se afla Roberto. Chris nu negase. Ea trântise 
telefonul, iar mai târziu se dusese la o petrecere unde se 
îmbătase foarte, foarte rău. 

În dimineaţa următoare, se trezise mahmură și se gândise că 
existau șanse mari ca Roberto să apară în viitor fără să manifeste 
nici un dram de ruşine și să se aştepte ca ea să accepte situația. 
Îşi pregătise o Bloody Mary şi se întrebase dacă era pregătită să 
accepte așa ceva. 

Îi luase mult timp să ajungă la concluzia că nu, nu era. 


Roberto se folosise de ea timp de aproape zece ani, tratând-o ca 
pe un gunoi de care se putea descotorosi oricând ar fi avut el 
chef. Ea se minţise ani de zile că într-o bună zi el avea să uite de 
Rosanna şi, în schimb, s-o ia de soție pe ea, pe Donatella. Dar 
acum ştia că asta nu fusese decât o iluzie. 

Îşi împachetase câteva lucruri în valizele ei Louis Vuitton și 
petrecuse Crăciunul împreună cu nişte vechi prieteni, în 
Barbados. În fiecare noapte petrecută de una singură în pat, 
hotărârea ei devenise din ce în ce mai puternică. lar iubirea 
începuse să se transforme, încetul cu încetul, în ură. 

Donatella își muşcă buzele. Înconjurată de lucrurile lui 
Roberto, într-un apartament în care împărtășiseră atât de multe, 
îi era greu să alimenteze acel sentiment. Oare ea însemnase ceva 
pentru el? 

„Nu!” îşi răspunse cu brutalitate, şi ştiu că acela era adevărul. 

Voia să-l pedepsească, să-l facă să sufere, aşa cum suferise și 
ea de atâtea ori. Să-l facă să simtă adevărata durere a iubirii 
pierdute. În ultima lună, își scormonise mintea ca să găsească o 
modalitate de a-i da o lecţie pe care să n-o uite niciodată. Însă 
Roberto părea de neatins. Ea ar fi putut să-şi vândă povestea 
ziarelor, însă asta n-ar fi făcut decât să sporească notorietatea 
care-l făcea atât de fericit, iar ea s-ar fi simţit înjosită. Se părea că 
în trecutul lui nu existau lucruri compromițătoare pe care el să 
nu le fi scos deja la lumină. 

Donatella ciocăni cu pixul în tăblia mesei şi luă unul dintre 
plicurile sosite cu poşta, ca să scrie pe el un mesaj de rămas-bun. 
Era un extras de cont. Deschise plicul din impuls, se uită la 
suma trecută în josul paginii și văzu că avea peste două sute de 
mii de dolari în contul curent. Aruncă hârtia la o parte, 
neinteresată. Nu voia să-l facă să sufere din punct de vedere 
financiar. 

Trase spre ea grămada de plicuri și începu să le sorteze 
metodic. Deschise facturi, invitaţii la petreceri și câteva felicitări 
de Crăciun de la femei de care ea nu auzise niciodată. Lăsă toate 
astea să cadă pe jos, după ce le aruncă o privire superficială. 
Apoi ajunse la un plic voluminos, de hârtie groasă, de culoare 
crem. Timbrele erau italieneşti. Colţul din dreapta fusese 


ștampilat cu inscripţia „Confidenţial”, iar plicul fusese retrimis 
de către Opera Metropolitană. Donatella îl rupse și găsi 
înăuntru o scrisoare și un alt plic. Incepu să citească. 


Casa de Avocatură Castellone 
Via Foria 
Napoli 


Stimate domnule Rossini, 

În plicul alăturat prezentei trimiteri se află o scrisoare adresată 
dumneavoastră de către clienta mea, signora Carlotta Lottini, care mi- 
a cerut să vă remit această scrisoare după moartea ei. Din păcate, 
signora Lottini s-a stins din viață la data de 31 decembrie 1982. V-aş 
ruga să-mi confirmaţi primirea scrisorii. Dacă aveţi nevoie de ajutorul 
meu, nu ezitaţi să mă contactaţi. 

Al dumneavoastră, 

Marcello Dinelli 
Avocat 


Donatella ridică cel de-al doilea plic adresat lui Roberto, pe 
care se vedea un scris dezlânat. Fără nici o ezitare, rupse plicul 
și începu să citească. 

Peste câteva minute, după ce citi scrisoarea de două ori, 
Donatella începu să râdă. Hohoti atât de tare, încât începură s-o 
doară mușchii stomacului. În cele din urmă, se ridică de pe 
scaun, se şterse la ochi şi-şi aţinti privirea în tavan. 

— Mulţumesc, Doamne, mulțumesc! 


CAPITOLUL 46 


— Ai întrebat-o pe Abi, principessa? 

— Da, Roberto. Spune că e prea ocupată cu editarea cărţii ca 
să poată veni aici în weekend. 

— Dar trebuie să te văd! Nu poți să-l lași pe Nico în grija Ellei 
vreme de două nopți? Ştii cât de mult îi place să stea cu ea! 

— Nu, Roberto! Ştiu că Ella are aproape şaisprezece ani, însă 
nu e cinstit să-i pun pe umeri o asemenea responsabilitate. Pe 
lângă asta, nici nu vreau s-o las singură. Adu-ți aminte că încă 
suferă. 

— Dar și eu sunt atât de singur aici, cara! Am un apartament 
spaţios la hotel, cu un pat pe măsură. Am nevoie de tine! se 
plânse el. 

— Te rog să nu-mi faci asta, Roberto! îl rugă Rosanna, gata să 
izbucnească în plâns. 

— Cred că-ți iubeşti fiul şi nepoata mai mult decât îţi iubeşti 
soţul. Te las acum. Du-te la ei! 

— Roberto, asta nu-i cinstit... începu să spună Rosanna, dar 
apoi auzi zgomotul făcut de receptorul trântit în furcă. Să te ia 
naiba! exclamă, trântind şi ea receptorul și lăsându-se să cadă pe 
un scaun de la masa din bucătărie. 

— Ce se întâmplă? întrebă Ella din prag. 

— O, nu mare lucru, oftă Rosanna. Doar imposibilul de 
Roberto! Nu-ţi bate capul cu asta. Vrei o cană de ceai? Arăţi pe 
jumătate îngheţată. Cum a fost la școală? 

— Bine. Și, o, da, aş vrea nişte ceai! Începe să-mi placă. Într- 
adevăr, e foarte frig afară. S-ar putea să ningă, spuse Ella în 
timp ce-și scotea haina, bereta de școală și mănușile. Roberto 
vrea să te duci la Viena, nu-i așa? 

— Da, adeveri Rosanna, aruncând, cu un aer plin de 
nefericire, două plicuri de ceai în ceainic. Am crezut că prietena 
mea Abi ar putea să vină aici pentru două nopți, ca să aibă grijă 
de tine şi de Nico, dar e prea ocupată. 

— Rosanna, ştii că sunt în stare să am grijă de Nico! Dacă vrei 
să pleci la Viena, poţi s-o faci. Noi doi o să fim foarte bine. 


Cu același aer neconsolat, Rosanna adăugă apă în ceainic și 
amestecă. 

— Nu, Ella, răspunse ea, n-aş putea să te rog aşa ceva. N-ar fi 
drept. 

— Pentru două nopţi? Ne descurcăm, pe cuvânt! 

— Ai aproape șaisprezece ani, Ella, şi eşti... 

— Da, sunt suficient de matură ca să fiu eu însămi mamă, 
răspunse ea. Am rămas de multe ori singură cu un copil peste 
noapte, pe vremea când făceam babysitting la Napoli. Ţi-ar 
plăcea să-l vezi pe Roberto, nu? 

Rosanna turnă ceaiul în două căni, adăugă lapte și se aşeză 
din nou la masă. 

— După ce el s-a întors acasă, mi-am dat seama că, în viitor, 
aveam să stăm de multe ori departe unul de celălalt, însă am 
uitat cât de dificil e. Același coșmar de altădată! lartă-mă, n-ar 
trebui să-ți vorbesc despre problemele mele. 

— Tu le-ai ascultat pe ale mele de atâtea ori! Mi-ai fost nu 
numai mătușă, ci şi prietenă. Sper că pot să fiu şi eu prietena ta. 

— Eşti, Ella, şi mă bucur foarte mult că te am lângă mine. Îţi 
spun cinstit, aş fi înnebunit dacă n-ai fi fost aici! 

Ella zâmbi. 

— E minunat că simţi astfel! Tu m-ai ajutat, Rosanna, lasă-mă 
și pe mine să te ajut. Sună-l pe Roberto și spune-i că weekendul 
ăsta te duci la el, la Viena. Astfel, o să simt că-ţi răsplătesc şi eu 
bunătatea. 

— Îţi mulțumesc pentru ofertă, Ella. Apreciez și promit să mă 
gândesc la ea. lar acum trebuie să merg și să-l trezesc pe Nico. 

Rosanna se ridică și ieși din bucătărie. În drum spre etaj, se 
gândi la spusele Ellei. Oferta fetei era atât de tentantă! Absența 
lui Roberto o aruncase din nou într-un vârtej emoţional. Tocmai 
îl ridicase pe Nico din pătuţ, când sună telefonul. Probabil că 
Ella răspunsese, fiindcă telefonul se opri după ce sunase de 
două ori. 

— Ce-ai zice să devii un băiețel cosmopolit şi să călătorești în 
jurul lumii împreună cu mine și cu tatăl tău? îl întrebă ea pe 
Nico, aşezându-l pe salteaua lui ca să-i schimbe scutecul. 

ÎI duse pe Nico la parter, iar Ella îi spuse, zâmbind: 


— Era Roberto. A sunat ca să-şi ceară scuze. 

— Chiar așa? 

— Şi i-am spus că te-ai răzgândit şi că te duci să-l vezi 
weekendul ăsta. A fost foarte mulțumit. Te-a rugat să-i spui la 
ce oră ajungi la Viena. 

— Dar, Ella, eu... 

— Totul e aranjat. Și nu-l poţi dezamăgi acum, nu? 

Pradă chinului şi indeciziei, Rosanna își privi nepoata, pentru 
ca apoi să-i arunce un surâs plin de recunoştinţă, spunând: 

— Mulţumesc, Ella! Mulţumesc! 

Sâmbătă dimineaţa, Rosanna se trezi la ora şase. Făcu un duș 
şi se îmbrăcă, iar apoi se duse la bucătărie și găti nişte legume. 
Le prăji împreună cu carne de vită tocată și cu usturoi, după 
care adăugă ierburi și tocă roşii ca să facă un sos bolognese. Voia 
ca Ella și Nico să aibă un fel de mâncare gustos în acea seară. În 
timp ce amestecul fierbea la foc mic, ea se așeză la masă și scrise 
pentru Ella un set lung de instrucțiuni în privința lui Nico, 
începând cu micul-dejun şi până la culcare. 

Simţind că exagera -— fiindcă fata fusese implicată zilnic în 
programul copilului puse lista lângă telefon, iar apoi adăugă 
numărul Hotelului Imperial din Viena, pe cel al medicului casei 
și pe cel de la apartamentul lui Abi, la Londra. Terminând cu 
asta, luă de pe foc tigaia cu sos, o acoperi cu un capac şi o lăsă 
pe blatul de bucătărie, la răcit. Își verifică ceasul şi urcă la etaj ca 
să termine de împachetat. 


O oră mai târziu, pe când se aflau în vestibul, Rosanna atinse 
obrazul lui Nico. 

— Pare un pic cam cald, spuse ea, încruntându-se. 

— E bine, nu-i aşa, micuțule? murmură Ella, strângându-l în 
braţe. A alergat toată dimineaţa, asta-i tot! Du-te, Rosanna, altfel 
o să pierzi avionul! 

— Pa, pa, angeletto! spuse ea şi îl sărută din nou pe Nico, iar 
apoi își luă bagajul. Pentru orice problemă, sună-mă la Imperial, 
sau sun-o pe Abi, sau... 

— Aşa o să fac! Acum du-te, Rosanna, te rog! o îndemnă Ella 
râzând. 


Rosanna se urcă în taxi și-și luă rămas-bun de la cei doi 
făcându-le cu mâna, până când maşina ieşi de pe aleea din faţa 
casei și nu mai reuși să-i vadă. Dacă Nico se îmbolnăvea? I se 
păruse că avea fierbințeală, era sigură de asta. Se consolă cu 
gândul că, foarte probabil, îi erupea un dinte, ceea ce făcea 
întotdeauna ca obrajii să i se îmbujoreze puternic. Sentimentul 
de vină avea darul s-o transforme într-o ființă de-a dreptul 
paranoică. Pe lângă asta, dacă avea să se îngrijoreze tot timpul 
pentru Nico, ce rost mai avea să fi plecat la Viena? 

Făcând un efort, Rosanna își luă gândul de la copilul ei şi se 
concentră asupra plăcerii de a-şi revedea soțul în câteva ore. 


— Stephen, sunt Luca! Ajung la Londra mâine-dimineaţă. 

— A, bine! La ce oră? 

— Avionul aterizează pe Heathrow la zece dimineaţa. O să 
iau un tren spre Cheltenham și ar trebui să ajung la Rosanna 
cândva după prânz. Poţi să treci pe la noi mâine-seară? 

— Mai bine nu, răspunse Stephen, uimit că Luca părea să nu 
ştie încă de întoarcerea lui Roberto şi de dispariţia lui însuşi din 
viața Rosannei. Ascultă, sunt la Londra în seara asta. Te iau 
mâine-dimineaţă de la Heathrow și te duc în Gloucestershire. 
Putem discuta lucrurile pe drum. 

— Eşti foarte amabil, Stephen! O s-o sun pe Rosanna ca să-i 
spun la ce oră ajung. 

— Foarte bine. La revedere! 

Luca puse jos receptorul, iar apoi îl ridică din nou, ca s-o 
sune pe Rosanna. Dar ea nu răspunse. El puse iarăși receptorul 
în furcă şi se hotărî să încerce mai târziu. 


Ella auzise telefonul sunând, însă Nico tocmai începuse să 
tipe, lovind cu pumnișorii în podea și refuzând să se întoarcă și 
s-o lase să-i schimbe scutecul. Până când Ella reuși să ajungă la 
aparatul din dormitorul Rosannei, telefonul se oprise din sunat. 

In cele din urmă, Nico se calmă în braţele ei. li puse mâna pe 
frunte. Chiar că părea caldă! Așa că-l duse la parter, ca să-i dea 
niște paracetamol pentru copii, după cum o instruise Rosanna. 


— Principessa! Ai ajuns, chiar eşti aici! 

Rosanna lăsă bagajul din mână și fu luată pe sus de Roberto, 
care o duse în apartament şi o aruncă pe pat. 

— Ce dor mi-a fost de tine, ce mult te iubesc, gemu el, 
acoperindu-i fața cu sărutări și începând să-i descheie nasturii 
de la haină. 

— Trebuie s-o sun mai întâi pe Ella, spuse Rosanna, 
desprinzându-se din îmbrăţişare. 

— Mai târziu, cara, mai târziu! îi ceru Roberto. 

Buzele lui o reduseră la tăcere, iar ea cedă. 

După aceea, rămaseră în pat și băură un pahar de şampanie. 
Roberto îi vorbi despre planurile lui pentru weekend: 

— În seara asta e un bal mare la palatul Hofburg. După 
spectacol, mergem direct acolo. 

— Dar nu mi-am adus haine de seară! Trebuia să-mi spui! 

— Du-te şi uită-te în dulap, principessa, o îndemnă Roberto. 

Ea se dădu jos din pat și traversă încăperea. În dulap, lângă 
jacheta de seară a lui Roberto, se afla o rochie ambalată în 
polietilenă. 

— Aş fi împachetat-o, dar m-am gândit că se şifonează. Vezi 
dacă ți se potriveşte! spuse el. 

Rosanna îndepărtă învelitoarea și scoase la iveală o rochie de 
bal strălucitoare. Partea de jos era spectaculoasă, confecționată 
din straturi de tul care pluteau, iar partea de sus, un corsaj de 
brocart, fără bretele, era acoperită de mii de mărgele minuscule. 

— Roberto, asta e cea mai frumoasă rochie pe care am văzut- 
o vreodată! exclamă Rosanna, după care luă rochia de pe 
umeraș şi o probă. Poţi s-o închizi la spate? întrebă ea. 

— Categoric, signora, dacă-mi promiţi ca mai târziu să mă laşi 
să te dezbrac de ea, răspunse Roberto, încheind perlele micuţe 
care ţineau loc de nasturi, în timp ce Rosanna se privea în 
oglindă. Îţi vine ca turnată! o asigură el. 

Rosanna se întoarse, iar fusta diafană se învârti în jurul ei, 
plutind prin aer. 

— O, e minunată! Îţi mulțumesc, Roberto! Mulţumesc! 

— O să fii cea mai frumoasă femeie de la bal, spuse el 
zâmbind. lar astă-seară o să vii să mă vezi cântând în rolul lui 


Don Jose, nu-i așa? 

— Sigur că da. 

Roberto o sărută pe gât şi începu să desfacă nasturii pe care, 
cu doar câteva minute înainte, îi încheiase cu atât de mult efort. 
Un ceas mai târziu, Rosanna se machia, iar Roberto se pregătea 
să plece la spectacol. 

— O, Roberto! exclamă ea, ducându-și mâinile la gură. N-am 
sunat acasă! 

Se duse la telefon și formă numărul de la The Manor House. 

— Ella, sunt Rosanna! De ce plânge Nico? întrebă ea, 
încruntându-se. 

— Cred că e puţin cam obosit. Și are un pic de febră, 
Rosanna, se auzi, încordată, vocea Ellei. 

— E bolnav? 

— N-a mâncat mare lucru azi. Nu cred că are nimic, dar 
parcă nu se comportă ca de obicei. O să-l pun la culcare. 

— Atunci, trebuie să mă întorc imediat! 

— Poftim? şopti Roberto, care auzise conversaţia. 

— Ella, aşteaptă un pic, spuse Rosanna, acoperind receptorul 
cu mâna și privindu-şi soțul. E vorba de Nico, explică ea. Are 
febră! Trebuie... 

— Lasă-mă să vorbesc cu Ella! 

Roberto îi luă Rosannei receptorul din mână. Vorbi repede în 
italiană, dând din cap când și când. Apoi își luă rămas-bun și 
puse jos receptorul, înainte ca Rosanna să-l mai poată lua. 

— Ce faci? Am vrut să vorbesc din nou cu ea, să aflu dacă... 

— Rosanna, te rog! Am stat de vorbă cu Ella și mi-a spus că 
Nico are febră, dar asta-i tot. N-ai de ce să te îngrijorezi, cara! 
Poate că-i iese un dinte, poate că a răcit, dar dacă acum alergi 
înapoi acasă, asta n-o să-l ajute cu nimic. O să se simtă bine 
mâine-dimineaţă, sunt sigur! 

Rosanna clătină din cap. 

— Dar dacă e bolnav? Până acum, n-a făcut temperatură 
decât foarte rar. 

— Principessa, Nico e cu tine douăzeci şi patru de ore pe zi. 
Eşti cu mine acum, după care te întorci la el. Te rog, nu te poţi 
detașa de el ca să fii cu mine în răstimpul pe care-l avem la 


dispoziţie? Încep să cred că devii paranoică ori de câte ori vine 
vorba de copilul ăsta al nostru! 

Rosanna ezită un moment, luptându-se cu instinctele ei 
materne, care-i spuneau cu claritate că ceva era în neregulă. Dar 
nu voia ca Roberto să creadă că era peste măsură de protectoare. 
În cele din urmă, dădu din cap şi spuse: 

— Ai dreptate. Sunt sigură că totul o să fie bine. 

— Vino, şopti el, pune-ţi rochia asta frumoasă şi haide să 
arătăm lumii că suntem din nou împreună. 


Ella mângâie copilul pe spate până când, în cele din urmă, 
acesta adormi. Apoi se strecură afară din camera lui, 
străduindu-se să nu-l trezească. Se duse jos, la bucătărie, 
strângând în mână monitorul pentru copii, şi-şi făcu un sendviş. 
ÎI mâncă fără să simtă ce gust avea, iar apoi urcă în camera ei și 
adormi, extenuată. 


Rosanna şedea în lojă, privind la spectacolul strălucitor de 
sub ea. Opera din Viena era unul dintre teatrele ei favorite, 
poate pentru că balcoanele aurii şi ornamentate îi aduceau 
aminte de Scala. Se uită în fosa orchestrei, în care instrumentiştii 
îşi făceau ultimele pregătiri. O străbătu obișnuitul frison de 
anticipare, în aşteptarea începerii spectacolului. 

În seara aceea se cânta Carmen. Nu-l mai văzuse niciodată pe 
soțul ei interpretându-l pe Don José, iar pentru ea, Carmen era 
un rol pe care încă nu-l descoperise. După ce se încheie 
uvertura, cortina fu trasă, lăsând să se vadă o piaţă dintr-un oraş 
spaniol. Rosanna se sprijini de spătarul scaunului, pregătindu- 
se să se bucure de spectacol. 

Rolul spaniolului frumos şi înfocat i se potrivea lui Roberto 
ca o mănușă. Interpretarea lui electrizantă ţinea publicul în 
tensiune. 

— Ah, Carmen! Ma Carmen adorée! cântă Roberto la final, 
atunci când iubita lui căzu la pământ, moartă. 

Pe Rosanna o podidiră lacrimile. Se ridică în picioare 
împreună cu publicul, care tropăia, aplauda, arunca flori pe 
scenă și striga „Bravo!” Cei din sală nu voiau să-i lase pe 


Roberto și pe minunata lui Carmen să părăsească scena. 
Roberto o căută cu privirea pe Rosanna și-i trimise o sărutare. 
Acela fu momentul în care ea înțelese ce-și dorea. 
Asta avea să-i ceară muncă susţinută și sacrificii, dar trebuia s- 
o facă. 


— Principessa, străluceşti! În ultima vreme te-am văzut rareori 
atât de fericită pe cât eşti acum. 

Roberto o învârti pe aglomeratul ring de dans din magnifica 
sală de bal a palatului Hofburg. 

— Da, aşa mă simt, îi răspunse ea, zâmbind. Mă bucur atât de 
mult că am venit! 

— Şi eu la fel. Nu ne merge bine atunci când stăm departe 
unul de celălalt, Rosanna. Ştii asta, nu? 

— Da, ştiu. 

Muzica încetă, dar el n-o lăsă din braţe. 

— Roberto, înainte să mergem înapoi la masă, vreau să-ți 
spun că... am luat o decizie. 

— Care anume? întrebă el, aruncându-i o privire nedumerită. 

— Vreau să cânt din nou. 

— Rosanna, asta e vestea cea mai bună pe care mi-o puteai 
da! Fără despărţiri! Lucrurile o să fie din nou ca înainte! 

— Nu, n-o să fie la fel, fiindcă îl avem pe Nico. Dar sunt 
sigură că o să facem cumva ca lucrurile să meargă. 

— Sigur că da. lar acum, să bem şampanie şi să toastăm în 
cinstea întoarcerii tale! Mâine o să-i spun lui Chris. Sunt sigur că 
o să vrea să cânţi Butterfly în iulie, la Met, împreună cu mine 
şi... 

Rosanna ascultă efuziunile pline de nerăbdare ale lui 
Roberto, ştiind că el se avânta prea repede, însă nu-i păsa. 
Făcuse ce voise el şi i se dăruise din nou cu totul. 


CAPITOLUL 47 


În dimineața următoare, Ella se trezi devreme, trăgând cu 
urechea la monitorul pentru copii, care era aşezat chiar lângă 
patul ei. Nu se auzea nimic. Scoase un oftat de ușurare, sperând 
că problemele din ziua trecută nu fuseseră decât consecința unei 
erupții dentare și că Nico era mai bine după o noapte bună de 
somn. Se ridică, merse pe coridor şi deschise uşa camerei 
copilului. Se strecură înăuntru, se duse lângă pătuţ şi se aplecă 
peste el. Ochii lui Nico erau închişi, însă părul îi era umed, 
obrajii îi erau de un roșu aprins, iar pielea, pătată. Puse mâna pe 
fruntea lui și simţi fierbinţeala. Cu un gest rapid, trase pătura de 
pe el și văzu că pijamaua îi era înmuiată. Cu inima bătându-i ca 
o tobă, îl dezbrăcă și trase aer în piept văzând erupția de un 
roșu aprins care-i acoperea pielea. Nico deschise ochii, gemu şi-i 
închise din nou. 

Ella alergă pe coridor, coborî scările și împinse cât colo ușa de 
la bucătărie. Căută pe lista lăsată de Rosanna, până când găsi 
numărul de telefon de la hotel. Ridică receptorul și sună la 
Hotel Imperial, aşteptând ca cineva să răspundă. 

— Alo, bună ziua! Aș vrea să vorbesc cu Rosanna Rossini, vă 
rog! 

— Îmi pare rău, doamnă, dar domnul Rossini a cerut să nu-i 
fie transferată nici o legătură telefonică până când nu ne dă de 
veste dumnealui. 

— Dar e o urgență! Fiul lui e bolnav! Trebuie să vorbesc cu el 
sau cu doamna Rossini! 

Ellei aproape că-i venea să plângă de frustrare. 

— Am înţeles, doamnă. O să încerc să vă fac legătura. 

Ella aşteptă, cuprinsă de o tensiune îngrozitoare. 

— Îmi pare rău, doamnă, dar nu răspunde nimeni. E posibil 
ca domnul Rossini să fi închis telefonul. O să rog pe cineva să 
bată la uşa apartamentului. 

— Vă rog, cât mai repede! insistă Ella. Rugaţi-o pe doamna 
Rossini s-o sune pe Ella, acasă. Spuneţi-i că Nico e bolnav! 

Puse jos receptorul şi apoi formă numărul lui Abi. Nu 


răspunse nimeni. 

— O, Doamne, dă să fie bine, gemu ea în timp ce forma 
numărul medicului. 

— Alo? 

— Aş dori să vorbesc cu doctorul Martin, vă rog. 

— Nu e acasă, a plecat să vadă un pacient. Sunt soţia lui. Pot 
să vă ajut? 

— Da. Am grijă de Nico, băieţelul Rosannei Rossini. Are 
febră mare şi o erupție urâtă pe tot corpul. Nu... nu ştiu ce să 
fac! 

— Înţeleg. Doctorul Martin ar trebui să ajungă acasă în câteva 
minute. Dacă-mi dai adresa, îl trimit imediat acolo. 

Ella făcu ce i se ceruse. 

— lar acum, draga mea, până când ajunge doctorul, șterge-l 
pe Nico pe corp cu un burete îmbibat în apă călduţă. Asta ar 
trebui să-i scadă temperatura. Şi încearcă să-i dai să bea un pic 
de apă. Dacă starea i se înrăutățește sau dacă devine inconştient, 
cheamă imediat ambulanta! 

— Da. Mulţumesc! 

Ella puse jos receptorul. Umplu un bol cu apă şi urcă scara 
tremurând, dorindu-și din toată inima să nu-i fi sugerat 
Rosannei să meargă la Viena ca să-l vadă pe Roberto. 


Călătoria de la aeroport spre Gloucestershire dură mai puţin 
de o oră și jumătate. Drumurile erau libere. Stephen ieși de pe 
autostradă şi îndreptă maşina spre The Manor House. 

Luca se uita pe fereastră, tăcut, dar mintea i se frământa de 
zor. Stephen nu doar că-i vorbise despre rezultatul vizitei făcute 
la New York, ci îi spusese calm, fără emoție, pentru care motiv 
anume nu se mai vedea cu Rosanna. 

Roberto venise înapoi. 

Ramificaţiile acelei vești se întindeau atât de departe, încât 
Luca nici măcar nu putea să-și pună gândurile în ordine. 

— Eşti bucuros fiindcă s-au împăcat? întrebă Stephen. Mă 
gândesc că te bucuri cel puţin în parte. Vreau să spun că el e 
totuși soţul Rosannei și tatăl lui Nico. 

Luca clătină din cap cu putere. 


— Nu, Stephen! Chiar dacă Roberto e soțul Rosannei, ceea ce- 
a făcut... începu el să spună, dar vorbele i se stinseră într-un 
oftat adânc. 

Stephen intră pe drumul care ducea la The Manor House. În 
scurtă vreme, opri mașina în fața casei. 

— Înţelegi de ce nu intru, nu? 

— Desigur, răspunse Luca, simțind că Stephen de-abia 
aştepta să plece. Îți mulțumesc pentru tot! 

— Cu plăcere. Dacă vrei să mai vorbim, mă găseşti la galerie 
toată ziua. 

— Ciao! 

Luca deschise portiera, dar apoi se opri şi se întoarse. 

— Îmi pare atât de rău, Stephen! Rosanna nu realizează ce a 
pierdut. 

Stephen ridică din umeri, plin de tristeţe. Luca ieși din 
mașină şi închise portiera în urma lui. 


Ella se plimba de colo până colo prin camera lui Nico. La un 
moment dat, auzi soneria de la intrare. Alergă pe scări, 
aşteptându-se să fi venit medicul. Cu mâinile tremurându-i, 
deschise ușa. 

— Luca! O, Luca! strigă ea, aruncându-se în braţele lui, 
năpădită de suspine isterice. 

— Ella, Ella, ce e?! Ce se întâmplă? Haide, linişteşte-te! 

— Nico! E vorba de Nico! E foarte bolnav! Cred că poate să și 
moară! Nu putem să-l lăsăm singur! 

Ella îl trase pe Luca înăuntru și se grăbi să urce scara. 

— Dar unde-i Rosanna? Şi unde-i... Roberto? 

— La Viena. Atunci când ai sunat la ușă, am crezut că a venit 
medicul. Fac ceea ce m-a învăţat soţia lui, dar tot ea mi-a spus să 
chem ambulanţa dacă Nico se simte mai rău și... spuse Ella 
intrând în camera lui Nico și arătând spre pătuţ, vezi, are 
erupția asta pe piele şi nu se trezește cum trebuie şi... Ajută-mă, 
Luca, ajută-mă! îndrugă ea, isterică. 

Luca se aplecă peste pătuț și realiză imediat că starea 
copilului era gravă. 

— Zici că vine medicul? 


— Da, dar sunt sigură că starea lui Nico se înrăutățește. 

— Atunci, cred că nu mai e de aşteptat. Trebuie neapărat să 
chemăm ambulanta! 

În momentul acela se auzi soneria de la ușă. 

— Mulţumesc, Doamne! strigă Ella, înăbuşindu-şi un suspin. 
Trebuie să fie medicul! 

— Du-te tu, o îndemnă Luca. Stau eu cu Nico. 

Ella dădu din cap în semn de aprobare și ieşi din încăpere 
alergând. Luca mângâie fruntea lui Nico. 

— E în regulă, angeletto! O să fie bine. Cred că maică-ta a 
înnebunit de te-a lăsat aşa, dar o să se întoarcă în curând, crede- 
mă! 

Cât timp Nico fu consultat de doctorul Martin, Ella și Luca 
aşteptară împreună lângă fereastră, în camera copilului. 

— Zici că Rosanna e la Viena, împreună cu Roberto? întrebă 
Luca. 

— Da. 

— l-ai sunat? 

— Da, dar încă n-au sunat înapoi. 

— Nu trebuia să te lase singură cu Nico! A făcut o greșeală 
foarte mare, suspină Luca. 

— Te rog, nu da vina pe Rosanna! Eu am implorat-o să plece. 
Era atât de nefericită, îi era dor de Roberto atât de tare... Am 
crezut... Am crezut că o să fie bine. Și așa ar fi fost dacă... 
bâigui Ella în timp ce-şi frângea mâinile, disperată, iar Luca îi 
puse o mână pe umeri. Rosanna a sunat aseară și i-am spus că 
Nico nu se simţea bine și... 

— Şi, cu toate astea, n-a venit? 

— Nu, dar... 

Doctorul Martin interveni în conversaţie: 

— O să chem ambulanţa. Vreau să-l internez pe Nico în 
spital. Are febră mare și trebuie să primească fluide, ca să oprim 
deshidratarea. 

— Dar ce are? întrebă Ella, ţinându-și răsuflarea. 

— Are o formă urâtă de pojar. E o boală comună a copilăriei, 
însă unii copii pot face complicaţii dacă nu sunt trataţi rapid. 
Pot să folosesc telefonul? 


— Desigur! 

Ella îl conduse pe medic în dormitorul Rosannei. 

Luca privi în gol pe fereastră, întrebându-se ce o apucase pe 
sora lui, care de obicei era o mamă atât de devotată, să-și lase 
fiul în grija unei fete în vârstă de doar cincisprezece ani, lipsită 
de experiență. Clătină din cap cu mâhnire, fiindcă știa deja 
răspunsul. 

— În regulă, ambulanţa trebuie să sosească din moment în 
moment, spuse medicul, făcându-și apariţia. lar dacă aş fi în 
locul dumneavoastră, aş face în așa fel încât s-o aduc urgent 
înapoi pe doamna Rossini. Sunt sigur că ar vrea să fie alături de 
fiul dumneaei. 

În acel moment, sună telefonul. 

— Răspund eu, spuse Luca, alergând în dormitor ca să ridice 
receptorul. 

— Ella? se auzi o voce în care se ghicea panica. 

— Rosanna, tu eşti? 

— Luca, ce faci acolo? Nu ştiam că vii! 

— Am venit pentru o chestiune oarecum urgentă, dar asta n- 
are nici o importanță acum. Trebuie să iei primul zbor de la 
Viena, Rosanna. Îmi pare rău să-ţi spun, dar Nico e foarte 
bolnav. Medicul e aici și ducem copilul la spital, la Cheltenham. 
Are pojar. 

— O, Doamne, nu! se auzi strigătul Rosannei, urmat de un 
suspin sugrumat. 

— Rosanna, sunt sigur că o să se facă bine. Medicul e aici, 
Nico e pe mâini bune. Încearcă să te întorci acasă cât poți de 
repede! 

— Da. O să iau un taxi de la Heathrow şi vin direct la spital. 
Te rog, Luca, sărută-l pe Nico din partea mea şi spune-i că 
mamma vine cât poate de repede! 

— Sigur că da. Încearcă să nu te îngrijorezi. La revedere, 
Rosanna! 

Luca puse jos receptorul în momentul în care ambulanța 
ajungea în fața casei. 

În cinci minute, toți trei erau în drum spre spital. 

— Doamnă Rossini, o să fiţi fericită să aflați că Nico o să se 
facă bine! o informă medicul pe Rosanna. 

Ea își luă capul în mâini şi plânse, uşurată. Ultimele patruzeci 
și opt de ore fuseseră cele mai tensionate din întreaga ei viaţă. 
Ajunsese la spital duminică seara și-și găsise fiul conectat la 
perfuzii. Luca o luase acasă pe Ella, care era de-a dreptul 
epuizată, iar Rosanna așteptase oră după oră, în timp ce copilul 
trecea prin ceea ce surorile medicale numiseră „criză”. În 
dimineața următoare, temperatura micuțului coborâse și el 
putuse să doarmă mai liniștit. lar după încă o zi, deschisese 
ochii şi-i zâmbise mamei lui. După ce medicii hotărâseră că Nico 
trecuse peste ceea ce era mai rău, perfuzia îi fusese scoasă. 

Rosanna îşi șterse nasul cu o batistă de hârtie. 

— Îmi cer scuze! Simt o ușurare atât de mare la primirea unei 
veşti bune după ultimele două zile! 

— Înţeleg, doamnă Rossini. E neobișnuit ca un copil să facă o 
formă atât de gravă de pojar, dar se mai întâmplă. Să înţeleg că 
n-a fost vaccinat? 

— Nu. 

Ea reflectă, abătută, că asta nu-i trecuse prin minte în acele 
luni ca de vis petrecute la The Manor House, imediat după 
nașterea lui Nico. 

— Ar fi o idee bună să faceți aranjamente ca toți cei ai casei 
care nu s-au vaccinat până acum s-o facă. Pojarul poate fi 
contagios vreme de câteva zile după apariţia erupției pe piele. E 
mai bine să fiți protejaţi. Cât despre Nico, o să aibă nevoie de 
îngrijire specială în următoarele două săptămâni, dar e un copil 
rezistent. O să se pună pe picioare mai repede decât credeți. Îl 
mai ținem încă o zi aici, sub observaţie, după care îl puteţi lua 
acasă. lar acum, vă propun să mergeţi acasă și să vă odihniți. 
Puteţi să veniți înapoi după-amiază. Vrem să mai facem câteva 
teste de rutină în dimineaţa asta. 

— Bine. Mă duc să-mi iau rămas-bun. Și vă mulțumesc, 
doctore, vă mulțumesc! 


— Nu trebuie să-mi mulțumiți. Pentru asta suntem aici. Şi 
încercați să nu vă pedepsiți, doamnă Rossini! Chiar dacă aţi fi 
fost cu el, n-aţi fi putut face mai mult de atât. 

— Sunt mama lui, se împotrivi Rosanna, clătinând din cap. 
Aş fi ştiut mai repede că era foarte bolnav, răspunse ea cu glas 
scăzut, după care părăsi cabinetul medicului. 

Nico era de unul singur într-un salon alăturat. Stătea întins în 
pătuţ, întors cu spatele. 

— Copilul meu, spuse ea, mamma e aici! 

Băieţelul nu-i răspunse. Rosanna se îndreptă spre el, 
gândindu-se că adormise. Se aplecă peste pătuț şi văzu că avea 
ochii deschişi. Zărind-o, Nico se rostogoli spre ea și-i aruncă un 
zâmbet larg. 

Rosanna îl ridică și-l strânse în braţe. 

— O, dragul meu, jur că n-o să te mai părăsesc niciodată! 


După un ceas, Rosanna ajunse cu un taxi la The Manor 
House şi intră în casă, obosită. 

— Ella! strigă ea, dar nu auzi nici un răspuns. 

— E în camera ei, doarme. 

Rosanna se uită în sus și-l văzu pe Luca în capul scării. 

— Bineînţeles. Cred că este extenuată, zise Rosanna trecându- 
și mâna peste faţă. 

— Nu e deloc surprinzător, având în vedere prin ce-a trecut 
în ultimele zile, zise el în timp ce cobora treptele încet. Ce face 
Nico? 

— Doctorii spun că o să fie bine. 

— Asta-i o veste bună! se bucură Luca, vorbind însă pe un 
ton lipsit de căldura obişnuită, iar odată ajuns lângă Rosanna, 
întrebă: Vrei să mănânci ceva? 

— Nu, mulțumesc. O să beau o cafea. După aceea, vreau să 
fac un duş și să dorm un pic. Trebuie să mă întorc la spital în 
după-amiaza asta. 

Rosanna merse la bucătărie, urmată de Luca. Acesta rămase 
în prag, privind-o cum umplea cafetiera şi cum o pornea. 

— Rosanna, plec în seara asta! 

— Sigur că da. Îţi mulțumesc pentru tot, Luca! 


— Dar înainte să plec, trebuie să vorbesc cu tine. 

Ea îl privi cu atenţie. Era palid, avea cearcăne și buzele 
strânse într-o grimasă încordată. 

— Atunci, stai jos. Vrei nişte cafea? 

— Mulţumesc. 

Rosanna puse cafea în două căni, iar apoi adăugă apă fiartă și 
lapte. Amestecă totul și se așeză la masă, lângă fratele ei. 

— Ce e? De multă vreme nu te-am mai văzut atât de serios. 
Mă sperii! 

Luca își propti bărbia în palme şi inspiră adânc. 

— M-am gândit mult dacă ar trebui să-ți spun asta. Rosanna, 
te iubesc foarte, foarte mult, știi asta, nu? 

— Sigur că da. 

— Şi nu m-aş amesteca niciodată în viaţa ta, nici nu ţi-aș 
pune deciziile sub semnul întrebării dacă n-aş simţi o 
responsabilitate față de Ella. l-am promis Carlottei că o să am 
grijă de ea... 

— Luca, înainte să continui, îl întrerupse Rosanna, află că știu 
încotro baţi. Am greșit că am lăsat-o pe Ella singură cu Nico, am 
greşit foarte mult. N-o să mai fac așa ceva niciodată, îți promit! 
N-am fost pedepsită îndeajuns pentru ce am făcut? 

— Ştiu ce mamă bună îi eşti lui Nico şi cât de generoasă eşti 
cu Ella, dar, spuse Luca clătinând din cap, mă îngrijorează 
obsesia asta a ta, iubirea pe care o ai pentru Roberto. Mi se pare 
că-ți întunecă judecata câteodată. 

Rosanna se făcu roşie de indignare. 

— Nu! Greșești! Roberto e cel mai bun lucru din viaţa mea, în 
afară de Nico. Mă iubeşte, mă susţine şi... 

— Atunci, de ce nu e acum aici? Când copilul lui e la spital? 
Când soţia lui are nevoie de el? 

— Ştii de ce, Luca! Roberto are angajamente. Nu poate lăsa 
totul de izbelişte ca să vină aici. Accept faptul că viaţa lui e așa 
cum e. 

— Dar n-are spectacole duminica și lunea. Chiar tu mi-ai 
spus asta, Rosanna! Ar fi putut veni cu ușurință împreună cu 
tine de la Viena şi s-ar fi putut întoarce la timp pentru 
spectacolul de marţi seara. Sau poate că a fost îngrijorat că ar fi 


putut să ia o asemenea boală infecțioasă și... 

— Opreşte-te, Luca! Te rog, ești nedrept! Nici n-ar fi ajuns 
bine acasă, că ar fi trebuit să plece înapoi. Nu poate să-şi 
dezamăgească publicul! 

— Dar cu siguranţă că şi-a dezamăgit soţia şi copilul, nu? o 
combătu Luca, scoțând apoi un oftat. Rosanna, îmi pare rău, nu 
vreau să judec pe nimeni, cu atât mai puţin pe tine! Cât despre 
Roberto, cred că te schimbă, te influenţează. 

— Da, în bine! ÎI iubesc, Luca. Iar el ne iubește pe mine şi pe 
Nico şi... nu e treaba ta! Nu-l cunoşti așa cum îl cunosc eu. 

— Aici greșești, Rosanna! ÎI cunosc mai bine decât crezi, 
răspunse el cu glas scăzut. Chiar ești convinsă că-ți spune 
întotdeauna adevărul? 

— Da. 

— Atunci, cum a fost cu aventura de la New York, cu 
Donatella? 

— De ce încerci să mă faci să-l urăsc, Luca? De ce? 

— Nu fac asta. Ştiu că n-ar avea nici un rost. Nu încerc decât 
să spun că uneori putem să-i iubim pe unii oameni fără ca asta 
să însemne că ei scot la lumină ceea ce e mai bun în noi. 

— Luca, spuse Rosanna, deja înfuriată, vorbeşti despre 
iubirea dintre un bărbat şi o femeie cu atâta autoritate și, cu 
toate astea, te pregăteşti să devii preot! Cum poți să pretinzi că 
înţelegi ce simt, când tu n-ai cunoscut niciodată felul ăsta de 
iubire? 

Dintr-odată, Luca păru istovit. 

— Rosanna, nu vreau să mă cert cu tine. Îţi spun toate astea 
doar pentru că te iubesc și vreau să te protejez de lucruri pe care 
nu le cunoşti, nu-i bine să le cunoști. 

— Ce „lucruri”, Luca? Spune-mi, ce vrei să zici? 

— Nu, Rosanna, uită ce-am zis. Sunt un prost şi devin prea 
protector. 

— Luca, dacă ai să-mi spui ceva, atunci trebuie s-o faci! Nu 
mai sunt o copilă. Aşa că, te rog, nu mă trata ca atare! 

— Bine, se învoi Luca, făcând o pauză înainte de a vorbi. 
Roberto a săvârşit în trecut lucruri care mă fac să mă întreb dacă 
e un om bun. Şi are asupra ta o mare influenţă, despre care eu 


cred că uneori nu e bună. Eşti sigură că știi totul despre el? 

— Da, ştiu totul! 

Ajunsă, din pricina ultimelor două zile, la limita capacității 
de a se confrunta cu emoțiile, Rosanna simţi că nu mai suporta, 
aşa că strigă: 

— Ştiu cum era şi cum e! ÎI urăşti, Luca, întotdeauna l-ai urât! 
Ei bine, eu îl iubesc şi n-are importanţă ce-mi spui! Nu-mi pasă 
ce gândești! 

— Rosanna, nu vezi? Te-a făcut să-ți pierzi familia din Italia, 
cariera, iar uneori mă gândesc că te-a făcut să-ți pierzi și dreapta 
judecată. Noi doi ne certăm acum din cauza lui. Nu vezi cât de 
distructiv e lucrul ăsta? 

Dezlănţuită de-a binelea și cu lacrimile curgându-i pe obraji, 
ea se puse din nou pe strigat: 

— Nu-i treaba ta să-mi spui cum să-mi trăiesc viaţa! Te rog, 
pleacă! 

— Rosanna, îmi pare rău. N-ar fi trebuit să... 

Ea arătă spre uşă. 

— Pleacă! 

— Haide să nu ne despărțim astfel... 

— Nu vreau să mai rămâi aici nici măcar un minut! 

Luca o privi și ridică din umeri, copleșit de tristeţe. 

— Bine, dacă asta vrei! 

— Da, asta vreau! Și nu-ţi face griji, o să am grijă de Ella! Nu 
pentru că trebuie, ci pentru că vreau! lar acum, pleacă! 

Rosanna se năpusti afară din bucătărie, urcă scara în fugă și 
se duse în dormitor, trântind ușa în urma ei. La o jumătate de 
oră după aceea, auzi zgomotul unei mașini care oprea pe alee și 
sunetul soneriei de la intrare. Se duse la fereastră și-l văzu pe 
Luca urcându-se într-un taxi. Apoi Luca dispăru, dus de mașina 
care stârnise în urma ei un efemer vârtej de pietriș. 


— O, doamnă Rossini, intraţi, intraţi! o invită medicul în 
cabinet. 

— E vreo problemă? Tocmai am fost la Nico şi pare să se 
simtă mult mai bine. 

— Se recuperează bine, așa e, dar testele din dimineaţa asta 


au scos la iveală o problemă. 

— Ce anume? Spuneţi-mi, vă rog! 

— Câteodată, în formele grave de pojar, auzul copilului poate 
fi afectat. 

Rosanna îl privi pe medic cu o expresie chinuită. 

— Ce încercaţi să-mi spuneţi? 

— Doamnă Rossini, trebuie să vă dau o veste proastă. Nu pot 
fi sută la sută sigur, dar cred că auzul lui Nico a fost serios 
afectat. 

— O, Doamne, nu! gemu Rosanna. 

— Ştiu, doamnă Rossini! E un şoc, dar, de dragul fiului 
dumneavoastră, trebuie să fiți curajoasă. 

Rosanna își adună curajul de undeva din adâncul fiinţei. 
Doctorul avea dreptate. Trebuia să fie curajoasă. 

— Da, o să fiu. Cât de rău e? N-o să audă deloc? 

— E prea devreme ca să cunoaștem cu precizie gradul în care 
i-a fost afectat auzul, însă în ceea ce priveşte auzul urechii 
drepte, acesta a fost lezat în mod categoric. Urechea stângă e 
afectată, la rândul ei, dar în momentul de față se pare că nu atât 
de semnificativ. Vom mai face și alte teste. Urmează să vi-l 
prezint pe doctorul Carson, specialistul nostru ORL, şi... 

Pentru Rosanna, cuvintele medicului se estompară până la un 
zumzet nedeslușit, iar ea îl privea fără să-l vadă. Nu se putea 
gândi decât la un singur lucru. Fiul ei era copilul marelui tenor 
Roberto Rossini, fără îndoială, posesorul uneia dintre cele mai 
frumoase voci din întreaga lume. lar Nico, probabil, n-avea să 
mai poată să-şi audă niciodată tatăl cântând. 

— Domnule Rossini? 

— La telefon. 

— Sunteţi căutat, doriţi să vă facem legătura? 

— Mulţumesc! spuse Roberto așezându-se pe marginea 
patului, încă ud de la dușul pe care tocmai îl făcuse. Alo? 

— Roberto! 

El îngheţă. 

— Donatella, ce mai faci? 

— Sunt bine. 

— Mă bucur să aud asta, spuse el, nerăbdător să închidă. 
Acum... 

— Vremea e frumoasă la Viena pentru momentul ăsta al 
anului, nu-i aşa? 

— De unde ştii? Unde ești? 

— Jos, la recepţie. Trebuie să vorbim. Urc până la tine. 

— Donatella, nu e un moment bun! Trebuie să mă odihnesc 
pentru spectacolul din seara asta. Cred că mă apucă o răceală. 

— Ceea ce am eu să-ți spun nu ne ia mai mult de câteva 
minute. 

Legătura se întrerupse. Roberto oftă, își puse halatul de 
mătase şi-şi pieptănă, tulburat, părul. Se auzi un ciocănit în ușă 
şi se duse s-o deschidă. 

— Ciao, Roberto! 

— Intră, Donatella! zise el cu bruscheţe. 

— Mulţumesc. 

Ea trecu pe lângă el și se așeză pe o canapea mare, îmbrăcată 
în creton. 

— Ce mai faci? întrebă el. 

— Mai bine ca niciodată, răspunse ea, întinzându-se ca să ia o 
boabă mare de strugure din bolul de fructe care dădea pe 
dinafară, aşezat pe măsuța din faţa ei. 

— Mă bucur să aud asta. Arăţi foarte bine. 

Roberto nu înţelegea. Femeia aceea strălucea, pur și simplu, 
de fericire. 


— Mulţumesc, aşa mă și simt! exclamă Donatella, mușcând 
lasciv din strugure și apoi cercetându-l cu privirea pe Roberto. 
Tu, pe de altă parte, arăţi îngrozitor! 

— Fiul meu e la spital. A fost foarte bolnav. 

— Da, mi-a spus Chris că ai probleme în familie. 

— Aşa e, spuse Roberto, plimbându-se prin încăpere. Ce vrei, 
de fapt? Ai venit să strigi la mine, să-mi spui cât de ticălos sunt? 
Dacă-i aşa, atunci dă-i bătaie, să terminăm şi cu asta! 

— Nu, răspunse Donatella clătinând din cap și întinzându-se 
după o altă boabă de strugure. Eşti un ticălos, dar n-ai nevoie să 
ţi-o spun eu. Da, am fost furioasă că nu te-ai întors la New York, 
că te-ai târât înapoi la Rosanna fără să te deranjezi să mă 
contactezi, dar, adăugă ea ridicând din umeri, tu eşti marele 
maestro Rossini! Tu nu trebuie să dai socoteală nimănui, nu-i 
aşa? 

Dispoziţia ei exuberantă îl neliniștea de moarte. 

— Ascultă, Donatella, îmi cer scuze pentru cele întâmplate. 
Rosanna m-a iertat şi m-am întors la ea. E soția mea. Şi nu ţi-am 
făcut nici o promisiune, niciodată. 

— Aşa e, nu mi-ai făcut. lar, după cum se şi vede, am realizat 
de atunci că nu mai sunt îndrăgostită de tine, spuse ea mişcând 
alene din mână. Pasiunea s-a epuizat! Chiar dacă m-ai implora, 
nu te-aș mai lua acum înapoi. 

— Atunci, care e problema? întrebă Roberto aplecându-se 
spre ea. Trebuie să mă odihnesc, Donatella! 

— Desigur, nimic n-are voie să te tulbure înainte să ajungi în 
fața adoratorilor tăi! exclamă Donatella în timp ce se ridica și 
scotea două plicuri din poşetă, punându-l pe masă pe unul 
dintre ele. lată cheile de la apartamentul tău din New York. Mi- 
am luat lucrurile de acolo, explică ea, iar apoi ciocăni cu degetul 
în cel de-al doilea plic şi i-l întinse lui Roberto. Ei, ai primit asta 
de curând! Bineînţeles, i-am citit conţinutul. 

Roberto smulse plicul din mâna Donatellei. 

— N-ar fi trebuit să faci asta! 

— N-are importanţă, am făcut-o, răspunse ea ridicând din 
umeri cu nepăsare. Cred că ar trebui să-l deschizi, Roberto! Și să 
descoperi de ce nevastă-ta o să-ţi ceară din nou să pleci, adăugă, 


aruncându-i un zâmbet plin de dulceaţă prefăcută. 

— Ce tot vorbeşti? Eu şi Rosanna suntem foarte fericiţi! Nu 
există nimic despre care ea să nu ştie. 

— Atunci, poate că există ceva ce nici tu nu știi despre tine 
însuți! 

— Orice ar fi, n-are importanţă. N-avem secrete unul față de 
celălalt. Eu îi spun totul Rosannei. 

— Bun, atunci n-o să te superi dacă îi trimit și ei o copie, în 
caz că uiţi să-i spui, nu? făcu Donatella, îndreptându-se spre 
ușă. Să știi că m-am cazat la Hotel Astoria. Ciao! 

După ce ușa se închise în urma ei, Roberto se așeză, cu inima 
bătându-i neplăcut de repede. Deschise plicul. 


Mănăstirea Santa Maria, Pompei 


Dragă Roberto, 

Îți aduci aminte că am dansat împreună cândva, demult, într-o 
noapte fierbinte, la Napoli, în cafeneaua lui papa, la aniversarea 
căsătoriei părinților tăi? După aceea, ne-am plimbat pe malul mării. 
Mai târziu, am făcut dragoste. Pentru mine a fost prima oară şi o 
noapte frumoasă, pe care n-am uitat-o niciodată. 

După şase săptămâni, am descoperit că eram însărcinată. Singura 
persoană cu care am putut vorbi a fost fratele meu, Luca. Am hotărât 
ca, de dragul familiei, să spunem că acel copil era al iubitului meu. Aşa 
că m-am culcat cu el, ca să fac ca totul să devină plauzibil. O lună mai 
târziu, le-am spus iubitului meu şi tatei că eram însărcinată. Papa a 
făcut rapid aranjamentele de nuntă şi m-am căsătorit cu un bărbat pe 
care nu-l iubeam, ca să-i dau copilului nostru o şansă şi ca să evit să-i 
fac de ruşine pe părinții mei. Știam că tu nu te-ai fi căsătorit niciodată 
cu mine, că, la vremea respectivă, nici n-ai fi crezut, probabil, că acel 
copil era al tău. Dar îți jur că spusele mele sunt adevărul curat! 

Ella, fiica ta, s-a născut cu cinci săptămâni mai devreme. Căsnicia 
mea a fost prinsă încă de la început într-o țesătură de neadevăruri şi ar 
fi trebuit să ştiu că n-avea şanse mari să reziste. Sunt încă măritată, 
însă nu l-am văzut pe soțul meu de mai bine de zece ani. La fel şi fiica 
ta. 

Am vrut să-ți spun despre Ella în repetate rânduri, dar după ce te- 


ai căsătorit cu Rosanna, am ştiut că, de dragul ei, nu mai puteam s-o 
fac. Însă Luca mi-a zis că urmează să divorțați în curând, iar 
informația asta m-a făcut să mă hotărăsc. 

Îți dezvălui asta încă gândindu-mă şi rugându-mă ca Rosanna să 
nu afle niciodată adevărul. Ştiu cât de mult te-a iubit şi nu vreau s-o 
rănesc şi mai tare. 

Cât despre Ella, te implor să nu-i răstorni viața cu susul în jos 
confruntând-o cu o asemenea veste. Îți cer doar să veghezi discret 
asupra ei şi să-i fii alături dacă în viitor o să aibă nevoie de sprijinul 
tău. N-o să-ți fie greu s-o faci, fiindcă am trimis-o să locuiască 
împreună cu Rosanna. Vezi tu, Roberto, Ella are o voce frumoasă. Știu 
că Rosanna o să ştie cum să cultive şi să încurajeze talentul nepoatei 
ei, crezând că Ella i-a moştenit harul. 

Luca nu ştie că ţi-am scris. M-a sfătuit să n-o fac, zicând că e prea 
periculos. Dar dacă îl întrebi, o să-ți confirme că spun adevărul. lar 
dacă ai auzi-o pe Ella cântând, ai şti că nu mint. 

La revedere, Roberto! 

Carlotta 


Roberto lăsă să-i cadă scrisoarea din mâini, iar aceasta pluti 
prin aer şi apoi atinse podeaua. El se prăbuși pe canapea și 
scoase un geamăt adânc. Oare era adevărat? Sau era posibil ca 
ea să mintă? 

Închise ochii și și-o imagină pe Ella cântând Noapte de vis la 
concertul de colinde de la școală. Își recunoscu propriul ton 
profund şi melodios, transmutat în vocea unei tinere fete care, 
după cât se părea, era fiica lui. 

Ochii i se deschiseră larg în momentul în care mintea lui reuși 
să formeze o imagine clară a feţei ei. Părul negru, pielea palidă, 
ochii! Mamma mia! Până şi zâmbetul era al lui. Se ridică de pe 
canapea şi începu să se plimbe prin încăpere. 

Nu era de mirare că Donatella fusese atât de fericită! Știa că, 
dacă Rosanna descoperea adevărul, el avea s-o piardă nu numai 
pe ea, femeia pe care o iubea, ci avea să-și piardă și fiul, şi fiica 
despre existenţa căreia abia aflase. Având în vedere istoricul lui, 
Rosanna nu l-ar fi crezut niciodată că nu știuse nimic despre 
Ella. În plus, se culcase cu sora ei și nu-i spusese nimic despre 


asta. L-ar fi urât, şi avea tot dreptul s-o facă. 

Se așeză din nou pe canapea și se gândi că ar fi făcut orice ca 
să-şi păstreze soția — ar fi renunţat la carieră, la faimă, la avere! 
Toate astea n-aveau nici o importanţă. El avea nevoie de ea. 
Ridică receptorul și formă numărul de la recepție. 

— Faceţi-mi legătura cu Hotel Astoria, vă rog! 

— Da, domnule! 

Roberto aşteptă, simțind că-i era greață din cauza fricii. 

— Aveţi legătura, domnule! 

— Hotel Astoria! Cu ce vă pot ajuta? 

— Aş dori să vorbesc cu Donatella Bianchi, vă rog! 

— Roberto, te-ai mișcat rapid, murmură Donatella, torcând 
ca o pisică. Abia am intrat pe ușă! 

— Ce vrei? Orice dorești e al tău! Bani, apartamentul din 
New York, orice! 

— Nu, Roberto. N-am nevoie de nimic în ceea ce privește 
bunurile materiale. Amintește-ţi că Giovanni mi-a lăsat o avere! 
Cu toate astea, mă gândeam că ar fi plăcut să fac o excursie în 
Anglia weekendul ăsta. Până la Cotswolds, poate. E un loc în 
care mi-am dorit întotdeauna să merg - am auzit că e foarte 
frumos. Şi, desigur, cu ocazia asta pot să livrez scrisoarea 
personal. 

— Donatella, chiar vrei să mă distrugi? Şi ce-o să se întâmple 
cu Rosanna? Ea n-a făcut nimic ca să merite asta! Ştii că o 
asemenea dezvăluire o s-o devasteze și ea! 

— Aha, deci îți pasă, murmură Donatella. E înfiorător, nu-i 
aşa, să iubeşti atât de mult şi iubirea să-ţi fie ameninţată? 

— Repet, Donatella, spune-mi ce vrei! Dar nu dezvălui nimic, 
te implor! 

Se lăsă tăcerea, iar apoi Donatella spuse: 

— Deci, în cele din urmă, înţelegi. 

— Ce să înţeleg? 

— Ce înseamnă să fii lipsit de putere. 

Legătura se întrerupse, iar Roberto nu mai auzi nimic. 


CAPITOLUL 50 


Rosanna deschise ușa casei și intră, împleticindu-se, în 
vestibul. Chiar dacă era doar cinci și jumătate după-amiaza, se 
înserase deja. Urcă scările fără să aprindă lumina și intră în 
camera lui Nico. Privi, nefericită, lumina palidă a lunii, care îşi 
revărsa razele asupra pătuţului gol. 

Copilul ei cel frumos, schilodit pe viaţă! Şi era doar vina ei. 
Din pricina egoismului de care dăduse dovadă, așezase, fără să 
vrea, o condamnare pe viață pe umerii fiului ei. leși din 
încăpere, incapabilă să mai privească pătuţul gol, şi o strigă pe 
Ella. Neprimind nici un răspuns, îşi aminti că fata se dusese să- 
și petreacă noaptea la o prietenă. Era singură în toată casa. 

Dorindu-şi cu disperare să stea de vorbă cu cineva, cobori în 
birou. Ridică receptorul și formă numărul de la hotelul la care se 
cazase Roberto. Recepţionerul o informă că domnul Rossini 
plecase la spectacol. Puse jos receptorul și se gândi preț de o 
clipă, iar apoi formă din nou un număr. 

— Alo? 

— Abi, o, Abi, sunt Rosanna... începu ea să suspine, iar apoi 
îi povesti ce i se întâmplase lui Nico. 

— O, Doamne, nu ştiu ce să spun! răspunse Abi, şocată. Îmi 
pare atât de rău! 

— E atât de mic și de lipsit de apărare! Ce-a făcut ca să merite 
aşa ceva? Eu sunt cea care l-a lăsat şi care nu s-a întors acasă 
atunci când Ella a anunţat că era bolnav! Poate că, dacă aș fi fost 
aici, aş fi văzut cât de serioase erau lucrurile și aș fi făcut ceva 
înainte ca boala să i se agraveze! O, Abi, Abi, cum o să-mi pot 
ierta asta? 

— Rosanna, trebuie să te calmezi! Nico e în viaţă şi se 
recuperează în rest, ăsta e lucrul cel mai important. E tot 
copilaşul tău, doar că, probabil, o să aibă nevoie de mai mult 
ajutor. E un copil foarte inteligent! O să facă față. Și încă nu ştii 
cât de tare îi e afectată urechea. Auzul lui își poate reveni în 
timp. 

— Poate că ai dreptate. Trebuie doar să mă rog. Dar... o, Abi, 


m-am certat îngrozitor de rău cu Luca! 

— Da, mi-am dat seama că s-a întâmplat ceva între voi. 

— Ce vrei să spui? 

— Luca a venit acum două ore la mine, la apartamentul din 
Londra, răspunse Abi. 

— O! exclamă Rosanna, mușcându-și buza de jos. A zis ceva? 

— Ştii cum e Luca. N-a spus nimic până acum, dar mi-am dat 
seama că s-a întâmplat ceva. Rămâne aici peste noapte, însă 
există un lucru mai important decât cearta voastră, Rosanna! l-ai 
spus lui Roberto despre Nico? 

— Nu. E la operă, dar se întoarce în curând la hotel. 

— Dacă aș fi în locul tău, i-aș zice să-și urce fundul ăla mare 
în avion! strigă Abi, plină de vehemenţă. Ai nevoie de el, 
Rosanna! Şi Nico, la fel! 

— Ai dreptate, Abi, dar știi cum stau lucrurile, oftă Rosanna. 

— Da, din nefericire, știu. Ascultă, vrei să vin să stau cu tine? 
N-ar trebui să fii singură! Pot să vin mâine-dimineaţă la prima 
oră. 

— Nu, sunt sigură că o să mă simt mai bine după ce vorbesc 
cu Roberto. lar Ella se întoarce mâine, dar îți mulțumesc, 
oricum. 

— Bine. Aminteşte-ţi să mănânci ceva, Rosanna! Şi să te culci 
devreme. În mod evident, ești epuizată. 

— Sunt. Îți mulțumesc, Abi! Noapte bună! 

Rosanna puse jos receptorul, iar apoi se duse la bucătărie şi 
se așeză, amorţită, la masă. Luca alergase la Abi pentru că ea îl 
dăduse afară din casă. Pe el, care lucrase la cafeneaua lui papa în 
toți acei ani ca să-i plătească ei lecţiile, fiindcă avusese încredere 
în talentul ei, iar apoi îşi pusese în paranteze propriul viitor ca 
să aibă grijă de ea la Milano! 

Roberto, pe de altă parte... 

Luca îi spusese că el ar fi trebuit să fie acolo, în Anglia, alături 
de soția și de fiul lui... Chiar și ea se chinuise să-i justifice 
absenţa, să le explice altora de ce nu venise acasă împreună cu 
ea, ca să fie alături de fiul lui bolnav, având în vedere că nu 
avusese nici un spectacol. Abi păruse la fel de dezgustată de 
faptul că el n-o însoţise în Anglia. Roberto blocase telefonul din 


camera de la hotel, ştiind că fiul lui nu se simţise bine cu o seară 
înainte, iar Ellei îi fusese imposibil să-i contacteze. 

Oare astea erau atitudinile şi faptele unui om „bun”? se 
întrebă Rosanna. 

O licărire de îndoială îi fulgeră prin minte în legătură cu 
iubirea ei perfectă. 

Dar în ceea ce privea comportamentul ei, oare Luca avusese 
dreptate? Era obsedată de Roberto? Se schimbase? Rosanna își 
reaminti, cutremurându-se, cât de uşor o convinsese Roberto să 
nu se întoarcă acasă, deși ştiuse, instinctiv, că fiul ei era bolnav. 

Se gândi la fata inocentă care fusese înainte să înceapă 
povestea lor de dragoste. Şi-l aminti pe Paolo și-și aminti tot 
ceea ce făcuse el pentru ea. Şi simți un rău fizic la gândul felului 
în care îl trădase, din pricina lui Roberto. 

Apoi, în legătură cu cariera ei: se îndoia că existase o altă 
tânără cântăreață de operă mai hotărâtă şi mai dedicată dorinţei 
de a ajunge în vârf. Până în momentul în care Roberto apăruse 
în viaţa ei. ÎI lăsase s-o oprească să se întoarcă la Milano și, 
începând din momentul în care se căsătoriseră, îl lăsase să fie el 
cel care lua toate deciziile. Roberto alesese unde şi ce cântau ei. 
lar dacă ar fi fost să fie sinceră până la capăt, ar fi recunoscut că 
soțul ei alesese rolurile pe care le dorise pentru el, înainte să se 
gândească la ea. Rosanna realiză că-şi sacrificase cariera nu doar 
pentru Nico, ci şi pentru Roberto. El avea un mare talent, însă și 
ea avea unul pe măsură... 

Inima începu să-i bată cu putere în clipa în care se gândi la 
Stephen şi la ce-i făcuse acestuia. Toată dragostea și toată 
înţelegerea pe care i le dăruise Stephen cu atâta generozitate 
atunci când avusese nevoie, şi ce-i oferise ea în schimb? Nimic. 
Nu, mai puţin decât nimic! Rosanna se forță să privească 
adevărul în faţă. ÎI folosise și apoi îl dăduse la o parte fără să 
privească înapoi. Nu avusese nici măcar decenţa să ia legătura 
cu el și să-i explice personal de ce luase decizia să se despartă de 
el. 

În cele din urmă, mai rău decât orice, îşi lăsase copilul atunci 
când instinctul o alertase, spunându-i că ceva nu era în regulă. 
Iubirea ei pentru Roberto reușise să umbrească până și asta. 


Stând și uitându-se la norii care alunecau peste discul lunii, 
Rosanna acceptă în cele din urmă că Luca avea dreptate. Iubirea 
ei pentru Roberto era nesănătoasă, nenaturală. Era obsedată de 
el; Roberto o schimbase, o făcuse să fie oarbă la orice altceva. 

Unde era el acum? Nu alături de ea, ca să vegheze împreună 
asupra fiului lor bolnav, ci pe scenă, făcând pe placul unui 
public oarecare. 

Şi aşa avea să fie întotdeauna. 

Rosanna se ridică și se duse să-şi toarne un pahar cu apă, ca 
să-şi umezească gura uscată. Ceva se întâmpla cu ea, putea s-o 
simtă. 

Cine era ea? Ce era ea? 

O ura pe cea în care se transformase. 

În minte îi apăru chipul lui Roberto, așa cum îi apărea de 
obicei. Așa cum avea să-i apară întotdeauna. Știa asta. 

Iubirea avea să rămână. Însă acum simţea că se trezea, ca și 
cum în ultimii cincisprezece ani din viaţă ar fi fost adormită. 

Pământul avea să se învârtă mai departe. Viaţa ei avea să 
meargă înainte; avea să fie fericită. 

Fără Roberto. 

Era un lucru posibil. 

Pentru prima oară, Rosanna ştiu că era posibil. 


Puțin mai târziu, sună telefonul. Rosanna se ridică încet și se 
duse să răspundă. 

— Principessa, sunt eu! 

— Bună seara, Roberto! 

— Te simţi bine? Ai o voce ciudată. 

Rosanna îi povesti, pe un ton calm, despre ceea ce se 
întâmplase cu fiul lor. 

— O, Doamne, spune-mi că nu-i adevărat! 

— Din păcate, este, și n-ar fi trebuit să plec de lângă el în 
ruptul capului! N-ar fi trebuit să mă las influenţată de tine! Nu 
te învinovăţesc. Îmi asum responsabilitatea. 

— Rosanna, o să avem grijă de Nico împreună. O să aibă cei 
mai buni medici, orice îi trebuie! 

— Când vii acasă? Trebuie să vorbesc cu tine. 


— Aş fi vrut să fiu cu tine acum. Promit să ajung acasă în 
următoarele patruzeci şi opt de ore. Sunt unele... lucruri pe care 
trebuie să le organizez. 

Era ultima dată când Rosanna avea să-l aștepte să se întoarcă 
la ea. 

— Trebuie să te las acum, spuse ea. Sunt foarte obosită. 

— Rosanna, Luca e acolo? Vreau să vorbesc cu el. 

— Nu, s-a dus la Abi, la Londra. 

— Ai numărul ei? 

I-l spuse pe de rost, atât de extenuată, încât nici nu se sinchisi 
să-l întrebe pe Roberto de ce îl voia. 

— Rosanna, ești sigură că te simţi bine? Pari... distantă. 

— Mă simt bine, pe cuvânt! 

— Ti amo, draga mea! 

— La revedere, Roberto. 


Roberto privi numărul pe care-l mâzgălise pe o foaie și îl 
formă cu degete tremurătoare. O femeie răspunse imediat, iar el 
recunoscu vocea. 

— Bună, Abi! La telefon Roberto Rossini. 

— Bună, Roberto, ce surpriză! Rosanna nu-i aici. E acasă. 

— Ştiu. Vreau să vorbesc cu Luca. Urgent, adăugă el. 

— Bine. Aşteaptă puțin. 

Abi puse jos receptorul. Două minute mai târziu, Luca îl 
ridică. 

— Da? 

— Luca, scuzele mele sincere că te deranjez, dar trebuie să te 
întreb ceva. Am primit o scrisoare de la sora ta, Carlotta. E 
adevărat că eu sunt tatăl Ellei? 

Se lăsă tăcerea, apoi Luca răspunse: 

— "Ţi-a scris Carlotta ca să-ți spună? 

— Da, Luca. Înţeleg că ţi-e greu să vorbeşti acum, dar trebuie 
să ne întâlnim. 

— Nu văd de ce, răspunse Luca pe un ton rece. 

— Cineva a citit scrisoarea. Şi amenință să-i spună surorii 
tale. De dragul Rosannei, te rog, Luca! Sunt disperat! Poate că 
dacă i-ai spune persoanei ăsteia că nu e adevărat, ar fi posibil să 


te creadă. 

— N-am să mint pentru tine, Roberto! 

— Înţeleg, dar sunt la mila acestei persoane. Trebuie să existe 
o cale! Dacă Rosanna află, n-o să creadă că n-am știut despre 
asta până acum. Oricare ar fi părerea ta despre mine, Luca, o 
iubesc și nu vreau să fie din nou rănită. Vezi tu, am minţit-o și 
înainte, atunci când n-am fost cinstit în legătură cu trecutul 
meu. Dacă descoperă adevărul despre Ella, mi-e teamă că o să 
creadă că am înşelat-o din nou. lar ăsta o să fie sfârşitul căsniciei 
noastre. 

Luca simţi disperarea din vocea lui Roberto. 

— Când vrei să ne vedem? 

— Vin mâine în Anglia. Poţi să mă aştepţi la Heathrow? 
Zborul meu ajunge la Terminalul 3, la ora unsprezece. 

— În regulă, însă nu văd ce pot face ca să te ajut. 

Roberto puse jos receptorul şi se lăsă pe pat. Ştia că se agăța 
de un fir de păr. Dacă Luca nu voia să coopereze, atunci trebuia 
să-i spună chiar el adevărul Rosannei. 


În dimineața următoare, Luca aştepta, nesigur, în holul 
aeroportului, când îşi auzi dintr-odată numele rostit la difuzor. 
Se duse la biroul de informaţii, așa cum i se ceruse şi fu condus 
de un însoțitor printr-un labirint de coridoare, într-un mic salon 
de oaspeţi. Era gol, cu excepţia lui Roberto, care se plimba de 
colo până colo. 

Luca se îndreptă spre el. Lui Roberto îi dispăruseră aroganţa 
și încrederea în sine. Arăta ca orice bărbat de vârstă mijlocie pe 
care îl frământa o problemă. 

— Mulţumesc, Luca, mulțumesc că ai venit! spuse Roberto 
făcând un semn cu capul către agentul de securitate, care părăsi 
încăperea. Te rog, ia loc! 

Luca se aşeză, pregătindu-se să asculte. 

— Aş... începu Roberto, scărpinându-și perii țepoşi din 
bărbie. Mai întâi aş vrea să-ți spun că înţeleg că ai toate motivele 
să nu mă placi. Ai știut în toți acești ani că sunt tatăl copilului 
Carlottei. Cred că a fost greu pentru voi amândoi atunci când 
m-am căsătorit cu Rosanna. 


— Nici unul dintre noi n-am dorit s-o rănim pe Rosanna. 
Ştiam că te iubea, răspunse Luca pe un ton rece. 

— Îţi jur, n-am ştiut de Ella până ieri, când am primit 
scrisoarea! Donatella Bianchi, o femeie pe care o cunosc de 
multă vreme, se afla în apartamentul meu din New York și a 
deschis scrisoarea Carlottei fără permisiunea mea. Donatella mi- 
a spus că intenționează să-i ducă personal o copie Rosannei. 

— Donatella Bianchi, murmură Luca. 

— O cunoşti? 

— O, da! O cunosc, confirmă Luca, dând din cap. Dar de ce ar 
vrea să-i facă asta Rosannei? 

— Ca să mă pedepsească pe mine pentru că am părăsit-o. Ştie 
că Rosanna e singura femeie pe care am iubit-o vreodată cu 
adevărat. E răzbunarea perfectă! Donatella știe că există enorm 
de multe şanse ca sora ta să mă părăsească după ce află vestea. 
Sau că — iar asta e aproape la fel de rău — dezvăluirea cu pricina 
o să creeze între noi o prăpastie de netrecut. Și am avut destule 
probleme în ultima vreme! 

— Roberto, i-ai spus vreodată Rosannei de aventura ta cu 
Carlotta? 

— Nu. Nu m-am gândit că ar fi fost important. Rosanna era o 
copilă pe vremea când s-a întâmplat și... da, adevărul e că am 
fost mult prea speriat de reacţia pe care ar fi putut s-o aibă. 
Luca, te rog, ajută-mă! strigă Roberto, căzând în genunchi. Sunt 
disperat! Te implor, dacă te poţi gândi la o soluție, îți promit în 
faţa lui Dumnezeu că o să fiu cel mai iubitor soț din lume! O 
iubesc pe Rosanna, nu pot trăi fără ea, adăugă el plecându-și 
capul, iar umerii începură să-i tremure. 

Luca privi la bărbatul din faţa lui. Vedea că Roberto era frânt, 
smerit de disperare. În cele din urmă, realiză că, oricât de egoist 
era, Roberto o iubea pe sora lui din toată inima. lar el, Luca, pe 
de altă parte, cunoștea o cale de a o face pe Donatella să tacă 
pentru totdeauna. Dar tot pe de altă parte, nu se adunaseră deja 
destule minciuni? Nu era mai bine ca Rosanna să știe adevărul? 
Ar fi durut-o, dar, în timp, i-ar fi trecut. 

Îşi imagină apoi fața surorii lui în cafeneaua părinților, 
privindu-l pentru prima oară pe Roberto. Oricum ar fi fost 


acesta, ea îl iubea. Oricum s-ar fi purtat, ea îl dorea. Era tatăl lui 
Nico şi, se întrebă Luca, cine era el ca să joace rolul Domnului? 
Cu siguranță, tot ce putea să facă era să fie integru și să-i dea lui 
Roberto informaţia de care avea nevoie. Ce se întâmpla după 
aceea nu mai depindea de el. 

Luca îl privi pe Roberto și inspiră adânc. 

— Roberto, cunosc o cale de a pune capăt problemei ăsteia. 


CAPITOLUL 51 


Donatella intră în holul hotelului Savoy. Atunci când Roberto 
o sunase de la Viena, implorând-o să se întâlnească înainte ca ea 
să se ducă s-o vadă pe Rosanna, nu fusese în stare să reziste. Îi 
plăcea ideea de a-l vedea cum pleda și cum se umilea încă o 
dată. N-avea absolut nici o intenţie de a se răzgândi. Nimic din 
ceea ce ar fi putut spune sau face Roberto nu l-ar mai fi putut 
ajuta acum. 

El o aștepta în barul american. Ea îl salută sărutându-l pe 
ambii obraji. 

— Ce mai faci? Arăţi un pic cam palid, Roberto! 

— Ce bei? întrebă el, ignorându-i comentariul. 

— Campari cu sifon, te rog! răspunse ea luând loc și 
încrucișându-şi picioarele, iar el comandă băuturile. Deci, 
Roberto, care e motivul pentru care ai dorit să mă vezi? 

— Vreau să te întreb dacă ești dispusă să-ți schimbi 
hotărârea. Vreau să știi că, dacă îi arăţi scrisoarea Rosannei, n-o 
să fiu distrus doar eu, ci şi ea. Rosanna nu ţi-a făcut nimic. De 
ce-ai pedepsi-o și pe ea? 

— Chiar te aştepţi să-mi pese? le-am iubit foarte mult, 
Roberto, dar acum, spuse Donatella fluturând din mână, iubirea 
s-a dus. De fapt, am un iubit nou. Mă mut înapoi la Milano și ne 
gândim să ne căsătorim. 

— Felicitări, murmură Roberto în timp ce li se aduceau 
băuturile. 

— lar acum, pentru ce să bem? Pentru libertate, ce zici? 

Ochii verzi ai Donatellei străluciră, plini de venin, peste buza 
paharului ridicat în aer. 

— Îţi face plăcere fiecare moment din povestea asta, nu? 
întrebă Roberto, luând o gură din apa lui minerală. 

— Era timpul să fii şi tu tratat aşa cum i-ai tratat pe toți 
ceilalți! Ai idee că, dacă nu eram eu, n-ai fi reuşit să răzbaţi într- 
un rol principal la Scala și să triumfi, așa cum s-a întâmplat? 

— Despre ce vorbeşti? întrebă Roberto cu voce obosită. 

— l-am dat un cec imens lui Paolo de Vito pentru un fond de 


burse la preţioasa lui școală cu condiţia să-ţi ofere primul tău rol 
principal. Vezi tu, Roberto, altora le-a păsat de tine, te-au ajutat. 
Păcat că ţie nu ţi-a păsat niciodată de ei! 

— Nu te cred! 

— N-are importanţă, spuse Donatella ridicând din umeri. 
Întreabă-l pe Paolo într-o bună zi! 

— Bine, dacă e adevărat, îți mulțumesc pentru ajutor! replică 
el, dând din cap. 

— Un Roberto smerit! comentă ea, caustică. O, Doamne, cred 
că o iubeşti foarte mult! 

— Aşa e, spuse o voce din spatele ei. 

Donatella se întoarse și văzu un bărbat tânăr şi zvelt, cu părul 
negru. I se păru cunoscut, însă nu știa de unde să-l ia. 

— Luca, ia loc, te rog! îl invită Roberto, arătând spre un 
scaun. 

— Mulţumesc, răspunse el, așezându-se. 

— A, desigur, preasfântul frate al Rosannei! [i s-a cerut 
cumva să mă îndemni să-mi cercetez sufletul? Te-ai cobori oricât 
de jos, nu-i așa, Roberto? 

— Signora Bianchi, am venit aici pentru cu totul alt motiv. E 
doar o coincidenţă că, într-un moment în care oricum aveam de 
gând să te contactez, Roberto mi-a dezvăluit că ai citit scrisoarea 
Carlottei. 

— Şi de ce ai dori să vorbeşti cu mine? 

— In legătură cu asta, signora Bianchi, răspunse Luca. 

El scoase un plic din buzunar, îl deschise şi aşeză pe masă o 
fotografie făcută cu un aparat polaroid. 

Donatella o luă și o studie. Cei doi bărbaţi văzură cum se făcu 
albă la față. 

— Ce e asta? întrebă ea. 

— Cred că știi foarte bine ce e, răspunse Luca pe un ton 
liniștit. Cândva i-ai plătit pe ea trei milioane de lire lui don 
Edoardo, parohul bisericii Beata Vergine Maria. 

— Dacă mă scuzaţi, cred că o să ies afară, la aer, spuse 
Roberto ridicându-se, iar apoi făcu un semn cu capul către Luca 
și părăsi încăperea. 

— Ăăă... da, desigur! Acum îmi amintesc. 


În mod clar, Donatella devenise agitată. 

— Un prieten al meu a făcut recent fotografia asta într-un 
apartament din New York, vorbi Luca în şoaptă, fără să se 
grăbească. Un anume domn John St Regent, actualul proprietar 
al desenului, i-a spus prietenului meu că a plătit câteva milioane 
de dolari pe el. 

— Mamma mia! Ce coincidenţă extraordinară! Vezi tu, cineva 
a... dat o spargere la palazzo chiar după ce am achiziționat 
desenul. A fost furat împreună cu alte opere de artă. N-am știut 
că valora atât de mult. Ce e, un Leonardo? întrebă Donatella, 
dând drumul unui hohot de râs nervos. 

— Da, cred că este exact asta, signora Bianchi! Spui că ţi-a fost 
furat din casă? 

— Da. 

— lată un lucru foarte ciudat, întrucât John St Regent i-a spus 
prietenului meu că soțul tău i l-a vândut. 

— Eu... Nu, spuse Donatella, clătinând din cap, prietenul tău 
a înţeles greşit! A făcut o greşeală! 

— Se poate rezolva cu un simplu telefon, signora Bianchi! 
Sunt sigur că poliţia italiană o să fie în stare să stabilească 
adevărul, replică Luca ridicând din umeri, nepăsător. 

— Soţul meu e mort. Autorităţile n-au cum să-l interogheze. 

— Nu, n-au cum. Dar te pot interoga pe tine. Cred că știai cât 
de valoros era desenul atunci când i-ai plătit lui don Edoardo o 
sumă de mizerie în schimbul lui. Mai știu şi că, dacă poliția află 
că ai conspirat împreună cu soțul tău ca să scoateţi din Italia o 
operă de artă de importanţă naţională, ai putea ajunge la 
închisoare. 

O umbră de frică trecu peste fața Donatellei. 

— Luca, jur că n-am ştiut adevărul! Se pare că soțul meu m-a 
minţit şi pe mine! se apără ea, disperată. 

— Roberto mi-a spus că ești prietenă bună cu familia St 
Regent. Mă îndoiesc că John și Trish nu i-au spus, că nu ţi-au 
arătat, de fapt, opera de artă cea mai valoroasă din colecţia lor, 
răspunse Luca ridicând iarăși din umeri. Dar nu e treaba mea să 
judec dacă eşti vinovată sau nu. După cum spuneam, pot să le 
dau o declaraţie polițiștilor despre ceea ce știu, iar ei pot 


descoperi adevărul, sau... 

— Da? 

— Poţi să te răzgândeşti în privinţa planului tău de a-i spune 
Rosannei cine e adevăratul tată al Ellei. lar apoi ne putem vedea 
cu toţii de vieţile noastre, ca de obicei. 

Donatella păru indignată. 

— Mă şantajezi! 

— Nu cred că, spre deosebire de tine, am comis vreo 
infracțiune, signora Bianchi. O iubesc pe sora mea, asta-i tot. 

Donatella își goli paharul și-l aşeză pe masă cu zgomot. 

— După părerea ta, a-ţi iubi sora înseamnă s-o împovărezi cu 
un copil despre care nu ştie că e al soțului ei? Numești asta 
iubire? îl ironiză ea. 

Luca nu răspunse, ci se mulțumi să-i arunce o privire calmă. 

Donatella rămase tăcută, încercând să se gândească la o cale 
de a-şi salva planul prin care-i distrugea viața lui Roberto. Însă 
nu-i veni nimic în minte. În cele din urmă oftă, plină de 
ranchiună, şi-l privi pe Luca. 

— Bine, ai câștigat! Nu vreau să risc să fiu implicată, cu atât 
mai mult cu cât în curând mă întorc înapoi la Milano. Sunt de 
acord să nu-i spun iubitei tale Rosanna despre fiica nelegitimă a 
soţului ei. 

— Trebuie să-ţi cer și copia după scrisoare. 

Donatella dădu din cap, posacă, în semn că era de acord, își 
deschise poşeta și scoase din ea un plic pe care i-l întinse lui 
Luca. 

— E singurul? 

— Da, jur! 

— Mulţumesc. 

— Roberto a reuşit să scape încă o dată basma curată! Nu eşti 
atât de prost încât să crezi că felul în care a venit Ella pe lume o 
să rămână un secret pentru totdeauna, nu? Sau că asta înseamnă 
că Roberto o să-i rămână credincios Rosannei? Dacă da, atunci 
îți faci iluzii deşarte! 

— Signora Bianchi, nu pot face decât ceea ce mi se pare acum 
lucrul cel mai bun. Restul îl las în mâinile Domnului. 

Donatella se ridică de pe scaun. 


— Plec înainte să se întoarcă Roberto. Ştiu că o să arate foarte 
mulţumit de sine şi n-aş putea suporta asta. ÎI cunosc mai bine 
decât oricine, chiar și decât prețioasa lui soţie. Eram meniți să 
fim împreună, să ştii, murmură ea pe un ton melancolic. 

— Cred că ai dreptate, signora Bianchi! Vă meritați unul pe 
celălalt. La revedere! 

Luca privi cum Donatella traversează barul și apoi dispare, 
însă nu avu cuvenitul sentiment de uşurare pe care ar fi trebuit 
să i-l dea rezolvarea acelei probleme spinoase. În loc de asta, un 
val de tristeţe adâncă îi cuprinse inima. 

Roberto îşi făcu apariţia de după colţ, cu ochii încărcaţi de 
speranţă. Luca îl privi şi dădu din cap. 

— E în regulă. A plecat, îl anunţă el cu glas scăzut. 

— A fost de acord? 

— Da. Poftim, spuse Luca întinzându-i plicul. 

— Mulţumesc lui Dumnezeu! exclamă Roberto, ștergându-şi 
sudoarea de pe frunte. Luca, mă laşi să-ți iau ceva de băut? Aș 
face orice, orice, ca să-ţi mulțumesc! 

— Nu, refuză Luca, clătinând din cap şi ridicându-se în 
picioare. Trebuie să plec. Ai grijă de sora mea și de fiul tău. La 
revedere! 


Trei sferturi de oră mai târziu, Luca ajunse la apartamentul 
lui Abi. Ea apăru în prag, proaspăt ieșită de sub duș și 
îmbrăcată într-un halat. 

— Bună, dragul meu! îl salută, zâmbind. 

Luca rămase locului, tăcut. Avea fața albă şi privea în gol. 

— Ce-i cu tine? îl întrebă Abi. Vino, stai jos, îl invită ea, 
venind la el și atingându-i mâna rece ca gheaţa. Spune-mi, Luca, 
pentru numele Domnului, unde ai fost? Ce-i cu tine? 

Braţele lui atârnau moi pe lângă corp. Abi făcu un pas înainte 
şi-l cuprinse în braţe, iar apoi îl mângâie pe păr. 

— Luca, te rog să crezi că, orice ar fi, nu poate fi atât de rău 
pe cât crezi! 

ÎI duse în camera de zi, îl așeză pe canapea şi-i luă mâinile 
într-ale ei. 

— Ascultă, dragul meu, trebuie să-mi spui ce s-a întâmplat, 


ce te-a supărat! Te iubesc, o ştii prea bine. Măcar de data asta, 
lasă-mă să-ţi fiu confesor! 

Luca o privi. 

— Abi, e atât de complicat, în capul meu e o harababură atât 
de mare! Mă simt ca şi când... ca şi când... 

— Am nevoie de un coniac, spuse Abi. 

Ea se ridică şi se duse la bucătărie, de unde aduse o sticlă şi 
două pahare. Turnă puţin în fiecare dintre ele şi-i întinse unul 
lui Luca, iar apoi se așeză. 

— Bea asta şi după aceea putem vorbi, da? 

Luca dădu paharul pe gât, iar apoi începu să-i povestească 
totul lui Abi. Ea îl ascultă cu atenţie, făcând ochii din ce în ce 
mai mari. 

— Vezi, Abi, că Roberto e cel care greşeşte mereu? Și ce am 
făcut eu azi? L-am trimis înapoi în braţele surorii mele, deşi am 
avut ocazia perfectă ca s-o scap de el pentru totdeauna! 

— Luca, ea îl iubeşte! Orice ar fi făcut sau ar face el, asta n-o 
să se schimbe niciodată. Iubirea n-are tangenţă cu înțelepciunea, 
spuse Abi privindu-l în ochi şi aruncându-i un zâmbet încărcat 
de tristeţe. Eu, mai mult decât oricine, știu lucrul ăsta. Și nu poți 
- nu trebuie — să te pedepseşti. Ai făcut ce-ai crezut că e mai 
bine în condiţiile în care vrei să-ți protejezi familia. 

— Da, pot vedea lucrurile şi în felul ăsta, sau pot spune că nu 
sunt cu nimic mai presus decât Roberto, întrucât şi eu i-am 
înşelat Rosannei încrederea. lată cum Roberto scapă din nou 
fără să fie pedepsit! Şi eu, la fel ca toţi ceilalți, am făcut ceea ce 
mi-a cerut și am minţit pentru el. 

— Dar a fost o minciună spusă cu cele mai bune intenții, 
Luca! Una necesară, cred. Şi trebuie să recunosc că în toată 
povestea asta există un aspect care mi se pare amuzant... Câteva 
milioane de dolari pentru un desen care, oricât de plăcut ar fi de 
privit, e, practic, lipsit de valoare! Stephen e sigur de asta, nu-i 
aşa? 

— El este expertul în arta Renașterii şi a trecut desenul printr- 
un proces amănunțit de autentificare, confirmă Luca. Mi-a spus 
că înţelege de ce a crezut soțul Donatellei că era un Leonardo. 
Există asemănări puternice şi crede că desenul ar putea valora 


câteva mii de dolari la licitaţie, pentru că e atât de vechi şi e într- 
o stare impecabilă. 

— Ce i-a spus Stephen proprietarului atunci când acesta l-a 
întrebat dacă desenul e autentic? 

— A luat decizia de a nu-i spune domnului St Regent care e 
opinia lui. S-a mulțumit să afirme că nu e calificat la un nivel 
atât de înalt încât să tragă o concluzie definitivă şi că ar trebui să 
ceară o a doua opinie din partea celor mai mari experţi în arta 
lui Leonardo. Ceea ce bineînțeles că domnul St Regent n-o să 
facă niciodată, fiindcă desenul a fost scos ilegal din Italia. După 
cum mi-a spus Stephen, omul se bucură enorm să-și admire 
desenul, așa că ce sens avea să-i strice bucuria? Și, desigur, 
adăugă el, cu cât Donatella știe mai puţin despre adevărata 
origine a desenului, cu atât mai bine! 

— Dar toţi banii aceia, Luca! Nu pare să fie drept față de 
omul nostru, față de acel St Regent! 

— Abi, câteva milioane de dolari sunt pentru el ca un pumn 
de lire pentru tine sau pentru mine, crede-mă. 

— Bine, atunci! Haide, Luca, nu mai fi atât de nemilos cu 
tine! Nu puteai să faci mai mult de-atât şi nu poţi să continui să 
te pedepsești pentru asta. 

— Dar Roberto are o influență atât de negativă asupra 
Rosannei, Abi! Felul în care i-a lăsat singuri pe Ella şi pe Nico... 
asta n-a fost sora mea. Devine o altă persoană atunci când e cu 
Roberto. lar acum ea mă urăște pentru că i-am vorbit despre 
asta. 

— E viaţa ei, Luca! Şi tu trebuie s-o laşi să şi-o trăiască. 

— Ştiu, ştiu! Dar ascultă, Abi, am venit înapoi în seara asta 
nu doar ca să-ți povestesc despre rezultatul întâlnirii mele cu 
Donatella, ci și pentru că am să-ți spun ceva. 

— Chiar aşa? Ce anume? întrebă ea pe un ton precaut. 

— Am crezut că ultimele șase luni o să-mi acorde răgazul 
necesar ca să mă hotărăsc asupra viitorului meu. Însă după cum 
s-au întâmplat lucrurile, am avut prea puţin timp ca să mă 
gândesc la mine însumi. Carlotta, apoi Rosanna și Nico, iar 
acum Roberto şi Donatella, enumeră Luca, clătinând din cap. O, 
Doamne, sunt atât de derutat în legătură cu mine însumi! Şi în 


legătură cu tine, desigur, adăugă el, aruncându-i lui Abi un 
zâmbet plin de afecțiune. Având în vedere toată incertitudinea 
asta, ar fi incorect să mă întorc la seminar. Dar nu pot nici să-mi 
iau genul acela de angajament pe care mi-l doresc față de tine. 
N-aș putea s-o fac decât după ce aş fi absolut sigur că pot să-mi 
iau rămas-bun de la ceea ce mi-am dorit și de la principiul în 
care am crezut din momentul în care am intrat pentru prima 
oară în La Chiesa Della Beata Vergine Maria, în urmă cu mai 
bine de zece ani, peroră Luca, iar după aceea făcu o pauză ca să- 
și adune energia și apoi continuă: Astfel, am vorbit cu episcopul 
meu şi mi-a sugerat o soluţie care cred că ar putea fi răspunsul 
la frământările mele. Mă duc în Africa, Abi! Se construiește o 
biserică într-un sat din Zambia, în afara orașului Lusaka, unde 
urmează să fiu predicator și să-l ajut pe preot. Poate că acolo, 
departe de tot, o să pot să-mi înţeleg menirea. 

— Înţeleg, spuse Abi, ai cărei umeri se pleoștiră sub povara 
dezamăgirii. 

— Pot să te înțeleg dacă te simți furioasă. Realizez că n-am 
făcut niciodată nimic ca să-ţi câștig dragostea, iar tu mi-ai oferit 
atât de mult! Abi, te rog să nu mă mai aștepți! Nu-ţi pot promite 
nimic acum, fiindcă nici eu nu știu care sunt răspunsurile pe 
care le caut. 

Abi luă o înghiţitură de coniac, iar apoi își linse buzele. 
Mâinile îi tremurau ușor. 

— Luca, încă mă mai iubeşti? 

— Sigur că da, amore mio! N-am nici un control asupra 
sentimentelor mele. Ştii că te ador. 

— Dar în continuare îl iubeşti mai mult pe Dumnezeu, spuse 
ea în şoaptă. Aș putea să stau aici, încercând să te conving să 
rămâi, să-ți spun că eu sunt cea de care ai nevoie! Dar, din amara 
mea experienţă, ştiu că n-ar avea nici un rost, aşa că nici n-o să 
încerc. 

— Mă urăşti? M-am folosit de tine? O, Abi, gândul că te-am 
rănit mă face să mă simt teribil! 

— Nu, Luca, nu te urăsc. Cum aș putea? Te iubesc. Am ştiut 
de la început că n-aveai să-mi faci nici o promisiune, însă a fost 
un risc pe care eram pregătită să mi-l asum. Am pierdut, iar 


Dumnezeu a câștigat din nou. Când pleci? 

— Trebuie să plec mâine. 

Fără să scoată o vorbă, Abi dădu din cap. Apoi îl privi cu 
ochii strălucind de lacrimi. 

— În cazul în care chiar mă iubeşti aşa cum spui, atunci o să- 
mi împlinești o ultimă dorinţă. 

— Orice doreşti, cara! 

— Dăruieşte-mi o noapte. Pentru noi, pentru dragostea pe 
care ne-o purtăm. 

Se aplecă spre el şi, cu un aer întrebător, îşi lipi buzele de ale 
lui. De data asta, Luca nu protestă, ci îi cuprinse fața în palme 
Şi-i răspunse cu aceeaşi pasiune. 

— Pentru noi, murmură el, mângâindu-i obrazul cu blândețe. 
Nici măcar Dumnezeu nu-mi poate refuza asta. 


În dimineaţa următoare, Abi îl privi cum se dădea jos din pat. 
După ce el plecă din încăpere ca să facă un duș, ea rămase cu 
ochii aţintiți în tavan. Toţi anii aceia în care îl dorise, în care 
visase la atingerea lui, şi iată că, în cele din urmă, noaptea 
trecută îi împlinise acele așteptări! 

Iar în acea zi, Luca urma să plece de lângă ea, probabil pentru 
totdeauna. Fără îndoială, ea trebuia să accepte asta. Știa că nu 
putea să-şi continue viața sperând şi dorind. De dragul ei înseşi, 
trebuia să meargă mai departe. 

Înghiţi cu greu și se strădui să nu plângă. Se ridică din patul 
care fusese scena amorului lor și începu să se îmbrace repede. 
Apoi se refugie în bucătărie, înainte ca Luca să iasă de sub duș. 

— Trebuie să plec, spuse el apărând în prag, iar ochii lui îi 
căutară pe ai ei. 

Abi se ridică şi se duse lângă el, luându-l în braţe. 

— S-a schimbat ceva? întrebă ea. M-am gândit că poate... 

— Da, s-a schimbat. Te iubesc şi nu simt nici o vină pentru 
ceea ce am făcut. 

— Atunci, rămâi! Rămâi aici, cu mine! Te rog, Luca, am 
nevoie de tine! exclamă Abi, iar lacrimile ei se prelinseră pe 
suprafața aspră a hainei lui. Spune-mi să te aştept, te rog! O s-o 
fac, o s-o fac! 


La rândul lui, Luca fu gata să se dezintegreze. 

— Nu, cara, nu pot şi nu trebuie să-ți dau speranţe deşarte! 
Oricât de mult aș vrea să-ţi cer să mă aștepți, nu trebuie să fac 
asta. Deja ţi-am cerut prea mult. 

— Da, îmi pare rău, mi-am promis mie însămi să nu-ți fac 
vreo scenă. Trebuie să pleci, ştiu. 

Se desprinse de el, își şterse lacrimile în grabă și-l însoţi la 
ușă. 

— Ciao, amore mio! 

Abi îl privi în tăcere cum coboară scările. El se întoarse și-i 
zâmbi. Apoi, făcu un mic salut cu mâna și dispăru. 


CAPITOLUL 52 


Rosanna auzi zgomotul Jaguarului care venea pe alee. Privi 
de la fereastra camerei de zi cum Roberto pășea pe pietriș, iar 
apoi se duse în vestibul ca să-i deschidă ușa de la intrare. 

Braţele lui o cuprinseră și-i strânseră fruntea la piept. 

— Principessa! Rosanna, cara, îmi pare rău, îmi pare atât de 
rău! 

— Roberto, haide să stăm jos! Trebuie să vorbim. 

— Ceva nu-i în regulă. Oare i s-a întâmplat ceva și mai rău lui 
Nico? 

— Nu! răspunse Rosanna în timp ce-l conducea în camera de 
zi şi-i făcea semn să se aşeze pe canapea. S-a întâmplat cu mine. 

— Eşti bolnavă? 

— Poate că, într-un fel, da, sunt! fu ea de acord. 

— Atunci, trebuie să-mi spui ce-i cu tine! 

Rosanna se așeză lângă el şi-i luă mâinile într-ale ei. 

— Roberto, ai idee de cât de mult te iubesc — te ador — încă de 
când aveam unsprezece ani? 

— Ştiu, principessa! Sunt cel mai norocos bărbat din lume! Nu 
te merit, nu te-am meritat niciodată! Dar sunt un om schimbat, o 
să vezi. Boala lui Nico și... alte evenimente m-au făcut să înţeleg 
cât de nemernic am fost. O să-mi anulez toate angajamentele 
pentru următoarele luni. Îmi iau un concediu prelungit, ca să 
am timp să fiu cu tine şi cu Nico, să ne punem fiul din nou pe 
picioare. 

Rosanna zâmbi cu tristeţe, amintindu-și de ultima oară când 
Roberto îi făcuse o promisiune asemănătoare. Apoi clătină din 
cap şi spuse pe un ton blând: 

— Asta n-are legătură cu tine, Roberto, ci cu mine, cu ceea ce 
doresc eu. 

— Vrei să stau acasă, vrei să rămân alături de tine şi de Nico, 
nu? 

— Obișnuiam să cred că ăsta ar putea fi răspunsul. Într- 
adevăr, ar fi bine să-ţi iei un concediu, dar, după o vreme, o să-ţi 
fie dor de celălalt univers al tău. Așa ești tu făcut şi așa o să fii 


întotdeauna. Noi... iubirea noastră nu poate să funcţioneze 
astfel. 

— Ce încerci să-mi spui, Rosanna? Că vrei să plec? 

El arăta de parcă nu-i venea să creadă, gândindu-se că 
vorbele ei erau, poate, o glumă. 

— Da, Roberto, asta e ceea ce vreau. lar dacă mă iubeşti, 
atunci o să faci așa cum ţi-am cerut. 

Roberto îşi trecu mâna prin păr. 

— Nu, nu, Rosanna, nu vrei să spui asta! Mă iubeşti, ai 
nevoie de mine. Ştii că suntem făcuţi să fim împreună. 

— Poate că am fost cândva, dar nu și acum, nu și în viitor. 

Roberto se ridică în picioare și începu să se plimbe prin 
cameră. 

— Dar nu poţi să vorbeşti serios, nu poţi! După ce am... 

EI clătină din cap şi se lăsă să cadă pe un scaun. 

— Ce anume ai făcut? întrebă Rosanna. 

— Vreau să spun că am luat o decizie, cea mai importantă 
decizie din viața mea! De acum înainte, o să vă pun pe tine şi pe 
Nico pe primul plan. Nimic altceva nu mai contează pentru 
mine! Doar tu și Nico. 

Rosanna încercă să-şi adune gândurile şi să-i explice cât 
putea de rațional cum se simțea. 

— Roberto, toţi cei care ţin la mine au fost îngrijoraţi din 
pricina relaţiei noastre. La început am crezut că era vorba doar 
de gelozie, că nu puteau suporta să ne vadă împreună, atât de 
fericiți, şopti ea, oftând. Dar acum înțeleg. Vedeau cum mă 
schimbai, cum deveneam egoistă, cum dragostea mea pentru 
tine depășea orice altceva. N-a fost vina ta, ci a mea. N-am reușit 
să văd lucrurile limpede decât după ce am ajuns să risc viața 
copilului nostru. Ar fi putut să moară, Roberto, iar eu n-aş fi fost 
lângă el! 

— Cara, nu poţi renunţa la dragostea noastră pentru o 
greşeală! 

— Roberto, nu vezi că greşeala asta a fost doar un simptom, 
nu cauza în sine? îl imploră ea. Atunci când sunt cu tine, nu 
sunt eu însămi. Mă scufund în tine și în dragostea mea pentru 
tine! Te rog, încearcă să înţelegi — trebuie să ne despărțim nu 


pentru că nu te iubesc deloc, ci pentru că te iubesc prea mult. 

— Nu! Nu! Te rog, nu! strigă Roberto, luându-și capul în 
mâini şi începând să suspine. Nu pot trăi fără tine. Nu pot! 

Ea îl luă în braţe şi-l legănă. 

— Caro, dacă mă iubeşti așa cum spui, atunci o să pleci. O să 
faci asta ca să-mi dai şansa să am un viitor, să descopăr omul 
care cred că pot să fiu, omul care vreau să fiu. Roberto, dacă îţi 
pasă de mine vreun pic, trebuie să înţelegi că ceea ce spun e 
corect. Vreau să fii generos măcar o singură dată! Nu face 
lucrurile mai dificile decât sunt deja! 

Roberto își ridică privirea spre ea. În ochi i se putea citi 
disperarea. 

— Asta vrei cu adevărat? 

— O, da! Nu cred că am de ales. 

— Poate că ai nevoie de timp, principessa! Șocul pe care l-ai 
trăit din cauza bolii lui Nico te-a zăpăcit, te-a făcut să 
reacționezi exagerat. 

— Nu, nu e așa. Boala copilului m-a făcut să văd lucrurile cu 
claritate pentru prima oară. Văd cine am devenit și nu-mi place. 
Obsesia mea pentru tine a afectat viețile multora. Acum vreau 
să redevin eu. Sau, cel puţin, să aflu pentru prima oară cine 
sunt. 

Încetul cu încetul, el începu să înţeleagă ce încerca ea să-i 
spună. 

— Dar Nico? O să-l privezi de legătura cu tatăl lui? 

— Roberto, m-am gândit mult la Nico şi m-am întrebat dacă 
sunt egoistă pentru că-ți cer să pleci. Dar îi datorăm fiului 
nostru șansa de a avea măcar un părinte care să-l pună pe 
primul plan. lar eu nu pot face asta atunci când ești cu mine. 

— O să mă laşi să-l văd? 

— Bineînţeles! Oricând dorești, oricât de des vrei. Putem să 
ne organizăm, sunt sigură de asta. 

— Hotărârea ta e... pentru totdeauna? 

— Cred că trebuie să fie. 

— Când vrei să plec? 

— Oricât de repede se poate. Cu cât stai mai mult aici, cu atât 
o să fie mai greu. 


Roberto îşi înghiţi lacrimile. 

— Rosanna, dacă mi-aş putea găsi cuvintele care să te facă să 
te răzgândeşti, aş renunţa la tot, la cariera mea, la tot. 

— Poate că tu crezi asta acum, dar în adâncul sufletului știi la 
fel de bine ca și mine că nu ăsta-i răspunsul. Renunțarea despre 
care vorbeşti ar crea mai multe probleme în viitor decât ar putea 
să rezolve. Şi n-ar fi cinstit din partea mea să-ţi cer asta. Spune- 
mi că înţelegi, Roberto! E important pentru mine să ştiu că o 
faci. 

Roberto păşi spre ea şi-i întinse mâna, iar ea se ridică în 
picioare. El îi trasă conturul feței cu degete tremurătoare. 

— Da, principessa, înţeleg! Acum îmi dau seama că pe tine 
trebuia să te pun pe primul loc. Avea importanţă doar dragostea 
noastră și dragostea pentru Nico. Tragedia e că am înțeles 
lucrurile astea prea târziu. Să nu te învinovățeşti, Rosanna! E 
vina mea că am ajuns aici, doar vina mea. 

— Trebuie să ne asumăm amândoi responsabilitatea pentru 
greşelile pe care le-am făcut. 

— Rosanna, trebuie să-ți spun un lucru. Dacă vreodată te 
răzgândeşti, te rog, nu trebuie decât să-mi spui şi o să fiu din 
nou lângă tine. 

Ea îl însoţi afară din camera de zi, către uşa din față. 

— O să mă duc la spital, ca să-mi iau rămas-bun de la Nico, 
mormăi el. 

— Desigur. 

— Orice... orice îţi trebuie pentru el şi pentru tine, n-ai decât 
să-mi ceri. N-o să las ca mândria să-mi întunece judecata, aşa 
cum s-a întâmplat înainte! 

— Mulţumesc, Roberto! 

— Trebuie să te simt o ultimă dată în brațele mele! 

Ea se duse la el şi rămaseră unul lângă celălalt, îmbrăţișați, ca 
și când le-ar fi fost imposibil să se separe. 

Rosanna simți că inima ar fi putut să i se rupă în două. 

— Îţi mulțumesc că mă înţelegi. O să te iubesc mereu. Mereu, 
șopti ea. 

— Și eu, răspunse Roberto, ridicându-i bărbia spre el, iar apoi 
se sărutară pentru ultima oară şi lacrimile li se amestecară. O să 


te aştept, principessa! Mereu. 


Opera Metropolitană din New York 


Aşadar, Nico, iată circumstanțele în care Roberto a plecat de lângă 
noi pentru a doua oară. O să-ţi fie foarte greu să înţelegi cât de mult l- 
a iubit mama ta pe tatăl tău şi de ce, cu toate astea, a ştiut că trebuia 
să-l lase să plece. L-am trimis departe, după tot acel timp în care am 
fost singură şi măcinată până la disperare de dorința de a fi cu el. Dar 
am ştiut că aceea era singura mea șansă. 

În următorii doi ani, ne-am revăzut ocazional. Eram hotărâtă să nu 
te privez de dreptul de a-ți vedea tatăl, oricât de dificil era pentru mine. 
Ştiam cât de mult îți plăcea să petreci timp cu el. Roberto a insistat să 
te trimită la cei mai buni specialişti, ca să vadă dacă auzul tău se putea 
îmbunătăți, însă ei n-au avut ce face; vătămarea era ireversibilă. 

Ironia sorții a făcut ca, atunci când l-am revăzut pe tatăl tău, chiar 
să simt că se schimbase în bine. Era de parcă, după atâția ani în care se 
comportase ca un copil, se maturizase în cele din urmă. În el se 
simțeau o linişte şi o melancolie ce păreau să fi înlocuit aroganța lui 
din trecut. 

Apoi, într-o zi, pe când priveam amândoi cum te jucai în grădină, 
mi-a spus că avea să-și reducă din programul lui de lucru atât de 
încărcat. Urma să continue să cânte, însă avusese un atac de cord şi 
medicii îi recomandaseră o dietă strictă şi un stil de viață mult mai 
liniştit. Urma să locuiască în casa din Corsica, iar noi eram bineveniți 
oricând doream să-l vizităm. Ştiam, desigur, că în timp ce pe tine te 
puteam trimite, pentru mine n-ar fi fost bine să merg acolo. Nu era 
nevoie decât de câteva ore alături de el şi aş fi ajuns în aceeași situație 
din care evadasem. Cu toate astea, n-am vorbit niciodată despre divorț. 
Pentru mine, nu era important. Ştiam că n-aveam să mă mai mărit 
niciodată şi ştiam că lucrurile stăteau la fel şi în privința lui. 

N-o să spun că perioada aceea a fost uşoară pentru mine, însă mi- 
am petrecut o perioadă atât de lungă din trecutul meu trăind pentru 
Roberto, încât după despărțirea de el am fost hotărâtă să profit de 
fiecare secundă pe care o aveam. De aceea îți spun acum, Nico, să 
savurezi și să apreciezi fiecare moment. Să nu laşi nici o zi să treacă 
fără să profiți la maximum de ea, pentru că acea zi nu se mai întoarce 


niciodată. 

Și am fost atât de norocoasă să te am! Am fost foarte mândră de 
tine, Nico, de felul în care te-ai adaptat la dizabilitatea ta. Cu ajutorul 
celui mai bun aparat auditiv, a fost posibil ca tu să continui să ai o 
viață relativ normală. A existat frustrare, dar am avut parte şi de 
multe râsete. Și ce nu puteai auzi, compensai cu privirea, nelăsând să- 
ti scape nimic. 

Și Ella, draga mea, dulcea de Ella! În vara de după ce Roberto a 
plecat, ea a câştigat un loc la Royal Academy of Musici31. Roberto a 
insistat nu numai să plătească taxele, ci a fost de acord şi s-o lase pe 
Ella să locuiască în casa noastră din Kensington, unde o vizita de 
fiecare dată când se afla în Anglia. S-a purtat foarte grijuliu cu ea, iar 
ei doi au devenit prieteni apropiați. 

Cât despre cariera mea... ei bine, după tot ce ți s-a întâmplat, n-am 
putut tolera gândul de a te mai lăsa vreodată singur. 

Exista un singur lucru care nu-mi dădea pace. De la cearta dintre 
mine şi Luca, nu mai avusesem veşti de la el, cu excepția unor vederi 
din Zambia, care-ţi erau adresate ție. N-a existat niciodată o adresă a 
expeditorului. lar Abi era distantă, la rândul ei. Pe vremea aceea, 
credeam că se purta astfel din pricina faptului că era absorbită de 
cariera ei scriitoricească. Nu m-am gândit prea mult la alte posibile 
motive... 


CAPITOLUL 53 


Gloucestershire, martie 1985 


Rosanna ieşi din sala de evenimente a bisericii, simțindu-se 
nefericită fiindcă îl lăsase pe Nico să se joace într-un grup de 
copii. Însă era important ca el să aibă contact cu alți copii și să 
trăiască o viaţă cât se putea de normală. Lui îi plăcea să se ducă 
acolo, iar organizatorul o asigurase că se simţea bine. 

Îşi verifică ceasul. Trebuia să-și găsească ceva de făcut vreme 
de trei ore. De obicei, conducea înapoi acasă, petrecându-și 
timpul cu treburile casnice. Însă în acea zi se hotărâse să facă 
niște cumpărături. 

Intră într-un mic butic şi alese un costum pentru Nico și o 
eșarfă pentru Ella. leşi, ducându-și pachetele, și merse pe 
aglomerata stradă Cheltenham. Trecând pe lângă o librărie, se 
opri şi privi în vitrină. Era plină de exemplare ale noii cărți a lui 
Abi. 


Aria 


Titlul o umplu de curiozitate. Cu ceva timp în urmă, 
cumpărase două dintre cărţile lui Abi și le citise cu mare 
plăcere. Împinse ușa librăriei şi traversă încăperea spre masa pe 
care se aflau aranjate exemplarele celui mai recent volum scris 
de prietena ei. 

Semnate de autoare, scria pe bannerul de deasupra grămezii de 
cărți. Rosanna se întrebă de ce nu trecuse Abi pe la ea dacă 
fusese în zonă, la evenimentul de lansare a volumului ei. Ridică 
un exemplar și citi fragmentul de pe spatele cărții. 


Autoarea romanelor În curând, cândva şi Pentru totdeauna scrie 
un nou bestseller uluitor, ca să-și delecteze numeroșii admiratori. 
Abigail Holmes se foloseşte de o realitate pe care o cunoaşte intim, ca 
să ne aducă în fața ochilor o poveste ce se petrece în lumea operei; o 
evocare a unei iubiri interzise, presărate cu ambiţii şi cu păcate ale 


trecutului, toate acestea țesând o pânză de emoții complicate. 


Rosanna luă un exemplar de pe masă şi îl plăti. Apoi ieşi din 
librărie şi se duse la o mică ceainărie unde îi plăcea să meargă 
de obicei. Comandă o cafea, se aşeză la masă, deschise cartea şi 
începu să citească. 

— Bună ziua! 

Rosanna ridică privirea, surprinsă. 

— Stephen, bună! spuse ea, știind că roşise. 

— Ce mai faci? 

— Bine, foarte bine! 

Se simți foarte jenată, dar se gândi că Stephen voia, probabil, 
să-i vorbească. Altminteri, ar fi putut să treacă pe lângă ea fără 
să se oprească. 

— Ce mai face familia ta? întrebă el. 

— Bine, deși pe Roberto nu-l văd prea des. Acum locuieşte în 
Corsica. 

— Chiar așa? Nu ştiam. Am crezut că voi doi sunteţi din nou 
împreună. 

— Am fost, dar apoi... ei bine, e o poveste lungă, spuse ea 
ridicând din umeri. Bei o cafea? 

Stephen se uită la ceas. 

— In zece minute, mă întâlnesc cu cineva aici, dar mi-ar 
plăcea să stăm un pic de vorbă. 

Rosanna comandă câte o cafea pentru amândoi, iar el se 
aşeză pe un scaun. 

— Stephen, în ultimii doi ani am tot vrut să-ți cer scuze, dar, 
ca să fiu absolut cinstită cu tine, află că n-am reușit să-mi adun 
curajul s-o fac. Totuşi, acum, când ne-am întâlnit, trebuie s-o 
spun: m-am purtat foarte urât şi am fost egoistă. Îmi pare teribil 
de rău, crede-mă! Cu atât mai mult cu cât ai făcut atâtea pentru 
mine și pentru Nico. 

— Mulţumesc, Rosanna, cuvintele tale înseamnă mult pentru 
mine, răspunse Stephen, luând o înghiţitură din cafeaua lui. Am 
fost distrus atunci când mi-a spus Ella că te-ai împăcat cu 
Roberto şi, trebuie să recunosc, am fost destul de furios că nici 
măcar nu m-ai căutat ca să-mi explici ce se întâmplase. Dar, 


adăugă el ridicând din umeri, acum a trecut. 

— Îmi pare atât de rău, Stephen! Mă poţi ierta? 

— În adâncul inimii, am ştiut întotdeauna că aveai să te 
întorci la el. Am ştiut că nu puteam să-i fac concurență marelui 
Roberto Rossini. Dar nu regret timpul petrecut împreună cu tine 
și sper că nici tu. Și te iert, bineînțeles, adăugă el. 

=: Îți mulțumesc! Presupun că nu pot spune decât că mi-am 
venit în fire la scurt timp după ce s-a întors Roberto, adăugă 
Rosanna oftând. Nu te-am rănit doar pe tine, Stephen, şi mi-e 
ruşine de felul în care m-am purtat atunci. Am ajuns să mă 
izolez de mulți oameni care au ținut la mine. 

— Spune-mi, de curiozitate, după ce tu şi Roberto v-aţi 
împăcat, de ce sunteți separați acum? 

— O, e foarte complicat, însă ceva s-a întâmplat și m-a făcut 
să realizez că eram obsedată de Roberto într-un mod nesănătos. 

— Ce s-a întâmplat? 

— Nico s-a îmbolnăvit în timp ce eu mă aflam în străinătate, 
împreună cu Roberto. Din cauza unui episod acut de pojar, fiul 
meu a rămas cu probleme grave de auz. 

Stephen păru uimit. 

— O, Rosanna, îmi pare atât de rău! Bietul copil! 

— Da, a fost greu pentru toată lumea. Dar mă bucur să spun 
că acum Nico e foarte bine, spuse Rosanna, sorbind din cafeaua 
ei. Oricum, tu ce mai faci? Cum îți merge la galerie? 

— Sunt bine, iar galeria merge excelent. Tocmai mi-am 
cumpărat o casă veche de partea cealaltă a Cheltenhamului. În 
momentul ăsta e în renovare și sunt în căutare de antichități. 
Poate că tu şi Nico o să vreţi să veniţi şi s-o vedeţi la un moment 
dat. Mi-ar plăcea să-l revăd pe micuţ. Mi-era foarte drag de el! 

— Eşti foarte amabil, Stephen, dar... 

— Rosanna, nu există nici un motiv pentru care nu putem fi 
prieteni, nu? 

— Nu, sigur că nu, fu ea de acord. 

În clipa aceea se deschise ușa ceainăriei, iar Stephen își ridică 
privirea. 

— A, uite-o! 

O blondă subțire ca o trestie se îndreptă spre ei. Stephen se 


ridică în picioare. 

— Rosanna, ea e soția mea, Kate! 

— Rosanna Rossini! O, ce mă bucur să te cunosc! Mă tem că 
nu ştiu mare lucru despre operă, însă Stephen mi-a vorbit 
adesea despre tine. 

În vocea ei nu se ghicea nici un soi de tensiune, doar o 
căldură cu totul neprefăcută. 

— E o plăcere să te cunosc, răspunse Rosanna, strângând 
mâna întinsă a lui Kate. 

— Cred că ţi-am spus că Rosanna are un băiețel drăgălaș, 
draga mea! l-am invitat pe la noi, la o ceașcă de ceai. 

— Minunat, ne-ar face plăcere să veniţi, spuse Kate zâmbind. 
Îmi cer scuze că acum trebuie să-l trag pe Stephen după mine, 
dar avem multe cumpărături de făcut. Din nefericire, casele nu 
se decorează de unele singure! 

— Da, draga mea, trebuie s-o luăm din loc, spuse Stephen 
ridicându-se. Mulţumesc pentru cafea, Rosanna! O să-ţi dăm un 
telefon ca să stabilim o zi. Ai grijă de tine! 

— La revedere, Stephen! La revedere, Kate! 

Rosanna privi cu nostalgie cum Stephen îşi petrecu, tandru, 
un braţ în jurul soţiei lui şi cum ieşiră din ceainărie. Însă n-avea 
nici un rost să se gândească la ce-ar fi putut să fie și se simțea 
mulțumită să-l vadă pe Stephen fericit și aşezat la casa lui. Se 
uită la ceas și văzu că trecuseră deja zece minute peste ora la 
care trebuia să-l ia pe Nico. Ea alergă pe poteca ce ducea către 
sala de evenimente a bisericii. Nico stătea lângă ușa de la 
intrare, uitându-se după ea. 

— O, doamnă Rossini, ne întrebam unde sunteţi! spuse 
doamna Price, organizatoarea grupului de joacă. 

— Îmi cer scuze, am dat din întâmplare peste un vechi 
prieten și am pierdut noțiunea timpului. Haide, dragul meu! 

Ea îl luă în braţe pe Nico şi se îndreptă către parcare. 


La ora trei dimineaţa, Rosanna termină de citit cartea lui Abi. 
Lectura îi făcuse mare plăcere şi se simţise nostalgică după 
lumea pe care o lăsase în urmă. Stinse lumina și rămase întinsă 
în întuneric, gândindu-se la cât de dor îi era de Abi. Se hotărî ca, 


data viitoare când ajungea la Londra, să treacă pe la ea. Trecuse 
prea multă vreme de când nu se mai văzuseră. 


Două săptămâni mai târziu, după o vizită la specialistul ORL 
de la Londra, Rosanna rămase pe trotuarul din fața spitalului şi 
se întoarse spre Nico. 

— Ce zici, să luăm un taxi și să mergem s-o vedem pe mătușa 
Abi? întrebă ea exagerând pronunţarea cuvintelor, ceea ce îl 
ajuta pe copil să citească de pe buze, după cum spusese 
specialistul. 

Nico aprobă, plin de entuziasm la gândul unei călătorii cu 
taxiul acela mare și negru. 

— Da, te rog, mamma! 

Rosanna făcu semn cu mâna primului taxi care trecu pe lângă 
ei. 

— Pe Fulham Road, vă rog! spuse ea în timp ce se urcau în 
mașină. 

Rosanna apăsă pe butonul interfonului, sunând la 
apartamentul lui Abi, care se afla la parterul clădirii. Două 
minute mai târziu, Abi deschise uşa de la intrare. Purta o 
pereche de blugi vechi și un tricou uzat, iar pe față avea pete 
negre. 

— Ce faceţi aici? întrebă ea, uluită. 

— O, ce frumos, Abi! Prietena ta trece pe la tine, la o cafea, iar 
tu nu te bucuri deloc s-o vezi! o tachină Rosanna. 

— Nu, eu... bâigui Abi, părând agitată, doar că nu-i un 
moment bun! Mă mut mâine. 

— Nu stăm mult, nu-i așa, Nico? spuse Rosanna zâmbind. O 
să ne laşi să așteptăm la nesfârşit pe scara de la intrare, Abi? 

— Nu, răspunse ea, ridicând din umeri, resemnată. Mai bine 
veniţi înăuntru! 

Rosanna și Nico o urmară pe coridor, iar apoi intrară în 
apartament. Camera de zi era plină de lăzi și de ziare. 

— Unde te muţi? 

— Într-o casă din Notting Hill. Am nevoie de ceva pentru... 
ei bine, am nevoie de o casă ceva mai mare. 

— Înseamnă că scrisul îţi aduce bani! Sună interesant! 


Rosanna privi cum Abi, stând în genunchi, împacheta un 
pahar. 

Aşa că se aşeză lângă ea și-i puse o mână pe braţ. 

— Abi! 

— Da? 

— De ce te-ai străduit să mă eviți în ultimii doi ani? 

Abi se concentră asupra împachetatului şi nu se uită la ea. 

— O, ştii cum e! Am fost amândouă atât de ocupate... iar 
ochii care nu se văd se uită. Totuși, mă bucur să te văd acum! 

— Nu mi se pare că vorbeşti serios. Ţi-am citit ultima carte, 
apropo. E minunată. Mi-a evocat atât de multe amintiri! 

În cele din urmă, Abi îşi ridică privirea și zâmbi. 

— Mulţumesc! Ascultă, Rosanna, chiar nu vreau să fiu 
nepoliticoasă, dar ce-ar fi să aranjăm să ne vedem la un prânz 
sau aşa ceva? Am atâtea de făcut în după-amiaza asta! 

— Bine, fu de acord Rosanna, ridicându-se în picioare. Haide, 
Nico, oftă ea. 

Abi veni după ei la uşă. 

— Mi-a părut bine să te văd, Abi! Chiar sper să ne vedem în 
curând, spuse Rosanna. 

— Şi eu la fel. Dar problema e că... 

Un strigăt ascuţit se auzi într-una dintre încăperile din spate. 

— Trebuie să plec. Plânge din nou! 

— Ai un copil mic? întrebă Rosanna, uluită. 

— Da, păi... 

— Abi, de ce nu mi-ai spus? Trebuie să-l văd! 

Înainte ca Abi s-o poată opri, Rosanna era din nou înăuntru, 
mergând pe coridor. Il conduse pe Nico într-o cămăruță mică și 
frumoasă, decorată în alb şi roz. Acolo, așezată în capul oaselor 
într-un pătuţ, era o fetiță care avea în jur de un an și jumătate. 

— Bună ziua, micuţo, eu sunt mătuşa ta, Rosanna! Am venit 
să te vizitez! spuse ea ducându-se la fereastră și trăgând 
draperiile, după care se întoarse la pătuț. Cara, vino la... 

Rosanna se opri dintr-odată, privind, cu ochii măriți de 
uimire, copilul. 

Abi stătea în pragul ușii, cu faţa lipsită de expresie. 

— Acum înţelegi de ce n-am păstrat legătura? oftă ea. 


Rosanna studie pielea măslinie a copilului, părul şi ochii 
închiși la culoare. 
— Cred că trebuie să stau jos! 


Peste zece minute, cele două prietene stăteau ghemuite 
printre cutiile din camera de zi și beau ceai. 

— N-am fost împreună decât o singură dată, îţi jur, Rosanna! 
A fost ultima noapte a lui Luca în Anglia și am uitat amândoi de 
orice măsuri de contracepție. Şi bineînţeles că am fost șocată 
atunci când m-am trezit însărcinată, dar pe urmă m-am tot 
întrebat dacă nu cumva, în mod subconștient, am vrut să se 
întâmple lucrul ăsta. Dacă nu puteam să-l am pe Luca, atunci cel 
puţin urma să am o parte din el pentru totdeauna. 

Abi mângâie capul pufos al copilei şi o legănă pe genunchi. 

— Şi n-ai încercat niciodată să-l cauţi pe Luca, să-i spui că are 
o fiică? Apropo, cum o cheamă? 

— Phoebe. l-am dat numele eroinei din prima mea carte, 
răspunse Abi zâmbind. Nu, Rosanna, nu vreau ca el să ştie! Mi- 
a scris de acolo de unde e, din savana africană, dar nu i-am 
răspuns. Ca să fiu sinceră, n-am încredere că, dacă i-aş scrie, aş 
putea să mă abţin și să nu-i spun nimic despre copil, explică ea, 
oftând. Destăinuirea mea l-ar pune într-o situaţie îngrozitoare 
și, dacă încă mai încearcă să devină preot, i-ar putea distruge 
viitorul.  Preaiubita lui Biserică  propovăduieşte iertarea 
păcatelor, dar asta nu pare să li se aplice şi preoţilor săi. Așa 
încât, din pricina asta, am stat la distanţă și de tine. Îmi pare 
rău, ar fi trebuit să-ți spun mai devreme. Te-am îngrozit? 

— Nu, Abi, răspunse Rosanna clătinând din cap, obosită. Mă 
simt pur și simplu rănită fiindcă n-ai avut suficientă încredere în 
mine ca să-mi spui. Ştii că aş fi fost alături de tine! 

— Cred că m-am simţit rușinată, poate, recunoscu Abi. 
Fiindcă atunci când s-a întâmplat, am știut că nu exista un viitor 
pentru mine şi pentru Luca. lar eu am fost cea care l-a provocat. 

— O, Doamne, Abi, după toate câte s-au întâmplat în viața 
mea, nu prea cred că am vreun drept să fiu moralistă! o certă 
Rosanna. Îmi pare rău și că am fost atât de absorbită în lumea 
mea, încât nu mi-am făcut timp să observ ce se întâmpla între 


tine și Luca. 

— Ei, eu şi Luca n-am fost niciodată la fel de dramatici ca tine 
şi Roberto, dar, în felul nostru tăcut, ne-am iubit unul pe celălalt 
la fel de mult. El m-a făcut să fiu un om mai bun, spuse Abi, 
copleșită de tristețe. Oricum, adăugă ea, luând o gură de ceai, 
îmi pare foarte bine că ai aflat, Rosanna! 

— Şi Luca trebuie să afle într-o bună zi. 

— Poate că ai dreptate, recunoscu Abi ridicând din umeri. 
Doar timpul o să ne spună. 


În seara aceea, după ce ajunse acasă şi-l puse pe Nico la 
culcare, Rosanna se plimbă de colo până colo prin bucătărie. 
Merse la fereastră şi privi de acolo terasa, amintindu-și-i pe Abi 
și pe Luca împreună, în vara aceea. Glumele pe care le 
împărtăşiseră între patru ochi, felul în care vorbeau ore în șir, 
mult timp după ce toată lumea plecase la culcare... Își aminti că 
Stephen fusese cândva de părere că erau îndrăgostiți unul de 
celălalt. 

Oare să fi fost posibil ca Luca să-și fi petrecut întreaga viață 
căutând ceva care se afla chiar în faţa ochilor lui de atâta amar 
de vreme? 

Până în dimineaţa următoare, Rosanna luă o decizie. Cu o zi 
în urmă, îi ceruse lui Abi adresa de corespondenţă a lui Luca în 
Zambia. Acum era rândul ei să joace rolul Domnului. Avea să-l 
găsească și să-l aducă acasă. 


Avionul care venea de la Lusaka ateriză la timp. Rosanna 
aşteptă, plină de nervozitate, cercetând feţele călătorilor pe 
măsură ce aceştia își făceau apariția, printre uşile glisante, în 
holul de la sosiri. În cele din urmă apăru și Luca. Era mai 
subțire decât şi-l amintea ea, iar faţa lui frumoasă era puternic 
bronzată. Rosanna alergă să-l întâmpine şi-şi petrecu braţele în 
jurul lui. 

— Luca, mă bucur atât de mult să te văd! 

— Rosanna! exclamă el întorcându-i îmbrăţişarea, iar apoi 
retrăgându-se şi studiind-o cu atenţie. Arăţi foarte bine pentru 
cineva care se presupune că e în mijlocul unei crize. Mă bucur că 


mi-ai spus în scrisoare că rugămintea ta de-a mă întoarce din 
Zambia n-are nimic de-a face cu Nico, altfel aș fi fost bolnav de 
îngrijorare! Apropo, cum se simte Nico? 

— Minunat, răspunse Rosanna zâmbind. 

— Atunci, ce s-a întâmplat de m-ai târât aici din mijlocul 
Africii? 

— O să-ţi spun în mașină, promise Rosanna, luându-l de braţ. 
Ştii, cred că au trecut două săptămâni până să primeşti 
scrisoarea mea! Începuse să mă cuprindă disperarea tot 
așteptând un răspuns, adăugă ea în timp ce-l conducea către 
parcare. Am crezut că, poate, nu mai voiai să vorbeşti niciodată 
cu mine! 

— Rosanna, nu ajung decât o dată pe săptămână în oraş, ca 
să-mi ridic scrisorile. Crede-mă că te-am sunat de îndată ce am 
primit-o. Mi-a fost dor de tine, piccolina, mi-a fost dor cu 
adevărat! 

— Și mie de tine! Dar important e că acum ești aici. Urcă în 
mașină! 

Rosanna îşi descuie Volvo-ul, iar Luca se așeză pe scaunul 
pasagerului. 

— În cele din urmă, ai obţinut permisul de conducere, 
comentă el. 

— Da. E pur și simplu esenţial atunci când trăieşti la țară și ai 
un copil mic. Oricum, trebuie să-mi spui totul despre Africa. 
Arăţi de parcă n-ai mai mâncat de săptămâni bune, Luca! 

Rosanna porni mașina şi o scoase din parcare mergând în 
marșarier. 

— E o exagerare, dar ai dreptate, răspunse Luca. Recunosc că 
de curând am început să visez la pizza. 

— Ţi-a fost de ajutor să fii atât de departe? 

— Adică mă întrebi dacă încă îmi doresc să devin preot? 

— Da. 

— Ei bine, acum pot să-ți spun ce s-a întâmplat. Vezi tu, am 
văzut-o suferind pe Carlotta și mai erau și alte lucruri care la 
acea vreme îmi alimentau deruta. lar apoi, după ce am ajuns în 
Africa, am văzut atâta sărăcie și boală, încât mi-am schimbat în 
întregime gândul de a mai deveni preot. Am înţeles că 


Dumnezeu avea un alt plan pentru mine. Să-i ajut pe cei 
nevoiaşi, da, dar nu ţinând liturghia, ascultând confesiuni sau 
făcând faţă birocraţiei bisericeşti. I-am scris episcopului meu și 
i-am vorbit despre sentimentele mele, după care, la scurt timp, 
am renunţat la calitatea oficială pe care o dețineam în Biserică. 

— E minunat că în cele din urmă ai reușit să iei o hotărâre, 
Luca! Dar de ce n-ai venit acasă după aceea? 

— Unde era casa mea, Rosanna? Am simţit că nu mai aveam 
nici una. După ce i-am trimis adresa mea lui Abi, n-am primit 
nici un răspuns de la ea. Și ştiam că pe tine te supărasem 
cumplit de tare. Așa încât am decis să rămân în Zambia şi m-am 
alăturat unei organizaţii caritabile britanice, care lucra acolo. 
Pentru prima oară în viață am simţit cu adevărat că eram de 
ajutor, atât practic, cât şi spiritual, povesti Luca, iar apoi se uită 
în gol pe fereastra mașinii. N-am cuvinte să-ţi spun cum e acolo. 
Oameni extraordinari și peisaje pe măsură, însă greutăţile, 
lipsurile... lar eu... murmură el, după care îşi aţinti dintr-odată 
privirea asupra surorii lui. Te-am dezamăgit, Rosanna? 

— Bineînţeles că nu! Ştiu prea bine de cât de mult curaj e 
nevoie ca să recunoşti că ai greșit, răspunse ea, căutând cu 
disperare să nu-și dezvăluie uşurarea la auzul veștilor pe care i 
le dăduse Luca. 

— Dar, te rog, destul despre mine! Spune-mi de ce m-ai adus 
înapoi aici. 

— O să-ţi spun. Nu e nimic rău, crede-mă, îl linişti Rosanna. 
Dar mai întâi, lasă-mă să-ţi povestesc despre Roberto. 

Luca rămase tăcut, ascultând plin de uimire explicaţiile pe 
care i le dădu Rosanna cu privire la evenimentele petrecute cu 
doi ani în urmă, când ea și Roberto se despărţiseră. 

— Rosanna, n-am crezut niciodată că ai fi putut să-l părăseşti! 
Dacă aş fi ştiut atunci, ei bine, multe lucruri ar fi putut să fie 
diferite, spuse Luca, uitându-se lung pe fereastră în timp ce-și 
amintea. Trebuie să ştii, piccolina, că regret cu disperare cearta 
noastră. N-ar fi trebuit să mă amestec. Poate că nu-mi plăcea 
Roberto, însă ar fi trebuit să respect sentimentele pe care le 
nutreai faţă de el. 

— Nu, Luca, ai avut dreptate să spui ce ai spus! Vorbele tale 


de atunci m-au obligat să iau o decizie. Mulțumită ție, sunt mult 
mai fericită acum, deși din când în când mă simt singură, 
recunoscu ea. 

— Uneori, singurătatea e preţul pe care trebuie să-l plătim, 
Rosanna, spuse el cu tristeţe. Cine are grijă de Nico în tot 
răstimpul în care tu te ocupi de mine? 

— O prietenă apropiată, răspunse ea cu dezinvoltură. Dar te 
rog să-mi spui mai multe despre Africa... 


Abi auzi zgomotul pe care-l făceau roțile mașinii pe pietriş. O 
ridică pe Phoebe cu o mână, iar în cealaltă luă mânuţa lui Nico. 
Apoi merseră toți trei afară, ca s-o întâmpine pe Rosanna. 

— Mamma, mamma! 

Nico dădu drumul mâinii lui Abi și fugi la Rosanna, în timp 
ce aceasta cobora din mașină. 

Abi văzu deschizându-se cealaltă ușă din față, iar din mașină 
apăru o siluetă zveltă. El se întoarse și o văzu. Se uitară lung 
unul la celălalt, amândoi rămași locului, în stare de şoc. 

— Luca, îl îndemnă Rosanna cu blândeţe, du-te şi salut-o pe 
Abi! Şi pe fiica ta. 

— Fiica mea?! Eu... 

— Ea e motivul pentru care ai venit înapoi acasă, Luca! 
Crede-mă că Phoebe are nevoie de dragostea şi de protecția ta 
mai mult decât oricine altcineva. 

— Și Abi la fel, bâigui el cu voce sugrumată, începând, în cele 
din urmă, să păşească spre cele două. 

— O, Doamne, Luca, o, Doamne! șopti Abi cu ochii strălucind 
de lacrimi, după ce el ajunse lângă ea. 

Rosanna îl îmbrăţişă strâns pe Nico, cu ochii în lacrimi, de 
asemenea, pe când Luca îşi întindea braţele ca să-și cuprindă 
familia. 


Opera Metropolitană din New York 


Mi-am asumat un risc, Nico, un mare risc, dar a fost ceea ce trebuia 
să fac. Şi poate că, reunindu-mi fratele cu Abi şi cu copilul, i-am 
răsplătit tot ceea ce făcuse el pentru mine. După acel episod, Luca nu 
s-a mai întors niciodată în Africa. În loc de asta, s-a angajat în biroul 
de la Londra al organizației de caritate, strângând fonduri de parcă 
viața lui ar fi depins de asta. Era o bucurie să fii împreună cu cei trei, 
toți acei ani de durere şi de căutare fiind duşi pe vecie. Între romane, 
Abi a reuşit să mai facă încă doi copii şi au trăit cu toții într-un haos 
ordonat, în Notting Hill. 

Dar ce s-a ales de mine, Nico, ce s-a ales de mama ta? 

După ce ai împlinit şase ani, ai început să mergi la mica şcoală 
privată la care fusese elevă şi Ella. Profesorii de acolo erau minunați. 
Ei au luat în considerare dizabilitatea ta, dar s-au asigurat că luai 
parte la toate activitățile școlare. Sunt sigură că-ți aminteşti cât de 
mult ti-a plăcut acolo şi cât de mulți prieteni ţi-ai făcut. Însă pentru 
mine a fost dificil. Eram obişnuită să fiu tot timpul cu tine, iar orele în 
care erai la școală mi se păreau interminabile. 

Astfel încât, ca să umplu tăcerea, am început să-mi ascult vechile 
înregistrări şi m-am trezit cântând odată cu ele. Am descoperit cu 
surprindere că nu-mi pierdusem vocea câtuşi de puțin. Mai degrabă se 
maturizase. Până la urmă, n-aveam decât treizeci şi unu de ani. lar 
pasiunea care mă stăpânise cândva a început să se adune din nou 
înlăuntrul meu. 

Am găsit în sat o doamnă tânără, minunată, care avea grijă de tine 
cât timp eram la Londra, unde, de două ori pe săptămână, făceam 
exerciții de canto şi repetiții cu un profesor. După patru luni de muncă 
grea, care a cuprins şi mult exercițiu, am ridicat receptorul şi l-am 
sunat pe Chris Hughes, vechiul meu agent. 

Am început să-mi fac mâna cântând la recitaluri mici, ca să-mi 
consolidez încrederea în mine însămi. Am fost nevoită să-mi dovedesc 
din nou talentul, nu doar în fața unui nou public, ci şi față de mine. 
lar, încetul cu încetul, ofertele au început să revină. Singurele mele 
cerințe au fost să nu mai cânt împreună cu Roberto şi ca programul 


meu să nu fie atât de încărcat încât să mă ia de lângă tine pentru 
perioade lungi de timp. 

Dar atunci când Paolo de Vito mi-a propus să cânt în rolul lui 
Mimi din La Bohème, la începutul stagiunii de la Scala, îți poți 
imagina că n-am putut să refuz. Tu te-ai dus să locuieşti împreună cu 
iubitul tău unchi, Luca, şi cu iubita ta mătuşă, Abi, iar eu am plecat la 
Milano. N-am auzit nici un cuvânt de mustrare din partea lui Paolo; 
m-a întâmpinat cu brațele deschise. Și, cu zece ani mai târziu decât 
fusese planificat, am cântat în rolul lui Mimi pe scena Scalei. Pare 
lipsit de modestie s-o spun, dar am făcut senzație. Până şi bunicul tău 
era în public, împreună cu signora Barezi, soția lui. El m-a auzit 
cântând pe scenă pentru prima oară de la serata lui Luigi Vincenzi. 

Privind înapoi, pot să spun că cel mai bun lucru pe care l-am putut 
face a fost să iau acea pauză pe vremea când tu ai fost mic. După ce m- 
am întors la operă, eram mult mai matură şi mai capabilă să fac față 
celebrității, precum şi atenției care mi se dădea. lar experiența 
dobândită m-a ajutat s-o ghidez pe Ella, care astfel a putut să evite 
capcanele în care căzusem eu odinioară. Ştii cât de bine îi merge la 
Covent Garden, rolurile ei cresc împreună cu încrederea în ea însăşi, 
dar încă nu s-a îndrăgostit... 

Se împlinesc acum opt ani de când m-am întors la vârful profesiei 
mele. Viaţa pe care am trăit-o alături de Roberto pare a fi la un univers 
distanță. N-o să spun că nu m-am gândit la tatăl tău, pentru că ar 
însemna să mint. N-am încercat niciodată să pun stavilă acelor 
gânduri, fiindcă am ştiut că el făcea parte din mine tot atât de mult ca 
braţele sau picioarele mele, şi nimic n-ar fi putut să schimbe asta. 

lar apoi, acum două săptămâni, am primit un telefon din partea 
unui medic din Corsica. Roberto suferise încă un atac de cord. Starea 
lui era forte gravă şi el cerea să mă vadă... 


CAPITOLUL 54 


Corsica, iunie 1996 


Rosanna ajunse la camera de gardă a asistentelor și-i zâmbi, 
agitată, asistentei care era de serviciu. 

— Am venit să-l văd pe Roberto Rossini, spuse ea cu glas 
scăzut. Sunt soţia lui. 

— Mă bucur că aţi venit, doamnă Rossini! A întrebat de 
dumneavoastră. Dar trebuie să vă previn că azi-noapte a trecut 
printr-un nou atac. De atunci, a devenit inconștient de vreo 
câteva ori. 

— O, Doamne! exclamă Rosanna, înăbușindu-şi un suspin. O 
să...? E...? 

Nu reuși să rostească vorbele, însă expresia de pe fața 
asistentei medicale îi spuse tot ce trebuia să ştie. 

— Vă duc să-l vedeţi. Vă rog, încercaţi să vă pregătiţi, 
doamnă Rossini! Şi spuneți- i ce doriți să-i spuneți dacă redevine 
conştient. Îmi pare rău, dar nu mai e prea mult timp. 

Încercând cu disperare să se pregătească și să-și adune 
puterile, Rosanna o urmă pe femeie de-a lungul coridorului, iar 
apoi intră într-o rezervă. O mulțime de monitoare şi de tuburi 
scoteau sunete stridente și pompau. În mijlocul tuturor acelor 
accesorii, se afla Roberto. Ochii îi erau închiși, iar pielea avea o 
tentă cenușie. Asistenta îi zâmbi Rosannei cu simpatie şi apoi o 
lăsă singură. 

Ea ajunse lângă pat şi-şi coborî privirea la Roberto. Îi luă 
mâna într-a ei și i-o mângâie. 

— Roberto, Roberto, sunt aici! spuse ea cu blândeţe. 

În cele din urmă, el se mişcă şi deschise ochii. Văzând-o, ei 
străluciră ca soarele. 

— Rosanna, principessa mea... murmură el, iar lacrimile îl 
podidiră pe dată şi degetele lui tremurătoare se îndreptară spre 
obrazul ei. Dă-mi voie să te ating, să mă asigur că ești aici cu 
adevărat! O, dragostea mea, dragostea mea! 

Se uitară unul la celălalt, sorbindu-se din priviri. 


— Te-am auzit cântând de-atâtea ori de când te-ai întors pe 
scenă, adăugă el. Eşti minunată, minunată! Darul tău a fost 
întotdeauna excepţional, însă acum cânţi cu atâta maturitate, cu 
atâta integritate! 

— Am învăţat lucrurile astea mulţumită ţie, Roberto. 

— Chiar așa? 

Ochii lui se înviorară. 

— O, da! Eram încă o copilă atunci când te-am întâlnit. M-am 
maturizat în ultimii ani. 

— Eşti fericită, Rosanna mea? Vreau să fii fericită! 

— Nu în același mod în care am fost atunci când eram cu 
tine, dar sunt mulțumită, da. 

— Cel mai fericit am fost pe vremea când eram împreună, 
murmură el. Te rog, draga mea, nu-ţi trăi restul vieţii de una 
singură! Găseşte pe cineva care să te iubească, dă-i lui Nico un 
tată! Și spune-i fiului meu că-l rog să mă ierte! 

— N-ai de ce să-ți ceri iertare, Roberto, dar promit că o să 
încerc să-i explic lui Nico ce a fost între noi doi. 

— Și ce a fost? întrebă Roberto, iar ochii i se umplură din nou 
de lacrimi. 

— Iubire. O iubire atât de puternică şi de obsesivă, încât m-a 
făcut să devin oarbă la orice altceva. Dar o să fiu mereu 
bucuroasă că am avut parte de ea. 

— Da. Eu... 

Rosanna privi cum în ochii lui Roberto apăru durerea, așa că- 
i inu mâna și mai strâns, încercând să-şi ascundă disperarea. 

— Acum nu mai trebuie să divorțezi de mine, spuse el câteva 
secunde mai târziu. Poţi fi văduva mea. E mult mai demn așa, 
reuși el să chicotească, răgușit. 

— Roberto, te rog, nu spune asta! îl rugă ea. 

— Nu, cara, simt că trupul ăsta a trăit destul. lar acum, după 
ce te-am văzut, pot muri în pace. Rosanna, adăugă Roberto, 
făcându-i semn să vină mai aproape, ca să-l poată auzi mai bine, 
vreau să-ți spun un lucru pe care nu-l ştii. Nu suport gândul că 
tu ai putea să crezi că te-am înşelat sau că am vrut să te rănesc. 
N-am știut la vremea aceea, vezi tu... Te rog, trebuie să mă 
crezi! 


Ea văzu că el începea să devină agitat. 

— Spune-mi, Roberto! Promit că o să înţeleg! 

— Este... este... 

Rosanna văzu că fața lui se crispa de durere. Roberto o apucă 
de mână. 

— Spune-i Ellei, spune-i că trebuie să cânte pentru tatăl ei. 
Întreabă-l pe Luca, el o să înțeleagă spusele mele. Eu... sărută- 
mă, Rosanna! 

Ea își aplecă iute capul spre el şi-l sărută blând pe buze. 

— N-a fost nimeni altcineva, niciodată. Niciodată. Spune-mi 
că mă iubeşti, spune-mi că... 

Trupul lui se cutremură, iar apoi se relaxă. 

Rosanna îl îmbrăţișă în timp ce monitoarele începură să 
scoată un sunet monoton. Încăperea se umplu dintr-odată de 
oameni străini, dar ei nu-i păsa câtuşi de puţin. 

— Ti amo, Roberto, te iubesc, te iubesc... 


Opera Metropolitană din New York, iulie 1996 


Rosanna îşi şterse lacrimile vărsate pe pagina pe care tocmai 
o scrisese. Aproape că terminase. Încă o pagină, și putea să-și 
găsească, în sfârşit, liniștea. Povestea fusese spusă, iar ea spera 
ca într-o zi Nico să înțeleagă. Luă stiloul şi începu să scrie. 


Deci, Nico, de trei săptămâni, de când tatăl tău s-a stins, mi-am 
petrecut fiecare clipă liberă scriindu-ți. l-am promis să încerc să-ți 
explic iubirea noastră şi sper ca, pe măsură ce citeşti, să ne ierți pe 
amândoi. Te iubesc foarte mult şi ştiu că şi Roberto te-a iubit, în felul 
lui. 

După ultima mea întâlnire cu tatăl tău, Luca mi-a vorbit despre 
Ella, despre secretul pe care el și Carlotta l-au păstrat un timp atât de 
îndelungat. l-am dat vestea Ellei la câteva zile după înmormântarea lui 
Roberto, iar ea a ascultat-o în felul ei calm, controlat. L-a iubit foarte 
mult pe Roberto. În ultimii ani, a văzut cum el a încercat să 
compenseze trecutul. 

Tatăl tău s-a dus, Nico, şi în câteva ore o să urc pe scena Operei 
Metropolitane din New York şi o să cânt o arie compusă special în 
memoria lui Roberto Rossini. La ultimul refren, Ella o să mi se alăture, 
o să mă ia de mână şi o să cântăm împreună pentru el. O să uităm de 
toate lucrurile rele și o să ni le amintim doar pe cele bune, fiindcă 
suntem oameni, iar ăsta e felul în care supraviețuim. 

De asemenea, am hotărât că tot ceea ce ţi-am scris o să fie păstrat de 
notar până după moartea mea. Doar atunci o să ştii adevărul despre 
pasiunea din care te-ai născut. 

Moartea nu e înspăimântătoare, Nico. Deocamdată, Roberto mă 
așteaptă acolo unde e. lar genul nostru de iubire nu moare niciodată. 

ÎI văd pe Roberto, îl văd peste tot. 

Mama ta, care te iubeşte. 


CAL ATra0osiea. 


Rosanna Menici are doar unsprezece ani atunci când 
il întâlneşte pe Roberto Rossini, bărbatul care îi va schimba 
viața pentru totdeauna. În următorii ani, destinul ei şi al lui 
se împletesc datorită extraordinarului lor talent ca artişti lirici, 
precum și datorită iubirii puternice, dar și obsesive, care 
ii leagă - sentiment ce sfârşeşte prin a afecta vieţile tuturor celor 
apropiaţi. Fiindcă, după cum ajunge Rosanna să descopere 
incetul cu încetul, relaţia lor e bântuită de secrete intunecate, 
venite din trecut... 


Destinul o poartă pe Rosanna de la inceputurile ei 
modeste dintr-un cartier sărac din Napoli până pe scenele 
strălucitoare ale celor mai prestigioase companii de operă 

din lume. Depănat pe minunatul fundal al unor locuri de vis, 
romanul O aventură italiană îşi fascinează cititorii cu 
fi o zguduitoare și memorabilă poveste în care se împletesc 
dragostea, trădarea şi descoperirea de sine. 


i Š 
` 
Pa Alert, scăldat în lumina soarelui Italiei şi în aura orbitoare 
a celebrității, înzestrat din belşug cu farmec, intrigi 
| complexe și romantism, O aventură italiană e ut toman 


care reprezintă o lectură perfectă de vacanţă. 
Ers. The Leigh Reporter 
i k 


Faceţi un tur rapid al marilor companii 
de operă ale lumii și intraţi în lumea măiestriei 
muzicale pe care v-a propune Lucinda Riley. 


Aplauze la scenă deschisă! 
PIE din 1989 i 

audiobooks 


{1} Micuţo (în limba italiană în original) 

{2} „Nimeni să nu doarmă“ (în limba italiană în original) - arie din actul final 
al operei Turandot de Giacomo Puccini 

{3} Dragă (în limba italiană în original). 

{4} „Mi se spune Mimi” (în limba italiană în original). 

{5} Bunicul (în limba italiană în original). 

{6} Pâine prăjită (în limba italiană în original). 

{7} Operă în trei acte, compusă de Leo Delibes, pe baza romanului Rarahu sau 
căsătoria lui Loti de Pierre Loti. 

{8} Fel de mâncare din carne de ton, feliat sau bătut subţire şi servit crud, de 
obicei ca aperitiv 

{9} „Mereu liberă" (în limba italiană în original) - aria Violettei din La Traviata 
de Giuseppe Verdi. 

{10} „O, fecioară suavă!” (în limba italiană în original) — duet romantic din 
opera lui Giacomo Puccini. 

(11) Noroc! 

(12) În gura lupului (în limba italiană în original). 

{13} Să crape lupul (în limba italiană în original). 

{14} A dark horse — expresie referitoare la un concurent de obicei puțin 
cunoscut (cum ar fi un cal de curse), care face o figură neașteptat de bună 
într-o competiție. 

15) „O lacrimă furişă“ — arie din opera Elixirul dragostei de Gaetano Donizetti 

de Giacomo Puccini. 

{28} „Adio, refugiu înflorit” (în limba italiană în original). 

{29} Copiii catolici primesc prima împărtăşanie în jurul vârstei de şapte ani, 
aceasta fiind considerată vârsta rațiunii. 


{30} Cel mai mare aeroport din New York, numit după președintele John F. 
Kennedy 
131) Academia Regală de Muzică. 


